
JOHDANTO. 


Suuri Altain suku, jonka alkukoti näyttää olleen Keski-Aasiassa 
Altainvuorten seuduilla, kansoittaa nykyään laajat alat Aasian 
mannerta, vieläpä Itä-Eurooppaakin. Kielellisesti se jakautuu kol¬ 
meen suureen kieliryhmään: turkkilais-tatarilaiseen, mongolilaiseen 
ja mandsu-tungusilaiseen. 

Paitsi varsinaisia turkkilaisia eli osmaneja, joiden läheisimpiä 
sukulaisia ovat Stavropolin alueella ja Turkestanissa asuvat turkme- 
nit sekä itäiset turkkilaisheimot Itä-Turkestanissa (mm. Kasgarin, 
Aksun, Turfanin, Khamin ja Barkulin piirissä), kuuluvat turkkilais- 
tatarilaiseen kieliryhmään Volgan tatarit, joita myöhemmin on siir¬ 
tynyt myös Siperian puolelle, Krimin tatarit, baskirit keskisen 
Uralin mailla, Krimin ja Pohjois-Kaukaasian nogaijit sekä muut 
Kaukaasian tatariheimot ynnä kirgisit, joita asuu paimentolaisina 
aroilla Volgan suulta aina Altain rinteille asti. On kuitenkin toden¬ 
näköistä, ettei kirgisien kantakansa, kiinalaisten kronikkain mai¬ 
nitsema hakas, joka ajanlaskumme ensimmäisinä vuosisatoina asui 
Jenisein alueella, ole alkuperältään turkinsukuista kansaa. Alun¬ 
perin vierassukuisia saattavat olla myös eräät niistä monista pienistä 
tatariheimoista, jotka kansainvaellusten vaiherikkaina aikoina ovat 
löytäneet turvapaikan Altain ja Sajanin sydänmailta. Sellaisia ovat 
mm. Koillis-Altain aarniometsiin Bijan ja Katunin väliselle alueelle 
asettuneet metsätatarit (ven. tsernevye tatary), joihin läheisessä 
suhteessa ovat Lebed nimisellä Bijan sivujoella asuvat Lebed-tatarit 
eli kumandinit, jota nimitystä käytetään Bijan varsille muutta¬ 
neista Lebed-tatareista. Vieraan kulttuurin kosketukselta eivät 
nämä heimot silti ole täälläkään voineet säilyä. »Jo aikoja sitten», 
lausuu Granö, Altain tuntija, »he ovat jättäneet kuljeskelevan elä¬ 
mäntavan, asuvat enimmäkseen ikkunallisissa hirsimökeissä ja pu¬ 
keutuvat venäläiseen tapaan. Elinkeinoistaan ovat maanviljelys ja 
karjanhoito ensi sijassa mainittavat, vaikkakin myös metsästys ja 
kalastus vielä heidän keskuudessaan ovat tärkeitä ja suosittuja tulo¬ 
lähteitä.» Venäläisten uudisasukkaiden elintapoihin ovat alkaneet 
mukautua myös sorit vedenjakajan takana Kondoman varsilla, 
vaikka heidän ehkä tärkein elinkeinonsa yhä vieläkin on metsästys, 

sekä kalarit ja kargintsit samoilla jokialueilla ynnä koibalit, beltirit 
ja sagaijit Abakanin laaksossa. Vähemmin on venäläinen vaikutus 
koskenut varsinaisiin altailaisiin (allai-kizi ’A:n ihmiset’^, jotka 
asuvat Altain keskivuoristossa Katunin yläjuoksun ja Tsarysin 
laakson rajoittamalla alueella, sekä näiden läheisiin sukulaisiin, 
Teletskoj-järven eteläpuolella Tsulysmanin jokialueella ja Katunin 
lisäjoen, Tsujan, varsilla asuviin telengiteihin. Altailaisten naapu¬ 
reiksi Katunin alajuoksulle ovat asettuneet Kuznetskin tienoilta 
muuttaneet teleutit. Kun altailaisten asuinmailla on metsiä vähem¬ 
män ja-aroaukeamia esiintyy laaksojen pohjilla, huomauttaa Granö, 
»on paimentolaisuus laajoilla alueilla määräävä, ja kevyet, halvat 
asuntomuodot — kodat, jurtat — ovat nytkin vielä tavallisemmat 
muita». Paitsi mongolilaistyylisiä huopajurttoja ja näitä jäljitteleviä 
kuusi- tai kahdeksannurkkaisia hirsijurttoja käytetään yhä edelleen 
myös kartiomaisia tuohella tahi lehtikuusen kuorella päällystettyjä 
kotia. Viimeksimainittu asuntomuoto lieneekin altailaisten käyttä¬ 
mistä alkuperäisin. Johtuen siitä, että altailaisten ja telengitien 
elintavoissa, puvuissa, jopa ulkomuodossakin huomaa mongolilaisia 
piirteitä, ovat venäläiset nimittäneet näitä »Altain kalmukeiksi». 

Samaan kieliryhmään kuin Altain tatarit luetaan vielä eräät 
muut Siperian tatariheimot, kuten jo melkein venäläistyneet Tsoly- 
min tatarit ynnä Baraba-tatarit Obin ja Irtysin välisillä aroilla. 
Kiintoisampia kuin viimeksimainitut ovat kuitenkin Sajanin pohjois¬ 
rinteillä asuvat karagassit sekä sojotit, joiden kotimaata viimeksi- 
mainitussa vuoristossa risteilevät Jenisein latvajokien vesistöt. Elin¬ 
tavoiltaan karagassit ja sojotit muistuttavat Siperian pohjoisimpia 
kansoja: asuntona on kartionmuotoinen, kesällä tuohi-, talvella 
nahkapeitteinen kota ja kotieläimenä poro. Poroa ei täällä kuiten¬ 
kaan, kuten esim. samojedien keskuudessa, käytetä vetojuhtana, 
vaan ratsastukseen ja satuloidaan aivan kuin aroseutujen hevonen. 
Hevosia tavataan sojoteilla etupäässä vain Ulu-kemin eteläpuolella, 
missä huopapeitteinen jurtta on mongolilaismallinen. Sekä sojotit 
että karagassit nimittävät itseään nimellä tuba, jota vastaa kiina¬ 
laisten kronikkain dubo. Mongolit taas sanovat sojotteja urjanhai 
kansaksi. 

Turkkilais-tatarilaista kieltä puhuvat lisäksi Pohjois-Siperiassa 
Lenan ja sen sivujokien varsilla asuvat jakutit sekä tsuvassit Itä- 
Venäjällä Volgan keskijuoksua ympäröivällä alueella. Perinnäis- 
tiedon mukaan ovat edelliset siirtyneet nykyisille asuinsijoilleen 
Baikalin seuduilta, mistä tullessaan he ovat tuoneet mukanaan mm. 
hevosen, jonka maitoa he, samoinkuin Keski-Aasian paimentolaiset, 
käyttävät ravinnokseen. Pohjoiset jakutit ovat mukautuneet arkti- 

siin oloihin siinä määrin, että ovat omaksuneet poronkin kotieläi- 
mekseen. Varsin voimakkaana tuntuu jakuttien keskuudessa jo 
venäläinen vaikutus elintavoissa, asunnoissa ja pukimissa. Tsuvassit 
taas, jotka ovat Volgan bolgarien jälkeläisiä, ovat maata viljelevää 
kansaa ja liittyvät kulttuurinsa puolesta läheisesti muihin Volgalla 
asuviin kansoihin. 

Mongolilaisen kieliryhmän muodostavat mongolit, kalmukit ja 
burjatit. Mongolit, joista niiden kotimaa, Mongolia, on saanut ni¬ 
mensä, ovat aikojen kuluessa sulattaneet itseensä turkkilaisia ym. 
heimoja, jotka varsinkin niiden valloituskautena ovat joutuneet 
kosketuksiin mongolien kanssa. Maantieteellinen asema ja histo¬ 
rialliset vaiheet ovat lähentäneet mongoleja kiinalaisiin, joiden iki¬ 
vanha kulttuuri ei ole voinut olla heihin jälkeä jättämättä. Silti 
esi-isiensä elintavoille uskollisina ovat mongolit pysyneet paimento¬ 
laisina, jotka huopatelttoineen ja karjoineen muuttelevat vuoden¬ 
aikojen mukaan etsien itselleen sopivia laitumia; etupäässä vain 
eteläisillä alueilla on alettu harjoittaa maanviljelystäkin kiinalaiseen 
tapaan. Karjanhoitajia, joiden pääasiallisin ravinto on liha ja maito, 
ovat myös kalmukit eli oiratit, kuten he itse itseään nimittävät. 
Kalmukit asuvat Altain ja Tien-sanin välisillä mailla, Tien-sanin 
etelälaaksoissa ja Tibetin pohjoisrajoilla. Suuri joukko kalmukkeja 
asuu lisäksi Volgan alajuoksulla, minne niitä on vaeltanut 1600- 
luvulla sisäisten rauhattomuuksien aikana. Kolmas mongolilaiseen 
kieliryhmään kuuluva kansa ovat burjatit Baikal-järven itä-, etelä- 
ja länsipuolella. Kuten yllämainitut kansat ovat burjatitkin vael¬ 
tavia paimentolaisia, jotka vasta viime aikoina, ainakin osaksi, ovat 
omaksuneet maanviljelyksen ja kiinteän asuintavan. 

Mandsu-tungusilaisen ryhmän kansoista laajimmalla alueella 
asuvat tungusit, joiden hajalla olevia heimoja tapaamme Pohjois- 
Siperiassa Tyynenmeren rannikolta aina alisen Jenisein läntisille 
sivujoille asti. Pohjoisessa näiden asuma alue ulottuu toisin paikoin 
kauas Jäämerelle, etelässä taas Baikal-järvelle ja Kiinan rajoille. 
Todennäköisesti tungusien vaellus on suuntautunut idästä länteen 
lähtökohtana Amurin laakso, missä yhä edelleen asuu niiden läheisiä 
kielisukulaisia, kuten manegrit Amurin yläjuoksulla, goldit Amurin, 
Sungarin ja Ussurin varsilla sekä oltsit ja dahurit ynnä Mandsurian 
vanha pääväestö mandsu-kansa, joka on näytellyt huomattavaa 
osaa Kiinan historiassa ja joka aikojen kuluessa on sekä kieleltään 
että tavoiltaan kiinalaistunut. Puhekielenä on mandsu säilynyt vain 
muutamissa Mandsurian syrjäseuduissa. Läntiset tungusiheimot ovat 
ilmeisesti siirtyneet nykyisille asuinsijoilleen jo, ennenkuin jakutil 
ovat syvänä kiilana tunkeutuneet laajan, mutta harvaanasutun 

tungusialueen keskuuteen. On oletettu, että tunguseja olisivat alun¬ 
perin olleet myös Hatanga-joella asuvat dolganit, jotka meidän 
päivinämme jo ovat täysin jakuttilaistuneet. 

Pohjoiset tungusit ja niihin kuuluvat orotsonit, orokit ja lamutit 
harjoittavat riistanpyynnin ohella poronhoitoa. Viimeksimainitut, 
joiden pääelinkeinoja lisäksi on merikalastus, asettuvat kesän tullen 
aivan kuin Petsamonjoen koltat rannikolle, mistä taas talveksi 
vetäytyvät sisämaahan. Sajanin vuoristossa asuvien karagassien 
ja sojottien tavalla tungusit käyttävät porojaan ratsastukseen, ja 
tavaransakin he sälyttävät poron selkään tavallisesti tuohesta 
tehdyssä, poronnahkalla päällystetyssä laukussa, jommoisia ripus¬ 
tetaan yksi juhdan kummallekin kupeelle. Sahalinille siirtyneet orokit 
käyttävät poroja paitsi ratsastukseen myös vetojuhtana. Viimeksi¬ 
mainittu tapa on todennäköisesti kuitenkin myöhempää perua. 
Huomattava on, etteivät orokit valjasta nartan eteen koiria, kuten 
heidän naapurinsa, giljakit, tahi kuten Amurin vesistön kalastaja- 
ja metsästäjäkansat, oltsit ja goldit, joilla yleensä ei ole poroja. 
Mandsu-tungusien kieliryhmään kuuluvista kansoista harjoittavat 
vain kiinalaistuneet mandsut maanviljelystä. 

Syynä Altain suvun suureen hajaantumiseen on ollut sen rau¬ 
haton, vaeltava elämäntapa ja uusien alueiden valtaamishalu. Jo 
ajanlaskumme alussa alkaa turkinsukuisia paimentolaisia tulvia 
Aasiasta Euroopankin puolelle. Erikoista huomiota saivat kuitenkin 
vasta hunnit osakseen 400-luvulla, jolloin niiden pelätty johtaja, 
Attila, levitti kauhua kuuluisilla ryöstö- ja valloitusretkillään. Kun 
hunnit pian vetäytyivät takaisin kotimaahansa, jäi osa turkinsukui¬ 
sia heimoja mm. Itä-Venäjälle, missä ne Volgan keskijuoksun var¬ 
sille perustivat Suur-Bolgarian valtakunnan, jonka vaikutus ulottui 
sikäläisiin suomensukuisiinkin kansoihin. Jo varhain ovat turkin¬ 
sukuiset kansat perustaneet Aasiassakin mahtavia valtakuntia, joiden 
kukoistuskausi kuitenkin on ollut lyhytikäinen. Tärkeä kulttuuri¬ 
keskus oli aikoinaan Baikaliin etelästä virtaavan Selengan sivujoen, 
Orkhonin, varsilla, josta on löydetty arvokkaita muinaisturkkilaisia 
kivikirjoituksia. Nämä arvoitukselliset kirjoitukset, joiden valo¬ 
kuvaaminen ja julkaiseminen suureksi osaksi on suoritettu suoma¬ 
laisten tutkijain toimesta, onnistui tanskalaisen oppineen, Vilhelm 
Thomsenin, v. 1893 lukea ja tulkita. Niiden on todettu polveutuvan 
Zur/r-dynastian (kiinaksi tu-kiu, vv. 680—745 j. Kr.) ja sitä seuran¬ 
neen uigurivallan (vv. 745—840) ajoilta. Uiguri-kaupungin, Kara- 
Balgasunin, raunioilta löydetyssä muistokivessä, jossa muinais- 
turkkilaisen kirjoituksen ohella on vielä kiinan ja soghdinkielinen, 

mainitaan, että manikealaisuus jo näihin aikoihin (700-luvulla) oli 
saanut jalansijaa uigurien keskuudessa. Soghdilaisessa tekstissä, 
jota kieltä manikealaiset Keski-Aasiassa yleensä käyttivät, tätä 
uutta uskontoa sanotaan »jumalallisen Mär ('opettaja’) Manin opiksi». 
Persialaisen kulttuurin peruja kuvastavat täällä mm. eräät myto¬ 
logiset nimitykset, kuten mongolien kormusta (Ahura Mazda), burjat- 
tien arima (Ahriman), Altain tatarien ja kirgisien kudai ('jumala' = 
pers. hudai) ja Abakanin tatarien aina (paha henkiolento = pers. 
aenanh). Samoihin aikoihin kuin manikealaisuus näyttää nestoria- 
laisuuskin levinneen uigurien keskuuteen. Ja vielä kolmaskin vieras 
uskonto, Buddhan oppi, tekee tällöin tuloaan saapuen Keski-Aasiaan 
alunperin idästä käsin kiinalaisen kulttuurin mukana. Todennäköi¬ 
sesti kiinalaisten opettajien välittämiä ovat tarut, joissa buddha¬ 
laisten bodhisatvojen nimet johtuvat sanskritista eikä tibetinkielestä. 
Kun osa uigureja siirtyi sittemmin Tien-sanin seuduille ryhtyen täällä 
harjoittamaan maanviljelystä ja kauppaa, syntyi myös Itä-Turkes- 
tanissa tärkeä kulttuurikeskus (vv. 900—1200), jonka muinais¬ 
muistoja on kaivettu esiin Turfanin kaupungin alueelta. 

Suuret kansainvaellukset alkoivat uudelleen, kun mahtava mon- 
goliruhtinas, Temudsin eli Tsingis-kän (vv. 1162—1227), ryhtyi 
laajoihin valloitusretkiinsä. Hänen Eurooppaan tekemänsä sota¬ 
retken jälkeen jäi Venäjälle erinäisiä tatariheimoja, joiden jälkeläisiä 
ovat siellä edelleenkin asuvat tatarit. Tsingis-kän, jonka vaimo oli 
nestorialainen, oli uskonnonasioissa varsin vapaamielinen ja suvait¬ 
sevainen. Sanotaan, ettei hän vainonnut ketään pelkästään uskon¬ 
nollisten mielipiteiden vuoksi. Sitävastoin hänen jälkeläisensä, eten¬ 
kin Kublai (vv. 1260—1294), joka perusti Kiinan pääkaupungin, 
Pekingin, suosivat Buddhan oppia. Mongoleihin ei tämä oppi näytä 
kuitenkaan juurtuneen kovin syvälle, koska se menetti merkityk¬ 
sensä, niin pian kuin mongolivalta v. 1368 Kiinassa kukistui. Vasta 
1600-luvulla, jolloin tämä uskonto virkosi Keski-Aasiassa uudelleen 
lamalaisuuden muodossa, saavutti se innokkaita kannattajia sekä 
mongolien että kalmukkien keskuudessa. Sotaretkillään Tibetissä 
kalmukit asettivat Dalai-laman henkiseksi johtajakseen. Voima¬ 
peräisen lähetystyön turvissa lamalaisuus levisi pian kaikkiin kansan¬ 
kerroksiin, kunnes pakanalliset uhrit voitiin kieltää sakon ja ran¬ 
gaistuksen uhalla. Poliittisista syistä oli vanhoja kansantapoja 
kuitenkin jossain määrin siedettävä, mutta niihin sisältyvä aate oli 
silloin muunnettava uuden uskonnon mukaiseksi. Vähitellen onkin 
mongolien ja kalmukkien samanismi, »musta usko», siirtynyt syrjään 
lamalaisuuden, »keltaisen uskon», tieltä, jonka julistajat, lamat, 
luostareineen ja tiibettiläisine rukouskirjoineen ovat kaikkialla 

painaneet leimansa kansan elämään hävittäen samalla sen sotaisan 
luonteen. Mongolien monista luostareista huomattavin on Urga, 
jossa lienee noin 10 000 lamaa. Viime vuosisadalla on lamalaisuus 
juurtunut burjättienkin keskuuteen, joista suurin osa, etenkin Bai¬ 
kalin itä- ja eteläpuolella, on sen omaksunut. Osa burjatteja on 
liittynyt oikeauskoiseen kirkkoon. 

Turkkilais-tatarilaisen kieliryhmän kansoista on valtavin osa 
kääntynyt Muhammedin oppiin. Jo 700-luvulla islami saavutti tun¬ 
nustajia erään turkkilaisheimon keskuudessa, joka Turanista käsin 
vaelsi Etu-Aasiaan. Tätä nykyä tämän opin innokkaita kannattajia 
ovat lukuunottamatta osmaneja ja muita näille läheisiä turkkilais- 
kansoja myös Venäjän ja Kaukaasian tatarit, baskirit, kirgisit ja 
eräät Länsi-Siperian tatariheimot. Lamalaisuuden vaikutuspiiriin 
ovat mongolien naapureina joutuneet ainoastaan sojotit sekä ns. 
keltaiset uigurit, pieni turkkilaisheimo Nan-san vuorten pohjois¬ 
rinteillä. Kristittyjä taas, ainakin virallisten tietojen mukaan, 
ovat tämän ryhmän kansoista jakutit, Altain seudun tatariheimot, 
tsuvassit sekä pieni osa Kasanin tatareja. Jonkinlainen pakanuuden 
ja korkeamman uskonnon välimuoto syntyi muutamia vuosikym¬ 
meniä sitten altailaisten keskuudessa, kun n.s. burkhanistit, jotka 
eivät hyväksy samaneja eikä pahoille hengille uhraamista, ryhtyivät 
palvomaan vain yhtä, Burkhan (myös Kurbustan) nimistä jumalaa. 

Eri uskontopiireistä puhuttaessa ansainnee mainitsemista, että 
pakanuuden perut ovat sitkeämmin säilyneet niillä alueilla, missä 
oikeauskoinen kirkko toimii. Tämä johtunee siitä, että mainitun 
kirkkokunnan harjoittama lähetystyö on suhteellisen nuorta. Osaksi, 
varsinkin Altain mailla, myös siitä, että kansat vaikeasti kuljetta¬ 
vissa seuduissa voivat paremmin säilyä koskemattomina, kun taas 
aukeilla aroilla sivistysvirtaukset voivat vapaasti vaeltaa lakeuksien 
poikki. Lisäksi on huomattava, että oikeauskoinen kirkko ei ole 
ollut yhtä suvaitsematon kuin lamalaisuus eikä yhtä uskonkiihkoinen 
kuin islami, joka yleensä ei siedä mitään sille vieraita uskomuksia 
tai menoja. Elinvoimaisimpana elää vanha siperialainen samanismi 
tätä nykyä läntisten tungusien synkissä aarniometsissä, jonne muu¬ 
kalaisen miehen ei ole hyvä tunkeutua. Baikalin takaisilla mailla 
sitävastoin on osa tunguseja jo vastaanottanut kasteen, osa on jou¬ 
tunut kosketuksiin lamalaisuuden kanssa. Nimellisiä kristittyjä 
ovat myös lamutit, paikoittain orotsonitkin. Amurin laakson tun- 
gusiheimot ovat saaneet voimakkaita vaikutteita Kiinasta käsin, 
mikä ilmenee sekä heidän uskomuksistaan että uhrimenoistaan. 
Epäilemättä on mandsu-kansa ollut näillä mailla kiinalaisen kult¬ 
tuurin tärkein välittäjä. 

Samoinkuin tungusit ja monet näille sukua olevat heimot tur¬ 
vautuvat myös pohjoiset jakutit, burjatit, etenkin Baikalin länsi¬ 
puolella, erinäiset Altain tatariheimot sekä karagassit ja sojotit yhä 
edelleen samanin apuun ja suorittavat teurasuhreja isiltä perityn 
tavan mukaisesti. Enemmän tai vähemmän on vanhaa perua säi¬ 
lynyt monilla muillakin kansoilla, jotka eri tahoilla asuen tarjoavat 
arvokasta vertailuaineistoa Altain suvun muinaisuskontoa tutkit¬ 
taessa. Lisiä tähän aineistoon antavat vielä ne vierassukuiset kansat, 
jotka jollakin tavoin liittyvät samaan samanistiseen kulttuuripiiriin. 
Läheistä suhdetta todistavat mm. eräät samaninpuvuissa havait¬ 
tavat yhtäläisyydet niin eri alkuperää olevien kansojen kuin tungu- 
sien, Jenisei-ostjakkien ja samojedien keskuudessa. Jakuttien usko¬ 
muksia tavataan paitsi dolganeilta myös jukagireilta, jotka asuvat 
jakuttien pohjoispuolella. Samoin on ugrilaisilla säilynyt sellaista 
henkistä perintöä, joka epäilemättä on kulkeutunut tänne Siperian 
tatarien taholta. Volgan suomensukuiset kansat ovat saaneet vai¬ 
kutteita tsuvasseilta ja sikäläisiltä tatareilta. Siirtyessämme Amurin 
laaksoon huomaamme taas, miten läheinen suhde täällä on vallinnut 
eräiden tungusiheimojen ja Amurinmaan rannikolla ja Sahalinilla 
asuvien giljakkien välillä. Yhteisiä piirteitä sisältävät mm. elätti- 
karhua koskevat menot. Erinäisiä kysymyksiä pohdittaessa on 
hyvä kiinnittää huomiota vielä Koillis-Siperian luonnonkansoihin, 
tsuktseihin, korjakkeihin ja kamtsadaleihin, joista viimeksimainitut 
ovat kuitenkin jo suurimmaksi osaksi venäläistyneet. 

Altain suvun kansain muinaisuutta tutkittaessa nousee näkö¬ 
piiriin kahdenlainen kulttuuri, joista toista, pohjoisempaa, voimme 
nimittää erä-, toista, eteläisempää, arokulttuuriksi. Jäl¬ 
kimmäinen, jolle paimentolaisuus on tunnusomaista, on jättänyt 
itsestään vanhimmat, eri seutujen hautalöydöistä tavatut muisto¬ 
merkit. Eräkulttuurin edustajat taas, joiden ammoisena asuntona 
on ollut kartionmuotoinen tuohikota, näyttävät alunperin eläneen 
yksinomaan riistanpyynnin varassa liittäen elinkeinoihinsa myö¬ 
hemmin myös poronhoidon. Kun eräät turkinsukuiset kansat ovat 
ryhtyneet käyttämään poroa ratsastukseen, on esikuvana ilmeisesti 
ollut aroseutujen hevonen, joka satulalla varustettuna lepää isän¬ 
tänsä vieressä jo pronssikauden haudoissa. Eräkulttuurille ominaista 
on lisäksi kuolleiden hautaaminen puihin tai kantojen kannattamille 
lavoille, kun taas aroseutujen kansat jo ammoin ovat haudanneet ne 
maahan. Kysytään siis, kumpaan kulttuuripiiriin Altain suvun esi-isät 
ovat alunperin kuuluneet? Jos he alkujaan ovat olleet metsäseutujen 
asukkaita, on selvää, että hautaamistavan on täytynyt — ilman 

vieraita esikuviakin — muuttua aroille siirryttäessä, missä ei ole puita. 
Jos he taas ovat siirtyneet aroilta metsäseutuihin, on vaikeata 
ymmärtää, minkä vuoksi ruumiita olisi alettu asettaa puihin tai teli¬ 
neille ilmaan. Vai ovatko eräkulttuurin edustajat alunperin olleetkin 
vierassukuisia, jotka vähitellen ovat omaksuneet muukalaisen kielen 
ja jotka samalla ovat siirtäneet vanhan kulttuurinsa toisen kieli¬ 
kunnan omaisuudeksi? Voinee myös olettaa, että eräät turkinsukuiset 
heimot uusiin olosuhteisiin siirryttyään olisivat kielensä säilyttäen 
vastaanottaneet, kuten esim. jakutit, vaikutteita eräkulttuuria edus¬ 
tavilta naapurikansoilta. Miten asian laita lieneekin, kuuluvat Altain 
suvun kansat nykyjään kahteen melko erilaiseen kulttuuripiiriin. 
Ja yhtä kiintoisa kuin Keski-Aasian kansain paimentolaisuus teuras- 
ja maitouhreineen on uskonnonhistorialliselta kannalta, yhtä kiin¬ 
toisa on pohjoisten metsäseutujen eräkulttuuri, joka suurin piirtein 
on ollut sama koko Euraasian pohjolassa ja joka sellaisena kuvastaa 
sangen varhaiskantaisen kauden uskomuksia ja tapoja. 

Keski-Aasian turkinsukuisten kansain uskontoa koskevia ku¬ 
vauksia sisältyy mm. jo eräiden eurooppalaisten lähettien matka¬ 
kertomuksiin, jotka 1200-luvulla joutuivat retkeilemään näiden 
maassa. Muudan heistä oli fransiskaanimunkki Johannes de Piano 
Carpini, jonka paavi Innocentius IV lähetti v. 1245 mongolien suur- 
kaanin luo Orkhonin varrella sijaitsevaan Karakorum nimiseen 
kaupunkiin. Viipyessään täällä kokonaisen talven hän hankki itsel¬ 
leen paljon arvokkaita tietoja, joita hän esittää matkakuvauksessaan. 
Toisen tärkeän matkakuvauksen kirjoitti Vilhelm Ruysbroeck, hän¬ 
kin fransiskaanimunkki, joka Aasian-matkansa vv. 1253—1255 teki 
samoille seuduille Ranskan kuninkaan Ludvig IX:nnen lähettinä. 
Mongolien elämään perehtyi myös venetsialainen seikkailija Marco 
Polo, joka v. 1271 matkusti paavin asioilla Kublai-kaanin luo. Pääs¬ 
tyään tämän suosioon hän sai useita luottamustoimia mm. kuver- 
nöörinviran ja viipyi Mongoliassa aina vuoteen 1292, jolloin sai luvan 
palata kotimaahansa. Hänen laajojen ja vaiherikkaiden retkiensä 
kuvaus on keskiajan merkillisin matkakirja. Keski-Aasian uskon¬ 
nollisiin oloihin luo enimmin valoa kuitenkin Ruysbroeck, jonka 
teoksessa puhutaan paitsi pakanoista ja näiden noidista myös mani- 
kealaisesta harhaopista, vaikutusvaltaisista nestorialaisista kirkkoi¬ 
neen sekä buddhalaisista temppeleineen ja keltapukuisine pappeineen. 
Lisäksi käy tästä teoksesta ilmi, että näillä mailla tällöin asuu suuret 
määrät eurooppalaisiakin, unkarilaisia ja venäläisiä sekä sitäpaitsi 
georgilaisia, armenialaisia ym., jotka Tsingis-kän oli peräytyessään 
vienyt sotavankeina mukanaan. 

Vanhoja tietoja Altain suvun kansain uskomuksista tapaamme 
vielä etenkin kiinalaisista, arapialaisista ja mongolilaisista lähteistä. 
Viimeksimainituista huomattavin on Sanang Setsenin kronikka, 
jonka akateemikko J. J. Schmidt on saksantanut (Geschichte der 
Ost-Mongolen und ihres Fiirstenhauses, 1829). Mainitsemista an¬ 
saitsee myös persialaisen historioitsijan, Rasid-Eddinin 1200-luvulla 
kirjoittama mongolien historian kuvaus, johon sisältyy turkkilai- 
siakin ja tatareja koskevia tietoja. 

Keskiajan lähteet, niin arvokkaita kuin ne ikänsä vuoksi ovatkin, 
ovat kuitenkin perin niukkoja, joten emme niiden perusteella voi 
saada mitään selvää kuvaa edes niiden kansojen uskonnosta, joita 
ne käsittelevät. Verraten vähäisiä, tilapäisten huomioiden varassa 
muistiinpantuja ovat myös ne Altain suvun uskomuksia ja tapoja 
koskevat tiedot, joita tapaamme myöhemmistä matkakuvauksista 
1600-luvulta alkaen. Vasta sen jälkeen kun venäläinen uudisasutus 
on Siperiassa vakiintunut ja kun sen turvissa on voitu tehdä huo¬ 
mioita pitemmät ajat samalla paikkakunnalla ja kun nämä huomiot 
samalla ovat kohdistuneet vain määrättyyn kansaan, on luotettavien 
tietojen keräily käynyt hedelmällisemmäksi. Tähän työhön ovat 
eräät alkuasukkaat itsekin innostuneet ja osallistuneet. Onneksi 
ovat isiltä perityt käsitykset ja menot säilyneet Siperian kätköissä 
monin paikoin meidän päiviimme asti, joten tutkimusaineistoa on 
voitu vuosi vuodelta täydentää. Nykyjään alkaakin eri kansoja 
ja heimoja koskevia kokoelmia olla sellainen määrä, että vertaileva 
tutkimus voi jo niiden pohjalla ryhtyä hahmoittelemaan Altain 
suvun muinaisuskonnon kehitystä. Tärkeimmät lähteet, joihin tä¬ 
män laatuinen työ perustuu ja joista eräät ovat ilmestyneet vasta 
äskettäin, mainitaan kirjallisuudenluettelossa. On kuitenkin huo¬ 
mattava, että monet tiedonannot ovat epätarkkoja, jopa erehdyt- 
täviäkin, joten niihin on kriitillisesti suhtauduttava. Sitäpaitsi on 
lähdekirjallisuudessa paljon aukkoja. Pahin niistä koskee pohjoisten 
aarniometsien tunguseja, joita toistaiseksi on perin puutteellisesti 
tutkittu, mikä johtuu näiden maantieteellisen aseman aiheuttamista 
vaikeuksista. Yksityiskohtaisempaa tutkimusta kaipaavat monet 
muutkin Siperian kansat. Vahinko vain, että ulkomaalaisten tut¬ 
kijain on tällä hetkellä melkein mahdotonta päästä Siperian kansojen 
keskuuteen. Siihen katsoen, että venäläisten oppineiden kansatie¬ 
teellinen harrastus, joka ennenkin on ollut kiitettävä, näyttää olevan 
yhä kasvamassa, on kuitenkin syytä toivoa, että Siperiankin sala¬ 
peräiset, itseensä sulkeutuneet kansat pääsevät perinnäistietoineen 
ja -tapoineen vähitellen entistä enemmän hyödyttämään kansain¬ 
välistä tiedettä. 



MAAILMANKUVA. 


Maa. 

Puhuessaan Pohjois-Siperian kansoista Georgi sanoo, että »niiden 
käsitys maailmasta rajoittuu etupäässä niiden omiin eräseutuihin». 
Ymmärrettävää onkin, että luonnonihmisen maailmankuva perus¬ 
tuu pääasiallisesti vain niihin havaintoihin ja kokemuksiin, joita 
hän itse ja hänen esi-isänsä ovat tehneet elämänsä aikana. Niinpä 
Jenisein alajuoksun kansat kuvittelevat, että ihmisten asuma maa on 
kallellaan pohjoista kohti. Tämän he päättävät siitä, että Jenisei 
tullen etelästä purkaa vetensä Jäämereen. Eteläistä ilmansuuntaa 
sanotaankin »ylhäällä» olevaksi, pohjoista taas »alhaalla» olevaksi. 
Etelä on samalla edessä päin, pohjoinen takana päin. Useimpien 
turkinsukuisten ja monien muidenkin kansain pääilmansuuntia ovat 
kuitenkin itä ja länsi. Tällöin on itä edessä päin, länsi takana päin. 
Tämä käsitys on luonnollisesti läheisessä suhteessa auringon nousuun 
ja laskuun. Sanotuilla ilmansuunnilla on merkityksensä etenkin pal¬ 
vontamenoissa, itää kohti käännytään taivaalle ja muille ylhäällä 
oleville olennoille uhrattaessa, länteen päin palvotaan alhaalla 
olevia henkiä, so. vainajia. Tätä tarkoittaen myös Volgan suomen¬ 
sukuiset kansat toimittavat uhreja milloin »ylöspäin» milloin »alaspäin». 

Miten suuressa määrin paikalliset olosuhteet muodostavat itsek¬ 
seen elävien ihmisten maantieteellisiä käsityksiä, osoittaa mm. 
jakuttien usko, että koko maailma on Lenan varsilla; maan alkupää 
on mainitun virran lähteillä ja loppupää siellä, missä Lena laskee 
mereen. 1 Samoin kuvittelevat Jenisei-ostjakit, että heidän koti¬ 
maansa virta kulkee koko maailman halki. Sen ja sen sivujokien 
varsille he sijoittavat kaikki maailman kansat. Mainitun virran he 
selittävät tulevan taivaasta tai taivaaseen asti ylettyvältä vuorelta. 
Saman laakson samojedien kerrotaan uskovan, että Jenisei saa 
alkunsa taivaan kuudennessa kerroksessa olevasta suuresta järvestä. 2 

Varmaankin siitä, että Jenisein valtavat vesimäärät vyöryvät 
Pohjoiseenpäin, on syntynyt käsitys, että tämän jättiläisvirran suulla 
Jäämeressä on syvä nielu, joka aina ahmii vettä kuitenkaan 
koskaan täyttymättä. Täällä on myös aukko, josta kuolleiden sielut 
menevät manalaan. Samanlainen kurimus on Obin suulla sikäläisten 
kansojen käsityksen mukaan. 

Paitsi paikallisia kuvitteluja tavataan Keski- ja Pohjois-Aasiassa 
sellaisiakin käsityksiä, jotka ovat yhteisiä useille, toisistaan kauka¬ 
na asuville kansoille. Erehdymme kuitenkin, jos turkinsukuisilta 
kansoilta lähdemme etsimään aivan selvää, eheätä ja yhtenäistä 
maailmankuvaa. Päinvastoin niissä hajanaisissa uskomuksissa, joita 
yhdistämällä tutkijan tulisi sellaista hahmoitella, on paljon hämärää 
ja ristiriitaista, saattaapa samalla kansalla olla samasta asiasta aivan 
eriäviäkin käsityksiä. Tämä johtuu osaksi siitä, että uusia usko¬ 
muksia on aikojen kuluessa tullut aikaisempien sijalle tai rinnalle. 
Kuitenkin voi todeta, että ne kuvittelut, jotka liittyvät varsinaisiin 
uskomuksiin ja menoihin, yleensä ovat varhempia ja vakiintuneem¬ 
pia kuin kansainvälisten tarujen tuomat kuvitelmat. Omia käsi¬ 
tyksiään maasta ja maailmasta ovat tuoneet myös vieraat uskonnot. 
Yhtäläisyys jossakin kohdin ei kuitenkaan aina todista, että tuo 
tai tämä piirre on vasta jostakin tunnetusta uskonnosta peräisin. 
Epäilemättä ovat Altain suvun kansat voineet säilyttää muukalaista 
perintöä jo esihistorialliselta ajalta. Ajatustapojen yhtäläisyys ei 
silti aina ehdottomasti todista lainaa. 

Kun ihmissilmä näkee taivaanrannan ympäröivän maata, syntyy 
helposti käsitys, että maan ulkoääri on ympyrän muotoinen. Tä¬ 
män ohella puhutaan usein myös taivaan »neljästä nurkasta», mikä 
ilmeisesti johtuu neljästä pääilmansuunnasta. Jakuttien taruissa 
kerrotaan mm., miten myrskytuulet ja ukkoset nousevat maailman 
neljältä nurkalta yhtyen taivaan huipulla. Georgi sanoo, että 
tungusien maata esittävänä kuvana oli nelikulmainen rautalevy. 3 
Mongolilainen luomistaru kertoo, että kun muudan olento rautai¬ 
sella sauvalla sekoitti alkumeren nestettä, muodostui sen pinnan 
sakoutuessa ja tiivistyessä maa, jonka ulkoääri alussa oli ympyriäi¬ 
nen, mutta muuttui myöhemmin nelikulmaiseksi. 4 Harvinaisempi 
on käsitys, että maalla on kahdeksan nurkkaa ja reunaa, jotka vas¬ 
taavat kahdeksaa ilmansuuntaa. »Kahdeksanreunaisesta maanpiiri- 
emosta» puhutaan varsinkin jakuttien tarustossa. 5 Muita yleisempi 
on tietenkin käsitys, että maan ääri on ympyränmuotoinen. Sel¬ 
lainen maata esittävä kuva riippuu tavallisesti jakuttisamanin 
puvussa. 

Keski- ja Pohjois-Aasian kansoilla tapaamme lisäksi käsityksen, 
että maa on kakun muotoinen ja että sen alla ja ympärillä 
on rannaton alkumeri. Arvattavasti tällainen ajatus on alun¬ 
perin syntynyt suuren meren rannikolla asuvilla kansoilla. Itämai¬ 
sessa maailmankuvassa samoinkuin intiaaniheimojenkin taruissa 
on tällä alkumerellä hyvin tärkeä merkitys. Sitä vastaa muinais¬ 
kreikkalaisten Okeanos, ja Snorrin Eddassakin sanotaan: »Maa on 

ympyriäinen muodoltaan ja sen ulkoäärellä on syvä meri.» Kaikki 
maansyntytarut pyrkivät selittämään, miten ihmisten asuma maa 
on ilmaantunut tuon rannattoman alkumeren helmaan. Turkinsu¬ 
kuisilla kansoilla alkumeri esiintyykin vain taruissa eikä varsinai¬ 
sissa uskomuksissa. 

Vogulien luomistarussa mainitaan, että kun meren helmassa 
kelluva maa ei pysynyt paikoillaan, vaan ajelehti vedessä tuetto- 
mana, niin ensimmäinen ihminen kääntyi hätääntyneenä taivaan- 
jumalan puoleen neuvoa kysyen. Jumala antoi hänelle silloin hopea- 
kyhmyisen vyön ja kehoitti sillä vyöttämään maan. Ihminen teki, 
niinkuin jumala käski, ja niin syntyi maata ympäröivä vuori- 
kehä. Vogulien ja ostjakkien käsityksen mukaan Uralinvuoret muo¬ 
dostavat tämän vuorikehän. 6 

Tämä käsitys Uralista maata ympäröivänä vuorijonona ei ra¬ 
joitu kuitenkaan vain yllämainittuihin kansoihin. Jo Herberstein 
kertoo 1500-luvulla ilmestyneessä teoksessaan, että venäläiset ni¬ 
mittivät Petsoran virtojen lähettyvillä olevia vuoria nimellä Semnoi 
Poyas (ven. Zemnoj pojas 'maan vyö’), minkä hän tulkitsee sanoilla 
cingulus mundi vei lerrae ('maailman eli maan vyö’). »Maailman vyö» 
fcingulus mundi) esiintyy myös Herbersteinin toimittamassa kar¬ 
tassa Uralinvuorten nimenä. Samaten Guagnino mainitsee niiden 
nimenä Ziemnoi Poias. Witsen, jonka teoksessa sanottujen vuorten 
venäläisenä nimityksenä on Camenoi Pojas (ven. kamennoj pojas 
'kalliovyö'), huomauttaa, että venäläiset ovat kuvitelleet niiden 
ulottuvan »maailman ympäri». Munkäcsi olettaa, että venäläiset 
olisivat saaneet tämän käsityksen voguleilta ja ostjakeilta, mutta 
todennäköisesti sen ovat tunteneet muutkin näiden seutujen kansat. 7 

Samanlaiset uskomukset ovat etelässä liittyneet Kaukasusvuoriin. 
Mainitessaan, että arapian- ja turkinkielessä käytetään Kaukasuk¬ 
sesta käf nimeä sanakirjat selittävät näet, että tällä sanalla on 
paljoa laajempikin merkitys. Zenkerin mukaan käf tarkoittaa paitsi 
Kaukasusta myös vuoristoa, joka muhamedilaisten käsityksen mu¬ 
kaan ympäröi koko maata. Kö/ista käfiin merkitsee »maailman toi¬ 
sesta äärestä toiseen». Myöskin Budagov sanoo puhuessaan tämän 
sanan laajemmasta merkityksestä, että sillä tarkoitetaan »vuoria, 
jotka itämaisten kansain kuvittelun mukaan ulottuvat koko maan 
ympäri». Tällainen käsitys maata ympäröivästä vuorijonosta ku¬ 
vastuu myös tatarien taruista, joissa kerrotaan, miten joku sankari 
ratsastaa maailman ääreen ja siellä kohtaa korkean vuoren. Mongo 
lien käsitys maailmaa ympäröivästä »rautaisesta vuorirenkaasta» 
on todennäköisesti tullut Tibetistä käsin. 8 Altailaisessa kansan¬ 
runoudessa puhutaan vielä kolmikerroksisen maailman vyöttämi- 

sestä. Keskimmäinen kerros vyötetään keskeltä, ylimmäinen yl¬ 
häältä ja alimmainen alhaalta. 9 Tämän vertailuaineiston avulla 
voi päättää, ettei ugrilaisten käsitys »maan vyöstä» ole tällä paikka¬ 
kunnalla syntynyt, vaan perustuu, kuten turkinsukuistenkin kan¬ 
sain vastaavat uskomukset, muinaisitämaiseen maailmankuvaan. 

Samoinkuin maata ympäröivä alkumeri ovat ihmisten asuman 
maan yläpuolella kaareutuva taivas ja sen alapuolella kummitteleva 
manala askaroittaneet Siperian kansain mielikuvitusta. Tämän 
mukaan maailma on kolmikerroksinen. Sojottien uskomuksista 
puhuessaan Olsen sanoo heidän ajattelevan, että »maa, taivas ja 
manala ovat ikäänkuin kolme suurta levyä päällitysten, keskim¬ 
mäisenä niistä on maa». 10 Näitä kerroksia eräät Altain tatarit nimit¬ 
tävät »ylhäällä olevaksi maailmaksi», jossa iilgän , ylijumala ja hänen 
palvelijansa asuvat, »keskimmäiseksi maailmaksi», jossa ihmiset 
asuvat, ja »alhaalla olevaksi maailmaksi», jossa ärlik, manalan ruh¬ 
tinas ja tämän palvelijat asuvat. 11 Myös jakutit jakavat »näkyväisen 
ja näkymättömän maailman» kolmeen osaan: »ylhäällä» olevaan, 
»keskimmäiseen» ja »alhaalla» olevaan. 12 Jakuttien tarut puhuvat 
usein »keskimmäisestä maailmasta» (orlo doidu) tarkoittaen sillä 
ihmisten asumaa maata. 13 Kuten tunnettua, esiintyy islantilai- 
sessakin runoudessa ihmisten asuinpaikan nimenä midgarbr (’keski- 
kartano’). Tällaiset nimitykset ovat saattaneet aiheutua myös 
siitä, että maan on ajateltu sijaitsevan maailman keskikohdassa. 
Tässä mielessä, mutta paljoa ahtaammassa, ainoastaan omaa koti¬ 
maataan tarkoittaen, mongolit puhuvat »keskimmäisestä maasta» 
ja kiinalaiset »keskimmäisestä valtakunnasta». Näin voi omakohtai¬ 
nen kansa helposti sijoittaa muut kansat ja maat ympärilleen muo¬ 
dostaen omalta kannaltaan katsoen keskuksen. Sitäpaitsi ovat 
luonnonsuhteet vaikuttaneet siihen, että mongolit, jotka asuvat 
ylätasangolla, saattavat kuvitella, että heidän kotimaansa on maa- 
kehän korkein ja keskeisin kohta ja että muut maat sijaitsevat alem¬ 
pana sen ympärillä. 

Mutta muutenkin on maakehän keskus askaroittanut ihmisten 
mielikuvitusta. Jo Aasian muinaisten sivistyskansain tiedetään 
nimittäneen maan keskuskohtaa maan navaksi. Samaa nimitystä 
ovat käyttäneet eräät turkinsukuiset kansat. Varsinkin jakuttien 
taruissa puhutaan usein »hiljaisesta paikasta, maan navasta», kah- 
deksanreunaisen maa-emon keltaisesta navasta» tai keskimmäisen 
paikan (so. maan) hopeaisesta navasta». Toisinaan tätä kohtaa 
sanotaan myös korkeapoviseksi» sekä »parhaimmaksi, rikkaimmaksi 
ja ylellisimmäksi paikaksi». 14 Samoin ovat sitä kuvitelleet monet 
muinaisuuden kansat, kuten muinaiskreikkalaiset, jotka »maan 

navasta» (omphalös ges) tekivät ku¬ 
viakin varustaen ne toisinaan run¬ 
sauden sarvella. »Maan navan» tun¬ 
tevat myös eräät Itä-Venäjän suo¬ 
mensukuiset kansat. Niin esim. 
votjakkilaisessa taudinloitsussa sano¬ 
taan: »Maan keskellä on 'maan napa’; 
jos sinun onnistuu irroittaa tämä 
maan napa, silloin ota sairaalta 
elämä ja veri.» 15 Tässä piilevän aja¬ 
tuksen mukaan on siis maan navan 
irroittaminen mahdottomuus. Keski- 
aasialaisissa maansyntytaruissa ker¬ 
rotaan, että maa tästä keskuksestaan 
käsin on vähitellen kasvanut ny¬ 
kyiseen mittaansa. Sama käsitys 
esiintyy juutalaistenkin taruissa ja epäilemättä se on esiintynyt 
myös muiden Etu-Aasian kansain uskomuksissa. 

Maanalaiseen maailmaan johtaa aukko, jota eräät Altain tatari- 
heimot ovat nimittäneet »maan reppänäksi». 16 Kun samanit tämän 
aukon kautta vaeltavat tuonelaan ja palaavat sieltä jälleen ihmisten 
ilmoille, on ymmärrettävää, että maata on kuvissakin pyritty esit¬ 
tämään tällaisella aukolla varustettuna. Siinä maata tarkoittavassa 
ympyriäisessä rautalevyssä, joka säännöllisesti riippuu jakutti- 
samanin puvussa, on mainittu aukko maakehän keskikohdassa 
(kuva 1). Samoin ovat Etu-Aasian sivistyskansat kuvitelleet us¬ 
koessaan, että maanalaiseen maailmaan pääsee aukosta, joka sijait¬ 
see maan navalla. 



maakehää esittävä rautainen levy 
jakuttisamanin puvussa. 


Maan kannattaja. 

Kun maa itämaisessa maailmankuvassa on sijoitettu suuren 
valtameren helmaan, on ymmärrettävää, että tähän kuvitelmaan 
on läheisesti liittynyt myös käsitys jonkinlaisesta maan tuesta tai 
kannattajasta, joka estää maata syvyyteen vajoamasta. Turkin¬ 
sukuisten kansain asumalla alueella tavataan useitakin ja erilaisia 
tätä koskevia käsityksiä. Kaikille niille yhteistä on se, että maan 
kannattajana toimii jokin eläin. 

»Aikojen alussa», niin kertovat burjatit, »oli ainoastaan vettä 
sekä suuri kilpikonna, joka tuijotti veteen. Jumala käänsi tämän 
eläimen nurin ja rakensi sen vatsalle maailman.» 1 Eräässä keski- 
aasialaisessa maansyntytarussa Otsirvani (budhal. bodhisatva Vai- 

rapani) ja Tsagan-Sukuty tulivat alas taivaasta ja huomattuaan 
kilpikonnan uiskentelevan meressä siroittivat selällään olevan kilpi¬ 
konnan vatsalle maa-ainesta, josta kasvoi suuri ihmisten asuma maa. 2 
Maan perustajana esiintyy derbyttien taruissa lisäksi Madzisiri 
(buddhal. bodhisatva Manjucri), joka itse muuttautuu suureksi kilpi¬ 
konnaksi, asettuu selälleen ja sellaisena kannattaa luomaansa maata 
meren pinnalla. Jos kilpikonnan yksikin varvas liikahtaa, vapisee 
maa. 3 Alarskin piirin burjattien käsityksen mukaan kilpikonna 
kantaa maata selässään. Maanjäristyksen uskotaan johtuvan siitä, 
että mainittu eläin uupuessaan värisee. 4 Tämä käsitys on myös 
Baikalin takaisilla tunguseilla. 5 Sojotit selittävät, että jos maata 
kannattava kilpikonna pahasti liikahtaa, voi vedenpaisumus peittää 
maan. 6 Kalmukit uskovat, että kun auringon hehku kerran kui¬ 
vattaa ja polttaa kaiken, alkaa tämä kilpikonnakin tuntea kuu¬ 
muutta, jolloin se rauhattomana käännähtää ympäri aiheuttaen 
maailman perikadon. 7 Mongolilaiskansain tarustossa esiintyy »kul¬ 
tainen» kilpikonna myös maailman keskusvuoren kannattajana. 8 

Verratessamme näitä keski-aasialaisia kuvitelmia tiibettiläisten 
samaa asiaa koskeviin uskomuksiin huomaamme niiden täydellisesti 
vastaavan toisiaan. Kummatkin pohjautuvat intialaiseen taruun, 
jossa kerrotaan, miten Visnu jumala kilpikonnan hahmossa kannattaa 
maata. Myöhemmin on joku buddhalainen bodhisatva tullut vanhan 
Visnu jumalan tilalle. Tällainen käsitys maan tuesta näyttää mongo¬ 
leille saapuneen kiinalaisten välityksellä jo verraten varhain. 

Omituista on, että kilpikonna on eräiden Pohjois-Amerikan inti¬ 
aaniheimojenkin keskuudessa näytellyt samanlaista osaa. Niinpä 
Sioux-intiaanit tarinoivat, mitenkä kilpikonna ja muudan vesilintu 
liikkuivat alkumeressä kantaen suussaan edellinen mutaa, jälkim¬ 
mäinen ruohoa. Näistä syntyvä ruohoinen maa sijoitettiin kilpi¬ 
konnan selkään. Myös huronit kertovat, että alkujaan ei ollut näky¬ 
vissä muuta kuin vettä, kunnes syvyydestä ilmaantui muudan kilpi¬ 
konna, joka lähetti erinäisiä eläimiä noutamaan maa-ainesta 
meren pohjasta, mutta turhaan. Vasta viimeksi lähetetyn sammakon 
suusta löytyi mutaa, mikä siroitettiin kilpikonnan kilvelle. Ennen 
pitkää siitä kasvoi manner, jota kilpikonna jäi kantamaan ja kantaa 
yhä vieläkin. 9 

Toisin paikoin Keski-Aasiassa mainitaan myös kala maan kan¬ 
nattajana. Balaganskin piirin burjatit sanovat, että maata kantaa 
jättiläiskala, joka on keskellä maailmanmerta. Kun kala syystä 
tai toisesta muuttaa asentoaan, syntyy maanjäristys. Maanjäris¬ 
tyksen aikana on maata otettava talteen ja käytettävä vaimojen 
synnytystuskien lieventäjänä. 10 Toisen burjateilta saadun tiedon 

mukaan maata kantava jättiläiskala on kyljellään. Kun maan paino 
käy rasittavaksi, on kalan toisinaan pakko vaihtaa kylkeä, josta 
seurauksena on maanjäristys. 11 Altain tatarit puhuvat kolmesta 
maata kannattavasta kalasta. Kun Ulgen, ylijumala, niin he selit¬ 
tävät, loi maan ja sijoitti sen veden pinnalle, asetti hän maakehän 
alle kolme suurta kalaa, yhden keskelle, muut sivuille. Keskimmäi¬ 
sen kalan pää on suunnattu pohjoista kohti, sen vuoksi kun tämä 
laskee päänsä alas, syntyy pohjoisessa vedenpaisumus; jos se laskee 
päänsä aivan syvälle, silloin koko maanpiiri vaipuu veden valtaan. 
Mainitun kalan kiduksiin on kiinnitetty köysi, jonka toinen pää ulot¬ 
tuu taivaaseen, missä se on sidottu kolmeen paaluun, niin että sitä 
voidaan hellittää paalusta toiseen. Täten voidaan sekä laskea että 
kohottaa kalan päätä. Tämä on Jumalan apulaisen, Mangdysiren 
(edellämainitun Manjugrin) toimena. Kun hän laskee köyden irti 
yhdestä paalusta, painuu maa pohjan puolella aikaansaaden tulvia, 
mutta kun hän irroittaa toisenkin paalun solmun, uhkaa maata jo 
vedenpaisumus. 12 

Vaikka tässä tarussa siis puhutaan kolmesta kalasta, on keskim¬ 
mäisellä niistä tärkein merkitys. Joko yksi tai useampi kala esiintyy 
maan kannattajana myös venäläisissä maansyntytaruissa. 13 Kolme 
suurta maan alla olevaa kalaa, joiden liikahdukset aiheuttavat maan¬ 
järistyksiä, tuntevat Sarapulin piirin votjakitkin. 14 Tambovin 
läänin mordvalaiset puhuvat vain yhdestä suuresta kalasta, jonka 
tehtävänä on tukea meressä kelluvaa maata. 15 

Maata kannattavan kalan ovat lisäksi tunteneet eräät itä-aasia- 
laiset kansat. Niinpä Japanissa asuva aino-kansa selittää, että maan¬ 
järistyksen saa aikaan »maailman selkärankakala», joka kannattaa 
maailmaa, so. Japanin saaria. Samaa tarkoittaen japanilaiset pu¬ 
huvat »maanjäristäjäkalasta». 16 Siamilaiset uskovat, että maailman 
keskusvuoren, Zinnalon, perustuksena on samanlainen suuri kala. 17 
Sumatran batakit taas kuvittelevat, että maan kannattajana on 
muudan lohikäärme, joka toisinaan liikkeillään tärisyttää maata. 18 

Tuskinpa voimme olettaa, että tällaiset yhtäpitävät kuvitelmat 
olisivat syntyneet erikseen eri tahoilla. Ei ainakaan Keski-Aasian 
kansoilla ole ollut mitään syytä sijoittaa maata mereen jonkin vesi¬ 
eläimen kannatettavaksi. Itä-Aasian kansat taas ovat olleet niin 
läheisessä kosketuksessa keskenään, että uskomukset täällä ovat 
helposti lainautuneet kansalta toiselle. Siamilaisten Zinnalo on 
sama kuin intialaisten Meru-vuori, ja sitä kannattava »kalakin» 
saattaa olla Intiasta kotoisin. Euroopan Venäjälle näyttää mainittua 
kalaa koskeva käsitys levinneen maansyntytarun mukana, jonka 
yhteydessä se tavataan. 

Ne turkkilais-tatarilaiset kansat, jotka ovat joutuneet islamin 
vaikutuspiiriin, kuvittelevat maan kannattajaa tavallisesti suureksi 
h ä r ä k s i. Usein on tämän härän alla vielä muita varustuksia. Kirgisit 
selittävät, että maailmanmeren pinnalla on sankka sumu, siinä kivi 
ja kivellä tummanharmaa härkä, joka kannattaa sarvillaan maata. 19 
Krimin tatarit sanovat, että meressä oleva jättiläiskala kannattaa 
härkää ja tämä taas sarvillaan maata, tai että maan kannattajana 
on puhvelihärkä, jonka alla on kala, kalan alla vesi, veden alla tuuli, 
tuulen alla pimeys. Kun puhveli väsyttyään siirtää maan sarvelta 
toiselle, syntyy maanjäristys, ja kun se on määrätyt kerrat hengäh¬ 
tänyt, tulee maailman loppu. 20 Itä-Euroopan tatareilta tämä usko 
on levinnyt myös Volgan suomensukuisten kansojen keskuuteen. 
Niinpä votjakkien tarustoon on tullut musta »maata suojeleva härkä», 
joka estää maata syvyyteen vajoamasta. Sarapulin piirin votjakit 
uskovat maan järisevän, kun härkähirviö lähtee liikkeelle. Birskin 
piirin tseremissit selittävät, että härkä on suuren meressä olevan 
ravun selässä. Kun härkä pudistaa päätään, liikahtaa maa. Lisäksi 
he huomauttavat, että härän toinen sarvi on maan raskaan painon 
vuoksi jo katkennut ja että kun toinenkin katkeaa, hukkuu maa. 21 
Myös Kaukaasian kansoilla, vieläpä Egyptissäkin sekä muualla, 
missä islami on voittanut jalansijaa, tavataan tämä härkä maan 
kannattajana. 22 Arapialaisten maailmankuvaan kuuluvana se mai¬ 
nitaan m.m. »Tuhannen ja yhden yön» tarinoissa. Paitsi härkää ovat 
arapialaisetkin tunteneet useita härän alapuolella olevia perustuksia. 
Yleisin lienee täällä käsitys, että maata kantavan härän alla on 
kallio, jota vuorostaan meressä oleva jättiläiskala kannattaa. Kun 
Arapian paimentolaiset eivät ole käyttäneet nautakarjaa, on yllä¬ 
mainitun uskon oletettu saapuneen heillekin muualta, mahdollisesti 
Iranin ylätasangolta, muinaispersialaisten taruissa mainitaan näet 
tällainen alkuhärkä. Samaa alkuperää lienee lisäksi juutalaisten 
käsitys »syvyyden ruhtinaasta», jolla on »kolmipäisen härän ulko¬ 
muoto». 23 

Altain teleuteilta on Anohin muistiinmerkinnyt vielä seuraavan¬ 
laisen kuvitelman: »Maa on lautasen muotoinen, jota kupera taivaan¬ 
kansi peittää. Horisontti on maan ääri, jota kannattaa neljä sinistä 
härkää. Jos härkien jalat liikahtavat, seuraa maanjäristys.» 24 
Tässä esiintyvä käsitys, että maan kannattajia on neljä, arvatta¬ 
vasti yksi kullakin ilmansuunnalla, muistuttaa Intiasta lähtenyttä 
kuvittelua, jonka tapaamme Tiibetissäkin ja jonka mukaan maail¬ 
maa kannattaa neljä elefanttia (kuva 2). 

Aivan paikallinen on Tsolymin tatareilta tavattu usko, että kun 
maa ei jaksanut kantaa suurta, raskasta mammuttia, niin Jumala 

asetti sen maan alle kanta¬ 
maan maata. 25 Mainitut 
tatarit kuvittelevat samoin¬ 
kuin ostjakit, vogulit ja 
jakutit, että mammutti on 
vesieläin. 

Jotkut tutkijat ovat tul¬ 
leet siihen tulokseen, että 
käsitys maan tukena olevasta 
olennosta tai esineestä, joka 

toisinaan saattaa liikahtaa Kuva 2 Maai i maa kannattavat elefantit 
tai horjahtaa, on alunperin ai- kilpikonnan selässä. Intialainen piirros, 
heutunut maanjäristyksestä. 

Myös Altain suvun kansat ovat, kuten olemme osoittaneet, yhdis¬ 
täneet tämän luonnonilmiön maata kannattavaan eläimeen. Siitä 
huolimatta ei mikään yllämainituista eläimistä, ei edes tuo Pohjois- 
Siperian mammutti, ole turkinsukuisilla kansoilla ilman vieraita 
esikuvia saavuttanut sanottua asemaansa. Tungusit ja mahdollisesti 
eräät muutkin sikäläiset kansat ovat tosin uskoneet maanjäristyksen 
johtuvan siitä, että mammutti tai jokin muu tarunomainen hirviö 
liikkuu maan alla, mutta varsinaisia maan kannattajia eivät ne 
silti ole. Eikä sellainen ole myöskään kamtsadalien tarukoira, 
joka on valjastettu Tuila nimisen jumalan reen eteen ja joka maan 
alla juostessaan pudistaa yltään lunta järisyttäen maata. 26 Turkin¬ 
sukuisten kansain varsinaiset maan kannattajat ovat epäilemättä 
saapuneet muualta valmiiseen maailmankuvaan kuuluvina. 

Lopuksi mainittakoon, että Pohjois-Siperiassa on samojedien 
keskuudessa muistiinpantu sellainenkin taru, jossa maan kannatta¬ 
jana esiintyy muudan Atlaan tapainen henkilö: Maailman luomisen 
aikana oli ainoastaan kaksi miestä, joista toinen pyyntiretkellään 
näki maassa aukon ja siitä sisään mentyään saapui rautaiseen kotaan. 
Kun kotiin jäänyt mies vihdoin alkoi toveriaan kaivata, lähti hän 
tätä etsimään saapuen myös maan aukosta mainittuun kotaan. 
Täällä hän kohtasi Maanukon, joka istui keskellä vuodetta ja piti 
käsissään päänsuuruista kappaletta. Tulija kysyi: »Isoisä, mitä 
pidät käsissäsi?» Maanukko vastasi: »Mikäkö minulla on? Tämähän 
on raaka maamme. Maata ei ole, jos lasken tämän käsistäni.» Sitten 
miehet söivät ja laskeutuivat levolle, mutta ukko valvoi ja istui 
koko yön. Aamulla miesten noustua tämä lausui viimeksi tulleelle: 
»Sinä näit, etten koko yönä nukkunut, sen takia sinut kutsuin luok¬ 
seni. Sinä näet, että käteni väsyvät ja vapisevat ja maamme liikkuu , 
sen vuoksi tahdon tehdä sinut maan painoksi. Toverisi taas tahdon 

pystyttää maan jalaksi auttamaan käsiäni.» Näin tuli toisesta mie¬ 
hestä Uralin pyhä kukkula ja toisesta »maan jalka», mutta kumman¬ 
kin lohdutuksena on se, että ihmiset uhraavat heille veriuhreja . 27 

Tässäkin tarussa, jota ei ole tavattu muilta Siperian kansoilta, 
näyttelevät siis Uralinvuoret erikoista osaa maan paikoillaan py- 
syttäjänä samoinkuin aikaisemmin mainitussa maan »vyötä» kos¬ 
kevassa kuvittelussa. 

Taivas ja taivaanpatsas. 

Taivasta ovat eräät Altain suvun kansat kuvitelleet teltankatok- 
sen kaltaiseksi, joka verhoo ja suojaa ihmisten asumaa maata. Ja- 
kutit selittävät, että taivas on laadittu useista toisiaan peittävistä, 
tiukkaan pingoitetuista nahkoista . 1 Burjatit näkevät linnunradassa 
»sauman», ja muudan olento kerskaa: »Kauan, kauan sitten, kun 
vielä olin nuori, ompelin taivaan yhteen.» 2 Taivaan kuvitteleminen 
teltanpeitteen kaltaiseksi, esiintyy myös eräissä vogulien taruissa, 
jotka mahdollisesti ovat tatareilta lainattuja ja joissa puhutaan 
muuttolintujen »talvimaasta». Niissä kerrotaan näet, että tuon kau¬ 
kaisen tarumaan, jossa linnut talvehtivat, erottaa ihmisten asu¬ 
masta maasta taivaan ääri, joka on »esiripun kaltainen» ja jota »tuuli 
heiluttaa», niin että nopeat linnut voivat sen alitse pujahtaa toiselle 
puolelle. 3 

Eräät turkinsukuiset kansat kuvittelevat lisäksi, että jumalat 
toisinaan raoittavat taivaan verhoja nähdäkseen, mitä maan päällä 
tapahtuu. Tällä tavalla mm. tsuvassit selittävät meteori-ilmiötä. 
Onnellinen se, joka sattuu näkemään tämän »taivaan raon», sillä 
hän saa sen, mitä hän sillä hetkellä toivoo tai anoo Jumalalta. 4 
Samaa ilmiötä tarkoittavat burjatit puhuessaan »taivaan ovesta», 
jota jumalat pikaisesti raottavat. Kun tuo »ovi» on auki, jota kestää 
vain silmänräpäyksen, »hohtaa taivaasta ihmeellinen valo, joka saa 
koko maan loistamaan omituisella tavalla». 6 Samoinkuin tsuvassit 
uskovat ostjakitkin, että Jumala suo ihmisille kaiken, mitä he »tai¬ 
vaan oven» auki ollessa ennättävät häneltä anoa. 6 Tämä lapsellinen 
käsitys valoilmiöstä, joka syntyy, kun meteori putoaa ilmapiiriin, 
on entisaikaan ollut hyvin yleinen ei ainoastaan Aasiassa, vaan Länsi- 
Euroopassakin. Yhtä yleisesti on tällöin ollut tapana lausua jokin 
toivomus, jonka on uskottu toteutuvan. 

Kun taivas tämän käsityskannan mukaan siis on teltanpeitteen 
kaltainen, maan yli leviävä katos, on ymmärrettävää, että tähdet 
tällöin ovat ainoastaan reikiä tuossa katoksessa. Sellaisia reikiä, 
joiden läpi taivaallinen valo säteilee, ne ovat mm. jakuttien kuvit- 

telemina. 7 Pahimpana on pidetty seulasten (plejadien) muo¬ 
dostamaa aukkoa, josta maan päälle on uskottu virtaavan tuulta 
ja kylmää. 8 Viimeksimainittu käsitys on ilmeisesti johtunut siitä, 
että seulasten ilmaantumista taivaalle, seuraa kylmä ajanjakso. 

Taivaan kuvitteleminen tällaiseksi teltankatokseksi on epäile¬ 
mättä ikivanhaa perua. Todennäköisesti on ihmisten oma varhais¬ 
kantainen ja vaatimaton asunto herättänyt heissä tämän mielikuvan, 
joka ei ole ollut yksinomaan Siperian kansoilla. Jo muinaisbabyloni- 
laiset puhuivat »maailman paimenteltasta», 9 ja telttaa muistutta¬ 
vana esiintyy taivas myös eräissä Vanhan Testamentin kuvauksissa, 
kuten Jesajan kirjan 40:nnessä luvussa, jossa Jumalasta sanotaan: 
»Hän on se, joka levittää taivaan niinkuin ohuen vaatteen ja pin- 
goittaa sen asuttavaksi majaksi.» 10 

Taivasta ovat turkinsukuiset kansat kuitenkin kuvitelleet myös puoli¬ 
pallon muotoiseksi kiinteäksi kanneksi (vrt. suom. taivaankansi). 
Sellaisena taivaan äärien uskotaan yhtyvän maakehän ulkoreunaan. 
Burjatit, joiden mukaan taivas on suuren, alassuin käännetyn padan 
muotoinen, selittävät, että taivas tällaisena alituisesti liikehtii, 
vuoroin kohoutuu, vuoroin laskeutuu. Uskotaan, että taivaankannen 
kohoutuessa syntyy aukko sen ja maan reunan väliin. 11 Burjattien 
taruissa kerrotaan, miten muudan sankari käyttäen tätä tilaisuutta 
hyväkseen asetti jousensa tueksi taivaankannen ja maakehän reu¬ 
nojen väliin ja siten pääsi pujahtamaan maailman ulkopuolelle. 12 
Myöskin venäläisissä kansansaduissa mainitaan, että paikasta, missä 
taivas ja maa yhtyvät, voidaan suorastaan kavuta taivaan kuperalle 
kannelle. Tällainen käsitys saattaa eri kansoilla syntyä ihan itses¬ 
tään, taivaanranta kun ihmisen näköpiirissä todella näyttää kaar¬ 
tuvan maan reunaa kohti. Mutta ei tuokaan kuvittelu, että taivas 
kohoutuu ja laskeutuu, ole ollenkaan harvinainen. Tsuktsit selit¬ 
tävät tuulien aiheutuvan tästä taivaan omituisesta liikkeestä. 12 
Myös giljakit uskovat, että taivaan- ja maanäären välillä on rako, 
joka avautuu ja sulkeutuu taivaankannen kohoutuessa ja laskeu¬ 
tuessa ja että joka kerta kun taivaan ja maan reunat loittonevat 
toisistaan, hyökkää tästä aukosta ankara tuuli. Taivaan kohou¬ 
tuessa rientävät myös muuttolinnut, kuten joutsenparvet, ihmisten 
asuman maailman ulkopuolelle. Ne linnut, jotka eivät tällöin ennätä 
aukon läpi, vaan taivaan laskeutuessa litistyvät ja kuolevat, poimii 
muudan maailman äärellä istuva akka käyttäen niitä ravinnokseen. 14 
Samoinkuin vogulit kuvittelevat siis giljakitkin, että lintujen talvi- 
maa on taivaan äären takana. Saman kuvitelman mukaisesti tsukssit 
.nimittävät tuota taivaan ja maan välistä aukkoa, joka ajoittain 
aina sulkeutuu, »lintujen portiksi». 15 

Puheena oleva taivaan liike on ollut tunnettu myös Pohjois- 
Amerikan intiaanien keskuudessa. Algonkin-intiaanit kertovat nel¬ 
jästä veljestä, jotka noustakseen taivaankannelle käyttivät hyväk¬ 
seen hetkeä, jolloin taivas ja maa lähestyivät toisiaan; yhden heistä 
sanotaan kuitenkin saaneen surmansa jouduttuaan taivaan ja maan 
rakoon. 16 Haida-intiaanit selittävät, että kun taivaankansi sään¬ 
nöllisten väliaikojen jälkeen laskeutuu, niin pilvet saattavat koskea 
korkeisiin vuoriin aiheuttaen kohinaa, jonka kansa uskoo kuule¬ 
vansa. 17 Myös Euroopassa on säilynyt käsityksiä tällaisesta taivaan 
salaperäisestä liikkeestä. 

Todelliseen havaintoon perustuu sitävastoin toinen taivaan liike, 
jota tähtikirkkaana yönä voidaan silmin seurata. Se on taivaan¬ 
kannen säännöllinen kiertyminen pohjantähden kohdalla olevan 
keskuspisteen ympäri. Tämän herkeämättä toimivan kiertoliikkeen 
syytä, mikä johtuu siitä, että maapallo kerran vuorokaudessa pyörii 
päinvastaiseen suuntaan akselinsa ympäri, eivät ihmiset alkujaan 
ole tunteneet. Mutta silti on tuo taivaan salaperäinen keskus jo 
varhain kiinnittänyt kaikkien pohjoisella pallonpuoliskolla asuvien 
kansain huomiota. Maan navan ohella ovat monet Aasian ja Euroo¬ 
pan kansat puhuneet taivaankin »navasta» tarkoittaen sillä juuri 
tuota taivaan kiertymäkohtaa. Eräistä loitsuista ja puheenparsista 
päättäen ovat suomalaisetkin tunteneet »taivaan navan». Enon¬ 
tekiössä sanotaan pohjantähteä »pohjoisen napatähdeksi». Altai¬ 
laisessa kansanrunoudessa mainitaan joskus rinnan taivaan ja maan 
napa. Miten läheiseksi näiden napojen keskinäinen suhde on aja¬ 
teltu, ilmenee mm. eräässä samaninlaulussa esitetystä toivomuksesta: 
»Olkoon taivaan napa maassa ja maan napa taivaassa.» 18 Toden¬ 
näköisesti on taivaan napa kansojen uskomuksissa varhempi kuin 
maan napa, ja sellaisena se lienee ollut esikuvana jälkimmäisen 
käsityksen syntyessä. 

Kun taivaankansi säännöllisesti kiertyy napansa ympäri, ovat 
ihmiset siinä nähneet jonkinlaisen tuen, johon taivaankansi on kiin¬ 
nitetty. Useat pohjoiset kansat ovat sen vuoksi nimittäneet pohjan¬ 
tähteä »naulaksi». Turuhanskin piirin samojedit, jotka sanovat sitä 
»taivaan naulaksi» selittävät, että »koko taivas pyörii sen ympäri». 19 
Tsuktsit, samoinkuin korjakitkin, nimittävät sitä »naulatähdeksi». 20 
Virolaisten tähän liittyviä kuvitelmia Holzmayer selostaa seuraavin 
sanoin: »Taivaan keskuksessa tai pohjassa on taivaankupu kiinni¬ 
tetty naulaan, kuitenkin siten, että se voi kiertyä mainitun naulan 
ympäri, mikä kiertyminen aiheuttaa tähtien liikkeen. Kun pohjan¬ 
tähti sijaitsee juuri tuossa keskuspisteessä, nimitetään sitä 'pohjan- 
naulaltsi’ (pöhjanael).» 21 Sama nimi on pohjantähdellä aikaisemmin 

ollut suomessakin, koska se siitä 
on lainautunut lappiin, jossa 
tämän tähden nimenä on bohi- 
navlle ('pohjannaula’). Lappa¬ 
laisten kerrotaan uskoneen, että 
jos tämä naula pettää, putoaa 
taivas alas. Skandinaavien 
kansanrunoudessa veraldarnagli 
('maailmannaula’) tarkoittaa 
samaa taivaannaulaa. Suoma¬ 
laisessa loitsussa sitä sanotaan 
myös »taivaan saranaksi». 22 

Onpa taivaan salaperäinen 
kiertoliike herättänyt mieli¬ 
kuvan naulaa vankemmasta¬ 
kin tuesta, jonkinlaisesta pyl¬ 
väästä tai akselista, jonka 

nenässä taivaankehä pyörii. Kuva 3. Lappalaisten maailmanpatsas. 
_ , Leemin teoksesta. 

Sen vuoksi Altain suvun kan¬ 
sat ovat pohjantähdelle antaneet tästä johtuvan nimen. Mon¬ 
golit, burjatit ja kalmukit sanovat sitä »kultaiseksi pylvääksi», 
kirgisit, baskirit ynnä eräät Länsi-Siperian tatariheimot »rautai¬ 
seksi patsaaksi», teleutit »yksinäiseksi paaluksi» sekä tungusi-orotso- 
nit »kultaiseksi pylvääksi». 23 Jakuttien taruissa, joissa maailman 
oletetaan pienestä alusta vähitellen kehittyneen ja kasvaneen, tämä 
»rautainen puu» kerskaa: »Kun taivas ja maa alkoivat kasvaa, kas¬ 
voin minä niiden kera.» 24 

Vanhat juuret on maailmanpatsaankuvittelulla ollut Euroopankin 
puolella. Jo 500-luvulla tiedetään saksilaisten tehneen kuvia 
tuosta taivaanpatsaasta. Rudolf von Fuldan tiedonannon mukaan 
oli muinaissaksilaisten irminsul (universalis columna), jonka uskot¬ 
tiin »kannattavan kaikkea», paljaan taivaan alle pystytetty suuri 
puupaalu. 25 Pohjoisgermaanien vastaavia uskomuksia ja tapoja ovat 
Skandinavian lappalaiset vielä myöhään jäljitelleet. Vierasnimistä 
jumalaansa, veraldenradia ('maailmanhaltiaa’) palvoessaan nämäkin 
pystyttivät puisen pylvään, jota he uhritilaisuudessa voitelivat uhri- 
teuraan verellä ja jota he nimittivät »maailmanpatsaaksi». Pylvään 
he sanoivat pystyttävänsä, »jottei jumala antaisi taivaan pudota» 
tai »jotta hän voisi tukea maailmaa ja pitää sitä järjestyksessä ja 
kunnossa, ettei se vanhenisi eikä sortuisi entisestä asennostaan». 
Se maailmanpatsas, jonka Leem näki Porsangerin vuonon lähetty¬ 
villä, oli nelitahkoinen maahan pystytetty hirsi, jonka päässä oli 

rautapiikki (kuva 3). Tämä rautapiikki maailmanpatsaan nenässä 
tarkoittaa epäilemättä ennenmainittua »naulaa» ja osoittaa lappa- 
laistenkin kuvitelleen, että taivas juuri tämän piikin varassa suorit¬ 
taa kiertoliikkeensä. Siitä voimme myös päättää, missä taivasta 
kannattavan pylvään huipun on kuviteltu olevan taivaalla. Sitä 
osoittaa lisäksi lappalaisten pohjantähdelle antama nimitys »maail- 
manpatsas» (Skand. lapp. veralden-tsuold ) tai »taivaanpatsas» (Ven. 
lapp. almetsuolda), mikä siis palauttaa mieleemme Altain suvun kan¬ 
sojen vastaavan nimityksen. 26 

Kun otava ja muut tähdet maasta katsoen määrätyn välimatkan 
päässä aina kiertävät tuota taivaan keskuspatsasta, on se ollut 
omiaan herättämään ajatuksen, että tähdet ovat siihen kiinnitetyt 
näkymättömillä siteillä. Kirgisit sanovat kolmea »rautaisen pat¬ 
saan» lähintä tähteä, jotka muodostavat kaaren, »köydeksi», johon 
saman tähtikuvion eli pikku Otavan kaksi suurempaa tähteä, »kaksi 
ratsua», on sidottu. Samaten tatarit kuvittelevat, että suuren Ota¬ 
van »seitsemän eläintä» on köydellä kiinnitetty taivaanpaaluun. 
Kun nämä siteet kerran katkeavat, syntyy taivaalla suuria häi¬ 
riöitä. 27 Jakuttilaisessa tarussa kerrotaan, mitenkä »seitsemän kir¬ 
javaa poroa», jotka ovat sidotut tuohon taivaan ja maan kera kas¬ 
vaneeseen »rautaiseen puuhun», pyrkivät siitä irti syrjään juokse¬ 
malla. 28 Burjatit näkevät koko tähdistössä suuren hevoslauman, 
jota ratsun selässä istuva solbon (Venus) ja hänen renkinsä kaitse¬ 
vat. 29 Mainitsemme nämä esimerkit, jotta voisimme ymmärtää, 
minkä vuoksi maailmanpatsasta turkinsukuisten kansain tarustossa 
usein kuvitellaan mahtavaksi liekapylvääksi. Sellaisena jakutit 
nimittävät sitä »hevospaalu-herraksi». 30 Burjatit tarinoivat Bosintoi 
nimisen taivaassa asuvan haltian yhdeksästä pojasta, jotka taita¬ 
vina seppinä ovat opettaneet ihmisiäkin valmistamaan rautaa ja 
joita sen vuoksi palvotaan ja ylistellään mm. seuraavin sanoin: 
»Bosintoin yhdeksän valkoista seppää . . . tekivät pohjantähdestä 
hevospaalun ja kultaisesta järvestä kilparadan.» 31 Samoinkuin 
Keski-Aasian kansoilla on asuntonsa edustalla paalu ratsujen sito¬ 
mista varten, samoin selitetään jumalienkin sitovan ratsunsa taivaan¬ 
paaluun. Eräät Siperian tatariheimot uskovat taivaan jumalien 
asuvan teltassa, jonka edessä on hevospaalu. 32 Kuten Karjalainen 
huomauttaa, ovat Vasjuganin ostjakitkin saaneet tatareilta satui¬ 
hinsa »auringon puolella olevan rautapylvään, kivipylvään, Toremin 
(taivaanjumalan) luoman, missä on hihaisen käden mentävä rauta- 
rengas», johon ajoporo sidotaan. Samaten vogulit kertovat taivaan¬ 
jumalan asunnon edessä olevasta »kirjavareisisen, pyhän eläimen sito¬ 
mista värten pystytetystä jumalan pyhästä, rautaisesta patsaasta». 33 

Käsitykselle tähtien si¬ 
teistä löydämme vastineen 
jo Aasian muinaisilta sivis¬ 
tyskansoilta. Raamatussakin 
(Job. 38: 31) esiintyy kysy¬ 
mys: »Taidatko solmia Ple¬ 
jadien siteen tai päästää 
Orionin köyden?» Täydelli¬ 
semmin esittää asian intia¬ 
lainen Visnupuräna selittäes¬ 
sään, että sidelankoja, joilla 
tähdet ovat kiinnitetyt poh- 
jantähteen (dhruva), on yhtä 
monta, kuin on Lähtiä tai¬ 
vaalla. 34 Tähtien siteistä 
puhutaan myös eurooppa¬ 
laisessa kansanrunoudessa. 

Muudan Tenojoen lappalai- Kuva 4. Tsingalan »kaupungin patsas». 

... • :. .. . Karjalaisen teoksesta »Jugralaisten uskonto», 

nen kertoi minulle, että jos 

»tähtiside» (läsni-päli) katkeaa, niin tähti irtautuu ja putoaa maa¬ 
han. Koltilta olen muistiinmerkinnyt tarun, jossa kosijalta vaadi¬ 
taan sankaritekona mm. tähtisiteen noutamista. 

Samoinkuin saksilaiset, lappalaiset ym. ovat Siperiankin kansat 
tehneet maailmanpatsaasta kuvia. Toisin paikoin tämä tapa on 
säilynyt meidän aikoihimme asti. Onpa ugrilaistenkin keskuudessa, 
jotka ovat olleet turkkilais-tatarilaisen kulttuurin kosketuksessa, 
tavattu tällaisia pylväitä. Ostjakit, jotka ovat niille toimittaneet 
teurasuhreja, ovat niitä nimittäneet »kaupungin patsaiksi» tai »kau¬ 
pungin keskuksen vahvoiksi patsaiksi». Tekotavaltaan yksinkertai¬ 
simmat, selittää Karjalainen, ovat hiukan maahan upottamalla 
pystyyn asetetut, tuskin niissä koskaan lienee huomattavissa min¬ 
käänlaista hahmoittelua. Tsingalan kylän patsas oli noin parin sylen 
korkuinen, nelitahkoiseksi veistetty, ei kovin vanha, ohut hirsi. 
Nykyään, Karjalainen huomauttaa, tavataan näitä patsaita usko¬ 
mukselleen kohtelun esineinä ainoastaan muutamissa Irtysin ranta- 
kylissä, toisten sikäläisten kylien omistamien sanotaan rantavyöryjen 
mukana joutuneen jokeen virran vietäviksi. Tsingalan kylän »kau- 
punginpatsasta» on palvottu aivan kuin jumaluusolentoa (kuva 4). 
Karjalainen kertoo, että veronmaksuun kokoontuneet oman kylän ja 
muiden samaan kuntaan kuuluvien kylien asukkaat ostavat yhtei¬ 
sesti lehmän tai härän ja uhraavat patsaan juurella saadakseen »me¬ 
nestystä elinkeinoissa ja perheen lisääntymistä». Tätä jumaloi- 

maansa puupylvästä Tsingalan ostjakit nimittävät »rautapatsas- 
mieheksi», mikä myös on erään toisen Irtysin kylän, Semeikinin, 
patsaan nimi ja mikä nimitys vastaa tatarien ennenmainittua »rau¬ 
taista patsasta». On ilmeistä, ettei ostjakkien »kaupungin keskuksen 
vahva patsas», jota muudan taru sanoo »jumalan laskemaksi puuksi», 
voi, kuten Karjalainen arvelee, olla ainoastaan »uhrieläimen sito¬ 
mista, uhriantien ripustamista sekä haltioiden sille asettumista 
varten pystytetty paalu». Sitä osoittaa mm. se seikka, että tätä 
patsasta rukouksissa sanotaan »mieheksi» ja »isäksi». 35 

Eräissä »kaupungin patsaissa», joita Patkanov näki Kondalla, 
oli päässä pieni katon tapainen suojus, jolle oli asetettu tökerösti 
veistetty linnunkuva. 36 Muillakin ympärillä asuvilla kansoilla, 
kuten eräillä samojediheimoilla, Jenisei-ostjakeilla sekä Hatanga- 
joen dolganeilla on samanlaisia pyhiä, usein linnunkuvalla varus¬ 
tettuja patsaita. Peltisen linnunkuvan, jonka Lehtisalo näki hyvin 
pitkän pylvään päässä erään sukupuuttoon kuolleen samojediheimon 
entisillä asuinsijoilla, selitti hänen oppaansa tarkoittavan »taivaal¬ 
lista tarulintua». Tästä tarulinnusta (iojon köiör 'lintu-herra',! dol- 
ganit tekevät kaksipäisen kotkan muotoisen kuvan, jonka he asetta¬ 
vat maailmanpatsaan päähän. Tämä lintu, josta ostjakit käyttävät 
nimitystä num-sives ('taivaan kotka’) ja jakutit öksökö, mutta jonka 
alkuperää Siperian kansat eivät osaa selittää, on epäilemättä sama 
kuin se, jota Etu-Aasian muinaiset kulttuurikansat käyttivät mm. 
vallan tunnusmerkkinä. 

Nelitahkoiseksi veistettyä pylvästä, jonka päähän tämä taivaal¬ 
listen voimain edustajaa esittävä kaksipäinen lintu on asetettu, 
dolganit nimittävät »kukistumattomaksi pylvääksi» (luspäl-luru) 
ja uskovat, että sen vastine, joka »ei koskaan vanhene eikä sorru», 
on ylijumalan asunnon edustalla. 37 Joskus näissä dolganien pyl¬ 
väissä näkee linnunkuvan alapuolella vielä nelikulmaisen katoksen. 
Saattaapa saman katoksen kannattajina paitsi tuota keskellä olevaa 
patsasta olla lisäksi neljä ohuempaa pylvästä, yksi kullakin ilman¬ 
suunnalla. 

Oheen liitetty kuva (5) esittää laitoksen, jossa näemme nämä viisi 
pylvästä samaa katosta tukemassa. Laitos oli luonnossa toista 
metriä korkea, katoksena toimiva nelikulmainen lauta oli puolen 
metrin pituinen ja kolmanneksen leveä. Kussakin sivupatsaassa 
oli kolme poikkiuurrosta, mutta keskimmäisessä neljä, joiden väliin 
oli kahdelle vastakkaiselle pinnalle kaiverrettu »kasvot». Näitä oli 
siis kummallakin sivupinnalla kolme päällitysten. Olipa eräiden 
sivupatsaidenkin kyljissä yksi tai pari samanlaista kuvaa. Näitä 
kasvoja emme näe oheisesta piirroksesta. Kaksipäinen lintu, joka 

Kuvat 5 ja 6. Dolganien »kukistumattoman patsaan» kuvia. 

V, N. Vasiljevin mukaan. 

kuvassamme on itse katoksella, on alunperin ollut keskimmäisen 
patsaan nenässä. Linnun vieressä oleva tumma esine kuvaa poroa, 
luultavasti uhria. Katoksen reunalla on kapea poikkipuu, johon 
on kaivertamalla tehty kahdeksan pientä maljakkoa, yhdeksäs on 
samassa rivissä muista erillään. Kun samani menojensa aikana 
nousee yhdeksänteen taivaaseen, missä dolganien käsityksen mukaan 
asuu ylijumala, niin hän kuhunkin eri taivaankerrokseen saavut¬ 
tuaan täyttää maidolla yhden mainituista maljakoista. 

Toisessa kuvassa (6) näemme tämän laitoksen edellisestä eroavassa 
muodossa. Tässäkin on viisi pylvästä, mutta neljä niistä on erillään 
keskuspatsaan ympärillä. Keskuspatsaan pituus oli puolitoista 
metriä, muut olivat lyhyempiä, eri pitkiä. Jokaisen pylvään päässä 
oli linnunkuva ja sen alapuolella nelikulmainen katos. Keskus- 
patsaan huipussa, kuten kuvastakin näkyy, oli kaksipäinen taru- 
lintu ja sen alapuolella olevalla katoksella on kussakin kulmassa 
ollut ihmistä muistuttavan olennon kuva. Niistä oli jäänyt jälelle 
ainoastaan yksi. Katoksen alapuolella oli sitäpaitsi pääpatsaan 
yläosassa eri puolilla kolme leveätä poikkiuurrosta ja näiden kunkin 
yläpuolella kasvoja esittävä kaiverrus. Sekä katoksella olevien että 
patsaaseen kaiverrettujen kuvien sanotaan esittävän ylijumalan 
poikia. Lintujen kyljissä olevista redistä voi päättää, että niillä 
kaikilla on ollut siivet, vaikka ne myöhemmin ovat karisseet pois. 
Tuo kaksipäinen lintu oli sitäpaitsi okravärillä juovitettu samoinkuin 
sen alapuolella oleva katoskin. Patsaissa olevan katoksen selitetään 
esittävän taivasta. 

Joskus on tuota »kukistumatonta patsasta» lisäksi 
kuviteltu oksalliseksi puuksi. Seuraavassa kuvassa (7) 
näemme siinä neljä poikkipuuta, joiden on selitetty 
vastaavan ajy-lojoni n ('luoja-herran’) asunnon edessä 
olevan kahdeksanoksaisen puun oksia. Näiden ok¬ 
sien suojaan, missä ylijumalan lapset taivaassa asu¬ 
vat, samani saattaa ihmisten sielut. Täällä niiden 
sanotaan elävän pienten lintujen muodossa. Kuvas¬ 
samme esitetty patsas, jonka huipussa taas näemme 
tuon kaksipäisen tarulinnun, oli luonnossa parin met¬ 
rin korkuinen. 38 

Epäilemättä taivaanpatsasta tarkoittaa myös 
Altain tatarien, burjattien ym. teltan keskelle pystyt¬ 
tämä puu, jota myöten samani nousee taivaaseen. 
Samanlainen salko on sojottien teltanmuotoisissa 
aropyhäköissä palvonnan kohteena. Täällä tämä puu, 
joka on pystytetty teltan keskelle, niin että sen 
yläpää kohoaa ilmaan kehämäisen katon huipusta, 
on tavallisesti koristettu »yksinkertaisin, erimuotoi¬ 
sin kaiverruksin» sekä varustettu nauhoilla ja tilkuilla, 
joista »useimmat ovat sinisiä, valkoisia ja keltaisia» 
Kuva 7. edustaen näin ollen ilmansuuntien värejä. Itse pat- 
maaflmanpuu 1 sas ^ a,> ) huomauttaa Olsen, »pidetään pyhänä, melkein 
V. N. Vasil- kuin se olisi yleinen jumala.» Patsaan juurella on 
jevin mukaan, usein jonkinlainen »primitiivinen» ladotuista kivistä 
tehty »alttari», jolle on asetettu joukko puisia eläinten 
kuvia. Osa niistä esittää erilaisia kotieläimiä, osa villejä, kuten 
karhuja, majavia, saukkoja, kauriita ja joutsenia. Sitäpaitsi siinä 
voi nähdä savesta muovailtuja Buddhan ym. kuvia. Pyhäkön 
katolle, kuten oheisesta kuvasta (8) näemme, on vielä asetettu 
lipputankoja. 39 

Jo ammoin on maailmanpatsas kuulunut myös Aasian suurten 
sivistyskansain, vieläpä muinaisegyptiläistenkin maailmankuvaan. 
Sangen huomattavaa ja kiintoisaa osaa se on näytellyt varsinkin intia¬ 
laisten uskomuksissa. Jo Rigvedassa (X, 89, 4) ylistetään Indraa, 
joka (vaunun) akselilla on erottanut toisistaan taivaan ja maan. 
Kuten Kirfel huomauttaa, vertaa Rigveda tässä taivasta ja maata 
pyöriin, jotka ovat saman akselin kummassakin päässä. 40 Muinais- 
intialaisen käsityksen mukaan kuitenkin toinen näistä pyöristä, 
nim. maa, on liikkumaton. Noihin Rigvedan säkeisiin kätkeytyy 
samalla ajatus, että maailmanpatsaan alapää on kiinnitetty maa- 
kehän keskipisteeseen. Tämä käsitys on ilmeisesti ollut muillakin 

muinaisuuden sivistyskan¬ 
soilla. Kun muinaiskreikka¬ 
laiset toisinaan nimittivät 
»maan napaa» »akseliksi», ei 
se vielä edellytä, kuten on 
oletettu, että maata tällöin 
olisi kuviteltu pallonmuotoi¬ 
seksi, enempää kuin intialais- 
tenkaan maan keskipisteestä 
nouseva taivaan akseli sitä 
edellyttää. Myöskin muinais- 
babylonilaiset saattoivat »tai¬ 
vaan ja maan yhdyssiteellä» 
tarkoittaa sekä taivaanpat- 
sasta että maan napaa. Va¬ 
laiseva on lisäksi japanilais¬ 
ten käsitys »pohjoisessa ole¬ 
vasta» metallipylväästä, jon¬ 
ka nimenomaan sanotaan 
kohoavan maan keskipisteestä. 41 Sama mielikuva piilee epäilemättä 
myös jakuttilaisessa ihmisen napaa merkitsevässä arvoituksessa: 
»Maailman keskelle on pystytetty koivupuinen paalu.» 42 

Lappalaiset, kuten mainittu, pystyttivät »maailmanpatsaan», jotta 
jumala sillä voisi tukea taivasta. Aasiassa taas vastaavat patsaat 
näyttävät olleen vain pyhäkköjen tunnusmerkkejä, joissa tai- 
vaanjumalaa on joko palvottu tai muulla tavalla lähestytty. Intian 



Kuva 8. Sojottien aropyhäkkö. 
Olsenin teoksesta. 



Kuva 9. Mongolilaisen muistopatsaan kilpikonnan- 
hahmoinen peruskivi. Sakari Pälsin valokuva. 


uhripaikoille pysty¬ 
tetty patsas oli sa¬ 
malla kertaa myös 
maannavan sym¬ 
boli, uhripaikan kun 
täällä tuli edustaa 
maannapaa. 43 Pelkäs¬ 
tään pyhäkön tun¬ 
nus on germanienkin 
irminsul saattanut 
olla. Ja siihen viit- 
taavia esimerkkejä on 
muistiinpantu lappa¬ 
laisiltakin, jotka toi¬ 
mittaessaan teuras¬ 
uhreja maailmanpat- 

saan ääressä samalla sivelivät verta paitsi itse patsaaseen myös 
»lukuisiin sen läheisyydessä oleviin kiviin» eli seitoihin. 44 

Maailmanpatsasta ovat ilmeisesti jäljitelleet vielä Mongoliasta 
tavatut nelisärmäiset kivipilarit, joita täällä on pystytetty jonkun 
henkilön tai tapahtuman muistoksi ja joiden peruskivellä on kilpi¬ 
konnan hahmo (kuva 9). Vaikka lamalaiset papit useimmiten ovat 
särkeneet itse patsaat, ovat niiden peruskivet kuitenkin tavallisesti 
säilyneet eheinä. Patsaan aatetta kuvastaa ennenkaikkea juuri kilpi¬ 
konna, joka intialaisessa maailmankuvassa kannattaa itse maailman¬ 
patsasta. Ja mikä vertauskuva voisikaan havainnollisemmin kuin 
juuri tämä julistaa jälkimaailmalle, että jonkin tapahtuman muisto 
on säilytettävä ikuisiin aikoihin? 

Maailman kerrokset. 

Paitsi käsitystä, jonka mukaan maailmankaikkeuden muodos¬ 
tavat taivas, maa ja manala, tavataan Altain suvun uskomuksista 
ja taruista sellainenkin maailmankuva, johon sisältyy useampia 
taivaita tai taivaankerroksia. Etenkin taruissa puhutaan milloin 
kolmesta, milloin seitsemästä, milloin yhdeksästä taivaankerrok- 
sesta. Seitsemää tai yhdeksää taivaankerrosta edellyttävät myös 
ne menot, joiden tarkoituksena on esittää samanin taivaaseen nousua. 
Kuten Anohin huomauttaa, on mm. altailaisen samanin, kun tämä 
loitsiessaan pyrkii kuun ja auringon yläpuolella asuvan ylijumalan 
luo, vaellettava toisin paikoin seitsemän, toisin paikoin yhdeksän 
»esteen» (pudak) läpi, joita yleensä on yhtä monta kuin on taivaan¬ 
kerroksia. Anohinin mukaan samani voi päästä vain viidenteen 
»esteeseen» asti, jonka muodostaa pohjantähti. 1 

Tarkemmin altailaisen tietäjän taivaaseen nousemista kuvailee 
muudan käsikirjoitus, joka v:sta 1840 on ollut sikäläisen pakana- 
lähetyksen hallussa ja jota Verbitskij ja Radloff ovat käyttäneet. 
Siinä kerrotaan, että puheena olevaa toimitusta varten rakennetaan 
erikoinen, tavallista suurempi kartionmuotoinen teltta, jonka ovi¬ 
aukko aina suunnataan itää kohti ja jonka keskelle pystytetään koivu 
siten, että sen vihreä latva kohoaa esiin katoksen huipussa olevasta 
reppänästä. Koivun runkoon, josta oksat poistetaan, veistetään 
yhdeksän syvää pykälää eli porrasta (laply). Puun vihreään latvaan 
sidotaan lippua muistuttava liina. Mainittujen pykälien eli portaiden 
selitetään tarkoittavan taivaan kerroksia, joiden läpi samanin on 
noustava. Kun hän asettaa jalkansa alimmalle portaalle, on hän 
saapunut ensimmäiseen taivaaseen, ja vähitellen hän kohoutuu yhä 
korkeammalle. 2 

Tällaista samanm taivaanmatkaa varten ovat vanhoillaan elävät 
burjatitkin rakentaneet erikoisen teltan ja pystyttäneet siihen maasta 
juurineen kiskotun koivun. Puun juurellisen tyven he ovat kuo¬ 
panneet maahan, mutta latvan työntäneet reppänän puhki. Tätä 
pyhää puuta, jota myöten samani taivaaseen noustessaan kohoutuu 
teltan katokselle asti, ei ole ollut tapana hävittää, vaan se on meno¬ 
jen päätyttyäkin jäänyt paikoilleen. 3 

Käyttämämme lähde ei mainitse, että burjatit olisivat tämän 
koivun runkoon veistäneet pykäliä. Sitävastoin jakuteilla tapaamme 
jälleen yhdeksällä pykälällä varustetun puun, johon teuras uhri¬ 
menojen aikana sidotaan samalla, kun samani taivaaseen nousten 
kääntyy ai-iojonm (ylijumalan) puoleen. Tällaisen pyhän patsaan 
jakutit ovat pystyttäneet paljaan taivaan alle. 4 

Puhuessaan Ilijskoin ja Tarbagatain piirissä asuvan tungusin- 
sukuisen sibo-heimon samanismista Krotkov mainitsee, että täälläkin 
on samanin vihkimistilaisuudessa tapana pystyttää pitkä porrak- 
silla varustettu puu, jonka portaat vastaavat taivaankerroksia ja 
jota myöten samani nousee. Samanlainen pienempi puu, jossa on 
yhdeksän porrasta, on kullakin noidalla asunnossaan. 5 

Ostjakkien vastaavissa patsaissa on ollut ainoastaan seitsemän 
pykälää. Niin on ollut Tsingalankin kylän »kaupunginpatsaan» 
esikuvan laita, sillä vaikka itse esineessä ei ole tähän viittaavia merk¬ 
kejä, sanotaan rukoussanoissa, joissa taivaanjumala esiintyy mitä 
läheisimmässä suhteessa patsaaseen, seuraavasti: »Seitsenlomainen 
ylhäinen mies isäni sinä olet, kuuslomainen ylhäinen mies sinä olet. 
Rautapatsasmies-isäni pyhän puun juurelle, Metallipatsasmies-isäni 
pyhän puun juurelle päälihasta runsaalle vadille, rintalihasta run¬ 
saalle vadille me sinut kutsuimme.» Sana »kuuslomainen» esiintyy 
rukouksessa ainoastaan runollisena kertona. Toinen kirjaanpantu 
rukous, jossa säqke ('valo’) nimistä taivaanjumalaa puhutellaan, 
on seuraava: »Seitsenlomainen ylhäinen mies, säqke isäni, kolmelle 
taholle valvova mies isäni, kolmelle taholle suojeleva mies isäni! 
Rautapatsasmies-isäni pyhään maahan, viattomaan maahan, hänen 
istuttamansa pyhän puun juurelle minä seisotan verieläimisen veri¬ 
uhrin, leppäeläimisen veriuhrin.» 6 

Näissä rukoussanoissa esiintyvä maininta »seitsenlomainen» eli 
»-pykäläinen» viittaa siihen, että patsasta itseään on kuviteltu seit- 
senpykäläiseksi. Sellaisia patsaita näyttää ostjakeilla todella olleen 
olemassa. Niinpä uhratessaan Salymin latvoilla Ahvenjärvenukko 
nimiselle haltialle ostjakit ovat pystyttäneet järven jäälle sylen 
pituisen kuusisen pylvään, johon veitsellä ovat tehneet »seitsemään 
kohtaan seitsemän pilkkaa». Pylvään päähän he sitoivat kirjavaa 

kangasta ja asettivat uhriruoat pylvään eteen, johon uhriteuras 
sidottiin rukousten ja kumartelujen ajaksi. Teurastettaessa oli 
verisuihkun lennettävä pylvään päälle. 7 

Tällaiset seitsenpykäläiset pyhät patsaat ovat näytelleet tär¬ 
keätä osaa myös samojedien ja Jenisei-ostajakkien uhrimenoissa. 
Seitsenpykäläisen patsaan, jonka päähän ennenmainittu linnunkuva 
oli kiinnitetty, näki Lehtisalo erään sukupuuttoon kuolleen, Tas- 
ja Pur-jokien suuseudulla eläneen samojediheimon pyhäkössä. 8 
Zitkov mainitsee sellaisia Jamalin niemimaalta. 9 Jeniseiläisten 
keskuudessa niitä tuskin missään enään on käytännössä, mutta 
Krasnojarskin museossa olen nähnyt näitä parin sylen pituisia pyhiä 
salkoja, joihin seitsemään kohtaan toinen toistaan ylemmäksi on 
veistetty syvä pykälä. 

Ei ole mitään syytä olettaa, että nämä pykälillä varustetut 
pylväät olisivat kunkin erillään asuvan kansan omaa keksintöä. 
Karjalainen huomauttaakin, että »tällaisia kunnioitettuja patsaita 
tavataan ostjakeilla ainoastaan ahtaalla alueella ja juuri sellaisella, 
joka on ollut alttiimpia vieraille vaikutuksille». Näin ollen on meidän 
tarkasteltava puheena olevia pylväitä yhteisen vertailuaineiston 
valossa. Emme tosin tiedä, ovatko ugrilaiset, samojedit ja Jenisei- 
ostjakit niitä kuvitelleet myös taivaanportaiksi, mihin ehkä viittaa 
vogulien käsitys, että taivaaseen on mentävä »seitsenportaista, ho¬ 
peista porraspuuta myöten», 10 mutta ainakin ovat yllämainitut 
kansat samoinkuin Altain tatarit, burjatit ja jakutit toimittaneet 
niiden ääressä uhreja taivaanjumalalle. Nuo seitsemän pykälää 
tarkoittavat siis Luoteis-Siperiassa ilmeisesti seitsemää taivaan- 
kerrosta. Käsitys seitsenkerroksisesta taivaasta onkin näillä mailla 
aivan yleinen. 

Aikaisemmin näyttävät myös Altain tatarit, kuten yhä vieläkin 
Lebed-tatarit, 11 kuvitelleen taivasta seitsenkerroksiseksi. Yhdeksän¬ 
kerroksinen taivas saattaa muuallakin olla myöhempää perua. 
Altain seuduilla puhutaan paikoin joskus vielä 12:sta, 16:sta tai 
17:sta taivaankerroksesta. 12 Kerrotaanpa teleuttien tehneen siihen 
erikseen pystytettävään koivuunkin, jonka ääressä samani loitsii, 
16 pykälää tai porrasta, jolloin ne vastaavat 16 taivaankerrosta. 13 
Altain mailta on Verbitskij muistiinpannut sellaisenkin kuvittelun, 
että ihmisten asumaan maan yläpuolella on 33 taivaankehää. 14 
Saman tiedon on Katavov saanut sojoteilta. 15 

On todennäköistä, että tuo teltta, jonka eräät Keski-Aasian kan¬ 
sat rakentavat samanin taivaaseennousemista varten, esittää itse 
taivaantelttaa. Samoinkuin edellisessä on jälkimmäisessäkin reppänä. 
Ostjakit puhuvat taivaan »kultareppänäisestä» talosta tai taivaan 

kerrosten mukaan »seitsenreppänäisestä» taivaanjumalasta, jossa 
sanonnassa taivaanjumala ja taivas näyttävät edustavan samaa 
käsitettä. Myös altailaisten käsityksen mukaan on reppänöitä tai 
aukkoja, joiden läpi samani tunkeutuu taivaankerroksesta toiseen, 
yhtä monta kuin on taivaankerrosta. Bogoras sanoo tsuktsien 
kuvittelevan, että se »aukko, jonka läpi on mahdollista kulkea maail¬ 
masta toiseen», on taivaassa pohjantähden kohdalla. 16 Selos¬ 
taessaan lähemmin heidän maailmankuvaansa, jonka mukaan maail¬ 
moja on useampia päällitysten, mainittu tutkija huomauttaa lisäksi: 
»Kaikki nämä maailmat ovat yhteydessä keskenään aukkojen väli¬ 
tyksellä, jotka sijaitsevat pohjantähden kohdalla. Kulkiessaan maail¬ 
masta toiseen samanit ja henget käyttävät näitä aukkoja hyväkseen. 
Myös erinäisten tarujen sankarit lentävät niiden läpi joko kotkan 
tai ukkoslinnun selässä ratsastaen.» Omituista on, että tuolle taivaan- 
aukolle tapaamme vastineen Tyynenmeren toiseltakin puolelta. 
Mustajalka-intiaanien tätä koskevaa kuvitelmaa Alexander kuvailee 
seuraavin sanoin: »'Paikoillaan pysyvä tähti’ (= pohjantähti) eroaa 
muista tähdistä siinä, että se on liikkumaton. Muut tähdet kiertävät 
sitä. Se on taivaankannessa oleva aukko, sama, jonka läpi Soatsaki 
(muudan taruolento) ensiksi otettiin ylös taivaaseen ja sitten las¬ 
kettiin jälleen maan päälle.» 17 Erikoisasemansa vuoksi on pohjan- 
tähdellä tässäkin suhteessa siis ollut tärkeä merkitys. Todennäköi¬ 
sesti ovat Altain suvun kansat kuvitelleet kulkua taivaan eri ker¬ 
rosten puhki samoin kuin tsuktsit. Ainakin Anohinin mukaan kulkee 
tie taivaan ylimpään kerrokseen pohjantähden kautta. 18 Kun 
kaikkien taivaankerrosten läpi taas voidaan nousta samaa pystyssä 
olevaa porraspuuta myöten, jota burjatit ovat nimittäneet 'oven- 
jumalaksi’ (udesi-burkhan) , 19 se kun »aukaisee samanille pääsyn 
taivaaseen», on selvää, että mainitut aukot ovat olleet samalla koh¬ 
dalla toinen toistaan ylempänä. 

Kuten mainittu, ovat eräät Altain heimot puhuneet »maankin 
reppänästä», manalaan johtavasta aukosta, jonka on kuviteltu si¬ 
jaitsevan maakehän keskipisteessä. Siitä, että tämä aukko keski- 
aasialaisten tarujen mukaan sijaitsee pohjoisessa, 20 voidaan päättää, 
että se on tuon taivaan keskuksessa olevan aukon suoranainen vas¬ 
tine. Näin on ollut asian laita myös Aasian muinaisten sivistyskansain 
maailmankuvassa. Sitä osoittaa mm. intialainen mietelmäteos 
Satapathabrahmana (VIII, 7,3,19), jossa sanotaan: »Nämä maailmat 
ovat luonnollisella tavalla lävistetyt, ja nämä maailmat ovat 
'lepopaikka' (so. maa) ja 'liikuntapaikka' (so. taivas).» Lepopaikaksi 
sanotaan maata sen vuoksi, että se pysyy paikoillaan, kun taas 
taivas on liikkuva. Aukkoa taivaan ja maan kehässä edellyttää jo 

Rigveda verratessaan maailmanpatsasta vaununakseliin, jonka päi¬ 
hin, kuten Kirfel huomauttaa, taivas ja maa ovat kiinnitetyt ikään¬ 
kuin pyörät. Siinä maailmankuvassa, jonka Plato esittää »Valtio» 
nimisessä teoksessaan (X, 614), puhutaan myös omituisesta pai¬ 
kasta, jossa on kaksi aukkoa vierekkäin maassa ja kaksi samanlaista 
niiden yläpuolella taivaassa. Näiden aukkojen kautta sanotaan 
sielujen vaeltavan. Samaten ovat Etu-Aasian suuret sivistyskansat 
kuvitelleet, että maanalaiseen maailmaan pääsee aukosta, joka 
sijaitsee maan navalla. Samassa paikassa tapaamme taivaaseen 
johtavat portaat. Niin esim. Palestiinassa on Bethel samalla kertaa 
ollut »maannapa» ja »taivaanportti». 

Kun Altain sukuun kuuluvilla ja Aasian muinaisilla sivistys¬ 
kansoilla on paljon yhteistä, vieläpä verraten varhaiskantaistenkin 
uskomusten alalla, ei aina ole helppoa selittää, miten nämä yhtäläi¬ 
syydet ovat ymmärrettävissä. Tämä kysymys koskee myös taivaan- 
kerroksia. Huolimatta siitä, että Koillis-Siperian etäisimmässä kol¬ 
kassa asuvat tsuktsitkin, vieläpä eräät intiaaniheimot, puhuvat 
useammasta taivaankerroksesta, on kuitenkin epävarmaa, ovatko 
Altain suvun kansat jo, ennenkuin ne joutuivat kosketuksiin etelästä 
päin saapuneiden kulttuurivirtausten kanssa, kuvitelleet taivasta 
monikerroksiseksi. Ainakin niiden yleisimmät tätä koskevat kuvi¬ 
telmat osoittautuvat olevan muualta saatuja. Erikoista huomiota 
on omiansa herättämään mm. se, että Altain tatareilla eräät aurinko¬ 
kuntamme tähdet ovat sijoitetut eri taivaankerroksiin. Niinpä 
samani yläilmoihin noustessaan kohtaa kuun kuudennessa ja auringon 
seitsemännessä taivaankerroksessa. 21 Samoissa kerroksissa ovat 
kuu ja aurinko teleuttien taruissa. 22 

Seitsenkerroksiseen taivaankuvaan verraten on yhdeksänkerrok¬ 
sinen epäilemättä nuorempi ei vain turkinsukuisten, vaan myös 
muidenkin Aasian kansain keskuudessa, joilla tämä käsitys tavataan. 
Jo keisari Julianus Apostatan aikana olivat Mithran viimeiset pal¬ 
vojat alkaneet puhua yhdeksästä taivaasta. Yhdeksän tähtikehän 
mukaisesti olivat myös saabilaiset, kuten 900-luvun lähteistä il¬ 
menee, järjestäneet temppelipapistonsa. 23 Ne »yhdeksän kierto- 
tähteä», joita kutakin vastaa erikoinen metalli ja jotka intialainen 
oikeuskirja, Yäjnavalkya (I, 295), mainitsee, selittää Bousset olevan 
myöhäispersialaista perua. 24 Kuten tunnettua oli Dantenkin tai- 
vaankuvassa seitsemän kiertotähtikehän lisäksi niiden yläpuolella 
vielä kahdeksantena kiintotähtitaivas ja yhdeksäntenä primum mo- 
bile. Käsitys yhdeksästä taivaasta on keskiajalla levinnyt aina 
pohjoismaihin asti jättäen jälkiä myös suomalaisten kansan¬ 
runouteen. 

Kolmikerroksisella taivaalla, joka myös on näyttelyt tärkeätä 
osaa eräiden Keski-Aasian kansain uskomuksissa ja taruissa, on 
vastine lähinnä siinä muinaisiranilaisten maailmankuvassa, jossa 
esiintyy vain kolme taivaankehää ja niiden yläpuolella paratiisi. 
Todennäköisesti on eräiden Altain heimojen ja sojottien 33 taivasta 
taas läheisessä suhteessa intialaisten 33:meen jumalaan, joista 
mainitut tatariheimot ovat käyttäneet tengeri nimitystä, mikä sa¬ 
malla kertaa merkitsee sekä 'taivasta’ että 'jumalaa'. 12-, 16- ja 
17-luku, joista jälkimmäinen lienee johtunu t7-luvusta, ovat puheena¬ 
olevissa kuvitelmissa ainoastaan paikallisia ja ilmeisesti myöhäis- 
peräisiä. 

Tietämättä, mitä nämä taivaankerrokset, joista ylempi on alem¬ 
man kattona, alunperin tarkoittavat, ovat eräät Siperian kansat 
sijoittaneet niihin maanpäällisiä maisemia. Turuhanskin piirin samo¬ 
jedien kerrotaan kuvittelevan, että taivaan ensimmäisessä kerrok¬ 
sessa on järvi, toisessa tasainen kenttä, kolmas on täynnä tiheässä 
olevia tulivuoren tapaisia kohokkeita, neljännen katto on kuin 
pienillä jääpuikoilla varustettu, kuudennessa on taas mahtava järvi, 
josta Jenisei saa alkunsa. 25 Tällaiset kuvittelut saattavat ainakin 
osaksi olla omaperäisiä. 

Taivaankerroksilla uskotaan olevan vastine myös maanalaisessa 
maailmassa. Eräät tatariheimot, kuten kargintsit, karagassit ja 
sojotit, selittävät, että maan alla on kolme kerrosta, mikä niiden 
maailmankuvassa edellyttää kolmea taivaankerrosta. 26 Paljoa ylei¬ 
sempi on käsitys seitsemästä tai yhdeksästä kerroksesta. Jenisei- 
ostjakit selittävät, että maan alla on jättiläisluola, jonka kattona 
on ihmisten asuma maa ja jossa on seitsemän osastoa toinen toistaan 
alempana. 27 Seitsemästä maanalaisesta kerroksesta puhuvat myös 
Obin ugrilaiset. 28 

On ilmeistä, että nuo maanalaiset kerrokset kuvastavat taivaan 
kehiä, joita ne lukumääränsä puolesta vastaavat. Kun edellisiä 
mainitaan vain 3, 7 tai 9, tukee se käsitystämme, että niitä useam¬ 
mat taivaankerrokset, joilla ei ole vastinetta manalassa, ovat 
tilapäisiä turkinsukuisten kansain maailmankuvassa. Samoinkuin 
maakehän ylä- näyttää sen alapuolellakin olevilla kerroksilla olevan 
esikuvansa muualla. 

On luonnollista, että tuossa maanalaisessa maailmassa voidaan 
siirtyä kerroksesta toiseen kussakin kehässä olevasta reiästä, mitkä 
reiät sijaitsevat tarkoin toistensa kohdalla aivan kuin taivaankerrok- 
sien »reppänät». Tätä koskevia kuvitelmia valaisee Yasjuganin 
ostjakkien usko, että kun noidat »hengessä» lähtevät viemään uhreja 
maan alla elävälle Maaneukolle, niin heidän on ensin vaellettava 

»seitsenuhrisen uhripatsaan» luo, mistä eroaa seitsemän eri tahoille 
johtavaa tietä. Yksi niistä vie alas Maaneukon asuntoon seitsemän 
maanalaisen kerroksen puhki. 29 Tämä kuvittelu, joka ostjakeilla 
tuskin on omaperäinen, on kahdessakin suhteessa kiintoisa. Ensiksi 
se epäilemättä asettaa tuon »seitsenuhrisen uhripatsaan» kaiken 
keskukseen ja toiseksi se viittaa siihen, että maan alle johtava aukko 
on tämän patsaan juurella. Uhrien välityksellä yritetään tällöin, 
kuten kansa itse selittää, taivuttaa Maaneukko sulkemaan »maan 
alta meidän asumaamme ilmaan viepä reikä, jota myöten sairaudet 
voivat nousta maan päälle». Kuten aikaisemmin olemme huomaut¬ 
taneet, onkin maan aukko itämaisessa maailmankuvassa juuri maa- 
kehän keskessä. 


Maailmanvuori. 

Maailman keskus esiintyy Keski-Aasian kansain uskomuksissa 
ja tarustossa myös mahtavana maan navalta kohoavana vuorena. 
Tätä vuorta Abakanin tatarit sanovat »rautaiseksi vuoreksi». 1 
Samoinkuin tuo ennenmainittu »rautainen puu» kerskaa kasvaneensa 
taivaan ja maan kera, samoin uskotaan, että tämä vuorikin on vähi¬ 
tellen kasvanut vähäisestä alusta, sillä turkinsukuiset kansat ta¬ 
rinoivat kaukaisesta ajasta, jolloin maakehän keskusvuori vielä oli 
kukkulapahainen. 2 Tämäkin uskomus edellyttää siis, että maailma 
on vähitellen saavuttanut nykyiset mittansa ja että puheena oleva 
vuori kuuluu kiinteästi itse maailmankuvaan. 

Vaikka Altain kansat ovatkin jumaloineet vuoriaan, varsinkin 
tarujen ylistämää Altaita, jota usein nimitetään »ruhtinaaksi», ei 
käsitys maanpiirin keskusvuoresta ole kuitenkaan täällä ollut sidottu 
mihinkään paikalliseen vuoreen, vaan on tuo keskusvuorenkuvitelma 
tullut tänne muualta jo valmiiseen maailmankuvaan kuuluvana. 
Joskus tämä tarunomainen vuori, jonka korkeuksia hipova huippu 
tarjoaa jumalille niiden arvoa vastaavan asuinsijan, sijoitetaan itse 
taivaaseen. Niin esim. Altain tatareilla tapaa kuvitelmia, joiden 
mukaan ylijumala, bai-ulgän, asuu taivaassa olevalla »kultaisella 
vuorella». 3 Samoin kertovat jakuttien tarut, attä jumalan istui¬ 
mena taivaassa on »maidonvalkoinen kivinen vuori». 4 

Tämän maailmaa hallitsevan keskusvuoren kuvitellaan tavaili 
sesti kohoutuvan kerroksittain tai porraksittain, joiden lukumäärä 
vaihtelee, mutta jotka yleensä ovat läheisessä suhteessa taivaan- 
kerroksiin. Kuitenkin on huomattava, että vaikka taivaankerroksia 
tunnetaan yhdeksän, jopa useampiakin, ei mainitussa vuoressa siitä 

huolimatta esiinny enempää kuin kolme (neljä) tai seitsemän ker¬ 
rosta. Kolmiporraksisena ja nelisivuisena kohoaa keskusvuori var¬ 
sinkin mongolien tarustossa. 5 Kalmukkien uskomuksia esittäessään 
Pallas sanoo siinä olevan neljä porrasta. 6 Kolme hopeista porrasta 
on myös jakuttien taivaanjumalan valkeakivisessä istuimessa. 7 Si¬ 
perian tatareilla keskusvuori taas on seitsenkerroksinen. Myös 
ostjakkinoidan on taivaanmatkallaan noustava »seitsenkerroksiselle 
vuorelle». 8 

Joskus kuvitellaan itse taivastakin sellaisenaan vuoreksi, jonka 
alapuoli, minkä me ihmiset näemme, on pyöreän holvin muotoinen. 
Muudan altailainen luomistaru kertoo, miten ylijumala (ulgen) 
luodessaan maailman istui »kultaisella vuorella» (allyn tu), missä 
aurinko ja kuu aina loistavat, ja miten tämä vuori sittemmin las¬ 
keutui alas verhoten maan; taivaanreuna ei kuitenkaan kosketa 
itse maata, se kun ei ulotu aivan maakehän ääreen asti. 9 

Taivaanvuoren kuvitteluun perustunee myös seuraava Amurin 
laakson goldien taru: »Kun jumalat rakensivat taivaan, tekivät 
he sen kivistä, mutta taivaan valmistuttua ihmiset alkoivat pelätä, 
että se saattaa pudota heidän päälleen. Senvuoksi jumalat puhalsi¬ 
vat henkeä holvin alle, niin että siten syntynyt ilma verhosi kivet 
ihmisten katseilta.» 10 Tuskin tällainen kuvittelu voi olla goldeilla 
kotoperäinen, heille kun, kuten muillekin Pohjois-Siperian kansoille, 
tuo tarussa mainittu rakennustapa on vieras. 

Mongolien, burjattien ja kalmukkien tarustossa on maailman¬ 
vuoren nimenä Sumbur, Sumur eli Sumer, jossa helposti tuntee 
intialaisen keskusvuoren, Sumerun, nimen ja johon liittyvät usko¬ 
mukset ovat valmiina Intiasta tulleen sivistysvirtauksen mukana 
kulkeutuneet Keski-Aasian kansoille. Onko tähän Sumeru- eli Meru- 
vuoren kuvitelmaan alunperin antanut aihetta Himalajan vuoristo, 
kuten on oletettu, on vaikea ratkaista. Jo niin varhain kuin sen tun¬ 
nemme, on se ollut kosmogoninen kuvitelma. 

Ennenmainittua maailmanpatsasta muistuttaa maailmanvuori 
paitsi siinä, että sen on uskottu kohoavan maanpiirin keskuksesta, 
myös siinä, että sen huippu ylettyy pohjantähden kohdalla ole¬ 
vaan taivaannapaan. Yleensä vallitseekin käsitys, että maailmanvuori 
on pohjoisessa, missä myös on vuoren huipulla sijaitseva ylijumalan 
asunto tai »kultainen istuin». Senvuoksi eräiden uskontojen piirissä 
käännytään taivaanjumalaa palvottaessa pohjoista kohti. Niin ovat 
menetelleet mm. mandealaiset sekä Keski-Aasian buddhalaiset, 
joista jo Ruysbroeck 1200-luvulla kertoo: »He rukoilevat kaikki 
kääntyneinä pohjoiseen päin.» Samalla ilmansuunnalla oli alttari- 
kuorikin näiden temppeleissä. 11 

Maailmanvuoren asema ilmenee 
selvästi seuraavasta burjattien kes¬ 
kuudessa muistiinpannusta, intia¬ 
laisen maailmankatsomuksen värittä¬ 
mästä tarusta: »Alkujaan oli ainoas¬ 
taan vettä ja kilpikonna, joka tuijotti 
veteen. Jumala käänsi tämän eläi¬ 
men selälleen ja loi sen vatsalle 
maailman. Kilpikonnan kullekin 
jalalle hän muodosti maanosan, 
mutta sen navalle hän perusti 
Sumbur-vuoren. Tämän vuoren huip¬ 
puna on pohjantähti.» Toisessa ta¬ 
russa, jossa Sumbur-vuoren huipulle 
on sijoitettu temppeli, sanotaan, 
että pohjantähti on tämän temppelin 
tornin kultainen kärki. 12 

Tarkoin tätä vastaava on kes- 
kusvuoren asema myös intialaisessa 
maailmankuvassa. Kirfel, joka vertailee keskenään brahmalaisuuden, 
buddhalaisuuden ja jainalaisuuden kosmogonisia oppeja, lausuu 
niiden keskusvuorta koskevista aatteista: »Mitä tulee Meru-vuoren 
pääominaisuuksiin, pitävät nämä kolme oppijärjestelmää kauttaal¬ 
taan yhtä. Kunkin mukaan se on korkein vuori, joka kohoaa maa- 
kehän keskeltä ja tietenkin hallitsee koko maailmaa. Aivan sen 
päällä — vain jainalaiset eroavat tässä suhteessa — on pohjantähti, 
ja taivaankappaleet kiertävät sitä ahtaammissa tai laajemmissa 
kehissä.» 13 Näin käsittävät asian myös lamalaiset kalmukit kuvi¬ 
tellessaan, että kaikki tähdet vaeltavat Sumer-vuoren ympäri, ja 
että ne silloin, kun ne eivät ole nähtävissä, ovat kätkeytyneet mai¬ 
nitun vuoren taakse. 14 

Samalla ilmansuunnalla kohoavan kosmillisen vuoren tunsivat 
jo ammoin Etu-Aasian suuret kulttuurikansat. Myös raamatussa 
esiintyy tämä kuvitelma, esim. Jesajan kirjan 14:nnessä luvussa, 
missä Babylonin ylpeätä kuningasta, joka halusi »asettaa itsensä 
korkeimman vertaiseksi», moititaan seuraavin sanoin: »Ajattelithan 
sydämessäsi: minä tahdon nousta taivaaseen ja kohottaa istuimeni 
Jumalan tähtien yläpuolelle, minä tahdon istuutua (jumalien) kokous- 
vuorelle pohjan perillä.» 

Vaikka tuon keskusvuoren kuvitelma, kuten itse vuoren nimikin 
todistaa, on Intiasta käsin vaeltanut mongoliheimojen keskuuteen, 
on sama uskomus ilmeisesti toistakin tietä tullut Keski-Aasiaan, 



Kuva 10. Meru-vuori japanilaisen 
taiteen esittämänä. 

Aivan kuin Abakanin tatarit ynnä eräät muut Siperian tatariheimot 
ovat iranilaisetkin nimittäneet maakehän keskusvuorta, Hara- 
berezaitia, »rautaiseksi vuoreksi», johon Bundahisn-kirjan mukaan 
kaikki tähdet, sekä kiinto- että kiertotähdet, ovat sidotut ja jonka 
ympäri ne liikkuvat. 15 Epäilemättä Persiasta peräisin on myös 
Altain tatarien tarustossa esiintyvä Siirö vuori, kuten ne seitsemän 
jumalaakin, joiden uskotaan asuvan tällä vuorella ja joiden nimitys 
kudai on persialainen lainasana. 16 Lisäksi löydämme Bundahisn- 
kirjasta vastineen tuolle turkinsukuisten kansain käsitykselle, että 
keskusvuori on vähitellen kasvanut nykyiseen mittaansa. 17 

Kuten tunnettua, olivat maailmanvuorta koskevat kuvitelmat 
keskiajalla Euroopassakin vallalla. Muistomerkkinä tästä kansan¬ 
omaisesta käsityksestä on islantilaisessa Eddassa säilynyt nimi 
Himinbjorg ('taivaanvuori’), ja sama kuvittelu esiintyy mm. seu- 
raavassa suomalaisessa Tulensyntyrunossa: 

Miss on tulta tuuiteltu, 

Vaaputettu valkeata? 

Tuolla taivallan navalla, 

Kuulun vuoren kukkulalla. 

Verratessamme turkinsukuisten kansain maailmanvuorta kos¬ 
kevia perinnäiskäsityksiä keskenään huomaamme kaksi erilaista 
kuvitelmaa, toisen mukaan mainittu vuori sijaitsee maakehän kes- 
kessä, toisen mukaan taas tämä vuori on itse taivaassa. Toden¬ 
näköistä on kuitenkin, että edellinen on jälkimmäistä alkuperäi- 
sempi. Ainakin ne kosmogoniset käsitykset, jotka ovat olleet esi¬ 
kuvina, tukevat tätä oletusta. Samoinkuin muinaispersialaisten ja 
intialaisten oli babylonilaistenkin maailmanvuori (sumerilaisten 
harsag (gal) kurkurra ja seemiläisten sad mätäti) maakehän keskus- 
vuori, jonka perustus oli alkumeressä (apsu). Alkumereen sijoitta¬ 
vat tämän vuoren myös eräät keski-aasialaiset tarut. Muudan niistä 
kertoo, miten alkujaan ei ollut maata, vaan ainoastaan alkumeri 
ja tuo merestä kohoava vuori. Vuoren huipulla oli temppeli, jossa 
asui 33 tengeriä eli jumalaa. Vasta sen jälkeen kun tengerit olivat 
heittäneet alas hiekkaa, syntyi maa, jonne kaksi jumalaa, mies- ja 
naispuolinen, astui kansoittamaan maata jälkeläisillään. 18 Tarumme 
mainitsemat 33 tengeriä vastaavat intialaisen Sumeru-vuoren 33 
jumalaa. 

Alkumereen sijoittaa keskusvuoren vielä seuraava Intiasta Keski- 
Aasiaan vaeltanut taru, jossa kerrotaan, miten Otsirvani (< Indra, 
intial. ukkosjumala) Garide (< intial. Garuda)-kotkan hahmoon 
muuttautuneena tarttuu alkumeressä elävän Losun nimisen jättiläis- 

Kuva 11. 
Maan napaa 
kiertävä 
käärme. 
Delfiläinen 
raha. 


käärmeen päähän, joka ruiskuttaa suustaan myrkkyä 
aivan kuin Midgard-käärme islantilaisessa tarustossa, 
ja miten hän vedettyään ja kierrettyään tämän 
tarukäärmeen kolmesti Sumer-vuoren ympäri murskaa 
sen pään. Käärme on niin suuri, että vaikka sen pää 
on vuoren huipulla ja ruumis kolmesti kierrettynä 
keskusvuoren ympäri, niin pyrstö on yhä vieläkin 
meressä. 19 Aivan samassa asennossa näemme käär¬ 
meen eräissä muinaiskreikkalaisissa rahoissa maan- 


napaa esittävän kekomaisen esineen ympärillä, 20 
mikä yhtäläisyys ei voi olla pelkästään sattuman aiheuttama. 

Kalmukkien tarustossa maailmanvuori esiintyy lisäksi luomisen 
välineenä. Sen mukaan syntyi näet maailma siten, että neljä mah¬ 
tavaa jumalaa tarttui yhteisvoimin Sumer-vuoreen, jota tällöin 
ilmeisesti kuvitellaan patsaan muotoiseksi, ja pyörittivät sitä alku- 
meressä, aivan kuin kalmukkivaimo kirnuessaan pyörittää mäntää. 
Kun meri täten joutui ankaraan liikkeeseen, syntyivät siitä mm. 
aurinko, kuu ja tähdet. 21 Epäilemättä samaa tarkoittaa derbyttien 
kertomus, jonka mukaan muudan olento, kun ei vielä ollut aurinkoa 
eikä kuuta, ryhtyi alkumerta sekoittamaan 10 000 syltä pitkällä 
tangolla saattaen siitä esille auringon ja kuun. 22 Samanlaista maail¬ 
man luomista kuvailee lisäksi mongolien taru, jossa kerrotaan, miten 
muudan taivaasta tullut olento sekoittamalla alkumeren nestettä 


»rautaisella sauvalla» sai osan nestettä tiivistymään maaksi. 23 

Näillä kuvitelmilla on vastineensa brahmalaisten kosmogoniassa, 
jossa esitetään, miten jumalat ja demonit pyörittämällä tuota tarun¬ 
omaista keskusvuorta ovat luoneet maailman. Intialaisten kuvissa, 
joissa tätä tapahtumaa pyritään esittämään havainnollisesti, näemme 
tämän vuoren pyörivän alku- eli elementtimerta tarkoittavassa 
»maitomeressä» kilpikonnan selässä. Vuoren ympäri on kierretty 
Väsuki niminen tarukäärme, jonka pääpuolessa ovat eläinpäiset 
demonit ja pyrstössä jumalat. Kun kumpikin joukko herkeämättä 
kiskoo käärmettä, joutuu vuori olemaan alituisessa liikkeessä. Vähi¬ 
tellen tämä liike on tuosta salaperäisestä merestä esiinkutsunut ny¬ 
kyisen maailman ja, kuten oheisesta kuvastakin näkyy, kaiken, 
mitä siihen sisältyy (kuva 12). 

Tämä intialainen kuvitelma on siinä suhteessa varsin kiintoisa, 
että se on pyrkinyt taivaanakselin säännöllisen liikkeen avulla se¬ 
littämään maailman muodostumista ja elämän alkuperää. Kun 
myös auringon, kuun ja tähtien on uskottu ilmaantuneen taivaalle 
tuon pyörivän liikkeen tuloksena, on ymmärrettävää, että ne yhä 
edelleen ovat jääneet kiertämään tuota kaiken olevaisen keskusta. 

Todennäköisesti jumalat ja de¬ 
monit, jotka maailmanpatsasta 
pyörittävät, edustavat tässä vuo- 
rottaista valon ja pimeyden, päi¬ 
vän ja yön vaihtelua. 

Pisimmälle kehitettynä esiin¬ 
tyy se maailmankuva, jonka kes¬ 
kuksen muodostaa Sumeru-vuori 
lamalaisuuden mukana Keski- 
Aasiaan tulleissa opeissa. Kal¬ 
mukkien keskuudessa tehtyjen 
muistiinpanojen mukaan on maail¬ 
mankaikkeuden kaikki mittasuh¬ 
teetkin tarkoin määrätyt. Kes- 
kusvuoren korkeus on 80 000 pk. 

valtameren pinnasta ylöspäin ja Kuva 12 Maailman luomista esittävä 
yhtä syvässä on sen perustus intialainen piirros, 

maailmanmeressä, missä se lepää 

kultakerroksen päällä, jota taas vuorostaan kilpikonna kannattaa. 
Sumerun ympärillä sijaitsee seitsemän renkaan muotoista »kul¬ 
taista» vuorijonoa, jotka seitsemän merta erottaa toisistaan. 
Luonnollisesti nämä meretkin ovat renkaanmuotoisia. Mitä lähem¬ 
pänä vuorijonot ovat itse keskusvuorta, sitä korkeampia ne ovat. 
Ensimmäisen korkeus on 40 000, toisen 20 000, kolmannen 10 000, 
neljännen 5000, viidennen 2500, kuudennen 1250 ja seitsemännen 
eli äärimmäisen 625 pk. Samoinkuin korkeus on vuorten välinen etäi¬ 
syys tarkoin määrätty. Mitä korkeampia vuoret ovat, sitä etäämpänä 
ne ovat toisistaan. Ensimmäisen rengasvuoren etäisyys keskus- 
vuoresta on yhtä monta pk. kuin itse keskusvuori on korkea eli 
siis 80 000 pk. Toisen etäisyys taas ensimmäisestä yhtä suuri kuin 
tämän korkeus eli 40 000 pk. Ja niin yhä edelleen. Kaikkien yllä¬ 
mainittujen sisäinerien vesi on makea, mutta seitsemättä rengas- 
vuorta ympäröi suuri suolainen valtameri, jota vuorostaan kiertää 
»rautainen» 31272 pk. korkea vuorirengas. Tämä rautainen rengas, 
jonka ympärysmitta on 3 602 625 pk. ja joka sijaitsee 322 000 pk:n 
päässä lähimpänä olevasta vuorijonosta, muodostaa maailman ulko¬ 
reunan. 

Itse Sumeru-vuori on pyramiidin muotoinen. Sen meren tasalla 
olevan leikkauksen ulkopiiri on 2 000 ja huipun pinta-alan 372 pk. 
Pyramiidin eri ilmansuuntia kohti olevilla sivupinnoilla on kullakin 
oma erikoinen värihohteensa. Eteläinen kylki on sininen, läntinen 
punainen, pohjoinen keltainen ja itäinen valkoinen. Näiden eri vä- 

rien selitetään johtuvan Sumerun sivupintoja 
verhoavasta jalokivi- tai metallipeitteestä. 
Sen eteläisen kyljen peittää näet siniseltä 
siintävä ja läntisen punaiselta hohtava jalo- 
kiviverho, pohjoiseen päin viettävä pinta 
on kultaa ja itään päin viettävä hopeaa. 
Nämä neljä väriä antavat värityksensä myös 
vastaavalla ilmansuunnalla sijaitsevalle 
maailmanosalle. Senvuoksi etelää nimite¬ 
tään siniseksi, länttä punaiseksi, pohjoista 
keltaiseksi ja itää valkoiseksi ilmansuunnaksi. 

Kullakin ilmansuunnalla sijaitsee suolaisessa valtameressä eri¬ 
koinen manner, joita näin ollen on neljä eli yhtä monta kuin eräässä 
jo ennenmainitussa tarussa. Näitä mantereita kuvitellaan suuriksi 
saariksi, joiden kunkin kummallakin sivulla vielä on pienempi saari, 
joten noiden maailmankeskustaa ympäröivien saarien kokonaisluku¬ 
määrä on 12. Epäilemättä tässä käsityksessä, jota ei voi johtaa 
minkäänmoisista maantieteellisistä tosiasioista, piilee itämais-kosmo- 
goninen, eläinradan 12 kuvioon perustuva usko. Eläinrataa ovat jo 
Etu-Aasian muinaiskansat kuvitelleet »taivaan mantereeksi». Sa¬ 
moinkuin siellä on täällä alhaallakin 12 maata. 

Noissa neljällä taholla sijaitsevissa maanosissa asuu ihmisiä, jotka 
eroavat toisistaan ennenkaikkea kasvojensa muodon puolesta. Ete¬ 
läisen eli sen maanosan asukkailla, johon alkujaan Intia, myöhemmin 
monet muutkin maat sisältyvät, on soikeat kasvot. Läntisen maan¬ 
osan asukkailla taas pyöreät, pohjoisen neliönmuotoiset ja itäisen 
kuunsirppiä muistuttavat kasvot. Itse maanosatkin, kuten ohei¬ 
sesta kuvasta (13) näkyy, ovat saman muotoiset. 24 

Tämä ihmeellinen maailmankuva, joka vähäisiä eroavaisuuksia 
lukuunottamatta vallitsee Tiibetissä ynnä muualla buddhalaisuuden 
piirissä, on ilmeisesti kehittynyt sulattamalla itseensä eri aineksia. 
Omituista on, että tuo ilmansuuntiin liittyvä värikuvitelma tavataan 
paitsi Aasiassa myös eräillä Pohjois-Amerikan intiaaniheimoilla. 25 
Luonnollisesti saattavat ilmansuuntien värit vaihdella eri kansojen 
uskomuksissa. Kiinalaiset ovat kuvitelleet itää siniseksi, etelää 
punaiseksi, länttä valkoiseksi ja pohjoista mustaksi. 26 Intialaisessa 
Puräna-kirjallisuudessa itä tavallisesti on valkoinen, etelä keltainen, 
länsi musta ja pohjoinen punainen. 27 Pohjois-Amerikan intiaanien 
ilmansuuntien päävärit ovat olleet musta, valkoinen, keltainen ja 
sininen tahi musta, valkoinen, punainen ja vihreä (sininen). Tällä 
värikuvittelulla näyttää olleen vastineensa myös Etu-Aasian van¬ 
hoilla sivistyslähteillä. Sitä osoittaa mm. juutalaisten taru, jonka 



Kuva 13. Kalmukkien 
maailmankartta. 

mukaan Jumala luodessaan ih¬ 
misen maakehän keskipisteessä 
keräsi sitä varten punaista, 
mustaa, valkoista ja ruskeata 
maata maailman neljältä nur¬ 
kalta. 28 Kalmukkien ilman¬ 
suuntien värit perustuvat Intian 
myöhempään kirjallisuuteen, 
jonka mukaan Meru-vuoren 
eteläinen puoli on safirinsininen, 
läntinen korallinpunainen, poh¬ 
joinen kultainen ja itäinen ho¬ 
peainen. 29 

Nuo yllämainitut »seitsemän 
kultaista rengasvuorta», jotka 
tarkoin määrättyjen välimat¬ 
kojen päässä kiertävät pohjan- 
tähteen ylettyvää keskus vuorta, 
vastaavat Etu-Aasian kansain 
käsitystä seitsemästä kiertotähtikehästä. Noita »vuorien» välisiä 
mittasuhteita kerrotaan buddhalaisten arkkitehtien pitävän silmällä 
rakentaessaan pagodeja, joiden tarkoituksena on kuvata taivasta 
jumalien asuntona. Onpa Merua esittämään toisinaan käytetty 
myös keinotekoisesti valmistettuja »vuoria», jommoisia mm. Intian 
kuninkaat ovat rakennuttaneet. Muudan sellainen v:lta 1027 on 
Benares kaupungin läheisyydessä. 

Vastaavanlaisia pyhäkköjä tavataan mongolienkin keskuudessa. 
Tavallisesti ne sijaitsevat ylävällä ja rehevällä paikalla veden lähei¬ 
syydessä. Niiden rakennustapaa ja ulkomuotoa Banzarov kuvailee 
seuraavin sanoin: »Valitulla kummulla mitataan säännönmukainen 
aluepiiri, johon maasta ja kivistä tehdään kohoke. Sille asetetaan 
esineitä, kuten sotisopa ja kypärä sekä vaatteita, vieläpä erilaisia 
ruokia, astioita, silkkikankaita ja lääkeaineita. Sivuille varataan 
myös erikoisia koristuksia. Kohokkeelle istutetaan sitäpaitsi puita, 
pystytetään Garuda-linnun kuvia tai siihen pistetään vanhan tavan 
mukaisesti jousi, nuolia, keihäs ja miekka. Obon — joksi mongolit 
tätä pyhäkköä nimittävät — tulee olla monikerroksinen eli -penke- 
reinen, ja joka penkereellä tulee olla omat esineensä ja koristuksensa, 
mm. erinäisten eläinten ja lintujen kuvia, kiviä sekä lehtisiä, joihin 
on kirjoitettu rukouksia. Suurimman kohokkeen ympärille tehdään 
vielä 12 pienempää, niin että niitä kaikkiaan on 13, jommoisena 
tämä pyhäkkö esittää koko maailmaa, sellaisena kuin buddhalaiset 



Kuva 14. Birman pääkaupungin, Ran- 
goonin, seitsenkerroksinen torni. Birma- 
laisten »maailmankeskus». 

sitä kuvittelevat, so. keskimmäinen kohoke vastaa Sumerua ja 
muut pienemmät kahtatoista maanosaa.» 30 

Tämä kuvaus, joka ei kaipaa lähempää selitystä, osoittaa, mi¬ 
tenkä Keski-Aasiassa vieraita esikuvia noudattamalla on ryhdytty 
rakentamaan pyhäkköjä, joiden aatteellinen vastine on vaatimattoman 
»maailmanpatsaan» muodossa ollut turkinsukuisilla kansoilla jo tätä 
ennen. Vaikka myöhemmät pyhäköt kuvaavatkin vuorta ja 
näiden edelläkävijät taas patsasta, on niiden tarkoitus itse asiassa 
sama. Samoinkuin ostjakit puhuvat »Rautapatsasmies-isästä», sa¬ 
moin ovat Keski-Aasian kansat nimittäneet Sumer-vuorta »isäksi» 
ja sellaisena sitä palvoneet uhrijuhlissaan. 31 Kun kummastakin 
tehty kuva on, kuten »maannapa» Veda-kirjallisuudessa, merkinnyt 
pyhäkköä yleensä, on ymmärrettävää, että niiden ääressä on saatettu 
kääntyä, mitä erilaisimpien jumalien ja haltiain puoleen. Banzarov 
huomauttaa, etteivät mongolit mainituissa pyhäköissään tätä nykyä 
toimita teurasuhreja, vaan sen sijaan uhraavat hedelmiä, maitoa, 
viinaa, juustoa ym. kohdistaen rukouksensa paitsi paikallisiin, myös 
kaikkien seutujen haltioihin, varsinkin sellaisten seutujen, jotka 
ovat buddhalaisille tärkeät, mutta ennenkaikkea oman kotimaan 
eri äärien haltioihin. Menojen päämääränä on »nykyisen elämän 
onni, kansan menestys, karjan lisääntyminen, varallisuuden karttu¬ 
minen, pahojen henkien poistaminen ja tautien karkoittaminen». 
Pyhäkön ääressä on lisäksi ollut tapana pirskoittaa karja vihki¬ 
vedellä. Menojen loppuosan ovat muodostaneet kilparatsastukset, 
painit ja kemut kansanomaiseen tapaan. 32 

Yllämainitunlaiset muistomerkit ovat uskonnontutkimukselle 
perin arvokkaat, ne kun samalla ovat omiansa luomaan valoa sen 
pyhäkön vaatimattomaan alkuun, jonka kehittyneitä sukulaisia 
ovat ja ovat olleet monet upeat temppelit, kuten intialaisten lois¬ 
tavat pagodit ja todennäköisesti myös Mesopotamian kuuluisat, 
jo vuosituhansia raunioina olleet porrastornit. 


Maailmanpuu. 

»Maan navalla, kaiken keskipisteessä», kertoo altailainen taru, 
»kohoaa jättiläiskuusi, maan puista korkein, jonka latva ylettyy 
bai-ulgänin (ylijumalan) asunnolle». 1 Toisinaan näemme tämän 
maailmanpuun myös altailaisen noitarummun kalvolle piirrettynä. 
Oheisessa kuvassa (15) sen toisella puolella on aurinko, toisella kuu; puu 
itse on jonkinlaisella korokkeella, todennäköisesti kummuksi tai 
vuoreksi kuvitellulla maannavalla. 2 Useissa taruissa sanotaankin 

nimenomaan, että tämä puu kohoaa 
keskusvuoren huipulta. Sellaisena sen 
esittää mm. Abakanin tatarien sankari- 
runo mainitessaan, että »maakehän kes¬ 
kellä on rautainen vuori» ja että »tällä 
rautaisella vuorella on valkoinen seit- 
senoksainen koivu». 3 Mongolien ta¬ 
ruissa, joissa maailmanvuorta kuvitel¬ 
laan tylppäkärkisen pyramiidin kal¬ 
taiseksi, maailmanpuu on sijoitettu 
vuoren nelikulmaisen laen keskelle. 

Puun korkeutta kuvaa käsitys, että 
kun sen latvasta katsoo alas, niin maail- 
manmeressä oleva maa näyttää pieneltä kuin hevosenkavio, tai että 
kun sieltä pudottaa härän kokoisen kiven, niin se ennättää maa¬ 
han vasta 50 vuoden kuluttua ja on sillä välin pienentynyt lampaan 
kokoiseksi. 4 

Mutta johtuen siitä, että maakehän keskusvuoren uskotaan ylet¬ 
tyvän taivaaseen, vieläpä kätkevän huippunsa taivaankerrosten ylä¬ 
puolelle, on itse puukin erinäisten uskomusten ja tarujen mukaan 
sijoitettu itse taivaaseen. 

Keski-aasialaiset tarut kertovat lisäksi, että tuo mahtava, maail¬ 
maa hallitseva puu on alkujaan ollut vain vaatimaton vesa. 5 Samoin¬ 
kuin maailmanpatsas ja maailmanvuori on sekin ollut kehityksen 
alainen. Maailmanpatsasta, jonka muunnoksena maailmanpuuta 
lieneekin pidettävä, jälkimmäinen muistuttaa paitsi asemansa ja 
asentonsa puolesta myös siinä, että jumalat tätäkin ovat käyttäneet 
ratsujensa sitomispaaluna. Lisäksi on maailmanpuuta samoinkuin 
-patsasta kuviteltu monikerroksiseksi tai -jatkoiseksi. Niinpä Vasju- 
ganin ostjakkien samaninlauluissa, joissa ilmeisesti on tatareilta 
saatuja kuvitelmia, sanotaan tässä puussa, kuten itse taivaassakin, 
olevan seitsemän kerrosta. 6 Useimmiten kuitenkin selitetään, että 
puheena oleva puu kohoaa taivaan eri kerrosten tai kehien puhki, 
samalla kun se maakehän keskusvuoren lailla työntää juurensa 
maanalaisiin syvyyksiin. 

Tämän maanpäällisen puun vastine kummittelee Siperian tata- 
nen tarustossa myös maanalaisessa maailmassa, joka yleensä kuvas¬ 
taa maanpäällistä maailmaa. Tällaisesta manalanpuusta puhutaan 
mm. M. A. Castrenin esittämässä Altain tatarien tarussa, jossa 
kerrotaan Kubaiko nimisen sankarineidon manalanmatkasta tuonelan- 
herran, Irle-känin, puheille. Eräs neuvonantaja opastaa näet neitoa 
täällä seuraavin sanoin: »Kun vaellat tätä tietä, tulet joen rannalle, 

joka juoksee korkean vuoren juurella. Joen partaalla näet kivisen 
rakennuksen, jossa on 40 nurkkaa ja jossa Irle-kän asuu. Raken¬ 
nuksen edustalla on yhdeksän samasta juuresta kasvavaa lehti¬ 
kuusta. Tämä on patsas, johon yhdeksän Irle-känia sitoo ratsunsa.» 
Vaikka tarussamme siis puhutaankin yhdeksästä puusta, näyttää 
kuitenkin siltä kuin kysymys olisi vain yhdestä, jossa on yhdeksän 
haaraa. Sitä osoittavat seuraavat tarumme sanat: »Ennenkuin 
neito astui sisään (Irle-känin asuntoon), pysähtyi hän lehtikuusen 
ääreen ja näki siinä näin kuuluvan kirjoituksen: »Kun Kudai ('ju¬ 
mala’) loi maan ja taivaan, luotiin samalla tämä lehtikuusi, ja lukuun¬ 
ottamatta Irle-känia ei yksikään ihminen eikä eläin ole tähän päi¬ 
vään asti saapunut elävänä sen juurelle.» 7 

Goldien kuvittelun mukaan maailmanpuita on kolme: yksi on 
taivaassa, missä sielut ennen syntymää oleskelevat linnunpoikasten 
hahmossa, toinen on maan päällä ja kolmas manalassa. 8 

Vaikka maailmanpatsaalla ja -puulla onkin yhteisiä piirteitä, 
ilmenee niissä kuitenkin huomattava eroavaisuus, ennenkaikkea siinä, 
että jälkimmäistä kuvitellaan eläväksi puuksi, jonka oleellisin omi¬ 
naisuus on tuoreus ja mehevyys. Eri kansojen tarut sijoittavatkin 
tämän puun tavallisesti lähteen, joen tai jonkin suuremman veden 
partaalle tahi itse veteen. Ostjakit puhuvat »taivaankeskuksen 
vetisestä merestä», jonka partaalla tämä suuri puu kasvaa. 9 Millai¬ 
seksi vettä, josta maailmanpuu imee ravintonsa kuvitellaan, ilmenee 
mm. seuraavasta Minusinskin piirin tatarien runosta: 

Kahdentoista taivaan puhki 
kasvaa vuoren kukkulalla 
koivu ilman autereessa. 

Kultaiset on koivun lehdet, 
kultainen on koivun kuori. 

Maassa juurella sen allas 
täynnä elämän on vettä, 
siinä kultainen on malja . . . 

Koivun luona vartioiden 
valvoo Kudain asettama 
vanha, uljas Tata-urho 
kera ratsun kellanruskeen. 

Ihmeellisen elämän- ja kohtalonpuun tuntevat myös osmanit, 
jotka nimittävät sitä tuba- puuksi. Se kasvaa taivaan keskellä ja 
on niin mahtavan suuri, että siinä on miljoonia lehtiä, joista kukin 
kuvastaa ihmiselämää. Joka kerta kun joku ihminen kuolee, putoaa 
tästä puusta aina yksi lehti. 11 Persian muhamedilaiset kuvittelevat 
tämän taivaallisen tuba -puun kasvavan lähteen partaalla (kuva 19). 

Mongolien tarustosta taas 
tapaamme suuren zambu ni¬ 
misen puun, jonka tyvipuoli 
on syvällä Sumer-vuoren juu¬ 
rella, mutta jonka latva ylet¬ 
tyy mainitun maailmanvuo¬ 
ren yli. Puu tuottaa hedel¬ 
miä tengerien eli jumalain 
ravinnoksi. Jumalien osaa 
kadehtien vuoren syvänteissä 
asuvat asura-demonit kerran 
huusivat jumalille: »Mik¬ 
sikä te syötte puusta, joka on 
meidän omamme, se kun ko¬ 
hoaa meidän maastamme?» 

Vihdoin syttyi sota kum¬ 
mankin riitapuolen välille, kunnes asurat lopulta kukistettiin. 12 

Paitsi Sumer-vuorta ovat myös yllämainitut asurat todistuksena 
siitä, että tämä mongolien taru on saatu Intiasta käsin. Intialaiset 
kuvittelevat näet asura-jättiläisten asuvan Sumerun syvissä onka¬ 
loissa, mistä niiden sanotaan tehneen hyökkäyksiä Indraa ja muita 
jumalia vastaan. 13 Mutta itse zambukin, josta jumalat saavat 
ravintonsa, on intialaisten elämänpuu, jambu. Buddhalaisen myto¬ 
logian mukaan tässä puussa on 16 suurta oksaa ja pieniä lukematto¬ 
mat määrät. Sen punertavanharmaat lehdet ovat hienot kuin paras 
silkki ja sen kukat kullanhohtavat. Sen hedelmien sisässä on satoja 
makeita, hanhenmunankokoisia pähkylöitä, jotka karkoittavat kaikki 
taudit. Puun kullankeltainen mahla valuu sulavan voin lailla. Olen¬ 
not, jotka asuvat sen läheisyydessä saavat ravintonsa tästä elämän¬ 
puusta. 14 

Saman zambu-puun Pallas kertoo kalmukeilta saamiensa tietojen 
perusteella sijaitsevan maan keskipisteessä, Otsir-orron nimisessä 
paikassa Dsomaloiba-virran partaalla. Puun kuvitellaan kunakin 
syksynä tuottavan kypsiä, hyvännäköisiä ja -makuisia hedelmiä, 
jotka ovat vaununpyörän kokoisia. Pudottuaan virtaan ne kulkeu¬ 
tuvat sen mukana valtamereen, missä Lu-kän, lohikäärme-kaani, 
niitä käyttää ravinnokseen. 15 

Ilmeisesti intialaisen kulttuurin perintöjä on myös Sumatran 
batakkien djambu-barus, taivaallinen jättiläispuu, jonka lehtiin tai- 
vaanjumala, Mula-djadi, on kirjoittanut ihmisten kohtalot. Joka 
kerta kun ihmisen syntyessä tämän »sielu» (tondi) saapuu taivaasta, 
on sen ollut anottava yksi lehti tästä kohtalojen puusta. Mitä tälle 



Kuva 16. Kohtalonjumalatar Sekhait sekä 
Thout ja Atum kirjoittamassa taivaalliseen 
puuhun sen juurella istuvan kuninkaan 
kohtaloja. Egyptiläinen piirros. 

lehdelle silloin oli kirjoitettu, sellaiseksi muodostuu asianomaisen 
ihmisen elämä. Toisen tarun mukaan on taivaanjumalan luona 
kaksi vaimoa, jotka oleskelevat djambubarus -puun alla ja jotka syö¬ 
vät sen hedelmiä. Kummallakin on oma määrätty tehtävänsä. Toi¬ 
nen punnitsee, toinen taas kirjoittaa elämänpuun lehtiin kunkin 
syntyvän kohtalon. Siitä päivin se on säädetty ja pysyy muuttu¬ 
mattomana. 16 

Tällainen kohtalojen kirjoittajatar kansalla, joka itse on kirjoitus¬ 
taitoa vailla, ei voi olla huomiota herättämättä. Vastaavan jumalat- 
taren tapaamme jo muinaisegyptiläisten muistomerkeistä. Ohei¬ 
sesta kuvasta (16) näemme, miten kohtalonjumalatar, Sekhait, täällä 
apulaistensa kera kirjoittaa taivaallisen puun lehtiin puun alla istuvan 
kuninkaan kohtalot. 

Palataksemme jälleen Keski-Aasiaan, emme mongolien ja kalmuk¬ 
kien elämänpuun juurelta tapaa Minusinskin tatarien runossa mai¬ 
nitun tatarien esi-isän, Tata-urhon, vastinetta. Tällainen sankari, 
jonkin kansan tai ihmissuvun esi-isä, esiintyy kuitenkin useiden 
muiden kansojen tarustossa elämänpuun alla. Niin on asian laita 
myös jakuttien kansanrunoudessa, missä tuohon elämää uhkuvaan 
puuhun liittyy eräitä muitakin kiintoisia kuvitelmia. 

Kahdeksanreunaisen maan keltaisella navalla, niin kertoo muu- 
dan sikäläinen taru, on rehevä kahdeksanoksainen puu. Sen kaarna 
ja pahkat ovat hopeaisia, sen mahla kullanhohtava, sen kävyt ovat 
kuin yhdeksänkyhmyiset maljakot ja lehdet laajat kuin hevosen- 
nahka. Puun latvasta valuu vaahdoten jumalallinen, kellertävä 
neste. Kun ohikulkijat sitä nauttivat, virkistyvät väsyneet ja näl¬ 
käiset tulevat kylläisiksi. 17 

Tämän kaikkea elävöittävän puun alue on jakuttien tarujen 
mukaan »ensimmäisen ihmisen» asuinpaikka eli siis jonkinlainen para¬ 
tiisi. Kun »ensimmäinen ihminen» maailmaan ilmaannuttuaan ha¬ 
luaa tietää, minkä vuoksi hän on olemassa, astuu hän tuon jättiläis- 
puun luokse, jonka latva kohoaa »kolmikerroksisen taivaan puhki» 
ja jonka »oksia myöten valuu vaalea neste tuottaen sitä nauttivalle 
autuuden», huomaa hän, mitenkä ihmepuun runkoon ilmaantuu 
aukko, josta muudan naisolento näyttäytyy vyötäröltään myöten 
ja ilmoittaa hänelle, että hän on ilmestynyt maailmaan tullakseen 
ihmissuvun kantaisäksi. 18 

Eräs saman tarun toisinto nimittää tätä ensimmäistä ihmistä 
»valkoiseksi nuorukaiseksi». »Avaran, liikkumattoman, syvyyden 
yläpuolella, taivaan seitsemän kerroksen, yhdeksän kehän alapuolella, 
keskimmäisessä paikassa, maan navalla, hiljaisimmassa maankoh- 
dassa, missä kuu ei vähene eikä aurinko alene, missä vallitsee kesä 



Maailmankuva 


53 


ilman talvea ja käki herkeämättä kukahtelee, oli 'valkoinen nuoru¬ 
kainen’.» Hän läksi käyskentelemään nähdäkseen, minne hän oli 
ilmaantunut ja millainen hänen asuinpaikkansa oli. Idässä oli avara 
vaaleahko kenttä, sen keskellä mahtava kumpu ja kummulla suuri 
jättiläispuu. Puun pihka oli läpikuultava ja hyvätuoksuinen, sen 
kaarna ei koskaan kuivunut eikä halkeillut, sen mahla oli hopean- 
hohtava, sen rehevät lehdet eivät milloinkaan surkastuneet ja sen 
kävyt olivat kuin rivi alassuin käännettyjä maljoja. Puun latva 
kohoutui taivaan seitsemän kerroksen yli ollen ylijumalan, urun- 
ai-iojonin, hevospaaluna ja sen juuret laskeutuivat maanalaisiin sy¬ 
vyyksiin, missä ne olivat sikäläisten taruolentojen asuntopylväinä. 

Astuessaan etelään päin »valkoinen nuorukainen» näki vihreän 
ruohokentän keskellä tyynen »maitojärven», jota ei mikään tuulen¬ 
henki saanut väreilemään ja jonka rannalla oli piimäisiä soita. Poh¬ 
joisessa oli tumma metsä, jonka puut humisivat päivät ja yöt ja 
jossa liikkui kaikenlaisia eläimiä. Metsän takana kohosivat korkeat 
vuoret, joilla oli päässään valkoiset ikäänkuin jäniksennahkaiset 
lakit. Vuoret nojautuivat taivasta vastaan ja suojelivat tätä paikkaa 
kylmiltä tuulilta. Lännessä kasvoi matalapensainen viidakko ja 
sen takana häämöitti yksikseen olevia tylppäpäisiä vuoria. 

Tällainen oli maailma, jossa »valkoinen nuorukainen» näki päivän¬ 
valon. Yksinäiseen oloonsa ikävystyneenä hän astui tuon maailman¬ 
puun luokse ja lausui: »Kunnioitettu korkea herratar, puuni ja 
asuinpaikkani haltiatar, kaikki, mikä elää, on parittain ja synnyttää 
jälkeläisiä, mutta minä olen yksin. Haluan lähteä matkalle ja etsiä 
itselleni vertaiseni puolison, tahdon koetella voimiani kaltaisteni 
kanssa, tahdon tutustua ihmisiin ja elää, kuin ihmisen tulee. Älä 
kieltäydy antamasta minulle siunaustasi, rukoilen sinua nöyrin, 
kumarretuin päin ja notkistetuin polvin.» 

Tällöin alkoivat puun lehdet tohista ja niistä tihkui hieno maidon- 
valkoinen sade »valkoisen nuorukaisen» päälle. Tuntui lämmin tuu¬ 
lenhenki, ja samalla puu alkoi narista, jolloin sen juurien alta kohoutui 
esiin muudan naisolento vyötäröitään myöten. Tätä puun ja paikan 
haltiatarta kuvaa tarumme keski-ikäiseksi, vakavakatseiseksi nai¬ 
seksi, jolla oli vapaina hulmuvat hiukset ja paljaat rinnat. Uhku¬ 
vista rinnoistaan haltiatar tarjosi maitoa nuorukaiselle, joka juo¬ 
tuaan heti tunsi, mitenkä hänen voimansa kasvoivat satakertaisiksi. 
Samalla haltiatar lupasi nuorukaiselle kaikkea onnea ja siunasi hänet, 
niin ettei vesi, tuli, rauta eikä muukaan voisi häntä vahingoittaa. 19 

On itsestään selvää, ettei tämä taru ole voinut syntyä jakuttien 
keskuudessa Pohjois-Siperian koleassa ilmanalassa, vaan paljon 
rikkaamman ja rehevämmän luonnon helmassa. Käyttämällä hy- 

väksemme ylläolevaa luonnonkuvausta, missä nuo pohjoiseen sijoi¬ 
tetut »valkoisella jäniksennahkalla» päällystetyt vuoret epäilemättä 
tarkoittavat lumipeitteisiä vuoria, voimme lähteä etsimään tämän 
kertomuksen kotimaata seuduilta, missä tavataan tarumme edellyt¬ 
tämät maisemat, rehevä luonto ja lumipeitteiset vuoret. Katseemme 
kääntyy tällöin joko Pohjois-Intiaan tahi Etu-Aasiaan. Emme 
kuitenkaan tarumme mainitsemaa maisemaa voi sellaisenaan käyttää 
oppaanamme, sillä mm. »maitojärvi» kuuluu itse maannavan kuvit- 
teluihin. 

Ennenkuin ryhdymme taruamme lähemmin tarkastamaan, esi¬ 
tämme vielä eräitä lisäpiirteitä, joita tapaamme Middendorffin jul¬ 
kaisemista jakuttilaisista kielennäytteistä. Niissä tätä ensimmäistä 
ihmistä, »jakuttien kantaisää», nimitetään »vaivojen ja syiden alai¬ 
seksi yksinäiseksi mieheksi» (Äräidäh-buruidah ar-sogholoh ). Ker¬ 
rotaanpa hänen asunnostaankin, joka sijaitsee keskellä kenttää ja 
jossa on neljä hopeanhohtavaa nurkkaa, 40 ikkunaa, 50 pylvästä ja 
30 kattohirttä; seinät ja kultainen lattia ovat nelikerroksiset, ho¬ 
peainen katto kolmikerroksinen. Itse puuta kuvaillaan seuraavin 
sanoin: »Kun hän astuu asuntonsa itää kohden suunnatulta kuistilta 
seutua katselemaan, niin on hänen edessänsä puiden kuningas, joka 
kasvaa ruohikon keskellä. Tämä puu, jonka yläpuolella väreilee 
sininen ilma, on niin vanha, ettei sen vuosisatoja voida laskea. Sen 
juuret ulottuvat manalan läpi ja sen latva kohoaa yhdeksän taivaan 
puhki. Sen jokaisen lehden pituus on seitsemän syltä ja sen jokaisen 
kävyn yhdeksän syltä. Puun juurien alta kuohuu 'ikuinen vesi’. 
Kun sen vanhaksi käynyt, nälkiintynyt ja uupunut, valkoinen tai 
tumma karja, lentävä tai juokseva riista juo tai nuolee mahlaa ja 
pihkaa, joka valuu tämän puun oksista ja kävyistä kerääntyen ja 
muodostuen kohisevaksi puroksi, saavuttaa se uudelleen entisen 
nuoruutensa ja yltäkylläisyytensä.» Lisäksi kerrotaan, että kun 
puun haltiatar, »valkohapsinen, iäkäs jumalatar», joka ruumiiltaan 
on »kirjava kuin peltokana» ja jolla on rinnat suuret kuin »nahkasäkit», 
tulee esiin vyötäisiään myöten, niin puu naristen ja kitisten muuttuu 
yhä pienemmäksi, kunnes se jälleen, kun haltiatar on vetäytynyt 
takaisin, kohoutuu entiseen mittaansa. Tältä puun haltiattarelta 
saa tuo yksinäinen mies tietää, että hänen isänsä on taivaanjumala 
ar-tojon ja äitinsä kubäi-khotun, jotka niin pian kuin olivat hänet 
synnyttäneet, laskivat kolmannesta taivaasta maan päälle, jotta 
hänestä tulisi »ihmissuvun kantaisä». Samalla haltiatar ammentaa 
elämänvettä puun juurien alta ja kaataa sitä rakkoon, jonka tarjoaa 
suojatilleen sanoen: »Sido tämä vasemman käsivartesi alle, äärim¬ 
mäisessä hädässä se pelastaa sinut.» Myöhemmin tarussamme ker- 

rotaan, mitenkä tämä sankari joutuu kaksintaisteluun pahan hir¬ 
viön kanssa saaden tältä iskun sydämeensä ja mitenkä, kun rakko 
samalla särkyy ja sen sisältö valuu haavaan, sydän tervehtyy silmän¬ 
räpäyksessä, antaapa tämä elämänvesi sankarillemme vielä yhdeksän- 
kertaiset voimatkin. 20 

Missä ja milloin tällainen elämänpuun kuvitelma alkujaan on 
syntynyt, on epätietoista. Sen sukulaisia tapaamme jo monilta 
Aasian muinaisilta sivistyskansoilta. Kuten tunnettua, kuvastuu 
seemiläisten vastaava usko raamatunkin kirjoista. »Ja Herra Ju¬ 
mala kasvatti maasta kaikkinaiset puut, ihanaiset nähdä ja hyvät 
syödä ja elämänpuun keskelle paratiisia» (I. Moos. 2: 9). Aivan kuin 
jakuttien tarussa oleskelee ensimmäinen ihminen ja koko eläimistö 
täälläkin elämänpuun ääressä. Samoin on elämänpuun antama ra¬ 
vinto täälläkin kuolemattomuutta tuottava. Paitsi itse puun ni¬ 
mestä ja paratiisikertomuksesta ilmenee tämä käsitys myös seuraa- 
vista Ilmestyskirjan sanoista (2: 7): »Sen, joka voittaa, minä annan 
syödä elämänpuusta, joka on Jumalan paratiisissa.» Ja vielä tuolle- 
kin käsitykselle, että elämänpuun juurella virtaa elämänvesi löy¬ 
dämme vastineen saman kirjan toisista sanoista (22: 1—2): »Ja hän 
näytti minulle elämänveden virran . . . molemmin puolin virtaa 
seisoi elämänpuu, joka kasvoi kaksitoistakertaisen hedelmän, antaen 
hedelmänsä kunakin kuukautena, ja puun lehdet ovat kansojen 
tervehtymiseksi.» Tässä, samoinkuin Hesekielin kirjassa (47: 12), 
puhutaan siis elämänpuun terveyttä tuottavasta voimasta. Jakut¬ 
tien taruissa on kuitenkin eräitä lisäpiirteitä, kuten tuo puun maito- 
rintainen haltiatar, jota ei raamatussa mainita ja jota ei myöskään 
voida johtaa raamatun kertomusten pohjalla syntyneistä legendoista. 

Näin ollen herää kysymys, missä on jakuttien elämänpuun kuvi¬ 
telman läheisin vastine. 

Tarkan vastineen löytäminen näyttää kuitenkin tuottavan vai¬ 
keuksia. Tosin on olemassa paitsi raamatussa myös intialaisten ja 
iranilaisten kansain vanhassa tarustossa kertomuksia, joissa ensim¬ 
mäinen ihminen oleskelee elämänpuun ääressä. Jo Rigveda (X, 135, 
1) mainitsee, miten Yama, ihmissuvun kantaisä, ihanan puun juu¬ 
rella nauttii juomaa jumalien seurassa ja siellä isäntänä kestitsee 
vanhoja esi-isiä. Useimmiten tämä intialaisten paratiisi on sijoitettu 
kolmanteen taivaaseen, joka silloin näyttää olleen taivaan ylin ker¬ 
ros. Niin esim. Atharvaveda (V, 4, 3) mainitsee, että jumalien tyys¬ 
sija, Asvattha-puu, on kolmannessa taivaassa; siellä on myös elämän- 
vedenlähde, josta kuolemattomuuden juoma kuohuu esiin. Juma¬ 
lien juomaa, somaa, tihkuu lisäksi itse puusta, jonka nimenä sen 

Kuva 17. Vainaja elämänvedenlähteen 
ja sen partaalla kasvavan puun ääressä. 
Egyptiläinen piirros. 


vuoksi onkin Äsvattha-sömasa- 
vana ja joka, kuten Chandogja- 
upanishad (VIII, 5, 3) kertoo, 
sijaitsee kolmannessa taivaassa 
Airammadija nimisen järven par¬ 
taalla Brahman kultaisen asun¬ 
non edustalla. 

Ilmeisesti ovat Intiankin tarut 
alkujaan kuvitelleet tämän jät- 
tiläispuun kohoutuvan itse maasta 
tai lähemmin sanottuna maan 


keskusvuorelta. Tässä suhteessa ansaitsee mainitsemista, että Rig- 
vedan Yamaa vastaava iranilaisten Yima oleskelee juuri maanpiirin 
keskusvuorella, missä hän saattaa ihmiset ja eläimet kuolematto¬ 
muudesta osallisiksi. Nämä uskomukset näyttävät palautuvan jo 
indo-iranilaiseen aikaan. Kun keskusvuoren huipun on kuviteltu 
kohoavan kolmanteen taivaaseen, on ymmärrettävää, että puukin 
on tänne kohoutunut perustuksensa mukana. Vuoren asemasta taas 
johtuu, että manikealaiset kuvatessaan uuden elämän alkua saattoi¬ 
vat sanoa: »Alkuihminen saapuu silloin pohjantähden maailmasta.» 21 
Tänne kolmanteen taivaaseen sijoitettua paratiisia ovat sekä intia¬ 
laiset että iranilaiset kuvitelleet paitsi jumalien myös esi-isien asunto¬ 
paikaksi. Kolmannessa taivaassa on Altain tatarienkin paratiisi, 
missä on elämänveden lähde ja missä ihmisten esi-isät asuvat suvut- 
tain huolehtien maan päällä asuvista jälkeläisistään. 22 Samanlai¬ 
sena hurskaiden päämääränä on taivaallinen paratiisi väikkynyt 
myös Kaksoisvirranmaan muinaisilla kulttuurikansoilla. Näyttää 
olevan vaikeata kuvitella kuolemattomuutta ilman sitä tuottavaa 


ravintoa. Jo muinaisbabylonilaiset tunsivat jumalten vuorella si¬ 
jaitsevan elämänveden lähteen ja siellä kasvavan yrtin, joka »tekee 
vanhan nuoreksi». Samoin he kuvista ym. päättäen ovat tunteneet 
myös itse elämänpuun. 

Vaikka paratiisimaisema saattaakin olla sama, eroavat tätä 
koskevat tarut kuitenkin siinä, että toiset puhuvat kuolemantakai- 
sesta paratiisista, toiset esittävät sen ensimmäisen ihmisen syntymä- 
seutuna. Jälkimmäisiä edustaa sekä jakuttien taru että Vanhan 
Testamentin paratiisikertomus. Samaan ryhmään kuuluu vielä 
ainakin se iranilainen taru, jossa ensimmäinen ihminen, Gayomaretan, 
oleskelee Haraberezaiti nimisellä maakehän keskusvuorella, missä 
kultakukkainen elämänpuu, Haoma, kasvaa elämänlähteen, Ardvlsu- 
ran partaalla. Emme kuitenkaan iranilaisen paratiisitarun rippeistä 
löydä jakuttilaisen kuvitelman täydellistä vastinetta. Silti on ole- 

massa eräitä yhteisiä erikoispiirteitä. 

Niin esim. muinaispersialaisetkin ovat 
jakuttien tavalla kuvitelleet ihmissuvun 
kantaisää valkoiseksi tai loistavaksi 
olennoksi. 23 Myös jakuttien elämän¬ 
puun haltiatarta voidaan verrata siihen 
Etu-Aasian uhkearintaiseen äitijuma- 
lattareen, jonka kultin Artaxerxes 
Mnemon noin 400 e. Kr. liitti persia¬ 
laisten uskontoon ja jonka uskottiin 
asuvan elämänpuun juurella. Nais¬ 
puoliseksi olennoksi näyttävät muinais- 
egyptiläisetkin kuvitelleen elämän¬ 
puuta. 

Kun jakuttien kansanrunous siis on säilyttänyt perin arvokkaan 
muistomerkin tuosta itämaiden ihmeellisestä puusta, joka epäile¬ 
mättä on ihmissuvun suuremmoisin satuluoma, mutta josta on 
olemassa vain hajanaisia tietoja, on sitä enemmän syytä kohdistaa 
huomiota jakuttien edelläesitettyihin kuvitelmiin. Olemme heidän 
kertomuksistaan nähneet, että tämän tarunomaisen puun lähetty¬ 
villä oleskelee paitsi »ensimmäistä ihmistä» luomakunnan koko eläi¬ 
mistö sekä että tätä puuta kuvitellaan kaikkien elättä j ättäreksi. 
Mutta vielä ihmeellisempi merkitys näyttää tällä puulla olleen. 
Tosin Middendorffin esittämässä tarutoisinnossa mainitaan, että 
ylijumala ja synnynhaltiatar, kubäi-khotun, joksi myös tuota puussa 
asuvaa jumalatarta toisinaan nimitetään, synnyttivät kantaihmisen 
kolmannessa taivaassa, mistä he laskivat hänet maan päälle, mutta 
muista toisinnoista voimme päättää, miten tuo ihmissuvun kantaisä 
itse asiassa on ilmaantunut elämää uhkuvan olinpaikkansa helmaan. 
Niinpä taru, jonka Gorohov on muistiinmerkinnyt, kertoo, että kun 
ensimmäinen ihminen oli utelias tietämään, mistä hän oikeastaan oli 
kotoisin, tuli hän alkuperänsä ongelmaa lähemmin pohtiessaan siihen 
käsitykseen, että hän on syntynyt itse tässä tarunomaisessa paikassa. 
Se ilmenee mm. hänen seuraavista sanoistaan: »Jos minä olisin pu¬ 
donnut alas taivaasta, olisi minun ylläni lunta ja huurretta, jos olisin 
tullut 'keskimmäisen paikan’, so. maan, eteläiseltä tai pohjoiselta, 
itäiseltä tai läntiseltä ilmansuunnalta, olisi minussa puiden ja ruo¬ 
hojen merkkejä ja minussa tuntuisi tuulien tuoksu, jos taas olisin 
noussut maan uumenista, olisi minussa maan tomua.» 24 Näyttää siis 
todennäköiseltä, että juuri tuo ihmeellinen puu maitorintaisine 
haltiattarineen on »ensimmäisen ihmisen» synnyttäjätär sekä että 
ihminen osuu oikeaan sanoessaan tälle: »Ole minun äitini, ikäänkuin 

olisit minut synnyttänyt, ole minun luojattareni, ikäänkuin olisit 
minut luonut!» Äidillistä huolenpitoa kuvastavat lisäksi sanat: 
»Sinä olet minut, orvon, mieheksi kasvattanut, sinä olet minut, 
pienen, suonut varttua suureksi.» 25 

Ja tuskin erehdymme olettaessamme, että kaikkikin elävät olen¬ 
not, joita vilisee tuon ihmepuun ympärillä, saavat kiittää sitä ole¬ 
massaolostaan. Ainakin saattaa ihminen tunnustaa: »Sinä olet mi¬ 
nun valkoisen karjani kasvattanut, minun mustista elukoistani 
huolta pitänyt, minun lintuni ja riistani suojellut ja minun tummien 
vesieni kalat koolla pitänyt.» 26 

Onpa olemassa muistomerkkejä siitäkin, että tätä elämänpuuta 
on kuviteltu myös kaiken kasvillisuuden äidiksi. Eräässä venäläi¬ 
sessä 1600-luvun käsikirjoituksessa on näet säilynyt apokryfinen taru, 
jossa kerrotaan, että paratiisin keskellä kasvavassa sulotuoksuisessa 
puussa, jonka latva hipoo taivasta, jonka oksat verhoavat paratiisin 
ja jonka juurelta pulppuaa 12 maito- ja hunajalähdettä, on jokaisen 
puulajin lehdet ja hedelmät. 27 Mahdollisesti muinaisiranilaisten 
elämänpuun nimitys Vispatokma, so. kaikkien siemenien puu, tar¬ 
koittaa samaa, mutta se saattaa tarkoittaa sellaistakin elämänpuuta, 
josta kaikki elollinen on saanut alkunsa. Jakuttien tarut antavat 
aihetta päättää, että tuota maakehän keskipisteessä kasvavaa jät- 
tiläispuuta on todella kuviteltu näin monipuoliseksi luontoemoksi, 
jommoisena sitä syystä voidaan nimittää »elämänpuuksi». 

Tässä yhteydessä mainittakoon, että goldien käsityksen mukaan 
kaikkien ihmisiksi syntyvien »sielut» (omija) sikiytyvät suuressa 
taivaallisessa puussa (omija-muoni ), mistä ne pieninä lintusina saa¬ 
puvat maan päälle. 25 Myös dolganit kuvittelevat, että yläilmoissa 
on ihmeellinen puu, jonka oksilla asuvat ylijumalan, Ajy-tojonin, 
ja tämän puolison, Suolta-ijän, lapset ja jonne samani saattaa ihmi¬ 
sen »sielun» (kul) viedessään tämän taivaaseen. 23 Samoinkuin goldit 
selittävät dolganitkin »sielujen» asuvan taivaan puussa pienten 
lintujen hahmossa. 

Muinaispersialaiset ovat maailmanpuuta toisinaan nimittäneet 
myös »kotkanpuuksi». Kotka mainitun puun latvassa onkin useissa 
taruissa aivan oleellinen piirre. Niinpä intialaisissa ja Intiasta Keski- 
Aasiaan vaeltaneissa taruissa oleskelee maailmanpuussa mahtava 
Garuda, joka lentäessään synnyttää rajuilman. Samoin ovat kuvi¬ 
telleet Kaksoisvirranmaan kansat, joiden sinettilieriöihin usein on 
kuvattu maailmanpuun latvassa istuva kotka. Kotka tavataan 
lisäksi islantilaisen elämänpuun, Yggdrasil-saarnen huipussa. Aikai¬ 
semmin olemme maininneet tuon taivaallisen tarukotkan esiin¬ 
tyvän, joskus kaksipäisenä, myös pohjoissiperialaisten maailman- 

patsaiden nenässä. Tällainen silmäänpistävä yhtäläisyys ei voi olla 
huomiota herättämättä. 

Toinen tämän tarupuun yhteydessä usein esiintyvä eläin on 
käärme. Kalmukit kertovat, miten muudan lohikäärme vaanii 
zambu-puun juurella olevassa meressä elämänpuusta putoavia lehtiä 
tai hedelmiä. 30 Tästä käärmeestä mongolit ja burjatit käyttävät 
nimeä Abyrga. 31 Eräissä keski-aasialaisissa taruissa Abyrga on 
kiertäytynyt itse puun rungon ympäri, missä Garide-kotka sitä ah¬ 
distaa. 32 Vihamielinen suhde vallitsee myös Yggdrasilin saarnen 
latvassa asuvan tarukotkan ja puun juurella elävän Nidhugg-käär- 
meen välillä. Viimeksimainitun eläimen esikuvaksi on ajateltu raa¬ 
matun paratiisikertomuksen tai siihen perustuvien legendain käär¬ 
mettä, mutta huomattava on, ettei näissä taruissa tavata kotkaa 
käärmeen vastustajana. Samoinkuin elämänpuun yhteydessä nuo 
kaksi olentoa esiintyvät muissakin maakehän keskusta, vuorta tai 
napaa, kuvailevissa taruissa ja taideteoksissa. Todennäköisesti on 
käärme tällöin ollut maan syvyyksissä piilevien voimien edustaja 
ja kotka taas taivaan ylimmän vallan vertauskuva. 

Maailmanvirrat ja niiden lähde. 

Kuten mainittu, kasvaa maailmanpuu ostjakkien kansanrunou¬ 
dessa »taivaankeskuksen vetisen meren» partaalla. Todennäköisesti 
tämä meri, joka tuskin on ostjakkien omaa kuvittelua, on sama kuin 
se taivaassa oleva suuri järvi, josta Jenisei-virta Turuhanskin piirin 
samojedien ja jeniseiläisten käsityksen mukaan saa alkunsa. Sellai¬ 
nen keskusjärvi, josta kaikki maailman virrat ja joet lähtevät, on 
myös maailmanvuorella elämänpuun alla sijaitseva muinaisiranilais- 
ten Ardvisura. 

Yleisesti on kuviteltu, että tuossa elämänpuun alla olevassa jär¬ 
vessä tai lähteessä on aivan erikoislaatuista nestettä. Keski-Aasian 
kansat ja jakutit nimittävät tätä järveä maitoj ärveksi. Jakutit 
selittävät, että itse taivaanjumalan istuimen ympärillä, jonka muo¬ 
dostaa »maidonvalkoinen kivinen vuori», on maitomaisia järviä, 
joiden pinnalle ei kuitenkaan koskaan tule kalvoa. 1 Tungusit pu¬ 
huvat toisin paikoin vuoresta, jonka hopeiset yrtit kantavat kultaisia 
kukkia ja jonka joka puolella olevassa järvessä on maitoa veden 
asemesta. 2 Eräät Altain tatariheimot, jotka iranilaisten tavalla 
sijoittavat paratiisin kolmanteen taivaaseen, sijoittavat sinne sa¬ 
malla salaperäisen »maitojärven». 3 Taivaassa on tämä satumainen 
Järvi myös keski-aasialaisessa tarussa, jossa kerrotaan, miten muudan 

mahtava kaani oli luvannut antaa tyttärensä avioksi sille, joka voi 
hankkia hänelle Garuda-kotkan siiven. Pyyntimatkalla liittyy 
muiden urhojen seuraan nuorukainen, joka haluaa tietää, missä 
tämä tarulintu oleksii. Kun sankarit ovat saapuneet korkealle 
vuorelle, huomaavat he, että taivas heidän yläpuolellaan alkaa käydä 
valkoiseksi. Silloin nuorukainen kysyy: »Mitä on tuolla taivaan 
takana?» Hänelle selitetään, että se on »maitojärvi». — »Mutta mitä 
on tuo tumma sen keskellä?» kysyy nuorukainen jälleen, ja hänelle 
huomautetaan, että se on »metsä, jossa lintu asustaa». 4 Ilmeisesti 
on tarumme »maitojärven» siis kuviteltu sijaitsevan taivaaseen asti 
ylettyvällä vuorella, jota myöten sankarit kapuavat. »Maitojärven» 
keskellä oleva metsä vastaa tässä elämänpuuta, jonka latvassa 
Garuda toisten tarujen mukaan oleksii. 

Tämä paratiisilähteen maitomainen neste, jonka seemiläiskansat- 
kin ovat tunteneet, on ilmeisesti samaa salaperäistä ainetta, jota 
tihkuu tai valuu itse elämänpuusta. Sen elämää antava vaikutus 
kuvastuu m.m. Altain tatarien käsityksestä, että aina kun jonkun 
lapsen on synnyttävä maailmaan, synnynhaltia, Jajutsi, ottaa elä¬ 
mänvoimaa paratiisin maitojärvestä. 5 

Kehittyneempää kantaa edustaa lamalaisten kalmukkien kuvit¬ 
telu, että Marvo nimisessä keskusmeressä, joka on yhtä leveä kuin 
syvä ja josta elämänpuu, zambu, kohoaa, on kahdeksaa eri alku¬ 
ainetta sisältävää nestettä. Tästä keskusmerestä lähtee neljä suurta 
virtaa, joiden selitetään juoksevan eri ilmansuuntia kohti ja teh¬ 
tyään seitsemän kierrosta palaavan takaisin mereen, josta ne saavat 
alkunsa. Matkallaan saa kukin virta 500 sivujokea. Itse merta 
kuvitellaan jonkinlaiseksi vuoristojärveksi, sillä kukin virta juoksee 
kallion puhki, joka ulkomuodoltaan muistuttaa jotakin eläintä. 
Itään päin juokseva virta lähtee norsun kitaa muistuttavasta kal¬ 
liosta, etelään päin juokseva härän kitaa, länteen päin hevosen kitaa 
ja pohjoiseen päin juokseva virta leijonan kitaa muistuttavasta 
kalliosta. 6 Mainitut eläimet edustavat tässä ilmansuuntia, jommoi¬ 
nen kuvitelma on vallinnut muuallakin Aasiassa, vaikka itse eläimet 
saattavat vaihdella. Niin esim. kiinalaisten käsityksen mukaan 
itää edustaa sininen lohikäärme, etelää punainen lintu, länttä val¬ 
koinen tiikeri ja pohjoista musta kilpikonna. 7 Mongolien kerrotaan 
tauteja välttääkseen rakentaneen vanhan kiinalaiskaupungin rau¬ 
nioille pyhäkön, jonka neljälle sivulle he pystyttivät kutakin ilman¬ 
suuntaa edustavan puukuvan, nim. tiikerin, leijonan, kotkan ja 
lohikäärmeen muotoisen. 8 Ilmansuuntiin liittyvät eläinkuvitelmat 
tunnemme myös raamatusta. Ilmestyskirjan 4:nnessä luvussa, jossa 
kuvataan Jumalan taivaallista istuinta itämaisen mytologian va- 

Kuva 19. Neljälle suunnalle virtaavan paratiisilähteen partaalla kasvava Tuba- 
puu, jonka latvassa on Höma-lintu. Hunnutetut henkilöt esittävät Muhammedia 
ja eräitä muita pyhimyksiä. Kuvaan piirretyt kaunottaret kuuluvat myös 
muhamedilaisten paratiisiin. Persialaisesta rukouskirjasta. 

lossa, sanotaan, että valtaistuimen ympärillä oli neljä olentoa: en¬ 
simmäinen oli jalopeuran näköinen, toinen härkävasikan, kolmannella 
oli ikäänkuin ihmisen kasvot ja neljäs oli lentävän kotkan näköinen. 

Raamatusta tapaamme vastineen myös neljän maailmanvirran 
kuvittelulle. Ensimmäisen Mooseksenkirjan toisessa luvussa niiden 
kerrotaan saavan alkunsa paratiisista. Kuten Efraim Syyrialainen 
huomauttaa, on paratiisilähteen tällöin ajateltu sijaitsevan varsin 
ylävällä paikalla. Myöhäisjuutalaisista taruista ja kristillisistä le¬ 
gendoista taas ilmenee, että noiden virtojen alkulähde on itse elämän¬ 
puun alla. Oheisessa islamin värittämässä, paratiisia esittävässä 
kuvassa (19), joka on peräisin persialaisesta rukouskirjasta, näemme 
tämän lähteen vahvasti tyyliteltynä. Sijaiten Höma-linnulla varus¬ 
tetun, Tuba nimisen paratiisipuun juurella se purkaa vetensä neljään 
eri suuntaan. Todennäköisesti ovat puheena olevat virrat kuuluneet 
jo muinaisbabylonilaiseen maailmankuvaan, ainakin on kaksi raa¬ 
matun mainitsemista virroista Mesopotamian virtoja. Vieläpä 
mtialaistenkin kosmografiassa esiintyy neljä maailman keskuksesta 
käsin kutakin ilmansuuntaa kohti juoksevaa päävirtaa. 9 

Lamalaiset kalmukit kuvittelevat lisäksi, että nuo maailman¬ 
virrat kuljettavat mukanaan ainetta, joka peittää keskusvuoren 
kylkiä. Sen vuoksi on itäisen virran vedessä hopeahiekkaa, eteläisen 
sinistä jalokivihiekkaa, läntisen punaista jalokivihiekkaa ja poh¬ 
joisen kultahiekkaa. 10 Myös orfikot tunsivat neljään ilmansuuntaan 
juoksevat, neljää elementtiä edustavat maailmanvirrat. 11 On itses¬ 
tään selvää, etteivät tällaiset kuvittelut ole turkinsukuisilla kansoilla 
omaperäisiä. 

MAAN SYNTY. 

Mongolilaisessa häärukouksessa sanotaan tulen syntyneen silloin, 
kun »taivas ja maa erosivat toisistaan». 1 Toisen lähteen mukaan ovat 
tähtikuviot saman tapahtuman muistoja. 2 Kuten Banzarov huo¬ 
mauttaa, ovat mongolit näistä tiedoista päättäen kuvitelleet, että 
taivas ja maa kerta ovat olleet toisiinsa yhtyneinä. Taru taivaan 
ja maan eroamisesta esiintyy myös mongolien naapureilla, kiinalai¬ 
silla. Vieläpä japanilaisetkin puhuvat ajasta, jolloin taivas ja maa 
muodostivat munanmuotoisen kaaoksen, johon sisältyi kaiken ole¬ 
vaisen siemen. Kun kaaoksen kevyet ja valoisat osat kohoutuivat 
ylös, mutta raskaat ja tummat painuivat alas, sai taivas ja maa al¬ 
kunsa. 3 Todennäköisesti tällainen Itä-Aasiassa vallinnut usko 
palautuu tunnettuun intialaiseen taruun maailmanmunasta, jonka 
puoliskoista taivaan ja maan on kuviteltu syntyneen. 

Useimpien aasialaisten maansyntytarujen oleellisimpia piirteitä 
on ikuinen, rannaton alkumeri. Jo aikaisemmin olemme viitanneet 
taruun, jossa kerrotaan, miten muudan taivaasta tullut olento ryhtyi 
rautaisella sauvalla sekoittamaan alkumeren nestettä ja miten sen 
keskelle vähitellen nesteen saotessa ja tiivistyessä syntyi maakehä. 4 
Tätä muistuttava taru tavataan japanilaisillakin, jotka selittävät 
Japanin saariston syntyneen »mutaisesta vaahdosta», jota tippui 
erään jumaluusolennon sauvasta, kun tämä sekoitettuaan sillä alku- 
merta nosti sauvansa merestä. Vähitellen muta sakeni ja laajeni 
muodostaen mainitun saariston. 5 

Tätä alkumeren salaperäistä nestettä, jonka »tuuli tiivistää voin 
kaltaiseksi ja tuli sulattaa», mongolit ovat kuvitelleet maitomai¬ 
seksi aineeksi. Kalmukit selittävät, miten alkumeren pinta sakosi, 
»samoinkuin maidon pinnalle muodostuu kalvo», ja miten siitä vähi¬ 
tellen ilmaantuivat kasvit, eläimet, ihmiset ja jumalat. 6 Tällaisena 
alkumeri muistuttaa intialaisten tarujen »maitomerta», josta jumalat 
ja demonit pyörittämällä maailmanpatsasta, samoinkuin voin val¬ 
mistaja pyörittää mäntää, ovat kirnunneet esille kaiken elämän. 
Sauva, josta mongolien ja japanilaisten taruissa puhutaan, tarkoit¬ 
tanee alunperin tuota pyörivää patsasta, jonka liike on muodostanut 
maan meren helmaan ja jonka ympärillä yhä edelleen maailman¬ 
kaikkeus pyörii (kuva 12). 

Jo toista sataa vuotta sitten on tungusien keskuudessa muistiin¬ 
pantu muudan maansyntytaru, jossa kerrotaan, mitenkä jumala 
sinkosi taivaasta tulen, niin että osa alkumerta kuivui kovaksi. 
Tällöin irtautuivat toisistaan maa ja vesi. Kertomukseen liittyy 

vielä käsitys kahdesta vastakkaisesta alkuolennosta. Kun Jumala 
näet astui maan päälle, kohtasi hän paholaisen, Buninkan, joka myös 
oli innostunut luomistyöhön. Tästä syntyi riita näiden olentojen 
välille. Paholainen tahtoi hävittää Jumalan luoman maan ja rikkoi 
tämän kaksitoistakielisen soittimen. Silloin Jumala vihastui ja sanoi: 
»Jos sinä voit käskeä hongan kasvamaan esiin järvestä, niin minä 
tunnustan sinun valtasi, mutta jos minä voin sen tehdä, tulee sinun 
myöntää, että minä olen kaikkivaltias. Paholainen suostui Jumalan 
ehdotukseen. Heti kun Jumala sanoi, nousi puu vedestä ja alkoi 
kasvaa, mutta paholaisen puu ei pysynyt pystyssä, vaan horjahteli 
sinne tänne. Tällöin paholainen näki, että Jumala oli häntä mahta¬ 
vampi. 7 

Lukuunottamatta alkumerta ovat Jumala ja paholainen toistensa 
vastakohtina piirteitä, jotka osoittavat, ettei tätä tarua, joka li¬ 
säksi kertoo ihmisen luomisesta, saata pitää tungusien keksimänä. 
Meidän on siis muualta etsittävä sille esikuva. Puiden kasvattamis- 
kilpailua muistuttavat eräät keski-aasialaiset tarut, joissa puhutaan, 
miten Otsirvani (= intial. Yairapani) ja hänen seuralaisensa kaa¬ 
tavat vettä astiaan odottaen kumman kohdalle siihen ilmaantuu 
kasvi. 8 Mitä taas tulee tuleen luomisvälineenä, on sillä vastine aina¬ 
kin mandealaisten, mahdollisesti myös manikealaisten, luomis- 
tarussa, jossa kerrotaan, että kun Ptahil »elävän tulen vaatteella» 
lyö veteen, siitä nousee höyryn mukana tomua ilmaan, joka veden 
pinnalle laskeutuessaan muodostuu kiinteäksi maaksi. 9 

Itämaista oppineisuutta todistaa sekin Keski-Aasiasta tavattu 
käsitys, että alkukaaoksen muodostivat tuli, vesi ja tuuli. Kun 
Burkhan-baksi (Burkhan = Budda; baksi. = mandsun faksi 'mestari’ 
< kiinat fasi 'opettaja') eroitti ne toisistaan ja siroitti näin syntyneen 
tomun veden pinnalle, syntyi siihen ruohoa ja puita kasvava maa. 10 
Burkhan-baksi on tässä samanlainen olento kuin Zrvan zervanistien 
uskomuksissa. 

Mutta sellaisiakin käsityksiä on olemassa, joiden mukaan suu¬ 
reksi kasvaneen maan vähäinen alku on valmiina tuotu joko tai¬ 
vaasta tai aavan alkumeren pohjasta. Ainoastaan eräät Siperian 
pohjoisimmat kansat kertovat, että ihmisten asuma maa on las¬ 
kettu alas yläilmoista. Tätä koskevia taruja on muistiinpantu län¬ 
nessä vogulien ja idässä kamtsadalien keskuudessa. 11 Kummallakin 
taholla taivaanjumala laskee maan taivaasta ja sijoittaa sen suuren 
alkumeren pinnalle. Maan taivaasta tuominen liittyy läheisesti 
siihen turkinsukuisillakin kansoilla tavattuun käsitykseen, että tai¬ 
vaasta saattaa maan päälle pudota milloin mitäkin. Kuitenkin on 

huomattava, että viimeksimainitut maansyntytarut edellyttävät 
uskoa alkumeren olemassaoloon. 

Muita yleisempiä ovat ne laajalle levinneet tarut, joissa maa- 
aines noudetaan syvän alkumeren pohjasta. 

Trostsanskij sanoo jakuteista, että heidän alkuperäisen käsityk¬ 
sensä mukaan maa on aina ollut olemassa sekä että kysymys sen 
synnystä ei heitä kiinnosta. 12 Kuitenkin on jakuttienkin keskuu¬ 
dessa muistiinpantu taruja, jotka pyrkivät selittämään maan ilmaan¬ 
tumista alkumeren pinnalle. Esitämme seuraavassa niistä eräitä 
esimerkkejä. 

Kun ylhäinen Oriin ajy-tojon ('valkoinen luoja-herra’) aikojen 
alussa liikkui aavan alkumeren päällä, näki hän vedessä uiskentele- 
van kuplan ja kysyi siltä: »Kuka sinä olet?» Kupla vastasi olevansa 
paholainen ja asuvansa veden alla piilevässä maassa. Jumala sanoi: 
»Jos veden alla todella on maata, niin nouda minulle maapala!» 
Paholainen sukelsi veteen ja palasi jonkin ajan kuluttua maapalan 
kera. Saatuaan sen Jumala siunasi maapalan, sijoitti sen veden 
pinnalle ja asettui sen päälle. Silloin paholainen päätti hukuttaa 
Jumalan ja ryhtyi venyttämään maata ohueksi, mutta mitä enem¬ 
män hän sitä venytti, sitä vankemmaksi se varttui peittäen suuren 
osan alkumeren pintaa. 13 

Käsitys hyvästä ja pahasta alkuolennosta viittaa tässäkin tarussa 
kehittyneempien uskontojen piiriin. Minne päin meidän ensikädessä 
on suunnattava katseemme, osoittaa paholaisen nimi, Saatana, sekä 
seuraava saman kansan keskuudessa muistiinpantu toisinto: Saatana 
on Kristuksen (Jumalan) vanhempi veli, mutta edellinen on paha, 
jälkimmäinen hyvä. Kun Jumala halusi luoda maan, sanoi hän 
Saatanalle: »Sinä kerskaat voivasi tehdä kaikki ja väität olevasi 
mahtavampi kuin minä, no hyvä, noudappa siis hiekkaa meren poh¬ 
jasta!» Saatana sukelsi heti meren pohjaan, mutta pinnalle tultuaan 
hän huomasi, että vesi oli huuhtonut hiekan hänen kourastaan. 
Kaksi kertaa paholainen sukelsi onnistumatta, mutta kolmannella 
kerralla hän muuttautui pääskyseksi ja sai siten nokassaan tuoduksi 
vähäisen mutaa. Kristus (Jumala) siunasi mutapalan, ja niin se 
muodostui maaksi, joka aluksi oli tasainen ja sileä kuin lautanen. 
Aikoen luoda oman maan Saatana kätki petollisesti vähäisen maa- 
ainesta kurkkuunsa, mutta Kristus (Jumala) oivalsi paholaisen juo¬ 
net ja löi sitä niskaan, niin että muta pirskahti ulos paholaisen suusta. 
Tästä syntyivät vuoret alkujaan tasaisen maan pinnalle. 14 

Verratessamme näitä jakuttien taruja, joissa nimet Kristus ja 
Saatana erikoisesti kiinnittävät huomiota, itäeurooppalaisiin apo¬ 
kryfisiin luomiskertomuksiin, näemme, että ne kaikkia yksityis- 

piirteitä myöten tarkoin vastaavat toisiaan. Kun sitäpaitsi tie¬ 
dämme, että Siperiaan siirtyneiden venäläisten keskuudessa kerro¬ 
taan aivan samoja taruja, on ilmeistä, että jakutit, jotka tilaston 
mukaan kaikki ovat kristittyjä, ovat oppineet ainakin ylläolevat 
tarut venäläisiltä. Ennenkuin ryhdymme lähemmin pohtimaan 
tarun alkuperää, esitämme vielä samaan tarusarjaan liittyviä keski- 
aasialaisia kertomuksia, joissa on eräitä mielenkiintoisia lisäpiirteitä. 

Kun ei vielä ollut taivasta eikä maata, vaan ainoastaan vettä, 
— kertoo muudan Altain tatarien luomistaru —-, laskeutui Ulgen 
('suuri’) veteen luodakseen maan. Hän mietti ja mietti, mutta ei 
tietänyt, miten oli alettava. Silloin saapui »ihminen» hänen luokseen. 
Ulgen kysyi: »Kuka sinä olet?» — »Minä tulin myös luomaan maata», 
vastasi tämä. Jumala suuttui ja sanoi: »Minäkään en osaa sitä luoda, 
mitenkä sitten sinä.» Ihminen huomautti: »Minäpä tiedän, mistä 
saadaan maa-ainesta.» Jumala kehoitti häntä hankkimaan sitä. ja 
heti »ihminen» sukelsi veteen löytäen meren pohjasta vuoren, josta 
hän kiskoi maapalan ja pisti sen suuhunsa. Tultuaan takaisin meren 
pinnalle »ihminen» antoi Jumalalle osan, osan hän jätti suuhunsa. 
Kun hän tämänkin vihdoin sylki ulos, syntyivät suot ja rämeet maan 
pinnalle. 15 

Luomiskertomus, jossa Jumala ja paholainen ovat yhteistoimin¬ 
nassa, tavataan myös Alarskin piirin burjattien tarustosta. Kun 
Burkhan laskeutui alas taivaasta luodakseen maan, ilmaantui pa¬ 
holainen, solmo, hänen luokseen antaen Jumalalle neuvoja, mitenkä 
maa oli luotava veden alla olevasta maa-aineesta ja kivestä. Samalla 
hän tarjoutui maan noutajaksi. Jumala kylvi paholaiselta saamansa 
maa-ainekset alkumeren pinnalle ja lausui: »Syntyköön maailma!» 
Palkkioksi vaivastaan paholainen pyysi vähän maata, jota hän saikin, 
mutta ainoastaan sen verran, että hän siihen kohtaan saattoi pys¬ 
tyttää sauvansa. Kun hän samalla painoi sauvallaan maahan reiän, 
alkoi siitä ryömiä esiin matelijoita, käärmeitä ym. Täten hän tuotti 
maailmaan monenmoiset turmiolliset eläimet. 16 

Kaikissa ylläesitetyissä taruissa tapaamme siis jo ennen maan synty¬ 
mistä nuo kaksi vastakkaista olentoa, joista toinen on hyvä, 
toinen paha. Tällainen dualistinen aate esiintyy huippuunsa kehi¬ 
tettynä persialaisen Zarathustran opissa, jossa kaiken hyvän ja 
onnen edistäjänä toimii valon ja totuuden jumala, Ahura Mazda 
e li Ormuzd, ja kaiken pahan ja surkeuden aikaansaajana paholainen, 
Angro Mainjus eli Ahriman, joka turmelee Jumalan luoman hyvän 
maan. Näin kaukaa on siis johdettava tuo tarumme dualistinen 
piirre. Kertomuksiemme kaikenpuolista vastinetta etsimme kuiten¬ 
kin turhaan Zarathustran perustaman uskonnon pyhistä kirjoista. 

Myöhemmin tapaamme samat vastakkaiset alkuolennot mm. 
persialaisen Manin (f n. 227 j. Kr.) opissa sekä muiden Syyriassa. 
Palestiinassa ja Kaukaasiassa vaikuttaneiden puolikristillisten uskon¬ 
lahkojen piirissä, joihin on sekaantunut paitsi iranilaisia myös mui- 
naisbabylonilaisia aineksia. 

Samoinkuin pahahenki Zarathustran opin mukaan »nousi syvyy¬ 
destä», samoin Saatana jakuttilaisessa tarussa Jumalan eteen ilmaan¬ 
tuessaan sanoo asuvansa »veden alla». Sieltä paholainen yleensä 
näissä luomiskertomuksissa ilmaantuukin milloin vedessä ajelehti¬ 
vana vaahtona, kuten galitsialaisessa kertomuksessa, milloin kuplana, 
kuten jakuttilaisessa tarussa. Vogulit selittävät tämän kuplan syn¬ 
tyneen, kun Jumala yskiessään sylki veteen. Kupla kasvoi kasva¬ 
mistaan, kunnes Jumala kuuli sen sisästä Satanaelin äänen. Samalla 
tavalla paholainen ilmaantuu mm. valkovenäläisessä legendassa. 17 

Eräässä altailaisessa maansyntytarussa kerrotaan lisäksi, mi¬ 
tenkä Ulgen huomasi meren pinnalla liejua, jolla oli ihmispiirteet. 
Kun Jumala antoi sille hengen, syntyi paholainen, Erlik, joka 
alussa oli Jumalan ystävä, mutta muuttui myöhemmin hänen viha- 
miehekseen. Useimmiten Altain tatarit sanovat olentoa, joka avus¬ 
taa Jumalaa maailman luomisessa »ihmiseksi» tahi »ensimmäiseksi 
ihmiseksi», mutta aina tästä »ihmisestä» kehittyy paholainen. 1S 
Syynä tämän lankeemukseen on hänen silmiinpistävin ominaisuu- 
tensa, ylpeä mieli ja kerskailun halu. Sen vuoksi Jumala syöksee 
hänet syvyyteen, missä hän nykyjään toimii manalan haltiana. Tässä 
kuvastuu vanha iranilainen käsitys syntiin langenneesta alkuihmi¬ 
sestä, joka ensiksi kuolleena joutuu tuonelan esimieheksi. Myöskin 
kaukaasialaisissa taruissa paholainen valitsee kuolleet omaisuudek¬ 
seen, ja samoin bulgarilaisessa luomiskertomuksessa Saatana sanoo 
Jumalalle: »Elävät olkoot sinun omaisuuttasi, kuolleet minun!» 19 

Bulgariassa n. 1000-luvulla syntyneen bogomili-lahkon legen¬ 
doissa kerrotaan Jumalalla olleen kaksi poikaa, joista vanhempi oli 
Satanael, nuorempi Kristus. Tästä käsityksestä, joka tavataan jo 
aikaisemmissakin uskonlahkoissa, johtuu, että Saatanaa myös ja¬ 
kuttilaisessa tarussa sanotaan Kristuksen vanhemmaksi veljeksi. 
Votjakkien ja tseremissien toisinnoissa mainitaan joskus Jumalakin 
ja paholainen (keremel) veljeksinä. Aikaisimmin tämä usko esiintyy 
Länsi-Iranissa ns. zervanisteilla: Kun Zrvan, jolla alunperin tar¬ 
koitetaan ikuista Aikaa, halusi poikaa, niin alkuemon kohdussa niitä 
kehittyi kaksikin, uskon hedelmänä Ormuzd, epäuskon hedelmänä 
Ahriman. Tällöin Zrvan sanoi: »Kaksi poikaa on emon kohdussa. 
Sen niistä, joka ensiksi tulee luokseni, minä teen maailman valtiaaksi.» 
Ormuzd sai tämän tietää ja kertoi siitä veljelleen Ahrimanille, joka 



Maan synty 


67 


heti syöksyi esille ja ilmestyi isänsä luo. Sen vuoksi jälkimmäistä 
sanotaan edellisen vanhemmaksi veljeksi. 20 

Kaikissa ylläesitetyissä luomistaruissa paholainen esiintyy ihmi¬ 
sen muodossa, ainoastaan yhdessä jakuttilaisessa toisinnossa hän 
voidakseen säilyttää mutaa suussaan muuttautuu pääskysen hah¬ 
moon. Myös eräässä altailaisessa toisinnossa pääskynen toimii tur¬ 
peen tuojana. 21 Useimmiten paholainen puheenaolevissa kerto¬ 
muksissa pukeutuu kuitenkin vesilinnun asuun. Juuri vesilintu 
soveltuukin parhaiten sekä sukeltajaksi että myös syvän meren 
pohjassa piilevän maan noutajaksi. Itä-Euroopassakin paholainen 
avustaa Jumalaa paitsi ihmisen myös kaakkurin, kuikan, hanhen 
tai jonkin muun vesilinnun hahmossa. Hanhena se esiintyy, kuten 
itse Jumalakin, seuraavassa altailaisessa tarussa: 

Alussa, kun oli ainoastaan vettä, Jumala ja »ensimmäinen ihmi¬ 
nen» liikkuivat alkumeren päällä kahden mustan hanhen hahmossa. 
Paholainen ei voinut salata mielenlaatuaan, vaan yritti nousta 
Jumalan yläpuolelle, kunnes vihdoin vaipuikin alas ja syöksyi sy¬ 
vyyteen. Veteen tukehtumaisillaan sen oli pakko turvautua Juma¬ 
lan apuun. Jumala kohotti sen silloin ilmaan mahtisanallaan. Sen 
jälkeen Jumala sanoi: »Nouskoon kivi meren pohjasta!» Kiven il¬ 
maannuttua »ihminen» istuutui sille, mutta Jumala kehoitti häntä 
sukeltamaan meren pohjaan maata noutamaan. Paholainen toikin 
kädessään mutaa, minkä Jumala siroitti veden pinnalle sanoen: 
»Syntyköön maa!» Vielä kerran Jumala pyysi tuota »ensimmäistä 
ihmistä» noutamaan maata. Tällöin tämä päätti ottaa sitä itselleen¬ 
kin, tuoden mutaa kummassakin kädessään. Toisen kourallisen hän 
antoi Jumalalle, mutta toisen kätki suuhunsa aikoen salaa luoda 
maan itseäänkin varten. Jumala siroitti taas saamansa mudan en¬ 
tisen lisäksi veden pinnalle, ja niin alkoi maa heti kasvaa ja vankis- 
tua, mutta sen kasvaessa paisui mutapala myös paholaisen suussa, 
niin että tämä oli tukehtumaisillaan. Hänen oli jälleen turvaudut¬ 
tava Jumalan apuun. Jumala kysyi: »Mikä oli aikomuksesi? Luu¬ 
litko voivasi minulta piiloittaa mutaa suuhusi?» Paholainen ilmoitti 
nyt salaiset aikeensa ja sylki Jumalan kehoituksesta mudan suus¬ 
taan. Tästä syntyivät suomättäät maan päälle. 22 

Jumalan ja paholaisen esiintymistä lintuina verrattakoon poh¬ 
joisvenäläiseen luomiskertomukseen, jossa Jumala ja paholainen 
°vat yhteistyössä, edellinen valkoisen, jälkimmäinen mustan sotkan 
muodossa. 23 

Paholaisen ihmistä muistuttavat piirteet eivät ole aina täydelli¬ 
sesti syrjäytyneet, vaikka hän esiintyykin vesilinnun hahmossa. 

Niinpä tuossa altailaisessa tarussa puhutaan mm. hänen »käsistään». 
Vogulienkin maansyntytaruissa sanotaan joskus nimenomaan, että 
maan noutaja, jommoisena toimii milloin paholainen, milloin alku¬ 
ihmisten poika, vain tilapäisesti pukeutuu vesilinnun pukuun. Kun 
tämä erään toisinnon mukaan sorsan nahkaan pukeutuneena on 
kolme kertaa turhaan yrittänyt päästä meren pohjaan, käärii hän 
ylleen hanhennahkan; sen avulla hänen vihdoin onnistuu tuoda 
maata. 24 Usein maan noutajana sekä vogulien keskuudessa että 
Itä-Euroopassa toimii myös varsinainen vesilintu, jolle mullan nou¬ 
taminen suussa soveltuukin paremmin kuin ihmisen kaltaiselle olen¬ 
nolle. Tällöinkin tätä lintua pidetään kuitenkin Jumalan vastus¬ 
tajana, paholaisena, joka pyrkii pettämään Jumalaa kätkemällä 
osan maata suuhunsa, missä se, samalla kun Jumalan siunaama maa 
alkaa kasvaa ja laajentua, paisuu niin hirveästi, että paholaisen 
täytyy poistaa se suustaan synnyttäen siten tasaiselle maanpinnalle 
milloin vuoret ja kukkulat, milloin suot ja nevat. 

Silloin kun paholainen toimii täydellisesti ihmistä muistuttavana 
olentona, mukautuu tarumme toisinaan kuvailemaan maapalan 
kätkemistä ihmiselle paremmin soveltuvalla tavalla. Niinpä burjatti- 
laisessa toisinnossa paholaisen sanotaan piiloittaneen mutaa kanta¬ 
päänsä alle. Kun tästä sitten syntyvät vuoret alkujaan sileän maan 
pinnalle ja kun Jumala sen johdosta tiedustelee, minkä vuoksi 
paholainen on tahtonut pilata hänen maansa, vastaa tämä: »Kun 
ihmiset laskeutuvat vuorta alas, ovat he peloissaan ja siunaavat 
itsensä sinun nimeesi, mutta kun he kapuavat ylös vuorta, kiroilevat 
he mainiten minun nimeni. Näin he alituisesti muistelevat meitä 
kumpaakin.» 25 Aivan vastaavat sanat paholainen lausuu venäläi¬ 
sessä ja mordvalaisessa luomiskertomuksessa. 26 

Ihmisen kaltaisena olentona paholainen turmelee maan toisellakin 
tavalla seuraavassa jakuttilaisessa maansyntytarussa: Jumala loi 
alussa pienen, sileän ja tasaisen maan, mutta paholainen runteli 
sen pahanpäiväisesti potkimalla ja repimällä sitä. Jumala kehoitti 
maata kaikesta huolimatta kasvamaan, ja niin kasvoivat myös pa¬ 
holaisen aikaansaamat epätasaisuudet suuriksi vuoriksi, laaksoiksi 
ja järviksi. 27 

Ensiksi esittämässämme luomistarussa sanotaan paholaisen aiko¬ 
neen hukuttaa Jumalan, joka oli asettunut levähtämään tuon veden 
pinnalle muodostuneen maan päälle. Aivan sama juoni on paholai¬ 
sella mm. vastaavassa bulgarilaisessa maansyntytarussa. Täälläkin 
paholainen houkuttelee Jumalaa asettumaan ja nukahtamaan alussa 
vielä perin pienen maakehän päälle voidakseen siitä syöstä hänet 
mereen ja siten päästä maailman yksinvaltiaaksi. Vaikka Jumala 

hyvin tietää vihamiehensä juonet ja aikeet, asettuu hän levolle ja 
on nukkuvinaan. Paholainen tarttuu tällöin Jumalaan ja alkaa 
kantaa tätä maan reunalle heittääkseen hänet syvyyteen, mutta kun 
hän on lähestymäisillään maan reunaa, alkaa maa nopeasti kasvaa 
ja levitä, niin ettei paholainen enää saavutakaan sen äärtä. Silloin 
hän kääntyy toiselle suunnalle, mutta ei hän sielläkään kohtaa merta. 
Ja samoin on laita kolmannella ja neljännelläkin ilmansuunnalla. 28 
Sama kertomus on Keski-Aasiassa liittynyt toisenlaiseen maan- 
syntytaruun, jossa maa kylläkin noudetaan veden alta ja sijoitetaan 
mahtavan alkumeren pinnalle, mutta jossa paholainen ei ota osaa 
itse luomistyöhön. Luojana toimii Otsirvani ja hänen apulaisenaan 
Tsagan-Sukuty. Kun nämä ylhäiset olennot laskeutuivat alas 
taivaasta, huomasivat he kilpikonnan sukeltavan vedessä. Otsir- 
vanin seuralainen nosti sen syvyydestä ja asetti sen veden pinnalle 
selälleen. »Minäpä istun sammakon vatsalle», sanoi Otsirvani, »su¬ 
kella sinä meren pohjaan ja tuo sieltä, mitä saat käteesi!» Tsagan- 
Sukuty sukelsi kaksi kertaa ja toisella kerralla hänen onnistui 
tuoda maata mukanaan. Otsirvanin kehoituksesta tämä sitten si- 
roitti noutamansa maa-aineen kilpikonnan vatsalle; kilpikonna ei 
kuitenkaan itse jäänyt näkyviin, vaan ainoastaan maa meren pin¬ 
nalla. Kun jumalat tälle asettuivat levähtämään ja nukahtivat, 
saapui paholainen, stilmus , ja näki, miten nuo ystävykset makasivat 
luomallaan mantereella, joka tällöin vielä oli niin pieni, että siinä 
tuskin olisi riittänyt useammalle tilaa. Käyttäen tätä hetkeä hy¬ 
väkseen paholainen aikoi hukuttaa nämä olennot maineen päivineen. 
Mutta kun hän yritti tarttua maan reunaan, ei hän enää tavannut 
sitä. Silloin hän sieppasi nukkuvat kainaloonsa ja läksi juoksemaan 
maan äärtä kohti viskatakseen heidät siellä mereen. Mutta paho¬ 
laisen juostessa maa yhä kasvoi. Kun hän huomasi aikomuksensa 
turhaksi, jätti hän kantamuksensa ja ennätti paeta juuri kun Otsir¬ 
vani heräsi unestaan. Tämä ilmoitti nyt toverilleen, miten paholai¬ 
nen oli aikonut hukuttaa heidät ja mitenkä maa heidät pelasti. 29 
Mutta vaikka paholaisen ei siis ylläesitettyjen tarujen mukaan 
onnistunut hukuttaa Jumalaa, onnistui hänen kuitenkin, kuten 
olemme nähneet, turmella maa sekä, kuten burjattilainen taru ker¬ 
too, saattaa maailmaan monenlaisia hyödyttömiä ja turmiollisia 
eläimiä. Tämäkin tarunkohta on Siperiassa muualla muistiinpantu, 
mm. vogulien keskuudessa. Täälläkin paholainen painaa sauvallaan 
maahan reiän, josta tulvii esiin sammakoita, sisiliskoja, matoja, 
kuoriaisia, sääskiä, ampiaisia, hiiriä ym., kunnes Jumala tukkii 
reiän tulisella tulpalla. 30 Sama kuvaus liittyy itäeurooppalaisiinkin 
luomiskertomuksiin. 

Kun nämä aasialaiset maansyntytarut usein siis aivan yksityis¬ 
kohtia myöten vastaavat itäeurooppalaisia, on ilmeistä, että ne 
kuuluvat samaan toisinnoista rikkaaseen tarusarjaan. Euroopan 
puolella sen leviämisalue ulottuu lännessä vain Venäjän entisiin 
rajamaihin, minne tämä venäläisten suosima ja levittämä taru on 
saapunut vasta verraten myöhään. Tämän tosiasian voi todeta Suo¬ 
messakin, joka on ollut sekä länsi- että itämaisen sivistysvirtauksen 
päätepisteenä. Taruja, joissa kerrotaan, miten paholainen, mm. 
kuikan hahmossa tuo maa-ainesta meren pohjasta, kätkee osan 
suuhunsa ja synnyttää kivet, kalliot ja vuoret, kun hänen, maapalan 
paisuessa, on pakko sylkeä se suustaan, on näet muistiinpantu ainoas¬ 
taan Itä-Suomessa. Kiintoisa on suomussalmelainen toisinto, jossa 
Jumalan sanotaan alussa oleskelleen meren keskellä kultaisen pat¬ 
saan nenässä ja jossa paholaisen selitetään ilmaantuneen maailmaan, 
kun Jumala kehoitti veden kalvossa päilyvää kuvahaistaan nouse¬ 
maan ylös. 31 Myös bulgarilaiset legendat kertovat paholaisen il¬ 
mestyneen, kun Jumala alkoi puhutella varjoaan. 32 

Venäläinen tutkija Veselovskij, joka laajoissa teoksissaan on 
käsitellyt kreikkalaiskatolisen kirkon legendoja, on tullut siihen 
käsitykseen, että puheena oleva taru on Bulgariassa syntyneen bo- 
gomili-lahkon luoma. Itse bogomolien kirjallisuudesta ei tätä maan- 
syntytarua ole kuitenkaan tavattu eikä myöskään niiden armenia¬ 
laisten gnostikkojen opeista, joilta bogomilit ovat jyrkästi dualistisen 
maailmankatsomuksensa perineet. Ensi kerran esiintyy tarumme 
venäläisissä käsikirjoituksissa 15:llä vuosisadalla, mutta jo silloin 
se näyttää olleen varsin laajalle levinnyt. Ennenkuin Veselovskij 
on jo Schiefner olettanut, että maannoutamistaru on venäläisten 
pakolaisten ja uudisasukkaiden mukana vaeltanut Euroopasta 
Pohjois- ja Keski-Aasiaan. 33 Sumtsov kuitenkin epäilee, tokko ve¬ 
näläiset tulokkaat näin verraten lyhyenä aikana olisivat voineet 
juurruttaa sen niin laajalle eri heimojen keskuuteen. Sen vuoksi hän 
olettaa näissä siperialaisissa taruissa nestorialaisuuden vaikutusta. 34 
Persiasta käsin tulleeseen virtaukseen saattaisi viitata mm. se, 
että Jumala eräässä altailaisessa tarussa sanoo olevansa »totinen 
Kurbystan» (= Ahura Mazda). 35 Kuitenkin tapaamme siellä, missä 
buddhalaisuus vallitsee, tämänkin uskonnon tuomia nimityksiä, 
kuten Burkhan ym. osoittavat, vaikka paholaisen esiintyminen 
mahdollisesti viittaakin iranilaiseen käsityspiiriin. 

Dähnhardt taas arvelee, että tämä dualistinen maannoudanta- 
taru olisi alunperin syntynyt jossakin iranilaisten oppien alaisina 
olleiden syyrialaisten tai armeenialaisten gnostikkojen parissa, josta 
se sitten on lähtenyt vaeltamaan sekä Euroopan puolelle että Persian 

kautta Keski-Aasiaan. Kun emme asianomaisesta lähdekirjallisuu¬ 
desta saa tälle olettamukselle tukea, on vaikea sanoa siitä mitään 
varmaa. Sen me ainakin tiedämme, että venäläiset ovat levittäneet 
tätä tarua Uralin takana. 

Mutta samoinkuin kysymys, missä tarumme on syntynyt, an¬ 
saitsevat ne ainekset, joista se on kokoonpantu erikoista huomiota. 
Ennenkaikkea kiinnostaa tutkimusta tuo maan noutajana toimiva 
lintu, jonka hahmoon paholainen pukeutuu. Mistähän tämä sadun¬ 
omainen piirre on tullut iranilaisten uskomusten värittämään ta¬ 
ruumme? 

Muutamissa sekä Venäjällä että Luoteis-Siperiassa muistiinpan¬ 
nuissa taruissa puhutaan maan noutamisesta myös vedenpaisumus- 
kertomuksen yhteydessä. Kun seitsemän veneessä ajelehtivaa ih¬ 
mistä, niin kertovat Turuhanskin piirin samojedit, näkivät, että 
vesi yhä nousi eikä ollut mitään pelastusta, pyysivät he kaakkuria 
lentämään veteen ja etsimään maata veden alta. Seitsemän päivän 
kuluttua kaakkuri palasi tuoden nokassaan ruohoisen turpeen, josta 
Jumala ihmisten toivomuksen mukaisesti loi heille maan. 36 Myös 
venäläisissä toisinnoissa Jumala lähettää paholaisen noutamaan 
vedestä hiekkaa, kun hän vedenpaisumuksen jälkeen haluaa luoda 
ihmisille uuden maan. 37 Samojedien vedenpaisumuskertomuksessa 
kaakkuri jossain määrin muistuttaa Noan lähettämää lintua, joka 
nokassaan tuo merkin siitä, että vesi maan päällä on laskeutunut, 
mutta tämä ei mitenkään vielä todista, että vedenpaisumuskerto¬ 
muksen kyyhky tai korppi, joista ei kumpikaan ole sukeltaja, olisi 
ollut maannoutamistarussa esiintyvän vesilinnun esikuvana. On 
hyvin ymmärrettävää, että kaksi tarua, joissa kummassakin puhu¬ 
taan suuresta vesipaljoudesta ja linnusta, helposti saattavat sekaan¬ 
tua toisiinsa. 

Eräät vogulien luomistarut, joissa esiintyy useampia lintuja, 
omistavat niille kahdenlaisen tehtävän. Kuikka ja kaakkuri nou¬ 
tavat maa-ainesta, mutta korppi käy maakehän kasvua tutkimassa. 
Ensimmäisenä päivänä se viipyy vain lyhyen hetken, toisena se 
palaa vasta puolipäivän tienoissa, kolmantena päivänä vasta myö¬ 
hään illalla. Joka kerta se viipyy siis yhä kauemmin tiedustelumat- 
kallaan, josta voidaan päättää maan laajenneen päivä päivältä. 38 
Tässä on siis korpilla jossain määrin sama tehtävä kuin raamatun 
vedenpaisumuskertomuksessa. 

Lisäksi on huomattava, että maannoutamis- ja vedenpaisumis- 
kertomus tavataan usein kahtena erillisenä taruna samalla kansalla. 

Paitsi muodossa, jossa Jumala ja maannoutaja toimivat tois¬ 
tensa jyrkkinä vastakohtina, vihamiehinä, tavataan maansyntytaru 
Aasiassa myös ilman tuota dualistista piirrettä. Luoja turvautuu 
tällöin yksinkertaisesti vain tavallisen vesilinnun apuun. Niin esim. 
Jenisei-ostjakit kertovat, miten alkujaan vesi lainehti kaikkialla 
ja miten Doh, muudan suuri samani, silloin liiteli vetten päällä 
joutsenien, kaakkurien, kuikkien ym. vesilintujen seurassa. Kun 
hän ei löytänyt mistään lepopaikkaa, pyysi hän kaakkuria sukelta¬ 
maan veteen ja tuomaan maapalan meren pohjasta. Kaakkuri yritti 
kaksi kertaa, mutta vasta kolmannella kerralla sen onnistui tuoda 
mutaa nokassaan. Siitä Doh teki saaren mereen. 39 

Lebed-tatarit tarinoivat, mitenkä Jumala, kun kaikki vielä oli 
veden vallassa, lähetti valkoisen joutsenen noutamaan vettä nokal¬ 
laan. Linnun sukeltaessa tarttui tämän nokkaan mutaa, jonka se 
puhalsi veden pinnalle ja josta vähitellen kasvoi ja muodostui kaunis 
maa. Myöhemmin paholainen pilasi tämän maan. 40 

Erään burjattilaisen tarun mukaan taas oli alkumeren pohjalla 
mustaa multaa ja punaista savea. Kun Burkhan päätti luoda maan, 
pyysi hän valkoista kaakkuria noutamaan näitä aineita veden alta. 
Kaakkuri toikin nokassaan sekä multaa että savea, jota se ripotti 
meren pinnalle. Siten syntyi veden päällä kelluva maa, johon pian 
alkoi kasvaa puita ja ruohoja. 41 

Tämä taru on Balaganskin piirin burjateilla seuraavassakin muo¬ 
dossa. Alussa kun ei vielä ollut maata, liikkui Sombol-Burkhan veden 
päällä, missä hän näki vesilinnun uiskentelevan kahdentoista poika¬ 
sensa kera. Jumala sanoi: »Vesilintu, sukella syvyyteen ja tuo mi¬ 
nulle maata, nokassasi mustaa multaa ja jaloissasi punaista savea!» 
Saatuaan täten maa-ainesta Jumala siroitti sen veden pinnalle. 
Näin syntyi maa, johon itsestään versoi kaunis kasvillisuus. Kii¬ 
tollisena Jumala siunasi vesilinnun sanoen: »Sinulla tulee olemaan 
paljon poikasia ja vedessä saat aina uida ja sukeltaa.» Sen vuoksi 
on tällä linnulla ihmeellinen kyky sukeltaa syvälle ja viipyä kauan 
veden alla. 42 

Joskus esiintyy samassa tarussa kolmekin jumalaa, Sibegeni- 
Burkhan, Madari-Burkhan ja Esege-Burkhan, jotka tämän lintu- 
emon avulla yhdessä luovat maan. 43 

Näissä taruissa ei siis maan noutajana mainita paholaista, joka 
esiintyisi Jumalan vastustajana tai pettäjänä. Tuskin piilee paho¬ 
lainen myöskään seuraavassa pohjoisten jakuttien mailla muistiin¬ 
pannussa tarussa, vaikka siinä mainitaankin »Jumalan äiti»: Juma¬ 
lanäiti päätti luoda maan, mutta kun hänellä ei ollut tarvittavia 
aineksia, loi hän ensiksi kaakkurin ja sorsan, jotka molemmat saivat 

käskyn sukeltaa alkumeren pohjaan maata hakemaan. Ensiksi il¬ 
maantui vedestä sorsa tuoden maapalan suussaan. Sen jälkeen tuli 
kaakkuri, mutta maapalaa vailla, ilmoittaen, että sen oli mahdoton 
vedestä löytää maata. Silloin Jumalanäiti suuttui sille ja sanoi: 
»Sinä viekas lintu, enkö minä antanut sinulle enemmän voimia ja 
pitemmän nokan kuin sorsalle, mutta sinä petät minua ja säälit 
merta. Sen vuoksi sinä et saa asua pyhällä maanpinnalla, vaan 
sinun täytyy aina sulkeltaa vedessä ja etsiä siitä kaikenlaisia jät¬ 
teitä ravinnoksesi.» Tämän jälkeen Jumalanäiti loi sorsan tuomasta 
mutapalasta maan ja sijoitti sen meren pinnalle. Maa ei vajonnut 
veteen, eivätkä aallot voineet sitä liikuttaa tai huuhtoa rikki, vaan 
se pysähtyi määrätylle paikalle kuin uiva saari ja kasvoi kasvamis¬ 
taan. 41 

Muudan burjattilainen toisinto kertoo lisäksi, miten tuo vesilintu, 
jonka Sombol-Burkhan lähetti etsimään maata, kohtasi syvyydessä 
ravun, joka tiedusteli linnulta, minne tämä oli matkalla. Lintu sanoi 
sukeltavansa meren pohjaan noutamaan maata. Silloin rapu suuttui 
ja huomautti: »Minä oleskelen aina vedessä, mutta en ole vielä 
nähnyt sen pohjaa, käänny siis takaisin, muuten minä leikkaan sinut 
saksillani kahtia.» Nähdessään linnun palaavan tyhjin toimin, 
Sombol-Burkhan kysyi, miksi se ei tuonutkaan maata. Kuultuaan, 
miten rapu oli uhannut sitä, antoi jumala linnulle taikasanat, joiden 
avulla sen vihdoin onnistui päästä pohjaan. 45 

Tämä välikohtaus sukellusmatkalla mainitaan Sarapulin piirin 
votjakkienkin maannoudantatarussa. Jumalan apulainen kohtaa 
vedessä ravun, joka tiedustelee tämän matkan määrää sekä ilmoittaa, 
että vaikka se jo 120 vuotta on asunut meressä, ei se vielä missään 
ole tavannut maata. Kertomus jatkuu maannoutamiskuvauksella 
sekä selityksellä, mitenkä paholainen kätkee hiekkaa suuhunsa ja 
synnyttää vuoret. 46 

Verratessamme kahta viimeksiesitettyä tarua keskenään herää 
kysymys, kumpi niistä edustaa alkuperäisempää kantaa. Tätä poh¬ 
dittaessa ansaitsee ravun esiintyminen erikoista huomiota. Eikö 
rapu linnun säikäyttäjänä burjättiläisessä tarussa ole luonnollisempi 
kuin paholaisen karkoittajana votjakkien dualistisessa luomiskerto¬ 
muksessa? Olisiko siis paholainen myöhemmin tullut linnun tilalle? 
Ja olisiko vanha kansansatu näin ollen kutoutunut itämaisen kirkon 
lahkolaisten dualistisiin oppeihin? 

Osoituksena siitä, että tällainen kansansatu todella on saattanut 
°lla olemassa, mainittakoon, että Pohjois-Amerikan intiaaneilta 
°n kerätty paljon samanaiheisia taruja, joissa jokin vesilintu, myös 
kilpikonna tai muu vesieläin, noutaa alkumeren pohjasta mutaa, 

jotta siitä kasvaisi ja kehittyisi maa ihmisten asuttavaksi. Niinpä 
Mandan-intiaanit kertovat: Kun ei vielä ollut maata, loi »Elämän 
herra» ensimmäisen ihmisen. Tämä tapasi meressä sukeltavan kuikan 
ja sanoi sille: »Sinä sukellat hyvin, sukellapa syvyyteen ja nouda 
minulle vähäisen maata.» Lintu totteli, ja ihminen siroitti siltä saa¬ 
mansa maa-aineen meren pinnalle. Näin loi ihminen itsellensä maan . 47 

Joskus on maannoutamistaru Amerikassakin liittynyt veden¬ 
paisumuskertomukseen, jolloin tavallisesti myskirotta pelastaa veden 
pinnalla milloin veneessä, milloin lautalla tai puunrungolla ajeleh¬ 
tivat ihmiset noutamalla heille meren pohjasta mutaa, josta pian 
kasvaa ja kehittyy uusi maa. Samoinkuin korppi ennenmainitussa 
vogulien tarussa, samoin esiintyy sitä muistuttavissa intiaanien 
kertomuksissa myös toisinaan jokin eläin, kettu tai susi, maan laa¬ 
jenemisen tiedustajana. Kun Nanabozhu, niin kertovat Winnebago- 
intiaanit, ei enää voinut silmillään seurata maan nopeata kasvamista, 
lähetti hän suden juoksemaan maan ympäri saadakseen tietää maan¬ 
piirin laajuuden. Ensi kerralla susi palasi lyhyen hetken kuluttua, 
toisella kerralla kahden vuoden päästä, kolmannella kerralla se ei 
enää palannut. 48 

Toisinaan mainitaan useampia vesieläimiä, jotka vuoronperään 
pyrkivät pohjaan, kunnes yhden niistä vihdoin onnistuu tuoda maata 
mukanaan. Kuten Siperiassa toimii täälläkin maannoutajina sa¬ 
malla kertaa mm. kaksi vesilintua. 

Tämän tarun tapaamme vielä Etelä-Amerikastakin. Niinpä 
brasilialaisten kaingangien keskuudessa kerrotaan, miten jokin 
sorsalintu noutaa veden alta maapalan. Are-kansan maannoutamis- 
tarussa tuo ibis pitkällä nokallaan niin paljon maa-ainesta, että siitä 
saattavat vuoretkin muodostua. 49 

Tämä taruaihe on siis ollut tunnettu Itä-Suomesta Etelä- 
Amerikkaan asti. Mutta mitenkä on ymmärrettävä näiden tarujen 
keskinäinen suhde? On selvää, ettei bogomilien luomiskertomus ole 
mitenkään ennättänyt levitä Etelä-Amerikan aarniometsiin. Siitä 
huolimatta on Aasian ja Amerikan maannoutamistaruissa aivan 
yhtäpitäviä piirteitä. Ainoastaan kaksi olettamusta voidaan esittää: 
joko on sekä vanhalla että uudella mantereella ollut oma tai omat 
keskuksensa, mistä käsin puheena oleva taru toisintoineen on kum¬ 
mallakin taholla vaeltanut, tahi on tällä toisinnoista rikkaalla ta¬ 
rulla yhteinen alkujuuri. Jälkimmäisessä tapauksessa tuskin voimme 
olettaa, että tarumme olisi siirtynyt Amerikasta Aasiaan, vaikka 
tällaisestakin vaelluksesta on tietoja olemassa. Niin esim. korjak- 
kien »Isoa korppia» koskevat uskomukset ovat ilmeisesti tulleet 

meren yli idästä päin. Amerikan puolelta saapuneet virtaukset ovat 
kuitenkin jääneet vain Koillis-Siperian luonnonkansojen omaisuu¬ 
deksi. Sitävastoin paljoa laajempi levikki on Amerikan mantereella 
ollut Aasiasta päin tulleilla taruilla. Tätä ongelmaa pohdittaessa 
on kuitenkin otettava huomioon, ettei tuota monesti mainittua 
maannoutamistarua tavata nykyään niiltä Koillis-Aasian peru¬ 
koilta, mistä matka meren yli on lyhyin ja helpoin. 

Miten tämän asian laita lieneekin, on selvää, ettei alkumerta 
edellyttävä tarumme ole voinut syntyä Keski-Aasiassa, vaan jossakin 
suuren meren lähettyvillä. Intialaisten tarustossa kerrotaan kyllä, 
että meren pohjasta noudettu maa on sijoitettu kilpikonnan selkään, 
missä se on kasvamistaan kasvanut, mutta maannoutajalintua ei 
siinä mainita. Sitävastoin tapaamme pääskyn maan noutajana mm. 
Sumatran batakeilta. Täällä tämä lintu kuitenkin tuo maapalan 
yläilmoista eikä meren pohjasta. 50 

Niin luonnollinen kuin merenrannikon asukkailla onkin mieli¬ 
kuva suuresta maata ympäröivästä merestä sekä maan kasvamisesta, 
mikä saattaa perustua aikojen kuluessa tehtyihin havaintoihin, yhtä 
luonnottomia ja odottamattomia ovat tällaiset mielikuvat laajan 
mannermaan sisäosissa. Mitenkä Altain suvun paimentolaisten kä¬ 
sitys pikemmin on ollut päinvastainen, ilmenee mm. kirgisien ker¬ 
tomuksesta, jossa väitetään, ettei alkujaan ollut vettä ollenkaan: 
Kun kaksi ihmistä paimentaessaan suurta härkää kauan olivat olleet 
ilman juomaa ja jo olivat kuolemaisillaan janoon, niin härkä hankki 
heille vettä kaivamalla maata suurilla sarvillaan. Näin kirgisit se¬ 
littävät eräiden paikallisten järvien muodostuneen. 51 

Emme siis ainoatakaan mainitsemistamme maansyntytaruista 
voi pitää Altain suvun kansojen omana keksintönä. Niiden alku¬ 
peräistä katsantokantaa kuvastaa varmaankin tuo jakuttien usko, 
että »maa on aina ollut olemassa». Tällä emme kuitenkaan tahdo 
kieltää sellaisten kotoperäistenkin tarujen mahdollisuutta, joissa 
Pyritään selittämään paikallisia maanpinnan muodostuksia. Siitä 
esimerkkinä on jo ylläoleva kirgisien taru. Siperian pohjoiset kansat, 
kuten tungusit ja samojedit, jotka usein löytävät maasta mammutin 
luita ja hampaita, kuvittelevat, että tämä muinaisajan eläin on 
»sarvillaan» muodostellut maan pintaa. Etenkin kukkuloiden ja 
rotkojen selitetään siten syntyneen. Laaksot ja syvänteet taas ovat 
johtuneet siitä, että maa on notkahdellut tuon ennen maan päällä 
eläneen jättiläiseläimen painon alla. Kun näihin syvennyksiin sit¬ 
temmin on kerääntynyt vettä, ovat järvet ja joet muodostuneet. 
Jumalan kerrotaan vihdoin vihastuneen ja upottaneen mammutin 
Ulaan alle, missä sen uskotaan vielä nykyjään asuvan . 52 

Paikallinen on myös Koillis-Siperiassa muistiinpantu kertomus 
vuorien ja laaksojen synnystä: Jumala asui alkujaan taivaassa, mutta 
muutti sittemmin maan päälle. Kun hän täällä kulkiessaan hiihti 
suksilla, niin ohut maa notkui hänen allaan kuin nuori sitkeä jää. 
Sen vuoksi on maanpinta muodostunut epätasaiseksi. 53 


IHMISEN LUOMINEN. 

Baikalin takaiset tungusit kertovat, että kun Buga (taivaan- 
jumala) loi ensimmäisen ihmisparin, keräsi hän sitä varten aineksia 
neljältä ilmansuunnalta. Idästä hän toi rautaa, etelästä tulta, län¬ 
nestä vettä ja pohjoisesta maata. Maasta hän loi lihan ja luut, rau¬ 
dasta sydämen, vedestä veren ja tulesta lämmön. 1 

Neljästä eri alkuaineesta, niin. tulesta, vedestä, ilmasta ja maasta, 
Jumala luo Aatamin ruumiin myös Syyriassa asuvien jesidien luomis¬ 
kertomuksessa. 2 Juutalaisten ja arapialaisten myöhemmän ajan 
taruissa Jumala kerää nämä ainekset maan neljältä nurkalta. 8 
Tällaista Keski-Aasiassakin esitettyä oppia, jossa kuitenkin paholai¬ 
nen toimii ruumiin luojana ja Jumala sen elävöittäjänä, sanoo Ruys- 
broeck 1200-luvulla manikealaiseksi harhaopiksi. 4 Juutalaisten 
tarujen mukaan nuo eri suunnilta saadut ainekset edustivat vielä 
eri värejä: punaista, mustaa, valkoista ja ruskeata, mitkä värit 
kuvastanevat ilmansuuntain värejä. Ilman suuntien elementit mai¬ 
nitsee myös Ruysbroeck kertoessaan, mitenkä mongolit juominkeja 
viettäessään pirskoittivat juomaa eri ilmansuuntiin, nim. etelää 
kohti palvoakseen tulta, itää kohti palvoakseen ilmaa, länttä kohti 
palvoakseen vettä ja pohjoista kohti palvoakseen kuolleita. 5 Tässä 
tiedonannossa esiintyy siis etelä tulen ja länsi veden ilmansuuntana 
aivan kuin tungusien luomiskertomuksessa. 

Mutta ihmisen ja luonnon sukulaisuus kuvastuu toisenlaisestakin 
käsityksestä, nim. siitä, että maailmankaikkeus on syntynyt 
ihmisenmuotoisen alkuolennon ruumiista. Kalmukit selittä¬ 
vät maailman muodostuneen Manzasirin (buddhal. bodhisatvan Man- 
jugrin) ruumiinosista siten, että puut syntyivät hänen veritiehyeistään, 
tuli hänen sisälmyksiensä lämmöstä, maa hänen lihastaan, rauta hänen 
luistaan, vesi hänen verestään, ruoho hänen hiuksistaan, aurinko 
ja kuu hänen silmistään, seitsemän kiertotähteä hänen hampaistaan 
ja muut taivaanvalot hänen selästään. 6 Samoin muodostuu kosmos, 

kun kiinalainen demiurgi, Pan-ku, päättää päivänsä: hengestä syn¬ 
tyy tuuli, äänestä ukkonen, vasemmasta silmästä aurinko, oikeasta 
kuu, verestä virrat, hiuksista kasvit, syljestä sade ja syöpäläisistä 
ihmissuku. 7 Vastaavanlaisen tarun esittää jo intialainen Rigveda 
(X, 90) kertoessaan maailman saaneen alkunsa Purusan ruumiista 
siten, että sydämestä muodostui kuu, silmästä aurinko, suusta Indra 
ja Agni, hengityksestä tuulenjumala, navasta ilmakehä, pääkallosta 
taivaanlaki, korvista ilmansuunnat ja jaloista maa. Yhteinen piirre 
näissä taruissa on mm. se, että aurinko syntyy alkuolennon silmästä. 
Kotsinkiinassa taas tarinoidaan, mitenkä Buddha luodessaan maail¬ 
man Banio nimisen jättiläisen ruumiista muodosti tämän pääkallosta 
taivaan, lihasta maan, luista vuoret ja kivet sekä hiuksista kasvit. 8 
Samoinkuin Rigveda selittää siis tämäkin taru taivaankuvun syn¬ 
tyneen alkuolennon pääkallosta. Muudan manikealaisia vastaan 
tähdätty kiistakirjoitus (Skand-Gumänig-Vizär) väittää manikea- 
laisten uskovan, että maailma syntyi, kun Kund niminen paholainen 
surmattiin. Tämän nahkasta luotiin taivas, lihasta maa, luista 
vuoret ja hiuksista kasvit. 9 Persialaisten pyhässä kirjallisuudessa 
(Bundahisn, 31), jossa kuvaillaan ylösnousemusta, sanotaan, että 
sinä hetkenä vaaditaan takaisin luut maasta, veri vedestä, hiukset 
kasveista ja elämä tulesta. Kaikissa näissä aasialaisissa kuvitelmissa 
esiintyvät siis ihminen (mikrokosmos) ja luonto (makrokosmos) lä¬ 
heisessä suhteessa toisiinsa. 

Yllämainittuja taruja muistuttaa vielä islantilaisen Grimnismäl- 
runon (40—41, vrt. Vafthrudnismäl, 21) kertomus merkillisestä 
Ymir jättiläisestä, joka surmattiin ja jonka lihasta luotiin maa, ve¬ 
restä vesi, luista vuoret, hiuksista puut ja pääkallosta taivaanlaki. 
Lisäksi mainitaan m.m., että pilvet luotiin Ymirin aivoista. Kun 
Snorrin mukaan Ymirin surmasi kolme veljesjumalaa, nim. Borin 
pojat, Odin, Vili ja Ve, ja kun Theodor bar Khoni samoin kertoo 
edellämainitun Kundin saaneen surmansa kolmen veljesjumalan 
kädestä, näkee Reitzenstein skandinaavisessa muinaistarussa ma- 
nikealaista vaikutusta. 10 Taivaan muodostaminen jättiläisen pää¬ 
kallosta eikä nahkasta, kuten tuossa manikealaisia koskevassa läh¬ 
teessä, edellyttää kuitenkin, toisintoa, missä pääkallolla on ollut 
tällainen merkitys. 

Islannissa säilyneen tarun alkuperää on selitetty toisellakin ta¬ 
valla. On näet oletettu, että maailman muodostuminen Ymirin 
ruumiinosista olisi sepitetty erään keskiajalla vallinneen luomiskerto¬ 
muksen mukaan, joka kuitenkin päinvastoin selittää ensimmäisen 
ihmisen saaneen alkunsa »maailmankaikkeuden elementeistä». Tämä 
jälkimmäinen taru, joka on ollut yleinen sekä Itä- että Länsi-Euroo- 

passa, kuvailee, mitenkä Aatami luotiin samanlaisista aineksista, 
kuin mitkä aasialaisten tarujen mukaan syntyivät alkuolennon ruu¬ 
miista. Max Förster, joka on vertailevasti tutkinut Aatamin luo¬ 
mista koskevan eurooppalaisen tarun toisintoja, on tullut siihen tu¬ 
lokseen, että ne kaikki alunperin perustuvat ajanlaskumme alussa 
Aleksandrian juutalaisten keskuudessa sepitettyyn kreikankieliseen 
Heenokinkirjaan, josta nykypäiviin asti on säilynyt vain slaavin- 
kielinen laitos. 11 Ne kahdeksan ainetta, joista Aatamin ruumis on 
kokoonpantu, vaihtelevat kuitenkin jonkin verran eri toisinnoissa. 
Yleisimpiä ovat: liha maasta, luut kivistä, veri vedestä (merestä), 
silmät auringosta, ajatukset pilvistä ja hengitys tuulesta. Erinäi¬ 
sissä lähteissä mainitaan lisäksi: hiukset ruohosta, ruumiinlämpö 
tulesta; joskus vielä: suonet juurista, hiki kasteesta ym. 

Näitä eri aineksia tarkastaessa kiintyy huomio erikoisesti »pil¬ 
viin», joista Aatamin ajatukset luotiin. Kun kaikki muu on 
aistimin havaittavaa, mitenkä ovat »ajatukset» tässä ymmärrettävät? 
Grimnismäl mainitsee myös »pilvet», mutta selittää päinvastoin, 
että ne luotiin Ymirin »aivoista». Kansanomaisen tarun kannalta 
soveltuvatkin »pilvet» paremmin »aivojen» kuin »ajatusten» vasti¬ 
neeksi. Kun Griminismäl sitäpaitsi kertoo, että taivaanlaki luotiin 
Ymirin pääkallosta, esiintyy siinäkin piirre, joka edellyttää toisen¬ 
laista luomistarua kuin Heenokinkirjan kertomaa. Onhan mahdo¬ 
tonta kuvitella, että Aatamin pääkallo olisi tehty taivaanlaesta. 
Kuten mainittu, tavataan jo Rigvedasta käsitys, että taivaanlaki 
on luotu alkuolennon pääkallosta. Sama mielikuvitus, joka on 
rinnastanut jättiläisen pääkallon ja taivaankuvun, on ilmeisesti 
rinnastanut myös tämän aivot ja pilvet. Näyttää siis siltä kuin Grim- 
nismälin kertomus, samoinkuin nuo aasialaiset maailmansyntytarut. 
edustaisi alkuperäisempää kantaa kuin yllämainittu Aatamin luo¬ 
mista koskeva legenda. Missä suhteessa Grimnismälin Ymir-taru 
on aasialaisiin vastineisiin ja miten se on kulkeutunut Islantiin, on 
selvittämättä, mutta islantilaisen Gylfaginningin (13) kertomus 
kääpiöistäkin, jotka virkosivat henkiin Ymirin ruumiissa, missä 
ne elivät matoina saaden jumalien käskystä ihmisjärjen ja -muodon, 
muistuttaa sitä kiinalaisen tarun piirrettä, jonka mukaan ihmissuku 
on syntynyt alkuolennon ruumiissa eläneistä syöpäläisistä. 

Jumala ja paholainen ihmisen luojina. 

Keski- ja Pohjois-Aasiassa muistiinpannuissa ihmisen luomista 
koskevissa kertomuksissa esiintyy, samoinkuin eräissä sikäläisissä 
maansyntytaruissakin, tavallisesti kaksi vastakkaista olentoa, Ju- 

mala ja paholainen, joista jälkimmäinen turmelee sen, minkä edelli¬ 
nen luo. Useimmiten paholainen pääsee lähestymään ihmistä jo, 
ennenkuin Jumala on ennättänyt hänet elävöittää. Näissä taruissa 
näyttelee koira, jonka Jumala asettaa ihmistä vartioimaan, hyvin 
huomattavaa osaa. 

Kun suuri Pajana, niin kerrotaan metsätatarien tarustossa, muo¬ 
dosti ensimmäiset ihmiset, ei hän osannut luoda niihin eläväksi teke¬ 
vää henkeä, sen vuoksi hänen piti käydä etsimässä niille sielua 
taivaasta. Mennessään hän jätti koiran ihmisten vartiaksi. Sillä 
välin saapui paholainen, Erlik, ja sanoi koiralle, joka tällöin vielä oli 
alaston: »Sinulla ei ole karvoja, minäpä annan sinulle kultaiset kar¬ 
vat, jos sinä annat minulle nuo sieluttomat ihmiset.» Koiraa miel¬ 
lytti paholaisen ehdotus, ja hän jätti vartioimansa olennot Erlikin 
liuostaan. Päästyään ihmisiin käsiksi paholainen saastutti ne syl- 
jellään, mutta pakeni heti, kun Jumala saapui niitä elävöittämään. 
Nähdessään, että paholainen oli tahrinut ihmisten ruumiit, Jumala 
käänsi niiden liatun ulkopinnan sisään päin ja sisäpuolen ulospäin. 
Sen vuoksi on ihmisen sisuksissa yhä vieläkin sylkeä ja saastaa. 12 

Samalla tavalla jakuttilainen taru selittää ihmisen ruumiissa 
piilevää likaa. Luotuaan maailman Jumala rakensi kivitalon, johon 
hän asetti seitsemän kuvaa ja »ihmisen» niitä vartioimaan. Tuon 
tuostakin paholainen pyrki taloon yrittäen lahjomalla houkutella 
vartiaa puolelleen. Tämä onnistuikin, kun paholainen vihdoin lupasi 
»ihmiselle» sellaisen puvun, joka ei kuluisi koskaan ja jota ei milloin¬ 
kaan tarvitsisi riisua. Paholainen saattoi nyt lähestyä kuvapatsaita, 
jotka se samalla likasi ulostuksillaan. Kun Jumala pian saapui 
kuviansa katselemaan ja huomasi, mitä paholainen hänen poissa¬ 
ollessaan oli tehnyt, suuttui hän suuresti, torui vartiaa ja täytti tä¬ 
män toivomuksen muuttaen hänet koiraksi. Käännettyään patsaat 
nurin puolin siten, että ulkopuoli tuli muodostamaan sisäpuolen, 
Jumala puhalsi niihin elävän hengen. Näin luotujen ihmisten sisäl- 
myksissä on siitä päivin ollut likaa. 13 

Aivan vastaavat tarut tapaamme myös Volgan suomalaiskanso- 
jen, tseremissien, votjakkien ja mordvalaisten keskuudesta. Tsere¬ 
missit tarinoivat, mitenkä Jumala ihmisen luotuaan lähtee nouta¬ 
maan sille henkeä taivaasta ja mitenkä paha Keremet sillä välin lu¬ 
paamalla alastomalle koiralle turkit, pääsee saastuttamaan syljellään 
ihmisen ruumiin, jonka Jumala tällöin kääntää nurin puolin ja jonka 
hän sen jälkeen elävöittää. Täälläkin on tarun tarkoituksena selittää, 
minkä vuoksi Jumalan luoman ihmisen sisälmyksissä on saastaa. 
Mordvalaisten tarussa selitetään lisäksi, että erinäiset ihmisiä vai¬ 
vaa vat sisätaudit ovat aiheutuneet paholaisen syljestä. Jonkin tau- 

din, etenkin yskän ja keuhkotaudin, alkuperää pyrkivät venäläisten 
vastaavat tarut selittämään samalla tavalla. 14 Vieläpä samojedien¬ 
kin mailla, milloin ei puhuta ruumiin nurinkääntämisestä, mainitaan 
pahojen ihotautien, paisumien ym. aiheutuneen paholaisen syljestä. 
Täälläkin uskotaan koiran alunperin olleen alastoman; sen selkää 
silittämällä paholainen kasvatti sille karvat. 15 

Toisessa tarusarjassa, jossa paholainen myös syljellään pilaa 
Jumalan luomat ihmiset, sanotaan näillä alkujaan olleen jonkin¬ 
lainen ruumista suojeleva verho, nim. karva- tai sarveisainepeite. 

Balaganskin piirin burjatit tarinoivat, mitenkä kolme luojaa, 
Sibegeni-, Madari- ja Esege-burkhan valmistivat ensimmäisen ihmis- 
parin muodostamalla lihan punaisesta savesta, luut kivestä ja veren 
vedestä. Sen jälkeen he epätietoisina siitä, kuka heistä saisi hankkia 
hengen noille vielä sieluttomille olennoille, päättivät tiedustella sitä 
panemalla eteensä kynttilän ja vesiastian sekä asettumalla nukku¬ 
maan niiden ääreen. Se, jonka kynttilä yön aikana syttyisi palamaan 
ja jonka astiaan ilmaantuisi kasvi, saisi kunnian elävöittää ihmiset 
ja olla heidän suojelushaltiansa. Muiden nukkuessa Sibegeni-burkhan 
heräsi yöllä ja huomattuaan, että palava tuohus sekä kasvi olivat 
Madari-burkhanin edessä, sytytti oman kynttilänsä ja sammutti naa¬ 
purin tuohuksen, samalla hän myös siirsi tämän kasvin omaan as¬ 
tiaansa. Kun muut burkhanit aamulla näkivät, että tuli ja kasvi 
olivat ilmaantuneet Sibegeni-burkhanin kohdalle, totesivat he, 
että kohtalo oli määrännyt tämän ihmisten elävöittäjäksi ja suo¬ 
jelijaksi. Madari-burkhan aavisti kuitenkin, että Sibegeni-burkhan 
oli menetellyt petollisesti ja sanoi tälle: »Sinä varastit minulta 
tulen ja kasvin, sen vuoksi tulevat sinun elävöittämäsi ihmiset 
varastamaan toisiltaan ja riitelemään keskenään. 16 

Tämä burjateilta saatu kertomus, joka ilmeisesti pyrkii selittä¬ 
mään ryöstön ja riidan alkuperää, muodostaa jo sellaisenaan ehyen 
kokonaisuuden, vaikka se esiintyykin pidemmän tarun johdantona. 
Taru jatkuu näet kertomalla, mitenkä Madari- ja Esegen-burkhan 
tämän jälkeen poistuivat taivaaseen jättäen Sibegeni-burkhanin 
huostaan nuo maasta luodut, alkujaan karvapeitteiset olennot. 
Kun Sibegeni-burkhaninkin piti pistäytyä taivaassa ihmisille henkeä 
etsimässä, asetti hän silloin vielä karvattoman koiran vartioimaan 
nukkuvia ihmisiä. Tällöin saapui paholainen, Sitkur, mutta koira 
alkoi sitä kiivaasti haukkua. Paholainen sanoi koiralle: »Älä hauku 
minua, minä kasvatan sinulle karvat ruumiiseesi, jotta sinulla olisi 
samanlainen ihopeite kuin ihmisilläkin. Silloin sinun ei tarvitse 
koskaan värjöttää kylmässä.» Koira leppyi ja lakkasi haukkumasta. 
Paholainen täytti lupauksensa pirskoittamalla sylkeään eläimen 

ruumiiseen, johon heti kasvoi karvapeite. Samalla se pirskoitti syl- 
keään myös nukkuviin ihmisiin. Kun Sibegeni-burkhan astui alas 
taivaasta ja huomasi, että paholainen oli päässyt saastuttamaan 
ihmiset, suuttui hän ja kirosi koiran, jolla jo oli yllään paholaisen 
antama karvapeite, sanoen: »Sinä tulet aina näkemään nälkää, saat 
kaluta luita ja syödä ihmisten jätteitä, lisäksi tulevat ihmiset lyö¬ 
mään sinua.» Sen sanottuaan Sibegeni-burkhan puhdisti paholai¬ 
sen likaamat ihmisruumiit jättäen ne alastomiksi. Alkuperäinen 
karvapeite jäi ainoastaan niihin ruumiinkohtiin, jonne paholaisen 
sylki ei ollut sattunut, myös päähän, joka ihmisten nukkuessa oli 
ollut käsien peitossa. 

Alarskin piirin burjattien vastaavassa tarussa, jossa emme tapaa 
yllämainittua johdantoa, kerrotaan vain, mitenkä Burkhan loi eri 
aineksista karvapeitteisen ihmisen, pani koiran sitä vartioimaan 
ja poistui taivaaseen noutamaan henkeä sekä mitenkä paholainen, 
Solmo, vieteltyään koiran puhdisti ihmisruumiin karvoista jättäen 
niitä vain erinäisiin kohtiin. Lopuksi huomautetaan, että jollei 
paholainen olisi päässyt ihmiseen käsiksi, ei ihminen olisi milloinkaan 
sairastunut eikä kuollut. 17 

Losvan voguleilta saadussa tarussa taas Jumala varusti aluksi 
ihmiset sarveisainekalvolla, jotta ne hyvin voisivat kestää kylmyyttä, 
mutta kun Jumalan piti käydä taivaasta ihmisille henkeä etsimässä, 
saapui paholainen ja pilasi ruumiit, niin että sarveisaine jäi peittä¬ 
mään vain sormien ja varpaiden päitä. Näin ruumiin pinta heikkeni, 
ja ihmiset joutuivat alttiiksi taudeille ja kuolemalle. 18 

Tässä muodossa tuntevat mordvalaisetkin tämän tarun. Anta¬ 
malla alastomalle koiralle karvat paholainen saa tilaisuuden lähestyä 
sarveisainepeitteellä verhottua ihmistä, jonka ruumiin kalvon tämä 
pilaa lukuunottamatta sormien ja varpaiden päitä. 19 

Tuo ihmisen ruumista alunperin peittänyt karva- tai sarveis- 
aineverho esiintyy myös toisissa, raamatun syntiinlankeemiskerto- 
musta muistuttavissa taruissa, joten herää kysymys, kumpaan taru- 
ryhmään tämä piirre on alkujaan kuulunut. Siihen katsoen, että 
se varsinaisissa luomistaruissa on verraten harvinainen, mutta noissa 
toisissa aivan yleinen ja oleellinen, voidaan päättää, että se on jäl¬ 
kimmäisestä tarusarjasta siirtynyt edelliseen. 

Eräissä keski-aasialaisissa luomiskertomuksissa, joissa myös 
koira näyttelee vartian osaa, antaa paholainen Jumalan poissaollessa 
hengen tämän luomille ihmisille. 

Niin kertoo mm. seuraava altailainen taru: Ulgen loi ensim¬ 
mäisen ihmisen muodostaen lihan maasta ja luut kivistä, samalla 
hän loi vielä vaimon miespuolisen olennon kylkiluusta. Lähties- 

sään etsimään näille sielua, asetti hän koiran vartioimaan ihmisiä. 
Koira oli tällöin vielä karvapeitettä vailla. Sillä välin tuli paholainen, 
Erlik, mutta koira alkoi sitä kiivaasti haukkua eikä laskenut sitä 
ihmisten läheisyyteen. Erlik sanoi: »Minä tulin luomaan sinulle 
karvat ja elävöittämään ihmisten ruumiit.» Tämän kuultuaan koira 
rauhoittui. Paholainen kehoitti sitä nyt syömään hänen ulostuksiaan, 
ja niin kasvoi koiralle karvapeite. Sen jälkeen paholainen tarttui 
ruokopilliin ja puhalsi ihmisten peräosasta hengen noihin nukkuviin 
olentoihin. Kun Ulgen palasi ja näki ihmisten jo elävän, hämmästyi 
hän ollen epätietoinen, mitä tehdä, luodako uudet ihmiset. Silloin 
saapui sammakko ja sanoi: »Miksikä hävittäisit nämä olennot? 
Eläkööt itseään varten. Jos kuolevat, kuolkoot, jos elävät, eläkööt.» 
Ja niin jätti Ulgen ihmiset elämään. 20 

Altailaisessa toisinnossa kerrotaan Ulgenin samalla luoneen useita 
ihmisiä, lapsia, nuorukaisia ja neitosia, miehiä ja vaimoja, vieläpä 
vanhuksiakin, joiden ruumiit paholainen, Erlik, elävöittää Jumalan 
poissaollessa. 21 

Mongolien vastaavassa tarussa mainitaan kaksi luojaa, Otsirvani 
ja Tsagan-Sukuty, jotka yhdessä muovailivat maasta ensimmäisen 
ihmisen ruumiin. Jälkimmäinen sanoi edelliselle: Me olemme luo¬ 
neet ihmisen, vielä on etsittävä sille henki, jotta se tulisi eläväksi.» 
Otsirvani huomautti, että paholainen voi sillä aikaa anastaa ihmisen 
ruumiin. Sen vuoksi he asettivat alastoman koiran ihmisen vartiaksi. 
Kun jumalat olivat poistuneet, pistäytyi paholainen paikalla, lahjoi 
koiran lupaamalla sille karvat ja sytytettyään rohtimia palamaan 
puhalsi niistä savua ihmisen sieraimiin. Heti ihminen nousi ja alkoi 
kävellä. Palattuaan jumalat hämmästyneinä näkivät, että ihminen 
jo eli ja toimi. 22 

Keski- ja Pohjois-Aasiassa tunnetaan näin ollen kaksi tarusarjaa, 
joista toisessa paholainen saastuttaa ihmisen ruumiin, minkä Jumala 
luo ja elävöittää, toisessa taas Jumala luo ruumiin, mutta paholainen 
antaa hengen. Kummankin tarusarjan tarkoituksena on selittää 
ihmisessä ilmaantuvia varjopuolia, joita ei Jumalan luomalta olen¬ 
nolta voisi odottaa. Edellisen ryhmän tarut edustavat aineellisempaa 
kantaa pohtien pääasiallisesti ihmisruumiissa piilevän saastan ja 
siitä johtuvien tautien alkuperää. Jälkimmäinen tarusarja taas näyt¬ 
tää pyrkivän selittämään ihmisen henkisiä heikkouksia ja paheita. 
Tämä käy ilmi seuraavastakin altailaisesta tarusta, jossa kuitenkin 
vain naisen vaihteleva ja oikullinen luonne on pohdinnan kohteena. 

Kun Ulgen oli luonut maan, loi hän maan päälle seitsemän mies¬ 
puolista olentoa sekä seitsemän puuta, puun kunkin osalle. Sen jäl¬ 
keen hän loi vielä kahdeksannen miehen, Maidere (buddhal. bodhi- 

satva Maitreya) nimisen, ja puun »kultaiselle vuorelle». Luotuaan 
nämä olennot Jumala jätti ne oman onnensa varaan ja poistui. 
Palattuaan seitsemän vuoden kuluttua hän totesi, että jokaiseen 
puuhun oli kasvanut seitsemän oksaa, mutta ihmisten luku ei ollut 
lisääntynyt. Jumala sanoi: »Miksikä on näin, puut työntävät uusia 
oksia, mutta ihmisten luku on sama?» Silloin Maidere vastasi: 
»Kuinka ihmiset saattaisivat lisääntyä, kun ei ole ketään, joka voisi 
synnyttää?» Kun Ulgen samalla antoi Maiderelle vallan vapaasti 
hallita ja vallita sekä pitää huolen ihmisten lisääntymisestä, astui 
tämä alas kultaiselta vuorelta, meni ihmisten luo ja ryhtyi luomaan 
naista samoin kuin Ulgen oli luonut hänet. Kolmantena päivänä 
oli nainen jo valmis, mutta vielä henkeä ja elämää vailla. Sen vuoksi 
Maidere lähti tapaamaan Ulgenia jättäen koiran vartioimaan tuota 
luomaansa olentoa. Paha Erlik, joka oli odottanut tätä tilaisuutta, 
lahjoi koiran, lähestyi naista sekä puhalsi tämän sieraimiin seitsen- 
sointuisella huilulla ja soitti korvaan yhdeksänkielisellä soittimella. 
Sen vuoksi naisella on seitsemän tuulta ja yhdeksän mielialaa. Kun 
Maidere riensi takaisin ja huomasi naisen jo elävän, sanoi hän koi¬ 
ralle: »Miksikä sinä laskit Erlikin tulemaan, mitenkä hän sinut viet¬ 
teli?» Koira vastasi: »Erlik lupasi minulle kuolemaan asti kestävät 
turkit, joissa ei kesällä tule kuuma eikä talvella kylmä.» Silloin 
Maidere vihastui ja sanoi: »Sinulle luvattu puku on karvapeite, joka 
on kasvava kiinni ruumiiseesi.» Samalla hän kirosi koiran ihmisten 
pahoin pideltäväksi. 23 

Tässäkin tarussa on siis alkujaan alastomalla koiralla varsin 
huomattava sija. Tuo kaikille yllämainituille luomiskertomuksille 
yhteinen piirre antaa aiheen olettaa, että niillä, missä muodossa ne 
esiintyvätkin, on yhteinen kanta-aihe. Paitsi ihmistä vartioivaa 
koiraa on tähän kantamuotoon epäilemättä kuulunut myös paholainen 
Jumalan luomien olentojen turmelijana. Tuo jyrkkä dualismi ilmenee 
jo ammoin persialaisten uskonnossa, jossa myös koiralla, Ahura Maz¬ 
dan eläimellä, on pahojen henkien karkoittajana ollut tärkeä mer¬ 
kitys. Tässä henkisessä ilmapiirissä, todennäköisesti syyrialaisten 
kristittyjen tai manikealaisten keskuudessa on tarumme saanut 
alkunsa ja täältä käsin se lienee vaeltanut Keski-ja Pohjois-Aasiaan 
sekä suoraan että Itä-Euroopan kautta. Käsitys, että paholainen 
°n luonut Aatamin, on erikoisesti ollut manikealaisille ominainen. 24 

Viimeksimainittu altailainen taru jatkuu vielä kertomalla, miten 
kolme noista seitsemästä miehestä vapautuakseen joutumasta pa¬ 
holaisen elävöittämän naisen puolisoksi pakeni Maideren luo »kul¬ 
taiselle vuorelle», missä heistä tuli Jumalan apulaishenkiä. Ainoas¬ 
taan neljä heistä jäi edelleen asumaan maan päälle. 

Ennenmainitussa jakuttien tarussa puhutaan myös seitsemästä 
alkumiehestä, jotka paholainen kuitenkin ennätti turmella, ennen¬ 
kuin Jumala oli ne elävöittänyt. Tämäkin taru jatkuu kuvauksella, 
jossa 4- ja 3-luku, kuten ylläolevassa, saa erikoista huomiota 
osakseen. Siinä kerrotaan näet, että Jumala antoi vaimon ainoas¬ 
taan neljälle, minkä vuoksi nuo kolme olivat kohtaloonsa tyytymät¬ 
tömiä. He valittivat siitä Jumalalle, ja kun tämä ei enää asiaan puut¬ 
tunut, aiheutuivat siitä aviorikokset. Vihdoin nämäkin saivat itsel¬ 
leen puolison, kun noiden neljän vaimolle kullekin kasvoi tytär. 
Yksi tyttäristä jäi kuitenkin aviomiestä vaille ja alkoi sen vuoksi 
viettää porton elämää. 25 


Hedelmä ihmisen turmelijana. 

Paitsi taruja, joissa paholainen turmelee ihmisen jo ennenkuin 
tämä on saanut hengen, on olemassa toisia, joissa ihminen vasta 
sen jälkeen kun Jumala on hänet elävöittänyt, joutuu turmiollisille 
seuraamuksille alttiiksi. 

Tähän tarusarjaan kuuluvissa kertomuksissa ihmisen ruumis on 
alunperin tavallisesti varustettu erikoisella ihopeitteellä, joka on 
omiansa suojelemaan häntä kylmyydeltä, kosteudelta ynnä muilta 
hänen terveyttään uhkaavilta vaaroilta. Toisissa taruissa tällaisena 
ruumiin suojana on karvapeite, toisissa taas sarveisaine- 
kalvo. Vasta syötyään kielletyn puun hedelmää ihminen menet¬ 
tää tämän arvokkaan verhonsa. 

Esimerkkinä esitettäköön seuraava altailainen taru: 

Yksinäinen puu kasvoi oksattomana. Jumala näki sen ja sanoi: 
»Yksinäinen oksaton puu ei ole miellyttävä katsella, kasvakoon siihen 
yhdeksän oksaa!» Yhdeksän oksaa kasvoikin puuhun. Jumala jatkoi: 
»Tulkoon yhdeksän oksan alle yhdeksän ihmistä ja yhdeksästä ihmi¬ 
sestä tulkoon yhdeksän kansaa!» Myöhemmin tässä tarussa puhu¬ 
taan vain kahdesta ihmisestä, miehestä ja vaimosta, jotka alkujaan 
olivat karvapeitteisiä. Miehen nimi oli Töröngöi ja vaimon Edji. 
Jumala sanoi heille: »Älkää syökö niiden neljän oksan hedelmiä, 
jotka ojentautuvat auringon laskua kohti, vaan syökää noiden viiden 
oksan hedelmiä, jotka kasvavat auringon nousuun päin.» Sen jäl¬ 
keen Jumala pani puun juurelle koiran vartiaksi sanoen: »Jos paho¬ 
lainen lähestyy, niin tartu häneen!» Sitäpaitsi hän asetti sinne käär¬ 
meen sanoen: »Jos paholainen saapuu, niin pistä häntä!» Vielä 
Jumala sanoi sekä koiralle että käärmeelle: »Jos ihminen tulee syö¬ 
mään noiden auringon nousun puolella kasvavien oksien hedelmiä, 

niin laskekaa hänet puun ääreen, mutta jos hän pyrkisi syömään 
kiellettyjen oksien hedelmiä, niin älkää laskeko häntä lähelle!» Tä¬ 
män sanottuaan Jumala poistui taivaaseen. 

Tällöin ilmestyi paholainen puun luokse ja nähdessään käärmeen 
nukkuvan hän hiipi ovelasti sen sisään sekä kiipesi sen avulla puuhun. 
Täältä hän sitten houkutteli ensiksi vaimoa ja tämän välityksellä 
miestäkin syömään kiellettyä hedelmää. Syötyään ihmiset häm¬ 
mästyivät suuresti huomatessaan, miten karvat alkoivat irtautua 
heidän ruumiistaan. Silloin he peloissaan piiloutuivat puiden taakse. 

Kun Jumala tuli maan päälle ja näki, mitä hänen poissaollessaan 
oli tapahtunut, sanoi hän miehelle: »Miten on laitasi?» Mies vastasi: 
»Vaimo on sivellyt suuhuni kiellettyä ravintoa.» Jumala kääntyi nyt 
vaimon puoleen toruen: »Miksikä teit näin?» Vaimo vastasi: »Käärme 
houkutteli minua syömään.» Jumala sanoi käärmeelle: »Käärme, mitä 
olet tehnyt?» Käärme vastasi: »En minä houkutellut, vaan paholainen, 
joka oli hiipinyt sisääni.» Jumala kysyi: »Mitenkä paholainen pääsi 
sisääsi?» Käärme vastasi: »Kun minä nukahdin, saapui paholainen.» 
Silloin Jumala kääntyi koiran puoleen sanoen: »Miten on sinun 
laitasi, miksi et karkoittanut paholaista?» Koira vastasi: »Minun 
silmäni eivät nähneet häntä.» 26 

Tarussamme mainitaan siis sekä käärme että koira kiellettyjen 
hedelmien vartioina. Kun rankaisujen yhteydessä, jotka muistut¬ 
tavat raamatun kertomuksesta tunnettuja, ei kuitenkaan enää mai¬ 
nita koiraa, näyttää siltä kuin koira olisi taruumme siirtynyt edellä¬ 
esitetystä luomiskertomuksesta. 

Miten paljon tämä taru muistuttaakin raamatun syntiinlankee- 
miskertomusta, on siinä kuitenkin huomattavia poikkeuksia. Raa¬ 
matun paratiisissa mainitaan olleen kaksi puuta, nim. elämänpuu 
ja hyvän ja pahan tiedon puu, jotka kumpikin kasvoivat keskellä 
paratiisia, mutta joista jälkimmäisen hedelmää ei ihmisen ollut lupa 
syödä. Tarussamme taas puhutaan vain yhdestä puusta, jonka eri 
puolilla kasvoi erilaisia hedelmiä. Tällaisena tämä puu oli samalla 
kertaa elämän ja kuoleman puu. Raamatun kertomuksesta tarumme 
eroaa myös siinä, että edellinen pyrkii selittämään kuoleman alku¬ 
perää henkisesti, tottelemattomuuden eli syntiinlankeemisen seu¬ 
raamuksena, kun taas tarumme puhuu itse kielletyn hedelmän tuot¬ 
tamasta turmiosta. Mahdollisesti on raamatunkin kertomuksen 
alkumuoto syntynyt yksinkertaisesti vain selittämään, mitenkä 
alkujaan kuolematon ihminen on joutunut kuoleman omaksi. Näin 
ollen ei kuolemaa liene pidetty niin paljon varsinaisena rangaistuk¬ 
sena kuin suoranaisena seurauksena turmiollisen hedelmän syömi¬ 
sestä, sillä menetettyään suojelevan verhonsa ihmisruumiin vastustus- 

kyky heikkeni, niin että taudit pääsivät siihen käsiksi. Yleensä kan¬ 
sat kertovat taruja siitä, mitenkä taudit ja kuolema, joita alunperin 
ei muka ollut olemassa, ovat tulleet ihmisten vitsauksiksi. 

Käsitys karvapeitteestä ihmisen ruumiin verhona, jota ei tietääk¬ 
seni tavata itä-eurooppalaisista taruista, on levinnyt laajalle Keski- 
ja Pohjois-Aasiaan. Suomensukuiset vogulitkin kertovat, että Ju¬ 
mala aluksi loi kauttaaltaan karvaiset ihmiset ja salli heidän kulkea 
kaikkialla ja syödä kaikkea, mitä halusivat, lukuunottamatta juolu- 
koita, »metsäläisen marjoja». Ihmiset eivät kuitenkaan häntä totel¬ 
leet. Sen vuoksi, kun Jumala uudelleen saapui katselemaan luomiaan 
olentoja, ei hänen ollut helppo heitä tavata. Vihdoin hän löysi heidät 
piilosta pensaiden alta. Kun ihmiset tällöin Jumalan kehoituksesta 
ryömivät esille, näki tämä, että he olivat menettäneet karvapeit- 
teensä värjöttäen alastomina hänen edessään. Tämä johtui siitä, 
että ihmiset vastoin Jumalan kieltoa olivat syöneet turmiollisia 
marjoja ja siten joutuneet alttiiksi kylmälle ja kosteudelle. 27 

Tässä vogulien tarussa on muinaisseemiläisten mahtava ja ihana 
paratiisinpuu muuttunut pohjolan karuissa ja hedelmättömissä 
seuduissa metsän vaatimattomaksi marjakasviksi. 

Jo luomiskertomuksista tunnemme tuon toisenkin ruumiinverhon, 
nim. sarveisainepeitteen, jonka jätteitä ovat ainoastaan kynnet sor¬ 
mien ja varpaiden päissä. Tämä tarunpiirre on perin yleinen Itä- 
Euroopassa, 28 ja mahdollisesti se onkin sieltä käsin levinnyt Luoteis- 
Siperiaan. Venäläisiltä sen ovat saaneet virolaisetkin. 29 Myös 
myöhäisjuutalaisissa ja -arapialaisissa taruissa kerrotaan, että Aata¬ 
min ja Eevan ruumiin verhosi paratiisissa sarveiskalvo, josta johtui, 
etteivät he olleet pukujen tarpeessa, vasta syntiin langettuaan he 
menettivät tämän ruumiinverhon. 30 

Etu-Aasiasta lähtöisin lienee myös käsitys ensimmäisten ihmisten 
karvapeitteestä. Ainakin arapialaisissa taruissa kerrotaan, että 
Aatamilla ja Eevalla näiden ollessa vielä paratiisin timanttivuorella 
oli maahan asti ulottuvat, koko ruumiin peittävät hiukset, jotka 
surkastuivat, kun ihmiset olivat syöneet kiellettyä hedelmää. Sen 
jälkeen heidän alaston ruumiinsa myös tummeni päivän paahteesta. 31 
Jonkinlaista ruumiin peitettä edellyttää ilmeisesti raamatunkin 
kertomus, siinä kun sanotaan, että ihmiset jumalan käskyä vastaan 
rikottuaan huomasivat olevansa alasti. 

Astrakanin kalmukit kertovat, että ihmiset ennenkuin he pilasivat 
itsensä, olivat jonkinlaisia valo-olentoja, jotka valaisivat koko 
ympäristönsä. Silloin ei näet vielä ollut aurinkoa eikä kuuta. Vasta kun 
ihmisten ihon loiste himmeni, luotiin taivaanvalot. 32 Tämäkin kuvi¬ 
telma pohjautuu etu-aasialaisiin taruihin. Niin esim. syyrialaisten 

legendoissa Aatamin ja Eevan kasvot loistivat paratiisissa kuin 
aurinko ja heidän muu ruumiinsa kuin kristalli. Myös etiopialainen 
Aataminkirja kuvailee, miten nämä loistavat olennot syntiin lan- 
gettuaan menettivät alkuperäisen valohohteensa. 33 

Syntiinlankeemisen seuraamuksena mainitaan kalmukkien ta¬ 
rustossa vielä ihmisten elinijän lyheneminen ja heidän kokonsa pie¬ 
neneminen. Alkujaan he saattoivat elää kokonaisen maailman- 
kauden eli 80 000 vuotta. Jokainen kulunut vuosisata on ihmisiästä 
riistänyt vuoden, niin että se nykyään on keskimäärin vain 60 
vuotta. Tämä iän lyheneminen jatkuu yhä synnin karttuessa, 
kunnes ihmiset elävät vain 10 vuoden vanhoiksi. Siihen asti heidän 
alkujaan jättiläismäinen kokonsakin yhä pienenee, kunnes heistä 
lopuksi tulee vain pieniä peukaloisia. Silloin saapuu maan päälle 
Maideren lähetti Berde-Gabat, joka alkaa jälleen parantaa ihmisiä 
ja samalla pidentää heidän ikäänsä ja kokoansa, kunnes ne taas 
saavuttavat alkuperäisen mittansa. 34 

Ihmisijän lyhenemiselle tapaamme vastineita raamatustakin, ja 
mitä taas ihmisen kokoon tulee, kuvastuu vastaava käsitys mm. 
juutalaisten taruista, joissa sanotaan: »Kun Aatami luotiin, oli hän 
koko maailman kokoinen, mutta kun hän lankesi syntiin, tuli hän 
sangen pieneksi.» 35 

Kun Jumalan luomat ihmiset joutuivat turmiollisen hedelmän 
pilaamiksi, huomauttaa tuo edelläesitetty altailainen taru, vihastui 
Jumala ja sanoi: »En enää milloinkaan ryhdy luomaan ihmisiä, syn¬ 
tykööt toinen toisistaan!» 36 Tämä Jumalan päätös koski kovimmin 
vaimoon, tällä kun naisena on synnyttäjän osa. Kalmukkien käsi¬ 
tyksen mukaan sukupuolielimetkin ja -vietit syntyivät vasta syntiin¬ 
lankeemuksen jälkeen. 37 Taru, joka pohtii kuoleman syytä, pyrkii 
näin ollen samalla selittämään synnyttämisen alkuperää. Ajatus 
synnyttämisen aikaansaamasta korvauksesta liittyykin ikäänkuin 
itsestään kuoleman tuottamien tuhojen mietiskelyyn. 

Yllämainittujen tarujen lisäksi mongolit ja burjatit kertovat 
vielä, mitenkä Burkhan-baksi halutessaan tehdä ihmisen kuolematto¬ 
maksi lähetti variksen noutamaan taivaasta elämänvettä ih¬ 
misen suuhun. Varis toikin sitä nokassaan, mutta matkalla se 
istahti kuuseen levähtämään. Kun samaan kuuseen asettunut huuh¬ 
kaja silloin huusi pahasti, säikähti varis, aukaisi nokkansa ja vuodatti 
veden puuhun. Siitä päivin on kuusi talvellakin vihreä, mutta ihmi¬ 
nen jäi kuolemattomuudesta osattomaksi. 3S Saman tarun toisin¬ 
non, tuntevat myös altailaiset. 39 

MAAILMAN PERIKATO. 

Samoinkuin maailman synty on sen perikatokin ollut Altain su¬ 
vun tarustossa pohdinnan kohteena. Jo alunperin, niin kertovat 
mongolit, uhkasi luomakuntaa tuhoutumisen vaara, kun maata ym¬ 
päröivässä ja sen alla ammottavassa meressä oleskeli Losun niminen 
jättiläiskäärme, joka pirskoittamalla myrkkyä maan päälle surmasi 
suuret määrät ihmisiä ja eläimiä. Jumalan kehoituksesta muudan 
sankari, Otsirvani, astui silloin alas taivaasta ryhtyäkseen taisteluun 
tätä hirviötä vastaan, mutta hänen voimansa pettivät. Olisipa san¬ 
kari itsekin joutunut pedon uhriksi, jollei hänen olisi onnistunut 
paeta korkealle Sumer-vuorelle. Täällä hän muuttautui mahtavan 
Garide-kotkan hahmoon, iski sellaisena kyntensä jättiläiskäärmeen 
päähän, laahasi sen ruumiin kolmesti maailmanvuoren ympäri ja 
murskasi sen pään kivellä. 1 

Tätä tarua, joka ilmeisesti on Intiasta vaeltanut Mongoliaan, 
kuten nimet Otsirvani (buddhal. bodhisatva Vairapani), Sumer 
(Intial. Sumeru) ja Garide (intial. Garuda) osoittavat, muistuttaa 
muinais-skandinaavien kertomus (Gylfaginning, 50) mahtavasta 
Midgardin käärmeestä, joka »ruiskuttaa myrkkyä» ja joka sillä 
»pirskoittaa koko ilman ja maan». Täällä tämä hirviö kukistuu 
kuitenkin vasta maailman lopulla. Sanotaan, että kun meri sil¬ 
loin alkaa tulvia ja kun »Midgardin käärme kiemurtelee jättiläisvim- 
massa ja matelee maihin», niin Thor-jumala hyökkää sen kimp¬ 
puun ja kukistaa sen, mutta samalla hän itsekin saa surmansa pedon 
pirskoittamasta myrkystä. 

Muunkinlainen vaara on uhannut tai uhkaa ihmisten asumaa 
maata. Pelko, että maan perustus saattaa pettää tai että maa muulla 
tavalla voi joutua suuren vedenpaisumuksen valtaan, liittyy käsi¬ 
tykseen, jonka mukaan maa on sijoitettu pohjattoman ja rannatto¬ 
man alkumeren helmaan. Aasialaiset tarut, jotka puhuvat eri maail- 
mankausista, kertovat, mitenkä vedenpaisumus jo kerran hävitti 
kaiken elämän maan päältä ja mitenkä muudan henkilö, joka pe¬ 
lastui, tuli uuden ihmissuvun kantaisäksi. 

R. Andree, joka teoksessaan »Die Flutsagen» tutkii vedenpaisu¬ 
muskertomusten alkuperää esittäen runsaasti eri maanosista kerättyä 
aineistoa, tulee siihen tulokseen, että vedenpaisumustarut ovat joko 
paikallisia, tulvivan virran, maanjäristyksen tai muiden luonnon¬ 
ilmiöiden aiheuttamia tahi muualta saapuneiden sivistysvirtausten 
mukana kulkeutuneita kertomuksia. Kumpaan ryhmään ne veden¬ 
paisumuskertomukset, joita tapaamme Altain suvun kansoilta, ovat 

luettavat, ei käy ilmi Andreen tutkimuksesta, hän kun, kuten euroop¬ 
palaiset kansanrunoudentutkijat yleensä, huonosti tuntee turkin¬ 
sukuisten kansain tarustoa. Selvää on kuitenkin, etteivät luonnon- 
suhteet ainakaan Keski-Aasiassa tarjoa niitä edellytyksiä vedenpai- 
sumustarujen syntymiselle kuin esim. Eufrat ja Tigris virtain tai 
Niilin toisinaan tulvan alle peittyvät alueet. Jää siis jäljelle vain se 
mahdollisuus, että vedenpaisumustarut ovat vaeltaneet tänne 
muualta. Mutta mistä ja milloin ne ovat saapuneet Altain suvun 
kansoille? Perustuvatko ne jo ikivanhoihin lainoihin, vai ovatko ne 
kaikki, sellaisina kuin ne tunnemme, vasta verraten myöhäisen 
■ajan perintöjä, on epävarmaa. Sekin mahdollisuus on olemassa, 
että myöhemmin saapuneet kertomukset ovat jo lakaisseet pii¬ 
loon tarun varhaiskantaisemmat muodot, jos sellaisia on ollut 
olemassa. 

Hyvin yleistä nykyaikaista muotoa edustaa seuraava burjattien 
taru: Ennenkuin vedenpaisumus tuli, kehoitti Burkhan erästä 
miestä rakentamaan itselleen suuren laivan. Jumalan neuvoja 
noudattaen mies meni metsään ja työskenteli siellä päiväkaudet. 
Vihdoin hänen vaimonsa alkoi udella, mitä mies metsässä niin uut¬ 
terasti puuhasi. Salatakseen hankkeensa tämä sanoi olevansa vain 
puunhakkuuhommissa. Miehen poissa ollessa tuli paholainen, Sitkur, 
vaimon luo huomauttamaan, että hänen miehensä pettää häntä 
ja että tämä metsässä rakentaa suurta laivaa. Lopuksi paholainen 
pyysi vaimoa avustamaan häntä ja sanoi: »Laiva on pian valmis, ja 
miehesi kehoittaa sinua astumaan siihen, mutta älä häntä heti tot- 
tele. Kun tämä silloin suuttuu ja lyö sinua, niin huuda hänelle: 
»Miksi lyöt minua, Sitkur? Tällöin astuessasi laivaan minä pääsen 
sinun kerälläsi.» Vaimo suostui menettelemään, niinkuin paholainen 
häntä neuvoi. Pian uhkasi suuri vedenpaisumus koko maata ja 
laivan rakentaja pyysi perheväkeään astumaan alukseen, mutta 
kun vaimo vastusti miehensä kehoitusta, suuttui tämä ja alkoi 
lyödä häntä. Silloin vaimo huudahti, kuten paholainen oli häntä 
opettanut: »Miksi lyöt minua, Sitkur? Kun vaimo tämän jälkeen 
astui laivaan, pääsi paholainen sinne hänen mukanaan. 2 

Lisäksi tarumme kertoo, mitenkä mies Burkhanin avulla keräsi 
laivaansa kaikenlaisia eläimiä lukuunottamatta eläinten ruhtinasta 
(argalan zon), joka kieltäytyi tulemasta pitäen itseään niin suurena, 
ettei sillä muka ollut mitään hukkumisen vaaraa. Päästyään lai¬ 
vaan paholainen alkoi hiirien muodossa nakertaa reikiä laivan poh¬ 
jaan, kunnes Burkhan loi kissan hiiriä tappamaan. Kun veden¬ 
paisumus oli niin valtava, että se hävitti kaikki elävät olennot maan 
päältä, hukkui myös eläinten ruhtinas. Sen suuria luita löydetään 

yhä vieläkin maasta. Toisintojen mukaan tällä jättiläiseläimcllä 
on tarkoitettu mammuttia. 3 

Sagaijien keskuudessa muistiinpannussa tarussa, jossa laivan 
rakentajan nimenä on Noj, houkuttelee paholainen tämän vaimoa 
tiedustelemaan mieheltään, mitä tämä metsässä rakentaa ja saa¬ 
tuaan tietää asian ryhtyy yöllä aina hävittämään sen, mitä mies 
päivällä on saanut valmiiksi. Vedenpaisumuksen alkaessa ei laiva 
sen vuoksi olekaan valmis, vaan Jumalan on annettava valitsemansa 
perheen pelastukseksi rautainen alus. Sen avulla Noj sitten pelastuu 
vaimoineen ja lapsineen sekä kaikenlaisine eläimineen. 4 

Kummassakin tarussa herättää huomiota paholaisen ja laivan 
rakentajan vaimon näyttelemä osa. Muuten ne muistuttavat raa¬ 
matusta tunnettua vedenpaisumuskertomusta. Jälkimmäisen tarun 
Noj onkin raamatun Noak. 

Irtysin ostjakkien ja eteläisten vogulien tarussa paholainen antaa 
vedenpaisumussankarin vaimolle väkijuomaa, minkä avulla tämä 
saa miehensä ilmoittamaan aikeensa. Laivan rakentajaa ostjakit 
nimittävät tatareilta lainatulla nimityksellä Pairekse. 5 

Vastaava legenda tunnetaan Itä-Euroopassakin, missä se toden¬ 
näköisesti on kirjallista alkuperää. Ainakin se esiintyy Pseudo- 
Methodiuksen kirjoittaman teoksen venäläisessä laitoksessa. Hyvin 
suosittu on tarumme ollut myös Siperiaan siirtyneiden venäläisten 
uudisasukaiden keskuudessa, vieläpä Baikalin takaisilla mailla, 6 
joten on todennäköistä, että se on vaeltanut Siperiaan mainit¬ 
tujen siirtolaisten mukana. Pääpiirteiltään tämä venäläinen legenda 
on seuraava: Saadakseen tietää, minkä vuoksi Noak rakentaa ark¬ 
kia, paholainen neuvoo tämän vaimoa valmistamaan väkijuomaa, 
jota juotuaan ukko humaltuu ja ilmoittaa Jumalan hänelle uskoman 
salaisuuden. Saatuaan asiasta tiedon paholainen häiritsee arkin ra¬ 
kentajaa tämän toimissa ja kun arkki kuitenkin vihdoin valmis¬ 
tuu, hiipii hän sinne Noakin vaimon mukana Noakin tätä kirotessa 
ja mainitessa paholaisen nimen. Arkkiin päästyään paholainen al¬ 
kaa hiirinä nakertaa reikiä aluksen pohjaan. 7 

Pseudo-Methodiuksen vedenpaisumuskertomus on epäilemättä 
raamatun pohjalla syntynyt myöhäisitämainen apokryfinen legenda. 
Että Noakin vaimo, josta raamatussa ei erikoisemmin puhuta, on 
arapialaistenkin kesken ollut tarun aiheena, osoittaa mm. Koranin 
66. sura, jossa tämä mainitaan Lotin vaimon rinnalla kadotuksen 
omana. Myös taruissamme esitetty tapa, jolla paholainen Noakin 
vaimon mukana pääsee arkkiin, muistuttaa, kuten Dähnhardt on 
huomauttanut, seuraavaa islamilaisen tarun kohtaa: Kun arkki 
oli valmis ja kun kaikenlaiset eläimet riensivät siihen parittain, näki 

Noak aasin vitkastelevan. Tällöin hän vihastui ja huusi aasille: 
»Mene sisään sinä kirottu!» Tätä hetkeä käytti paholainen, Iblis, 
hyväkseen, ja kun Noak myöhemmin hämmästyneenä tältä kysyi, 
mitenkä hän oli tullut arkkiin, vastasi paholainen: »Tulin sinun 
kehotuksestasi, eihän kukaan muu kuin minä ole Jumalan luotujen 
joukossa kirottu.» 8 Ei kuitenkaan liene olemassa todistuksia siitä, 
että yllämainitut tarut olisivat vaeltaneet Siperiaan islamin mukana. 

Erikoislaatuinen on seuraava altailainen taru: Kun vedenpaisu¬ 
mus (jajyk) uhkasi peittää maan, kehoitti ylijumala, Ulgen, Nama 
nimistä jaloa miestä rakentamaan itsellensä arkin (käräp). Nama, 
jolla oli kolme poikaa, Soozun-uul, Sar-uul ja Balyks, oli silloin jo 
heikkonäköinen, sen vuoksi hän jätti arkin rakentamisen poikiensa 
tehtäväksi. Kun arkki, jota rakennettiin vuorella, vihdoin oli valmis, 
käski Nama ripustaa aluksen nurkkiin 80 syltä pitkät köydet, joiden 
päät oli kiinnitettävä maahan. Niiden avulla voitaisiin näet tietää, 
milloin vesi oli noussut 80 sylen korkeuteen. Astuessaan arkkiin 
Nama otti mukaansa omaisensa sekä erilaisia eläimiä ja lintuja, jotka 
tuhotulvan uhatessa kokoutuivat hänen ympärilleen. Seitsemän 
vuorokauden kuluttua köydet irtautuivat maasta, ja arkki alkoi 
vapaasti ajelehtia. Vesi oli siis tällöin jo noussut 80 syltä. Kun vielä 
oli kulunut seitsemän vuorokautta, kehoitti Nama vanhinta poi¬ 
kaansa aukaisemaan arkin ikkunan ja tähystelemään ympärilleen. 
Soozun-uul silmäili joka taholle ja sanoi: »Kaikki on vaipunut veden 
alle, vain vuorten huiput ovat näkyvissä.» Jonkin ajan päästä kun 
isä uudelleen kehoitti häntä tähystämään, saattoi poika vastata: 
»Ei mitään näy, vain taivas ja vesi.» Vihdoin arkki pysähtyi kahdelle 
lähekkäin sijaitsevalle vuorelle. Silloin Nama aukaisi ikkunan ja 
laski korpin lentämään. Lintu ei palannut takaisin. Toisena päi¬ 
vänä hän laski variksen ja kolmantena harakan, mutta nämäkään 
eivät palanneet hänen luokseen. Neljäntenä päivänä Nama laski 
kyyhkysen, joka palatessaan toi nokassaan koivunoksan. Tältä 
hän sai tietää, minkä vuoksi muut linnut eivät saapuneet. Korppi 
oli löytänyt hirven-, varis koiran- ja harakka hevosenhaaskan jää¬ 
den niitä nokkimaan. Kuultuaan sen Nama suuttui ja kirosi nämä 
linnut *sanoen: »Mitä ne nyt tekevät, tehkööt maailman loppuun 
asti.» Taru jatkuu kertoen, että kun Nama oli tullut vanhaksi, hänen 
vaimonsa kehoitti häntä surmaamaan kaikki tuhotulvalta pelas¬ 
tuneet ihmiset ja eläimet, jotta ne siirtyisivät Naman mukana toi¬ 
seen maailmaan ja siellä joutuisivat hänen valtaansa. Vaimon tätä 
alituisesti hokiessa tuli Nama levottomaksi eikä tietänyt, mitä tehdä. 
Silloin Soozun-uul aavistaen äitinsä tuumat, mutta uskaltamatta 
ryhtyä äitiänsä vastustamaan kertoi isälleen seuraavan näyn: »Minä 

näin sinimustan lehmän ahmivan ihmistä, josta ainoastaan jalat 
enää olivat näkyvissä.» Ymmärrettyään tämän vertauskuvan Nama 
tarttui miekkaansa ja halkaisi vaimonsa kahtia päästä alkaen. Kun 
Nama vihdoin siirtyi taivaaseen, otti hän mukaansa poikansa Soo- 
zun-uul’in muuttaen hänet tähtikuvioksi, johon sisältyy viisi 
tähteä. 9 

Tässäkin tarussa vedenpaisumussankarin vaimo kuvataan siis 
pahaksi ihmiseksi. Kuitenkin tarumme poikkeaa huomattavasti 
yllämainituista dualistisista kertomuksista ja ilmeistä onkin, että 
se on niistä erillään muuta tietä kulkeutunut Keski-Aasiaan. Huo¬ 
mattava on lisäksi, että vedenpaisumuksen sankari on Altailla yhä 
edelleen erinäisten uskomusten ja menojen kohteena. Sellaisena 
hänen nimensä on Jajyk-kän ('vedenpaisumusruhtinas’), ja häntä 
rukoillaan ylijumalan ja ihmisten välittäjänä sekä ihmisten suojelus- 
haltiana. Toisin paikoin hänelle myös uhrataan kerran vuodessa 
keväällä valkoinen lammas. Uhri toimitetaan jollakin korkealla 
vuorella. Häntä palvotaan vielä vainajienkin haltiana, jota 40:nä 
päivänä kuoleman jälkeen pyydetään asunnon puhdistajaisiin ja 
jota rukoillaan mm. palauttamaan kuolleiden viemät kotieläimet. 
Myös samaninmenoissa häntä toisinaan puhutellaan ja toivotaan, 
että hän saattaisi ihmisten rukoukset ylijumalan tietoon. 10 Hänen 
asuinpaikkansa sijoitetaan kolmanteen taivaaseen, missä on autuait¬ 
ten paratiisi ja mistä hän sopivan hetken tullen lähettää lähettinsä 
tuomaan sielun maan päällä syntyvään lapseen. Tällaisena häntä 
sanotaan »luojaksikin» (jajulsi). 11 

Ei ainoastaan nykyisen ihmissuvun kantaisänä, vaan samalla 
jonkinlaisena luojana esiintyy vedenpaisumuksen sankari sojottienkin 
taruissa: Kun maata kannattava jättiläiskilpikonna kerran liikahti, 
alkoi alkuvesi tulvia yli maan. Muudan ukko, joka edeltäpäin tiesi 
tuhon tulevan, rakensi raudoitetun lautan, istuutui sille omaistensa 
kera ja pelastui. Veden aletessa lautta pysähtyi korkealle metsä- 
vuorelle, missä se kansan käsityksen mukaan on yhä vieläkin. Veden¬ 
paisumuksen jälkeen tämä »armollinen ruhtinas» (kaira-kän) loi 
uudelleen kaiken, mitä on olemassa. Erikoisesti mainitaan, että hän 
on opettanut ihmisiä valmistamaan väkijuomaa, mikä kek¬ 
sintö omistetaan raamatunkin vedenpaisumussankarille. 12 

Miten syvälle vedenpaisumustani on juurtunut Altain seudun 
kansain kuvittelupiiriin, osoittaa lisäksi näiden itsepäinen usko, että 
arkki tai alus yhä vieläkin on jonkin paikallisen vuoren huipulla. 
Sinne ei kuitenkaan ole hyvä mennä, sillä sieltä ei kukaan ole elä¬ 
vänä palannut. Toisin paikoin kerrotaan, että arkin pysähdyspai¬ 
kalta on löydetty aluksen rakentamiseen käytettyjä suuria nauloja. 13 

Mutta mitenkä on ymmärrettävä, että vedenpaisumussankarista 
on tullut jonkinlainen jumaluusolento, jota palvotaan ja jonka toimi¬ 
ala on melko laaja? Tällaiset uskomukset eivät perustu raamatun 
vedenpaisumuskertomukseen eivätkä myöskään venäläisten tuo¬ 
miin legendoihin, vaan kuvastavat niitä käsityksiä, jotka liittyvät 
iranilaisten Yima nimiseen taruolentoon. Mistä Nama ja hänen 
poikiensa nimet johtuvat, on epävarmaa, mutta Yima, jota vastaa 
sanskritin Yama, on Altain mailla nimeltäänkin tunnettu: Sal- 
Jime. Yhdyssanan edellinen osa, sai, on väännös tiibetinkielisestä 
kuolleiden ruhtinasta merkitsevästä nimestä. Eräässä altailaisessa 
luomiskertomuksessa Jumala sanoo: »Sinä, Sal-Jime, olet minun 
miehiäni, huolehdi ihmisestä, joka on nauttinut väkijuomaa, sekä 
pienistä lapsista ynnä varsoista, vasikoista ja karitsoista, myös kuol¬ 
leet ota luoksesi!» 14 Tämän mukaan Sal-Jime on samoinkuin Jajyk- 
kän paitsi vainajien myös mm. pienokaisten haltia. 

Iranilaisten muinaistarut kertovat lisäksi, mitenkä Yiman aikana 
ankara pakkanen tuhosi kaiken elämän maan päältä lukuunotta¬ 
matta niitä ihmisiä, eläimiä ja kasveja, jotka tällöin saivat turva¬ 
paikan erikoisessa Yiman laatimassa rakennuksessa. Tällaisena 
tämä taru muistuttaa jossain määrin vedenpaisumuskertomusta. 
Jälkimmäisen kertomuksen ohella ja siihen sekaantuneena esiintyy 
suuren pakkasen aiheuttama maailman perikato myös altailaisessa 
tarussa jossa lopullisen tuhon enteinä mainitaan muudan »rauta- 
sarvinen, sininen kauris» sekä erinäiset luonnonoikut: 

Seitsemän päivää juoksi kauris maan ympäri ja määkyi hirvittävästi. 

Seitsemän päivää kesti maanjäristystä. 

Seitsemän päivää paloivat vuoret. 

Seitsemän päivää satoi vettä. 

Seitsemän päivää tuli rajuilman kera rakeita. 

Seitsemän päivää satoi lunta. 

Sen jälkeen alkoi tuo ankara pakkaskausi, jonka päättyessä 
arkista (käräp) lähetetään tiedustajina ensiksi kukko ja tämän kyl¬ 
myyteen kuoltua hanhi ja korppi. Vasta viimeksimainitut säästyivät 
pakkaselta. 15 Tämä kansojen runoudessa perin harvinainen maail- 
mantuhon kuvitelma, jonka kuitenkin muinaiset skandinaavitkin 
ovat tunteneet (fimbul- talvi,!, on Altailla epäilemättä iranilaista 
alkuperää. 

Vaikeampaa on sanoa, mitä perua on seuraava Jenisei-ostjakkien 
vedenpaisumuskertomus: »Kun vesi seitsemän vuorokauden aikana 
nousi nousemistaan, pelastui joukko ihmisiä ja eläimiä, jotka olivat 
kavunneet veden pinnalla kelluvien tukkien turviin. Ankara pohjois- 

tuuli hajoitti sitten ihmiset kauaksi toisistaan, niin että ne alkoi¬ 
vat puhua eri kieliä ja muodostaa eri kansoja. 16 

Vaikka tämä taru pyrkiessään selittämään, mitenkä eri kielet 
ja kansat ovat syntyneet, edustaakin erikoista tyyppiä, ei se kuiten¬ 
kaan voi olla pelkästään Jenisein tulvien aiheuttama paikallinen 
taruluoma, joka olisi erotettava tuosta yleisestä, laajalle levinneestä 
vedenpaisumustarusta. 

Kaukana samojedienkin mailla on muistiinpantu kertomus, jossa 
samoinkuin muinaisintialaisessa ja eräässä altailaisessa vedenpaisu- 
mustarussa sanotaan seitsemän henkilön pelastuneen veneessä. 
Samojedien taru jatkuu vielä kertomalla, mitenkä tuhotulvaa kohta 
seurasi ankara kuivuus, niin että nuo pelastuneet ihmiset olivat nään¬ 
tymäisillään janoon. He pelastuivat kuitenkin kaivamalla maahan 
syvän kuopan, johon ilmaantui vettä. Mutta vaikeampaa oli ra¬ 
vinnon löytäminen. Sen vuoksi suurin osa pelastuneista kuoli näl¬ 
kään. Elämään jäivät ainoastaan muudan nuorukainen ja neitonen, 
jotka alkoivat käyttää hiiriä ruoakseen. Tästä ihmisparista polveu¬ 
tuu nykyinen ihmissuku. 17 

Koillis-Siperian taruissa ihmiset pelastuivat tuhotulvan uhatessa 
siten, että he sitoivat yhteen puita suuriksi lautoiksi. Jotteivät nämä 
lautat, joille ihmiset asettuivat eväineen, olisi lähteneet merelle 
ajelehtimaan, turvauduttiin ankkurikiviin, jotka varustettiin pit¬ 
killä köysillä. Vedenpaisumuksen jälkeen lautat asettuivat korkeille 
vuorille. Näin tarinoivat mm. kamtsadalit. 18 Vastaavanlaiset tarut 
ovat olleet tunnettuja Amerikankin puolella. 

Paitsi vedenpaisumuksen tuottamasta vaarasta puhuvat eräät 
Pohjois-Siperian kansat lisäksi kauheasta tulitulvasta, joka ker¬ 
ran hävitti kaiken elämän maan päältä. Baikalin takaiset tungusit 
tarinoivat, mitenkä suuri tulipalo raivosi seitsemän vuotta polttaen 
kaiken, niin että maa muuttui mereksi. Tällöin saivat surmansa 
kaikki ihmiset paitsi poikaa ja tyttöä, jotka kotkan mukana kohou- 
tuivat taivaalle. Kun he olivat aikansa ilmassa harhailleet, laskeu¬ 
tuivat he vihdoin sinne, missä maa oli tullut esille veden haih¬ 
duttua. 19 

Vogulit selittävät, että Jumala lähetti tulitulvan maan päälle 
tuhotakseen paholaisen. Kun koko maa ja luomakunta 
hukkui »tuliveteen», onnistui jumalien ja eräiden ihmisten pelastua. 
Edellisten kerrotaan sijoittuneen »rautaiseen laivaan», jälkimmäisten 
»seitsenpohjaiselle haapalautalle», joka vielä oli suojattu »tulta vas¬ 
tustavalla seitsenkertaisella sammennahkapeitteellä». 20 Pelastus- 
neuvot ovat siis jotenkin samat kuin vedenpaisumuskertomuksissa. 

Samoinkuin tungusien tarussa jatkuu tulitulvaa vogulienkin ker¬ 
tomuksessa seitsemän vuotta: »Jo seitsemän talvea ja kesää on 
tuli palanut, jo seitsemän talvea ja kesää se on polttanut 
maata.» 21 

Obdorskin piirin jurakit kertovat etelässä sijaitsevasta pyhästä, 
Nadje nimisestä paikasta, jossa kasvoi seitsenoksainen pyhä koivu 
ja jonne kaikki ihmiset vaelsivat uhraamaan. Kerran koivun juuret 
alkoivat mädätä, ja kun seitsemäs juuri oli tuhoutunut, kukistui 
koivu. Silloin sen kannon alta virtasi verta, mutta se ei ollut todel¬ 
lista verta, vaan tulta. Tulen jälkeen alkoi virrata pyhää vettä, 
joka sai kaikki joet tulvimaan. Pelastuakseen ihmiset tekivät lautan, 
jonne keräsivät yhden kaikista eläimistä. 22 

Tulitulvataruja on muistiinpantu muuallakin Aasiassa. Niinpä 
Intian dravidakansa kertoo, mitenkä Jumala, kun ihmiset tu¬ 
livat yhä pahemmiksi, lähetti maan päälle suuren tulen, jota 
täällä samoinkuin vogulimailla sanotaan »tuliseksi vedeksi». 
Tästä tuhosta pelastui piiloutumalla vain kaksi ihmistä, veli ja 
sisar. 23 

Tulitulva liittyy tulevankin maailmanlopun kuvitelmiin. Altain 
tatarit kertovat, että kun ihmisten synnit aikojen kuluessa yhä 
karttuvat, lähettää paholainen, Erlik, syvyydestä kaksi apulaistaan 
ottamaan ihmiset valtaansa. Nämä apulaiset ovat Karas ja Kerei. 
Ylijumalan, Ulgenin, kehoituksesta astuu kuitenkin Mandy-sire tai¬ 
vaasta maan päälle ja kukistaa Kerein pilkkoen tämän ruumiin pala¬ 
siksi. Sen huomattuaan Erlik saapuu apulaistensa avuksi ja surmaa 
Mandy-siren. Silloin lähettää Ulgen toisen sankarinsa, Maideren 
(buddhal. bodhisatvan Maitrejan), ihmisten keskuuteen, ja tämä 
kääntää puolelleen suurimman osan ihmiskuntaa. Nyt suuttuu 
paha Erlik ja sanoo Maiderelle: »Minäpä olen kyllin voimakas sur¬ 
maamaan sinutkin miekallani!» Samalla paholainen toteuttaa uh¬ 
kauksensa ja hyökkää Maideren kimppuun, jonka haavoista vuotava 
veri värjää koko maan punaiseksi ja syttyy palamaan, niin että 
tulenliekit piirittävät maan ja kohoavat taivaaseen asti. Tällöin 
saapuu Ulgen ja käsiään paukutellen huutaa: »Kuolleet, nouskaa 
ylös!» Heti nousevatkin nämä ruumiineen, mikä maasta, mikä tu¬ 
lesta, mikä vedestä, mikä kalan tai pedon kidasta. Maailman palossa 
häviää maan turmeltunut tumma pintakerros, mutta sen alla piilevä 
valkoinen kerros jää jäljelle; siitä Ulgen luo uuden parem¬ 
man maailman. Maailman palossa palavat myös Erlik ja pahat 
ihmiset. 24 

Radlov on muistiinmerkinnyt tätä koskevan runonkin, jonka 
loppu on seuraava: 

Sen jälkeen Erlikin sankarit 
Karas ja Kerei 
nousevat maan sisästä. 

Kun he ovat maan sisästä nousseet, 
saapuvat Ulgenin sankarit 
Mandysire ja Maitere 
taistellakseen näiden kanssa 
taivaasta alas. 

Maiteren verestä 

syttyy maa palamaan, 

ja niin tulee maailman loppu . 25 

Huolimatta siitä, että Jumalan lähetit, Mandysire ja Maidere 
nimiensä puolesta kuuluvat buddhalaiseen mytologiaan, on niillä 
vastine varhaiskristillisessä eskatologiassa. Täällä Elias ja Enok, 
jotka Jumala otti elävinä luokseen, palaavat maailman lopulla saa¬ 
den surmansa taistellessaan paholaista eli Antikristusta vastaan. 
Muinaisyläsaksalaisessa Muspilli nimisessä runoelmassa, jonka on 
todettu olevan 800-luvulta, Elias näyttelee samanlaista osaa kuin 
Maidere altailaisessa tarussa. Samoinkuin tämä sortuu Eliaskin 
taistellessaan paholaisen kanssa. Yhteinen piirre on lisäksi se, että 
Eliaankin ruumiista vuotava veri syttyy palamaan ja hävittää maan. 
On siis ilmeistä, että näillä eri tahoilta tavatuilla taruilla on sama 
alkuperä. 

Lisäksi tämä legendanomainen maailmanlopun kuvaus mainitaan 
venäläisessä Pseudo-Methodiuksen »Ilmestyksessä». Siinä sanotaan 
näet useiden uskovan, että maa syttyy palamaan Eliaan ja Eenokin 
verestä. 26 Mutta onpa venäläisillä ollut tätä esittäviä hengellisiä 
runojakin, joissa kuvataan, miten Elias taistellessaan Antikristuksen 
kanssa haavoittuu ja miten hänen verensä syttyy palamaan polttaen 
maan. 27 Näin ollen herää kysymys, olisiko siis tuolla altailaisella 
runolla ollut suorastaan venäläinen esikuva. Tällaista oletusta koh¬ 
taavat kuitenkin erinäiset vaikeudet. Sillä jos Altain asukkaat 
olisivat saaneet tämän tarun vasta verraten myöhään tänne siirty¬ 
neiltä venäläisiltä, mitenkä on ymmärrettävä Ulgenin ja varsinkin 
Erlikin lähettien vierasperäiset nimet? 

TAI VAAN JUMALA. 

Jo 1200-luvun matkailijat, Piano Carpini, Ruysbroeck ja Marco 
Polo, puhuvat mongolien »yhdestä» jumalasta. Ruysbroeck huo¬ 
mauttaa, että vaikka mongoleilla onkin tapana tehdä huopakuvia 
vainajistaan, he siitä huolimatta uskovat ainoastaan yhteen juma¬ 
laan. 1 Toisessa kohdassa hän kertoo itse Mangu-kaanin vakuutta¬ 
neen hänelle: »Me mongolit uskomme, että on olemassa vain yksi 
jumala, jonka tahdosta me elämme ja kuolemme ja jonka edessä 
meillä on rehellinen sydän.» 2 Sama ajatus sisältyy myös kirjeeseen, 
jonka Mangu-kaani lähetti Ranskan kuninkaalle ja joka alkaa sa¬ 
noilla: »Tämä on ikuisen jumalan käsky: ainoastaan yksi ikuinen 
jumala on taivaassa, ja maan päällä tulee olla ainoastaan yksi herra, 
tsingis-kän, jumalan poika . . .» 3 Piano Carpini sanoo »tatarien» 
pitävän tuota yhtä jumalaa »kaiken näkyväisen ja näkymättömän 
luojana» sekä uskovan lisäksi, että hän on »sekä onnen antaja seit¬ 
semässä maailmassa että myös rankaisija». 4 Marco Polo taas mai¬ 
nitsee, että »tatarit», joilla hän epäilemättä tarkoittaa mongoleja, 
palvovat tuota taivaallista jumalaa päivittäin polttamalla pyhää 
savua ja että heillä on majojensa seinällä pieni taulu, johon jumalan 
nimi on kirjoitettu. 5 Mongolien yhdestä jumalasta, jota kaikkien 
alamaisten tulee hallitsijan määräyksestä palvoa, puhuvat myös 
arapialaiset lähteet. 6 

Tämä mongolien monoteismi, josta siis on useita tiedonantoja 
olemassa, ei ole voinut olla huomiota herättämättä. On vain kysytty, 
mitenkä tuo usko yhteen jumalaan oikeastaan on ymmärrettävä. 
Olisivatko kristityt ja muhamedilaiset tiedoittajat ehkä väärin kä¬ 
sittäneet asian tai mahdollisesti mielikuvituksessaan siirtäneet mon¬ 
goleille jotakin omasta uskonnostaan? Voidaan myös olettaa, että 
mongolien monoteismi olisi tuloksena siitä lähetystyöstä, jota näinä 
aikoina jo manikealaiset, nestorialaiset ja islamin julistajat olivat 
täällä harjoittaneet. Iranilaisten taholta tulleeseen sivistysvirtauk- 
seen viittaa yhä vieläkin persialaisen taivaanjumalan, Ahura Mazdan, 
nimi: mongolien kormusta eli khormuzda, burjattien khurmusta ja 
altailaisten kurbuslan. 7 Mutta mongolien taivaanjumalaa tutkies¬ 
samme aukenee eteemme muitakin näköaloja. 

Taulu, jonka Marco Polo mainitsee olleen mongolien majoissa ja 
johon taivaanjumalan nimi oli kirjoitettu, muistuttaa kiinalaisten 
vastaavaa tapaa. Kiinalaisten tapaa jäljittelee myös mongolilainen 
suurkaani sanoessaan itseään, kuten mm. Ruysbroeck tämän nimi¬ 
tyksen tulkitsee, »jumalan pojaksi», joka vastaa »taivaan poikaa», 

Kiinan keisarin kunniamainintaa. Kun se omakielinen sana, lengri , 
jota mongolit käyttävät taivaanjumalasta, merkitsee alkujaan itse 
taivasta, on suurkaanin mainenimi siis täälläkin alunperin ollut 
»taivaan poika». Sanang-Setsenin kronikassa häntä sanotaan myös 
»khormuzdan pojaksi». 8 Samaa sanajuurta kuin mongolien ja kal¬ 
mukkien tengri sekä burjattien tengeri on lisäksi Volgan tatarien 
tängere, beltirien lingir, jakuttien langara ja todennäköisesti myös 
tsuvassien tiira. Ne turkkilais-tatarilaiset kansat, jotka ovat kään¬ 
tyneet Muhammedin oppiin, sanovat kaikkivaltiasta tietenkin Alla¬ 
hiksi, mutta muita kuin taivasta merkitseviä nimityksiä, kuten ulgän 
(ulgen) 'suuri’ tai bai ulgän 'rikas suuri’, käyttävät taivaanjumalasta 
puhuessaan myös Altain seudun tatariheimot lukuunottamatta 
eräitä, kuten beltirejä, joiden pakanallisen palvonnan kohteena yhä 
edelleen on lingir. 9 Volgan tatareista ovat vain kristityt säilyttäneet 
vanhan tängere nimityksen ainoan jumalan nimenä. Kristillisen ju¬ 
malan nimenä, mm. raamatun käännöksissä, esiintyy lisäksi jakut¬ 
tien langara ; sanotaanpa tangaraksi pyhimyksenkuvaakin, ikonia. Itse 
taivaan merkitys on langara sanalla enää vain kansanrunoudessa, 
missä kuitenkin, samoinkuin vanhan kansan menoissa, ylimmästä 
jumalasta aina käytetään muita nimityksiä: ajy-tojon 'luoja-herra', 
urun ajy-tojon 'valkoinen luoja-herra’ tai ar lojon 'ylhäinen herra’. 10 
Tsuvassien litra merkitsee nykyään joko taivaanjumalaa tai jumalia 
yleensä. Jumalia yleensä (vrt. lat. deus) saattavat merkitä myös 
burjattien tengeri ja mongolien lengri. Altain tatarit ja kirgisit käyt¬ 
tävät taas jumalista puhuessaan persialaista kudai nimitystä. 

Kun mongolien tengri, samoinkuin sukukielten vastaava sana, on 
siis alunperin merkinnyt taivasta, on se olettamus lähellä, että itse 
taivasta olisi alkujaan sellaisenaan jumaloitu. Ja tähän viittaavia 
esimerkkejä tavataan muiltakin ympärillä asuvilta kansoilta. Jo 
Herodotos kertoo muinaisiranilaisten palvoneen jumalanaan »koko 
taivaanpiiriä». Itse taivasta merkitsee alkujaan myös kiinalaisten 
taivaanjumalan nimi, tien. Samoin ovat monet suomensukuiset 
kansat käyttäneet taivaanjumaluudesta puhuessaan »taivasta» mer¬ 
kitsevää sanaa. Ja samanlaisia esimerkkejä tarjoavat eräät Aasian 
arktisetkin kansat, joiden kielessä taivaasta ja taivaanjumalasta 
käytetään samaa sanaa ajatuksen siitä häiriytymättä. 

Vielä omituisempaa on se, että mongolit taivaanjumaluutta pal- 
voessaan ovat saattaneet sanoa sitä jopa »siniseksi taivaaksi». Kun 
mongolien rukoussanoista tavataan maininnat »sininen tengri » ja 
»ikuinen tengri », päättelee Banzarov, että nämä nimitykset kuvasta¬ 
vat muka kahta eri kehitysastetta. »Sinistä taivasta», joka »aiheuttaa 
ilman ilmiöt ja maan hedelmällisyyden», ei hänen mielestään vielä 

voida sanoa »henkiseksi olennoksi», mutta »ikuinen taivas» sitävastoin, 
joka »hallitsee maailmaa ja johtaa ihmisten toimia», edustaa jo »hen¬ 
kistä olentoa». 11 Näiden mainintojen käytössä ei kuitenkaan voi 
huomata näin jyrkkää erotusta, usein ne esiintyvät rukoussanoissa 
rinnakkain. 

»Sininen taivas» tavataan paitsi mongoleilla myös ainakin belti- 
reillä rukouksien kohteena. Osoituksena siitä esitettäköön seuraavat 
uhrirukouksen alkusanat: 

Sinertävä, sininen taivas, säk! 

Meitä kantava musta maa, säk! 

Uldurbäsi, säätäjä, armollinen kaani, säk! 

Siniset ja valkoiset tsalamasi, 
valkoisen karitsasi — uhrisi 
me tuomme, säk! 

Sadettasi, armollinen kaani, 
anna pehmoista, säk! säk ! 12 

Tässä beltirien rukouksessa, jossa siis taivaanjumalalta pyydetään 
»pehmoista sadetta», tarkoittaa sana uldiirbä eräänlaista uhrilaitetta, 
köyttä, johon on ripustettu kotkansulkia ja nauhoja, tsalama sinisiä 
ja valkoisia uhrinauhoja, säk taas on yleinen uhritoimituksiin liit¬ 
tyvä huudahdus. Erikoista huomiota herättää se, että samassa 
rukouksessa taivaanjumalaa sanotaan siis »armolliseksi kaaniksi» 
(khaira-kän) ja »säätäjäksi» (Isajan) ja siitä huolimatta mongolien 
tavalla myös »siniseksi taivaaksi». »Musta maa», jonka uhreja ei 
ole valkoinen karitsa, lienee tässä vain »sinisen taivaan» runollisena 
kertona. 

Tutkiessamme mongolien taivaanjumalan alkuperää on tietenkin 
tärkeätä kohdistaa erikoista huomiota myös tämän toimiin, joista 
jo keskiajan matkailijat jotakin mainitsevat. Puhuessaan »tatarien» 
yhdestä jumalasta Piano Carpini sanoo mm., että häntä pidetään 
»kaiken näkyväisen ja näkymättömän luojana». Tämä tiedonanto 
ei voi olla johtamatta mieleen niitä kiintoisia luomiskertomuksia, 
joista aikaisemmin on ollut puhe ja joissa kuvataan sekä maan että 
ihmisen luomista. Emme kuitenkaan lukuisien toisintojen joukosta 
tapaa ainoatakaan, jossa hämärähahmoinen tengri esiintyisi luo¬ 
jana. Mongolien, burjattien ja sojottien 13 taruissa toimii tällaisena 
Burkhan (Budda) tai joku buddhalainen bodhisatva, Altain tatarien 
taas ulgän (algen) ja jakuttien yryn ajy tojon, joita tällöin kuvitellaan 
persoonallisiksi olennoiksi ja jotka sellaisina sijoitetaan tavallisesti 
taivaan ylimpään kerrokseen. 

Vaikka tengri ei siis esiinny luojana yllämainitussa mielessä, ei 
se kuitenkaan merkitse sitä, että syntyväisyys ja maan hedelmälli- 

syys olisi tästä jumaluudesta riippumaton. Ainakin on taivaan »sää- 
tämys», dzajaga, kaiken elämän edellytys. Sanang-Setsenin kroni¬ 
kassa sanotaan mm., että Tsingis-kän, tuo »leijona ihmisten kes¬ 
kuudessa», ilmaantui maan päälle »sinisen, ikuisen taivaan säätä- 
mänä». 14 Mutta eivät ainoastaan hallitsijat, jotka erikoisemmassa 
mielessä ovat »taivaan poikia», vaan myös tavalliset kuolevaiset syn¬ 
tyvät maailmaan saman sallimuksen alaisina. Vieläpä kaikessa, 
mikä yleensä tapahtuu, ilmenee taivaan dzajaga. 15 Kun mongoli- 
ruhtinaat jakoivat määräyksiään, liittivät he valtuuksiinsakin sanat: 
»ikuisen taivaan säätämyksestä», 16 samoinkuin kristityt hallitsijat 
ovat esiintyneet itsevaltiaina »Jumalan armosta». 

Tämä taivaan säätävä toiminta on ollut myös Kiinassa uskomus¬ 
ten kohteena. Mongolien dzajagaa vastaa kiinalaisten lien-ming 
Taivaan määräys’. Samoinkuin jälkimmäiset ovat edellisetkin pi¬ 
täneet taivasta kaiken maallisenkin järjestyksen valvojana ja esi¬ 
kuvana. Maailmanjärjestystä, josta ihmisten kohtalot riippuvat, 
tarkoittaa myös iranilaisten asa ynnä Veda-runojen rita , joka säätää 
virtojen juoksun, aamuruskon nousun, vuodenaikojen vaihtelut, 
vieläpä ihmisten ja kansojen väliset suhteet. 

On selvää, että taivaanjumala tämän järkkymättömänmaail- 
manj ärj estyksen ylläpitäjänä on aivan toisenlaatuinen mahti 
kuin ne oikulliset henget, joiden luonnonkansat kuvittelevat asuvan 
kaikkialla ja jommoisia esim. korjakit sijoittavat myös taivaaseen. 
Näiden uskotaan näet vaihtelevien mielialojensa mukaan toimivan 
vapaasti, milloin ihmisen eduksi milloin hänen vahingokseen, mutta 
sen, joka on joutunut henkien vihoihin, ei silti tarvitse toivoansa 
menettää, henkiä kun voidaan tavalla tai toisella hyvittää ja suostu¬ 
tella. Toisin on taivaan säätämyksen laita, josta riippuvat kohtalot 
ovat peruuttamattomat ja joihin jokainen ihminen on jo syntymäs¬ 
sään sidottu. Tällaisen yhtenäisen, jumalienkin yläpuolella vallit¬ 
sevan maailmanjärjestyksen tunsivat myös muinaiskreikkalaiset, 
kuten heidän kirjallisuudestansa ilmenee. Erittäin opettava on 
tässä suhteessa Ilias runoelman 16. luku, jossa kerrotaan, miten Zeus 
halusi pelastaa Sarpedon nimisen sankarin toivottomasta taistelusta, 
mutta kun Here hänelle huomautti, että jos hän ryhtyy rikkomaan 
säädettyä kohtaloa vastaan, saattaa koko maailmanjärjestys horjua, 
oli ylijumalan pakko alistua. 

Tässä runossa esiintyvä inhimillinen Zeus ei saata olla sama 
kuin Zeus moiragetes, kohtalojensäätäjä, jota jälkimmäistä vastaa 
mongolien dzajagatsi tengri ('säätävä /.’). 17 Viimeksimainitun ju¬ 
maluuden on näet kuviteltu olevan inhimillisiä heikkouksia vailla. 
Siitä huolimatta voidaan kuitenkin kysyä, eikö dzajagatsi tengri silti 

ole jo alunperin voinut olla ihmisenkaltainen olento. Tässä tapauk¬ 
sessa olisi kai »taivas» sellaisissa sanonnoissa kuin »säätävä taivas», 
»taivas säätää» tai »taivas on säätänyt» vain jonkinlainen salanimi, 
jonka tuo persoonallinen olento on saanut asuinpaikkansa mukaan. 
Tätä kysymystä pohdittaessa ei sovi unohtaa kiinalaisten vastaavaa 
jumaluutta, onhan tuon vanhan sivistyskansan vaikutus monessa 
suhteessa ulottunut mongolien keskuuteen. 

Kiinan vanhassa kirjallisuudessa esiintyy säätävällä taivaan- 
jumaluudella kaksikin nimeä, nim. tien ('taivas’) ja sjang ti ('ylhäinen 
herra’ tai 'ylhäällä oleva herra’). On tosin oletettu, että nämä nimet 
saattaisivat edustaa kahta eri jumaluutta, mutta sellaiselle oletta¬ 
mukselle ei ole voitu esittää mitään tukea. Päinvastoin kaikki asiaa 
valaisevat tiedot osoittavat selvästi, että kumpikin nimitys tarkoit¬ 
taa samaa. Siinä kirjoituksessa, joka on Pekingin taivaantemppe- 
lissä, nämä nimet esiintyvätkin yhdessä: hoang tien sjang ti ('suuri 
taivas ylhäinen herra’). Uskonnontutkijoita voi siis kiinnostaa vain 
kysymys siitä, kumpi noista nimistä on alkukantaisempi. Jos voi¬ 
daan olettaa, että sjang ti on varhempi ja että yleisemmin käytetty 
tien on myöhemmin tullut edellisen sijalle vain jonkinlaisena sala¬ 
peräisenä, kuvannollisena tai juhlallisuutta herättämään pyrkivänä 
nimityksenä, seurannee siitä, että kiinalaisten taivaanjumaluus on 
alunperin ollut persoonallinen olento. Näin olettaa mm. Nathan 
Söderblom teoksessaan »Gudstrons uppkomst». 18 Söderblom ryhtyy 
lisäksi pohtimaan, mikä tuo »ylhäinen herra» on alunperin ollut. 
Kun vainajainpalvelus on Kiinassa ollut suosittu ammoisista ajoista 
asti ja kun keisari on nimittänyt itseään »taivaan pojaksi», ei ole 
kumma, huomauttaa Söderblom, että eräät tutkijat ovat nähneet 
puheenaolevassa jumalassa keisarihuoneen esi-isän. Viitaten siihen, 
että sjang ti aina on pysynyt samana, vaikka eri dynastiat ovat seu¬ 
ranneet toisiaan, ja varsinkin siihen, että taivaan- ja esi-isäinpalvon- 
taan liittyvät tavat ovat erilaisia, vieläpä vastakkaisia, josta esi¬ 
merkkejä voidaan esittää muiltakin Euraasian kansoilta, Söderblom 
syystä hylkää tämän olettamuksen. 

Asettuen vastustamaan vielä sitäkin käsitystä, että kiinalaisten 
taivaanjumala kuuluisi luonnonpalvonnan piiriin Söderblom pyrkii 
etsimään sille vastinetta niiltä luonnonkansoilta, jotka puhuvat 
tarunomaisesta alkuisästä, kaiken alkuunpanijasta. »Muinaisajan 
suuri päällikkö, joka on luonut ja järjestänyt kaiken, ihmiset, eläi¬ 
met, luonnon ja lait, on saanut asuinpaikan yläilmoissa.» Helposti 
on sitten, niin hän päättelee, taivas ja sen ilmiöt asetettu tämän 
olennon yhteyteen, jota asuinpaikkansa mukaan vielä on ruvettu 
nimittämään »taivaaksi». 19 

Verratessaan kiinalaisten taivaanjumalaa noihin kaukaa etsit¬ 
tyjen kansojen taruolentoihin Söderblom kuitenkin unohtaa, että 
kiinalaisten lieri eli sjang ti ei ole mitenkään myytillinen olento sen 
enempää kuin mongolien lengri. Taruja vailla on alunperin ollut 
myös suomensukuisten kansain vastaava jumaluus. Huomattava 
on lisäksi, ettei taivaanjumalasta tätä palvottaessa ole tehty mitään 
»alkuisää» tai muuta alkuolentoa esittävää kuvaa. 

Mutta jollei taivaanjumala siis ole mikään taivaaseen siirtynyt 
olento, mitenkä on tämän salaperäisen jumaluuden alkuperä ym¬ 
märrettävä? Vaikka aurinko ilmeisesti on vaikuttanut taivaanjuma- 
lan palvontamenoihin, — sitä palvottaessa käännytään näet itää 
kohti ja uhriteuraina käytetään valkoisia eläimiä, — ei taivaan¬ 
jumala yllämainituilla kansoilla ole kuitenkaan sama kuin aurinko. 
Missä aurinkoa palvotaan, palvotaan sitä taivaanjumalasta erilli¬ 
senä olentona, tehdäänpä siitä kuviakin. Vaikeata olisi myös ym¬ 
märtää, minkä vuoksi aurinkojumalaa, jota yhä edelleen sanotaan 
auringoksi, olisi ruvettu nimittämään taivaaksi. 

Mitenkä on sitten ukkosilmiön laita? Olisiko ehkä juuri se syn¬ 
nyttänyt ajatuksen puheenaolevasta jumaluudesta? Vastustaessaan 
olettamusta, että jugralaisten taivaanjumala olisi alkuperältään 
»rajattoman taivaan sielullistamisesta aiheutunut henkilöimys», Kar¬ 
jalainen puhuu »taivaaseen sijoitetun persoonallisen olennon luomi¬ 
sesta» ja selittää tämän syntyä seuraavin sanoin: »Esiintyyhän ava¬ 
ruudessa, taivaassa ja taivaalla ilmiöitä, monihahmoiset kiitävät 
pilvet, ukkonen, myrsky, sade, tuuli jne., jotka helposti antavat 
aiheen käsittää siellä ylhäällä olevan olennon, piirteiltään saman¬ 
tapaisen kuin me täällä maan päällä toimivat, minkä tahdosta ja 
toimesta tuollaiset ilmiöt aiheutuvat. Kuvittelimmehan mekin lap¬ 
sina, ja meidän tavalla varmaan monet muut, että ukkosen käydessä 
taivaan ukko läimäytti piiskaansa, kärryt läksivät kovalla jyrinällä 
vyörymään pitkin pilvien epätasaisia teitä ja että silloin kärryillä 
olevasta ammeesta läikkyi vettä maan päälle, kuvittelimme siis 
taivaassa käyvän samoin, kuin olimme monesti nähneet tapahtuvan 
tavallisen vedenvetäjän käydessä hakemassa vettä kaupungin ranta- 
pumpusta.» 20 

Tämä Karjalaisen olettamus näyttää saavan tukea Kasanin 
läänin kristittyjen tatarien taholta. He käyttävät näet ukkosen¬ 
jumalasta samoinkuin toisinaan taivaanjumalastakin nimitystä 
tiingere-babaj ('/.-ukko’) ja kertovat, että tämä ajaessaan takaa paho¬ 
laista (sailania) kiitää hevosten vetämissä vaunuissa pitkin tai¬ 
vaankantta. Toisessa kädessään on hänellä suitset, toisessa piiska, 
jonka läimähdys näkyy maan päälle salamana. Ukkosen jyrinän 

taas synnyttävät vaunujen pyörät. 21 Tällainen kuvitelma on tata- 
reille kuitenkin epäilemättä siirtynyt venäläisestä kansanuskosta, 
missä pyhä Ilja näyttelee juuri tällaista osaa. Turkinsukuisilla kan¬ 
soilla ei ukkosen aiheuttaja, erinäisiä uskomuksia ja taruja lukuun¬ 
ottamatta, yleensä esiinny ihmisenkaltaisena olentona, vaan suurena 
lintuna tai muuna eläimenä, joka ainoastaan kesän aikana lii- 
kehtii taivaalla. 

Mutta henkilöitynäkään ei ukkosilmiö soveltuisi selittämään 
sellaisen olennon alkuperää, jonka erikoisominaisuuksia on luonnon- 
järjestyksen säätäminen ja ylläpitäminen. Yhtä hyvin kiinalaisten 
kuin mongolienkin kansanuskoa kuvastavat Kongfutsen tunnetut 
sanat: »Eikö 'taivas’ puhu? Neljä vuodenaikaa kulkee kulkuaan, 
kaikki säädetyt olennot saavat alkunsa, eikö 'taivas’ puhu?» Juuri 
»säätäjäksi» ovat useat turkinsukuiset kansat nimittäneetkin taivaan- 
jumalaa. Sanaa dzajagalsi, joka, kuten mainittu, liittyy määreenä 
mongolien tengriin, vastaa näet burjattien zajan, beltirien ja sorien 
isajan sekä altailaisten jajan ja jajagan (mong. dzaja = burj. zaja = 
belt. tsaja = alt. jaja). Kudinskin burjatit nimittävät taivaan yli¬ 
jumalaa: zajan sagan tengeri (sagan 'valkoinen'). 22 Yllämainittujen 
tatariheimojen sanoilla ymmärretään nykyjään luojaa, vieläpä luoma¬ 
kuntaakin. Eräät Minusinskin tatarit nimittävät ylijumalaansa 
nimenomaan »maan luojaksi» (Iscir tsajany). 23 Luojasta puhuessaan 
sorit käyttävät myös muotoa tsajatsi ja altailaiset jajatsi. Alunperin 
säätämistä merkitsevästä sanasta johtunee lisäksi jakuttienkin ajy, 
jolla nykyjään on sekä luojan että luonnon merkitys. 24 Tämä sana 
esiintyy mm. kristillisen jumalan nimessä: ajy langara. Muudan 
»säätäjää» merkitsevä jumalan nimi on turkkilais-tatarilaisilta kan¬ 
soilta lainautunut myös tseremisseille (pairso) ja ostjakeille (pai- 
rekse). Vogulitkin liittävät sen omakieliseen jumalannimeensä: 
niim lorem paireks. 

Uskoessaan, että »taivas» luonnonjärjestyksen säätäjänä val¬ 
voo yhteiskunnallistakin järjestystä, kiinalaiset puhuvat myös »tai¬ 
vaan rangaistuksesta». Piano Carpini sanoo, että mongolienkin »ainoa 
jumala» on sekä onnen antaja että rankaisija. Tämä taivaan ran¬ 
kaiseva toiminta on kuitenkin läheisessä suhteessa sen säädäntään. 
Kun taivas on jotakin »säätänyt», ei ihmisten sovi olla sitä noudatta¬ 
matta. Mongolit uskovat, että taivas »näkee» kaikki, sen vuoksi ei 
kukaan voi siltä salata tekojaan. Vannoessaan valan he lausuvat: 
»taivas tietäköön!» tai »taivas nähköön!» 25 . Taivaan rangaistusta ei 
kuitenkaan ole ajateltu kuolemantakaiseksi, vaan sen on uskottu 
kohtaavan asianomaista jo tässä elämässä. Taivaan järkkymätön 
järjestys edellyttää lisäksi puolueettomuutta, taivas suhtautuu 

samalla tavalla ruhtinaiden kuin tavallisten kuolevaisten rikoksiin, 
sillä rangaistus seuraa rikosta ikäänkuin välttämättömyyden pakosta. 

Olematta vähimmässäkään määrässä oikullinen taivas saattaa 
silti osoittaa mieltään. Eivät muinaisbabylonilaisetkaan olleet täysin 
johdonmukaisia uskoessaan taivaan horjumattomaan järjestykseen, 
vaan näkivät taivaalla »merkkejä», joita he pitivät jumaluuden tyy¬ 
tymättömyyden ilmaisuina. »Taivaan» mielenosoituksia ovat mon¬ 
golien käsityksen mukaan pyrstötähdet, katovuodet, tulvat ym. 
jommoisten uhatessa sekä ruhtinaiden että alamaisten on tarkistet¬ 
tava hankkeensa ja noudatettava sitä, mitä taivas on säätänyt. 26 

Mongolien historiaa koskevat kronikat mainitsevat joukon asiaa 
valaisevia esimerkkejä. Niinpä kerrotaan mm., miten Mogan-kän 
tu-kiu dynastian aikana piti Kiinan lähettejä kauan vankeudessa 
ja miten hän vapautti heidät sekä teki rauhan heidän hallitsijansa 
kanssa, kun »taivas» aikaansaaden pitkällisen rajuilman osoitti 
olevansa tyytymätön kaanin väkivaltaisuuksiin. Samoin mongolit 
kerta vapauttivat vangitsemansa ja pakkotyöhön tuomitsemansa 
Kiinan keisarin ja lähettivät hänet suurin kunnianosoituksin takaisin 
Kiinaan nähtyään, että kupista, josta keisari oli juonut, loisti purp¬ 
puranpunainen valo. 27 Ennen muita on hallitsijan noudatettava 
taivaan tahtoa. Tsingis-känin sanotaan lausuneen: »Korkein onni, 
johon ei mitään voi verrata, on se, että hallitsija on ikuisen taivaan 
suosiossa.» 28 

Käsitys, että taivaanjumala saattaa rangaista ihmisiä, ei ole 
kuitenkaan yhtä yleinen Aasian pohjoisinten kansain keskuudessa. 
Sen vuoksi ei hän täällä ole minkäänlaisen pelon kohteena. Päin¬ 
vastoin selitetään, että taivaanjumaluus on niin etäinen ja ylhäinen, 
etteivät yksityisten ihmisten teot tai toimet voi häntä kiinnostaa. 29 
Niinpä tungusien buga ('taivas, maailma’) tosin tietää kaiken, mutta 
ei sekaannu ihmisten asioihin eikä rankaise ketään. 30 Priklonskij 
mainitsee, että jakuttien urun ai tojon eli aibyt aga (aga ’isä’j, joka 
asuu seitsemännessä taivaassa istuen maidonvalkoisella kivi-istui- 
mella, hallitsee kaikkea tehden vain hyvää. 31 Myös Altain tatarien 
ulgen on Verbitskijn mukaan hyvä olento, joka ei tee mitään pahaa. 32 
Turuhanskin piirin tungusit selittivät minulle, että taivaanjumala 
antaa toisille onnea, toisille onnettomuutta, mutta minkä perusteella 
näin tapahtuu, sitä he eivät osanneet sanoa. Priajanskin tungusit 
puhuvat myös edeltäpäin määrätystä kohtalosta. 33 Niin hämärä 
kuin tungusien taivaanjumala, josta ei tehdä minkäänmoista kuvaa, 
heidän mielikuvituksessaan onkin, näyttävät he kuitenkin kaikkialla 
uskovan, että maailmanjärjestys riippuu juuri tästä 
jumaluudesta. 

Mutta jos käsitys taivaanjumaluudesta maailmanjärjestyksen 
hallitsijana on muita yleisempi, herää kysymys, mihin tämä käsitys 
alunperin perustuu. Tuskin erehdymme olettaessamme, että sen 
pohjana on taivaan säännöllinen kiertoliike, joka samalla osoittaa, 
että »taivas elää». Kun lappalaisetkin ovat palvoneet taivaan- 
jumalaa juuri maailmanjärjestyksen ylläpitäjänä ja kun monet 
kansat sijoittavat taivaanjumalan taivaan keskukseen ja uh¬ 
raavat sille maailmanpatsaan ääressä, näyttää ylläesitetty olettamus 
hyvin todennäköiseltä. Samalla ovat vuodenaikojen vaihtelut, 
ilmojen muutokset ym. ilman ilmiöt johdettu taivaanjumaluudesta. 
Lappalaisten kerrotaan toimittaneen tälle uhreja mm. auringon- 
ja kuunpimennyksen aikana, jotta taivaan valot loistaisivat 
jälleen. 34 

Vanha saattaa lisäksi olla käsitys, että taivas on elämän antaja. 
Banzarov sanoo mongolien pitäneen taivasta miespuolisena ja maata 
naispuolisena: edellinen antaa kaikelle elolliselle elämän, jälkim¬ 
mäinen muodon. 35 Taivasta »isäksi» ja maata »emoksi» puhuttelevat 
burjatitkin rukouksissaan. 36 Epäilemättä Banzarovin mainitsema 
käsitys perustuu luonnossa tehtyihin havaintoihin, sillä se vaikutus 
mikä valolla, lämmöllä, sateella ja tuulella on ennenkaikkea kasvilli¬ 
suuteen, ei voi jäädä edes luonnonihmiseltä huomaamatta. Vaikka 
ei olisikaan olemassa mitään myyttiä taivaan ja maan avioliitosta, 
voi silti syntyä käsitys, että taivas siittää, maa synnyttää. Trostsan- 
skij sanookin jakuttien pirskoittavan taivaanjumalalle kumissia 
hedelmällisyyden vuoksi. 37 Altain tatarit anovat tältä paitsi 
ruohon ja viljan kasvua myös lapsia ja karjaa. 38 

Tässä yhteydessä lienee syytä mainita, että eräät Keski-Aasian 
kansat, kuten burjatit, ovat hedelmällisyyden vuoksi palvoneet myös 
eräänlaisia kiviä, joiden uskotaan pudonneen taivaasta. Hy¬ 
vin kuuluisa »pudonnut kivi» on mm. Balaganskin kaupungin lähistöllä. 
Pitkällisen poudan aikana burjatit käyvät sille uhraamassa saadak¬ 
seen virkistävää sadetta. Kivi, joka on valkoinen väriltään, on kan¬ 
san käsityksen mukaan alkujaan pudonnut eräälle vuorelle, mistä 
se myöhemmin on siirtynyt nykyiseen paikkaansa. 39 Kudinskin 
burjattien keskuudessa on pienehkö »pudonnut kivi» melkein joka 
kylässä, jossa sitä säilytetään kylän keskellä olevaan patsaaseen 
kiinnitetyssä arkussa. Balaganskin piirissä, missä nämä kivet ovat 
suurempia, ne ovat tavallisesti asetetut neljän paalun varaan raken¬ 
netulle lavalle. Sateista ja hedelmällistä kesää toivoen kansa kas¬ 
telee ne keväisin toimittaen samalla niille uhreja. Agapitov olettaa, 
että nämä taivaasta pudonneet kivet, jotka toisin paikoin ovat 
muodoltaan pitkulaisia, ovat phallos-palvonnan muistomerkkejä. 40 

Mutta palataksemme jälleen taivaanjumalaan, on selvää, ettemme 
enää Altain suvun kansojen keskuudesta voi löytää tätä koskevia 
uskomuksia aivan alkukantaisina. Kaikkialla huomaa kehityksen 
merkkejä ja vieraiden sivistysvirtausten tuomia lisiä. Samalla kun 
taivaanjumala on saanut tarkemmin määrätyt piirteet ja muuttunut 
ihmisenkaltaiseksi olennoksi, on hänen asuntonsa, apulaisensa ym. 
alkaneet yhä enemmän askaroittaa ihmisten mielikuvitusta. 


TAI VAAN JUMALAN »POJAT» JA APULAISET. 

Kun taivaanjumalaa on alettu kuvitella ihmisenkaltaiseksi olen¬ 
noksi, joka asuu määrätyssä taivaankerroksessa, on ymmärrettävää, 
ettei tällaista jumalaa ole käsitteiden sekaantumatta enää voitu 
nimittää pelkästään »taivaaksi», vaan on sen asemesta täytynyt tur¬ 
vautua muihin nimityksiin. Niinpä jakutit sanovatkin taivaan seit¬ 
semännessä tai yhdeksännessä kerroksessa hallitsevaa ylijumalaa 
»valkoiseksi luoja-herraksi» (urun ajy lojon) tai »ylhäiseksi herraksi» 
(ar lojon). Vastaavaa olentoa Altain tatarit nimittävät joko »suu¬ 
reksi» (ulgän, ulgen) tai »rikkaaksi suureksi» (bai ulgän), rukouksissa 
myös »valkoiseksi valoksi» (ah ajas, vrt. ostjakkien säyke) , »loista¬ 
vaksi kaaniksi» (ajas kän) ym., kuvitellen tätä tällöin, kuten Anohin 
huomauttaa, ihmisenkaltaiseksi olennoksi. 1 Säteiden ympäröimä 
ihmisenmuotoinen taivaanjumala esiintyy myös altailaisissa piir¬ 
roksissa (kuva 104). 2 

Tietenkin on taivas tällöin ainoastaan taivaanjumalan asuin¬ 
paikka, jossa hänen istuimensa sijaitsee tavallisesti ylimmän taivaan- 
kehän keskuksessa tai taivaankerrosten puhki kohoavan vuoren 
huipulla. Kuten Pallas kertoo, ruhtinoi maailman keskusvuoren 
huipulla mm. mongolien kurmusla (Ahura Mazda). 3 Abakanin ta¬ 
tarit puhuvat myös taivaanjumalan »teltasta», 4 burjatit tämän 
»kultaa ja hopeaa hohtavasta talosta» 5 ja altailaiset »palatsista» 
(örgö), jossa on »kultainen portti» ja »kultainen valtaistuin» (altyn 
sirä). s Lisäksi on taivaanjumalalla joukko apulaisia. Anohin mai¬ 
nitsee, että kun altailainen samani nousee taivaaseen, ei hän pääse 
itse ylijumalan puheille, vaan tämä lähettää »lähettinsä» (ciltsizi) 
pohjantähden eli »kultaisen paalun» kohdalle samania vastaan. 
Tämä »lähetti», jota sanotaan myös »vastaantulijaksi» (utkutsy ), 
esiintyy näet ylijumalan ja samanin välittäjänä. 7 Taivaan tiellä 

samani kohtaa muitakin ylijumalan apulaisia. Niinpä eräässä samanin 
taivaaseen nousua esittävässä piirroksessa (kuva 104) näemme paitsi 
ylijumalaa ja tämän vieressä olevaa »lähettiä» kolmen muun taivaal¬ 
lisen olennon kuvat. Piirrokseen liittyvän selityksen mukaan, joka 
näyttää saadun soreilta, on alimpana bogdygan ja tämän asunto 
sekä sen edustalla bobyrgan, muudan taruolento; kolmas on »ulgenin 
tiellä» seisova kökys. Sekä bogdygan että kökys saavat ylijumalalle 
uhrattaessa erikoisen juomauhrin. 8 

Toisen altailaisen lähteen mukaan ovat samanin saattajina tai- 
vaanmatkalla jajyk , suila ja karlyk. Ensiksimainitun sanotaan 
asuvan ihmisten keskuudessa, suojelevan näitä kaikelta pahalta 
sekä toimivan ihmisen ja ulgäni n välittäjänä. Rukouksissa häntä 
nimitetään »jumalaksi» (kudai), ja hänelle pirskoitetaan keväällä, 
kun tammoja aletaan lypsää, talkkunalla sekoitettua tammanmaitoa. 
Tätä uhria sanotaan »jajyki n muistamiseksi». Jajykista (?) tehdään 
myös valkoisesta tilkusta leikkaamalla kuva, jolla on »pää, korvat, 
kädet, jalat ja häntä». Jalat reunustetaan punaisella rihmalla. 
Tämä kuva ripustetaan uhrimenojen ajaksi useiden muiden tilkkujen 
tai nauhojen kera valkoiseen jouhinyöriin, joka pingoitetaan kahden 
koivun välille. 9 Todennäköisesti tämä jajyk on sama kuin veden¬ 
paisumustaan yhteydessä mainittu jajyk-kän eli Nama. 10 

Toisella samanin taivaaseen saattajalla, sui/alla, sanotaan olevan 
hevosen silmät. Niillä se näkee joka taholle kolmenkymmenen päivä¬ 
matkan päähän. Muutamat samanit kuvittelevat sitä hevosen sil¬ 
millä varustetuksi kotkaksi. Sen tehtävänä on seurata ihmisten 
elämää sekä antaa siitä tietoja ylijumalalle. Sen vuoksi sitä sanotaan 
myös »kaksikieliseksi». Joskus sille pirskoitetaan viinaa uhriksi. 11 
Mahdollisesti tämä on sama kuin vogulien »maailmaa katsova mies». 

Kolmas yllämainituista eli karlyk on suilan työkumppani. Erään 
samanin antaman selityksen mukaan näiden välinen suhde on yhtä 
läheinen kuin miehen ja vaimon. Loitsittaessa karlykiUe pirskoite¬ 
taan vettä ilmaan reppänän puhki. 12 

Monenmoisia erikoisnimiä vailla olevia ihmisten ja ylijumalan 
välittäjiä tuntevat myös tsuvassit, ja todennäköisesti näiltä ovat 
tseremissitkin saaneet ylijumalan »esittelijän» ym. taivaanjumalan 
hoviin kuuluvia olentoja. 

Altailaiset puhuvat lisäksi sellaisista ylijumalan alaisista olen¬ 
noista, joiden luku on tarkoin määrätty. Sellaisia ovat mm. yh¬ 
deksän »ulgänin tytärtä», joiden nimiä ei tunneta, mutta joista tehdyt 
nuket riippuvat samanin kauhtanan selkämyksessä. Samanin selitetään 
saavan samanoidessaan näiltä herätteitä. 13 Yleisemmin tunnettuja 
ovat kuitenkin ns. jumalan pojat, joita toisin paikoin sano- 

taan olevan seitsemän, toisin paikoin yhdeksän. Kertoessaan, että 
altailaiset puhuvat seitsemästä » ulgenin pojasta», Potanin mainitsee 
vain kuusi nimeä: jazigan, karsit, bakhtagan, kara kus-kän, känym 
ja jaik. 14 Anohinin myöhemmin muistiinpanemassa luettelossa 
eräät jumalat esitetään toisessa järjestyksessä, onpa siinä toisia 
nimiäkin: karsyt, pura-kän, jazyl-kän, burtsa-kän, kara kus, pakty- 
kän ja är-känym. Anohin huomauttaa, että näitä » iilgänm poikia», 
jotka asuvat taivaassa, pidetään hyvinä »jumalina» (kudai) ja että 
kullakin »suvulla» (sök) on joku niistä erikoisena suojelushaltiana. 15 

Verratessamme Anohinin ja Potaninin antamia tietoja toisiinsa 
huomaamme ensinnäkin, että kummassakin luettelossa on samaa 
tarkoittavia nimityksiä, vaikka ne ovatkin muistiinmerkityt eri 
tavalla. Sellaisia ovat karsyt (karsii), jazyl-kän (jazigan), kara-kus 
(kara kus-kän), pakty-kän (bakhtagan) ja är-känym (känym). Noi¬ 
den viiden yhteisen nimen lisäksi Anohin mainitsee siis vielä kaksi, 
pura-känin ja burlsa-känin, ja Potanin jäikin. Kun jaik (jajyk) eri¬ 
näisten tietojen mukaan ei kuitenkaan kuulu tähän seitsenjumalai- 
seen ryhmään, lienee se »iilgänm poikien» luettelosta poistettava. 

Mitä nuo seitsemän jumalaa alunperin tarkoittavat, on hämärän 
peitossa. Anohinin mukaan karsyt on ulgänin pojista vanhin ja eniten 
suosittu. Tämä mainitaan jo tuossa 1840-luvun alkupuoliskolta 
Altain pakanalähetyksen haltuun joutuneessa käsikirjoituksessa, 
jossa esitetään altailaisten vanhoja uskomuksia ja menoja ja jossa 
samani loitsimaan ryhtyessään pyytää karsii nimistä » ulgenin poikaa» 
avukseen. 18 

Samassa lähteessä mainitaan myös kara kus (’musta lintu’) ja 
selitetään, että se on samanin palvelija. Lisäksi kerrotaan, että 
samani noustuaan taivaan neljänteen kerrokseen osoittelee, miten 
kara kus täällä pyydystää käkeä. 17 Vieläpä pura-känkin esiintyy 
tässä kokoelmassa ulgenin poikana: »pilviharjainen pura-kän». 18 
Sana pura merkitsee milloin uhrihevosta, milloin jotakin tarueläintä. 
Muihin Anohinin mainitsemiin jumalanpoikiin on vaikeata saada 
lisävaloa. Yhtä hämäriä kuin nimet ovat näiden jumalien toimi¬ 
alat. 

Ylijumalan pojista puhutaan lisäksi siinä kuvauksessa, jonka 
Radloff on muistiinpannut Lebed-tatareilta Kargysan-joella: »Alku- 
isä, joka on kaiken luonut, on kudai bai ulgön. Bai iilgöni llä on neljä 
poikaa: pyrsak-kän, tös-kän, kara-kän ja suilap. Suilapin poika on 
sary-kän. Pyrsak-känin poika on kyrgys-kän, joka on sikäläisten 
tatarien suojelushaltia. Kaikki nämä jumalat kara-känin lukuun¬ 
ottamatta ovat ihmiselle siunausta tuottavia. Ne antavat hänelle 
ruokaa ja ravintoa ja suojelevat vaaroissa. Ylijumalalle, iilgöni lie, 

uhrataan valkoisia, pyrsakille ja tämän jälkeläiselle ruskeita hevosia. 
Kaikille jumalille uhrataan sitäpaitsi pellon hedelmiä. Jumalat 
asuvat taivaassa, jossa sikäläisten tatarien tiedonantojen mukaan on 
seitsemän kerrosta. Ylimmässä kerroksessa asuu iilgön ja tämän 
puoliso, känym, toisessa pyrsak-kän, kolmannessa tös-kän, neljännessä 
kyrgys-kän, viidennessä suilap, kuudennessa sary-kän ja seitsemän¬ 
nessä lähetit, joita jumalat lähettävät ihmisten luo.» 19 

Tässä Lebed-tatarien jumalain nimistössä esiintyy ennen mainit¬ 
tuina suilap (suila) ja känym. Huomattava on kuitenkin, että känym 
altailaisten keskuudessa luetaan ylijumalan poikien joukkoon. Jon¬ 
kin verran tietoja Radloff on saanut vain kyrgys-kämsta mainitessaan, 
että tämä on sikäläisten tatarien suojelushaltia, ja kara-känista, 
jonka hän sanoo langenneen ja pitäneen manalan pimeikkoja pa¬ 
rempina kuin jumalien valoisat asunnot. Kara-kän merkitseekin 
»mustaa kaania». Lebed-tatarien mukaan on paholainen, ärlik, 
tämän poika. 

Vaikka nämä »ylijumalan pojat», joista Anohin sanoo, että ne 
ovat eri sukujen suojelushaltioita, ovat alkuperältään hämäriä, an¬ 
saitsee kuitenkin itse seitsenjumalainensarja erikoista huomiota, 
sitä enemmän, kun nämä jumalat sijoitetaan taivaan eri kerrok¬ 
siin. Vastaavan jumalasarjan ovat myös Siperian ugrilaiset kan¬ 
sat tunteneet. Vogulien »jumalanpoikien» luetteloon sisältyvät 
Gondattin mukaan seuraavat seitsemän haltiaa: Pelymin jumala, 
Obinlatvan jumala, Pyhä Uralin ukko, Aut-joen ruhtinas, Pikku- 
Obin jumala, Sosvankeskuksen jumala ja Maailmaa-katsova-mies. 20 
Munkäcsin Sygvalta saamissa tiedoissa luetellaan tällaisina taas: 
Pelymin jumala, Tek-kylän ukko, Lozva-veden pyhä ruhtinas, Sosvan¬ 
keskuksen jumala, Pikku-Obin jumala, Lopmus-kylän ukko ja 
Maailmaa-katsova-mies. 21 Paitsi viimeksimainittua tarunomaista 
olentoa näyttävät kummankin luettelon muut jumalat olevan alueel¬ 
lisia haltioita. Huomio kiintyy siis ennenkaikkea vain näiden ju¬ 
malien lukuun sekä siihen, että niitä nimitetään »jumalanpojiksi». 

Vasjuganin ostjakit, joiden käsityksen mukaan taivas on seitsen¬ 
kerroksinen, sijoittavat Lebed-tatarien tavalla erikoisen haltian jo¬ 
kaiseen kerrokseen. Ylimmässä asuu ylijumala, num-torem, alempien 
kerrosten jumalia nimitetään yleensä vain kunkin saaman uhrin 
mukaisesti. Yhteisellä nimellä näitä sanotaan »taivaan vartioiksi» 
(torem-karevel; k. < tat. karavel Vartia’^ tai »taivaan tulkeiksi» 
(torem-talrnas; lalmas < tat. tolmats 'tulkki ’). 22 Kun nämä nimet, 
kuten jo Karjalainen huomauttaa, viittaavat tatarien taholle, on 
syytä olettaa, että myös käsitys taivaan seitsemää kerrosta hallit¬ 
sevista jumalista on tatareilta saatu, niin kotoperäisiä kuin yksi- 

tyisiä jumalia koskevat uskomukset ja uhrit saattavatkin olla. 
Valitettavasti ei meillä ole tietoja sen tatariheimon pakanuudenaikai- 
sista kuvitelmista, joka maantieteellisesti on ollut ugrilaisia lähinnä 
ja jolta nämä ovat omaksuneet muutakin kulttuuriperintöä, mutta 
etäämpänä elävien tarjoamat esimerkit oikeuttavat tällaisen oletta¬ 
muksen. 

Ymmärrettävää on kuitenkin, ettei tällainen taivaan järjestys 
määrälukuisine jumalanpoikineen, vartioineen tai tulkkeineen voi 
olla turkkilais-tatarilaistenkaan kansain omaa keksintöä. Vastineen 
sille tarjoavat jo Etu-Aasian muinaiset sivistyskansat, jotka pal¬ 
voivat jumalina aurinkoa, kuuta ja viittä kiertotähteä sijoittaen ne 
seitsemään eri taivaankehään. Vanha on myös käsitys, että pla- 
neettijumalat ovat jonkinlaisia tulkkeja. Siitä puhuu jo Diodorus 
esittäessään kaldealaisten tähdistä ennustamista seuraavin sanoin: 
»Tärkeintä on heille noiden viiden tähden liikkeen tutkiminen, joita 
sanotaan planeeteiksi. He nimittävät niitä 'tulkeiksi’ (hermeneis)\ 
sille, jonka nimi on Saturnus, he antavat muita erinomaisempana 
nimen 'auringon tähti’, koska he sitä saavat kiittää useimmista ja 
merkityksellisimmistä ennustuksista. 'Tulkeiksi' he sanovat pla- 
neetteja sen vuoksi, että ainoastaan ne, sillä aikaa kun muut tähdet 
eivät poikkea säännöllisiltä radoiltaan, kulkevat omia teitään ja 
sillä tavoin tulkitsevat tulevaisuutta sekä ilmaisevat ihmisille ju¬ 
malien armon.» 

Kaldealaisten käsityksen mukaan tähtitaivas on jonkinlainen 
kohtalonkirja, josta viisas voi lukea tulevatkin tapahtumat. Näitä 
ikivanhoja uskomuksia kuvastaa vielä mm. ostjakkien käsitys, että 
taivaanjumalan apulaiset kirjoittavat tämän sanelun mukaan »koh- 
talonkirjaan», joka kerta kun lapsi syntyy maailmaan, sekä hänen 
elinikänsä että kaikki hänen elämänsä vaiheet. Tällaisina kirjoitta¬ 
jina toimii Siperian tatariheimojen taruissa juuri nuo seitsemän 
jumalaa. Niissä kerrotaan näet, mitenkä seitsemän, joskus yhdek- 
sänkin, kudai ('jumala') nimistä olentoa asuu pilvien yläpuolella 
taivaan teltassa, jonka edustalla on »kultainen hevospaalu». Asun¬ 
nossaan jumalat istuvat esiripun takana, ja heillä on edessään suuri 
»elämänkirja», johon he merkitsevät kaikki syntyneet ja kuolleet 
ja säätävät samalla ihmisten kohtalot. 23 »Seitsemän jumalaa» 
(jätti kudai) sijoitetaan altailaisten tarustossa toisinaan kolman¬ 
nessa taivaassa olevalle surö nimiselle paratiisivuorelle. 24 

Mistä, milloin ja keiden välityksellä nämä uskomukset ovat saa¬ 
puneet Siperian tatareille, on epävarmaa. Vaikeata on myös todeta, 
onko noihin seitsemään jumalaan, milloin ne sijoitetaan taivaan eri 

kerroksiin, jäänyt jotakin planeettijumalia muistuttavaa. Aihetta 
tällaisten piirteiden etsimiseen antaa Radloffin altailaisten taivaan- 
jumalistoa koskeva kuvaus, jossa aurinko sijoitetaan seitsemänteen 
ja kuu kuudenteen taivaankerrokseen. 25 Vastaavissa kerroksissa 
ne ovat myös teleutien taruissa, 26 ja sama katsantokanta kuvastuu 
lisäksi altailaisen samanin taivaaseennousemismenoista, tämä kun 
kuudennessa kerroksessa pyydystää kuussa olevaa jänistä ja seitse¬ 
männessä tervehtii aurinkoa. 27 Ainakin ovat siis aurinko ja kuu 
sijoitetut määrättyihin taivaankerroksiin. Mutta miksi juuri yllä¬ 
mainittuihin kerroksiin? Jusuf-Has-Hadzibin uigurinkielinen teos, 
Kudatku bilik (noin v:lta 1069), esittää auringon, kuun ja viisi kierto- 
tähteä seuraavassa järjestyksessä ylimmästä alimpaan: Saturnus, 
jupiter, mars, aurinko, venus, merkurius ja kuu. Tämän järjes¬ 
tyksen, joka siis ainakin aurinkoon ja kuuhun nähden poikkeaa 
altailaisesta, ovat mm. Syyrian saabilaiset tunteneet. 28 Sitä vastoin 
paljoa aikaisemmin esim. Mithra-uskonnon mysterioissa, joita Ori- 
gines kuvailee, kuu esiintyy kuudennessa ja aurinko seitsemännessä 
taivaankerroksessa eli siis samoin kuin altailaisen samanin menoissa. 

Viimeksimainitussa Radlovin kuvauksessa, jonka mukaan tai¬ 
vaassa on seitsemäntoista kerrosta, mikä epäilemättä on myöhä¬ 
syntyinen kuvitelma, selitetään, että ylimmässä asuu lengere kaira 
hän , josta kolme korkeinta jumalaa ovat lähteneet, nim. bai iilgön, 
jonka kultainen istuin on kultaisella vuorella taivaan kuudennessa- 
toista kerroksessa, kysagan lengere , jonka asuinpaikka on yhdeksän¬ 
nessä, ja tarkka, kaikkitietävä mergen lengere , joka asuu seitse¬ 
männessä eli samassa taivaankerroksessa kuin aurinko. Tässä 
ilmenevä käsitys kolmesta korkeimmasta jumalasta lienee Intiasta 
lähtöisin ja todennäköisesti saatu mongolien välityksellä. Ainakin 
kysagan lengere on epäilemättä sama kuin mongolien sodanjumala, 
kisagan lengri , jonka sanotaan suojelevan sotajoukkoa, ohjaavan sitä 
vaarallisissa ja vaikeasti kuljettavissa paikoissa sekä avustavan sitä 
kukistamaan ja voittamaan viholliset. 29 Altailaisen samanin lau¬ 
lussa sillä on punainen ratsu sekä punaiset suitset ja punainen sauva 
kädessä. 30 Tälle jumalalle ominaista on siis punainen väri. 
Keltaista väriä taas edustaa ennenmainittu karsyt, jolla on kel¬ 
tainen viitta, keltaiset suitset ja keltainen sauva ja joka ratsastaa 
keltaisen hevosen selässä. 31 Kun »jumalanpoikien» luetteloissa li¬ 
säksi mainitaan »vihreä (sininen) kaani» (jazyl-kanj ja »musta kaani» 
(kara kan), näyttää siltä, kuin nämä värit todella viittaisivat pla- 
neettijumaliin, joiden on kuviteltu edustavan eri värejä. 

Salaperäinen seitsenjumalainen sarja muodostaa myös jakuttien 
ylijumalan seurueen. Pripuzov mainitsee sen nimenä säilä ('seitse- 

män’) kuro dzäsägäi ai ja kertoo, että sille uhrataan kevätjuhlassa 
vuodattamalla kumissia tuleen. 32 Priklonskij esittää tämän jumala- 
sarjan seitsemänä veljeksenä ja luettelee sellaisina seuraavat jumalat: 
sygä tojon (ukkosjumala), an dzasyn (salaman ja valon jumala), 
takasyt dzilga kän (kohtalon säätäjä), iibis kän (sodan jumala), orduk 
dzasabyl (taivaan vihan julistaja), kan eeksit erden ai (siunauksen ju¬ 
listaja) ja sjun kan sjunken eräli khomporun khotoi ai (lintujen hal¬ 
tia). 33 

Huolimatta siitä, kuuluvatko kaikki yllämainitussa luettelossa 
esiintyvät jumalat siihen alunperin, on itse kuvittelu todistuksena 
siitä, että jakuteillakin on säilynyt muisto ylijumalan seitsen¬ 
henkisestä seurueesta. 

Jumalaseitsikon sijalla esiintyy toisin paikoin yhdeksän »juma- 
lanpoikaa» tai »-palvelijaa)). Niinpä mongolien tarustosta tapaamme 
»yhdeksän tengriä, suojelijaa ja veljestä». 34 Nämä »suojelija-jumalat» 
(sulde-tengri) , sanoo Banzarov, kuvataan sotaisiksi, ikään kuin ne 
ryhtyisivät taisteluun jotakin vastaan: ne esiintyvät näet haarnis¬ 
kaan ja kypärään puettuina ratsastajina, joiden aseina ovat miekka 
ja keihäs; sitäpaitsi on niillä kullakin toisessa kädessä ruoska, toi¬ 
sessa lippu. Seuralaisina on niillä ajohaukka, leijona, pantteri, 
karhu ja koira. 35 Toisessa kohdassa Banzarov huomauttaa, että 
näitä »yhdeksää tengriä» vastaa yhdeksän suurta tähteä, joita mon¬ 
golit palvovat. 36 Mitkä nämä yhdeksän tähteä ovat, on tietämätöntä, 
mutta todennäköisesti ne ovat jossakin suhteessa yhdeksään taivaan- 
kerrokseen. Lienee syytä mainita, että myöhemmässä intialaisessa 
kirjallisuudessa puhutaan yhdeksästä planeetista. 

Burjatit saattavat myös luetella ylijumalan »yhdeksän pojan» 
nimet. Ne ovat kuitenkin perin teennäisiä, sitäpaitsi eri alueilla 
mainitaan eri nimiä. Onpa jakuteillakin ollut tapana pirskoit- 
taa kumissia »yhdeksälle jumalalle», joiden luettelosta huomaa, 
etteivät hekään tunne tämän sarjan alkuperäisiä jäseniä. Pri¬ 
klonskij mainitsee noiden yhdeksän uhrin vastaanottajina kahdesti 
ylijumalan (ar tojon aga ja urun ai tojon) ja synnynjumalattaren 
(nälbäi ai kubäi khotun ijä ja nalygyr aisyl kholun) . Sitäpaitsi ta¬ 
vataan tästä luettelosta kodin- ja metsänhaltioitakin. Erikoista huo¬ 
miota ansaitsevat bossol tojon ja bomlsa khotun, joiden sanotaan suo¬ 
jelevan samania tämän taivaanmatkalla. 37 

Lisäksi on yhdeksänluku näytellyt huomattavaa osaa Volgan 
varsilla asuvien tsuvassien uhrimenoissa. Näiden uhreja koskevissa 
kuvauksissa mainitaan usein yhdeksän uhripappia, yhdeksän uhri- 
teurasta, yhdeksän pataa ym. Luonnollisesti on näiden uhrien 
vastaanottajiakin ollut yhtä monta. Sen vuoksi rahvas vieläkin 

lisesti yhdeksän 
pientä maljakkoa. 

Vertailun vuoksi 
mainittakoon, että 
Syyrian saabilai- 
set, kuten Masudi 
kertoo, järjestivät 
temppelipapistonsa yhdeksän taivaankehän mukaisesti. 40 

Yllämainittujen jumalaryhmien lisäksi tavataan Keski-Aasian 
kansain mytologiasta vielä lukuisampia jumalaparvia, jotka niin¬ 
ikään muodostavat suljetun seuran ja joiden alkuperää ei rahvas osaa 
selittää. Niinpä erinäisissä taruissa mainitaan 33 Sumerun vuorella 
asuvaa lengeriä, jotka epäilemättä, kuten tuon keskusvuoren nimikin 
osoittaa, ovat alkuperältään intialaisia. 41 Intiassa tunnetaankin 
aivan vastaava jumalaryhmä. 

Burjattien taivaassa asuvien tengrie n lauma on vielä kolme kertaa 
lukuisampi. Ne jaetaan tavallisesti joko luonnonlaatunsa puolesta 
hyviin ja pahoihin tahi ilmansuuntien mukaan lounaassa ja koillisessa 
oleviin. Edellisiä, ihmisille suosiollisia, sanotaan »valkoisiksi», jäl¬ 
kimmäisiä kaikkea pahaa, sumuja, tauteja ym. onnettomuutta tuot¬ 
tavia taas »mustiksi» tengereiksi. Edellisiä on 55, jälkimmäisiä 44. 
Myös mongolit ovat tunteneet 99 tengriä. Burjatit tarinoivat, mitenkä 
nämä jumalat, jotka alkujaan elivät sovinnossa, riitaantuivat kes¬ 
kenään. Tällöin oli läntisiä, hyviä jumalia 54 ja itäisiä, pahoja 44; 


Kuva 20. Uhrialttari. Utan 1. Birskin p 

yksi oli kummankin ryhmän rajalla kuulumatta kumpaankaan. 
Vähälukuisempina »itäiset» pyysivät tätä yksinäistä jumalaa, jonka 
nimenä mainitaan segen-sebdek-tengri, puolelleen, mutta tämän 
huomatessaan »läntiset» houkuttelivatkin puheena olevan jumalan 
joukkoonsa. Toisin paikoin kerrotaan, että riidan aiheuttajana oli 
tämän jumalan ihana tytär, säsäk (kukka), jota kumpikin ryhmä ha¬ 
lusi omakseen. 42 

Mitä nämä jumalat oikeastaan ovat, sitä eivät burjatit tai mon¬ 
golit osaa selittää. Burjattien niille antamat nimitykset ovat yleensä 
kovin teennäisiä ja hämäriä, joten nekään eivät voi asiaa valaista. 
Todennäköisesti tässä piilee muualta saatu kuvitelma. Yhtä vai¬ 
keata on päättää, mihin nuo luvut ja tengerien jako alunperin pe¬ 
rustuu. Omituista on, että Altain tatareillekin näyttää levinneen 
käsitys 44 pahasta haltiasta. Täällä kerrotaan näet, että kun ulgen 
karkoitti paholaisen, ärlildn, ja tämän apulaisjoukon taivaasta, 
ärlik lausui mm.: »Sinä heitit minut ja palvelijani taivaasta maan 
päälle, ja nämä putosivat 43 eri paikkaan. Sen vuoksi tulen lähettä¬ 
mään liikkeelle nuo 43 palvelijaani (eiker), ja he tulevat tekemään 
pahaa kukin siinä paikassa, mihin ovat taivaasta pudonneet, ja 
ahdistamaan ihmisiä kuolemaan asti.» 43 Ärlik itse mukaan luettuna 
on näitä Altain tatarien pahoja henkiä siis yhtä monta kuin burjat¬ 
tien pahoja tengerejä. On outoa, että burjatit sijoittavat pahat 
olennot itään ja hyvät länteen eli päinvastoin kuin yleensä on ollut 
tapana. Huomattava on kuitenkin, että intialaisessakin maailman¬ 
kuvassa demonien maanosa (dvipa) on koillisessa. 44 Burjattien hy¬ 
vien ja pahojen tengerien luku saattaa ehkä perustua jonkinlaisiin 
tähtikuvitelmiin. Ainakin kiinalaiset ovat tunteneet 72 hyvää ja 
36 pahaa tähtijumalaa. 45 


SYNTYMINEN JA SYNNYTYKSEN HALTIAT. 

Kuten mainittu, kuvittelevat goldit, että taivaassa (boa) on 
suuri puu, omija-muoni (’o.-puu’), jossa syntymättömien lasten sie¬ 
lut, omija, elävät pienten lintujen hahmossa. Siellä ne myös lisään¬ 
tyvät ja sieltä ne laskeutuvat maan päälle asettuen äidiksi tuleviin 
vaimoihin. Jos lapsi kuolee, ennenkuin se on tullut vuoden van¬ 
haksi, palaa tämän sielu takaisin tuohon taivaan puuhun. Kuolleen 
lapsen omija voi kuitenkin saapua uudelleenkin saman emon kohtuun 

ja syntyä toistamiseen. Tämä on muka todettu piirtämällä kuol¬ 
leen lapsen ruumiiseen merkkejä, mitkä merkit sittemmin on 
tavattu seuraavan lapsen ruumiista. 1 

Milloin goldivaimo on jäänyt hedelmättömäksi, on tällä ollut 
tapana kutsua samani omijan tuottajaksi. Tällöin noita pukeutuu 
täysiin varustuksiinsa ja alkaa rummun säestyksellä laulaa ja tans¬ 
sia, kunnes hän valmistaa pienen kätkyen, jonka ääreen asettaa 
haltiankuvan. Haltian tehtävänä on kätkyen tuudittaminen, jottei 
siihen asettunut omija lentäisi takaisin taivaaseen. Jos asianomai¬ 
sella vaimolla on ollut keskenmenoja, sulkee noita omijan pieneen 
pussiin, jossa sielua säilytetään lapsen syntymähetkeen asti. Pussi 
kiinnitetään majdza-mama nimisen haltiattarcn kaulaan. Tanssies¬ 
saan samani esittää vaellustaan taivaaseen sekä mitenkä hän suoje- 
lushaltiainsa avustamana etsii ja pyydystää täällä olevasta puusta 
kauniin ja voimakkaan omijan. Tuotuaan sen maan päälle noita 
samalla huutaa läsnäoleville: »Katsokaa, lapsi makaa kätkyessä!» 
Lisäksi uskotaan, että raskaana oleva vaimo voi unessa nähdä linnun 
lähestyvän häntä ja että jos hän tällöin joutuu tarkkaamaan sen 
sukupuolta, hän voi ennakolta tietää, onko hänen myöhemmin 
syntyvä lapsensa poika vai tyttö. 2 

Taivaassa olevasta puusta, jonka suojaan samani saattaa ihmis¬ 
ten sielut (kai) ja jossa ne oleskelevat pienten lintujen hahmossa, 
puhuvat myös dolganit ja jakutit. 3 Epäselvää on kuitenkin, uskovat¬ 
ko hekin, että syntyvien sielut ovat kotoisin juuri tästä puusta. Joka 
tapauksessa jakutit kuvittelevat, että lasten sielut saapuvat ylä¬ 
ilmoista pienten lintujen hahmossa. Erikoista osaa näyttelee lintu 
myös niissä menoissa, jotka toimeenpannaan, kun joku hedelmätön 
jakuttivaimo haluaa lasta. Samani, jonka apuun tällöin turvaudu¬ 
taan, sitoo näet jurtan poikki eri suuntiin ohuen jouhinyörin ja ri¬ 
pustaa siihen tuohesta tehdyn auringon ja kuun sekä pienen linnun 
kuvan. Asianomainen vaimo puetaan juhlapukuun ja asetetaan 
vuoteeseen. Vaimon vatsan ympäri noita vielä sitoo samanlaisen 
nyörin ja rukoilee, että hyvä haltia lähettäisi yläilmoista alas lapsen 
sielun ja suojelisi sikiötä. Sitten hän katkaisee veitsellään vuoteen 
yläpuolella olevan nyörin, jolloin lintu putoaa vuoteeseen. Nyörin 
aurinkoineen ja kuineen sanotaan tarkoittavan pitkää elinikää, 
linnun taas syntyvän lapsen sielua. Samalla noita katkaisee myös 
vaimon vatsan ympäri kierretyn nyörin, mikä merkinnee lapsen 
syntymistä häirinneen esteen poistamista. Puheena oleva lintu 
kääritään nyt jäniksennabkaan ja asetetaan sille vartavasten teh¬ 
tyyn pesään. Kun lapsi vihdoin on syntynyt, pidetään lintua sil¬ 
mällä: jos se pesässään on rauhallisena, on lapsi terve; jos se on kään- 

tynyt, on lapsi sairas; mutta jos se siellä on selällään, on lapsi 
kuoleman oma. 4 

Jakutit puhuvat lisäksi erikoisesta ajysyt nimisestä taivaassa 
asuvasta synnynjumalattaresta, jolta he rukoilevat paitsi lapsia 
myös lievennystä synnytystuskissa. 5 Naispuolisena sitä sanotaan 
»rouvaksi» (khotun) ja selitetään, että se on sama kuin kiibäi- 
khotun , joka vanhoissa taruissa esiintyy taivaanjumalan puolisona 
ja kristillisenä aikana »jumalanäitinäkin». 6 Rukouksissa ajysyt ni¬ 
meen liittyy joskus sana äjäkhsyl (ajysyt-äjäkhsyt-khotun) , mutta 
tavallisesti jälkimmäisellä tarkoitetaan erikoista lapsen suojelus- 
haltiaa, jonka toimena on pienokaisesta huolehtiminen vielä senkin 
jälkeen, kun ajysyt yleisen käsityksen mukaisesti poistuu kolman¬ 
tena päivänä synnyttämisen jälkeen. 7 Eräässä tarussa kerrotaan, 
mitenkä muudan vaimo vaikeiden synnytystuskien vaivaamana 
kääntyy rukouksillaan taivaan puoleen ja mitenkä kaksi ajysyt- 
haltiatarta pian sen jälkeen laskeutuu alas taivaasta avustamaan 
vaimoa tämän synnyttäessä pojan. 8 Yleensä puhutaan kuitenkin 
vain yhdestä synnynjumalattaresta, jonka sanotaan synnytyksen 
edistämiseksi voivan vuodattaa taivaasta valkoista elämännestettä. 9 
Puheena olevan jumalattaren merkitys ilmenee lisäksi sanoista, 
jotka muudan lapsivuoteessa oleva vaimo tälle lausuu: »Lempeä 
luojattareni, ensimmäisenä päivänä, kun laskit minut alas 'keskim¬ 
mäiseen paikkaan’ (so. maan päälle) sinä sanoit: olkoon sinulla 
herkeämätön hengitys ja kuolematon elämä, karttukoon sinun kas¬ 
vattamasi karja ja lisääntykööt sinun synnyttämäsi lapset.» 10 Ja- 
kuttien synnynhaltiatar näyttää siis olleen myös onnen antaja ja 
kohtalon säätäjä. 

Samoin kuvittelevat Altain tatarit, että lapsen sielu (kul) on 
taivaasta kotoisin. Anohin kertoo teleuttien uskovan, että änäm 
jajutsi ('emo /.’), joka asuu taivaan neljännessä kerroksessa, antaa 
lapselle sielun. Äidin kohtuun tämä sielu asettuu pienen punaisen 
hyönteisen hahmossa. Synnynhaltiatar määrää samalla asianomai¬ 
sen lapsen elämän pituuden merkiten sen erikoiseen kirjaan. Kun 
tämä merkintä kirjassa tummenee, selittävät teleutit, on se hetki 
tullut, jolloin sielun (sur) on ainaiseksi poistuttava ruumiista. Syli- 
lapsen kuoltua on teleutiäidillä tapana pusertaa maitoa rinnoistaan 
ja pirskoittaa sitä ilmaan änäm jajutsi\\e. Teleutit uskovat lisäksi, 
että eläintenkin sielut (kul) ovat taivaan lahja. Anohinin mukaan 
niiden antaja, ärmän-kän, asuu taivaan kolmannessa kerroksessa. 11 

Altailaisten uskomuksia esittäessään Radloff kertoo, että »kor¬ 
kein luoja», kudai jajutsi, asuu taivaan viidennessä kerroksessa, 32 ja 
samoin sanoo Verbitskij: »Viidennessä taivaassa asuu mahtava henki, 

jajutsi , joka on pienokaisten luoja.» 13 Verbitskijn julkaisemista 
tatarinkielisistä samaninlauluista huomaa, että jajulsia on täälläkin 
tällöin kuviteltu naispuoliseksi olennoksi: änätn jajutsi ('emo 
Saapuessaan menojensa aikana viidenteen taivaaseen samani näet 
tervehtii tätä olentoa tällä nimityksellä. Joskus hän nimittää tätä 
haltiatarta myös » jajutsi kaani-emoksi». Varsin kiintoisa on seuraava 
samanin esittämän laulun kohta: 

Viidennen taivaankerroksen emo jajutsi, 
liasta puhdistava maidonvalkoinen järvi, 
taphhai, joka leikkaa napanuoran, 
rukoilemalla rukoilen jajutsi kaania. 14 

»Maidonvalkoinen järvi» (sut-ak-köl) , joka mainitaan tässä lau¬ 
lussa, kuuluu paratiisimaisemaan, ja monet merkit viittaavatkin 
siihen, että lasten sielujen on uskottu saapuvan maan päälle juuri 
taivaallisesta paratiisista. Tätä koskevia altailaisten uskomuksia 
Radloff kuvailee seuraavin sanoin: »Ylhäisellä bai ulgäniUä on kaksi 
poikaa, jajyk, jota sanotaan myös mai-änä ksi, ja mai-lärä. Ne ovat 
ihmiskuntaa suojelevia jumalia ja asuvat kolmannessa taivaan- 
kerroksessa. Täällä on myös siit-ak-köl , maidonvalkoinen järvi, 
kaiken elämän alkulähde, ja sen läheisyydessä särö-vuori, seitsemän 
kudain (jätti kudai = seitsemän jumalaa,! olinpaikka. Nämä asuvat 
täällä alamaistensa, jajutsie n kera, jotka ovat ihmisten suojelus- 
enkeleitä ja seuralaisia. Täällä on myös paratiisi (ak, so. valkoinen,!, 
missä autuaat ja hurskaat (aktu = valkoiset, so. vanhurskaat,! 
viettävät onnellista elämää. Jälkimmäiset ovat nykyään elävän 
ihmiskunnan esi-isien joukko, joka elää täällä suvuttain ja joka voi¬ 
makkaiden perhesiteiden vuoksi hoitaa välittäjätointa taivaanjuma- 
lien ja maan päällä elävien jälkeläistensä välillä voiden myös avustaa 
näitä hädässä.» 16 

Toisessa kohdassa Radloff jatkaa: »Kun ihmisen on synnyttävä, 
antaa bai ulgän ensiksi käskyn pojalleen jajyldUe, joka isänsä kehoi¬ 
tusta noudattaen uskoo esi-isien pyynnöstä syntymän jonkun ja- 
jutsin huostaan. Tämä ottaa elämänvoimaa maidonvalkoisesta jär¬ 
vestä (sut-ak-köl), sallii syntyvän tulla maailmaan ja avustaa sitä 
ollen sen turvana koko elämän aikana.» 16 

Näitä Radloffin arvokkaita tiedonantoja tarkastaessa huomaa, 
että pienokaisten sielujen taivaallinen koti todella on paratiisi: 
siirö-vuori, seitsemän jumalan asuinpaikka, on epäilemättä paratiisi- 
vuori samoinkuin tuo maidonvalkoinen järvi, »kaiken elämän alku¬ 
lähde», jota sanotaan myös »maitojärveksi» (sut-köl) on paratii¬ 
sissa sijaitseva elämänvedenlähde. Mitään synnynjumalatarta emme 



118 


Altain suvun uskonto 


tästä paratiisimaisemasta tapaa, jollei sitä edusta juuri tuo »maito- 
järvi», johon jajutsi-emo samaninlaulusta päättäen on mitä lähei- 
simmässä suhteessa. On näet huomattava, että Altain tatarit viet- 
täessään kukkien puhjetessa kevätjuhlaa palvovat muiden jumalien 
ohella myös »maitojärveä» erikoisena jumaluutena, jota burjattien 
taruissa sanotaan »maitojärvi-emoksi». 17 Vieläpä Volgalla asuvien 
tsuvassienkin jumalainluettelossa mainitaan »maitojärvi-emo» (syt- 
kal amine). 18 Mahdollisesti sama olento on alunperin ollut myös 
tsuvassien Ison surettaa tura, joka syntyvälle tuottaa sielun (Ison) 
erikoisesta, idässä sijaitsevasta paikasta (todennäköisesti paratii¬ 
sista). 19 Miten lieneekin, muistuttaa »maitojärvi» elämän lähteenä 
iranilaisten Ardvisura-järveä, jonka kuviteltiin sijaitsevan Hara- 
berezaiti nimisellä keskusvuorella elämänpuun alla ja jota on palvottu 
synnynj umalattarena. 

Radloffin mainitsemat jajutsit taas tarkoittavat tässä jonkinlaisia 
ihmisten suojelusenkeleitä. Hän huomauttaakin altailaisten uskovan, 
että kullakin ihmisellä on kaksi elämänaikaista seuralaista: oikealla 
puolella hyvä jajutsi, vasemmalla paha körmös, joista edellinen kir¬ 
joittaa muistiin kaikki ihmisen hyvät teot, jälkimmäinen taas pa¬ 
hat. 20 Tällaista jajutsia voidaan verrata jakuttien äjäkhsyl- haltiaan, 
josta Priklonskij sanoo, että se auttaa ihmistä tekemään hyvää ja 
että jos se jättää ihmisen, joutuu tämä pahojen henkien valtaan. 21 
Myös mongolit puhuvat ihmisen »onnen säätäjästä» (dzol-dzajagalsi ), 
joka varjelee asianomaista kaikelta pahalta. 22 Erikoisesti lasten 
jumalatar, niiden terveyden ja onnen suojelijatar on ämägäldzi- 
dzajagatsi. 23 Kuten mainittu, johtuvat sekä jajutsi että dzajagatsi 
samasta alunperin säätämistä ja määräämistä merkitsevästä sanasta. 

Radlov mainitsee vielä kaksi paratiisissa asuvaa ylijumalan 
poikaa, joista mai-tärä on buddhalainen bodhisatva Maitreja; jajykin 
eli jajyk- känin taas olemme tavanneet mm. vedenpaisumustani!] 
yhteydessä. Selitys, että jajyk on sama kuin mai-änä, lienee erehdys. 
Ainakin Karunovskaja sanoo teleutien uskomuksia kuvatessaan, 
että mai-änä on naispuolinen olento, joka suojelee lapsia, ja että 
teleutit piirtävät siitä kauniin nuoren naisen muotoisen kuvan, 
jolla on aaltoilevat hiukset. Tällä mai-änällä sanotaan olevan olin¬ 
paikka ihanalla syryn (vrt. Radloffin siirö)-vuorella, missä henget 
levähtävät ja nauttivat ravintoa ja missä ne, jouduttuaan koske¬ 
tuksiin ihmisten kanssa, puhdistautuvat »maitojärvessä». 24 Näin 
ollen on siis mai-änä juuri paratiisin haltiatar. 

Anohin, joka jumalaemoa nimittää nimellä änäm-jajutsi, huo¬ 
mauttaa, että se syystä tai toisesta voi jättää teleutiperheen lapsetto¬ 
maksi ja että tällöin on ollut tapana kääntyä ada-kizin ja jö-käni n 

puoleen. 25 Edellinen tarkoittaa ihmiskunnan esi-isää, Aatamia; 
jälkimmäisen Radloff kertoo asuvan maannavalla, jossa maan puista 
korkein, jättiläissuuri kuusi, kohottaa latvansa bai-ulgänin asunnolle. 
Ihmeellisen asuinpaikkansa vuoksi, joka sekin kuuluu paratiisikuvi- 
telmiin, Radloff sanoo, että jö-kän on mahtinsa puolesta melkein 
ylijumalan veroinen. 26 

Läheisessä suhteessa edellämainittuihin synnynjumalattariin on 
vielä se ostjakkien lapsia antava haltiatar, joka asuu taivaan 
»seitsenkerroksisella vuorella» ja joka lapsen syntyessä merkitsee 
»kultakirjaiseen seitsenoksaan, kultapiirtoiseen seitsenoksaan» kul¬ 
loinkin syntyvän elämänsuunnan ja vaiheet. 27 Tällaisena tuo ostjak¬ 
kien jumalatar muistuttaa sitä aikaisemmin mainittua batakkien syn- 
nynhaltiatarta, joka asuu djambu-barus nimisen elämänpuun alla 
ja jonka tehtävänä on kirjoittaa tuon ihmepuun lehtiin kunkin 
syntyvän kohtalon. 28 Kun kumpikin kansa on kirjoitustaitoa vailla, 
on selvää, että tämä kuvitelma on kumpaisellekin taholle tullut 
muualta. Rohkenemme myös väittää, että yllämainitut lapsen 
sielun alkukotia koskevat uskomukset ovat turkinsukuisilla kansoil¬ 
la vierasta perintöä. 

Tällä ei kuitenkaan ole sanottu, etteikö turkinsukuisillakin kan¬ 
soilla olisi ollut myös omaperäisiä syntymään liittyviä uskomuksia 
ja tapoja. Esimerkkinä sellaisista mainittakoon, että Turuhanskin 
piiriin tungusiäidit kuvittelevat vainajien syntyvän tähän maail¬ 
maan uudelleen ja että he synnytystuskissaan turvautuvat kotoisiin 
suojelushaltioihinsa. Nämä muodostavat osan niistä monista hal- 
tianukeista, jotka eri tavoin palvelevat tungusiperhettä ja jotka 
periytyvät polvesta polveen. Altailaiset ja teleutit nimittävät vas¬ 
taavia haltioita nimillä ämägändär ja änäkälär ja tarkoittavat niillä 
manalle menneiden isoäitien ja näiden äitien henkiä. Karunov- 
skaja kertoo, että kun nuori vaimo tuntee synnytyshetken lähestyvän, 
tämä menee vanhempainsa luo noutamaan ämägäridär-haitioita, 
sillä niiden avutta hän pelkää olevansa kuoleman oma. Milloin joku 
nuorikko joutuu miehelään perin etäälle, vie tämä kotoaan saamansa 
haltiat jo myötäjäisten kera uuteen kotiinsa. Perheen vanhimman 
naispuolisen jäsenen sanotaan myös valmistavan ämägändär -nukkeja 
nuorikkoa varten, jotta tämä tarpeen tullen voisi niihin turvautua. 
Nämä nuket ovat ulkomuodoltaan usein varsin vaatimattomia, 
erikoista huomiota saavat osakseen vain silmät, jommoisina toimivat 
päähän kiinnitetyt lasihelmet. Muutamin paikoin uskotaan, että 
sen väriset kuin nämä silmät sattuvat olemaan, sen väriset ovat myös 
syntyvän lapsen silmät. Ämägändär-nukke ]a säilytetään nykyjään 
tavallisesti uunin päällä palttinapussissa, missä niitä saattaa olla 

useampiakin. Paitsi synnyttämisen aikana muistellaan niitä muul¬ 
loinkin, ainakin joka kevät ja syksy on niitä ruokittava. Tällöin 
ne otetaan esille ja niiden eteen pannaan yön ajaksi maitoon keite¬ 
tyistä vehnäjauhoista valmistettua puuroa (salamat). Puurokuppiin 
asetetaan lusikka kutakin haltiaa varten. Samalla kestitään usein 
muitakin kodinhaltioita. Pitemmän ajanjakson jälkeen on vielä 
ollut tapana teurastaa lammas ämägändär-haltioille. 29 

Tällaisia synnynhaltioita on ollut ugrilaisillakin kansoilla. Aina¬ 
kin Nosilov kertoo nähneensä eräällä mummolla pörröisen nuken, 
joka auttoi omistajaansa tämän nuoruudessa saamaan lapsia. Kar¬ 
jalainen kuitenkin huomauttaa, etteivät nämä haltiat toimi e 1 ä- 
män antajana, vaikka ne tavalla tai toisella voivat hankkia 
vanhemmille lapsionnea ja syntyneille »kuoppaisen tien, kumpuisen 
tien tasaiseksi tasoittaa». 30 Tämä Karjalaisen huomautus soveltuu 
epäilemättä myös Altain tatarien ämägändär- haltioihin. 

Lapsen synnyttyä on Siperian kansoilla ollut tapana pitää pi¬ 
toja, joihin läheiset sukulaiset, toisin paikoin vain naiset, osallis¬ 
tuvat. Priklonskij sanoo jakutti-isännän teurastavan tällöin tum¬ 
manharmaan hevosen (tamman), jonka lihat keitetään ja nautitaan 
kolmantena päivänä synnytyksen jälkeen. Lihoja paloiteltaessa on 
varottava luiden särkymistä. Synnynhaltiattaren saattamismenoissa 
näyttelee v o i erikoista osaa. Tullakseen hedelmällisiksi naiset 
sivelevät sitä mm. kasvoihinsa hohottaen ja käsiään paukutellen, 
samalla he panevat voita tuleen. Voita he panevat tuleen jo aikai¬ 
semminkin synnyttämisen helpoittamiseksi. Näin heidän sanotaan 
lepyttävän synnynhaltiatarta. 31 

Näitä jakuttien menoja Pripuzov kuvailee seuraavin sanoin: 
»Ajysyi on naispuolinen jumaluus; sitä pidetään naisten suojelijat- 
tarena, joka synnyttämisen aikana tulee jurttaan ja viipyy siellä 
kolme päivää. Hänen kunniakseen pannaan synnyttäjän vuoteen 
pääpuoleen teuraan kokonaisia osia keitettynä sekä voikuppcja. 
Näitä ruokia syödään kolmantena päivänä. Ennen syöntiä suori¬ 
tetaan seuraavat menot: miehet poistuvat jurtasta, jonne synnyttä¬ 
jän ystävättäret kerääntyvät. Kätilö valmistaa tuohesta lieden 
arinalle teltan, asettaa siihen äskensyntyneen poikalapsen kunniaksi 
tuohesta tehtyjä hevosia ja lehmiä, sekä jousen ja nuolia, sitten 
sivellettyään tähän kaikkeen voita sytyttää palamaan ja alkaa ho¬ 
hottaa, johon muutkin läsnäolevat naiset yhtyvät. Hohottamalla 
he saattavat a/ysyl-jumalatarta, joka on tästä erittäin mielissään.» 32 

Trostsanskij taas kertoo, että kun naiset kolmantena päiv ( nä 
kokoontuvat, he kaivavat jurtan maapohjaan kuopan ja rakentavat 
sen reunalle pienen hevospaalun, johon sitovat tuohisen hevosen. 

Lisäksi he valmistavat pienen jousen ja nuolen 
sekä tuohesta erinäisiä eläimiä, joita jakutit 
pyydystävät ja joihin joku naisista tällöin täh¬ 
tää. Näin he menettelevät poikalapsen syn¬ 
nyttyä. Jos taas tyttö on syntynyt, pannaän 
samaan paikkaan lankaa ja tuohesta tehtyjä 
naisten työkaluja. Lopuksi tehdään kuoppaan 
tuli panemalla siihen heiniä ja hehkuvia hiiliä, 
joiden päälle vaimot kuopan ympärillä istuen 
ripottelevat voita ja hohottavat. Tuleen he 
keräävät myös nuo edellämainitut esineet usko¬ 
en, että se heistä, jonka puoleen savu kääntyy, 
synnyttää seuraavan lapsen. 33 

Yhtä huomattavaa osaa näyttelee v o i 

burjattien vastaavassa juhlassa. Alarskin piirissä Kuv ^ 21. Neljän lap- 
° 1 sen äidin merkki. Kci- 

sukulaiset saapuvat kolmantena päivänä kutsu- runovskajan kuvauk- 

matta kesteihin, joita varten täällä teuraste- sesta. 

taan lehmä tai lammas. Menojen päättäjäisiksi sytytetään synny¬ 
tyspaikan ääreen tuli, jonka ympärille läsnäolijat istuutuvat syöden 
puuroa (salamat) ja pirskoittaen suustaan voita tuleen. Samalla 
kaikki huutavat yhteen ääneen: »Anna enemmän onnea, anna poika»! 
Näin kolmesti huudettuaan he voitelevat voilla toisiaan, naiset 
miehiä ja miehet naisia, säälimättä edes pukuja. 31 

Goldit viettävät vasta kymmenentenä päivänä lapsen synnyttyä 
perhejuhlaa, jossa puuro on pääateria. Sukulaisille viedään ku¬ 
hunkin taloon niin monta puurokuppia kuin kussakin talossa on 
aviovaimoja. Lisäksi viedään vanhimmille sukulaisille lahjoja, nim. 
pojan synnyttyä metsästys- ja kalastusvälineitä, tytön taas naisten 
työkaluja. Samalla kutsutaan sukulaisia pitoihin, joihin saapuessaan 
nämä tuovat paljon arvokkaampia vastalahjoja. 35 

Erikoista huomiota saa lapsen napanuora kaikkialla osakseen. 
Goldit ja tungusit ripustavat sen puuhun. 36 Teleutti-äidit panevat 
lastensa napanuorat pieniin palttinapusseihin, kunkin erikseen, ja 
säilyttävät niitä arkussa. Kun tytär tuntee synnyttämishetken lä¬ 
hestyvän rientää hän äitinsä luo hakemaan napanuoransa uskoen, 
että hänellä on siitä hyötyä. Altailaisten keskuudessa taas vaimot 
asettavat lastensa napanuorat pikkuruisiin kukkaroihin, joihin 
ripustetaan helminauhoja ja jotka kiinnitetään koristettuun kannat- 
timeen (kuva 21). Juhlahetkinä ja pitkillä matkoilla tämä laitos 
riippuu aina äidin vasemmalla kupeella ilmaisten, montako lasta 
asianomainen vaimo on synnyttänyt. 37 

TÄHDET. 

Vaikka turkinsukuiset kansat ovat olleet nomadeja, jotka hel¬ 
posti voivat perehtyä tähtien kulkuun ja yöllisen taivaan yksityis- 
seikkoihin, sanoo Wambery, ei saata olla ihmettelemättä, että näiden 
astronomiset tiedot silti ovat verraten vähäiset. 1 Tämän hän 
olettaa johtuvan siitä, ettei Keski-Aasian aroseutujen taivas ole yhtä 
kirkas eivätkä tähdet yhtä loistavat kuin esim. Kaksoisvirranmaassa 
seemiläisten kansain kotiseudulla. Siitä hänen mielestään myös 
johtuu turkinsukuisten kansain tähtinimistön niukkuus. 

Kun Altain suvun kansat jo varhain ovat joutuneet eri tahoilta 
tulleiden kulttuurivirtausten piiriin, on sitäpaitsi epävarmaa, mitä 
näiden tähtiin liittyvissä uskomuksissa ja taruissa todella on oma¬ 
peräistä. Kuitenkin on ilmeistä, että jotkut tähdet tai tähtikuviot 
täälläkin, kuten muualla, ovat erikoisemmalla tavalla päässeet huo¬ 
mion kohteiksi. Onhan erinäisillä tähdillä ollut tärkeä merkitys jo 
yöllisen vaeltajan opastajina ja ajankulun osoittajina. Jo ammoin 
näyttävät kaikki pohjoisen pallonpuoliskon kansat seuranneen yön 
kiitäviä hetkiä varsinkin Otavan asennoista, jotka säännöllisesti 
vaihtelevat tämän tähtikuvion häviämättä milloinkaan taivaan¬ 
rannan taakse. Itä-Aasiassa Otava on asetettu myös vuodenaikojen 
yhteyteen: »Kun Otavan pyrstö viittaa itään päin, on kevät koko 
maailmassa, kun se viittaa etelään päin, on kesä, ja länteen, syksy, 
mutta kun se kääntää pyrstönsä pohjoista kohti, on talvi koko 
maailmassa.» Muutamat kansat ovat lisäksi ennustaneet Otavasta 
ilmojen muutoksia. Obin ostjakit, jotka nimittävät tätä tähtiku¬ 
viota »hirveksi», selittävät, että kun »hirvi kutistuu», so. kun Otavan 
tähdet näyttävät vetäytyvän kokoon, tulee pakkanen, mutta päin¬ 
vastaisessa tapauksessa eli »kun hirvi laajenee», odotetaan lämmintä 
ja lumipyryä. Sama käsitys on ollut yleinen Turuhanskin piirin 
asukkailla. 2 

Suurimmat ilmojen muutokset uskotaan kuitenkin johtuvan 
seulasista eli plejadeista. Esimerkkejä tästä on muistiinpantu muis¬ 
sakin maanosissa. Niinpä Amerikassa ja Etelämeren saarilla asuvien 
alkuasukkaiden keskuudessa on tämän tähtisikermän nousua pidetty 
tuulisen ajan tai sadekauden merkkinä. 3 Eikä seulasten vaikutus 
ilmastoon näytä olleen Euroopassakaan tuntematon. Kerätessään 
lappalaisten kansantietoutta Forbus näet tiedustelee: »Oletko pal¬ 
vonut seulasia, jotta ne lämmittäisivät ilmaa?» 4 Turkinsukuiset kan¬ 
sat ovat uskoneet, että seulaset ovat kylmän aiheuttajia. Jakutit 
sanovat niiden synnyttävän talven. Tämä käsitys on tietenkin joh- 

tunut siitä, että seulasten nousua seuraa täällä kylmä ajanjakso, 
kun taas sen laskeutuminen sattuu lämpimän vuodenajan alkuun. 
Entisaikaan, niin jakutit kertovat, oli talvi paljoa pitempi ja kyl¬ 
mempi kuin nykyjään, mutta kun muudan samani hakkasi poikki 
seulasten sidepuun, pääsivät nämä kulkemaan nopeammin, ja niin 
kävi talvi lyhyemmäksi. Lastuista, jotka samanin iskiessä lensivät 
ilmaan, ovat lukemattomat tähdet saaneet alkunsa. 5 

Hyvin yleinen on käsitys, että seulasten kohdalla on taivaan kan¬ 
nessa tai peitteessä jonkinlainen reikä. Sitä varmaankin tarkoittaa 
useissa turkinsukuisissa kielissä esiintyvä seulasten nimitys: urker, 
urker, urgel y.m. Gorohov huomauttaakin, että jakutit ymmärtävät 
urgeliUä ilmareikää. Tätä tulkintaa tukee myös jakuttilainen taru, 
jossa kerrotaan, mitenkä muudan sankari kokosi kolmekymmentä 
paria sudenkoipinahkoja ja valmisti niistä itselleen rukkaset tuk- 
kiakseen urgelin, kun tämä »lakkaamatta puhalsi pakkasta ja vii¬ 
maa». 6 Näihin uskomuksiin soveltuvaa »seula» nimitystä ovat 
puheena olevasta tähtikuviosta käyttäneet mm. votjakit, liettualai¬ 
set ynnä Itämeren suomalaiset. 

Kysymystä, mitä taivaan lukemattomat tähdet oikeastaan ovat, 
eivät Siperian kansat ole jaksaneet suurinkaan pohtia. Hyvin ym¬ 
märrettävä on jakuttien selitys, että ne ovat pieniä reikiä, joiden 
läpi hohtaa taivaallinen valo. 7 Tämä käsitys sisältyy myös aikai¬ 
semmin mainittuun meteoria koskevaan kuvitteluun. Toisin paikoin 
ovat jakutit arvelleet tähtien olevan »taivaan meren heijastusta», 8 
mikä kuvittelu taas pohjautuu käsitykseen taivaankannen takaisesta 
merestä. 


Aurinko ja kuu. 

Altain kansat tarinoivat kaukaisesta ajasta, jolloin ei vielä ollut 
aurinkoa eikä kuuta. Ihmisten, jotka silloin lensivät ilmassa, ker¬ 
rotaan itse valaisseen ja lämmittäneen ympäristönsä, niin etteivät 
he edes kaivanneet aurinkoa. Mutta kun muudan heistä sairastui, 
lähetti Jumala erään olennon auttamaan ihmisiä. Tämä asetti tai¬ 
vaalle kaksi suurta metallipeiliä (toli), ja siitä päivin on maan päällä 
ollut valoisaa. 9 

Tämä taru näyttää olevan sukua käsitykselle, että ihmiset, 
ennenkuin he lankesivat syntiin, olivat jonkinlaisia valo-olentoja. 
Kalmukit selittävätkin, ettei paratiisin aikana vielä ollut aurinkoa 
eikä kuuta, vasta kun maailma ihmisten syntiin langettua pimeni 
heidän ympärillään, luotiin aurinko ja kuu. 10 

Tarussamme ilmenevä käsitys auringosta ja kuusta jonkinlaisina 
metallipeileinä kuvastuu myös eräistä ennustamiseen liittyvistä usko¬ 
muksista ja menoista, joiden mukaan kaikki, mitä maan päällä ta¬ 
pahtuu, heijastuu aurinkoon ja kuuhun sekä näistä taas takaisin 
tietäjän taikapeiliin. Niinpä muudan altailaisen tarun sankari 
asettaa taikapeilinsä kohti aurinkoa ja kuuta voidakseen niiden 
kuvahaisesta nähdä, minne varsa, jota hän etsii, on kadonnut. 11 
Tämä tiedustamistapa on levinnyt myös Pohjois-Siperian kansojen 
keskuuteen. Onpa ostjakkienkin mailla aurinko ollut tärkeä katsonta- 
ennustuksen välikappale: »sitä tarkaten tietäjä näkee kaukanakin 
olevan ihmisen olot ja kohtalon.» 12 Siperialaisella noidalla on li¬ 
säksi tapana kiinnittää pukuunsa aurinkoa ja kuuta esittäviä me¬ 
tallilevyjä ja -peilejä. 

Keski-Aasiassa on muistiinpantu taru, jonka mukaan alunperin 
oli useampia, kolme tai neljä aurinkoa. Burjatit kertovat, että täl¬ 
löin oli maan päällä tuskastuttavan kuuma, kunnes Erkhe-Mergen 
niminen sankari jousellaan pudotti taivaalta mereen muut auringot 
paitsi yhtä, joka edelleen jäi valaisemaan ja lämmittämään maata. 13 
Torgoutien legendanomaisessa tarussa sanotaan paholaisen (sulman) 
luoneen kolme aurinkoa polttaakseen Jumalan (Burkhan-baksin) 
perustaman maan. Tällöin, jolloin ei vielä ollut ihmisiä, Jumala 
peitti kaiken vedenpaisumuksella, niin että paholaisen oli pakko 
alistua. Ainoastaan yksi aurinko jäi taivaalle, muut Jumala syöksi 
syvyyteen, jonka paholainen sai asuinpaikakseen. 14 

Taru useammasta auringosta tavataan lisäksi Amurin laaksosta. 
Goldit kertovat, että muinoin kun oli kolme aurinkoa, ihmiset olivat 
tulemaisillaan sokeiksi niiden valosta ja menehtymäisillään niiden 
helteestä. Kuumenipa itse maakin, niin että vesi kiehui joissa. 
Yöllä aurinkojen laskettua nousi taivaalle kolme kuuta, joten yö 
taas oli niin valoisa, etteivät ihmiset voineet nukkua. Pelastaakseen 
ihmiset muudan sankari »surmasi» jousellaan kaksi liikanaista aurinkoa 
ja kuuta. Kun maa noiden kolmen auringon paahtaessa oli peh¬ 
meätä ja myöhemmin kovettui, on kallioihin jäänyt jalanjälkiä mei¬ 
dän päiviimme asti. Eräät muut sikäläiset tungusiheimot selittävät, 
että vuorissa oleva kivihiili on muistomerkkinä ajasta, jolloin kolme 
aurinkoa sytytti maan palamaan. Nuolella surmattujen aurinkojen 
sanotaan vielä nykyjään näkyvän kahtena »varjona», jotka ovat 
paistamaan jääneen auringon kummallakin puolella. Samoinkuin 
goldit kertovat myös giljakit kolmesta auringosta ja kolmesta kuusta. 
Tällöin maa paloi ja hukkui kiehuvaan mereen. Vasta kun muudan 
taruolento istuutui lentävän poron selkään ja jousellaan »surmasi» 
tarpeettomat taivaanvalot, alkoi elämä uudelleen. 15 

Vertailun vuoksi mainittakoon, että vastaavanlaisia taruja esiin¬ 
tyy muuallakin, kuten Kiinassa (10 aurinkoa), Intiassa (7) ja Su- 
matralla (8). 16 

Taivaan valojen vangitsemista ja niiden vapauttamista koskee 
seuraava burjattilainen taru. Kun taivas ja maa, näiden lasten men¬ 
tyä avioliittoon keskenään, joutuivat sukulaisuussuhteisiin, kävi 
»maan isäntä» vierailulla taivaanjumalan luona. Lähtiessään hän 
pyysi aurinkoa ja kuuta kestilahjaksi. Kun taivaanjumala ei voinut 
tätä häneltä kieltää, vei »maan isäntä» taivaanvalot mukanaan ja 
sulki ne lippaaseen. Silloin pimeni koko luonto. Hädissään taivaan¬ 
jumala kääntyi siilin puoleen kehoittaen tätä hankkimaan takaisin 
auringon ja kuun. Siili suostuikin ja meni vierailemaan »maan isän¬ 
nän» luo. Kun vieras aikoi lähteä kysyi »maan isäntä», minkä lahjan 
tämä halusi kestiystävyyden osoitukseksi. »Anna minulle kangastus- 
hepo ja kaiku-keihäs», vastasi siili. »Kun »maan isäntä» ei voinut 
tätä pyyntöä täyttää, antoi hän kestiystävälleen auringon ja kuun. 
Siili laski nyt taivaanvalot entisille radoilleen, ja niin maailma tuli 
jälleen valoisaksi. 17 

Alarskin burjateilta saadussa toisinnossa esiintyvät taivaan- 
haltia, Kän-Tsurmasan, ja merenhaltia, Liisat, kestilahjojen vaihtajina. 
Kun edellinen oli antanut jälkimmäiselle auringon ja kuun, pimeni 
koko luonto, ihmiset eivät enää löytäneet toisiaan, ja eläimetkin 
huusivat hätääntyneinä. Tällaista kurjuutta kesti kolme vuotta, 
jona aikana paljon elämää tuhoutui. Tietämättä, mitenkä aurinko 
ja kuu saataisiin takaisin taivaalle, Kän-Tsurmasan sai siililtä neu¬ 
von lähteä vastavierailulle merenhaltian luo pyytämään tältä vasta¬ 
lahjaksi niin vaikeasti annettavia asioita kuin »metsänhuminaa ja 
merenpoukamaa». Kun merenhaltia ei voinut tätä pyyntöä täyttää, 
antoi hän takaisin auringon ja kuun. Samalla taivaanhaltian tyt- 
tären ja merenhaltian pojan avioliitto purkautui. 18 

Neuvonantajana mainittu siili esiintyy eräissä muissakin ta¬ 
ruissa viisaana eläimenä, milloin tulen keksijänä, milloin maanvilje¬ 
lyksen opettajana. 19 Myös muinaisiranilaisten tarustossa on tällä 
eriskummallisella eläimellä ollut hyvin huomattava sija. 

Taivaanvalojen luonnetta kuvatessaan Altain tatarit tarinoivat, 
mitenkä Otsirvani asetti säilälleen tulta ja sinkosi sen taivaalle luo¬ 
den auringon ja mitenkä hän lyöden miekallaan veteen loi kuun. 
Kun aurinko näin on luotu tulesta, on se polttavan kuuma, vedestä 
ilmaantunut kuu taas on kylmä. 20 Kuun synty selittää myös, minkä 
vuoksi sen on uskottu tuottavan yöhalloja ja kosteutta. Käsitys 
kuun kylmyydestä ja auringon kuumuudesta kuvastuu vielä teleu- 
tien tarusta, jossa kerrotaan, että kun muudan kaani vaati tyttärensä 

kosijaa tuomaan taivaalta kuun oven ääreen ja ja auringon ikkunan 
eteen, niin kuun saapuessa liedellä kiehuva vesi jäätyi ja auringon 
saapuessa kaikki nääntyi kuumuuteen. 21 

Useimmat turkinsukuiset kansat kuvittelevat aurinkoa naispuoli¬ 
seksi (aurinko-emo) ja kuuta miespuoliseksi (kuu-isä, kuu-ukko)- 
Taruissa puhutaan myös aurinko- ja kuu-kaanista. 22 Kiinalaisten 
lähteiden mukaan oli mongolihallitsijoilla tapana käydä aamuin 
aurinkoa, illoin kuuta palvomassa. 23 Goldien sanotaan uhraavan 
auringolle sairauden johdosta. Tällöin ei turvauduta samanin apuun, 
vaan joko sairas itse tai tämän omaiset menevät pihalle aamulla 
varhain odottamaan auringon näyttäytymistä. Sinä hetkenä, jolloin 
aurinko kohoaa vuorten yli, joku rukoilee sanoen: »Sääli veljeäni, 
hän on kunnon ihminen, annamme sinulle kestityksen.» Jos sairas 
sitten pian tervehtyy, teurastetaan auringolle kukko, kesy sorsa tai 
sika. Eläimen verta sekä osa sisälmyksiä, kuten sydän, maksa ja 
keuhkot, heitetään nousevaa aurinkoa kohti. Samoin pirskoitetaan 
viinaa ilmaan. Tällaisen kotoisen uhrin, jossa huomaa kiinalaista 
vaikutusta, voi kuka hyvänsä toimittaa. 24 Volgalla asuvat maata 
viljelevät tsuvassit ovat uhranneet »aurinko-emolle» valkoisia teu¬ 
raita. 

Goldien kerrotaan toimittavan uhreja myös kuulle ja Orionille. 25 
Muiden kansojen kuunpalvonnasta ei ole juuri muita tietoja, kuin 
että uutta kuuta on ollut tapana tervehtiä. Tällöin lausutaan toi¬ 
vomus, että uusi kuu tuottaisi onnea ja menestystä. 26 Siperian 
pohjoisimmat kansat ovat tuskin koskaan toimittaneet kuulle sen 
enempää kuin auringollekaan teurasuhreja, vaikka näillä tähdillä 
onkin tärkeä merkitys mm. tungusien samaninmenoissa. Kun 
auringon uskotaan näkevän ihmisten teot, vetoavat tungusit siihen 
sanomalla: »aurinko nähköön!» tai: »aurinko tietäköön!» 27 Myös 
jakutti kääntyy vannoessaan aurinkoa kohti ja lausuu: »Jos olen 
tehnyt väärän valan, kieltäköön aurinko minulta valonsa ja läm¬ 
pönsä!» 28 Keski-Aasian iranilaiset pitävät auringon nimessä teh¬ 
tyä valaa erittäin pätevänä, sillä aurinko rankaisee sitä, ken 
valansa rikkoo. 29 

Luonnollisesti ovat turkinsukuiset, kuten muutkin kansat, las¬ 
keneet ajankulun auringon kierrosten ja kuun vaiheiden mukaan. 
Piano Carpini sanoo mongolien alkaneen sotaretkensä sekä ryhtyneen 
muihin tärkeisiin toimiin ainoastaan uuden- tai täysikuun aikana. 
Jakutit ovat viettäneet häänsä uudenkuun aikana samoinkuin viro¬ 
laiset. 30 Aurinkoon ja kuuhun liittyvä ilmojen ennustaminen on 
Keski- ja Pohjois-Aasiassa jotenkin sama kuin Suomessa. Kuun 
kehää tungusit sekä Jenisei-ostjakit pitävät talvella kylmän, ke- 

säilä sateen enteenä huomauttaen, että kuu pahojen ilmojen vuoksi 
tällöin »tekee teltan» itselleen. Saman sananparren tuntevat Obin 
ostjakit. 31 

Kaikkien kansojen keskuudessa ovat kuun pilkut askaroittaneet 
ihmisten mielikuvitusta. Tämä ilmiö onkin antanut aihetta monen¬ 
moisiin taruihin. Niinpä jakutit kertovat köyhästä orpotytöstä, 
jonka oli niin vaikea tulla toimeen, että kuu sääli häntä ja päätti 
ottaa hänet luokseen. Kun tyttö eräänä pakkasyönä oli vettä nou¬ 
tamassa, laskeutui kuu alas, nosti lapsen helmaansa ja kohoutui 
jälleen taivaalle. Sen vuoksi kuussa näkyy yhä vieläkin tyttö, 
jolla on olallaan tanko ja siinä kaksi vesiämpäriä. Toisin paikoin 
jakutit näkevät kuussa kaksikin lasta, veljen ja sisaren, jotka vettä 
noutamaan mennessään olivat jääneet katselemaan kuuta. Sen 
vuoksi jakutit kieltävät lapsiaan kuuta katselemasta varsinkin 
täydenkuun aikana. 32 

Burjatit näkevät kuussa paitsi tyttöä tankoineen ja vesiämpä- 
reineen vielä pajupensaan. Tytöllä oli ollut ankara ja kovasydä- 
minen äitipuoli; kerran kun tyttö viipyi vesimatkallaan, oli äitipuoli 
huutanut vihoissaan: »Jospa aurinko tai kuu ottaisivat sinut luok¬ 
seen!» Vettä kantaessaan olikin tyttö huomannut, että aurinko ja 
kuu laskeutuivat taivaasta häntä kohti. Säikähtyneenä hän silloin 
tarttui pajupensaaseen. Kun aurinko oli ottamaisillaan tytön, 
sanoi kuu: »Sinä kuljet päivällä, minä yöllä, anna tyttö minulle!» 
Aurinko suostui kuun pyyntöön, ja kuu kiskaisi tytön maasta ämpä- 
reineen ja pensaineen. 33 Tässäkin muodossa tämä taru esiintyy 
myös jakuteilla. 34 

Onpa tungusienkin keskuudessa muistiinpantu taru, jossa ker¬ 
rotaan, mitenkä muudan vedenkantajatyttö pyysi kuuta pelastamaan 
hänet kovasta kohtalostaan ja mitenkä kuu tyttöä säälien otti tämän 
vesiämpäreineen luokseen. Samoin goldit tuntevat tarun ankarasta 
äidistä, joka kirosi vesimatkalla viipyneen tyttärensä sanomalla: 
»Jospa kuu sinut ottaisi!» Goldit selittävät, että kuu tempasi tytön 
maasta niin nopeasti, ettei tämä ennättänyt edes laskea vesiämpä¬ 
reitä käsistään. 35 Myös giljakit näkevät kuussa naisen, jolla on 
vesiämpäreillä varustettu tanko hartioilla. 36 

Mainittu taru kuuhun joutuneesta vedenkantajasta, jonka toi¬ 
sinto on kirjaan pantu jo Snorrin Eddassa, on Euroopankin puolella 
ollut varsin yleinen. 37 Lisäksi on kiintoisaa todeta, että myös eräät 
Pohjois-Amerikan luoteisrannan asukkaat, kuten tlingitit ja haida- 
kansa, näkevät kuussa tytön ämpäreineen. 38 

Altain tatarit tarinoivat kuun »ukosta», joka ennenmuinoin oli 
ihmissyöjä ja asui maan päällä tehden suuria tuhoja. Taivaan vallat 

säälivät ihmisiä ja kokoontuivat neuvottelemaan, mitä tehdä. 
Aurinko sanoi: »Minä haluaisin laskeutua pelastamaan ihmisparat 
tuosta ilkiöstä, jollei kuumuuteeni olisi heille haitaksi.» Tämän 
kuultuaan kuu arveli, että ihmiset kyllä voivat sietää sen kylmyyttä, 
ja laskeutui maan päälle, missä se tapasi ihmissyöjän poimimassa 
marjoja tuomesta. Tällöin kuu sieppasi ilkiön puineen päivineen ja 
palasi taivaalle. Ihmissyöjä ja tuomi näkyvät yhä vieläkin 
kuussa. 39 

Turuhanskin piirin asukkaat näkevät kuussa samanin rumpui- 
neen. Tämä aikoinaan mahtava noita ryhtyi taistelemaan kuuta 
vastaan, mutta tuskin ennätti kuun läheisyyteen, ennenkuin tämä 
otti hänet vangikseen. 40 

Altain tatarien, kalmukkien ja mongolien käsityksen mukaan 
on kuussa jänis, jota samanit taivaanmatkallaan joskus tavoittele- 
vat. 41 Kuun »jäniksen» ovat tunteneet myös intialaiset, kiinalaiset 
ja japanilaiset, vieläpä jotkut muidenkin maanosien kansat. 

Kuun vähenemisen jakutit selittävät johtuvan siitä, että 
tarunomaiset sudet ja karhut syövät kuuta. Joka kerta kun kuu 
kasvaa entiselleen, saapuvat nämä pedot uudelleen sitä syömään. 42 
Goldien sanotaan kuvittelevan, että kuun pimenemisen aiheuttaa 
taivaanjumalan (ändurin) koira; kun se pääsee kuuta puremaan, 
pakenee kuu taivaan etäisimmille perukoille lääkitäkseen itseään 
yrteillä. Tällöin ei sen valo enää ylety maahan. 43 Myös giljakit 
uskovat, että kuuta syö siellä asuva koira. 44 Snorrin Eddassa kaksi 
sutta pyrkii sieppaamaan suuhunsa auringon ja kuun. 

Goldit, jotka pitävät kuuta miespuolisena ja aurinkoa nais¬ 
puolisena olentona, kuvittelevat kuun säännöllisen katoamisen ennen 
uutta kuuta johtuvan siitä, että nämä olennot, joista edellinen ajaa 
takaa jälkimmäistä, tällöin yhtyvät. 45 .. Samoin selittävät tlingitit 
auringonpimennystä: miespuolinen aurinko ja naispuolinen kuu 
kohtaavat tällöin toisensa taivaalla. 46 

On ymmärrettävää, että etenkin auringon ja kuun pimene- 
m i n e n on luonnonkansojen keskuudessa ollut omiaan herättämään 
pelonsekaista huomiota. Burjatit uskovat, että muudan eläinhirviö, 
joka lakkaamatta vainoaa taivaanvaloja, toisinaan nielaisee auringon 
tai kuun. Kun tämä alkha niminen peto kerran tykkänään pimitti 
maailman, suuttuivat jumalat ja katkaisivat sen ruumiin. Pedon 
peräpuoli putosi alas, mutta eloon jäänyt pääpuoli kummittelee yhä 
taivaalla. Joka kerta kun alkha vielä tämänkin jälkeen nielaisee 
tähdet, näyttäytyvät ne pian jälleen, peto kun ei enää voi kätkeä 
niitä ruumiiseensa. Kansa selittää, että milloin alkha ahdistaa 
aurinkoa tai kuuta, nämä rukoilevat apua. Sen vuoksi tulee ihmisten 

tällöin huutaa ja meluta, viskellä kiviä ilmaan, vieläpä ampuakin 
karkoittaakseen tuon hirviön. 47 

Toisin paikoin kerrotaan, että Otsirvani (Vajrapani) antoi aurin¬ 
gon ja kuun kerta valmistaa ihmisten iloksi »elämänvettä», mutta 
arakho joi sen ja saastutti astian. Kuultuaan kuulta, missä tämä 
peto piileksi, jumala hyökkäsi sen kimppuun ja löi sen poikki. Ara- 
khon eloon jäänyt etupuoli ahdistaa tämän vuoksi alituisesti kuuta. 
Jotkut väittävät näkevänsä kuun pilkuissa tämän ruumiin. 48 

Auringon ja kuun pimenemisen aiheuttava alkha eli arakho on 
sama kuin intialaisten rähu, jota koskeva taru on mongoleilla alku- 
kantaisemmassakin muodossa: Kun jumalat, devat, ja paholaiset, 
asurat, kirnusivat ns. »maitomerta», ilmestyivät siitä ensiksi esille 
aurinko ja kuu ja asettuivat taivaalle. Muun ohella ilmestyi vielä 
muudan elämännestettä sisältävä malja, jonka asurat valtasivat. 
Kormusta keräsi silloin devat ja huomautti näille, että jos pahat 
asurat juovat tuota nestettä, tulevat ne entistä väkevämmiksi, ja 
että malja sen vuoksi oli niiltä riistettävä. Tämän kuultuaan aurinko 
muuttautui kauniin immen hahmoon ja meni asurojen luo näiden ko¬ 
koontuessa juomaan elämännestettä. Kun asurat olivat epätietoisia 
siitä, miten heidän oli meneteltävä, jottei heille koituisi mitään 
pahaa, kehoitti impi (aurinko) näitä ensiksi puhdistautumaan kyl- 
peytymällä. Mutta sillä aikaa tämä poistui ja vei maljan devojen luo. 
Huomattuaan petoksen asurat sopivat keskenään, että yksi heistä, 
nim. rähu, hiipisi kuun hahmossa ryöstämään maljan takaisin. 
Kun todellinen kuu silloin saapui ja äkkäsi, että rähu täten yritti 
pettää jumalia, ilmoitti se asian Vajrapanille, joka katkaisi räliun 
miekallaan. Siitä päivin on rälui, jonka pääpuoli jäi eloon, vainon¬ 
nut aurinkoa ja kuuta. 49 

Amurin laaksosta tavattu käsitys taivaanvaloja ahdistavasta 
lohikäärmeestä on epäilemättä Kiinasta lähtöisin. 50 Metsätatarit ja 
altailaiset taas selittävät, että kuun pimennyksen aikaansaa muudan 
kuuhun joutunut ihmissyöjä peto, jälbägän, jolla mainitaan olevan 
seitsemän päätä. Sen vuoksi sanotaankin kuun pimennyksen aikana: 
»Jälbägän on syönyt kuun.» 51 Venäjällä asuvat tatarit ja tsuvassit 
puhuvat jonkinlaisesta peikosta, joka toisinaan nielee auringon ja 
kuun, mutta joka pian, kun tähdet alkavat polttaa sen suuta, jättää 
ne jälleen rauhaan. 52 

Samoinkuin burjatit ovat monet muutkin kansat pyrkineet 
meluamalla suojelemaan taivaanvaloja. Jo Ruysbroeck kertoo, että 
mongolit pimennyksen sattuessa rummuttivat, huusivat ja me¬ 
lusivat, mutta kun pimennys oli ohi, ryhtyivät iloisina viettämään 
juominkeja ja pitoja. 53 

A 

Paitsi aurinkoa ja kuuta ovat pohjantähti, pikku otava, suuri 
otava, kalevanmiekka eli orion, seulaset eli plejadit, iltatähti eli 
venus sekä linnunrata erikoisemmin kiinnostaneet Altain suvun 
kansoja. Aivan samat tähdet tai tähtikuviot ovat olleet myös Poh- 
jois-Amerikan alkuasukkaiden keskuudessa suurimman huomion 
esineinä. 


Pohjantähti ja pikku otava. 

Pohjantähden tärkeästä merkityksestä maailmanrakenteessa on 
jo aikaisemmin ollut puhe. Se seikka, että muut ympärillä olevat 
tähdet näyttävät kiertävän tuota »kultaista» eli »rautaista patsasta» 
on herättänyt ajatuksen tähtiä tähän yhdistävistä siteistä. Kirgisit 
nimittävät kolmea lähinnä pohjantähteä olevaa pikku otavan täh¬ 
teä, jotka muodostavat kaaren, »köydeksi», mihin saman tähtikuvion 
kaksi suurempaa tähteä, »kaksi ratsua», ovat sidotut. Toinen hevo¬ 
sista on valkoinen, toinen siniharmaa. Suuren otavan seitsemää 
tähteä he nimittävät »seitsemäksi vartiaksi», joiden tehtävänä on 
suojella hevosia niitä vaanivalta sudelta. Kun suden kerran onnistuu 
surmata hevoset, tulee maailmanloppu. 54 Toisin paikoin kerrotaan, 
että suuren otavan tähdet ovat »seitsemän sutta», jotka ajavat 
takaa noita hevosia; maailmanlopun edellä ne saavuttavat hevoset. 55 
Minusinskin piirin tatarit kuvittelevat, että kun »seitsemän koiraa» 
pääsee irti kahleistaan, tulee maailmanloppu. 56 On todennäköistä, 
että nuo koirat tässä tarkoittavat suuren otavan seitsemää tähteä. 
Näidenkin tähtien, samoinkuin muiden, uskotaan näet olevan tai¬ 
vaan paaluun sidottuja. Verraten yleinen on myös käsitys, että kun 
tähtien siteet syystä tai toisesta katkeavat, syntyy suuria häiriöitä. 

Slaaveillakin Etelä-Venäjällä tapaamme tarun sidotusta koirasta, 
jonka rautakahleet muodostaa, pikku otava; kun koira, joka yhä 
kaluaa kahleitaan, kerran vapautuu, tulee maailmanloppu. 57 


Suuri otava. 

Eräät Pohjois-Siperian kansat, vieläpä täällä asuvat venäläisetkin 
nimittävät suurta otavaa »hirveksi». Turuhanskin piirin samojedit 
kertovat, että pohjantähti on metsästäjä, joka koettaa kaataa tämän 
hirven. 58 Jenisei-ostjakit näkevät tässä tähtikuviossa sekä hirven 
että kolme metsästäjää. Etumaiset tähdet, jotka muodostavat ne¬ 
liön, ovat hirvi, kaaressa tuikkivat taas metsämiehiä, ensimmäinen 

on tungusi, toinen Jenisei-ostjakki, jonka vieressä välkkyvä pieni 
tähti (alcor) on hänen kattilansa, kolmas on venäläinen. Sitäpaitsi 
osoitetaan kolmea »hirven» etupuolella olevaa tähteä, joista yksi 
on eläimen »kuono», kaksi sen »korvia». 69 Epävarmaa on, kuuluuko 
tähän vielä seuraava jakuttilainenkin taru, jonka sanotaan eri 
alueilla liittyvän eri tähtiin mm. Orioniin: Kolme tungusia ajoi 
hirveä takaa taivaalle asti, missä he harhailivat kauan ja näkivät 
nälkää. Yksi metsästäjistä vihdoin kuoli, mutta muut kaksi sekä 
hirvi ja koira muuttuivat tähdiksi (»hirvitähti»). 60 

Vertailun vuoksi mainittakoon, että myös Pohjois-Amerikan 
intiaanit näkevät Otavassa eläimen, useimmiten karhun, jonka kin¬ 
tereillä on kolme metsästäjää. 61 

Tällaiset erämiesten elämää esittävät tähtikuvitelmat, jommoisia 
on muistiinpantu lappalaistenkin ynnä monien muiden luonnonkanso¬ 
jen keskuudessa, edustavat ilmeisesti varsin vanhaa perintöä. Var¬ 
haiskantainen lienee myös seuraava goldien taru: Oli kerran appi, 
anoppi ja vävy. Appi antoi vävynsä tehtäväksi pystyttää neljä 
paalua verkkojen kuivaamista varten. Kun tämä teki työnsä huo¬ 
limattomasti, appi aikoi häntä lyödä, mutta vävy pakeni anopin tur¬ 
viin. Nuo huolimattomasti pystytetyt paalut muodostavat epä¬ 
säännöllisen neliön Otavan tähdistössä. Kaaren kolmesta tähdestä 
ensimmäinen on appi, toinen vävy ja kolmas eli kaaren päässä oleva 
on anoppi. 62 

Keski-Aasian kansoilla liittyvät toisenlaiset tarut Otavaan. Bur- 
jatit selittävät, että Otavan seitsemän tähteä on seitsemän pää¬ 
kalloa. Muudan sankari surmasi kerran »seitsemän mustaa seppää» 
ja valmisti näiden pääkalloista seitsemän maljaa, joilla hän juotti 
vaimonsa, Manzan-Görmön, juovuksiin. Juotuaan tämä heitti 
maljat taivaalle, missä ne muodostuivat Otavan seitsemäksi tähdeksi. 
Seppien sanotaan olevan näiden tähtien suojeluksen alaisia. 63 Epä¬ 
varmaa on, minkä vuoksi mongolit, jotka nimittävät otavaa »seitse¬ 
mäksi ukoksi» tai »seitsemäksi burkhaniksi», ovat tälle tähtikuviolle 
uhranneet maitoa ja kumissia, vieläpä pyhittäneet kotieläimiäkin. 64 

Keski-Aasiassa tavataan varsin laajalla alueella taru, jossa 
noita »seitsemää ukkoa» tai »seitsemää kaania» syytetään varkau¬ 
desta. Mongolit kertovat, mitenkä nämä ryöstivät tähden seula¬ 
sista, missä niitä alunperin oli seitsemän, mutta nykyjään ainoas¬ 
taan kuusi. Tuo pieni »ryöstetty» tähti, joka tuikkii otavan kaa¬ 
ren keskimmäisen tähden rinnalla, on mongolien uskomuksissa 
tullut varkauden jumalaksi, jota varkaat muka ryöstö retkillään 
rukoilevat. 65 Altain tatarit selittävät, että seulaset tahtovat kostaa 
Otavalle ja ajavat yhä noita »seitsemää kaania» takaa niitä kuitenkaan 

saavuttamatta. 66 Kirgisitkin nimittävät Otavan tähtiä »seitsemäksi 
varkaaksi», kertoen näiden ryöstäneen toisen seulasten kahdesta 
tyttärestä. 67 Kaukaasiassa tarinoidaan, mitenkä muudan kaani jätti 
lapsensa »seitsemän veljen» kasvatettavaksi ja mitenkä seulaset, kun 
veljekset olivat kotimatkalla, hyökkäsivät näiden kimppuun aikoen 
ryöstää heidän kasvattinsa. Tarun mukaan veljekset ennättivät 
kuitenkin pelastaa tytön. 68 Tällaisena tämä toisinto on jo jonkin 
verran turmeltunut. 

Samaan sarjaan kuulunee lisäksi satu »seitsemästä veljestä» ja 
näiden pienestä sisaresta, jotka otettiin taivaaseen. Burjateilla on 
seuraavakin Otavaan liittyvä taru: Oli kerran köyhä mies, joka oppi 
ymmärtämään lintujen kieltä. Muutamana päivänä kun hän lepäsi 
puun alla, kuuli hän kahden korpin neuvottelevan, mitenkä erään 
kaanin poika, joka kauan oli maannut sairaana, voitaisiin pelastaa. 
Korppien neuvoja seuraten mies riensi kaanin luo ja paransi tämän 
pojan. Tästä palkkioksi kaani lahjoitti hänelle seitsemän ratsua. 
Kotimatkalla hän kohtasi kuusi miestä, joilla kaikilla oli jokin eri¬ 
koinen luonnonlahja. Yksi oli niin väkevä, että hän saattoi nostaa 
vuoren maasta; toisella oli niin tarkka kuulo, että hän voi kuulla, 
mitä maan alla tapahtuu; kolmas oli niin etevä jousimies, että hän 
saattoi nuolellaan pudottaa palan »taivaanvuorta»; neljäs oli niin 
kätevä, että hän helposti voi muuttaa toisen lintulajin sulat toiselle; 
viides saattoi koota suuhunsa kokonaisen virran vedet ja laskea ne 
ulos jälleen; kuudes oli niin ketterä, että hän voi saavuttaa arolla 
kiitävän villivuohen. Nämä sankarit lyöttäytyivät nyt tuon hen¬ 
kilön seuraan, jolla oli seitsemän hevosta. Silloin sattui se, jolla oli 
ihmeellisen tarkka kuulo, kuulemaan, mitenkä muudan kaani naitti 
tytärtään pannen kosijoille kolme vaikeasti täytettävää ehtoa. 
Tämän johdosta sankarit päättivät koettaa onneaan, menivät kaa¬ 
nin luo ja kosivat tämän tytärtä. Kun he vaikeimmatkin kokeet 
helposti suoritettuaan veivät neidon mukanaan, lähtivät kaanin 
huovit ajamaan heitä takaa, mutta nuo seitsemän sankaria pelas¬ 
tuivat kuitenkin saaliineen. Vihdoin Jumala otti heidät taivaaseen, 
missä he muuttuivat Otavan tähtikuvioksi. Ennenmainittu Otavan 
kaaren ääressä oleva pieni tähti on heidän ryöstämänsä neito. 69 

Saman taruaiheen näyttävät tunteneen jo muinaiset kreikkalai¬ 
set kertoessaan, mitenkä Elektra, yksi seulasten seitsemästä tähdestä, 
jonka sanotaan olleen troijalaisten kantaäiti, tuskaantui Troijan 
kukistuttua, niin että hän jätti alkuperäisen olinpaikkansa taivaalla. 
Sen vuoksi on seulasiin muka jäänyt vain kuusi tähteä, mutta sa¬ 
malla on Otavan yhteyteen ilmaantunut tuo pieni tähti kaaren kes¬ 
kimmäisen tähden ääreen. Kuitenkin on todennäköistä, että naisen 

Kuva 22. Vanhan kiinalaisen kuvan esittämä otava-ruhtinas. 


ryöstö, joka tarun mukaan aiheutti Troijan sodan, piilee tässäkin 
tähtitarussa. 

Oheisesta Otavaa esittävästä kiinalaisesta kuvasta noin v:lta 147 
käy ilmi, että sama pieni tähti on Kiinassakin ollut huomion koh¬ 
teena (kuva 22). 


Orion. 

Kuten otavaan liittyy Orioniinkin metsästystaru. Ennenmuinoin, 
niin kertovat burjatit, eli kuuluisa jousimies, joka pyydysti »kolmea 
hirveä» ja joka jo oli ne saavuttamaisillaan, kun eläimet yhfäkkiä 
kohoutuivat taivaalle. Metsästäjä ennätti kuitenkin vielä sinkauttaa 
nuolensa niiden jälkeen. Hirvet muuttuivat tällöin orionin kol¬ 
meksi rivissä olevaksi tähdeksi (»kolme hirveä»). Vähän alempana 
näkyy metsämiehen nuolikin taivaalla. 70 

Altain seuduilla on muistiinpantu useita tämän tarun toisintoja. 
Teleutit kertovat Kuguldei nimisestä sankarista, joka ratsun selässä 
ahdisti kolmea hirveä. Juostuaan maan poikki ristiin rastiin lepo- 
paikkaa löytämättä eläimet vihdoin nousivat taivaalle, mutta san¬ 
kari seurasi niiden kintereillä lähettäen niitä kohti kaksikin nuolta. 
Hänen ratsunsa välkkyy idässä suurena tähtenä »kolmen hirven» 
lähistöllä, missä myös näkyvät molemmat nuolet, toinen valkoinen, 
toinen punainen. Viimeksimainittu on verinen, sen vuoksi että se 
on lentänyt hirvien ruumiiden läpi. Itse sankarikin on muuttunut 
suureksi tähdeksi. 71 

Toisin paikoin kerrotaan Jumalan kironneen tämän metsä¬ 
miehen, tällä kun oli aikomus surmata kaikki hirvet maan päältä. 
Samalla hänen metsästysretkensä kuvastui taivaalle. Siitä päivin 
on siellä nähty »kolme hirveä» (orioninvyö), joiden ympärillä itse 
jousimies, hänen ratsunsa, koiransa ja nuolensa tuikkivat tähtinä. 
Muutamat näkevät orionin tähtikuviossa paitsi hirviä metsästäjän, 

tämän koiran, metsästyshaukan ynnä nuolet. Toiset taas puhuvat 
kahdestakin ajokoirasta. Sanotaanpa vielä, että metsämiehet pal¬ 
vovat tätä jousimiestä hyvän pyyntionnen vuoksi. 72 

Myös mongolit nimittävät orioninvyötä »kolmeksi hirveksi». 
Sitäpaitsi he näkevät tässä tähtikuviossa jousimiehen, hevosen, 
koiran ja nuolen. 73 Burjateilta tämä taru ja siihen liittyvät kuvi¬ 
telmat näyttävät vaeltaneen Baikalin lähellä asuville tunguseille, 
kuten jousimiehen nimi osoittaa. Tungusit selittävät, että tällä 
metsästäjällä on ihmisen pää, mutta hevosen ruumis. Hänen tai¬ 
vaalla välkkyvää nuoltaan he nimittävät »tuliseksi nuoleksi». 74 

Kirgisit näkevät orioninvyössä »kolme kaurista», muut lähistöllä 
olevat tähdet esittävät kolmea metsästäjää ja näiden nuolia. Näiden 
jousimiesten sanotaan ennen vanhaan olleen maan päällä, mutta 
kun ei yksikään eläin voinut säästyä niiden nuolilta, otti Jumala 
kauriit ja miehet taivaaseen. 75 

Tungusitarun kentauri johtaa mieleemme muinaiskreikkalaisen 
taruston, jossa Orion mainitaan mahtavana metsästäjäsankarina. 
Samoinkuin Altain tatarit kuvittelivat kreikkalaisetkin, että tämä 
sankari aikoi hävittää kaikki eläimet maan päältä. »Orionin metsäs¬ 
tys» näkyy taivaalla, missä tämän koiraakin edustaa erikoinen tähti 
(sirius). 

Jenisei-ostjakit nimittävät Orionia »hirven pääksi». Heidän ku¬ 
vittelunsa ei kuitenkaan näytä liittyvän edellämainittuun tarusar- 
jaan. He kertovat näet, että tämä hirvi ryösti sankari Alballe mor¬ 
siamen. Jenisei-ostjakeilla esiintyy siis orion neidon ryöstäjänä eikä 
Otava. 76 

Orioninvyöllä on vielä esineiltäkin lainattuja nimiä, joista ylei¬ 
simpiä ovat »vaaka» tai »käsipuntari» (turkk., kirgis., Siperian tatar.) 
ja »vedenkantotanko» (Volgan tatar.). 

Goldit, joille orion ilmoittaa yön kulun, uhraavat sille viinaa, 
lihaa, puuroa ym. Tällainen uhri on toimitettava ainakin uuden¬ 
vuoden aattona (kiinalaisen ajanlaskun mukaan), jolloin valvotaan 
kaiken yötä. Kun orion nousee taivaan rannalle, kannetaan majasta 
pihalle pieni pöytä uhriruokineen sekä kiinalaisine kynttilöineen, 
samalla goldit asettuvat polvilleen ja kääntyneinä tähtisikermään 
päin esittävät sille toivomuksensa. 77 Todennäköisesti on tähtivuosi 
tällöin laskettu Orionin mukaan. 

Plejadit. 

Paitsi ennenmainittua käsitystä, jonka mukaan plejadit muo¬ 
dostavat jonkinlaisen ilmareiän, seulan tai muun semmoisen, jonka 
läpi yläilmoista virtaa kylmää, on tämä tähtikuvio lisäksi useilla 
kansoilla herättänyt mielikuvan jonkinlaisesta eläinjoukkueesta. 
Eräät Siperian pohjoisimmat kansat, kuten jakutit, korjakit ja vo¬ 
gulit, nimittävät sitä linnun- tai sorsanpesäksi. 78 Keski-Aasiassa 
on tämän tähtisikermän nimenä mm. metsin. 

Altain tatarit tarinoivat, että kun metsin , eräänlainen eläin, oli 
ennenmuinoin maan päällä, jolloin täällä oli tavattoman kuuma, ka¬ 
meli ja lehmä päättivät surmata sen sen piilouduttua nuotion tuhkaan. 
Aluksi kameli aikoi murskata sen jalallaan, mutta lehmä huomautti: 
»Sinun jalkasi on liian pehmeä, anna minun koettaa kovilla sorkil¬ 
lani!» Kameli siirtyi nyt syrjään, ja lehmä polki jalkansa tuhkaan. 
Metsin särkyi tällöin palasiksi, mutta lehmän sorkkien raosta pu¬ 
jahtivat palaset taivaalle, missä ne vieläkin välkkyvät kuutena 
pienenä tähtenä. Kun metsin täten kohoutui taivaalle, viilenivät 
ilmat maan päällä. Toisinnon mukaan, kun metsin oli maan päällä, 
oli täällä päinvastoin hirveän kylmä. 79 

Puheenaolevaa tarueläintä on kuviteltu jonkinlaiseksi suureksi 
hyönteiseksi. Kirgisit kertovat, että urker (plejadit) oli alunperin 
suuri vihreä hyönteinen, joka oleskeli ruohikossa syöden karjaa, 
etenkin lampaita. Tästä suuttuneina kameli ja lehmä päättivät 
sen surmata, mutta lehmän sorkkien välitse se pelastui palasina 
taivaalle. Kesällä kun urkeria ei näy taivaankannella, sanotaan sen 
tulleen maan päälle. Jos urker laskeutuu alas vesiperäiseen seutuun, 
tulee kurja talvi, jos se taas astuu kuivalle maalle, kirgisit odot¬ 
tavat hyvää talvea. 80 

Altain seuduilla on edellämainittu tähdenryöstö myös sekaan¬ 
tunut viimeksimainittuun taruun. Otava, joka tällöin esiintyy mah¬ 
tavana kaanina, ei voinut sietää, että metsin oleskeli maan päällä, 
missä tämä suuri ja paha hyönteinen söi ihmisiä ja karjaa. Kun hän 
ei tietänyt, mitenkä hän olisi voinut tuon ilkiön tuhota, kysyi hän 
neuvoa hevoseltaan. Hevonen vastasi: »Minäpä poljen sen kaviollani 
säpäleiksi!» Tämän kuultuaan lehmä kiirehti jäälle, missä metsin 
lepäsi, ja polki sen heti jalallaan palasiksi. Kun palaset kuitenkin 
sorkkien raosta pääsivät pujahtamaan taivaalle, ei kaani ennättänyt 
saada niistä muuta kuin yhden, jonka hän vei mukanaan. Metsin , 
joka nyt kaipaa yhtä tähteään, ajaa vihoissaan lakkaamatta otavaa 
takaa. 81 

Käsitys, että plejadit alkujaan ovat muodostaneet yhden tähden 
tai yhden olennon, joka myöhemmin on pilkottu palasiksi tai on 
hajaantunut eri osiin, kuvastuu useista maapallon eri kansoilta 
muistiinpannuista taruista. Myös käsitys, että plejadeissa on ennen 
ollut seitsemän tähteä, mutta nykyään vain kuusi, on verraten 
yleinen ja vanha. 82 


Venus. 

Kiertotähdistä on burjattien uskomuksissa solbon (venus), joka 
»näkyy aamuin ja illoin», saanut varsin huomattavan sijan. Tämän 
tähden sanotaan olevan suuren hevosystävän, joka suopunki kädessä 
ratsastaa pitkin taivaan kenttää. Hänellä on hallussaan suuri 
hevoslauma, jota Dogedoi (myös Debedei) tai Toklok niminen renki 
kaitsee. Burjatit pitävät solbonia omienkin hevostensa hyvänä 
suojelushaltiana, sen vuoksi heillä on tapana sitä palvoa. Kun he 
keväisin leikkaavat hevostensa harjan ja hännän sekä varustavat 
varsat omistusmerkeillä, valmistavat he samalla solbon ille uhrin 
keittämällä hänen kunniakseen lihaa ja maitopuuroa (salamat) ynnä 
kotitekoista viinaa (larasun). Juomaa he pirskoittavat solboniUe 
ja tämän rengille ilmaan, mutta lihaa ja puuroa he panevat tuleen. 
Sitäpaitsi on heillä ollut tapana pyhittää solboni\\e, kuten eräille 
muillekin jumalilleen, eläviä hevosia, joita sen jälkeen ei sovi käyttää 
ihmisten palvelukseen. 83 Georgi sanoo burjattien uskovan, »että 
jumalat ja erittäinkin paimenjumala Sulbundu (sic!) ratsastavat 
näillä öisin suojellen muita hevosia, sen vuoksi näiden pyhitettyjen 
ratsujen uskotaan aamulla olevan hiessä». 84 Taruissa kerrotaan lisäksi, 
mitenkä solbonin renki on opettanut ihmisiäkin hyvin hoitamaan 
hevosia. Joskus tämä vielä edeltäpäin ilmoittaa, kenellä tulee ole¬ 
maan hyvä hevosonni. Burjatit pitävät onnellisena enteenä, jos 
syyskesällä syntyvä varsa tulee maailmaan sen jälkeen, kun solbon 
jo on ilmaantunut taivaalle. Sellaisesta varsasta uskotaan tulevan 
hyvä hevonen. 15 

Muudan taru kertoo, että kun solbon kerran kulki läntiselle tai¬ 
vaalle, jätti hänen renkinsä, Dogedoi, hevoslauman kolmeksi päi¬ 
väksi oman onnensa varaan ja läksi Burto nimisen koiransa kera 
kävelylle. Palattuaan Dogedoi huomasi, että sudet olivat hajoitta- 
neet lauman, vieläpä syöneetkin osan. Juuri kun hän alkoi koota 
hevosia, saapui solbon odottamatta läntiseltä taivaalta ja nähtyään 
epäjärjestyksen rankaisi renkiään niin ankarasti, että tämä on siitä 
asti ollut rampa. 86 

Ymmärrettävää on, että juuri venus 
aamu- ja iltatähtenä on ollut omiaan 
herättämään mielikuvan paimenesta, 
joka kaitsee tähtikarjaa. Tähtien hal¬ 
tiana se esiintyy myös Pohjois-Ameri- 
kan intiaanien tarustossa. Jenisei-ost- 
jakit sanovat, että venus on tähtien 
vanhin, joka vartioi niitä vaaroilta sekä 
huolehtii siitä, etteivät ne katoa ennen 
aikojaan. Sen vuoksi tämä tähti on tai¬ 
vaalla »ensimmäinen ja viimeinen». 87 
Myös muinaisbabylonilaiset puhuivat 
Istar-tähden kaitsemista »lampaista». 

Mutta mistä ovat mongolit saaneet 
tuon taivaallisen ratsumiehen ja hänen 
renkinsä? Voisi ehkä olettaa, että tämä 
hevosia suosiva paimenkansa olisi itse johtunut kuvittelemaan tai¬ 
vaan tähtiä suureksi hevoslaumaksi. Kuitenkin näyttää indo¬ 
iranilaisilla olleen sama mielikuva. Kuten Oldenberg osoittaa, on 
näet todennäköistä, että Vedankin kaksoisjumalat, Asvin (ratsumie¬ 
het), tarkoittavat alkujaan aamu-ja iltatähteä. Asvin-jumalien maini¬ 
taan myös olleen hevosten lahjoittajia. 

Mainittuun tähteen liittyy burjateilla lisäksi taru morsiamen 
ryöstöstä. Solbomlla sanotaan näet olevan kolme vaimoa, kolmas 
on entinen burjattityttö, jonka solbon ryösti juuri, kun tyttö vietti 
häitään. Solbon laskeutui maan päälle, tempasi tuon kauneudestaan 
kuullun neidon hääväen keskuudesta ja vei mukanaan taivaalle. 
Kahdesta ensimmäisestä vaimostaan ei solbonifta ole lapsia, mutta 
maan päältä ryöstetty vaimo synnytti hänelle pojan. 88 

Jakuttien tarustossa puheena oleva tähti esiintyy naispuolisena, 
ihanana neitona, jota iirgel (plejadit) rakastaa. Kun nämä taivaalla 
kohtaavat toisensa, tietää se myrskyä ja rajuilmaa. 89 

Kirgisit sanovat, että »plejadit ovat kuun poika, iltatähti kuun 
tytär». 90 



Kuva 23. Venus-ratsumies tähti 
kädessä minusiskilaisen noita¬ 
rummun taivasta esittävässä 
osassa. Klementsin mukaan. 


Linnunrata. 

Luonnonlasten huomiota on tietenkin jo varhain herättänyt 
myös linnunradan etäinen tähtivyö. Sen yleisin nimitys turkkilais- 
tatarilaisissa kielissä on »lintujen tie» (turkm., kirgis. ym.) tai »villi¬ 
hanhien tie» (Volgan tatar. ja tsuv.), 91 joista viimeksimainittu 

tavataan myös Volgan suomensukuisilla kansoilla. Suomalaisten 
ja virolaisten vastaava nimitys on »linnunrata» sekä lappalaisten 
»lintujenporras» (lodderaiddaras). Mistä tämä todennäköisesti vanha 
nimitys on johtunut, käy ilmi ostjakkien ja vogulien tarustosta. 
Siinä mainitaan näet, että puheena oleva rata, jota täälläkin nimi¬ 
tetään joko »sorsien» tai »etelän lintujen tieksi», on muuttolintujen 
yöllisenä oppaana. Samoin ovat virolaisetkin ja suomalaiset selit¬ 
täneet linnunradan nimeä. 

Paljon muitakin mielikuvia on tuo taivaan ihmeellinen »rata» 
ollut omiaan synnyttämään. Olemme jo ennen maininneet, että 
burjatit ja toisin paikoin jakutit sanovat sitä taivaan »saumaksi». 
Kerrotaanpa vielä, että taivaan peite on tässä kohdin ommeltu 
yhteen. Turuhanskin piirin samojedit nimittävät linnunrataa »tai¬ 
vaan seläksi». 92 

Burjattien keskuudessa on muistiinpantu myös taru, jossa tämän 
tähtivyön kerrotaan syntyneen Manzan-Görmö nimisen haltiattaren 
maidosta. Toisinnon mukaan muudan taivaallinen olento juotti 
Görmön humalaan, ryösti tämän nukkuessa haltiattaren lippaasta 
kallisarvoisen aarteen ja pakeni sen kera. Kun Görmö herättyään 
ryhtyi ajamaan takaa ryöstäjää, pirskui hänen rinnoistaan maitoa 
taivaalle. 93 Maitoa ovat linnunradassa nähneet myös monet Euroo¬ 
pan kansat nimittäessään sitä »maitoradaksi». Muinaiskreikkalaiset 
selittivät »maitoradan» syntyneen, kun Here jumalatar tempasi 
rintansa vihaamansa Herkules lapsen suusta, niin että maitopisarat 
pirskahtivat taivaalle. 

Koillis-Siperiassa kuvitellaan linnunrataa suureksi taivaan poikki 
virtaavaksi joeksi. 94 Tämä käsitys lienee Kiinasta lähtöisin, missä 
linnunrataa sanotaan »taivaan virraksi». Korealaiset, samoinkuin 
japanilaisetkin, kertovat kahdesta toisiaan rakastavasta tähtiolen- 
nosta, jotka Jumala, kun nämä lemmen vuoksi laiminlöivät tehtä¬ 
vänsä, erotti toisistaan asettamalla heidät »taivaan virran» eri puo¬ 
lille. Vain kerran vuodessa, nim. seitsemännessä kuussa, sanotaan 
näiden tapaavan toisensa, kun linnut muodostavat sillan taivaan 
virran yli. 95 

Kaukaasian tatareilla, osmaneilla ynnä useilla Balkanin kan¬ 
soilla liittyy linnunrataan, todennäköisesti Persiasta vaeltanut taru 
miehestä, joka varasti olkia tai heiniä ripottaen niitä jälkeensä, niin 
että hänen polkunsa yhä vieläkin näkyy taivaalla. Sen vuoksi linnun¬ 
rataa sanotaan täällä »olkivarkaan tieksi» tai »jäljiksi». 96 

Jakutit nimittävät toisin paikoin linnunrataa »Jumalan jalan- 
jäljiksi». Jumalan kerrotaan vaeltaneen taivaan poikki maailmaa 
luodessaan. 97 Yleisempi lienee nimitys »jumalanpojan suksien jäi- 

jet», 98 missä mahdollisesti piilee metsästystaru, jommoinen on 
kirjaanpantu myös ostjakkien ja vogulien keskuudessa. Kun Jumala, 
Numi-torom, niin kertovat vogulit, oli luonut maan, lähetti hän 
kuusijaikaisen hirven maan päälle. Tavallinen ihminen ei kuitenkaan 
voinut tätä nopeajalkaista otusta saavuttaa, sen vuoksi hän pyysi 
metsäihmistä ajamaan takaa hirveä. Mutta eipä tämänkään, joka 
oli huima hiihtäjä, ollut helppo saavuttaa kuusijalkaista otusta. 
Kun hän vihdoin sai eläimen kaadetuksi, katkaisi hän hirveitä kaksi 
liikanaista jalkaa sanoen isälleen Numi-toromille: »Muuta mahti- 
sanallasi tämä eläin nelijalkaiseksi, sillä kun minullekin on ollut 
perin työlästä saavuttaa ja kaataa se, kuinkapa siis tavallisella ih¬ 
misellä olisi voimia siihen.» Muistomerkkinä tuosta tapahtumasta 
nähdään otavan tähdistössä eläimen pää, sen kaksi silmää sekä etu¬ 
ja takajalat, vieläpä nuo poikkihakatut jalantyngätkin. Tätä met- 
sästysretkeä kuvaten on linnunrata saanut nimekseen »metsäihmisen 
suksien jäljet». Myös metsäihmisen »talo» näkyy taivaalla seulasten 
tähtisikermänä, jota vogulit sanovat »metsäihmisen täydeksi ta¬ 
loksi». 99 

Tässäkin tarussa on siis otavan takaa-ajaja plejadeista kotoisin. 

Irtysin ostjakkien vastaavassa tarussa mainitaan tuon kuusi- 
jalkaisen hirven metsästäjänä Tungk-pok. Sen vuoksi he näkevät 
linnunradassa kaksi vierekkäin kulkevaa suksenlatua »Tungk-pokin 
suksien jäljet» ja Otavassa tämän kaataman »hirven». Vasjuganin 
ostjakit sanovat tätä metsämiestä »taivaanjumalan pojaksi». 100 

Suksien laduksi ovat tungusitkin kuvitelleet linnunrataa, mutta 
sen hiihtäjänä esiintyy heidän taruissaan karhu. Tämä ajoi hirveä 
takaa ja saavutettuaan sen repi palasiksi. Näitä palasia ovat tai¬ 
vaalla »hirven jalka» (otava) sekä »hirven reisi» (orion). Toinen 
mainituista ruumiinosista viskautui ladun toiselle, toinen toiselle 
puolelle. Kun karhu edelleen vaeltaessaan veti väsyneenä jalkoja 
perässään, muodostui linnunradan loppupää kaksihaaraiseksi. Tarun 
mukaisesti tungusit nimittävätkin tätä tähtivyötä »karhun suksien 
laduksi». 101 Otavan nimitystä »hirven jalka» muistuttaa muinais¬ 
egyptiläisten »härän jalka». 

Myös goldit näkevät linnunradassa suksien ladun, jonka joku 
sankari on hiihtänyt. 102 Mongolit sanovat sitä »burkhanien tieksi», 
muhamedilaisten tatarien keskuudessa on linnunradan nimenä 
»pyhiinvaeltajain tie Mekkaan». 

Kaksitoistavuotisen ajanjakson merkit. 


Tähtiin liittyvien kuvitelmien yhteydessä mainittakoon, että 

Keski-Aasian kansat jakavat ajan kaksitoistavuotisiin kausiin. 

Näillä kahdellatoista vuodella on seuraavat eläinnimet: hiiri, lehmä, 
tiikeri, jänis, lohikäärme, käärme, hevonen, lammas, apina, kukko, 
koira ja sika, mitkä eläimet esiintyvät usein korkokuvina pienen 
ympyriäisen metallipeilin (toli) reunassa. 103 Tällaiset metallipeilit, 
joita samanit ripustavat pukuihinsakin, näyttävät tulleen Mongoliaan 
kauppatavarana Kiinasta, missä vastaava ajanlasku on ollut käy¬ 
tännössä. Oheisesta kuvasta näem¬ 
me nämä kiinalaiset ajanmerkit. 
Kiinalaiset nimittävät »hiiren» merk¬ 
kiä »rotaksi» ja »jäniksen» merkkiä 
»kaniniksi». 

Burjatit, jotka myös tuntevat 
tuon kaksitoistavuotisen kauden, 
kertovat, että ensimmäisen vuoden 
nimenä olisi saattanut olla »kameli», 
mutta kameli menetti tämän kun¬ 
nian hiirelle. Asiaa valaisee heidän 
seuraava tarunsa: Kameli ja hiiri 
riitelivät kauan keskenään, kumpi 
niistä tulisi edustamaan ensimmäistä 
vuotta, kunnes vihdoin sopivat siitä, 
että se joka ensiksi näkee nousevan auringon valon, saa sanotun 
vuoden nimikokseen. Kameli asettui nyt itää kohti, mutta ovela 
hiiri kapusi sen kyttyrälle tähystellen sieltä länteen päin. Päivän 
koittaessa ei kamelin silmä vielä nähnyt auringon valoa, kun 
hiiri jo huomasi sen säteet lännessä sijaitsevilla vuorilla. Sen 
vuoksi nimitetään mainitun ajanjakson ensimmäistä vuotta »hii¬ 
reksi». Tästä tarusta johtuu burjattien sananparsi: »Pitäessään it¬ 
seään suurena, kameli menetti vuoden.» 104 

Kaksitoistakautista ajanjaksoa esittävät eläinmerkit tavataan 
eläinradan merkkien ohella myös myöhäisegyptiläisistä marmori- 
taulukoista. Eläinkuvioita käyttivät lisäksi muinaiskreikkalaiset 
kaksitoistatuntisen ajanjakson merkkeinä. Näiden eläinmerkit mai¬ 
nitaan seuraavassa järjestyksessä: kissa, koira, käärme, kuoriainen 
(äyriäinen), aasi, leijona, vuohi, härkä, haukka, apina, ibis ja kroko- 
diili. Ei liene epäilystäkään siitä, että nämä ajanmerkit, samoin¬ 
kuin itse kaksitoistakautinen ajanjaksokin, ovat eri tahoilla yhteistä 
alkuperää. Eräät kreikkalaiset lähteet sanovat tätä ajanjakotapaa 



Kuva 24. Kaksitoistavuotisen kau 
den kiinalaiset eläinmerkit. 

»kaldealaiseksi», mikä siis viittaa babylonilaisten astrologiaan. On 
oletettu, että eläinradan kaksitoista kuviota on alunperin ollut 
puheenaolevien ajanmerkkien pohjana. 


Ylläesitetyistä tähtiin liittyvistä kuvitelmista näyttävät eräät, 
kuten Orion-metsästäjä, tähden ryöstö seulasista ja »maitorata», 
perustuvan helleenien tarustoon. Siperiaan ne lienevät levinneet skyyt¬ 
tien välityksellä, ja samaa tietä ovat mahdollisesti nuo 12 ajan- 
merkkiä kulkeutuneet aina Itä-Aasiaan asti. Muutakin kreikkalais- 
skyyttiläistä kulttuuriperintöä on tavattu kaukaa Aasian puolelta 
mm. Altain ja Pohjois-Mongolian muinaisturkkilaisista haudoista. 


UKKONEN. 

Eräät Siperian pohjoisimmat kansat kuvittelevat, samoinkuin 
Pohjois-Amerikan intiaanit, ukkosen aiheuttajaa linnun muo¬ 
toiseksi olennoksi. Turuhanskin piirin tungusit selittivät minulle, 
että kun tämä jättiläislintu lentää, syntyy sen siipien havinasta 
ukkosenjylinä. Tälle olennolle he eivät uhraa, mutta loitsiessaan 
he tekevät siitä linnunhahmoisen puukuvan ja asettavat sen pitkän 
seipään nenään teltan ulkopuolelle. Ukkoslinnun uskotaan suoje¬ 
levan samanin sielua, kun tämä ilmojen halki kiitäessään on monen¬ 
moisten vaarojen uhkaama. Tarpeen tullen noita voi lähettää ukkos¬ 
linnun myös vihamiehiänsä vastaan. Todistuksena sen jättiläis- 
voimasta ovat salaman särkemät hongat, jotka tuo yläilmojen lintu 
on pirstonnut »kivisillä kynsillään». 

Samanlainen käsitys ukkosesta on muillakin Turuhanskin piirin 
luonnonkansoilla. Itäisten samojedien kerrotaan uskovan, että 
ukkoslintu on sorsan muotoinen. Kun ukkoslintu aivastaa, syntyy 
sadekuuro. Varmaankin sen synnyttämän jyrinän vuoksi sitä kuvi¬ 
tellaan myös »rautaiseksi» linnuksi. 1 Jurakit, jotka tekevät ukko¬ 
sesta hanhea muistuttavan puukuvan, selittävät aivan kuin tungusit, 
että ukkoslintu saattelee ja suojelee noidan vaeltavaa sielua. Kerro¬ 
taanpa jonkun suurnoidan retkeilleen ilmassa vuosikausia tämän 
jättiläislinnun turvissa. 2 Samanlaista osaa näyttelee ukkoslintu 
Baikalin takaisten orotsonien uskomuksissa. Sirokogorov mainitsee 
näet, että tamnydira niminen lintu, joka samalla on ukkosen ja sa¬ 
laman haltia, on orotsonien käsityksen mukaan kaikkien samanien 
suojelija. 3 

Vieläpä Altain teleuttienkin kerrotaan kuvittelevan pyhää Iljaa, 
ukkosen aiheuttajaa, kotkaksi: ilja-muri ('/-kotka’). Lisäksi seli¬ 
tetään, että se on sama olento kuin lengeri purkan, jonka täällä 
uskotaan asuvan kahdennessatoista taivaan kerroksessa. 4 

Mustana, kovin kirkuvana, teeren näköisenä lintuna esiintyy 
ukkonen myös Tremjuganin ostjakkien uskomuksissa, 5 ja jakutti- 
laisessa tarussa muudan sankari lausuu: »Miksikä en muuttaudu 
linnuksi ja pilvissä liidellen tekeydy sateen ja rakeiden haltiaksi?» 6 

Mongolit, sojotit ynnä eräät muut Keski-Aasian kansat sekä 
itäiset tungusiheimot, kuten goldit, uskovat taas, että ukkosilmiön 
aiheuttaa merkillinen ilmassa lentävä lohikäärme. Mongolit 
kuvittelevat, että tällä lohikäärmeellä on siivet sekä kalansuomuinen 
ruumis. Toisinaan se oleskelee vedessä, toisinaan lentää ilmassa. 
Sen liikehtiminen taivaalla synnyttää valtavan jyrinän. Toisin 
paikoin selitetään, että ukonjyry on sen ääni ja että salama välähtää 
joka kerta, kun lohikäärme heilauttaa pyrstöään. Yleensä se liikkuu 
vain yläilmoissa, mutta saattaa joskus laskeutua niin lähelle maata, 
että ihmiset voivat sen nähdä. 7 Epäilemättä tästä lohikäärmeestä 
on aiheutunut tungusi-orotsonienkin usko, että suuri pilvissä kulkeva 
»kala» synnyttää suomuksillaan ukkosenjyrinän ja pyrstöllään tuu¬ 
len. 8 Keski-Aasiassa kuvitellaan lisäksi, että mainittu lohikäärme 
piileksii talvella korkeilla vuorilla, missä rotkojen huurre ja jäätiköt 
aiheutuvat sen hengityksestä. Jotkut väittävät sen talvehtivan san¬ 
kassa aarniometsässä, jonka yläpuolella tällöin leijailee alituinen 
sumu. Kolmannen käsityksen mukaan tämä lohikäärme viettää 
talvea meressä. 9 

Altain seuduilla selitetään salaman syntyvän, kun lohikäärme 
iskee yhteen kahta kiveä, joista toinen on sen suussa, toinen kä¬ 
dessä. 10 Tavataanpa sellainenkin käsitys, että joku taivaanjuma- 
lista ratsastaa lohikäärmeen selässä ja heittelee maahan ukonnuolia. 11 

Mistä päin yllämainittu lohikäärmekuvitelma on Keski-, ja Koil- 
lis-Aasian kansoille saapunut, viittaa jo tämän uskomuksen leviämis- 
alue. Kun tiedämme, että kiinalaiset jo ammoin ovat kuvitelleet 
ukkosilmiön synnyttäjää taivaalla liikkuvaksi lohikäärmeeksi, jota 
heidän taiteensa kuvaa monessa eri muodossa, on ilmeistä, että 
Altain suvun kansat ovat tässä suhteessa olleet vastaanottajan ase¬ 
massa. Ukkosen nimityskin lu (ulu) eräillä Keski-Aasian kansoilla 
johtuu epäilemättä kiinalaisesta lun ('lohikäärme, ukkonen’) sa¬ 
nasta. 

Derbytit sanovat, että kun lu vihastuu, se huutaa kuin ka¬ 
meli. 12 Torgouttien käsityksen mukaan ukkonen syntyy, kun paho¬ 
lainen (sulina) pukeutuu kamelinvarsan hahmoon ja asettuu veteen. 

Sen suusta tuleva 
höyry muodostuu 
vähitellen syn¬ 
käksi pilveksi, joka 
yläilmoihin nous¬ 
tessaan kohottaa 
kamelinkin muka¬ 
naan. Jos pilvi 
sattuu kallistu¬ 
maan, lentää ka¬ 
meli alas kiristel¬ 
len rautaisia ham¬ 
paitaan ja syytäen 
tulta suustaan. 

Näin syntyvät 
ukonjyry ja sala¬ 
mat. Milloin ka¬ 
melin hammas katkeaa, putoaa se maahan ukonvaajana. Tällainen 
maasta löydetty esine suojelee löytäjäänsä ja säilyttäjäänsä kai¬ 
kelta pahalta. Löytäjän on kuitenkin pidettävä aarteensa salai¬ 
suutena. 13 

Torgoutit kertovat, että vain sankari Merkyt on nähnyt tämän 
kamelin, kun se ukonilmalla kerta putosi maahan. Hänen onnistui 
myös nousta sen selkään ja lentää sen mukana eri suuntiin viisi päi¬ 
vää ja viisi yötä. Koko ajan kameli koetti ravistaa hänet selästään, 
kunnes vihdoin väsyi ja pyysi, että Merkyt jättäisi sen rauhaan. 
Sankari suostuikin siihen, mutta sillä ehdolla, ettei ukkonen häntä 
surmaisi, kun hän ukonilmalla huutaa: »Minä olen Merkyt!» Siitä 
päivin on Merkyt niminen torgouttiheimo kalistellut kattiloita aina 
ukkosen käydessä ja huutanut: »Minä olen Merkyt!» Näin tehdessään 
heimon jäsenet uskovat, ettei ukkonen heitä surmaa. 14 

Potanin kertoo lisäksi, että Merkyt heimoon kuuluvilla torgou- 
teilla on tapana pukeutua ukonilman lähestyessä valkoiseen pukuun 
ja ajaa valkoisten ratsujen selässä huutaen: »Minä olen Merkyt! 
Minä olen Merkyt!» 15 

Myös teleuttien keskuudessa elää samanniminen suku (sök). is 
Kun sana merkul alkujaan merkitsee taivaallista tarulintua, joka 
samanin laulussa »peittää kuun vasemmalla ja auringon oikealla 
siivellään», näyttää siltä kuin »lentävä» kameli olisi myöhemmin 
tullut ukkoslinnun sijalle. 

Keski-Aasiassa on muistiinpantu sellainenkin kuvitelma, että 
taivaalla liikkuvan kamelin selässä istuu kolme henkilöä, joista yksi 

lyö rumpua aiheuttaen ukonjyryn, toinen vilkuttaa valkoista liinaa 
synnyttäen salamat ja kolmas kiskoo suitsista, niin että kamelin 
suusta valuu vettä, joka vuotaa maahan sateena. 17 Ilmeisesti alku- 
peräisempää kantaa edustaa kuitenkin vain pelkkä kameli, jonka 
huuto mahdollisesti on ollut omiansa yhdistämään tämän eläimen 
ukkosilmiöön. 

Nuo muut tarunomaiset eläimet taas sekä lintu että lohikäärme 
soveltuvat jo siivellisinä selittämään ukkosen kiitävää kulkua. Siel¬ 
läkin, missä ukkosen synnyttäjällä on ihmisenkaltaiset piirteet, 
kuvitellaan tätä toisinaan siivillä varustetuksi. Niin esim. Demjan- 
kan ostjakit nimittävät sitä »siivekkääksi ukoksi». 18 

Burjattien keskuudessa on muistiinpantu taru, jossa kerrotaan, 
mitenkä muudan sankari tulee ukkosenhaltiaksi pukeutumalla sii- 
vellisiin vaatteisiin. Maan päällä ollessaan tämä oli etevä jousimies, 
jolla oli vaimo ja kolme poikaa. Tultuaan vanhaksi hän ilmoitti 
pojilleen poistuvansa ja pyysi näitä satuloimaan hevosen. Kun hän 
oli jättänyt jäähyväiset perheelleen, istui hän ratsun selkään ja läksi 
matkalle. Vihdoin hän tuli kolmen tien haaraan valiten niistä kes¬ 
kimmäisen, jota myöten hän saapui taivaaseen. Täällä hän astui 
tyhjään tupaan, jonne kuitenkin ennenpitkää pistäytyi neljä nuorta 
miestä. Nämä kestitsivät ukkoa ja pyysivät häntä jäämään taivaal¬ 
lisen talon vartiaksi. Samalla he kielsivät häntä aukaisemasta tu¬ 
vassa olevaa arkkua sekä pukeutumasta seinällä riippuvaan, siivillä 
varustettuun pukuun. Jäätyään yksin ukko lopulta tuli niin ute¬ 
liaaksi, että hän kaikesta huolimatta aukaisi tuon salaperäisen lip¬ 
paan, jossa hän näki omituisia erivärisiä, nuolenkärkeä muistuttavia 
kiviä. Kun hän samalla sattui luomaan katseensa maan päälle ja 
huomasi, mitenkä muudan henkilö juuri silloin varasti juurikasveja 
toisen puutarhasta, suuttui hän ja heitti alas punaisen kiven. Pian 
sen jälkeen palasivat nuo taivaallisen tuvan isännät ja sättivät 
ukkoa siitä, että tämä yhden pahan ihmisen vuoksi oli sytyttänyt 
koko kylän palamaan. Myöhemmin ukossa heräsi halu koetella myös 
seinällä riippuvaa pukua. Siihen pukeuduttuaan hän sai ihmeellisen 
lentämiskyvyn, ja niin hänestä tuli ukkosenhaltia. 19 

Toisinnossa kerrotaan, mitenkä muudan mies metsiä samotessaan 
saapui paikkaan, missä oli maasta taivaaseen ylettyvät portaat. 
Noustuaan niitä myöten hän saapui kultaa ja hopeaa hohtavaan ta¬ 
loon. Siellä istui vanha harmaa taivaanjumala, Esege-malan-tengeri. 
Kuultuaan, mitenkä mies oli tullut taivaaseen, jumala ihastui häneen 
ja pyysi häntä palvelijakseen. Mies suostuikin siihen. Kun hän kerta 
jumalan kehoituksesta loi katseensa alas nähdäkseen, miten ihmiset 
elivät, huomasi hän, että muudan rosvo juuri sillä hetkellä talutti 

lammasta toisen karjasta. Silloin hän suuttui, otti kiven, joita ju¬ 
malalla oli arkussaan, ja heitti maan päälle. Samalla hän näki, mi¬ 
tenkä kivi putosi sinne suurena salamana surmaten varkaan. Siitä 
päivin mies jäi palvelemaan taivaanjumalaa ukkosenhaltiana. 20 
Tällaisista taruista huolimatta, jotka saattavat olla kansainvälisiä, 
ei burjateilla ole mitään tarkoin hahmoteltua ihmisenkaltaista uk¬ 
kosenjumalaa. Kun heillä nykyään, kuten mainittu, on suuri joukko 
sekä läntisiä että itäisiä tengerejä, eivät he voi tietää, kuka niistä 
kulloinkin synnyttää ukkosen. Senvuoksi he tarpeen tullen kään¬ 
tyvät tietäjän puoleen. Mahtavimpia ukkosen aiheuttajia on 
Äsän-sagan-tengeri, joka »tulisella nuolellaan» taistelee paholaisia 
vastaan. 21 Burjattien käsityksen mukaan pahat henget pelkäävät 
ukkosta ja heti ukonjyryn kuultuaan piiloutuvat puihin tai kätkey¬ 
tyvät kiviin. Puut ukkonen pirstoo nuolellaan, mutta elävät olennot 
se surmaa tulella. 22 Mainitaanpa lisäksi, että jonkin tengerin palve¬ 
luksessa on 77 seppää, jotka joka päivä takovat uusia nuolia. Jos 
tengerin ampuma nuoli sattuu maaliin, niin se saastuneena jää pai¬ 
koilleen muuttuen maassa kolmen päivän kuluttua kiveksi. Ne nuolet 
taas, jotka eivät kohtaa päämääräänsä, palaavat takaisin taivaaseen. 
Löydettyjä ukonnuolia käytetään samoinkuin salaman särkemän 
puun pirstoja erinäisiin taikatarkoituksiin. 23 

Jakutit, joiden keskuudessa jo venäläinenkin vaikutus on varsin 
tuntuva, nimittävät ukkosjumalaa »kirvesherraksi» (siigä-lojon ), 
usein myös vain »jyristäjäksi». Täälläkin ukkosen uskotaan ajavan 
takaa pahoja henkiä, jotka tällöin kätkeytyvät paitsi puihin ja ra¬ 
kennuksiin myös ihmisiin ja eläimiin. Toisin paikoin jakutit puhuvat 
sekä jyrinän että salaman haltiasta. Tällöin edellistä sanotaan 
»rohkeaksi kirkujaksi» ja jälkimmäistä »kirvesherraksi». Mahdollisesti 
nämä nimitykset kuitenkin alunperin tarkoittavat samaa olentoa. 
Ankaran ukonilman raivotessa jakutit savustavat kotinsa poltta¬ 
malla salaman iskemän puun säröjä, joita säilytetään miltei joka 
talossa. Samalla he huutavat: »Rohkea kirkuja parkasi, kirvesherra 
liikkui, pois, pois!» Täten he karkoittavat luotaan pahoja henkiä 
heittäen sitten nuo palaneet säröt kauas kedolle. Kun jakutit toi¬ 
sinaan löytävät maasta asetta muistuttavia kiviä, uskovat he niiden 
olevan taivaasta tulleita »ukonkirveitä» (älig sugätä) ja säilyttävät 
niitä asunnoissaan suojellakseen kotejaan salamalta. Niitä käyte¬ 
tään myös lääkitsemiseen. Niin esim. lapsensynnyttäjät juovat 
vettä, johon on vuoltu muruja tällaisesta kivestä, jotta he helpommin 
vapautuisivat jälkeisistä. Samaan keinoon turvaudutaan, milloin 
virtsa tai ulostus salpautuu. 24 Myös kirgisit käyttävät ukonvaajaa 
erinäisten tautien parantamiseen. 25 




146 


Altain suvun uskonto 


Käsitys, että ukkonen ajaa takaa pahoja henkiä on nykyään 
useilla muillakin Altain suvun kansoilla. Golditkin uskovat, että 
kun »lohikäärme» ilmestyy taivaalle, paholaiset pakenevat mikä 
minnekin puiden tai ihmisten turviin. Minne ne tällöin piiloutuvat, 
siihen paikkaan salama iskee. Lisäksi he uskovat, että ukkosen 
pirstoamasta puusta voi löytää valkoisen, kirveenmuotoisen kiven, 
jota he nimittävät »ukkosen kirveeksi». 26 KeSki-Aasiassa on toi¬ 
sin paikoin ollut vallalla sellainenkin kuvittelu, että ukkonen 
ajaa takaa raidallista oravaa (ven. burunduk) tai siipioravaa. Jos 
orava piileksii puussa, on vaarallista asettua puun alle ukonilmalla, 
salama kun aina iskee sellaiseen puuhun. 27 Epäilemättä tämä kä¬ 
sitys on syntynyt selittämään, minkä vuoksi salama useimmiten 
iskee puihin, mutta on olemassa myös erikoisia taruja, joissa ker¬ 
rotaan, että tengeri haluaa kostaa oravalle, kun tämä taivaassa 
ollessaan surmasi jumalan nuorimman pojan tahi puhkaisi tämän 
silmän. 28 

Turkestanista tavataan käsitys, että ukonjylinän aiheuttaa 
vanha akka pudistamalla taivaassa nahkoja. Ukkosen äänen 
kuultuaan on lapsilla tapana juosta ja huutaa: »Akka ravistaa 
nahkasäkkiään!» Keski-Aasian iranilaiset huutavat myös ukonil¬ 
malla: »Akka pudistaa housujaan!» 29 

Sojottien tarustossa puhutaan lisäksi mahtavasta sankarista, 
jonka jousi on sateenkaari ja nuoli salama. 30 Tämä lienee kui¬ 
tenkin vain runollista puhetta, sateenkaari kun yleensä ei täällä 
esiinny ukkosjumalan aseena. Verraten yleinen on sitävastoin kuvit¬ 
telu, että sateenkaari imee tai juo vettä joista ja jär¬ 
vistä. Jakutit uskovat, että se voi nostaa maasta ihmisiäkin. Ta¬ 
run mukaan se otti kerta erään tytön Verhojanskin seuduilta ja 
laski alas jälleen Irkutskin luona. 31 Kaukaasiassa kehoitetaan 
lapsia varomaan, ettei sateenkaari nostaisi heitä pilviin. Kun se 
ilmestyy taivaalle, ei sovi mennä vettä ammentamaan eikä ui¬ 
maan. 32 Samat uskomukset ovat Euroopassakin yleisiä. Sekä 
jakutit että burjatit nimittävät sateenkaarta myös »naarasketun 
virtsaksi». 33 

Ruysbroeck kertoo aikoinaan mongoleista, että nämä suuresti 
pelkäsivät ukkosta. Sen vuoksi he ukonilman noustessa karkoittivat 
kaikki vieraat majoistaan sekä kietoutuivat ja piiloutuivat mustaan 
huopaan, kunnes rajuilma oli ohi. Lisäksi hän mainitsee, etteivät 
he koskaan pesseet vaatteitaan selittäen, että jumala rankaisisi 
heitä ukkosella, jos he ripustaisivat vaatteensa kuivamaan. 34 Kii¬ 
nalaisten kronikkain mukaan pohjoiset uigurit huusivat jokaisen 

ukonjyryn aikana ja ampuivat taivasta kohti. 35 Kuten mainittu, ovat 
torgoutit tällöin kalistelleet kattiloita. Jakuttienkin sanotaan ukon¬ 
ilmalla meluavan ja lyövän yhteen rautaisia esineitä »suojellakseen 
itseään salaman iskuilta». Alunperin lienee tällaisen melun, huudon 
ja ampumisen tarkoituksena ollut itse ukkosen karkoittaminen, 
vaikka näitä menoja onkin myöhemmin selitetty toisin. Niinpä esim. 
jakutit selittävät, että he täten pyrkivät karkoittamaan ihmisten 
luona suojaa etsiviä pahoja henkiä, joiden läsnäolo tällöin voi olla 
vaarallista sekä ihmisille että kotieläimille. 

Erikoista huomiota saavat osakseen myös salaman uhreiksi 
joutuneet ihmiset ja eläimet. Pallas kertoo, että kun ukkonen on sur¬ 
mannut kalmukin, niin omaiset valelevat tätä kylmällä vedellä ja 
siten kokeilevat, herääkö asianomainen vielä henkiin. Jollei mitään 
toiveita ole, rakennetaan erikoinen neljän patsaan kannattama 
lava, jonka päälle vainaja asetetaan pestynä, palavilla katajilla ym. 
savustettuna sekä valkoiseen liinaan tai huopaan käärittynä. Aseis¬ 
tetut miehet vartioivat sitten ruumista kolme päivää ja kolme yötä. 
Uskotaan näet, että ukkosenhaltia sinä aikana saapuu päättömän 
kamelin tai muun eläimen hahmossa tai varjon tapaisena noutamaan 
vainajan sielua. Jos tämä olento silloin näyttäytyy, karkoitetaan 
se huutamalla ja ampumalla, jolloin kuolleen ruumiin sanotaan voi¬ 
van elävöittyä. Salaman surmaaman henkilön omaiset noudattavat 
vielä, joskus useamman sukupolven aikana, erinäisiä varokeinoja. 
Niin esim. ei asianomaisesta kodista anneta vieraille makeata 
tai hapatettua maitoa tahi teurastetun eläimen päätä. Viimeksi¬ 
mainittua ei sovi syömättömänä viedä edes ulos teltasta. 36 

Samalla Pallas huomauttaa, ettei salaman surmaamaa eläintä 
käytetä ravinnoksi. Ainoastaan edellämainitulla Mcrkyt nimisellä 
heimolla on tämä oikeus. Milloin joku Merkyt sukuun kuuluva on 
lähettyvillä, voivat muutkin hänen seurassaan, mutta vain keihäs 
kädessä, ratsulla ajaen ja huutaen, lähestyä mainittua eläintä ja 
irroittaa siitä syötäväksi kelpaavat lihaosat. Jollei Merkyt-sukuista 
ole saapuvilla, jää eläin koskematta. Merkyt-sukuisella on lisäksi 
oikeus lyödä ja pahoinpidellä sitä, jonka oma ukkosen surmaama 
eläin on, jollei asianomainen pelastuakseen pakene tai maksa kor¬ 
vausta. Saattaapa Merkyt-sukuinen ottaa tältä hevosetkin, vaatteet 
ym. tahi pitää tätä vankinaan, kunnes tämän sukulaiset lunastavat 
hänet vapaaksi. Lunnaina mainitaan valkoinen kameli, joskus riittää 
myös pari ämpäriä viinaa tai lampaanpaisti. 37 

Tällaiset totemismiin viittaavat tavat osoittavat, miten lähei¬ 
sessä suhteessa Merkyt suku, josta jo aikaisemmin on ollut puhe, 
todella on ollut ukkosilmiöön. 

Vertailun vuoksi mainittakoon, että myös mordvalais-terhujanit, 
jotka ovat kieleltään tatarilaistuneet, kuvittelevat olevansa niin 
läheisessä suhteessa ukkoseen, että he voivat sen rauhoittaa huuta¬ 
malla: »Hiljemmin, hiljemmin, olethan sinä meidän!» Todennäköi¬ 
sesti tämäkin huuto perustuu johonkin heimon perinnäistaruun. 

Balaganskin piirin burjateilla on vielä tapana pystyttää erikoinen 
teltta sille paikalle, missä salama on ihmisen surmannut. Kuollut 
asetetaan tähän majaan, jossa häntä virvoitellaan vedellä, sillä kotiin 
ei häntä sovi viedä. Jollei kuollut virkoa, ruumis puetaan ja savus¬ 
tetaan polttamalla pihkaa ja tuoksuvia yrttejä. Yhdeksän poikaa 
esittää sitten kolmen päivän aikana kuolleen vieressä hautajais- 
lauluja. Sen jälkeen ruumis saatetaan hevosen selässä metsään, 
missä vainajalle valmistetaan viimeinen leposija katkomalla lähek¬ 
käin kasvavia puita, joiden pari syltä pitkien kantojen päälle ra¬ 
kennetaan laudoista lava (aranga). Kuolleen eväiksi asetetaan la¬ 
valle myös ruokaa ja juomaa. Samanlaiselle laitteelle asetetaan 
ukkosen surmaamat eläimet. 38 

Mainittua tapaa on noudatettu muillakin burjattialueilla sekä 
sojottien keskuudessa. 39 Khalkha-mongolit sitävastoin ovat haudan¬ 
neet ukkosen surmaaman henkilön maahan, mutta erikoisin menoin. 
Heillä on näet ollut tapana, että yhdeksän miestä ajaa tällöin val¬ 
koisissa pukimissa valkoisten ratsujen selässä meluten ja huutaen 
haudan ympäri. Uskotaan, että jos tämä meno laimiinlyötäisiin, 
saattaisi pian sattua uusi onnettomuus. 40 

Monet Altain suvun kansat ovat pelänneet paikkaakin, johon 
salama on iskenyt. Burjatit ovat tavallisesti ympäröineet sen aidalla, 
jottei karja sinne pääsisi. Kirgisit uskovat, että jos hevonen syö 
ruohoa ukontulen polttamalta kedolta, sen karvat alkavat lähteä. 41 
Jenisein laaksossa kuulin kerrottavan, että sikäläiset tungusit eivät 
tohdi edes sammuttaa metsäpaloa, milloin salama sen on sytyttänyt. 
Burjattien käsityksen mukaan on salaman satuttama rakennus 
siirrettävä toiseen paikkaan tai on suoritettava menot, joiden tar¬ 
koituksena on ukonvaajan palauttaminen takaisin yläilmoihin. 
Nämä menot, jotka tavallisesti toimitetaan kolmantena päivänä 
ukonilman jälkeen, suorittaa tietäjä ja tämän kahdeksan apulaista, 
jotka ratsastavat kolme kertaa asianomaisen rakennuksen ympäri 
pysähtyen aina hetkeksi oven kohdalle. Johtajalla on kädessään 
hopeakuusenhavu, muilla juoma-astia. Tietäjän lukiessa rukous- 
sanoja muut pirskoittavat juomaa ilmaan. Tärkein toimitus näyttää 
olevan asunnon eteen levitetyn huopamaton kohotteleminen, jolle 
jokin ukonvaajaa muistuttava tai sitä edustava esine on asetettu. 
»Nostamisen», josta nämä menot ovat saaneet nimensä, toimittavat 

nuo kahdeksan apulaista. Lopuksi vielä tutkitaan tinaa valamalla, 
onko nostaminen onnistunut vai eikö. Onnistumisen merkkinä pide¬ 
tään sitä, että tina pudotessaan maitoa tai viinaa sisältävään astiaan 
muodostuu yhtenäiseksi kuvioksi. 42 

Omituinen on burjattien käsitys, että ne tengerit, jotka synnyt¬ 
tävät salamoita, laskevat taivaasta maan päälle toisinaan myös 
jonkinlaista »ternimaitoa». Vaikka sellaisia tengerejä nykyisin lue- 
tellaankin useita: kän-budal-tengeri, urak-sagan-tengeri ja karan- 
budal-lengeri, joista viimeksimainitun sanotaan kuuluvan »mustiin» 
eli »itäisiin» tengereihin, on luultavaa, että nämä kaikki alkujaan tar¬ 
koittavat samaa olentoa. Taivaasta laskettu »ternimaito», urak, on 
sakeata, kellertävänvalkoista nestettä. Kenelle sitä ukonilmalla 
ilmaantuu, sitä pidetään onnellisena ja hänen uskotaan tulevan 
hyvin äveriääksi. Urakin saaminen kuuluu kuitenkin olevan perin 
harvinaista. Milloin burjatti on huomaavinaan, että hänen maito- 
astioihinsa on tullut tätä taivaallista nestettä, kääntyy hän tietäjän 
puoleen, joka tutkii ja toteaa asian sekä samalla ottaa selkoa siitä, 
kuka tengereistä kulloinkin on urakin vuodattanut. Sen jälkeen 
neste kaadetaan tuohiseen ja asetetaan jollekin ylävälle paikalle, 
jottei se saastuisi. Burjatit uskovat, että tämä neste, samoinkuin 
ukonvaajakin, voi nousta takaisin taivaaseen. Pidetäänpä ihmisten 
velvollisuutenakin palauttaa se mikäli mahdollista. 43 

Tämä omituinen käsitys ukkosilmiöön liittyvästä maitomaisesta 
nesteestä tuo mieleen intialaisen soman, joka oli ukkosjumalan, Ind- 
ran, lempijuomaa ja jota Rigveda vertaa ternimaitoon. 

Keski-Aasian kansat ovat toimittaneet ukkoselle myös uhreja. 
Jo persialainen historioitsija Rashid-eddin mainitsee mongolien kaa¬ 
taneen maahan maitoa ja kumissia pyytäen, ettei ukkonen vahin¬ 
goittaisi heidän asumuksiaan tai karjaansa. 44 Altain tatareilla on 
ollut tapana ukkosen keväällä ensi kerran jyristessä kokoontua 
kylittäin korkeille vuorille, missä he pirskoittavat maitoa neljälle 
ilmansuunnalle. 46 Tarbagatain torgoutit vievät tällöin maitoastian 
pihalle ja kulkien kolme kertaa telttansa ympäri vuodattavat maitoa 
maahan. Sen jälkeen he asettavat astian, johon vielä on jäänyt 
tilkka, ovensa ulkopuolelle. 46 Eräät muutkin naapuriheimot ovat 
maitoastioineen kiertäneet telttansa kolmesti ja vuodattaneet mai¬ 
toa maahan. Näin ovat menetelleet mm. sojotit kuultuaan ensimmäi¬ 
sen ukonjyryn. 47 Altain lähistöllä asuvat kirgisit koputtavat vain 
maitoastialla teltan seinää ja asettavat sen sitten ovensuuhun sano¬ 
malla: »Vanha vuosi on mennyt, uusi on tullut!» He lukevat näet 
vuoden alun ensimmäisestä ukonilmasta. 48 Khalkha-mongolien 

sanotaan pirskoittavan maitoa valkoiselle huopamatolle lapion ta¬ 
paisella esineellä, johon on tehty yhdeksän syvennystä, suojellakseen 
itseään salamoilta. 49 Ukkosen uhrina näyttää siis Keski-Aasiassa 
olleen ennenkaikkea maito. Altailaisten sanotaan ukonilmalla 
seisovan maitokuppi kädessä voidakseen heti maidolla sammuttaa 
salaman sytyttämän tulen. Samalla he polttavat tuoksuvia yrttejä. 50 
Käsitys, että ukontuli sammuu vain maidolla on ollut yleinen mei¬ 
dänkin maanosassamme. 

Mutta onpa ukkoselle uhrattu eläimiäkin. Vanhat kiinalaiset 
kronikat kertovat uigurien kokoontuneen keväällä paikkaan, mihin 
ukkonen oli edellisenä kesänä iskenyt, ja teurastaneen siinä oinaan. 51 
Toisin paikoin teurastavat sojotit yhä vieläkin oinaan, kun kuulevat 
ensimmäisen ukonjyryn. Tällöin he levittävät teltan edustalle val¬ 
koisen huopamaton ja siinä loitsittuaan asettavat matolle sekä uhri- 
lampaan lihat että 27 eri ruokalajia, kuten juustoa, viinaa ym. Sa¬ 
malla he »pesevät» telttansa maidolla. 52 

Minusinskin piirin tatareilla taas on ollut tapana uhrata ukkos- 
jumalalle valkoinen hevonen elävänä. Rukoiltuaan uhripaikassa 
he poistavat suitset, ja eläin lasketaan menemään. Siitä hetkestä se 
on vapaa ja koskettamaton. 53 Burjatit asettavat ukkoselle pyhite¬ 
tyn hevosen selkään vielä maitokupin. Samalla uhripappi pirskoittaa 
maitoa myös eläimen selkään sekä neljään eri ilmansuuntaan. Li¬ 
säksi hän savustaa hevosta polttamalla yrttejä ja pihtapuun kuorta 
sekä sitoo tämän harjaan nauhoja, minkä jälkeen hevonen ajetaan 
vapauteen. Siinä paikassa, mihin maitokuppi putoaa hevosen se¬ 
lästä, rukoillaan vielä terveyttä ja menestystä palvojille. Näin pyhi¬ 
tettyä eläintä ei sen koommin käytetä ihmisten palvelukseen. Jos 
eläin kuolee, leikataan sen harja ja häntä sekä sidotaan toiseen he¬ 
voseen, jonka tulee olla edellisen korvauksena. 54 

Kun turkinsukuiset kansat eivät aikaisemmin ole olleet maanvilje¬ 
lijöitä, on ymmärrettävää, ettei ukkosjumala täällä esiinny sellai¬ 
sena viljavuuden haltiana kuin esim. Euroopan kansojen keskuu¬ 
dessa. Mikäli siltä on rukoiltu virkistävää sadetta, on sillä tietenkin 
tarkoitettu vain ruohon kasvun edistämistä, jolla kylläkin on tärkeä 
merkitys paimentolaisten elämässä. Kuvaavaa on, että kun altai¬ 
laiset kuulevat keväällä ensimmäisen ukonjyryn, niin he pitävät 
silmällä, kummalta teltan puolelta ukkospilvi nousee. Jos se nousee 
naisväen puolelta, tulee heidän käsityksensä mukaan hyvä maito- 
vuosi; miesten puolelta kuultu ukkonen taas ennustaa riistan run¬ 
sautta. 55 

Pelkästään tarunomainen olento on burjattien »sateen herra» 
(khuran-nojon ), jolla sanotaan olevan taivaassa yhdeksän suurta 

vesitynnyriä. Kun hän aukaisee niistä vain yhden, seuraa kolme 
vuorokautta kestävä sade. 56 

Yllämainittuja Altain suvun ja erikoisesti Keski-Aasian kansain 
ukkosenpalvontaan kohdistuvia pitämyksiä ja tapoja tarkas¬ 
taessa muistuvat mieleen mm. antiikin ajan vastaavat tavat. 
Vertailun vuoksi mainittakoon, että myös Kaukaasiassa, esim. 
abkhasien keskuudessa, pelätään ukkosta siinä määrin, ettei puusta, 
johon salama on iskenyt, tohdita poimia hedelmiä. Vaarallista on 
asettua asuntoonkin, jossa ukkonen on vieraillut. Ukkosen sur¬ 
maama kotieläin korjataan erikoisin menoin metsään, missä se 
asetetaan varta vasten rakennetulle lavalle. Jonkinlaisena jumalan 
valitsemana uhrina pidetään ihmistäkin, milloin tämä on saanut 
surmansa ukkosen kädestä. Tällaista vainajaa ei näet sovi surra tai 
itkeä eikä myöskään haudata muiden kuolleiden tavalla, vaan ilman 
arkkua ja niissä pukimissa, joissa kuolema on häntä kohdannut. 
Todennäköisesti on salaman surmaamat ihmiset täälläkin entis¬ 
aikaan asetettu patsaslaitteille metsään. Lisäksi ovat abkhasit 
uhranneet ukkoselle valkoisia teuraita ja kuten mongolit juuri siinä 
paikassa, mihin ukkonen on iskenyt. 57 


TUULI. 

Ilmansuuntien mukaisesti Siperian kansat puhuvat neljästä tuu¬ 
lesta, jotka nousevat »taivaan neljältä nurkalta». 1 Omituisempi on 
käsitys, että vuoret ovat tuulien tyyssija. Jakutit sanovat tuulien 
»nukkuvan» vuorilla, mistä ne tarpeen tullen voidaan kutsua esiin 
viheltämällä. 2 Sekä jakuttien että lamuttien kerrotaan kartta¬ 
van äänekästä keskustelua matkustaessaan korkean vuoren ohi, jottei 
vuoren »isäntä» suuttuisi ja lähettäisi myrskyä. 3 Goldit uskovat 
tuulien tulevan vuorten onkaloista, missä tuulenhaltia niitä pitää 
hallussaan. Samani voi suostutella tätä joko aukaisemaan tai sul¬ 
kemaan rotkojen suut aina sen mukaan, halutaanko tuulta vai ei. 4 
Mongolit nimittävät myrskynaikaa »juoksupäiviksi» uskoen, että 
vuortenhaltiat juoksevat tällöin vuoresta toiseen. 

Simkevits mainitsee goldien nimittävän tuulenhaltiaa nimellä 
namboa-adoni ja huomauttaa, että kun samani anoo matkamiehelle 
suotuisaa tuulta, joikuu hän omalaatuisella tavallaan kuvaten tuulen 
voimistumista. 5 

Goldit ja ortsonit puhuvat lisäksi butstsu nimisestä tuulenhaltiasta, 
josta tehdään kuvakin ja jonka sanotaan pitävän tuulia kurissa. 
Jos vastatuuli häiritsee, kun veneellä kuljetaan myötävirtaa, samani 
tekee yllämainitun haltian kuvan ja asettaa sen jousella ja nuolella 
varustettuna aluksen kokkaan nuoli suunnattuna tuulta kohti; 
jos taas on kuljettava päinvastaiseen suuntaan, jolloin myötätuuli 
on tarpeen, asetetaan butstsu paikoilleen ilman jousta ja nuolta. 6 

Schrenk kertoo giljakkien ryhtyneen »tappamaan» tuulta, jos se 
häiritsi heitä matkalla tai työssä. 7 Kreinovits selittää tämän tapah¬ 
tuvan siten, että tuulenpyörteeseen, sen keskustaa kohti, ammutaan 
edestä päin jousella nuoli, jonka kärkeen on pantu palava taulan- 
pala. Ammuttuaan on ampujan välttämättä lausuttava sana: »sur¬ 
masta!» ja palattava kotiin taakseen katsomatta. Gil jakit sanovat, 
että siinä paikassa, mihin nuoli, johon sen jälkeen ei sovi koskea, 
osuu, nähdään verta. 8 

Viimeksimainittu käsitys osoittaa, että olentoa, jonka on uskottu 
liikkuvan tuulenpyörteenä, on kuviteltu jossain määrin ruumiilli¬ 
seksi. Hyvin yleinen Siperian kansain keskuudessa onkin usko, että 
jokin olento tepastelee tuulenpyörteen muodossa. Jakutit nimittävät 
sitä nimellä hollorak itstsitci ('tuulenpyörteen haltia’). 9 

Tarunomainen on eräiden eteläisten turkinsukuisten kansain 
käsitys, että muudan harmaa härkä synnyttää hengityksellään 
tuulen. 10 Varsinaisia uskomuksia edustaa sitävastoin mm. teleuttien 
käsitys, että tauti voi tulla tuulen mukana. 11 

Tavallisesta tuulesta eroaa burjattien käsityksen mukaan zada , 
jolla ymmärretään hetkittäistä, sadetta tai lunta tuottavaa tuulta. 
Tällaisella tuulella, joka saattaa uudistua useat kerrat päivässä, on 
oma haltiansa, zada sagan tengeri. Yleisimmin zada puhaltaa kevät- 
ja syyskautena. Zada- ilman voi ihminenkin aikaansaada eräänlaisen 
juuren avulla. Burjatit uskovat, että jos sellaisen juuren kiskoo 
tai kaivaa esiin maasta, ilma muuttuu heti kylmäksi ja tuuliseksi. 
Paitsi metsämiehet, jotka tällä tavoin synnyttävät zadan edistääk¬ 
seen riistanpyyntiä, tuntevat eräät linnutkin, kuten hanhet ja jout¬ 
senet, sen vaikutuksen ja käyttävät sitä syksyllä etelään muuttaes¬ 
saan hyväkseen. Lintujen aikaansaamaa tuulta sanotaan »lintu- 
zadaksi» (subuni-zada). Puhutaanpa »härkä-zadastakin (bugan-zada ), 
jonka hirvieläimet synnyttävät. Sama vaikutus kuin juurella on 
myös eräänlaisella punaisella kivellä (zadan-ulan-sulun). Lisäksi 
uskotaan, että veteen pudonnut ukonnuoli voi synnyttää yhdeksän 
päivää kestävän zadan. 11 

Mongoliassa kuvitellaan, että tuulta ja sadetta, lunta ja pakkasta 
tuottava kivi (derb. dzada] soj. dzada) voidaan löytää joko vuorilta 
tahi hirven, vesilinnun tai käärmeen päästä, joskus myös härän 
vatsasta. Väriltään tämä kivi, joko saattaa olla jopa nyrkinkin ko¬ 
koinen, on tumma ja raitainen. Todellisen dzada- kiven löytäjä tun¬ 
tee siitä, että se on kädessä kylmä ja että siitä, kun sen asettaa lä¬ 
helle korvaa, kuuluu omituinen suhina. Tällaisen kiven uskotaan 
säilyttävän mahtinsa kolme vuotta, minkä jälkeen sen sanotaan 
»kuolevan». Paremmin tehotakseen, on sitä säilytettävä juuri sen 
lintulajin untuvissa tai eläinlajin karvoissa, josta se on löydetty. 
Kuollutkin kivi voidaan vielä elävöittää, jos asianomainen eläin 
surmataan ja kivi asetetaan sen viimeisen henkäyksen alaiseksi. 
Aina kun kiven toivotaan toimivan, pannaan se vesisäiliöön kostu¬ 
maan. Jos se aikaansaa liian ankaran sateen, on se kuivattava. 
Tällaisen kiven avulla kerrotaan metsämiesten tuottavan lunta 
tarvitessaan sitä riistan jälkien seuraamiseksi tai pakkasta päästääk¬ 
seen jäätä myöten joen yli. 12 

Vastaavan kiven, jonka nimi jakutissa esiintyy muodossa sata 
ja jonka tenhovoima jakuttien käsityksen mukaan on niin suuri, 
että jos puheenaolevan kiven tuo kesän helteessä ulkoilmaan, syntyy 
heti kylmä ja ankara tuuli, uskovat jakutitkin voivansa löytää eri¬ 
näisten eläinten sisälmyksistä. 13 

Saman taikakiven, jada-tas (’j- kivi’j, ovat lisäksi altailaiset 
tunteneet. Granö kertoo matkakirjassaan sikäläisten vuoristolaisten 
uskovan, että »sen voimalla voi mielin määrin säitä muuttaa» ja 
että sellaisia taikakiviä on Yimenin metsissä. 14 Verbitskij, joka 
kuvailee saman seudun uskomuksia, kertoo erikoisista taikureista, 
jadatsi, jotka löydettyään jada- kiven tuuliselta vuorelta säilyttävät 
sitä kuivassa ja lämpimässä paikassa tai kainalokuopassa, mistä se 
otetaan esille vain silloin, kun halutaan tuulta. Jotkut sitovat sen 
helteisenä kesäpäivänä hevosen harjaan, jottei eläinparka meneh¬ 
tyisi kuumuuteen. Sadeilman aikaansaamiseksi kivi taas pannaan 
vuorokauden ajaksi kylmään veteen. Jos jada-tas menettää voi¬ 
mansa, on jonkin eläimen tai linnun vatsa ratkottava auki ja kivi 
kätkettävä sen sisään. 15 Viimeksimainittu tiedonanto viittaa siihen, 
että puheenaolevan kiven on täälläkin uskottu muodostuvan eläin¬ 
ten vatsassa. Jadalsy niminen taikuri, jonka tehtävänä on tuottaa 
sadetta ym., toimii myös Itä-Turkestanissa. 16 

Sana jada (zada , dzada, sata), joka Volgan tatarien kielessä esiin¬ 
tyy muodossa jadu ja zadu ('taika, taikuri’) on persialaista alku¬ 
perää (av. ijälu, uuspers. zädu 'taikuri'). Persialaiset ovat tunteneet 
myös sadetta tuottavan taikakiven. 17 

TULI. 

»Mistä on tullut tuli, mikä on sen toimi ja mahti, kuka sen on 
synnyttänyt?», huudahtaa muudan sankari jakuttilaisessa tarussa 
tullen siihen tulokseen, että tuli on maidonvalkoisella istuimella 
istuvan taivaanjumalan, urun-ai-lojonin, poika. 1 Usko, että tuli on 
kotoisin taivaasta, onkin hyvin yleinen Altain suvun kansojen kes¬ 
kuudessa. 

Mihin tämä kuvittelu perustuu, käy ilmi näiden kansojen tulen- 
syntytaruista. Niinpä Turuhanskin piirin tungusit selittävät, että 
ukkoslintu on tuonut ensimmäisen tulen taivaasta maan päälle. 
Jakutit kertovat, että kolmannessa taivaassa ruhtinoiva ulu-tojon, 
jonka »tulinen korppi» tarkoittanee salamaa, antoi ihmisille ensim¬ 
mäisen tulen. 2 Balaganskin piirin burjattien tulen suojelushaltia ja 
sen ensimmäinen antaja on galta-ulan-tengeri, joka samalla on sala¬ 
man. helteen ja poudan haltia ja sellaisena »kuivattaa kasvavat 
ruohot juurineen, juoksevat joet lähteineen». 3 Toisen burjatteja 
koskevan tarun mukaan sai Sagadai-ubugun salamanliekistä ensim¬ 
mäisen tulen, jota ihmiset siitä asti ovat käyttäneet hyväkseen. 4 
Altain tatarit selittävät, etteivät ihmiskunnan esi-isät alunperin 
tunteneet eivätkä kaivanneet tulta elättäessään itseään kasveilla 
ja hedelmillä, mutta sen jälkeen kun heidän ravintonsa muuttui, 
tarvittiin tulta ruoan valmistamiseen. Tällöin ylijumala, ulgen, 
nouti kaksi kiveä, valkoisen ja mustan, ja iski ne yhteen, niin että 
tulenkipinä sinkosi taivaasta maan päälle sytyttäen kuivat ruohot 
palamaan. 5 Burjattinoidan suulla tuli kerskaa olevansa »päivän- 
taivaan keskimmäinen poika, yöntaivaan nuorin poika». 6 

Vertailun vuoksi mainittakoon, että myös Jenisei-ostjakit tari¬ 
noivat, mitenkä heidän esi-isänsä saivat salaman mukana tulen tai¬ 
vaasta ja mitenkä muudan noita opetti ihmisiä käyttämään sitä 
hyväkseen. Aluksi oli kaikilla yhteinen nuotio, josta kukin tarpeen 
tullen kävi tulta lainaamassa. 7 

Onpa sellaisiakin tulensyntytaruja, joissa jokin viisas eläin esiin¬ 
tyy tulentekemisen keksijänä. Sellainen tietoniekka on burjattien 
tarustossa siili, joka alunperin oli ihminen. Kun ei kukaan, ei 
edes jumalat, vielä osannut tehdä tulta, kerääntyi paljon kansaa 
saamaan »siililtä» neuvoja. »Siilin» omituinen ulkomuoto herätti 
kuitenkin naurua, josta »siili» suuttui ja päätti, ettei hän kerro sa¬ 
laisuuttaan kenellekään muulle kuin vaimolleen ja tällekin vain 
vaikenemisen ehdolla. »Siilin» selittäessä puolisolleen, mistä saadaan 
piikiveä ja miten valmistetaan terästä, joiden avulla tulen iskeminen 

on mahdollista, sattui haukka, jonka jumalat olivat lähettäneet asiaa 
urkkimaan, kuulemaan tämän neuvon ja ilmoitti sen jumalille. 
Näiltä ovat sitten ihmiset oppineet tulentekemisen taidon. »Siilin» 
jälkeläiset ovat myöhemmin muuttuneet siileiksi. 8 

Tämän tarun ovat eräät Itä-Euroopankin kansat tunteneet. 
Niinpä votjakit kertovat siilin selittäneen ihmisten ja eläinten ko¬ 
kouksessa, mitenkä tulta voidaan iskeä käyttämällä siihen kiveä, 
terästä ja taulaa. 9 

Altailaisessa tarussa taas sammakko ilmoittaa ylijumalalle, 
kun tämä ei tiedä, mistä ihmiset saisivat tulentekovälineet, että 
»vuoressa on kiviä ja koivussa taulaa». 10 Saman neuvon antaa 
teleuttien tarustossa muudan lintu, korbolko, ihmisten ja eläinten 
kokouksessa. 11 Burjattien tarun mukaan pääskynen toi ihmi¬ 
sille nokassaan tulen taivaanjumalan liedeltä. Kun jumala yritti 
rangaista tulen ryöstäjää, sattui hänen iskunsa linnun pyrstöön, 
joka siitä asti on kaksihaarainen. 12 Jakuteilta on vielä muistiin¬ 
pantu kertomus, jossa kuvaillaan, mitenkä muudan ukko huvikseen 
iski yhteen kiviä, ja mitenkä niistä singonneet säkenet sytyttivät 
risut palamaan. Tätä tulipaloa, joka levisi yhä laajemmalle ja jonka 
vasta sade sammutti, kokoontuivat ihmiset eri ääriltä katsomaan. 
Siitä päivin he ovat osanneet sekä iskeä tulta että sammuttaa sen 
vedellä. Mongolit sanovat: »Rauta on tulen isä, kivi on tulen äiti.» 13 

Yllämainitut tarut esittävät siis kaksi ajatusta: tuli on joko tai¬ 
vaasta saatu tai se on syttynyt säkenestä, joka on singonnut kivestä. 

Mongolien rukoussanoissa mainitaan lisäksi, että tuli on lähte¬ 
nyt Khangai-kän ja Burkhatu-kän nimisillä vuorilla kasvavista 
jalavista, jolloin he tarkoittanevat kitkatulta, tai että se on syn¬ 
tynyt jo silloin, kun taivas ja maa muinoin erkanivat toisistaan. 14 

Monet esimerkit osoittavat, että eri tavalla syttyneisiin tai sy¬ 
tytettyihin tuliin on suhtauduttu eri tavalla. Puhumattakaan sala¬ 
man sytyttämästä tulesta on kitka- eli puutulta pidetty varsin taika¬ 
voimaisena. Mutta sellaisenaankin on tuli nauttinut suurta arvon¬ 
antoa kaikkien Altain suvun kansain keskuudessa. Jo vanhat ara- 
pialaiset lähteet kertovat turkkilaisten heimojen olleen tulenpalvo- 
jia. 15 Piano Carpini sanoo mongolien pitävän halkojen hakkaamista 
tulen läheisyydessä syntinä samoinkuin lihan ottamista veitsellä 
padasta. Vielä suurempi synti on pistellä tulta veitsellä, teräaseen 
uskotaan näet haavoittavan tulta. Tuleen ei myöskään sovi heittää 
mitään likaista tai pahalle tuoksuvaa eikä sellaista, mikä vähentää 
tulen voimaa tai loistetta. Tuleen ei sovi sylkeä eikä sitä saa ve¬ 
dellä sammuttaa. 16 

Yhtä varovaisia ovat olleet jakutit. Eivät hekään pidä soveliaana 
kohentaa tulta terävillä aseilla, tallata sitä jaloin tai sammuttaa 
vedellä. Lisäksi he uskovat, että tuli, joka »vastaanottaa lahjana 
petäjäisen metsän, syö raakaa korpea ja viettää yötä kuivissa puissa», 
ymmärtää puhettakin. Sen vuoksi ei sitä ole hyvä torua tai sättiä. 17 
Samoja sääntöjä ovat noudattaneet Altain tatarit, tungusit ynnä 
monet muut Siperian kansat. 18 Aino-kansastakin kerrotaan, ettei 
se mitenkään tohdi haavoittaa eikä saastuttaa tulenliekkiä esim. 
sylkemällä lieteen tai karistamalla siihen piipunporoja. 19 Samoin 
jurakki-samojedit varovat heittämästä tuleen mitään likaista, ei 
edes maassa tallattuja lastuja. Heidän käsityksensä mukaan ei tulta 
myöskään sovi lyödä tai astua sen yli. 20 Vastaavat uskomukset 
tapaamme Obin, Volgan ja Itämeren suomensukuisilta kansoilta, 
ja muistomerkkejä niistä on kirjaanpantu myös indo-eurooppalaiston 
ynnä monien muiden kansain keskuudessa. 

Tällaisten pitämysten kohteena ei ole ollut ainoastaan liedellä 
palava tuli, vaan myös erämiesten nuotiot. Tulen nauttima arvon¬ 
anto on epäilemättä johtunut siitä merkityksestä, mikä tulella on 
ollut jo varhaiskantaisella kehitystasolla eläneiden ihmisten talou¬ 
dessa, ennenkaikkea valon ja lämmön antajana, mutta samalla on 
tulen salaperäinen mahti, varsinkin sen kaikki hävittävä voima 
tietenkin ollut omiansa herättämään suurta pelonsekaista kunnioi¬ 
tusta. Tulen mahtia julistavat mm. Siperian suuret metsäpalot, 
jotka kuivana kesänä voivat tuhota laajat alueet ja saattaa sikäläiset 
ihmiset ja eläimet suuren kauhun valtaan. Kirgisit sanovat: »Ei ole 
mitään tulta mahtavampaa.» 21 

Tulipalon uskotaan aiheutuvan siitä, että tuli syystä tai toisesta 
on »vihastunut». Muullakin tavalla se voi osoittaa mieltään. Niinpä 
verraten yleinen on käsitys, että tuli voi aikaansaada taudin. 
Jakutit selittävät, että jos lapset kohtelevat tulta huonosti, saavat 
ne ihottuman, jota täällä samoinkuin Suomessa sanotaan »tulenvi- 
hoiksi». 22 Etenkin tuleen sylkemistä on varottava, siitä kun tulee 
näppyjä huuliin tai kieleen. Teleuttien käsityksen mukaan voivat lap¬ 
set, milloin äiti on vihoittanut tulta, saada kaulaansa ja päähänsä 
»tulisia» täpliä. 23 Myös mongolit uskovat, että eräät ihotaudit ovat 
tulen tuottamia. 24 Loukkaantunutta mieltä todistaa sekin, jos 
tuli ilman huomattavaa syytä liedellä sammuu. 

Paitsi valon ja lämmön antajana sekä ruoan kypsentäjänä on 
tulella lisäksi ollut eräitä tärkeitä erikoistehtäviä. Yleisesti uskotaan, 
että tuli ja sen savu ovat tehokkaita puhdistusvälineitä. 
Tässä suhteessa tulella on tärkeä merkitys etenkin erämiesten elä¬ 
mässä, jotka usein savustavat itsensä ja aseensa sekä kaatamansa 

saaliin. Jakuteilla on myös tapana puhdistaa pilattu kalajärvi 
polttamalla, jos mahdollista, ukkosen iskemän puun sälöjä. Viet- 
täessään maahanpanijaisia burjatit puhdistautuvat hyppimällä jur- 
tan eteen tehdyn tulen yli. 25 Samaa tapaa ovat noudattaneet monet 
muutkin Siperian kansat. Ainakin on kuolleen saattajat savustet¬ 
tava. Keski-Aasian kansoilla on ollut tapana kuljettaa kahden 
tulen välitse kaikki ihmiset, eläimet ja esineet, jotka tavalla tai toi¬ 
sella, esim. kuolleeseen kosketuksessa oltuaan, ovat saastuneet. 26 
Ruysbroeck sanoo, että jos joku kuolee, erotetaan tämän omaisuus 
muiden tavaroista, kunnes se on puhdistettu tulella. 27 Tulen tai 
savun avulla puhdistautuvat myös vaimot synnytyksen jälkeen. 28 
Turuhanskin piirissä vaimot hyppivät tällöin kolme kertaa tulen 
yli. Tungusien keskuudessa on tapana, että asianomainen vaimo 
suorittaa tämän puhdistuksen alastomana; samalla poltetaan vielä 
hänen vaatteensa, minkä jälkeen hän saa mieheltään uuden puvun. 29 
Kun vaimoa synnytyksen johdosta pidetään »saastaisena», ei hän 
jakuttien käsityksen mukaan saa käsitellä tulta ensimmäisen kuu¬ 
kauden kuluessa synnyttämisen jälkeen, muuten tulenhaltia tekee 
hänet hedelmättömäksi. 30 Tässä kohdin lienee huomautettava, että 
vaikkei tulen yli yleensä sovi astua eikä heittää siihen mitään sel¬ 
laista, jota pidetään epäpuhtaana, niin se silti on puhdistusmenojen 
aikana sallittua. 

Hyvin tärkeä merkitys on tulella myös tautien karkoittajana. 
Kulkutaudin raivotessa on jakuteilla tapana sytyttää kitkatulella 
nuotio käyttämällä vielä avuksi, mikäli mahdollista, ukkosen sär¬ 
kemän puun sälöjä. Tällä tulella he puhdistavat kodit, ihmiset ja 
kotieläimet. 31 Burjatit sytyttävät karjataudin aikana karjapihan 
portille »uuden tulen», jonka yli karja ajetaan. Karjan päälle heite¬ 
tään samalla palavia jauhoja. 32 Teleutit ja jakutit selittävät saa¬ 
neensa tämän tavan venäläisiltä. 33 Venäjällä se onkin yleinen myös 
tatarien ja tsuvassien keskuudessa. Täällä on lisäksi tapana sytyttää 
kitkatulella kokkoja ainakin kerran vuodessa, tavallisesti kesän kuu¬ 
mimmillaan ollessa, jolloin kaikki vanhat tulet kylän jokaiselta 
liedeltä on ensin sammutettu; kokkopaikasta viedään sitten 
»uutta tulta» kuhunkin taloon. 34 Vastaavaan tapaan ovat Volgan 
suomensukuisetkin ja monet muut maailman kansat turvautuneet. 

Vanhoista lähteistä huomaa, että turkkilais-tatarilaiset hallitsijat 
ovat käyttäneet tulta turvakeinona myös joutuessaan kosketuksiin 
vieraiden kanssa. Jo byzantilaiset kronikat kertovat, että kun kei¬ 
sari Justinianuksen lähetit saapuivat Irtysin latvoille suurkaanin 
luo, ei tämä voinut ottaa muukalaisia vastaan, ennenkuin nämä oli¬ 
vat kulkeneet kahden tulen välitse. Tämä tapa oli tatareilla vielä 

silloin, kun venäläiset ruhtinaat maksoivat heille veroa. 35 Ruys- 
broeck mainitsee, että »kaikki, mikä lähetettiin hoviin», vietiin sinne 
kahden tulen välitse. 36 

Monet näistä »puhdistusmenoista» tarkoittavat vahingollis¬ 
ten henkien karkoittamista. Sen vuoksi ylläpidetään tulta 
varsinkin sellaisina öinä, jolloin kuolleet käyvät kotona. Käsitys tulen 
suojelevasta voimasta palautunee jo noihin varhaiskantaisiin kausiin, 
jolloin ihmiset alkoivat käyttää tulta turvanaan yössä uhkaavia 
vaaroja vastaan. Samoinkuin eläimet pelkäävät tulta, samoin — 
niin on uskottu — pelkäävät sitä hengetkin, jotka usein liikkuvat 
juuri eläinten hahmossa. Luonnonkansojen uskomuksia ja tapoja 
tutkiessa huomaa, miten eläinten elämästä saadut kokemukset usein 
ovat ulotetut myös henkien maailmaan. 

Esimerkkejä on säilynyt siitäkin, että eräät Altain suvun kansat 
ovat tehneet valansa vetoamalla tuleen. Kun jakutit 
tahtovat vannoa puheensa todeksi, niin he kumartavat tulta. 37 
Samoin ovat mm. suomensukuiset ostjakit käyttäneet tulta vala- 
todistajana, sillä »tulen voiman herättämä pelko pakoittaa vannojan 
sanomaan todet totiset». 38 Jurakki-samojedit pistävät tällöin veit¬ 
sen tuleen ja sanovat: »Syököön tulen isoäiti-akka minut, jos olen 
vikapää!» 39 Jakutit selittävät, että jos tuli keskustelun aikana 
napsahtaa, se on merkkinä siitä, että se, mitä silloin sanotaan, on 
totta. 40 

Lisäksi on tulen ilmiöissä nähty erinäisiä enteitä. Jos esim. 
lieden ääressä istuvan jakutin helmaan poukahtaa hiili, on tällä ta¬ 
pana suudella sitä ja heittää se edemmäksi päänsä yli uskoen, että 
tämä merkitsee jotakin odottamatonta onnea. 41 Arapialaiset kansa- 
tieteilijät kertovat, mitenkä turkkilaishallitsijan nimeen tehtiin mää¬ 
rättynä päivänä suuri tuli, jolle uhrattiin ja jonka ääressä luettiin 
rukouksia, ja mitenkä samalla tulen liekkejä tarkastamalla ennus¬ 
tettiin. Jos liekkien väri oli vihreä, ennusti se sateita ja hedelmällistä 
vuotta, jos se oli vaalea, katovuotta, jos punainen, sotaa; keltainen 
taas tiesi sairautta, hallitsijan kuolemaa tahi tämän joutumista 
pitkille matkoille. 42 

On ymmärrettävää, että varsinkin kotilieden tuli, jonka 
uskotaan suojelevan perhettä, on joutunut erikoisten uskomusten ja 
perinnäistapojen kohteeksi. Siperian kansoilla liesi on samalla perhe¬ 
kunnan näkyvin yhdysside. Miten läheinen suhde vallitsee tämän 
ja perheen välillä, osoittaa mm. se, etteivät vieraat henkilöt yleensä 
voi ottaa osaa kotoisen tulen palvontaan. Altailaisten keskuudessa 
menettää tämän oikeuden tytärkin siirryttyään aviovaimona toiseen 

sukuun. 43 Jakuttien mailla ei vierassukuisen sovi astua edes lieden 
heittämän valojuovan yli, eikä sulhasenkaan sovi ottaa morsiamen 
liedestä tulta piippuunsa, ennenkuin hän on suorittanut neidosta 
vaaditun maksun kokonaan. 44 Teleutit ja burjatit eivät mielellään 
edes »lainaa» tulta vierassukuiselle. 45 

Kun tulen sytyttäminen vanhanaikaisilla välineillä oli perin 
vaivalloista, pidettiin huolta siitä, ettei lieden tuli päässyt sammu¬ 
maan. Sen vuoksi tuli oli yön ajaksi tuhkalla peitettävä, jotta se 
aamulla hiiliin puhaltamalla syttyisi uudelleen. Jakutit sanovat, 
että tuli yön aikana »nukkuu» ja burjateilla on arvoitus: »hopea 
päällä, kulta sisässä», joka merkitsee peitettyä tulta. 46 Jos tuli 
liedellä sattui sammumaan, minkä yleisesti on uskottu ennustavan 
onnettomuutta, käytiin naapurista tulta lainaamassa. Tulen viih¬ 
tyminen merkitsi samalla kotoisen onnen viihtymistä. Altain tata- 
reilla onkin tapana viedä morsiamen uuteen kotiin halkoja ja asettaa 
ne liedelle sanomalla: »Älköön tulesi sammuko!» 47 Kun burjatti on 
jäänyt lapsettomaksi, valittaa hän: »Lieteni tuli sammuu.» 48 Pahin 
toivomus, minkä Kaukaasian kansat voivat vihamiehelle lausua, on: 
»Sammukoon sinun lietesi tuli!» 49 

Altailaisilla ja burjateilla oli ennenvanhaan tapana viedä paikasta 
toiseen siirtyessään kekäleitä mukanaan; näin sytytettiin uuteen 
paikkaan entinen tuli. Samoin vietiin tulta vanhasta asunnosta 
uuteen. Perheen vanhin kantoi tällöin lapiolla hiiliä ja asetti ne 
»tuli-emoa» rukoillen uuden kodin liedelle. Veljesten erotessa sanotaan 
nuorimman saaneen vanhan tulen. 50 Tämä tietenkin perustuu täällä 
vallitsevaan tapaan, josta jo Ruysbroeck kertoo ja jonka mukaan 
nuorin pojista on vanhempainsa kodin perillinen. 51 Kuitenkin mai¬ 
nitaan esimerkkejä siitäkin, että jokainen pojista vei tulta kerällään 
erotessaan isänsä kodista. Vastaavaa tapaa ovat Volgan suomen¬ 
sukuiset ja monet indo-eurooppalaiset kansat noudattaneet. Burjat- 
tien kerrotaan myös palatessaan uhrijuhlasta tuoneen kekäleen ja 
asettaneen sen kotinsa liedelle. 62 

Tulelle toimitetuista uhreista on paljon tietoja olemassa. Sellai¬ 
sen henkilön, joka liittyy toiseen perhekuntaan, on aina ensi töikseen 
uhrattava jotakin lieden tuleen ja siten taivutettava tuli tulokkaalle 
suosiolliseksi. Keski-Aasiassa on kaikkialla vallinnut käsitys, että 
morsiamen tulee miehelään mentyään toimittaa tällainen uhri mie¬ 
hensä kodissa. Torgouteilla on tapana, että morsian tällöin kolmesti 
kumartaa tulta ja uhraa siihen voita ja rasvaa. 53 Burjattinuorikko 
asettuu lieden ääreen levitetylle huopamatolle ja heittää hänelle 
annettua rasvaa kolmesti tuleen. 54 Teleuttien keskuudessa morsiamen 

saattajat kaatavat sulhasen kodin lie¬ 
delle vakallisen voita, niin että tulen- 
liekki nousee reppänään asti. Toisen 
tiedon mukaan teleutit asettavat uunin 
arinalle kolme kuopallista savipalloa 
so. »liettä», joihin kuhunkin pistävät 
valkoisilla ja punaisilla nauhoilla ko¬ 
ristetun pajunoksan sekä lisäksi voita 
(kuva 26). Nämä »liedet», joita käyte¬ 
tään vain hää- ja uhritilaisuuksissa, 
mutta muulloin säilytetään uunin 
päällä, tarkoittanevat kodan alkupe¬ 
räisen lieden kolmea kiveä. 55 Ainakin burjattien rukoussanoissa 
puhutaan »lieden kolmesta kivestä», ja »kolmireunaista liettä» pal¬ 
vovat teleutitkin. 56 Altailaisilla taas on tapana, että sillä aikaa kun 
morsiamen palmikot aukaistaan, sulhasen sukulaiset panevat hevo- 
senihraa lieteen ja tulen korkealle kohotessa kulkevat kolmesti lieden 
ympäri esittäen rukouksia. Täten he jättävät nuorikon uuden tulen 
huostaanja pyytävät tälle elämänonnea ja rikkautta, karjaa karja¬ 
pihan täydeltä, lapsia tuvan täydeltä. Sen jälkeen on nuorikko 
täysivaltainen perheenjäsen, joka itsekin voi toimittaa uhreja tulelle. 57 
Toisin paikoin altailainen morsian kumartuu miehen kotiin tultuaan 
lieden ääressä maahan asti, jolloin häntä samalla siunataan sano¬ 
malla: »Älköön tulesi sammuko!» 58 Tullessaan sulhasen kotiin menee 
jakuttimorsian ensiksi lieden luo ja panee siihen vähän voita tai rasvaa 
sekä kolme pärettä ja samalla puhaltaa tuleen. 59 Myös goldit uhraa¬ 
vat morsiamen saapuessa lieden tuleen puuroa, viinaa ja tupakkaa sa¬ 
noen: »Tuli-emo, suo hänelle hyvä elämä, anna paljon, paljon lapsia!» 60 

Onpa tulelle toimitettu ajoitta isiäkin uhreja. Niinpä altailaiset 
ja mongolit ovat antaneet tulelle ensimmäisen osan kaikista ruoistaan 
ja juomistaan. Teleutit panevat etenkin uuden kuun syntyessä voita 
tuleen. 61 Samoin jokainen kunnon burjatti katsoo velvollisuudekseen 
antaa joka kerta, kun hän aterioi, syö tai juo, tulenhaltialle jotakin. 
»Jos hän juo tarasunia tai viinaa, vuodattaa hän aina jonkuin pisaran 
liedelle, jos hän syö lihaa, panee hän tulenhaltialle palan, jos hän 
teurastaa lampaan tai muun elukan, loikkaa hän sen päännahkasta 
kolmikulmaisen kappaleen ja heittää sen tuleen.» Samaten sanotaan 
hänen jokaisen uhrijuhlan aikana asettavan lihapalan myös siihen 
tuleen, joka palaa sen padan alla, missä uhrilihat keitetään. 62 Yllä- 
olevassa kuvauksessa mainittu »kolmikulma» tuo mieleen »kolmikivi- 
sen» tai »kolmireunaisen» lieden. Myös mongolit ja muut Keski- 
Aasian kansat ovat toimittaneet tulelle päivittäisiä uhreja. 




Kuva 26. Teleuttien keinotekoi¬ 
set »liedet» tulelle uhrattaessa. 
Dyrenkovan mukaan. 

v Samoin ovat menetelleet jakuttiperheen jäsenet, jotka joka kerta 
kun asettuvat aterialle, mutta varsinkin illoin, panevat vanhaa 
perinnäistapaa noudattaen ruokaa ja juomaa lieden tuleen. Tämä 
uhri on toimitettava, ennenkuin ihmiset itse alkavat syödä, sillä 
tulelle on tuleva »ensi pala-, ensi lusikallinen tai ensi ryyppy». Muille¬ 
kin jumalille uhratessaan he aina muistavat myös lieden tulta. 
Niinikään valmistaessaan kotitekoista väkijuomaa he vuodattavat 
tuleen ensimmäiset pisarat. 63 Ensi pisarat kaadetaan juotaessa 
tuleen sojottienkin mailla. 64 Goldien sanotaan uhraavan tulelle 
paitsi kotona myös eräretkillä, jolloin ruokaa keitettäessä ensi palat 
pannaan nuotioon. 66 

Kotilieden tulelle uhrataan myös tilapäisistä syistä. Niin esim. 
kun huomataan, että tulesta on tullut tauti, pyritään tulenhaltiaa 
lepyttämään pienillä uhreilla. Näin tekevät mm. jakutit. 66 Kasanin 
tatareistakin kerrotaan, että kun lapsi tuleen sylkemällä on saanut 
huuliinsa keltaisia rupia, niin tällöin mitään sanomatta asetetaan 
tuleen »keltaista voita». 67 Jakutit uhraavat tuleen myös käyttäes¬ 
sään sitä valatodistajana tai kun he tuovat asuntoonsa kaatamansa 
metsänotuksen. 68 Lisäksi on naisilla täällä tapana pitäessään pitoja 
lapsen synnyttyä heittää voita tai viinaa tuleen sanomalla: »Saakoon 
tulikin, muuten se loukkautuu.» 69 Häissä toimitetuista uhreista 
on jo aikaisemmin ollut puhe. Altain mailla on tulta muistettu 
jo morsiamen päänrahasta sovittaessa ja sitä maksettaessa. 70 
Burjattityttö jättää kotiliedelle jäähyväiset miehelään mennessään. 71 

Mutta onpa tulelle toimitettu teurasuhrejakin. Derbytit teu¬ 
rastavat sille lampaan jurtan eteläpuolelle levitetyllä huopamatolla. 
Teurastajana ei heidän käsityksensä mukaan voi tällöin olla henkilö, 
jonka isä, äiti, veli tai sisar on kuollut. 72 Myös sojotit ja altailaiset 
uhraavat tulelle lampaan. Jälkimmäiset tekevät sen joka kolmas 
vuosi. 73 Kudinskin burjatit teurastavat tulelle joko lampaan tai 
tamman, siis naaraseläimiä. Uhri toimitetaan jurtassa ja uhrianti- 
met pannaan kolmelle lieden kivelle. 74 

Toisinaan burjatit palvovat tulta erittäin juhlallisin menoin. 
He sitovat tällöin lieden ympäri nyörin kiinnittäen sen neljään jurtan- 
pylvääseen ja ripustavat nyöriin eri värisiä nauhoja ja tilkkuja, nim. 
lieden oikealle puolelle valkoisia, vasemmalle sinisiä, pohjoiselle 
punaisia; etelänpuolelle ripustettujen nauhojen väriä ei mainita. Yh¬ 
teen valkoiseen tilkkuun, johon on tehty ihmisenmuotoinen kuva, 
ripustetaan lisäksi pieni jousi ja nuolia sekä pieniä sauvoja. Uhri- 
lammas tai -tamma teurastetaan itse jurtassa. Lisäksi pyhitetään 
tulenhaltialle erikoinen nuoli, johon myös sidotaan eri värisiä nau¬ 
hoja ja kolme vaskinappia. Menojen päätyttyä tämä nuoli pistetään 

jurtan seinään, siihen nurkkaan, missä burjatit säilyttävät jumai^n- 
kuviaan, ongoneja. Tulenhaltialle annetaan teuraan etukappale ja 
samalla luetaan rukouksia pyytämällä, että tulenhaltia vastaan¬ 
ottaisi uhrin. Näihin uhrimenoihin liittyy vielä seuraava omituinen 
tapa. Muudan läsnäolevista juoksee veitsi kädessä oven ja etumais¬ 
ten jurtanpylväiden väliä sekä lyöden veitsellä näihin pylväisiin 
sanoo: »Jos ylös kohoat, en laske, jos alas painut, en laske, ovelle 
en päästä!» 75 Tämä lopputoimitus, jota tiedonantaja ei selitä, tar¬ 
koittanee liedellä palavan tulen hillitsemistä. Tuli ei saa kohottaa 
liekkejään liian korkealle eikä myöskään aleta sammuksiin, samalla 
sitä estetään jurtasta poistumasta. Tällaista tulen hillintää muistut¬ 
taa muudan Norjassa säilynyt tapa, missä perheenemäntä, kun lop¬ 
piaisen jälkeisenä päivänä vietetään tulenjuhlaa, juo tulen kunniaksi 
maljan ja kaataa osan liedelle sanomalla: »Näin korkealle tuleni, mutta 
ei korkeammalle!» 76 Toimitettuaan uhrin tulelle eivät burjatit anna 
kolmen vuorokauden aikana viedä jurtastaan tulta tai maitoa. 

Nuo nauhojen ja tilkkujen värit burjattilieden eri puolilla edus¬ 
tavat ilmeisesti ilmansuuntien värejä. Näin ollen on kotiliesi uhri¬ 
alttarina esiintynyt ikäänkuin maailman napana tai keskuksena, 
jommoinen käsitys ja tapa on ollut intialaisilla. Erikoisesti kiintyy 
huomiomme vielä tulenhaltialle omistettuun nuoleen. Sellainen on 
jousineen ripustettu myös tuohon valkoiseen tilkkuun, johon tehty 
kuva tarkoittanee tulenhaltiaa. Nuolen tapaamme eräästä toisestakin 
burjattien tulenuhria koskevasta kuvauksesta, jossa kerrotaan, mi¬ 
tenkä Alarskin burjatit panevat tulelle uhratessaan lieden ääreen 
nuolella varustetun kerma-astian. Kermaa syödään kolmen päivän 
aikana, jolloin myös nuoli koko ajan on astiassa. Tänä aikana ei 
burjattien käsityksen mukaan sovi antaa tai viedä jurtasta mitään, 
ei edes vettä. Uhritoimitukseen ryhdyttäessä vielä tarkastetaan, 
ettei jurtassa ole mitään vieraalle kuuluvaa esinettä. Jos sellainen 
löytyy, on se heti palautettava sen oikealle omistajalle. Kansa selit¬ 
tää näin meneteltävän, jottei vieras joutuisi erehdyksestä viemään 
oman esineensä asemesta jotakin taloon kuuluvaa. Jotkut ilmoitta¬ 
vat asiasta tällöin jo edeltäpäin kaikille, joiden esineitä saattaa olla 
jurtassa, että nämä tietäisivät tulla perimään tavaransa. 77 

Mihin viimeksimainittu nuoli, jommoista purjatit ovat käyttä¬ 
neet eräissä muissakin menoissaan, joutuu uhrijuhlan päätyttyä, ei 
käy ilmi kuvauksesta, mutta tulenhaltian kuvaan kiinnitetty jousi ja 
nuoli johtavat mieleen muinaisintialaisten nuolella varustetun tulen- 
jumalan, Agnin, jonka nuoli johtunee siitä, että tuli heittää tai 
ampuu poukkia. Tuskin erehdymme nähdessämme burjattien tulen- 
palvonnassa vierasta kulttuuriperintöä. 

Mongolien kerrotaan uhraavan tulelle lampaan talisia sisäelimiä 
ainakin kerran vuodessa, nim. syksyllä, johon tilaisuuteen kutsutaan 
lama lukemaan rukouksia. Laman lukiessa »tulikirjaa», lapset heit¬ 
tävät koko ajan voita tuleen huutaen: »hurui, hurui!» 78 Yiettäessään 
häitä he ovat teurastaneet tuliemolle keltäpäisen lampaan. 79 Sojot- 
tien sanotaan uhranneen tulelle »punaisen» vuohen. 80 Tavallisimmat 
tulenuhrit näyttävät kuitenkin olleen voi ja ihra. Yleensä on näet 
uskottu, että tuli vastaanottaa 1 mieluimmin sellaisia uhreja, jotka 
edistävät tulen palamista. 

Paitsi uhreja, jotka ovat omistetut itse tulelle tai tulenhaltialle, 
voidaan tuleen panna sellaistakin, mikä on tarkoitettu jollekin toi¬ 
selle jumaluusolennolle. Niin esim. beltirit, kun he uhraavat tai- 
vaanjumalallc valkoisen teuraan, polttavat eläimen luut ynnä 
muut jätteet, vieläpä nahkankin uhritulessa, samoin ne oksat, joiden 
päällä uhrilihat paloitellaan. 81 Useilla muillakin sekä Keski-Aasian 
että Volgan turkinsukuisilla kansoilla on ollut tapana polttaa ainakin 
yläilmojen jumalille osoitetut uhrit. Myös jakutit ovat tulen väli¬ 
tyksellä toimittaneet uhreja, jotka eivät, kuten mainittu, ole olleet 
tulelle tarkoitettuja, vaikka tulikin on usein samalla saanut osansa. 
Tulen apuun turvauduttaessa on näet sitä itseäänkin muistettava. 
Uhrin välittäjänä on tuli tällöin, kuten Priklonskij jakuttien tapoja 
kuvaillessaan sanoo, ainoastaan »ovi», jonka kautta jumalat saavat 
uhrinsa. 82 

Arktisten kansain keskuudessa ei tulella ole ollut samaa merki¬ 
tystä uhrin välittäjänä, eikä sillä näytä olevan sitä edes Turuhanskin 
piirin tungusien keskuudessa. Ilmeisesti täällä noudatetaan alku- 
kantaisempaa tapaa, kun uhriteuraan jätteet, samoinkuin riista¬ 
eläinten luut ja ihmisvainajien ruumiit, saatetaan sellaisinaan suo¬ 
jaan. Todennäköisesti on polttouhri, jonka myös Volgan kansat 
ovat omaksuneet, myöhempää, ehkäpä indo-iranilaista perua. Vii- 
meksimainituilla on näet tuli jo varhain näytellyt tärkeätä osaa 
ihmisten ja jumalien välittäjänä. Tällä ei kuitenkaan ole sanottu, 
etteivät Siperian arktisetkin kansat olisi pitäneet tulta pyhänä ja 
sitä palvoneet pienin uhriantimin. Todennäköisesti ei täällä kui¬ 
tenkaan ole teurastettu tulelle varsinaisia uhriteuraita. 

Jotkut tutkijat ovat olettaneet, että kotilieden pyhyys ja tuleen 
asetetut antimet edustaisivat vainajain palvontaa. Tämän mukaan 
liesi on ollut vain alttari, jonka ääressä perheenväki lähestyy manalle 
menneitä omaisiaan. Islanninkielen aave (liesi) onkin sama sana kuin 
latinan ara (alttari). Lisäksi on huomattava, että liesi perheen yhdys¬ 
siteenä on toisinaan, etenkin indo-eurooppalaisten kansain keskuu- 

dessa, voinut kehittyä suuremmankin suvun tai heimon keskus- 
pyhäköksi. Vaikka kotiliesi täten joutuukin keräämään ympärilleen 
vain samaan perheeseen tai sukuun kuuluvat jäsenet, vieläpä näiden 
esi-isätkin, saaden samalla vainajainpalvelukseen kuuluvia piirteitä, 
ei tämä silti kumoa olettamusta, että tuli itse on saattanut olla pitä- 
mysten ja palvonnan kohteena. Asiaa valaisevat monet yllämainitut 
seikat, mm. se, ettei henkilö, jonka läheiset omaiset ovat kuolleet, 
saa teurastaa tulelle tarkoitettua uhria. Altailaiset eivät toimita 
tulelle uhria myöskään, milloin sairas on majassa. 83 Epäilemättä 
tämä johtuu tulen saastuttamisen pelosta. 

Itse rukoussanoistakin ilmenee, että tulenhaltialla ymmärretään 
itse elollistettua tulta. Personoitu tuli esiintyy useilla kan¬ 
soilla naispuolisena. Mongolit nimittävät sitä »tuli-emoksi» ja 
samoin Altain tatarit. 84 Puhuessaan »30-päisestä tuli-emosta, 40-päi- 
sestä neitsytemosta» jälkimmäiset tarkoittavat ilmeisesti tulen lukui¬ 
sia liekkejä. Teleuttien käsityksen mukaan on kullakin liedellä oma 
»tuli-emo» (ot-änä ). 85 »Tuli-emon» tuntevat myös tsuvassit ja samoin 
Volgan suomensukuiset kansat. 86 Vogulit sanovat sitä »tuli-tytöksi», 
ostjakit »tuli-tytöksi», tai »tuli-eukoksi». 87 Jurakkisamojedit puhuvat 
telttaa suojelevasta, liedellä asuvasta »tulen isoäiti-akasta». Tulen 
liekehtiminen on sen liikehtimistä. 88 Tulen naispuolisuutta burja- 
teillakin osoittavat tulenuhreissa käytetyt naaraseläimet, lammas 
tai tamma. 

Alkuperäänsä ei tulenhaltia voi salata silloinkaan, kun sitä nimi¬ 
tetään yksinkertaisesti vain »tulenhaltiaksi» (Alt. tat. ot-äzi). Niinpä 
jakuttien »tulenhaltia» (uot-itstsitä ), jonka »hengitys on savua», joka 
»syö raakaa puuta», jolla on »nokinen vuode, päänaluksena hehkuva 
hiili ja peitteenä hieno tuhka», 89 tarkoittaa selvästi vain elollistettua 
tulta. Sellainen on myös burjattien »tulenhaltia» (gali-ezin ), josta 
käytetään kuvannollisiakin nimityksiä. 90 

Jakutit uskovat, että tulenhaltia, saattaa myös näyttäytyä 
ihmisille mm. unessa. Talossa, missä sitä ruokitaan panemalla 
uhreja tuleen, se on lihava ja hyvinvoipa, mutta hento ja laiha siellä, 
missä nämä uhrit laiminlyödään. Lisäksi he kertovat, että tulen¬ 
haltia sadattelee sellaisia isäntiä, jotka polttavat vähän puita. 91 

Jakuteilta on lisäksi muistiinpantu taru, jossa tulenhaltia näyt¬ 
täytyy pojan muodossa. Siinä kerrotaan miehestä, joka erääseen 
taloon tultuaan huomasi, ettei emäntä ruokaa valmistaessaan aset¬ 
tanut vastoin yleistä tapaa mitään lieden tuleen. Sen vuoksi vieras 
syödessään pani siihen lusikalleen puuroa. Kun illallisen jälkeen 
oli menty levolle, heräsi mies yöllä ja näki lieden reunalla hoikan ja 
heikon pojan, joka valitti kovaa kohtaloaan sanomalla: »Minä olen 



Tuli 


165 


laihtunut täällä, ei kukaan anna minulle syötävää, olen aina nälkäi¬ 
nen, sinä olet ensimmäinen, joka olet antanut minulle lusikalleen 
puuroa. Sen vuoksi minä palkitsen sinut. Lähde täältä mitä pikem¬ 
min, saat nähdä, mitä täällä tapahtuu!» Mies säikähti ja jätti heti 
jäähyväiset, mutta kun hän matkallaan katsoi taakseen, oli talo 
jo ilmi tulessa. 92 

Burjattilaisessa tarussa puhutaan kahdesta tulenhaltiasta, joista 
toinen, vaikka tämä olikin köyhän talon haltia, oli hyvin ruokittu 
ja puettu, kun taas toinen, äveriään talon tulenhaltia, oli laihan ja 
kurjan näköinen. Jälkimmäisen tullessa edellistä tervehtimään nämä 
alkoivat haastella keskenään. Köyhän kodin haltia kysyi toiselta, 
miksi tämä oli niin huonon näköinen, vieläpä toista silmää vailla. 
Toinen vastasi valittaen, että hän äveriään, mutta itaran isännän 
vallassa saa elää ilman ruokaa ja että häntä lisäksi sohitaan silmiin, 
kun tulta kohennetaan terävin asein. Sen vuoksi hän uhkasi ran¬ 
gaista isäntäänsä ja polttaa tämän talon. Köyhän kodin haltia huo¬ 
mautti silloin, että hänen isäntänsä huhmar on siellä lainassa ja 
pyysi säästämään sitä. Kun pohatan talo paloi samana yönä, jäi 
köyhän miehen huhmar palamatta. 93 

Nämä tarut, joissa tulenhaltiat vaeltavat, keskustelevat keske¬ 
nään ja valittavat huonoa kohtelua, eivät rajoitu vain yllämainit¬ 
tuihin kansoihin. Suomensukuisten ostjakkienkin »tuli-tytöt» saat¬ 
tavat näyttäytyä ja osoittaa jo ulkomuodollaan, miten heitä kussakin 
kodissa on kohdeltu. 94 Tällaiset kansainväliset tarut, joita lisäksi 
on muistiinpantu samojedien, venäläisten ym. keskuudessa, 95 pe¬ 
rustuvat käsitykseen, että lieden tulta on hoidettava hyvin ja että 
sitä on ruokittava kuin elävää olentoa ainakin. 

Tulenhaltian uskotaan näyttäytyvän ihmisille etenkin tuli¬ 
palon edellä, jota sen näyttäytyminen tavallisesti juuri ennus¬ 
taa. Jakutit ovat nähneet sen »harmaan» ukon hahmossa. 96 Burja- 
teilla tulenhaltia näyttäytyy »punaisena» tai punapukuisena ukkona. 97 
Goldit kuvittelevat »tuliemoa» (fadzja-mama) puna-viittaan puetuksi 
akaksi. 98 Punaisena tai punaisissa pukimissa esiintyy tulenhaltia 
samojedienkin taruissa. 99 Epäilemättä myös eurooppalaisten kan¬ 
sain punaisella päähineellä varustettu, uunin ääressä asuva kodin- 
haltia on alkuperältään lieden ja tulen haltia. Pukimiin puettuna 
tuli esiintyy lisäksi teleuttien rukouksessa, jossa puhutaan »vihreässä 
silkkiviitassa liehuvasta vihreästä liekistä, punaisessa silkkiviitassa 
liehuvasta punaisesta liekistä». 100 

Burjatit tekevät toisin paikoin tulenhaltiasta myös kuvia, joita 
säilytetään lippaassa lieden äärellä. Balaganskin piirissä näkee 
kaksikin pientä ihmisen muotoista punaisella veralla päällistettyä 

puukuvaa, joista toinen edustaa tulen isäntää, toinen 
tulen emäntää. Kaksi suurta mustaa lasihelmeä muo¬ 
dostaa niiden silmät, kummankin päähine, hihansuut 
ja lieve ovat mustavillaista lampaannahkaa. Emännällä 
on lisäksi nisiä kuvaavat helmet sekä läkkilevykoriste 
rinnassaan (kuva 27). 101 Punainen ja musta tulen- 
haltian kuvissa muistuttaa hehkuvaa hiiltä ja mus¬ 
taa nokea. 

Samoinkuin burjätit täten tekevät tulenhaltiasta 
mies- ja naispuolisen kuvan, samoin he rukouksissaan- 
kin puhuvat tulen »herrasta» ja »herrattaresta». »Tuli- 
emo» ja »tuli-isä» esiintyvät rinnan myös mm. tsu- 
vassien uhrirukouksissa. 102 Tällainen haltian kaksistu- 
minen edustamaan eri sukupuolia ei ole uskonnonhis¬ 
toriassa ollenkaan harvinainen ilmiö. Yleisimmin bur- 
jattien mailla puhutaan kuitenkin vain yhdestä kun¬ 
kin lieden tulessa elävästä »tulenhaltiasta» (gali-edzin). 

Siperian pohjoisimmat kansat panevat tavallisesti 
antimensa tuleen mitään sanomatta. Keski-Aasiassa 
sitävastoin tulenpalvontaan liittyy myös rukouksia. Esimerkkinä mai¬ 
nittakoon seuraavat mongolien häissä lieden ääressä esitetyt rukous- 
sanat: »Tuli-emo, tulen herratar, Khangai-kän ja Burkhatu-kän vuor¬ 
ten huipuilla kasvavista jalavista lähtenyt! Sinä, joka synnyit, kun 
taivas ja maa erkanivat toisistaan, joka ilmaannuit Ötygen emon jäl¬ 
jiltä, sinä Tengeri-känin luoma! Tuli-emo, sinun isäsi on kova teräs, 
äitisi piikivi, esivanhempasi jalavapuut. Sinun loisteesi ylettyy tai¬ 
vaaseen ja tunkeutuu maan läpi. Tuli, taivaallisen olennon iskemä, 
Uluken ruhtinattaren hoitama! Ut jumalatar, sinulle me uhraamme 
keltaista voita ja keltapäisen lampaan . . . Sinulle tuli-emo, joka aina 
tähystelet ylöspäin, tuomme uhriksi myös maljalliset viinaa ja kou¬ 
ralliset rasvaa. Anna onnea 'ruhtinaan pojalle’ (sulhaselle) ja 'ruh¬ 
tinaan tyttärelle’ (morsiamelle) sekä koko hääkansalle!» 103 

Tässä mongolien rukouksessa tulen nimityksenä esiintyvä ui, 
joka on turkkilais-tatarilainen tulta merkitsevä lainasana, ei voi olla 
huomiota herättämättä. Tämän perusteella Banzarov olettaa, että 
mongolien tulenpalvonta olisi turkkilaiskansojen välittämänä saanut 
vaikutteita iranilaisten taholta. Se onkin todennäköistä, vaikka 
Intiastakin tulleet virtaukset tuntuvat selvästi etenkin burjattien 
tulenpalvonnassa. Lisäksi on muistettava, että myös kiinalaiset ovat 
toimittaneet »keltapukuiselle» tulenhaltialle uhreja. 104 Tulenpalvon- 
nan yleisyyttä Aasiassa osoittaa lisäksi se tosiasia, että Siperian koil- 
lisniemellä asuvien tsuktsienkin keskuudessa on tulelle uhrattu. 105 



Kuva 27. Bur- 
jattilainen tu- 
lenhaltiattaren 
kuva. 

MAA JUMALUUTENA. 

Beltirien uhrirukouksessa esiintyy »sinisen taivaan» ohella myös 
»musta maa» jumaluutena. 1 Samoin mongolien taruissa »sininen 
taivas» ja »ruskea maa» mainitaan toistensa yhteydessä. Orkhonin 
vanhoissa kivikirjoituksissa sanotaan lisäksi, että taivas ylhäällä 
on meidän isämme ja maa alhaalla on meidän äitimme. Tällainen 
sanonta ei silti edellytä mitään myyttiä taivaan ja maan aviollisista 
suhteista sen enempää kuin kiinalaisen Wu Wangin sanat Sju King 
teoksessa: »Taivas ja maa ovat ikäänkuin isä ja äiti kaikille olen¬ 
noille.» 

Ötygen, jota nimitystä mongolit ovat käyttäneet maan jumaluu¬ 
desta ja joka ötiikän muodossa tavataan myös muinaisturkkilaisista 
kivikirjoituksista, tarkoittaa alunperin mongolien vanhaa koti¬ 
maata. 2 Mainitussa tulenpalvontaan liittyvässä rukouksessa ötygen 
esiintyy naispuolisena: »ötygen-e mo». Jotkut tutkijat ovat olettaneet, 
että tämä on sama olento kuin Marco Polon mainitsema naligai , 
»maan jumala», joka huolehtii ihmisistä, karjasta ja maan hedel¬ 
mästä. 3 Kun Marco Polo kuitenkin sanoo, että siitä, samoinkuin 
sen vaimosta ja lapsista, tehtiin kuvia ja että sellaisia oli jokaisessa 
teltassa, on epävarmaa, mitä hänen tiedonantonsa oikeastaan tar¬ 
koittaa. Jumaluudesta, joka merkitsee kotimaata, mongolit tuskin 
ovat tehneet kuvaa. 

Tietämätöntä on myös, minkä vuoksi mongolit ovat ryhtyneet 
palvomaan tuota ötygen-e moa, jota kansanrunoudessa sanotaan 
»kultaiseksi». 4 Mutta todennäköistä on, että vanhan kotimaan py¬ 
hittäminen on johtunut samoista syistä kuin monien pyhien vuorien 
ja jokien jumaloiminen, joita ötygen-e mon rinnalla on uhrijuhlissa 
muisteltu. Sellaisia ovat Burkhan-Khaldan, muudan tunnettu 
vuori Pohjois-Mongoliassa, jonka rinteillä Tsingiskänin esi-isien ker¬ 
rotaan eläneen paimentolaisina, Khangai-kän, sekin Pohjois-Mongo- 
lian vuoria, Selenga-joki ym. 5 Vastaavanlaisia vuoria ja jokia, 
jotka manalle menneiden esi-isien asuinsijoina samalla edustavat 
isänmaata, ovat kiinalaisetkin pitäneet pyhänä. 

Kotimaata näyttää tarkoittavan myös muinaisturkkilaisissa kivi¬ 
kirjoituksissa mainittu »pyhä jär-sub » (’maa ja vesi’), 6 jota Altain 
kansat yhä edelleen palvovat. »Ammoisista ajoista asti», sanovat 
teleutit, »olemme jumaloineet 'maatamme-vettämme’ (jcir-su) ja 
taivastamme.» 7 Radloff huomauttaa, miten läheinen suhde täälläkin 
on vallinnut jär-sun ja paikallisten palvonnankohteiden välillä, 
jommoisista mainittakoon Mordo-kän eli Abakan-kän Abakan-joen 

lähteillä, Altai-kän Katunjan ja Kyrgys-kän Jenisein lähteillä. 8 
Täälläkin näyttää siis kotimaa, jär-su, samoinkuin mongolien ötygeri 
olevan ikäänkuin paikallisten pyhäkköjen yhteisnimitys. Mistä 
määrättyjen vuorien ja jokien pyhittäminen ja palvominen johtuu, 
on silti tietenkin kyseenalaista. Usein sanotaan vuorta itseään 
»ruhtinaaksi» (kän). Niinpä esim. Altaita runo ylistää sanoin: »Altai- 
kaanin harjut kaartuu ruoskain tavoin.» Toisaalta on esimerkkejä 
siitäkin, että näihin vuoriin liittyvät menneen ajan sankarien muis¬ 
tot, kuten ilmenee mm. seuraavasta altailaisen samanin laulusta: 

Oi, te Abakanin sankarit, 
jotka valkosilkkisissä viitoissa 
ratsastatte mahtavilla ruskeilla ratsuilla, 
saapukaa minun avukseni! 

Mordo-kän, sinä mahtava herra! 

Abakanin lähteillä 
tuhathuippuisella vuorella 
sinä asut, Mordo-kän. 

Saavu avukseni, 

kuule, ruhtinas, minun sanani! 

Sinä Altai-kän, mahtava ruhtinas, 
joka kultaisin t,iu’uin koristettuna 
ryöstit kuusikymmentä sankaria 
ryhdyttyäsi jousitaisteluun, 
joka hopeaisin tiu’uin koristettuna 
ryöstit neljäkymmentä sankaria 
ryhdyttyäsi painikamppailuun. 

Oi, Altai-kän, mahtava ruhtinas! 

Sinä, joka ammuit rautaisen jalustimen läpi, 
isä, Altai-kän! 

Sinä, jota ei yksikään ratsu jaksanut kantaa, 
tule laulaen avukseni!’ 9 

Altain tatarien keskuudessa vallitsevana tapana mainitaan, että 
jokainen suku (sök) kunnioittaa sen omalla alueella sijaitsevia pyhiä 
vuoria, jokia ja järviä, joiden haltiat samalla ovat seutukunnan suo¬ 
jelijoita. Näille pyhien paikkojen haltioille toimitetaan Anohinin 
mukaan joko hevosuhreja tai pirskoitetaan talkkunamaitoa taivaan- 
jumalanuhrin yhteydessä, kuitenkin aina vasta seuraavana päivänä. 
Muulloin ei niille ainakaan veriuhreja tätä nykyä toimiteta. Usein 
ovat jotkut paikalliset haltiat joutuneet myös ns. jumalanpoikien 
joukkoon. Ylistäessään kotimaansa pyhäkköjä altailaiset sulkevat 
ne kaikki yhteen nimitykseen »seitsenporttinen maani ja veteni» 
(jätti äzikti järim-sum ). 10 

Tuon omituisen sanonnan »maa ja vesi» ovat Volgalla asuvat 
tsuvassitkin tunteneet, joiden jumalainluettelossa mainitaan »maa- 

emon» ja »maa-isän» rinnalla myös sir-syv kudegen eli kten ('maan ja 
veden haltia’). 11 Vieläpä Tavdan vogulitkin puhuvat haltiasta, 
jonka nimi on »maan-veden mies». 1 »Maa-vesi» kotimaan nimenä 
näyttää kuitenkin olevan iranilaista alkuperää. Kuten Wämbery 
huomauttaa, on Persiassa yhä vieläkin tapana sanoa esim. ab-i-chak-i 
Isfahan (Isfahanin seutu, oik. »Isfahanin maa ja vesi»). 13 Ymmär¬ 
rämme siis, mitä muinaispersialaisten suurkuningas, Xerxes, tar¬ 
koitti vaatiessaan kreikkalaisilta alistumisen merkiksi »maata ja 
vettä». 

Georgi sanoo tungusien lukevan maan ansioksi kaiken, mitä se 
tuottaa. 14 Epäilemättä ovat myös Keski-Aasian paimentolaiset 
tässä mielessä jumaloineet maata. Jakuttien maanjumaluuden ker¬ 
rotaan edistävän paitsi ruhonkasvua vielä lastenkin syntymistä. 15 
Samanit käyttävät siitä nimitystä an darkhan khotun (khotun 
'rouva'^, josta ilmenee, että sitä on kuviteltu naispuoliseksi olen¬ 
noksi. Jakuteilta saamieni suullisten tietojen mukaan tämä olento 
on sama kuin doidu itstsitä ('maanpiirin haltia’) eli sir itstsitä ('maan 
haltia’). Maanjumalattaresta ei tehdä kuvaa eikä sille toimiteta 
veriuhreja, mutta viettäessään kevätjuhlaa toukokuussa jakutit 
sitovat lehmän puuhun ja valavat maitoa sen selkään, minkä jälkeen 
lehmä taas lasketaan vapauteen. Tämän toimituksen, joka suorite¬ 
taan maanhaltiattaren kunniaksi ja jota tässä yhteydessä muistel¬ 
laan, uskotaan edistävän maito-onnea ja karjan hedelmällisyyttä. 
Ionov huomauttaa, että jakutit ovat taipuvaisia pitämään puitakin 
maanhaltian (doidu itstsitä) tuotteina, vaikka he puhuvat myös erikoi¬ 
sesta ot-mas itstsitä ('ruohon-puun haltia’) nimisestä jumaluudesta. 16 
Miten läheisessä suhteessa nämä ovat toisiinsa, käy ilmi kansan¬ 
runoudesta, jossa ot-mas itstsitä ja sir-doidu esiintyvät rukouksissa 
ikäänkuin toistensa kertoniminä. 17 Priklonskij sanoo, että maan 
haltiatar, an doidu itslsitä an darkhan khotun , asuu parhaissa puissa 
ja antaa kasveille vihreyden. 18 Kun maanviljelys täällä on verraten 
nuori elinkeino, on ymmärrettävää, ettei doidu itstsitä eikä ot-mas 
itstsitä ole olleet varsinaisia maanviljelyksen jumalia, joille peltomie- 
het olisivat toimittaneet uhreja. 

Balaganskin piirin burjatit sitä vastoin toimittavat syksyllä 
peltotöiden päätyttyä teurasuhrin maanpiirin haltialle (daida dälkhä 
eitin), jota rukoussanoissa nimitetään nimellä daban sagan nojon ja 
jota burjatit kuvittelevat harmaahapsiseksi ukoksi. Tällä kuuluu 
olevan valkohiuksinen vaimokin, däläntä sagan khatun. 19 Kun tie¬ 
tomme näistä haltioista, joita on palvottu vain ahtaalla alueella, 
rajoittuvat perin vähiin, on vaikeata sanoa mitään varmaa niiden 
koto- tai vierasperäisyydestä. Yllämainittu uhri lienee tullut käy- 

täntöön vasta sen jälkeen, kun maanviljelys on muodostunut 
täällä tärkeäksi elinkeinoksi. 

Esimerkkejä maan elollistamisesta on jo verraten varhaiselta 
asteelta. Niinpä Keski-Aasian paimentolaiset ovat pelänneet ran¬ 
gaistusta, jos he jollakin tavalla ovat joutuneet loukkaamaan maata. 
Sojottien käsityksen mukaan on maan kaivaminen tai sen haavoit¬ 
taminen terävillä aseilla suuri synti. 20 On selvää, etteivät paimento¬ 
laiset tällaisten ennakkoluulojen vallitessa ole katsoneet suopein sil¬ 
min maanviljelyksen esitaistelijoita. Altain metsästäjät ovat selit¬ 
täneet, että ruohonkin kitkeminen maasta on yhtä sopimatonta kuin 
hiuksien ja karvojen repiminen ihmisen päästä tai parrasta, 21 

Siirryttyään Venäjälle aivan toisenlaiseen kulttuuripiiriin oval 
tsuvassit ja tatarit täällä omaksuneet maanviljelyksen pääelinkei¬ 
nokseen, johon samalla liittyy määrätynlaisia menoja ja juhlia. 
Samoinkuin Volgan suomensukuiset kansat ovat tsuvassitkin uh¬ 
ranneet »maa-emolle» mustia, mullanvärisiä teuraita. Tsuvassien 
muista menoista mainittakoon ns. »maan varastaminen», jonka tar¬ 
koituksena on hankkia kasvuvoimalta maata sellaisesta vainiosta, 
missä vilja on hyvin menestynyt. Tällöin valitaan maa-emolle elävä 
»sulho», joka aivan kuin kosintamatkalle varustautuen lähtee etsi¬ 
mään itselleen morsianta. Sanotaan, että puheenaolevan sulhasen 
tulee olla nuori ja vankka henkilö, sillä naimisiin joutuminen maa¬ 
emon kanssa on niin rasittavaa, että sulho kestävyydestään huoli¬ 
matta vain harvoin voi saavuttaa korkean iän. Vaikka häämatkalle 
lähdetään kulkusten helistessä sekä laulun ja soiton kaikuessa, hil¬ 
jenee kaikki, niin pian kun hääsaatto yön tullen lähestyy paikkaa, 
mistä »morsian» on noudettava ja missä maa-emon »sulho» nostetaan 
hääjonon ensimmäisistä vankkureista maahan. Seurueen vanhin 
esiintyy tällöin puhemiehenä ja lausuu peltoon kohdistetuin katsein: 
»Rikas ja kallis morsian, olemme saapuneet luoksesi kauniin ja nuoren 
sulhasen kera. Me tiedämme, ettei sinun rikkaudellasi ole mitään 
määrää, mutta arvaamaton on myös sulhasemme palava rakkaus 
sinua kohtaan.» Kun »sulho» sillä välin on kumartunut maahan, 
puhemies jatkaa: »Niinpä sinäkin kallis morsian, rakasta sulhas- 
tamme, äläkä kieltäydy noudattamasta pyyntöämme. Ota mukaasi 
kaikki omaisuutesi pelloilta ja niityiltä, metsistä ja joista!» Kun 
»sulhanen» on jälleen syvään kumartanut, kannetaan lapioilla multaa 
kaikkiin vankkureihin ja sulho nostetaan ensimmäisiin ajopeleihin. 
Kotimatkalla alkaa jälleen laulu ja soitto, joita vielä käsien tapu¬ 
tukset ja riemuhuudot säestävät, kunnes saavutaan asianomaisen 
vainion ääreen. Täällä »sulho» asettuu lapio kädessä ensiksi oman. 
sitten muidenkin vankkurien luo ja lausuu tervetuliaiset »morsia- 

melleen» sanoen: »Ole tervetullut, kallis morsiameni, minä rakastan 
sinua enemmän kuin kultaa, jopa henkeänikin. Rakkauteni vuoksi 
levitä omaisuutesi pelloillemme ja niityillemme, metsiimme ja jo¬ 
kiimme!» Sen sanottuaan hän ottaa lapiolla kaikista ajopeleistä 
multaa, jota muutkin kantavat kukin peltosaralleen. 22 

Muistomerkkejä samantapaisista maa-emon ilahuttamiseksi ja 
suosittelemiseksi vietetyistä häistä, jotka ovat vieraita Altain suvun 
metsästäjä- ja paimentolaiskulttuurille, tapaamme eräiltä muiltakin 
Itä-Euroopan maata viljeleviltä kansoilta. 23 


SIELU-USKO. 

Elämänilmiötä sekä ihmisessä että eläimessä eli yleensä kaikessa, 
mikä hengittää, ovat Altain suvun kansat sanoneet hengeksi 
(Alt. tat. ja jak. tyiv, mong., burj. ja kalm. amin). Kuoleman hetkellä 
»henki» poistuu ruumiista suun ja sieraimien kautta haihtuen jäl¬ 
jettömiin kuin höyry. Pallas sanoo mongolien uskovan, että 
»henki» (amin) sisältyy koko ruumiiseen ja että se häviää elimistön 
mukana. 1 Altain tatarit väittävät, että hengen lähtiessä voi kuulla, 
mitenkä kuolevassa jotakin ikäänkuin repeytyy. 2 Kun hengen 
lähtöä aina seuraa kuolema, on ymmärrettävää, että »henki» saattaa 
merkitä myös elämää ja elinvoimaa. 3 Voidaanpa »eläväksi» 
(Alt. tat. tyndu 'hengellä varustettu’) sanoa asettakin, joka on t e- 
r ä v ä, puhumattakaan kasvavasta puusta tai tuoreesta 
ruohosta. 4 

Tällä »hengellä», joka kuolemassa poistuu, eivät Altain suvun 
kansat ole alunperin tarkoittaneet mitään itsenäistä olentoa, em¬ 
mekä sitä siis tässä mielessä voi »sieluksi» nimittää. Vasta vieraan 
kulttuurin kosketukset ovat muutamin paikoin olleet omiansa anta¬ 
maan »henki» sanalle tällaisenkin merkityksen. Niinpä teleutit 
tarkoittaessaan ihmissielun tulevaa kohtaloa sanovat: »Etkö ajat- 
tele 'henkeäsi' (tyn), sitä, että 'henkesi' (lyn) joutuu kärsimään?» 
Tätä sanaa teleutit käyttävät nykyisin myös puhuessaan samanin 
sielueläimestä (tyn-bura ), johon palaamme samaneja koske¬ 
vassa luvussa. 5 

On selvää, että käsitys »hengen lähdöstä» johtuu kuoleman hetken 
tarjoamista kokemuksista, jota vastoin varsinainen sielu-usko näyt¬ 
tää perustuvan muihinkin havaintoihin. Yleisen käsityksen mukaan 
on ihmisen »sielu» useimmiten jo ennen hengen lähtöä jättänyt asun- 

tonsa. Ihmisen terveenäkin ollessa se saattaa, tuottamatta ruumiille 
minkäänmoista vahinkoa, poistua siitä ja lähteä merkillisille vaellus- 
retkilleen. Tämä »sielun» vapaaehtoinen vaellus tapahtuu unen 
aikana, jolloin »sielu» saattaa nähdä ja kuulla sellaistakin, jota 
asianomainen ihminen ei ole nähnyt ruumiillisilla silmillään tai 
kuullut ruumiillisilla korvillaan. Mitä »sielu» vaelluksensa kestäessä 
on kokenut, sen se muistaa, ja juuri sen vuoksi asianomainen ihminen, 
kuten mm. burjatit selittävät, voi herättyään kertoa muille unensa. 6 
Tämä unen tai unenkaltaisen tilan aikana irtautunut »sielu» 
edustaa tällöin ihmisen tajuavaa m i n ä ä ja on tajuttomaksi jääneen 
ruumiin ulkopuolellakin itsenäinen tietävä, tahtova ja tunteva 
olento. Sen vuoksi tällaista »sielua» tarkoittava sana saattaa merkitä 
myös tajuntaa. Jollei »sielu» ruumiin ulkopuolella ollessaan 
joudu harhaan tai sitä uhkaaville vaaroille alttiiksi, palaa se ennem¬ 
min tai myöhemmin takaisin asuntoonsa. 

Paitsi unen aikana uskotaan »sielun» liikkuvan ruumiin ulko¬ 
puolella myös sairauden vallitessa. Kun sairaan kasvot kalpene- 
vat, — kuollutkin on kalmankalpea, — syntyy käsitys, että tuon 
entisen »muodon» eli »hahmon» menettäminen on läheisessä suh¬ 
teessa sairauteen ja kuolemaan. Vieläpä uskotaan, ettei se ole ainoas¬ 
taan sairauden merkki, vaan sen syy. Mikä todella on syy, mikä 
seuraus, sitä eivät ihmiset alunperin ole aina voineet ratkaista. 
Hahmonsa eli kuvansa ihminen näkee myös ruumiista irrallisena 
olentona esim. veden kalvossa. Muiden hahmoja hän sitäpaitsi 
näkee unissa ja näyissä. Näitä eri havaintojaan yhdistämällä hän 
on joutunut kuvittelemaan, että »hahmo» on ihmisen olemuksen 
erikoinen osa, joka ruumiista irtautumalla tuottaa sairautta, vieläpä 
kuolemankin ja joka ruumiin ulkopuolella elää itsenäistä elämää. 
Tällöin ei tämä vaeltava »sielu» kuitenkaan edusta ihmisen varsi¬ 
naista »minää», kuten unen aikana liikkuva »sielu», sairashan voi 
olla täydessä tajussaan. »Sielun» menettäminen ei siis aina merkitse 
tajunnan menettämistä. Milloin sairaan »minä» ei ole tietoinen siitä, 
mitä hänen hahmosielunsa ruumiin ulkopuolella kokee, joutuvat 
ihminen ja hänen »sielunsa» näin ollen edustamaan kahta »minää» 
eläen kumpikin toisistaan erillään itsenäistä elämää. 7 

Lukuisia tätä osoittavia esimerkkejä tarjoavat Altain suvun 
kansat. Lienee kuitenkin syytä huomauttaa, ettemme niiden em¬ 
mekä muidenkaan luonnonkansojen keskuudesta tapaa mitään selvä¬ 
piirteistä, meistä ristiriidatonta sieluoppia; niiden sielu-usko, kuten 
uskomukset yleensä, on ainoastaan erilaisten mielleyhtymien aikaan¬ 
saannos. Eihän varhaiskantainen ajattelu, johon kansojen usko¬ 
mukset perustuvat, ole tietenkään mitään koulutettua ajattelua. 

Erehdymme myös, jos Tylorin tavalla sisällytämme omat opitut 
käsityksemme luonnonkansojen sielu-uskoon. Samalla kun meidän 
on syvennyttävä vain niiden omiin mielleyhdistelmiin, on meidän, 
mikäli mahdollista, pyrittävä perehtymään myös niihin havaintoihin 
tai herätteihin, jotka ovat olleet tämänlaatuisen ajattelun pohjana. 

Miten tärkeätä osaa »hahmo» näyttelee ihmisen olemuksessa, 
osoittaa jo sekin, että Altain suvun kansat puhuessaan ihmisen irto- 
naissielusta yleensä käyttävät sanoja, jotka alunperin ovat mer¬ 
kinneet juuri hahmoa, muotoa, kuvahaista, varjoa 
ja k u v a a. Samalla on uskottu, että kaikki hahmon eri ilmenemis¬ 
muodot ovat jossakin salaperäisessä suhteessa asianomaiseen ihmi¬ 
seen. Turuhanskin piirin tungusit huomauttivat minulle, ettei ole 
hyvä tarkata kuvahaistaan vedessä, sillä seuraamuksena siitä 
saattaa tulla sairaus. Volgan tatarien tavalla tseremissityttö katsel¬ 
lessaan kuvaansa peilissä suutelee peiliä ja sanoo: »Älä ota hahmoani!» 
Sana tys, jota hän tällöin hahmostaan käyttää, merkitsee tatarin- 
kielessä 'ulkomuotoa, näköä’ (Abakanin tat. myös haltiankuvaa 
ja haltiaa 8 ). Vertailun vuoksi mainittakoon, että tyyneen veteen 
katsomista ovat karjalaisetkin ja vatjalaiset pelänneet uskoen, että 
veden kalvo saattaa riistää katsojan kaaveen eli hahmon, josta seu¬ 
rauksena on kasvojen kalpeneminen ja sairaus. 9 

Yhtä arkaluontoinen suhde vallitsee ihmisen ja hänen var¬ 
jonsa välillä. Jakutit selittävät, että varjon menettäminen mer¬ 
kitsee ihmiselle onnettomuutta. Toisin paikoin he uskovat, että 
ihmisellä on kolme varjoa; jos hän yhden tai kaksi niistä kadottaa, 
hän sairastuu, mutta menettäessään kolmannenkin hän on kuoleman 
oma. 10 Käsitys kolmesta varjosta lienee kuitenkin myöhempää 
perua. Vainajilla, jotka itse ovat varjo-olentoja, ei yleisen käsityksen 
mukaan ole varjoa. 11 Kun varjolla on näin tärkeä merkitys, on 
selvää, että siihen on varovaisesti suhtauduttava. Sen vuoksi jakutit 
kieltävät lapsiaan leikkimästä varjonsa kera. 12 Tungusit huomaut¬ 
tivat minulle, ettei toisen varjon yli sovi edes astua. Lisäksi he 
selittivät, että varjo on niin valonarka olento, että se pyrkii valoa 
piiloon asettuen aina sille puolelle, jonne päivä ei paista. 

Kuten mainittu, saattaa hahmosielua merkitsevä sana merkitä 
myös kuvaa, jota sanaa voidaan käyttää haltiastakin puhumatta¬ 
kaan haltiankuvasta. Kuvan ja kuvatun läheistä suhdetta osoittaa 
usko, että kuvan osaksi tullut kohtelu ulottaa vaikutuksensa myös 
kuvattuun. Tähän mielleyhdistelmään perustuu ns. rikontakuvien 
käyttö. Kun rosvo ryöstää ja teurastaa kotieläimen, tekee jakutti 
ihmisenmuotoisen puukuvan, käristää sitä polttamalla surmatun 
teuraan jätteitä sekä samalla kysyy kuvalta, kuka on ryöstänyt ja 

teurastanut hänen elukkansa. Sitten hän luettelee joukon varkaaksi 
epäilemiensä henkilöiden nimiä. Sanotaan, että kun hän tällöin 
sattuu mainitsemaan asianomaisen nimen, niin kuva nyökkää pää¬ 
tään. Tämän jälkeen hän alkaa hakata ja pistellä kuvaa. Jakutit 
uskovat, että varas, kuvaa kuritettaessa, tuntee vastaavissa ruu¬ 
miin jäsenissä kipua ja tuskaa. Voipa tällainen kidutus aiheuttaa 
kuolemankin. 13 

Burjateilla on ollut tapana halutessaan tuottaa onnettomuutta, 
etenkin sairautta, jollekin henkilölle piirtää värikuva kangastilkulle, 
niin että kuvan pääpuoli tulee alaspäin. Tällainen kuva, jonka nimi 
on zja, kätketään jonnekin asianomaisen henkilön asuntoon. Joskus 
piirretään useampiakin kuvia, jos useampia perheen jäseniä tah¬ 
dotaan vahingoittaa. Lisäksi uskotaan, että jurtassa, mihin zja 
on piilotettu, on jollakin tavalla rauhatonta, toisinaan kuuluu 
ryskettä, toisinaan itkua. Kun asianomaiset aavistavat, mistä per¬ 
hettä kohdanneet vastoinkäymiset aiheutuvat, kutsuvat he tietäjän 
etsimään mainittua kuvaa ja poistamaan sen. Jollei kuvaa, sitä 
etsittäessä, pian löydetä, voi zja muuttaa toiseen paikkaan. Jotkut 
ovat nähneet, miten zja kulkiessaan on välkkynyt kuin lentävän 
tähden valojuova. Vielä kerrotaan, että zja voidaan polttamalla 
palauttaa takaisin sille noidalle, joka sen on tehnyt. Kun zja tällöin 
vielä noidankin luona tuottaa rauhattomuutta, tekee tämä kuvan 
uudelleen ja asettaa sen jonkun toisen henkilön asuntoon. Jos zja 
on ollut niin kauan kätkettynä, että kuvan väri on haihtunut, saattaa 
sen löytää vain se, joka kuvan on valmistanut. Tällaisen vanhan ja 
kuluneen kuvan henkeä nimitetään nimellä albin-zja. Zja saattaa 
näyttäytyä myös mm. kuolleen akan ruumiina. 14 

Samoinkuin ihmisellä on eläimilläkin Siperian kansain 
käsityksen mukaan hahmosielu, jonka henget voivat riistää niiden 
ruumiista eläinten vielä eläessä. Taatakseen itselleen metsästys¬ 
onnea tungusien sanotaan veistävän pyyntiretkelle lähtiessään 
metsäcläinten kuvia, joita he kuljettavat mukanaan pyyntipaikalle. 
Samoin on Jenisein rannoilla nähty suuret määrät kalankuvia, joita 
sikäläiset asukkaat ovat hyvän saaliin vuoksi veistäneet puusta 
kevätkalastuksen alkaessa. Ostjakkien ja vogulien vastaavasta 
tavasta puhuessaan Karjalainen olettaa, että kysymys olisi uhrista, 
toisin sanoen, että kuvat olisivat »lyylittelytarkoitukseen tehtyjä». 15 
Kun Pohjois-Siperian kansat eivät kuitenkaan käytä tämäntapaisia 
sijaisuhreja, on todennäköisempää, että tekemällä eläimistä kuvia 
on pyritty jo ennakolta anastamaan niiden hahmot, jotta eläimet 
helpommin antautuisivat pyytäjille. Tällaiseen tapaan sisältyvän 
uskomuksen sukulainen on jukagirien käsitys, että ennenkuin metsä- 



Sielu-usko 


175 


mies voi surmata hirven tai peuran, tulee jonkun hänen manalle 
menneistä omaisistaan sitä ennen anastaa asianomaisen eläimen 
»varjo», muuten ei pyytäjä saavuta saalistaan. 16 Samanlainen usko 
on ollut jurakeilla. Kertoessaan erään pyhän paikan haltiasta Lehti¬ 
salo mainitsee, että tämän haltian luo, joka on mm. »eläinten elämän 
valtias», noita menee, ennenkuin riistanpyynti alkaa, ja että niin 
monta hahmosielua kuin noita tuo mukanaan, niin monta saalista 
saavat pyyntimiehet. 17 

Mutta hahmosielua ei ole ainoastaan elävillä olennoilla, vaan 
myös luonnonesineillä, vieläpä ihmiskädenkin valmistamilla tarve- 
ja työkaluilla. Burjattilaiset kansanelämän kuvaajat ovat jo 80- 
luvulla kiinnittäessään huomiota siihen, että kuolleen mukana an¬ 
nettavat esineet ovat särjettävät, huomauttaneet, että vai¬ 
najat tällöin voivat tuonpuoleisessa maailmassa käyttää hyväkseen 
niiden »varjoja», samoinkuin ne käyttävät palvelukseensa haudoilla 
tapettujen teuraiden »varjoja». 18 

Kun ihmisen hahmosielu samalla on hänen kuvansa, on ymmär¬ 
rettävää, että kasvoilla tällöin on tärkeämpi merkitys kuin 
muilla ruumiinosilla. Kasvoistaanhan ihminen on helpoimmin tun¬ 
nettavissa. Sen vuoksi tatarinoidat tahtoessaan henkiä pettää 
panevat naamion kasvoilleen. 19 Myös henkien kuviksi riittävät usein 
vain näiden kasvot. Juuri kasvoissa uskovatkin eräät Siperian kan¬ 
sat hahmosielun asuvan. Niinpä Serosevskij kertoo, mitenkä 
muudan noita, kun joku henkilö loitsimismenojen aikana kovasti 
säikähtäessään kadotti hahmosielunsa, heti tämän huomattuaan 
jätti rumpunsa, syöksyi penkin alle ja hetken sieltä etsittyään pa¬ 
lasi kourassaan jotakin, jonka hän heitti asianomaisen henkilön 
kasvoille. Samalla hän selitti löytäneensä tämän »sielun», joka jo oli 
pakenemaisiliaan, mutta jonka hän tarkkanäköisenä ymmärsi ajoissa 
palauttaa. 20 

Paitsi kasvoja ja yleensä päätä, jossa jakuttien käsityksen 
mukaan asuu ihmisen siir 21 (Alt. tat. sur 'hahmo, muoto, kuva’) ja 
jonka merkitystä osoittaa lisäksi päännahkan ja kallon säilyttämi¬ 
nen, kuvitellaan toisin paikoin selkääkin hahmosielun olinpai¬ 
kaksi. Näin käsittävät asian mm. eräät Altain tatariheimot. 22 
Mahdollisesti tämä johtuu siitä, että selässä tuntuvaa väristystä 
pidetään hahmosielun sekä poistumisen että palaamisen merkkinä. 
Priklonskij kertoo jakuteilla olevan tapana parantaa tauti, jonka 
uskotaan aiheutuvan siitä, että jokin pahanluontoinen henki on 
mennyt sairaaseen, siten, että tietäjä vie sairaan tuvan nurkkaan, 
katsoo tätä tuikeasti silmiin ja samalla äkisti kirkaisee. Jos sairaan 
tällöin valtaa väristys, on se paranemisen merkki, mainitun hengen 



176 


Altain suvun uskonto 


kun tällöin uskotaan sairaasta poistuneen. 23 Burjattinoita taas se¬ 
littää, että väristyskohtaus sairaan kadonnutta hahmosielua etsit¬ 
täessä, on todistus sielun asettumisesta paikoilleen. 24 Jokainen 
joka on nähnyt siperialaisen samanin toimivan tietää, miten tär¬ 
keitä tällekin ovat väristykset, joita hän pyrkii aikaansaamaan keino¬ 
tekoisesti ja joiden tarkoituksena lienee noidan »sielun» vapautta¬ 
minen ruumiin kahleista. Milloin uhritoimituksissa on tapana kar- 
koittaa sielu eläimestä jo ennen teurastusta, on tällöinkin »sielun» 
poistumisen varmimpana merkkinä juuri väristys. Teuraan väri- 
syttämiseksi ovat antiikin kansat, Volgan suomensukuiset ja turkin¬ 
sukuisista ainakin tsuvassit ja uigurit kaataneet kylmää vettä 
uhrieläimen selkään. Kun uhriteuras tällöin värisee, huudahtavat 
tseremissit: »Se antoi sielunsa (tysjh 25 

Mongolien keskuudessa tavataan sellainenkin kuvittelu, että 
hahmosielu (sunesun) liikkuu ruumissa ollen milloin missäkin 
ruumiinosassa. Jos jäsen, missä sielu sattumalta oleksii, sillä het¬ 
kellä haavoittuu tai katkeaa, on ihminen kuoleman oma, vaikka 
isku sattuisi vain isoon varpaaseen. 26 Tämä käsitys, jonka mm. 
tseremissit tuntevat, perustunee joihinkin kokemuksiin, joita on 
tehty, milloin kuolema on aiheutunut tapaturmaisesti tai toisen kä¬ 
den kautta. 

Mutta muullakin tavalla voi hahmosielu ruumiissa ollessaan jou¬ 
tua kärsimään. Niinpä jakutit ja burjatit kuvittelevat, että jokin 
pahanilkinen henki saattaa hiipiä ihmisen ruumiiseen ja siellä na¬ 
kertaa tämän »sielua». 27 Tungusit uskovat, että sairaaseen on toi¬ 
sinaan mennyt toukka (kalikan), jonka vain samani voi poistaa ja 
jota hän joskus näyttelee läsnäoleville. 28 Tällaiset kuvittelut joh¬ 
tunevat siitä, että sairas saattaa tuntea ikäänkuin jokin olento 
kaluaisi hänen sisuksiaan. 

Käsitys, että hahmosielu on ruumiin sisässä ja että se lähtee 
vaellusretkilleen suun tai sieraimien kautta palaten samaa tietä ta¬ 
kaisin asuntoonsa, kuvastuu lisäksi unia koskevista uskomuksista ja 
kertomuksista. Pripuzov sanoo jakuttien uskovan, että kun ihmi¬ 
nen vaipuu uneen tai horrostilaan, »sielu» sekä jättää ruumiin että 
palaa siihen suuaukon kautta. 29 Tsuvassit selittävät, että kun ihmi¬ 
nen nukkuu suu auki, on se merkkinä siitä, että hänen sielunsa on 
vaeltamassa. Kun sielu on palannut asuntoonsa, sulkeutuu suu. 30 
Taruissa tämä »sielu» esiintyy tällöin tavallisesti pienen aran eläi¬ 
men muodossa. Kuvaava on tässä suhteessa seuraava tsuvassien 
keskuudessa muistiinpantu taru: 

Kaksi veljestä oli karjaa kaitsemassa. Toisen nukahtaessa toinen 
huomasi, mitenkä muudan vaaleahko eläin juoksi ulos tämän avoi- 

mesta suusta. Tällöin näkijä peitti veljensä suun tammisella piiskan- 
varrella. Eläin parka hätääntyi ja alkoi juosta sinne tänne etsien 
turhaan aukkoa. Vasta kun este oli poistettu, se katosi nukkuvan 
suuhun. Samalla nukkunut heräsi ja kertoi unessa kärsineensä. 
Hän oli ollut kulkevinaan metsässä, missä muudan suuri tamminen 
puu oli sulkenut hänen tiensä, niin että hänen oli ollut vaikeata 
päästä eteenpäin. 31 

Tässä tarussa tuo vaaleahko eläin edustaa siis ruumiin ulkopuo¬ 
lella juostessaan nukkuvan minää. Samoin on sielueläimen laita 
seuraavassa burjattilaisessa tarussa: 

Kaksi burjattia asui samassa jurtassa. Toisen nukahtaessa päi¬ 
vällä toinen näki, miten nukkuvan toverin nenästä tuli mehiläinen, 
joka lenneltyään jonkin aikaa majassa poistui pihalle. Tämän huo¬ 
mattuaan toveri päätti seurata sitä nähdäkseen, minne se vaeltaa. 
Vähän aikaa mehiläinen lenteli jurtan ympärillä, kunnes se etääntyi 
yhä enemmän ja vihdoin katosi erääseen rotkoon. Täältä se kuitenkin 
pian palasi, lensi takaisin jurttaan, istuutui vesisangon reunalle ja 
putosi veteen. Vaivoin pälkähästä päästyään se lähestyi nukkuvaa 
ja hiipi tämän nenään. Herättyään nukkunut kertoi nähneensä 
unta. Hän oli kulkenut jossakin, missä hän eräässä rotkossa oli 
nähnyt paljon hopearahaa. Sieltä hän oli saapunut meren rannalle, 
pudonnut jyrkänteeltä veteen ja vaivoin pelastunut, kun heräsi. 
Kuultuaan unen toveri hiipi tuohon rotkoon, jossa nukkuneen »sielu» 
hänen näkemänsä mukaan oli kulkenut ja löysi sieltä paljon hopea¬ 
rahaa. 32 

Viimeksimainittu taru on kuitenkin ollut tunnettu muuallakin 
kuin Keski-Aaasiassa. Jotenkin samanlaisena sen kertovat mm. 
votjakit, mehiläisen sijalla on vaan perhonen, sekä virolaiset (kärpä¬ 
nen) ja lappalaiset (ampiainen). Yhteinen piirre näissä taruissa on 
raha-aarteen löytäminen. 33 

Läheisessä suhteessa ylläesitettyyn taruun on ilmeisesti myös 
seuraava derbytti-mongolien kertomus: Kaksi ihmistä nukkui yh¬ 
dessä, herättyään toinen huomasi, että toverin »sielu» tuli tämän 
suusta pienen punaisen hämähäkin hahmossa. Kun eläin oli ennät¬ 
tänyt ryömiä ruohikkoon, heitti valveilla oleva toveri hiekkaa sen 
päälle ja samalla siveli sylkeä nukkuvan huulille. Säikähtänyt hämä¬ 
häkki alkoi rientää suuhun, josta se oli tullut, mutta tarttui sylkeen 
ja vasta ankarien ponnistusten jälkeen siitä vapauduttuaan sen 
onnistui päästä nukkuvan nenään. Silloin henkilö, joka oli seuran¬ 
nut sielueläimen vaellusta, herätti toverinsa ja kysyi tältä, mitä hän 
uneksi. Tämä kertoi vaeltaneensa suuressa metsässä, missä näki 
kulta- ja hopeamöhkäleitä, mutta kun muudan metsästäjä ahdisti 

häntä, oli hänen paettava, putosipa vielä mereenkin ja oli hukkumai- 
sillaan. 34 

Kun tässä tarussa ruohikko on sielun silmissä metsä, hiekka- 
jyväset kulta- ja hopeamöhkäleitä ja sylki meri, huomaamme, että 
vaeltavan sielun maailmassa kaikki pienikin näyttää suurelta. 
Samalla se osoittaa, että sieluolentoa on kuviteltu perin pieneksi. 
Kiintoisa on myös käsitys, että unen aikana vaeltava »sielu» poistuu 
ruumiista samaa tietä kuin »henki» kuoleman hetkellä. Kuitenkaan 
ei ole tietoa siitä, että jälkimmäinenkin poistuessaan pukeutuisi 
jonkin eläimen hahmoon. Kun nämä tarut ovat kansainvälisiä, on 
tietenkin kyseenalaista, edustaako niissä ilmenevä sielu-usko juuri 
turkinsukuisten kansain omaperäisiä kuvitelmia. Kuitenkin on 
olemassa lukuisia esimerkkejä siitä, että hahmosielun täälläkin on 
uskottu näyttäytyvän mm. eläinten muodossa. 

Paitsi vapaaehtoisesti unen aikana »sielu» voi poistua asunnostaan 
myös väkivaltaisesti. Yleisimmin tämä tapahtuu ihmisen säi¬ 
kähtäessä, jota keinoa henkien uskotaan käyttävän saadakseen 
sieluparan haltuunsa. 35 Saattaapa ihminen muutenkin säikähtää, 
esim. maahan langetessaan, veteen pudotessaan tai petoeläimen 
kohdatessaan. Mutta missä ja milloin ihmisen valtaakin säikähdys, 
voi siitä hänelle koitua vakavia seuraamuksia, sielu kun tällöin saat¬ 
taa irtautua ruumiista. Altain tatarit nimittävät »sielua», joka tällöin 
poistuu, nimellä kut. Tämä sana, joka on jakutissakin, on moni¬ 
merkityksellinen. Altailaisten kielessä se saattaa merkitä mm. 
hyvännäköisyyttä, onnea, elinvoimaa ja hedelmällisyyttä. 36 Samoin¬ 
kuin ihminen voi maa, asuinpaikka ym. menettää sen. 37 Toden¬ 
näköisesti tämä sana on alunperin kuitenkin merkinnyt hahmoa 
ja hahmosielua. Kun hui poistuessaan kansanuskon mukaan vie 
mennessään myös kauneuden, elinvoiman, hedelmällisyyden ja me¬ 
nestyksen, on ymmärrettävää, että tämä sana, samoinkuin esim. 
tseremissien ört, on saanut laajemmankin kuin hahmon merkityksen. 
Vaikka kut, kuten sanotaan, irtautuu ihmisestä, elää sen ulko¬ 
puolella ja palaa takaisin ruumiiseen, käyttävät altailaiset ruumiin 
ulkopuolella vaeltavasta »sielusta» kuitenkin tavallisesti jula (Aba- 
kanin tat. Uula), siir tai siinä nimitystä, jotka kaikki merkitsevät 
hahmoa. Burjatit, mongolit ja kalmukit nimittävät ihmisen irto- 
naissielua nimellä sunesun ja goldit örgöni. 33 Kaikilla näillä nimi¬ 
tyksillä tarkoitetaan olentoa, jolla on asianomaisen ihmisen piirteet, 
mutta usein aivan pikkuruinen koko. Kuten mainittu, saattaa se 
kuitenkin näyttäytyä muussakin muodossa. 

Vaikka ihmisen hahmosielu onkin, kuten sitä merkitsevät sanat- 

kin osoittavat, jonkinlainen varjomainen olento, kuvitellaan sitä 
kuitenkin jossain määrin aineelliseksi. Miten ohutta ja kevyttä tämä 
aine on, osoittaa burjattien käsitys, että kun sunesun istuu ihmisten 
seurassa, eivät nämä sitä näe, tai että kun se astuu lieden tuhkaan, 
ei se jätä jälkiä, tahi että kun se kulkee kedoilla ja metsissä, ei se 
tallaa ruohoa, eivätkä kuivat lehdet kahise sen jalkojen alla. 39 
Kuitenkin on olemassa toisenlaisiakin käsityksiä: hahmosielun saat¬ 
taa toisinaan nähdä, sen askelten ääniä ja koputusta voidaan kuulla, 
ja sen jättämiä jälkiä voi tarkkanäköinen seurata. Burjatit selittävät, 
että jos ruumiista poistunut »sielu» juoksee lammasten jäljillä, on 
sitä etsimään lähteneen noidan vaikea sitä löytää, kun »sielun» ja 
lammasten jäljet helposti sekaantuvat toisiinsa. Onpa sellainenkin 
usko olemassa, että ruumiinsa jättänyt »sielu» ensi aikoina käyt¬ 
täytyy kömpelömmin, mutta myöhemmin oppii esiintymään aivan 
äänettömästi ja jälkiä jättämättä. 4) 

Aineellisena olentona »sielu» voi myös vilustua, polttaa itsensä 
tulessa, nähdä nälkää, loukkaantua sekä tuntea tuskaa ja kipua. Kun 
»sielua» vaaniskelevat henget ahdistavat sitä tahi vangitsevat sen 
joko sulkemalla säkkiin tai panemalla kahleet sen »kaulaan, käsiin 
ja jalkoihin», niin sielu parka »itkee ja valittaa». 41 

Suurin vaara uhkaa »sielua» tietenkin silloin, kun se ruumiin 
ulkopuolella harhaillessaan eksyy henkien liikkumapaikoille, missä 
nämä heti ryhtyvät sitä pyydystämään. Älykkään »sielun» uskotaan 
kuitenkin voivan suojella itseään esim. huutamalla kuolleita omaisia 
avukseen tai pyrkimällä hyvien haltioiden turviin. Vaaran lähetessä 
se saattaa myös, jos se ymmärtää olla varuillaan ja jos se on nopea¬ 
liikkeinen, piiloutua jonnekin, kuten tuuheisiin puihin tai eläinten 
karvoihin. Kun hahmosielulla uskotaan olevan asianomaisen ihmi¬ 
sen ominaisuudet ja taipumukset, on älykkään ihmisen »sielulla» 
suuremmat mahdollisuudet selviytyä pulmallisista tilanteista kuin 
tyhmän. Jos henkien onnistuu ajaa »sielua» takaa ja karkoittaa se 
kauas kotipaikaltaan, voi käydä niinkin, että »sielu» parka tunte¬ 
mattomilla seuduilla eksyy joko suuriin metsiin tai aavoille aroille, 
mistä sen on mahdoton löytää kotiin. Varomaton »sielu» voi myös 
pudota veteen ja hukkua sinne. 42 Niin kauan kun »sielu» pysyttelee 
kotoisen jurtan suojissa, voi se säilyttää vapautensa; sen paras 
turvapaikka tällöin on lieden ääri, sillä yleisen käsityksen mukaan 
tulenhaltia karkoittaa kaikki pahat olennot säkenillään. 43 Mutta jo 
jurtan ulkopuolella voivat vihamieliset henget sitä vaania. Burjatit 
kertovat, että kun keskiyöllä pistäytyy pihamaalla, saattaa naapuri- 
jurttien lähettyviltä toisinaan kuulla hiljaista melua, itkua ja voih- 
kintaa, mikä vähitellen ikäänkuin etenevien askelten kera häipyy 

kuulumattomiin. Tällöin tavallisesti saadaan pian tietää, että naa¬ 
purissa joku henkilö on sairastunut. 44 Juuri tällaiseen sielu-uskoon 
perustuu siperialainen samanismi, samanin tärkein tehtävä on näet 
kadonneen »sielun» etsiminen ja sen palauttaminen asianomaisen 
ihmisen ruumiiseen. Ilman tätä sielu-uskoa ei siperialaista sama- 
nismia olisi olemassa. 

Milloin ihminen ja hänen vaeltava hahmosielunsa edustavat eri 
minää, ei asianomainen henkilö tavallisesti heti huomaa, että hän on 
»sielua» vailla. 45 Pikemmin voivat toiset sen todeta asianomaisen 
kalpeaksi käyneen ulkomuodon perusteella. Vasta vähitellen ruu 
miin riutuessa ja voimien vähetessä tuntiessaan väsymystä, halutto¬ 
muutta, jopa ahdistustakin ja kipua, alkaa sairaalle selvitä, että 
hän on menettänyt »sielunsa». Mitä kauemmin »sielu» viipyy ruumiin 
ulkopuolella, sitä kurjemmaksi käy sairaan tila. Jollei »sielu» ollen¬ 
kaan palaa, ei paranemisesta ole toiveita. Burjatit selittävät, että 
sairas voi elää ilman »sielua» enintään yhdeksän vuotta. 46 Altain 
tatarit taas uskovat, että jollei »sielu» (siir) tule takaisin, ennenkuin 
sen poistumisesta on kulunut seitsemän tai kymmenen vuotta, on 
sairas ehdottomasti kuoleman oma. 47 

Mutta »sielun» palatessakin ihmisen hyvinvointi riippuu siitä, 
missä kunnossa »sielu» saapuu vaellusretkiltään. Tungusit selittävät, 
että jos metsässä asuvat henget ovat ahdistaneet unessa vaeltavaa 
»sielua» uuvuksiin asti, ei asianomainen henkilö voi herättyään nousta 
virkeänä leposijaltaan. Yleensä uskotaan, että ruumis ja siitä irtau¬ 
tunut hahmosielu ovat niin läheisessä suhteessa toisiinsa, että kaikki, 
mitä »sielu» joutuu kärsimään, tulee ruumiinkin osaksi. Turuhanskin 
piirissä kuulin kerrottavan, että jos sairasta tungusia vaivaa hengen¬ 
ahdistus, hän uskoo tämän johtuvan siitä, että jokin paha olento 
kuristaa hänen »sieluaan» kurkusta. Myös Jenisei-ostjakit kuvite¬ 
levat, että ihmisen pahoinvointi voi johtua tämän hahmosielun 
sairaudesta. Niin esim., jos »sielu» (ulvei) taittaa jalkansa, asian¬ 
omainen ontuu, jos se joutuu harhailemaan kylmässä seudussa, on 
itse ihminenkin viluissaan, ja jos joku pahoinpitelee »sielua», tuntee 
ihminenkin ruumiissaan vastaavat kivut. 

Samoin kuvittelevat goldit. Jos hahmosielu (örgöni) sairastaa, 
sairastaa sen omistaja vastaavalla tavalla. Jos esim. »sielun» käsi 
vahingoittuu, ei ihminenkään voi käyttää kättänsä. Jos jokin paha 
henki puhkaisee »sielulta» silmän, tulee ihmisestäkin silmäpuoli. 
Jos »sielu» saa surmansa, kuolee ihminenkin. Niin kauan taas kun 
»sielu» säilyy vahingoittumattomana, ei ihmiseltä voida henkeä riis¬ 
tää. 48 Sairaan tilasta goldit myös päättelevät, millaisessa ahdin- 

gossa ruumiista irtautunut »sielu» kulloinkin on. Sairaan tuskat ja 
kivut riippuvat näet siitä, mitä tämän »sielu», esim. karhuhengen 
kiduttamana, joutuu kärsimään. Toisinaan henget sitovat »sielun» 
käsistä ja jaloista puuhun tai heittävän sen vuoronperään kylmään 
ja kuumaan veteen. 49 »Sielun» jäsenten »sitomisella» on ilmeisesti 
ymmärretty sairaan liikuntakyvyn menettämistä, »kylmään ja kuu¬ 
maan» veteen heittämisellä taas lienee tarkoitettu vuorottaisia 
kuumekohtauksia ja vilunväristyksiä. 

Samanlaisia esimerkkejä on muistiinpantu Altain tatareilta. 
Teleutit väittävät, että pahat henget tarttuvat »sieluun» (jula) tätä 
pyydystäessään toisinaan niin kovakouraisesti, että »sielu» parka 
vahingoittuu, mitkä vauriot näyttäytyvät asianomaisen henkilön 
ruumiissa. Näin selittivät asian tietäjät, kun erään sairaan pari 
kylkiluuta oli käyristynyt. 50 

On ymmärrettävää, että tällaisen katsantokannan vallitessa 
myös ihmisen unenaikaiset eleet, voihkinat ja äännähtelyt kuvas¬ 
tavat tällöin vaeltavan »sielun» elämää ja oloa. Tätä hahmosielun 
salaperäistä suhdetta ruumiiseen osoittaa lisäksi mongolien käsitys, 
että ihmisen nukkuessa ruumis, josta »sielu» (sunesun) on poistunut, 
saattaa toisinaan nousta leposijaltaan ja lähteä seuraamaan hahmo- 
sielunsa jälkiä. Näin mongolit selittävät unessa kulkemista. 51 

Unen aikana, jolloin »sielu» poistuu vapaaehtoisesti, se tavallisesti 
suoriutuu verraten helposti yöllisiltä vaelluksiltaan. Kuitenkin on 
varottava herättämästä nukkuvaa liian äkkinäisesti, sillä jos ihminen 
herää, ennenkuin hänen hahmosielunsa on ennättänyt palata, voi 
hän jäädä sitä vaille kaikkine siitä johtuvine seuraamuksineen. 52 
Omituinen ristiriita ilmenee tällöin siinä, että, vaikka unessa kulkeva 
sielu edustaa tajuavaa minää, tajunta palautuu, mutta »sielu» jää 
ruumiin ulkopuolelle kuten säikähtäessä. Tätä tapausta voidaankin 
verrata juuri säikähtämiseen, jolloin »sielun» uskotaan niin häm¬ 
mentyvän, ettei se helposti löydä asuntoonsa. 

Burjattien käsityksen mukaan säikähtäneen koditon »sielu» 
oleskelee tavallisesti jonkin aikaa siinä paikassa, missä se ruumiista 
irtautui. Jollei asianomainen henkilö aivan pian tule tilastaan tie¬ 
toiseksi, on »sielun» löytäminen hankalampaa, sillä vähitellen se 
etääntyy ja vaeltaa yhä kauemmaksi. Samalla ihminen, joka alku¬ 
aikoina on tuntenut vain väsymystä ja voimattomuutta, alkaa 
päivä päivältä tuntea tilansa yhä vakavammaksi. Pikaisen paran¬ 
tumisen ehtona on, että sairas pyrkii palauttamaan mieleensä paikan, 
missä hän mahdollisesti on »sielunsa» menettänyt, toisin sanoen, 
missä hän on säikähtänyt. Kokeneen henkilön sanotaan itsekin 
voivan palauttaa »sielunsa» joko ainoastaan kutsumalla sitä tai mene- 

mällä säikähdyspaikalle puettuna siihen pukuun, mikä hänellä 
tuonoin oli yllään sekä juuri sinä vuorokauden hetkenä, jolloin »sielu» 
poistui. Lisäksi hänellä tulee olla mukanaan sellaisia ruokia, joista 
hän, so. hänen »sielunsa», pitää. Näin varustettuna hänen on huu¬ 
dettava »sieluaan» aterialle. Jos »sielu» tällöin vielä on onnettomuus¬ 
paikalla tai sen läheisyydessä, saapuu se kutsujan luo ja palaa tämän 
ruumiiseen. Todistuksena siitä on väristys, jonka sairas tällöin 
tuntee selässään. Oikea vuorokauden hetki on tarkoin muistettava, 
sillä juuri silloin on »sielu» varmimmin tavattavissa, ensi aikoina 
päivittäin, myöhemmin pitempien väliaikojen kuluttua, vihdoin 
ainoastaan kerran vuodessa. Kuitenkin jos »sielun» on pitänyt olla 
ruumiista erillään näin kauan, on sen löytäminen aivan sattuman 
varassa, »sielu» kun tuskin on voinut karttaa kaikkia niitä vaaroja, 
joiden alaiseksi se jo on ennättänyt joutua. 53 Burjatit selittävät li¬ 
säksi, että vaikka »sielulle» ei sattuisikaan mitään onnettomuutta, 
niin se kuitenkin tuona pitkänä aikana voi vapaudessaan villiintyä, 
samalla kun sairaan ruumis riutuessaan käy sille niin vastenmieli¬ 
seksi, ettei se enää siihen asetu huolimatta siitä, että samani sen 
löytäisikin ja palauttaisi. 54 

Irtautumiselle altis on etenkin lapsen »sielu», jonka uskotaan 
poistuvan vähimmästäkin säikähdyksestä. Sen vuoksi kun lapsi 
langetessaan tai pelästyessään alkaa itkeä, äiti juoksee heti sen luo 
ja kutsuu sen »sielua» mainitsemalla lapsen nimen. Lapsen 
»sielun» poistuminen onkin pikemmin todettavissa kuin täysi- 
ikäisen. 55 

Teleuteista kerrotaan, että kun joku on jonkin aikaa sairastanut, 
tämä alkaa valittaa sanoen: »'Sielua’ (jula) ei ole! Menen tietäjän luo, 
jotta hän palauttaisi 'sieluni'» Kun vaeltavan »sielun» voi ulko¬ 
muodosta tuntea, saattaa sairas myös naapuriltaan tiedustella: »Eh¬ 
käpä olet nähnyt minun 'sieluni' (siir ^?» 56 Joskus »sielu» kylässä 
harhaillessaan viheltää yöllä jonkun ikkunan alla. Silloin isäntä 
tämän kuultuaan jättää oven auki, astuu pihalle ja kalistellen rau¬ 
taista kuppia houkuttelee »sielua» (jula) tupaan. »Sielun» uskotaan 
näet tulevan tätä ääntä kohti. Palatessaan tupaan isäntä kalistelee 
kuppia hetken aikaa vielä oven raossa. »Sielun» lähestyessä hän sit¬ 
ten sieppaa sen kuppiinsa, peittää nopeasti liinalla ja köyttää 
nyörillä. Täten »sielun» pyydystettyään hän asettaa kupin toistai¬ 
seksi uunin päälle tai muuhun sopivaan paikkaan. Seuraavana 
aamuna kutsutaan tietäjä tutkimaan, kenen tämä »sielu» on, sillä 
voi sattua, ettei asianomainen itse ole vielä tilastaan tietoinen. Sitten 
noita puhaltaa sen suljetun kouransa läpi »sielua» vaille jääneen hen¬ 
kilön oikeaan korvaan. 57 

Teleutit uskovat, että vaeltava »sielu» saattaa joutua milloin 
hyvien milloin pahojen henkien haltuun. Sanotaan, että erikoisesti 
ylijumalan, ulgcinin, tyttäret rientävät »sielua» suojelemaan. Jos 
jokin paha olento (körmös) taas on ryöstänyt »sielun», on sille toimi¬ 
tettava uhri, sillä muuten se ei luovu saaliistaan. Millaisen hengen 
valtaan »sielu» kulloinkin on joutunut, sen saa noita tietää »oven- 
haltian» (äzik-pi) välityksellä. 58 Ovenhaltiasta, joka suojelee asun¬ 
toa pahoilta hengiltä, puhuvat myös Minusinskin tatarit. 69 

Sairaan lapsen »sielua» palauttaessaan teleuttinoita lausuu: »Koti¬ 
maahasi, seitsemällekymmenelle vuorellesi, seitsemän kattopartesi 
alle, neljään nurkkaasi, jurttaasi, valkoisen tulen ääreen tule! Pahalle 
silmälle älä näyttäydy, pahantahtoista karta, sinua elättävän isäsi, 
sinua ruokkivan äitisi luo palaa takaisin!» 60 

Alarskin piirin burjattien sielunetsintämenoissa käytetään kahta 
valkoista ja puhdasta huopamattoa; toinen levitetään sairaan alle, 
toiselle asettuu samani samanoidessaan. Sitäpaitsi on jurtan lännen- 
puoleiseen osastoon pantava astia, jossa on maitoruokaa. Astian 
pohjalle pudotetaan hopearaha ja lisäksi siihen pannaan erikoinen 
nuoli. Nuolen varteen sidotaan pitkä punainen, vaskinapilla varus¬ 
tettu silkkinyöri, jonka toinen pää johdetaan ovesta pihalle ja kiin¬ 
nitetään tänne pystytetyn nuoren koivun oksaan. Nyörin selitetään 
olevan palaavan »sielun» oppaana. Jurtan ovi on tällöin luonnolli¬ 
sesti auki. Koivun ääreen asettuu joku henkilö istumaan pitäen 
kiinni satuloidun hevosen suitsista. Burjatit uskovat, että hevo¬ 
sesta voidaan huomata, milloin »sielu» palaa, eläin kun tällöin alkaa 
väristä. Hevosesta »sielu» menee tuohon koivun juurella istuvaan 
henkilöön ja tästä taas nyöriä myöten sairaan ruumiiseen. 

Yllämainitut metalliesineet, raha ja vaskinappi, tarkoittanevat 
asiaan kuulumattomien henkien karkoittamista, mutta vaikeampaa 
on ymmärtää, mitä tuo maitoastiaan asetettu nuoli merkitsee. 
Paitsi uhriesineenä nuoli esiintyy Siperiassa myös karkoitusvälineenä. 
Huomattava on, että burjatit panevat uhriastiaan nuolen tulellekin 
uhratessaan. 

Jurtan pöydälle asetetaan vielä viinaa, tarasunia ja tupakkaa 
sekä erilaisia mieliruokia, makeisia, mesileipiä ja pähkinöitä, mitkä 
kaikki »puhdistetaan» palavan kanervan savulla. Jos sairas henkilö 
on vanha, kokoontuu tällöin jurtaan etupäässä vain vanhuksia, jos 
keski-ikäinen keski-ikäisiä, jos taas lapsi pääasiallisesti lapsia. 
Pienokaisen »sielun» houkuttimiksi pannaan makeisten lisäksi pöy¬ 
dälle leikkikaluja, ja äidin on tällöin istuttava sairaan lapsensa 
vieressä paljastetuin rinnoin. Kun sairaan isännän »sielu» on pa¬ 
lautettava, kerätään kotiin myös kaikki kotieläimet, koiratkin. 



184 


Altain suvun uskonto 


Lisäksi sairas puetaan parhaisiin pukimiinsa, ja samoin tulee kaikkien 
läsnäolevien esiintyä puhtaina ja miellyttävässä asussa. Vieläpä 
asunto ja piha siistitään tätä toimitusta varten. Näiden valmistusten 
jälkeen samani kääntyy hyvien jumalien, paikallisten haltiain ja 
sairaan esi-isien puoleen pyytäen näiden suosiollista avustusta, mutta 
ennenkaikkea hän pyytää asianomaista »sielua» palaamaan takaisin. 
Jos samanin loitsiessa sairaan valtaa äkillinen kuume ja hän samalla 
puhkee hillittömään itkuun, on se merkkinä siitä, että »sielun» pa¬ 
lauttaminen on onnistunut. Tällöin myös kaikki läsnäolevat vuodat¬ 
tavat kyyneleitä. Loitsiessaan samani seisoo huopamatolla, pyö¬ 
rittää yllämainittua astiaa myötäpäivään ja kutsuu äänekkäästi 
sairaan »sielua». Samalla kaikki aukaisevat kauluksensa napit. 

»Sielua» kutsuessaan ja houkutellessaan samani lausuu: 

Isäsi on A., äitisi B., oma nimesi on C. Missä sinä oleskelet, minne 
olet lähtenyt? Etäisestä seudusta saapuneen, sinuun yhtyneen elä¬ 
mäsi kumpanin olet jättänyt ikävään yksinäisyyteen. Istuen jur- 
tassa surullisena ja tuijottaen kyynelten läpi seinään hän muistelee 
entistä onnellista elämää sinun seurassasi ja itkee ja valittaa nyt 
murheen masentamana. Hänen kohdustaan syntyneet armaat lap¬ 
sesi kutsuvat sinua itkien ja parkuen: »Isä, missä sinä olet? Tule 
meidän luoksemme!» — Kuule heidän kutsuaan ja saavu tänne pian! — 
Oi, hurui! — Sinun vanhemmat ja nuoremmat veljesi, iäkkäät van¬ 
hempasi, kylänvanhimmat, ystäväsi ja ikätoverisi, kaikki ovat ko¬ 
koontuneet tänne; kyyneliä vuodattaen he pyytävät ja rukoilevat, 
että palaisit heidän luokseen. Kuullessasi heidän kuin yhdestä 
suusta lähtevän kutsunsa ja pyyntönsä käänny kiireisesti takaisin 
sukulaistesi luo! — Oi, hurui! — Sinun lempihevosesi seisoo satuloi¬ 
tuna ja odottaa sinua. Palaa hevosesi luo! Jos sinä sen jätät, silloin 
pahat ihmiset tulevat sillä ajamaan. Sääli hevostasi, tule pian ta¬ 
kaisin! — Oi, hurui! — Kaikki sinun kauniit ja kalliit pukusi ilman 
vikoja ja puutteita, ilman likaa ja pölyä ovat esillä. Tule ja pue 
ne yllesi! — Oi, hurui! — Koko sinun taloutesi on täydessä järjestyk¬ 
sessä ja loistavassa kunnossa, tule! Sitä halutessasi elät vielä monet 
vuodet onnellisena! — Oi, hurui! — Sinun rakas vaimosi ja armaat 
lapsesi tultuaan näin odottamatta orvoiksi huutavat sinua epätoivoi¬ 
sina itkien ja parkuen ja kutsuvat sinua: »Isä, missä sinä olet?» 
Kuule ja sääli heitä, palaa heidän luokseen! — Oi, hurui! — Moni¬ 
lukuinen hevoslaumasi kutsuu sinua äänekkäästi hirnuen ja samalla 
surullisena lausuu julki: »Missä sinä olet, meidän isäntämme? Palaa 
luoksemme!» — Oi, hurui! — Monilukuinen sarvikarjasi kutsuu 
sinua, isäntäänsä, ammuen ja mylvien. Kuule sen kaihomielistä 
kutsua ja palaa pian sen luo! —■ Oi. hurui! — Kasvattamasi koira 



Sielu-usko 


185 


pihalla haukkuen ja ulvoen kutsuu sinua, palaa sen luo! — Oi, hurui! 

— Liedelle virittämäsi tuli on palava sammumatta kymmenentuhatta 
vuotta. Siunattuna syntynyt ruumiisi tulee voimaan hyvin ja on¬ 
nellisesti yhdeksänkymmentä vuotta. — Oi, hurui! — Niin suun¬ 
natonta rikkauttasi ja onnellista elämääsi älä turhaan heitä, palaa 
kiireesti ja käytä sitä onneksesi! — Oi, hurui! — Katso, täydet pöytät 
ovat katetut sinun herkkuruoillasi, happamenmakealla tarakilla, 
ravitsevalla amhanilla (suurimoista keitetyllä maitovellillä), keite¬ 
tyllä salamatilla, kullankeltaisella voilla, jota on yltäkyllin, ja mai- 
donkuorella tarakin kera. Katso, keitettyä lihaa, rasvaista lihaa on 
vadintäydeltä asetettu sinua varten. Vielä on teetä sokerin ja soke¬ 
roitujen leivosten kera, —- tule takaisin, käy käsiksi ravitsevaan 
ruokaan ja nauti näistä herkuista kuullen, kuinka sinua kutsuvat 
ja pyytävät rakas perheväkesi, kylän kunnianarvoiset vanhukset, 
naapurit ja kaikki läheiset ja kaukaiset sukulaiset istuen piirissä. 
Kyyneliä vuodattaen ja surullisin lauluin he tulkitsevat masentu¬ 
nutta mielialaansa kadotettuaan sinut. Kaikki he aukaistuaan vaat¬ 
teensa ylimmät napit pitävät kukin kädessään siunatun ruoan par¬ 
haita paloja ja erilaisia herkkujuomia sekä yhteen ääneen rukoilevat 
ja kuorossa laulavat pyytäen sinua tulemaan takaisin. — Oi, hurui! 

— Tiedä ja ymmärrä, että tuonpuoleinen maailma on synkkä, kylmä 
ja kolkko, kun taas meidän maailmamme on valoisa, lämmin ja su¬ 
loinen. Palaa sen vuosi luoksemme! Seutukunnallasi tulet olemaan 
kunnioitettu kylänvanhin, paikkakunnallasi ylimmäinen herra. Tuo 
synkkä maailma on kauhea, mutta tämä valoisa maailma on kaunis 
ja suloinen, sen vuoksi palaa meidän luoksemme! —- Oi, hurui! Oi, 
hurui! Oi, hurui! 61 

Samanin viimeisiin huutoihin yhtyvät kaikki läsnäolevat. — 
On selvää, että »sielun» kutsuntasanat sovitetaan aina sen mukaan, 
kuka kulloinkin on sairaana. Tällaiset menot voidaan samanin mää¬ 
räyksestä toimittaa samana päivänä kolmekin kertaa. 

Paitsi säikäyttämistä ovat henget käyttäneet toistakin keinoa 
pakoittaakseen sielu paran poistumaan ruumiistaan. Näin vakava 
seuraamus saattaa olla pelkällä aivastuksella, jonka henget 
aikaansaavat ihmisen sieraimia kutittamalla. Lappalaisetkin ovat 
uskoneet, että ankara aivastaminen ennustaa kuolemaa, ja jo antii¬ 
kin kansoilla oli tapana toivottaa onnea aivastavalle. Miten paha¬ 
nilkiset henget menettelevät, valaisee seuraava burjattien keskuu¬ 
dessa muistiinpantu kertomus: 

Oli kerran mies, joka saattoi nähdä henkiä ja keskustella niiden 
kanssa. Kohdatessaan kolme sellaista hän kerta liittyi niiden seu- 

raan. Kuultuaan, että nämä olivat matkalla ryöstämään »sielua» 
erään pohatan pojalta, mies tekeytyi henkien ystäväksi ja lupasi 
auttaa niitä, ja niin hän sai tilaisuuden seurata näitä mainitulle 
ryöstöretkelle. Elävänä ihmisenä oli hänen kuitenkin vaikeata 
näytellä hengen osaa. Sen vuoksi, kun jonkin aikaa oli vaellettu, 
seuralaiset kysyivät ihmeissään, miksi ruoho kaatuu kumoon miehen 
kulkiessa ja miksi kuivat lehdet kahisevat hänen askeltensa alla. 
Ovela mies huomautti, että hän on kuollut aivan äskettäin, joten 
hän ei vielä ole oppinut astumaan henkien tavalla äänettömästi ja 
jälkiä jättämättä. Henget uskoivat häntä. Kun vihdoin oli saavuttu 
pohatan jurttaan, asettui yksi hengistä vartiaksi oven ääreen ja toinen 
savureiän luo, mutta kolmas lähestyi mainittua poikaa ja sieraimia 
kutittamalla tuotti tälle ankaran aivastuskohtauksen. Pojan aivas¬ 
taessa hyppäsi tämän »sielu» ruumiista ja yritti paeta ovesta, mutta 
täällä vartioiva henki tarttui siihen lujasti eikä laskenut sitä, vaikka 
»sielu» parka parkui katkerasti. Näin vangitsemansa sielun henget 
veivät mukaan. Paluumatkalla uteli henkien seurassa kulkeva mies, 
onko yleensä mitään, jota henget pelkäävät. Nämä selittivät pelkää¬ 
vänsä suuresti mm. piikkikasveja, ohdakkeita ja orjantappuroita. 
Mutta mitä sinä pelkäät, kysyivät henget vuorostaan mieheltä. 
Ovela mies väitti eniten pelkäävänsä lihaa. Yhä edelleen henkien 
ystäväksi tekeytyen mies vihdoin pyysi avustaa niitä myös »sielun» 
kantamisessa, johon nämä miehen aikeita aavistamatta suostuivatkin. 
Kun näin matkatessa saavuttiin paikkaan, missä kasvoi orjan¬ 
tappurapensaita, hyppäsi mies pojan »sielu» sylissään pistävään 
pensaikkoon, jota henget eivät tohtineet lähestyä. Muistaessaan sil¬ 
loin miehen sanoneen, että hän pelkää lihaa, henget ryhtyivät heit¬ 
tämään miestä lihapaloilla karkoittaakseen hänet pensaikosta. Mutta 
kun ne huomasivat, että mies pitikin lihasta ja alkoi sitä syödä mieli¬ 
halulla, totesivat henget tulleensa petetyiksi ja poistuivat. Tällöin 
mies riensi takaisin pohatan taloon, missä sairastunut poika saa¬ 
tuaan »sielunsa» takaisin pian parani. 62 

Paitsi suusta ja sieraimista »sielu» saattaa poistua korvastakin. 
Kohdatessaan tuulenpyörteen, joka pyörii vastapäivään ja jossa 
tällöin liikkuu jokin paha olento, on teleuteilla tapana tukkia kä¬ 
sillään korvansa, jotteivät menettäisi »sieluaan» (kai). 33 Samaa 
tietä, kuten mainittu, puhaltaa samani pyydystämänsä »sielun» sai¬ 
raan ruumiiseen. 

Saattaapa noitakin (käin) teleuttien käsityksen mukaan riistää 
ihmiseltä »sielun» (jnla) ja käyttää sitä vaihtovälineenä, kun hän 
haluaa pelastaa jonkun toisen »sielun» pahan hengen pauloista. 
Sanotaan, että asianomaisen ihmisen valtaa tällöin vaikea äkillinen 

tauti, ns. kohtaus, joka päättyy kuolemaan. Milloin toinen noita 
pyrkii saattamaan takaisin toisen noidan ryöstämän »sielun», syntyy 
näiden välillä usein kiivas kamppailu. 64 

Samoinkuin unen aikana voi »sielu» muullakin tavoin ruumiista 
irtauduttuaan näyttäytyä paitsi asianomaisen ihmisen myös hyön¬ 
teisen, linnun ym. muodossa. Hyönteisenä ihmisen sielu esiintyy 
mm. Geser-kaanin seikkailua koskevassa mongolien tarinassa, jossa 
kerrotaan, miten muudan lama, kun hän tahtoi surmata kaanin, lä¬ 
hetti »sielunsa» tätä vastaan ampiaisen muodossa ja miten lama, 
joka kerta kun Geser-kaani sai hyönteisen kiinni ja sitä likisti, me¬ 
netti tajuntansa. 65 

Burjatit uskovat, että »sielu», kun henget ajavat sitä takaa, 
voi pukeutua milloin minkin eläimen hahmoon, mutta varsinkin 
sielun lintumuoto on Altain suvun uskomuksissa perin yleinen. 
Niinpä dolganit ja jakutit selittävät, että kun vihamielinen henki 
lähestyy »sielua» (kut), niin tämä hätääntyneenä pakenee pienen lin¬ 
nun hahmossa etsien itselleen suojaa. 66 Goldit, jotka nimittävät 
sylilapsen »sielua» nimellä omija, kuvittelevat sen lentävän lintusena 
taivaan puuhun (omija-muoni ), jos lapsi kuolee ensimmäisellä ikä¬ 
vuodellaan. 67 Lintuna taivaaseen lentää lapsen »sielu» dolganienkin 
käsityksen mukaan. 68 Kuten mainittu, laskeutuvat lasten sielut 
sellaisina myös maan päälle. 69 Muunnoksille altis on etenkin noidan 
»sielu». 

Sairaasta irtautunut »sielu» saattaa esiintyä myös perin epämää¬ 
räisessä muodossa. Verbitskij sanoo, että teleutien liila on pyssyn- 
kuulan kokoinen pyöreä ja vaaleahko liikkuen herkeämättä kuin 
elohopea. Tällaisena samanin kerrotaan sitä näyttelevän, kun hän 
loitsiessaan on sen tavoittanut. 70 Serosevskijn mukaan jakutit ku¬ 
vittelevat toisinaan, että ihmisen »sielu» (kut) on pienen mustan 
hiilen tai kiven muotoinen olento, joka liikehtii samanin kädessä, 
kun tämä on sen löytänyt tuvan lattialta. Toiset selittävät, että 
tällainen »sielu» pienuudestaan huolimatta on melko raskas. 71 

Paitsi ruumiissa asuvasta ja siitä vain tilapäisesti poistuvasta 
»sielusta», Altain suvun kansat puhuvat sellaisestakin, joka alitui¬ 
sesti elää ihmisen ulkopuolella. Tällainen sielu-usko esiintyy ennen¬ 
kaikkea tarinoissa, joissa kerrotaan, mitenkä jonkun sankarin »sielu» 
elää jossakin piilossa ja mitenkä vihamies voi vastustajansa tuhota 
ainoastaan siinä tapauksessa, että hän keksii tuon piilopaikan. 72 

Ruumiin ulkopuolisena olentona esiintyy etenkin samanin »sielu». 
Tällöin sillä tavallisesti on eläimen hahmo. Esimerkkinä tästä us¬ 
kosta, johon myöhemmin palaamme, mainittakoon Balaganskin 
burjattien kertomus sokeasta samanista, jolla oli yhdeksän poikaa. 

Kerran vanhus lähetti poikansa joelle pyytämään kaloja huomaut¬ 
taen heille: »Te näette siellä seitsemän taimenta, joista yksi on sokea, 
sitä älkää pyytäkö, se on minun 'sieluni’.» Pojat eivät kuitenkaan 
totelleet isäänsä, vaan pyydystivät kaikki taimenet. Seurauksena 
oli isän kuolema. 73 Todennäköisesti tämä käsitys perustuu uskoon, 
että ihmisellä saattaa olla myös ulkopuolinen »sielu», joka näyttäy¬ 
tyy määrätyn eläimen muodossa. Sellaisen kuvittelun muisto¬ 
merkkejä on tavattu mm. kolttalappalaisilta. 74 Goldienkin sanotaan 
uskovan, että eri ihmisillä on erilaiset »sielut». Hyvän ihmisen »sielu» 
on kalan, hirven tai peuran hahmoinen, pahan taas esiintyy jonkin 
viekkaan ja verenhimoisen eläimen, kuten suden, kärpän, sääsken 
tai paarman hahmossa. 75 

Monet turkinsukuiset kansat kuvittelevat lisäksi, että jokaisella 
ihmisellä on syntymästä asti erikoinen suojelushaltia, joka alitui¬ 
sesti seuraa suojattiaan ollen tähän hyvin läheisessä suhteessa. Sel¬ 
lainen on Altain tatarien jajutsi, josta Radloff kertoo, että se avus¬ 
taa ihmistä pienestä pitäen sekä suojelee häntä koko hänen elämänsä 
aikana. Ennenkuin ihminen syntyy, asuu tämän jajutsi taivaan 
kolmannessa kerroksessa ja sinne se ilmeisesti myös palaa ihmisen 
kuoltua. 76 Potanin sanoo mongolien uskovan, että zajatsi toimii 
suojattinsa elämän aikana samalla tavalla kuin itse ihminen, mutta 
samalla suojelee tätä. 77 Olisiko tämä sama haltia kuin Banzarovin 
mainitsema ihmisen zdajagaisi, jota mongolit onnensäätäjänä ovat 
nimittäneet myös nimellä dzol-dzajagatstf Viimeksimainitusta hal¬ 
tiasta, joka huolehtii paitsi asianomaisesta henkilöstä myös tämän 
karjasta ja tavarasta, kerrotaan mongolien tehneen kuvankin; sem¬ 
moinen, jolle päivittäin toimitettiin pieniä uhreja, oli jokaisessa 
jurtassa. 78 Burjattien zajatsi syntyy itse ihmisen syntyessä ja 
vartioi tämän hyvinvointia kuolemaan asti. Uskotaanpa vielä, että 
zajatsi voi suojattinsa asioissa päästä jumalienkin puheille. »Jos 
ihminen on eläessään varakas, on zajatsi hyvästi puettu, ajaa ratsun 
selässä ja iloitsee, mutta jos ihminen sattuu olemaan köyhä, on 
haltiakin köyhä, huonosti puettu, kulkee jalan ja suree suojattinsa 
kohtaloa.» Kun ihminen kuolee, zajatsi poistuu taivaaseen ja elää 
siellä jumalien seurassa. 79 

Yllämainituissa uskomuksissa on kuitenkin ilmeisesti vieraiden 
sivistysvirtausten vaikutusta, sillä tällaiset »säätäjät», joiden kuvi¬ 
tellaan seuraavan ihmistä elämän iltaan asti, tuskin saattavat olla 
omaperäisiä Altain suvun kansoilla. Laajalle sekä mongolien että 
turkkilais-tatarilaisten kansain keskuuteen on levinnyt vielä käsitys 
kahdestakin ihmistä seuraavasta haltiasta, joista toinen on 

hyvä ohjaten ihmistäkin hyvään, toinen taas paha ohjaten ihrois¬ 
takin pahaan. 80 Sama usko on saavuttanut jalansijaa myös Volgan 
ja Siperian suomensukuisten kansain keskuudessa. Altain tatarien 
tätä koskevia käsityksiä kuvailee Radloff sanoessaan, että ihmisen 
oikealla hartialla on hyvä jcijutsi ja hänen vasemmalla hartiallaan 
paha körmös. Kumpikin seuraa yhtä tarkasti kaikkia ihmisen vai¬ 
heita. Edellinen kirjoittaa muistiin ihmisen hyvät teot, jälkimmäinen 
hänen pahat tekonsa, joiden välinen suhdeluku määrää ihmisen kuol¬ 
tua hänen tulevan kohtalonsa. 81 Tällainen käsitys ei Altain suvun 
kansoilla saata olla varsin vanhaa perua. 

Vertailun vuoksi mainittakoon, että roomalaisillakin oli erikoinen 
haltia, joka uskollisesti seurasi asianomaista ihmistä syntymästä 
kuolemaan asti. Tämä haltia oli genius, josta muudan antiikin kir¬ 
jailija lausuu: »Niin on meille asetettu alituinen vartia, jottei se 
minään elämän hetkenä kauaksi poistuisi, vaan seuraisi meitä äidin 
kohdusta elämän viimeiseen päivään asti.» Myös muinaisislantilaiset 
puhuivat kunkin ihmisen uomasta. Käsitys hyvästä ja pahasta 
haltiasta on turkinsukuisilla kansoilla ilmeisesti kehittyneempien 
uskontojen tuoma kuvittelu. 

Tiibettiläistä viisautta edustanee burjattien usko, että kun ju¬ 
malat (lengerit) paneutuvat levolle nukkuen joskus satakin vuotta, 
niin niiden sielut laskeutuvat maan päälle ja asettuvat täällä syn¬ 
tyviin lapsiin. Jos sielu vasta sitten, kun jumala on jo kauan nukku¬ 
nut, saapuu alas, ei tällöin syntynyt henkilö voi olla pitkäikäinen, 
sielun kun on palattava takaisin, milloin jumalan on aika herätä 
unestaan. Silloin taas, kun sielu jumalan unen alkaessa heti rientää 
maan päälle, on syntyvällä runsaasti elämisen päiviä. 82 

Sielu-uskon piiriin on lisäksi luettava Kasanin tatarien ubyr , 
olento, joka on hyvin läheisessä suhteessa omistajaansa. Tällaista 
haltiaa ei kuitenkaan ole jokaisella ihmisellä. Sanotaan, että ubyrin 
omistajalla on syvennys päälaessa, jolla todennäköisesti tarkoitetaan, 
ettei tämän fontanelli ole kasvanut kiinni. Kuten hahmosielu 
vaeltaa ubyrkin asianomaisen ihmisen nukkuessa. Usein sen on 
nähty lentävän ilmassa tulipallona, mutta se saattaa pukeutua myös 
eläinten, etenkin sian, mustan kissan tai koiran hahmoon. Henkilö 
joka sattuu näkemään tuon tulipallon lentävän, voi pysäyttää sen 
repäisemällä rikki paitansa, jolloin tulipallo putoaa maahan. Jos 
ubyr tavalla tai toisella vahingoittuu, sairastuu sen omistaja. Voi¬ 
mattomaksi tulee ubyr myös, jos sen näkijä halkaisee puutadikon 
tai yleensä vain kaksihaaraisen puun. Tällöin ubyr muuttuu asian¬ 
omaiseksi ihmiseksi, joka rukoilee armoa. Joskus, kun mainittu 

olento on yöllä kulkenut aittojen lähettyvillä, on joku puh¬ 
kaissut siltä silmän tai haavoittanut sitä, jolloin haltian omistajakin 
on menettänyt silmänsä tai on haavoittunut. Ubyrin pyydystäminen 
ei kuitenkaan ole helppoa, sillä kun näkijä aikoo siihen tarttua, se 
sinkauttaa itsestään säkeniä ja samalla häviää. Ubyrin sanotaan 
vaeltavan aina vain pahanteossa joko varastamassa toisten omai¬ 
suutta tai imemässä maitoa lehmistä ja tammoista. Se saattaa 
ryöstää myös sikiön äidin kohdusta, tammasta varsan, lehmästä 
vasikan ja lampaasta karitsan. Lisäksi uskotaan, että ubyr seuraa 
omistajaansa vielä tämän hautaan, mistä se ruumiin suun kohdalla 
olevan pienen reiän kautta kulkee öisin imemässä verta nukkuvista 
ihmisistä. Saattaapa se imeä pilvetkin taivaalta aiheuttaen ankaran 
kuivuuden. Jotta sen tuottamista vahingoista voitaisiin vapautua, 
on asianomaisen ihmisen haudassa olevaan vaellusreikään lyötävä 
tamminen tulppa tai on ruumis kaivettava esille ja kiinnitettävä 
maahan rinnan puhki isketyllä haapapaalulla. 83 

Vastaavanlaiset uskomukset ovat Itä-Euroopassa yleisiä. 


KUOLEMA SEKÄ SEN AIHEUTTAMAT VAROKEINOT JA 

SURUNILMAUKSET. 

Sternberg sanoo giljakkien uskovan, etteivät ihmiset, jollei 
pahoja henkiolentoja olisi olemassa, milloinkaan kuolisi. 1 Toden¬ 
näköisesti tämä käsitys, joka tavataan hyvin useilta luonnonkansoilta, 
on aikoinaan vallinnut myös Altain suvun keskuudessa. Varsin 
yleinen on ainakin jakuttien usko, ettei nuori ihminen kuole luon¬ 
nollista kuolemaa, kuten vanhus, vaan että jokin henki lopettaa 
hänen elämänsä. 2 Trostsanskij kertoo näiden kuvittelevan, että 
henget aiheuttavat kuoleman joko ryöstämällä tai syömällä sairaan 
»sielun». 3 Monet muutkin Altain suvun kansat uskovat sairauden 
ja sitä seuraavan kuoleman johtuvan siitä, ettei ruumiista pois¬ 
tunut »sielu» palaa takaisin, tai siitä, että jokin paha henki on aset¬ 
tunut asianomaisen sisuksiin. Lopatinin mukaan goldit paranta¬ 
vat sairaan vain kahdella tavalla, joko siten, että houkuttelevat 
kadonneen »sielun» takaisin omistajaansa, tai siten, että he suuresti 
meluten ajavat sairaasta pahan hengen. Jälkimmäisessä tapauksessa 
he toisinaan vielä tekevät heinistä nuken, houkuttelevat hengen sii¬ 
hen ja heittävät sen menemään. 4 Anohin mainitsee, että altailaiset 
panevat kaikki taudit körmösien tilille. 8 

Nämä kuoleman tuottajat, joita on suostuteltava uhreilla, saat¬ 
tavat olla paitsi ennenkuolleiden omaisten myös vieraiden henkiä. 
Kansat, jotka puhuvat erikoisesta tuonelanruhtinaasta, uskovat, 
että tämä lähettää toisinaan palvelijansa maan päälle pyydystämään 
ihmisten »sieluja». Altailaiset nimittävät tuonelanruhtinaan, ärlikin, 
lähettiä nimellä aldalsy ja kuvittelevat sitä samalla jonkinlaiseksi 
kuolemanenkeliksi, joka viipyy kuolintalossa jonkin aikaa vielä 
kuolemantapauksen jälkeen. 6 

Erikoislaatuinen k u olemanhaltia on kirgisien äzrciil (<arap.), 
joka islamin mukana on saapunut myös Venäjän tatareille. Lisäksi 
sen tuntevat mm. tsuvassit ja Volgan suomensukuiset kansat. 7 
Radloff sanoo kirgisien kuvittelevan, että tällä pelätyllä olennolla 
.on kuudet kasvot: »sen kylmiä kasvoja» ei sairas voi katsella. Tata- 
rit puhuvat myös kuolemanenkelin miekasta. Kaukaasian vuoristo- 
juutalaisten vastaavaa uskoa Anisimov esittää seuraavin sanoin: 
»He kuvittelevat, että kun ihmisen kuolemanhetki lähestyy, tai¬ 
vaasta saapuu enkeli, joka asettuu kuolevan pään kohdalle. Tällä 
enkelillä on kauhua herättävä ulkomuoto, ja sen ruumis on kaut¬ 
taaltaan silmien peitossa. Kädessä on hänellä miekka, jonka kär¬ 
jestä valuu kolme myrkkypisaraa. Kun kuoleva huomaa tämän 
peloittavan olennon, jää hänen suunsa kauhusta auki. Silloin kuo- 
lemanenkeli vuodattaa siihen ensimmäisen pisaran, joka muuttaa 
ihmisen kasvot keltaisiksi. Toista pisaraa seuraa kuolemankamp- 
pailu ja kolmatta itse kuolema.» Toisen kuvittelun mukaan kuoleman 
enkeli teurastaa uhrinsa miekalla. Lisäksi uskotaan, että joka kerta 
kun ihminen kuolee, sulkeutuu yksi kuolemanenkelin lukematto¬ 
mista silmistä, joita on yhtä monta kuin ihmisiä on maailmassa. 8 

Mutta vaikka tämä miekalla varustettu, kauheapiirteinen kuo- 
lemanhaltia on tunnettu vain rajoitetulla alueella, on kuolema sel¬ 
laisenaankin ja varsinkin henkien aiheuttamana omiansa synnyttä¬ 
mään pelkoa. Simkevits sanoo orotsien kovin pelkäävän kuollutta, 
jonka vuoksi he usein jättävät heikon sairaankin oman onnensa 
varaan. 9 Kun goldit vainajalle jäähyväisiä jättäessään pyytävät, 
ettei tämä ottaisi mukanaan lapsia tai leskeä, 10 kuvastuu siitä kä¬ 
sitys, että kuollut kaipaa omaisiaan ja haluaa näitä seuralaisikseen. 
Ns. keltaiset uigurit lausuvat tällöin: »Älä ota mukaasi lapsiasi, 
älä ota karjaa, älä ota omaisuutta!» 11 Teleutit selittävät, että jos 
miehen kuoltua pian kuolee myös tämän vaimo, lapset tai ystävät, 
on se osoituksena siitä, että vainaja on ryöstänyt näiden »sielun» 
(kul). 12 Kuollut voi viedä mennessään jälkeläisten onnenkin. 
Beltireillä on ruumista pihalle kannettaessa tapana, että joku vanha 
vaimo kaataa maitoa vatiin ja lausuu: »Älköön onnemme poistuko 

samalla!» Sen jälkeen hän kulkee maitovati kädessä kolme kertaa 
ruumiin ympäri vastapäivään pirskoitellen vähän maitoa astiastaan. 
.Jurttaan palattuaan hän panee maitovadin liinalla peitettynä piiloon. 13 

Yleisen käsityksen mukaan vainaja on oikullinen olento, joka 
vähimmistäkin syistä saattaa suuttua ja tuottaa milloin mitäkin 
ikävyyttä. Sen vuoksi omaisten on varsinkin kuolleen vielä ollessa 
kotona oltava varuillaan. Teleutit uskovat, että kuollut tällöin 
kuulee ja ymmärtää kaiken, mitä sen ympärillä tapahtuu. 14 Siitä 
johtuu, että omaiset ja sukulaiset vainajasta puhuessaan aina vain 
ylistävät tätä. Jottei kuollut myös näkisi, peittävät Siperian kansat 
tämän kasvot taljalla, kalannahkalla tai liinalla. 15 Tsuvassitkin 
ovat olleet niin varovaisia, että ovat panneet paitsi kuolleen silmien 
päälle myös tämän korviin ja sieraimiin punaisesta silkkilangasta 
hieroamiaan tuppuja uskoen, että kun ennenkuolleet tiedustelevat 
vainajalta, saapuuko muitakin hänen jäljessään, tämä tällöin vastaa: 
»Minun korvani eivät kuulleet, minun silmäni eivät nähneet eikä 
sieraimeni haistaneet!» 16 

Pelon aiheuttama varokeino on sekin, että ruumista riennetään 
viemään asunnosta niin pian kuin suinkin. Eräät kansat, kuten 
tungusit ja telengitit, karttavat tällöin ovea ja kantavat ruumiin 
pihalle kohottamalla teltan seinustaa, mikä heti jälleen lasketaan 
entiseen asentoonsa. 17 Näin menetellessään ne uskovat sulkevansa 
kuolleelta paluutien. Samasta syystä goldit vievät ruumiin tuvasta 
ikkunan kautta. 18 Tungusien ja telengitien tavalla ovat monet 
muutkin Pohjois-Siperian kansat menetelleet, kuten samojedit, 
Obin ostjakit, tsuktsit ja Aasian eskimot. 19 Jurakit selittävät, 
että jos kuollut viedään ovesta, se voi palata samaa tietä ja viedä 
jonkun mukanaan. Kuolemantapauksen jälkeen on tunguseilla vielä 
ollut tapana vähän siirtää telttaa tai tykkänään muuttaa muualle. 
Jakuttienkin kerrotaan jättäneen toisinaan ruumiin kuolinjurttaan 
ja paenneen. 2J Samoin sojotit ovat joskus voineet hyljätä asuntonsa 
ruumiineen päivineen. 21 

Omaisten suojelua tarkoittaa lisäksi tulen polttaminen vainajan 
kodissa. Kaikki Siperian kansat ovat huolellisesti hoitaneet lieden 
tulta, niin kauan kuin kuollut tai tämän »sielu» on kotona. Goldit 
ovat tällöin käyttäneet myös kalanihrasta tehtyjä tuohuksia. 22 
Burjatit savustavat majansa polttamalla siinä pihtapuun kuorta 
tai tuoksuvia yrttejä. 23 Teleutit panevat heti, kun ruumis on kan¬ 
nettu pihalle, kuolleen lepopaikalle pellavia ja sytyttävät ne pala¬ 
maan; sen jälkeen he asettavat tälle kohdalle vielä kiven, mikä seit¬ 
semän päivän kuluttua viedään kalmistoon. 24 Samoinkuin tulta 
uskotaan kuolleen pelkäävän myös kiveä. 

Erikoisiin varokeinoihin on turvauduttu vielä hautapaikalta 
palattaessa. Kasak-kirgisien sanotaan tällöin ratsastavan kotiin 
niin kovaa vauhtia, että jotkut ovat pudonneet hevosen selästä. 25 
Tungusit peittävät huolellisesti jälkensä siroittaen talvella lunta 
ja kesällä kuivia lehtiä tai risuja niiden päälle. »On hyvä», sanovat 
jakutit, »jos hautajaisten jälkeen tuulee, sillä tuuli lakaisee pois 
kaikki kuolleen jäljet.» 26 Kargintsien kerrotaan haudalta poistues¬ 
saan kulkevan haudan ympäri kolmesti myötäpäivään sanoen: »Hän 
on lähtenyt toiseen maailmaan, ja me palaamme kotiin omaistemme 
luo.» 27 Näin metsäjurakitkin yrittävät eksyttää kuollutta tehden 
joka kerta yhä suuremman kierroksen. 28 Myötäpäiväinen liike tar¬ 
koittanee tässä ihmisten ilmoille palaamista; tuonelan henkiä taas 
on lähestytty vastapäivään kulkien. 29 

Yleisenä sääntönä kaikkien Siperian kansain keskuudessa on se, 
ettei ruumiin saattajien sovi paluumatkalla katsoa taakseen. Samo¬ 
jedit selittävät, että kuollut saattaa muuten ryöstää asianomaisen 
ihmisen hahmon. 33 Teleutit heittävät kotimatkalla kolme kertaa 
jonkin esineen, kiven, kepin, ruohotukon tai mitä silmiin sattuu, 
taakseen »yli käden». Näin he pyrkivät karkoittamaan kuollutta 
(yzyt), jottei se palaisi heidän kerällään. 31 Minusinskin piirin tata- 
reilla on ollut tapana asettaa kalmistosta kylään (alus) johtavalle 
tielle vartioita viikon ajaksi estämään vainajaa saapumasta kotiin. 
Kun vartiat pimeän tultua luulevat havaitsevansa jotakin epäillvt- 
tävää, laukaisevat he luodikkonsa. 32 Tähän verrattavissa on ju- 
rakkien tapa, jotka haudalta palatessaan ampuvat jousella kolme 
nuolta hautapaikkaa kohti. 33 

Sitäpaitsi on saattajien kotiin saapuessaan »puhdistauduttava». 
Nähdessään miesten palaavan kalmistosta beltirinaiset asettavat vesi¬ 
ämpärin oven ulkopuolelle, jotta miehet voisivat peseytyä, ennen¬ 
kuin astuvat kuolinmajaan. Sitten ämpäri, jota ei sen koommin 
käytetä, heitetään jonnekin kuoppaan. 34 Samoin puhdistautuvat 
sagaijit. 35 Goldit pesevät tällöin kätensä ja kasvonsa, ja samalla 
naiset siistivät asunnon polttaen siinä savuavia juuria. Aitatkin 
aukaistaan ja tuulehutetaan. 36 Keltaiset uigurit puhdistautuvat 
ruumiinpolttajaisista palattuaan aivan erikoisin menoin. He valmis¬ 
tavat talkkunasta pienen ihmisenmuotoisen kuvan ja asettavat sen 
tuoreelle tiilelle, jonka yläpuolella kaikki pesevät kätensä, sen jäl¬ 
keen tiili veden sulattamme kuvineen viedään sammuvaan nuotioon 
ruumiinpolttopaikalle. 37 

Monet kansat käyttävät tällöin tulta puhdistusvälineenä. Niinpä 
jakutit tekevät haudalta palatessaan tielle tulen ja hyppivät sen yli 
uskoen, ettei kuollut enää voi heitä seurata. Myös arkun lastut 

ja pesuoljet poltetaan ja vainajan jättämät vaatteet savustetaan 
tulessa. Toisin paikoin viedään vetojuhtakin tulen yli. 38 Piano 
Carpini kertoo »tatarien» puhdistautuneen siten, että he sytyttivät 
vierekkäin kaksi nuotiota sekä pystyttivät kummankin ääreen 
keihään, joiden yläpäät vielä yhdistettiin köydellä. Näin muodos¬ 
tuneesta portista piti sekä ihmisten että eläinten kulkea. Sitäpaitsi 
kaksi vaimoa, joista toinen seisoi toisella, toinen toisella puolella, 
pirskoitti vettä asianomaisten päälle. 39 Miten kuolleen omaisuus 
erotettiin muusta ordu n omaisuudesta ja puhdistettiin kuljettamalla 
kahden tulen välitse, kertoo myös Ruysbroeck. 49 Tätä tapaa ovat 
burjatit noudattaneet meidän päiviimme asti. 41 

Piano Carpinin mainitsema portti tarkoittaa ilmeisesti samoin¬ 
kuin tuletkin kuolleen pysäyttämistä. Jonkinlaisiin portteihin ovat 
eräät muutkin Siperian kansat turvautuneet. Niinpä korjakit pa¬ 
laavat hautajaisista kahden pystypuun välitse samalla, kun noita 
lyö siinä jokaista oksalla. 42 Vastaavanlaisten porttien läpi, joiden 
toivotaan sulkevan kuolleelta tien, Lehtisalo mainitsee samojedienkin 
astuvan kalmoilta palatessaan. 43 Kamtsadalit tekevät tällöin puun- 
vesoista renkaan ja ryömivät sen läpi. Sen jälkeen rengas viedään 
metsään ja heitetään länttä kohti. 44 

Siperian kansat pelkäävät lisäksi kaikkia hautajaisissa käytettyjä 
esineitä, kuten rekeä, venettä tai vankkureita, joilla kuollutta on 
kuljetettu, sekä lapiota, jolla hauta on luotu, ynnä pataa, jota on 
käytetty kalmoilla keittovälineenä. Jakuttien sanotaan särkevän 
nämä esineet ja jättävän ne sellaisina kalmistoon. 45 Vainajaa saat¬ 
tamassa olleen reen särkevät myös mm. teleutit. 46 Keitettyään 
ja syötyään hautapaikalla peijaisaterian Turuhanskin piirin tungusit 
puhkaisevat padalta pohjan ja asettavat sen ylösalaisin patsas- 
haudan ääreen. 47 Myöhempi lienee käsitys, että tällaisia esineitä 
voidaan jonkin ajan päästä vielä käyttää, jolloin omaiset perivät 
ne takaisin. Kargintsit jättävät kalmistosta palatessaan reen tai 
vankkurit arolle ja kääntävät ne hautuumaahan päin. Täältä ne 
sitten etsitään puolentoista tai kahden kuukauden kuluttua. 48 
Beltirit ja sagaijit jättävät kuolleen ajopelit kolmeksi päiväksi 
kylän ulkopuolelle aisat kalmistoa kohti. 49 

Jonkinlaisena varovaisuustoimenpiteenä Serosevskij sanoo ja¬ 
kuttien pitävän sitäkin, että kuolleelle annetut aseet ja työvälineet 
särjetään. Jotkut alkuasukkaat ovatkin todella selittäneet tekevänsä 
tämän, »jottei kuollut voisi niillä vahingoittaa elossa olevia». 59 Tämä 
kansan suusta saatu selitys ei kuitenkaan sovellu siihen yleiseen sään¬ 
töön, että kaikki, mitä vainaja saa, vieläpä tämän pukukin on 
rikottava. Epäilemättä tämä toimitus, jota pidetään aivan väittä- 

mättömänä, perustuu käsitykseen, että esineistä niiden särkyessä 
samoinkuin ihmisestä tämän kuollessa irtautuu hahmosielu, jota 
vainaja toisessa maailmassa voi käyttää hyväkseen. Katanov huo¬ 
mauttaa beltirien uskovan, että särjetyt esineet ovat tuolla ilmalla 
ehjiä. 51 

Mutta vaikka kalmaan vietyä kuollutta onkin kaikin mokomin 
pyritty estämään kotiin saapumasta, tapaamme erinäisillä kansoilla 
siitä huolimatta käsityksen, että vainajan »sielu» oleskelee kotona 
vielä jonkin aikaa hautajaisten jälkeen. Beltirit, jotka pitävät 
kuollutta majassaan vain yhden yön, valvovat kalmistosta palat¬ 
tuaan kuolintalossa silti vielä kolme yötä. Jos joku tänä aikana 
sattuu nukahtamaan, herätetään hän heti. 52 Myös kalarien keskuu¬ 
dessa on tapana, etteivät omaiset kolmen yön aikana maahanpani- 
jaisten jälkeen asetu levolle, vaan valvovat kertomalla satuja toi¬ 
silleen. 53 Burjattisamanin kuoltua palaavat »samanin pojat» ruumiin- 
polttajaisista tämän asuntoon ja esittävät siellä kolmen vuorokauden 
aikana lauluja kulkien pöydän ympäri, jonka keskellä palaa kynt¬ 
tilä. 54 Kasak-kirgisit eivät omaisen kuoltua syö kolmen päivän 
aikana omia ruokia, vaan naapurien on huolehdittava heidän ravin¬ 
nostaan. 56 Jakutit uskovat, että vainajaa kuljetetaan kolmen päivän 
aikana kaikissa niissä paikoissa, missä tämä elämänsä aikana on 
vaeltanut, sen vuoksi omaiset voivat kuulla kuolleen äännähdyksiä, 
melua ja itkua milloin mistäkin. 56 Tämä kuvittelu, joka jakuteille 
ilmeisesti on tullut venäläisten taholta, tarkoittanee alunperin sitä, 
että vainajalle tällöin näytetään kaikki tämän elämänaikaiset teot 
sekä hyvät että pahat. Vanhempaa kantaa edustaa se jakuttien kä¬ 
sitys, että vainaja pyrkii kuolemansa jälkeen tekemään valmiiksi 
kaikki siltä kesken jääneet työt ja että kuollut siihen asti kurnmit- 
telee vanhassa kodissaan. 57 Tällainen käsitys on mm. kolttalappa- 
laisilla, jotka sen vuoksi kiirehtivät saattamaan vainajan alkamat 
työt päätökseen. 

Perustuisivatko nuo kolmen vuorokauden varokeinot, varsinkin 
valvomiset, alunperin tapaan pitää vainajan ruumista tämän ajan 
kotona? Kuitenkin on huomattava, että tästä huolimatta jo eräät 
muinaisuuden kansat, kuten muinaisiranilaiset, kuvittelivat kuol¬ 
leen »sielun» kummittelevan kotona kolmen vuorokauden aikana. 

Onpa esimerkkejä siitäkin, että vainajan omaisten on oltava va¬ 
ruillaan seitsemän päivää. Kerroimme, että teleutit pitävät kiveä 
majassaan kuolleen lepopaikalla kokonaisen viikon. Tänä aikana 
eivät he myöskään sammuta tulta eivätkä, ainakaan vanhemmat 
ihmiset, asetu illan tullen levolle, vaan viettävät yöt keskustellen 
tai kuunnellen satuja, joita kertomaan tällöin kutsutaan joku etevä 

satujen taitaja. 58 Beltirien käsityksen mukaan taas ei seitsemän 
päivän aikana sovi kuolleen jurtasta antaa tai myydä mitään, jottei 
onni menisi. Tänä aikana eivät kuolleen omaiset myöskään syö 
teuraseläinten sydäntä tai maksaa. Kun he sen jälkeen alkavat niitä 
syötä, sivelevät he niillä ensiksi oman sydämensä tai maksansa koh¬ 
taa ja heittävät ne sitten metsään päin. Kansa selittää, että tavan 
laiminlyöminen tuottaisi kuolleelle sydän- tai maksakipuja. 59 Ja- 
kuttien käsityksen mukaan sydän ja maksa ovat henkien parhaat 
uhripalat. 69 

Vielä pitempiäkin kausia saattaa vainajan »sielu» viipyä kodis¬ 
saan, toisin paikoin aina siihen asti. kunnes samani erikoisin menoin 
saattaa tämän tuonelaan. 

Epäilemättä näihin pelon sanelemiin pitämyksiin liittyy kai¬ 
pauksenkin tunteita. Jo Ruysbroeck sanoo, että kun joku kuolee, 
omaiset itkevät häntä suuresti huutaen. 61 Samaa kertovat kiina¬ 
laiset aikakirjat tukiu-kansasta. 62 Ja samaa tapaa noudatetaan 
monin paikoin yhä edelleen. Itäisillä turkkilaisheimoilla on tapana, 
että kun kansaa on kerääntynyt kuolintaloon, omaiset asettuvat 
ovelle ja itkevät ja parkuvat siinä iltaan asti. 63 Myös kirgisien mailla 
itkut näyttelevät välttämätöntä osaa peijaismenoissa. Kasak- 
kirgisien hautajaismenoja koskevissa kuvauksissa kerrotaan, mitenkä 
leskivaimo, kun miehen ruumista kannetaan majasta, esittää itkuja. 
Lisäksi mainitaan, että leskivaimo ja tyttäret valittavat ja itkevät 
täällä joka päivä yhden vuoden aikana. 64 Sagaijilainen leski itkee 
miehensä kuoltua sanoen mm.: »Kenen huostaan olet jättänyt 
minut ja lapsesi? Paha kuolema on riistänyt sinut ennen aikojaan. 
Oi minua yksinäistä ja onnetonta, kuinka voin elää ilman sinua?» 65 
Teleuttien valitusvirsillä, joita omaiset ja sukulaiset esittävät ja joita 
täälläkin sanotaan »itkuiksi», on »tavallisten maallisten laulujen 
muoto». Teleutit sanovat, että jollei omaisen kuoltua itkuvirsiä 
veisata, on tämä toisessa maailmassa kuuro. 66 

Itkujen lisäksi kirgisinaiset osoittavat suruaan raapimalla 
kasvojaan ja repimällä hiuksiaan. 67 Tämä tapa on 
säilynyt myös kasak-kirgisien mailla, missä leskivaimojen ja tyttärien 
sanotaan raatelevan kasvojaan, niin että veri vuotaa. 68 Tietoja 
samanlaisesta surunosoituksesta tapaamme jo vanhimmista lähteistä. 
Niinpä Jordanes (n. 551) mainitsee Attilan hautajaisista puhuessaan, 
miten hunnit »tämän kansan tapojen mukaisesti leikkasivat osan 
hiuksiansa ja repivät rumiin kasvoihinsa avoimia haavoja, jottei näin 
mahtavaa sotilasta surtaisi naisten kyynelin, vaan miehisten miesten 
verin». Tukiu-kansan vastaavasta surunosoituksesta kertovat kiina- 

laiset lähteet sanoessaan, että jälkeenjääneet viiltelevät kuolinmajan 
oven edessä kasvojansa veitsellä ja samalla valittavat kovaäänisesti, 
joten »veri ja kyyneleet valuvat yhdessä alas». 69 

Verraten yleinen surunilmaisumuoto on lisäksi palmikkojen 
aukaiseminen. Beltireillä on tapana, että sillä aikaa kun kuol¬ 
lutta haudataan, joku, mieluimmin vanhin läsnäolevista vaimoista, 
joka ei ole sukulainen, aukaisee kotona lesken palmikot ja samalla 
leikkaa hiukset poikki puolivälistä. Seitsemän päivän kuluttua hiukset 
palmikoidaan uudelleen. 70 Kasak-kirgisien keskuudessa vieras vaimo 
aukaisee hautajaispäivänä sekä lesken että vainajan tyttärien pal¬ 
mikot. Sama vaimo palmikoi ne taas seitsemän päivän päästä. 
Vainajan nuoremman veljen vaimo purkaa palmikkonsa vain puoli¬ 
väliä myöten sitoen hiukset siitä kohdin yhteen. 71 Goldit aukaisevat 
palmikkonsa, jommoisia täällä käyttävät miehetkin, ainakin ensim¬ 
mäisten muistajaisten aikana, jolloin »suuren surun merkiksi» toimi¬ 
tetaan myös hiusten leikkaaminen. Tämän tehtävän suorittaa 
joku naispuolinen vanhus kääntyen ensiksi vainajan pojan ja sen 
jälkeen muidenkin läheisten sukulaisten puoleen. Vyötettyhän hei¬ 
dät vuoronperään valkoisella vyöllä, johon on kiinnitetty pieniä 
tiukuja, hän samalla sukii hajalla olevat hiukset ja palmikoi ne 
sitoen lettiin vielä valkoisen nauhan; sitten hän leikkaa poikki 
palmikon pään. Näin katkotut hiukset hän asettaa eräänlaiselle 
pielukselle, jota vainajan edustajana säilytetään kotona »suuriin 
muistajaisiin» asti. 72 

Hajalla hiuksin esiintyvät omaisen kuoltua monet muutkin Si¬ 
perian kansat, kuten tungusit, samojedit ja pohjoisvogulit. 

Voisi olettaa, että palmikkojen aukaiseminen samoinkuin mui¬ 
denkin siteiden irroittaminen kuolinmenoissa tarkoittaisi vainajan 
»sielun» vapauttamista tämän elämän siteistä. Kuitenkin on ulko¬ 
muodon hoitamattomuutta yleensä pidetty masentuneen mie¬ 
len ja surun merkkinä. Niinpä esim. kirgisimiehet eivät omaisen 
kuoltua aja partaansa 40 päivän aikana, eivät myöskään kirgisi- 
naiset kanna sormuksia tai solkia tänä aikana. 73 Toinen tarkoitus 
saattaa olla hiusten katkomisella, sillä kuten goldien menoista ilme¬ 
nee, nämä katkotut hiukset asetetaan vainajaa edustavalle pieluk¬ 
selle ikäänkuin uhriksi. Muinaisturkkilaiset panivat katkottuja pal¬ 
mikkoja myös hautaan muun runsaan ja kallisarvoisen varustuksen 
mukana. Niinpä eräässä Noin-Ulasta Urgan lähistöltä esiinkaive- 
tussa hunnilaishaudassa oli yhden ruumiin ääressä jopa 17 palmik¬ 
koa silkkikääreissä. Kertoessaan, miten ostjakit, kun »jonkun isä 
tai äiti tahi vaimon mies tai joku suvun jäsen» kuolee, repivät 
hiuksiaan ja raapivat kasvojaan verille, Novitskij huomauttaa, että 

»vereytyneet hiukset heitetään kuolleen päälle». 74 Todennäköisesti 
tämä ostjakkien surunosoitus edustaa tavan alkukantaisinta muotoa. 

Vainajan sukulaisten, joiden hiukset leikataan, ei goldien käsityk¬ 
sen mukaan sovi »suuriin muistajaisiin» asti astua paljain jaloin 
vieraaseen majaan tai veneeseen, muuten he saattavat tuoda onnet¬ 
tomuutta mukanaan. 75 Vastaava tapa on ollut Salymin ostjakeilla, 
missä kuolintalon asukkaat eivät seitsemän päivän aikana saa kulkea 
paljain jaloin. 76 Ilmeisesti tämä kielto tarkoittaa täälläkin suojelua. 
Sitä osoittaa mm. se, että naiset, joita tämä kielto etupäässä koskee, 
voivat olla sitä noudattamatta, jos he ottavat kuolleen päällä ol¬ 
leesta punaisesta langasta pätkän ja sitovat sen vasemman nilk¬ 
kansa ympäri. Eränkävijäkansain keskuudessa vallitseva usko, että 
kuolleet kulkevat jälkiä myöten, joista tietenkin paljaan jalan jäljet 
ovat helpoimmin vainuttavissa, selittää tämän tavan. Punainen 
lanka taas on jo yksin värinsä vuoksi ollut kaikkialla arvossapidetty 
henkiolentojen karkoituskeino. 

Erikoiset surupuvut, missä niitä Altain suvun keskuudessa 
tavataan, noudattavat epäilemättä vieraita esikuvia. Jakuteista pu¬ 
huessaan Maak huomauttaa nimenomaan, ettei näillä ole mitään 
siihen viittaavaa. 77 Goldeilla ja eräillä itäisillä turkkilaisheimoilla 
on paikoittain samoinkuin kiinalaisilla valkoinen surupuku. 78 Kasak- 
kirgisien leskivaimot pukeutuvat yhden vuoden aikana mustaan ja 
tyttäret valkoiseen pukuun, mutta päähineen tulee olla punainen. 
Ulkosalla heidän on sitäpaitsi aina liikuttava kasvot peitossa. Suru- 
vuoden aikana ei heitä tavallisesti näe ollenkaan missään julkisessa 
tilaisuudessa, eivätkä he kotonakaan toimita sinä aikana mitään 
askareita, vaan sukulaiset suorittavat tällöin heidän työnsä. 79 


VAINAJAN VARUSTAMINEN. 

Paitsi pelon sanelemia varokeinoja tai surunilmaisuja kuuluu 
kuolinmenoihin tietenkin myös vainajan varustaminen tämän 
tuonelaan siirtyessä. Ne kulttuurivirtaukset, jotka eri tahoilta ovat 
tunkeutuneet Altain suvun kansojen keskuuteen, ovat tässäkin 
kohdin jättäneet valtaamillensa alueille oman leimansa. Siellä, missä 
lamat ovat saavuttaneet uskovaistensa johdon, on yleisimpänä 
tapana asettaa kuolleiden ruumiit arolle koirien, petojen ja korppien 
ravinnoksi. Hengellisten kirjojensa ohjeita seuraten papit mää- 

räävät, miten ruumis kulloinkin on sijoitettava, onko se pantava 
kedolle paljaana vai puettuna, onko se jätettävä pelkästään taivasalle 
vaiko piilotettava pieneen huopa- tai risumajaan. Lisäksi he määrää¬ 
vät, millaisia uhri- tai taikaesineitä, rukousnauhoja ym. kulloinkin 
on käytettävä. Astrologisten laskelmien mukaisesti ruumiin asento 
riippuu asianomaisen syntymähetkestä. Jonkinlaiseen huopatelt- 
taan tai risumajaan kalmukit ovat kätkeneet vain arvohenki- 
löjen ruumiit. Vaikka tiibettiläinen oppi edellyttää erikoistapauksissa 
muitakin menetelmiä, nim. ruumiin polttamista, veteen, maahan, 
kivien tai puiden suojaan panemista, eivät nämä määräykset aina¬ 
kaan kalmukkien keskuudessa juuri mitään merkitse. Maahan, ki¬ 
vien tai puiden alle asettaminen voi tapahtua vain siten, että kuolleen 
päälle heitetään muutama kourallinen multaa, jokunen kivi tai 
puunoksa. Veteen panemisen asemesta voidaan tyytyä vain siihen, 
että ruumiin yli valetaan vettä. Ruumiin polttamisen taas korvaa, 
kun arolle asetetun ruumiin päällä poltetaan vähän risuja tai ruo¬ 
hoja. Ainoastaan pappien ja ruhtinaiden ruumiiden poltto suorite¬ 
taan huolellisemmin. Pallas huomauttaa, että viimeksimainittu 
tapa on kuitenkin mongolien keskuudessa yleisempi kuin kal¬ 
mukkien mailla, missä polttopuista on puutos. Mongolit jättä¬ 
vät polttopaikan luineen tavallisesti peittämättä asettaen sen ym¬ 
pärille vain tiibettiläisillä rukoussanoilla varustettuja valkoisia tai 
sinisiä lippuja. Ylhäisten vainajien tuhka sitä vastoin kerätään ja 
asetetaan polttopaikalle puusta tai kivestä tehdyn muistopatsaan 
juurelle. 1 

Kuvaillessaan torgouttien menoja Ivanovskij sanoo, että sairaan 
kuoltua kutsutaan heti lama, joka palkkioksi toimituksistaan saa 
vainajan hevosen, miekan ja puvun. Kuollut kannetaan kedolle 
noin 15 sylen päähän asunnosta itään. Torgoutit uskovat, että mitä 
pikemmin koirat syövät ruumiin, sitä hurskaampi on vainaja ollut. 
»On niin syntinen», sanotaan, »etteivät koirat syö ruumista.» Vain 
huomattavimpien henkilöiden ruumiit poltetaan, jolloin lama aluksi 
kerää tuhkan vaskiuurnaan ja sitten sekoittaa sen saveen. Savesta 
hän muovailee ihmisenmuotoisen kuvan ja asettaa sen polttopaikalle. 
Ivanovskij huomauttaa, että tämän vuoksi kaikki ns. k i v i a k a t 
Mongolian aroilla nauttivat torgouttien keskuudessa suurta arvon¬ 
antoa, sillä he pitävät niitä kuolleiden esi-isiensä kuvina. 2 

»Keltaiset uigurit», asettavat kuolleen joko kedolle tai hautaan 
tahi polttavat tämän ruumiin. Ruumista poltettaessa, mikä toimi¬ 
tetaan tavallisesti illan tultua tai yöllä, vainaja makaa roviolla pää 
etelää kohti. Kun liekit kohoavat korkeimmilleen, heitetään tuleen 
vainajan päälle viinaa ja leipää. Jonkun ajan päästä omaiset ke- 

räävät kuolleen jätteet, panevat ne edeltä¬ 
päin valmistettuun pussiin ja kätkevät 
maahan. Paikalle luodaan vielä pienoinen 
kumpu. 3 

Useimmiten vain kedolle asettavat la¬ 
mojen vaikutuspiiriin joutuneet sojotitkin 
kuolleensa. Ruumiinpoltto, jota pidetään 
arvokkaimpana tapana, tulee ainoastaan 
lamojen ja ylhäissukuisten osaksi. Tarba- 
gatain piirissä huomattavan hengenmie- 
hen tuhka sotketaan saveen, josta tääl¬ 
läkin muovaillaan vainajan kuva. Milloin 
sojotit jättävät kuolleensa kedolle, he le¬ 
vittävät toisin paikoin ruumiin alle huopa- 
maton ja asettavat vainajan päänalustaksi 
satulan. Sitäpaitsi kuollut varustetaan 
vaatteilla, talvisaikaan turkillakin, sekä 
erinäisillä tarve-esineillä. Vanhaan aikaan 
sidottiin vainajan pään puoleen vielä tämän hevonen, jonka kirgisit 
kuitenkin usein anastivat. Myöhemmin lamat ovat täälläkin pääs¬ 
seet vainajan hevosen ja satulan perillisiksi. Mustan Irtysin var¬ 
silla sojotit rakentavat puunoksista pöydäntapaisia lavoja, joille 
ruumiit asetetaan ja joiden ääreen kerätään vainajan käyttämät 
esineet. Etenkin samanit on »haudattu» ilmaan lehtikuusien väliin 
laadituille lavoille, joiden yläpuolelle puihin on ripustettu noitien 
työvälineet, rummut, puvut ym. 4 

Lamojen alaiseen kulttuuripiiriin kuuluu lisäksi suuri osa bur- 
jatteja, jotka toisin paikoin silti ovat sitkeästi pyrkineet säilyttä¬ 
mään aikaisempiakin uskomuksiaan ja menojaan. Varsinkin Bala- 
ganskin ja Jndinskin piirissä on yhä edelleen tapana rakentaa met¬ 
sään patsaiden kannattama lava (aranga) etevän samanin ruumiin 
suojaksi. Entisaikaan on tällaisia petäjikköihin tehtyjä ilmahautoja 
ollut myös Alarskin piirissä. Samoinkuin sojotit ovat burjatitkin 
tällöin ripustaneet noidan »puhkaistun» rummun ym. loitsintaväli- 
neet ruumiin läheisyyteen. 5 

Useilla burjattialueilla on ruumiiden polttaminen tullut verra¬ 
ten yleiseksi. Tällöin vainaja kuitenkin puetaan parhaaseen pu¬ 
kuunsa sekä varustetaan ainakin jousella ja nuolilla sekä veitsellä 
ja eväillä. Päänaluseksi pannaan satula. Joskus on kuolleen mu¬ 
kana poltettu myös tämän ratsu. Vainajan tuhka on tavallisesti 
kolmantena päivänä kerätty tuohiseen ja kätketty joko maahan, 
puunkoloon tai vartavasten pystytetyn patsaan nenään (kuva 29). 



Kuva 28. Burjattilainen 
ilmahauta (aranga). B. E. 
Petrin valok. 

Tavallista juhlallisemmin toimitetaan 
samanien ruumiiden poltto. Heti kun henki 
on lähtenyt, ruumis pestään ja puetaan, 
mutta sellaisena sitä säilytetään kotona 
vielä kolme vuorokautta, jolloin kuolleen 
loitsintavälineet on asetettu ruumiin vie¬ 
reen. Vainajan kotiin kokoontuvat kaikki, 
jotka tavalla tai toisella ovat saaneet tältä 
apua ja neuvoja. Yhdeksän ns. »samanin 
poikaa», joilla tarkoitetaan tietäjän oppi¬ 
laita ja apulaisia, laulaa koko ajan pei- 
jaislauluja kuvaillen ja kiittäen samanin 
elämää ja toimia. Samalla poltetaan pihta- 
puun kuorta ynnä hyvänhajuisia yrttejä. 

Pcijaisateriaksi teurastetaan lampaita, joi¬ 
den keitettyä lihaa viedään säkeissä myös 
ruumiinpolttopaikalle. Ratsu, jonka sel¬ 
kään vainajan ruumis istutetaan, varuste¬ 
taan suitsilla ja satulalla; kaulaan ripuste¬ 
taan vielä kulkunen ja selkään levitetään peite. Kuolleen taakse 
istuutuu joku vanhus, ja toinen vanhus taluttaa hevosta. Vainajaa 
saatettaessa »samanin pojat» laulavat koko ajan, samalla kun ukot 
helistelevät kulkusia ja mukana olevat noidat päristelevät rumpu- 
jaan. Kylästä lähdettäessä kuollut kuljetetaan kolme kertaa myötä¬ 
päivään kerääntyneen kansan ympäri. Saattueen etunenässä kulke¬ 
valla henkilöllä on kädessään nuori koivu, johon on ripustettu joukko 
pienten metsäeläinten nahkoja. Matkalla pysähdytään joka kerta, kun 
kohdataan ennenkuolleen samanin barsa so. kolme tien viereen pys¬ 
tytettyä pylvästä. Tällaisissa paikoissa on tapana juoda viinaa ja 
syödä lampaanlihaa. Patsaisiin ripustetaan samalla jokunen maini¬ 
tuista nahkoista. Sovittuun paikkaan pystytetään barsa myös vii¬ 
meksi kuolleelle, missä samat menot uudistuvat. Burjatit selittävät, 
että kuolleet samanit sitovat hevosensa noihin pylväisiin, joiden 
juurelle ohikulkijat heittävät tupakkaa tai kaatavat viinaa. 

Saavuttuaan metsikköön, missä ruumiinpoltto on toimitettava, 
saattajat nostavat kuolleen huopapeitteelle, sillä ei ole hyvä, että 
ruumis koskettaa maata. Vainajan kasvot suunnataan etelää kohti. 
»Samanin poikien» laulaessa tehdään mäntypuinen rovionalusta, 
joka peitetään satulaloimella ja ennenmainitulla hevosenselkävaat- 
teella. Kuollut asetetaan nyt juhlallisesti tälle alustalle saaden pään- 
alusekseen satulan ja varusteikseen vielä suitset ynnä jousen ja kah- 
deksannuolisen viinen. Yhdeksäs nuoli ammutaan jo tulomatkalla 



Kuva 29. Burjattilainen 
polttokalmisto. Tuhka on 
tuoheen käärittynä asetettu 
patsaan päähän. B. E. Pet¬ 

kotia kohti. Lisäksi ripustetaan lähellä oleviin puihin samanin 
loitsintavälineet, joukko metsäeläinten nahkoja sekä viinaa sisältävä 
astia. Vietettyään jonkin aikaa peijaispitoja, joihin vainajakin luon¬ 
nollisesti pääsee osalliseksi, saattajat tekevät veitsellä piirtoja kuol¬ 
lutta kuljettaneen hevosen päähän ja selkään. Sitten he surmaavat 
sen sekä joko polttavat tahi jättävät sen paikalle sellaisenaan. 

Vähää ennen lähtöä samanin ruumiinrovio sytytetään ja kaikki 
poistuvat taakseen katsomatta. Paluumatkalla etsitään tuo kotia kohti 
ammuttu nuoli, jota säilytetään vainajan jurtassa. Samanin asun¬ 
nossa »pojat» laulavat, kuten mainittu, kolmen vuorokauden aikana, 
minkä jälkeen kaikki samanin henkiystävät, sukulaiset ja naapurit 
kokoontuvat jälleen. Henkiystävät tuovat tullessaan lampaita, viinaa, 
tarasunia sekä nuoria koivuja, joihin on ripustettu pienten metsä- 
eläinten nahkoja. Kun lampaanlihat on keitetty, lähdetään poltto- 
paikalle, jolloin taas pysähdytään vainajalle tehdyn barsan kohdalle. 
Siinä muistellaan ja kestitään kuollutta, ja samalla kestitsijät itsekin 
maistelevat tuomisiaan. Perille tultua asetetaan polttopaikalle ruokia, 
mutta metsäeläinten nahkat ripustetaan kahden kasvavan puun 
väliin pingotettuun nyöriin (dali). Sitten ryhdytään rukkaset kä¬ 
dessä keräämään kaikki samanin palaneet jätteet pääkallosta alkaen 
jotka pannaan vartavasten valmistettuun pussiin; tämä taas vuoros¬ 
taan kätketään paksun petäjän runkoon koverrettuun koloon. 
Kun kolon suu peitetään tarkoin ja puun kylkeen kiinnitetään vielä 
siitä lohkaistu kuorikin, eivät vieraat voi mitenkään erottaa tätä 
»samanin puuta» (bögi-narkhan) muista paikalla kasvavista petä¬ 
jistä. Nykyään kun metsät ovat hävinneet, voi tällaisia pyhiä 
metsiköitä (aikha), joissa »samanin puut» sijaitsevat ja jommoisia 
on jokaisella suvulla, nähdä siellä täällä tasangoilla tai vuorilla. 
Vielä senkin jälkeen, kun samanin luut ovat kätketyt puuhun, jatkuu 
pitoja ja lauluja, kunnes ruokien loput poltetaan. Nuo nyöriin sidotut 
nahkat jätetään toisinaan paikoilleen, toisinaan taas otetaan mukaan 
kotiin palattaessa. Jos huomataan, että pedot ovat syöneet polttopai¬ 
kan ääreen jätetyn hevosen lihat, pidetään sitä onnellisena enteenä. 6 

Potanin huomauttaa, että Alarskin burjatit teurastivat ennen¬ 
vanhaan aina vainajan hevosen, kunnes lamat hävittivät tämän 
tavan periessään hevosen palkkiokseen. Jotkut vievät kuitenkin yhä 
vieläkin hevosen metsään ja jättävät sen sinne kuolleen hyväksi. 
Jos hevonen palaa takaisin, karkoitetaan se tai myydään venäläi¬ 
sille. Sanotaan, että burjatit pelkäävät tätä hevosta yhtä paljon 
kuin kuollutta itseään. 7 

Esivallan vaatimuksesta ovat burjatit viime aikoina joutuneet 
hautaamaan kuolleensa myös maahan. Tällöin asetetaan ruumis 

hautaan joko arkussa tai arkutta. Jälkimmäisessä tapauksessa 
pannaan ruumiin alle haudan pohjalle satulanloimi sekä pään puo¬ 
leen suitset ja satula. Arkkua käytettäessä nämä tarve-esineet 
tavallisesti poltetaan, vieläpä vainajan hevonenkin. Haudalle jä¬ 
tetään myös vainajan vankkurit, mutta särjettyinä kuten muutkin 
kuolleen käytettäväksi annetut esineet. Arkutta hautaaminen 
perustunee tapaan asettaa ruumiit sellaisinaan kedolle. Potanin 
mainitseekin, että Alarskin piirin burjat.it toisinaan vievät vainajan 
ruumiin vain metsään ja peittävät risuilla. 8 

Siirtyessämme niiden kansojen keskuuteen, jotka jo vuosisatoja 
ovat tunnustaneet muhamedinoppia, toteamme, että aikaisemmat 
kuolleiden kohtelua koskevat menot ovat täällä jo hävinneet melkein 
jäljettömiin. Zeland sanoo kirgisien kaivavan haudan sivuseinään 
onkalon, johon vainaja pestynä ja hautauspukuun puettuna asete¬ 
taan ilman arkkua istuvaan asentoon kasvot itää kohti. Kuollut 
haudataan tavallisesti jo toisena päivänä. 9 

Aivan samoin haudataan ruumiit itäisten turkkilaisheiinojen 
keskuudessa. Pyhistä toimituksistaan saa mullah palkkioksi mm. 
vainajan hevosen suitsineen ja satuloineen, mikä siis osoittaa, että 
papit täälläkin ovat päässeet kuolleille tulevien uhrien perillisiksi. 
Vainajan varustamisen ja evästämisen korvaa varsinkin jalosukuisten 
hautajaisissa noudatettu tapa jakaa rahoja, pukukankaita ynnä raa¬ 
kaa hevosen-, härän- tai lampaanlihaa hautajaismenoja katsomaan 
kerääntyneelle kansalle. Haudan kylkeen kaivettuun onkaloon ruu¬ 
mis asetetaan siten, että pääpuoli tulee pohjoista, jalat etelää kohti. 
Ennenkuin hauta luodaan umpeen, suljetaan tuo onkalo peittämättö¬ 
millä tiileillä. 10 

Tarbagatain piirin kasak-kirgiseillä on tapana kääriä ruumis- 
liina miespuolisen vainajan ympärille kolme ja naispuolisen viisi 
kertaa. Kuollut saatetaan kalmistoon kamelin selässä, jollei hautaus¬ 
maa satu olemaan aivan lähellä. Lammasta, jonka mullah saa kor¬ 
vaukseksi ruumiin siunaamisesta, sanotaan »haudan almuksi». Vai¬ 
najan ratsua ei kenenkään sovi käyttää, ennenkuin vuosi on kulunut 
kuolemasta. Vainajan hautaan eivät muhamedinuskoiset pane 
minkäänmoisia tarve-esineitä. 11 

Ne turkinsukuiset kansat, jotka ovat kääntyneet kristinuskoon, 
ovat hautajaismenoissaan luonnollisesti joutuneet noudattamaan 
oikeauskoisen kirkon menoja. Kreikkalais-katoliset papit ovat kui¬ 
tenkin olleet suvaitsevampia kuin islamin julistajat, sen vuoksi 
heidän vaikutusalueellaan on säilynyt useita pakanallisiakin tapoja. 

Näin on asian laita mm. Altain seudun tatariheimojen keskuudessa, 
missä kuollut nykyään pestynä ja puettuna haudataan maahan 
joko koverretun puun sisässä tai veistetyistä laudoista tehdyssä 
arkussa. Vuodenajasta ja varallisuudesta riippuen vainaja puetaan 
päähineestä jalkineisiin asti huolellisesti aivan kuin matkamies aina¬ 
kin. Beltirit ja kargintsit irroittavat kuitenkin kuolleen puvusta 
napit, jotka jäävät joko kotiväen haltuun tai asetetaan arkkuun 
erikseen. Toisessa elämässä niiden silti sanotaan olevan paikoillaan. 
Arkkua valmistettaessa tulee kylän kaikkien miesten tarjota apuaan. 
Useimmiten kuollut on kotona vain yhden yön. Entisaikaan beltirit 
satuloivat kuolinpäivänä vainajan lempihevosen, palmikoivat sen 
harjan ja hännän ja ripustivat satulanhihnoihin erinäisiä vainajan 
käyttämiä esineitä, kuten kirveen. Näin varustettuna hevonen sai 
seistä kuolinmajan oven edessä, kunnes se vihdoin, kun kuollutta läh¬ 
dettiin saattamaan, vietiin ruumiin jäljessä kalmistoon. Ennenkuin 
ruumis laskettiin hautaan, joka toisinaan kaivettiin vasta saattajien 
saavuttua, talutettiin vainajan ratsu ruumiin viereen ja suitset hei¬ 
tettiin kolme kertaa kuolleen vasempaan käteen sanomalla: »Ota 
hevosesi!» Sitten poistettiin kaikki ratsun selkään sälytetyt esineet ja 
hevonen vietiin johonkin rotkoon ja surmattiin. Lihat jätettiin koi¬ 
rien ja lintujen syötäväksi. 12 

Beltirit panevat kuolleen arkkuun vainajan kupin ja lusikan, 
kummankin särjettynä, sekä arkun vasemmalle puolelle vielä ruokia 
sisältävän astian. Juotuaan viinaa vainajan onneksi saattajat kat¬ 
kaisevat pullon kaulan ja panevat viinapullon kuolleen vasempaan 
käteen, sillä »toisessa elämässä vasen käsi on oikea». Haudan jalka- 
päähän heitetään suitset, satula, satulanloimi, hevosen jalkapaula, 
pata ym. Kaikki kuolleen mukana annetut esineet on rikottava tai 
leikeltävä palasiksi, padankin pohja on puhkaistava. »Toisessa elä¬ 
mässä kaikki nämä esineet ovat jälleen ehjiä.» Ennenkuin arkku 
suljetaan, syödään ja juodaan vainajan onneksi. Toisin paikoin 
pidetään kalmistossa peijaisia vasta sen jälkeen, kun hauta on luotu 
umpeen. 13 

Pallas, joka jo 1700-luvulla liikkui näillä mailla, mainitsee, ettei 
beltireillä, Kuznetskin tatareilla eikä eräillä vuoristotatareilla vielä 
tällöin ollut tapana haudata kuolleitaan maahan, vaan ruumisarkut 
asetettiin etäällä metsässä kasvaviin puihin. Pari tällaista ruumis- 
puuta, joissa oli nuoren beltirivaimon ja tämän äidin leposija, hän 
kertoo itse nähneensä. Ruumisarkut, jotka olivat valmistetut kar¬ 
keasti hakatuista laudoista, olivat sidotut yhteen köysillä. Katok¬ 
sena oleva lauta oli vielä tuohilla peitetty. Kumpikin puu oli vanha 
lehtikuusi, noin 50 syltä toisistaan. Kohta, jossa arkku oli puussa 

kahden oksan kannattamana, oli tarkoitusta varten karsittu. Toisen 
puun arkku oli niin alhaalla, että muudan kasakka saattoi helposti 
nousta sitä tarkastamaan. Vainaja makasi siinä täysissä pukineis¬ 
saan; pään kohdalla oli vielä naisen puku tarpeita ja ruumiin vieressä 
säkillinen suurimoita, astiallinen rasvaa, lihanjätteitä ym. ravinto¬ 
aineita sekä monenmoisia esineitä. Satula oli pantu kuolleen jalkojen 
väliin. Lähimmän puun puhdistettuun oksaan oli ripustettu hauta¬ 
jaisissa teurastetun hevosen nahka häntineen ja kavioineen. Hevosen 
kallo, jolla oli suitset suussa, oli pantu erikseen toiseen oksaan. 
Pallas huomauttaa lisäksi, että miesvainaja sai mukanaan myös 
jousen ja taitetuilla nuolilla varustetun viinen. 14 

Kargintsit. jotka ainakin nykyään hautaavat kuolleensa maahan, 
tekevät haudan ääreen ruumiin pään kohdalle tulen, jossa he polt¬ 
tavat kalmistossa teurastamiensa eläinten luut. Sekä teurastettaessa 
että syötäessä on tarkoin varottava, etteivät luut särkyisi. Tuleen 
pannaan myös kolme kupillista viinaa ja kolme kourallista lihaa. 
Uskotaan näet, että tuli välittäjänä saattaa nämä uhrit kuolleen 
käytettäväksi. Ennenkuin arkku lasketaan hautaan, tuo joku omai¬ 
sista vainajan ratsun kalmistoon ja taluttaa sen arkun ääreen, 
mutta sitä ei tällöin surmata, vaan se viedään kotiin takaisin. Pa¬ 
lattuaan haudalta kaikki kokoontuvat vainajan jurttaan viettämään 
maahanpanijaisia, jolloin on pirskoitettava kolme lusikallista viinaa: 
jurtan perälle, lieteen ja ovensuuhun. 15 

Vanhempaa tapaa noudatetaan monin paikoin yhä edelleen sama- 
nien ruumiita haudattaessa. Sagaijit saattavat ne usein korkeille 
vuorille, asettavat maan päälle ja panevat vainajan viereen tämän 
rummun ja noidanpuvun. Kalarit pystyttävät arolle neljä patsasta, 
varustavat ne poikkipuilla ja panevat niiden päälle oksia. Näin syn¬ 
tyneelle lavalle asetetaan samanivainajan ruumis kahden koverretun 
pölkyn välissä. Samanin rumpu puhkaistaan ja ripustetaan vasaran 
kera puuhun. Karagassit hautaavat nykyään samaninsakin maahan, 
mutta suuntaavat kuolleen pään itää kohti, niin että kasvot katsovat 
länteen. 16 Samoin ovat eräät muut Altain heimot sijoittaneet kas¬ 
tamattomat kuolleet. Kristillinen tapa vaatii päinvastaista sijoi¬ 
tusta. 

Pienten lasten ruumiit on entisaikaan yleisesti kääritty vain tuo¬ 
hiin tai huopaan ja sellaisina joko ripustettu puihin tai kätketty 
puiden koloihin. 17 

N.s. patsashaudat, joihin eräät yllämainitut kansat ovat sijoit¬ 
taneet samanicnsa ruumiit, ovat pohjoisimmilla turkinsukuisilla 
kansoilla olleet aivan yleisiä. 

Turuhanskin piirin tungusien menoja kuvaillessaan Tretjakov 
kertoo, että kun tungusi kuolee, aukaistaan teltan seinä »yhdeltä 
puolelta» ja vainaja viedään kuolinpuvussaan erikoiselle lavalle, 
joka rakennetaan kahden tai kolmen lähekkäisen puun väliin noin 
sylen korkeudelle maasta. Lavalle pannaan kuolleen ruumis kapeaan 
puulaatikkoon ja ruumiin mukana erinäisiä tarve-esineitä mm. 
lukoton pyssy, jousi, jonka jänne on katkaistu, särjetty ahrain, 
kirves ja tupakkapiippu. Arkun kylkeen ripustetaan vielä lävistetty 
pata, johon pannaan hehkuvia hiiliä, poronrasvaa ja tupakkaa. 
Patsaspuut, jotka kuoritaan lavan alapuolelta, voidellaan poron 
verellä ja varustetaan terävillä rautapiikeillä, jotteivät pedot pääsisi 
kuolleeseen käsiksi. Kuolleen naisen ruumis asetetaan poronnahkaan 
käärittynä usein myös maan päälle ja peitetään tukeilla. Kristityt 
haudataan täälläkin maahan kaivettuun hautaan. 18 

Saman piirin tungusit selittivät minulle, että samanin, puusta 
koverrettu ruumiinsuoja on asetettava kahden patsaan päähän, 
kun taas muiden kuolevaisten ilmahaudat tavallisesti ovat kolmi- 
tai nelipatsaisia. Jos samanin hautaisi maahan, sanottiin, ei tämän 
»kaakkuri» (jonkinlainen sieluolento) enää palaisi. Tungusit uskovat 
näet, että samanin »sielu» muutaman vuoden päästä palaa johonkin 
sukulaiseen, joka samalla saa samaninlahjat. Noidanpuku, rumpu 
ym. taikaesineet jäävät vainajan omaisuudeksi. Puvusta ja rum¬ 
musta, jotka särjetään, on kuitenkin ollut tapana irroittaa ja tallettaa 
erinäiset metalliosat. 

Paitsi pyynti- ja muita tarve-esineitä saa tungusivainaja muka¬ 
naan myös ajokkiporonsa, joka teurastetaan »haudan» ääressä ja jonka 
lihat siellä samalla keitetään ja syödään varomalla, etteivät eläimen 
luut rikkoutuisi. Mitään ei sovi tuoda kotiin, poron taljakin ripus¬ 
tetaan puuhun. 

Muudan tungusihauta, jonka Maak näki metsässä Öjakit-joella, 
oli laatikon tapainen kahden katkotun ja poikkipuilla varustetun 
kannon päälle, kahden ja puolen kyynärän korkeudelle maasta ra¬ 
kennettu laitos. Poikkipuita tukemassa oli lisäksi pari maahan lyötyä 
paalua. Kuolleen pää oli koillista kohti. Ruumiin oikealla puolella 
oli metsästyspuukko ja kuudella nuolella varustettu helmikoristeinen 
viini; vasemmalla puolella taas jousi. Polvien kohdalla oli pieni puu¬ 
laatikko, jossa oli vaskesta ja mammutinluusta tehtyjä varanuolia, 
ja jalkapäässä tuohimaljakko, lusikka, härkin ja puhkaistu vaski- 
pata. 19 Pataan Maak sanoo tungusien panevan peijaisporon maha¬ 
laukun täytettyään sen lihalla. Ilmahaudan läheisyydessä oli vielä 
erikoinen teline, johon tungusit ripustavat hautajaisissa teurasta¬ 
mansa poron taljan. 



Vainajan varustaminen 


207 


Veitsen ja viinen 
asettaminen kuol¬ 
leen oikealle puo¬ 
lelle ja jousen va¬ 
semmalle perustu¬ 
nee käsitykseen, 
että toisessa elämäs¬ 
sä oikea puoli on 
vasen] ja vasen oi¬ 
kea. 

Maak mainitsee 
tungusien mailla 
nähneensä myös kol¬ 
men patsaan kan¬ 
nattaman ilmahau- 
dan, johon puusta 
jukseen. Pääpuoli, jota kannatti vain yksi patsas, oli pohjoista kohti 
(kuva 30). 

Orotseilla on tapana pukiessaan vainajan tämän parhaaseen 
pukuun reväistä rikki kauhtanan kaulus, samoin rikotaan hou¬ 
sut lahkeesta ja jalkineet kärjestä. Tuonelassa puku silti on ehjä. 
Ruumiin ympärille kääritään vielä tuohia; tuohia pannaan myös 
veistetyistä laudoista valmistetun arkun pohjalle. Ruumiin mukana 
pannaan miehen hautaan lisäksi pyyntivälineitä, keihäs, nuolia, 
veitsiä ym. pieniä aseita sekä talousesineitä, varsinkin kirves ja 
pata, joista jälkimmäinen asetetaan kuolleen jalkapäähän. Muutakin 
rikkautta vainaja saa asuntoonsa, kuten soopelin-, saukon- ja ketun¬ 
nahkoja. Suuremmat esineet, vene, sukset ja ahrain sijoitetaan arkun 
viereen. Samanivainaja tarvitsee ennenkaikkea loitsintavälineensä. 
Naisten hautoihin pannaan paitsi heille kuuluvia työkaluja myös 
näiden koristeet. Arkku asetetaan joko matalaan hautaan tai puu- 
alustalle tahi paksujen kantojen päälle. Useimmat ruumissuojat 
sijaitsevat paljaan taivaan alla. 20 

Näkemänsä oltsien ilmahaudan, jossa kuollut oli tuohien sisässä, 
Schrenk sanoo olleen kolmen patsaan päällä noin 4—5 jalan korkeu¬ 
della maasta. Tästä kertoessaan hän huomauttaa, että mies- ja 
naisvainajille tehtiin samanlaiset leposijat. 21 

Tungusien vanhan hautaamistavan ovat Sahalinin saarelle siir¬ 
tyneet orokitkin säilyttäneet. Oheisessa kuvassa (31) näemme patsas- 
haudan alla särjetyn reen, jolla neljä henkilöä tavallisesti kantaa 
vainajaa. Arkkuun pannaan paitsi pyydys- ym. esineitä poron- 
satula, joka osoittaa, että orokit käyttävät poroa tuonelassa vielä 



Kuva 30. Tungusilainen ilmahauta. Maakin teoksesta, 
koverrettu ruumisarkku oli asetettu lautasuo- 

Kuva 31. Orokkilainen ilmahauta Sahalinin saarella. 
B. A. Vasiljevin mukaan. 


ratsueläimenä, vaikka he jo ovatkin oppineet valjastamaan 
sen reen eteen. Jotta vainaja saisi tämän kotieläimen seuralaisek- 
seen, on se haudan ääressä teurastettava. Tällöin poron ohjaksen 
pää pannaan kuolleen käteen. Kun omaiset ja sukulaiset ovat syö¬ 
neet lihat, kerätään luut ja asetetaan haudan ääreen havujen peittoon. 
Joskus kuolleelle teurastetaan useampiakin poroja. 22 

Goldien hautausmenoja kuvailevat laajasti Simkevits ja Lopatin. 
Niin pian kun henki on lähtenyt, nostetaan kuolleen ruumis lattialle, 
hiukset suitaan, huomattavan henkilön ruumis toisinaan vielä pes¬ 
tään. Yleensä eivät Siperian pohjoisimmat kansat ruumiita pese. 
Vainaja puetaan täysiin varustuksiin, talvella turkkiinkin, jottei 
kuollut vilustuisi. Kasvot peitetään kalan- tai metsäeläimennahkalla, 
joskus liinallakin. Niin kauan kuin kuollut on kotona poltetaan 
kalanihraisia tuohuksia. Peijaisia varten naiset valmistavat papu¬ 
ja hirssikeittoa sekä erikoismuotoisia leivoksia. Kuolleen osa pannaan 
vainajan viereen jakkaralle. Ensiksi joku vanhus tarjoaa kuolleelle 
viinaa sanomalla: »Juo, ole rauhallinen, lapsiasi ja meitä sukulaisiasi 
älä häiritse!» Näihin peijaispitoihin osallistuvat omaiset ja sukulaiset. 
Miesvainajan vaimolla on tapana ruumiin kotona ollessa vielä nuk¬ 
kua öisin tämän vieressä saman peitteen alla. Tavallisesti on kuollut 
kotona vain vuorokauden tai pari. Majasta ruumis kannetaan pihalle 
ikkunan kautta ja pannaan laatikkomaiseen arkkuun. Ussurin 
yläjuoksulla vainaja saa mukanansa piipun, keihään, ahraimen, 
pyssyn, tulukset, veitsen, astioita, vaatteita ym. Naisen mukana 
pannaan arkkuun naisten tavaroita, etenkin lipas neuloineen, lan- 
koineen ja saksineen, sekä koristeita. Nämä esineet ovat välttämättä 
rikottavat, rautaisiinkin on lyötävä lovia. Amurin varsilla goldit 

vielä joko piirtävät paperiin 
tai leikkaavat, siitä lintujen, 
metsäeläinten ja koirien kuvia, 
joskus painavat siihen kiinalai¬ 
sen kuparirahankin jäljen. Nä¬ 
mä kuvat pannaan arkkuun tai 
aan tulessa, mikä tapa il¬ 
meisesti on saatu kiinalaisilta. 

Vainajaa saatettaessa pysäh¬ 
dytään kolme kertaa, jolloin 
mukana tuodusta astiasta vale¬ 
taan juomaa maahan sanomalla: 

»Juo, toivotamme sinulle hyvää 
matkaa tuonelaan, älä palaa 
takaisin, älä ota lapsia mu¬ 
kaasi!» Toisin paikoin goldit kantavat kuollutta tangolla, johon 
ruumis kiinnitetään kahdella köydellä. Hauta kaivetaan met¬ 
sään määrättyyn paikkaan ja sen ääreen on läheisimmän omaisen 
tehtävä tuli, johon kaadetaan viinaa sekä heitetään tupakkaa ja 
peijaisruokaa. Samalla sanotaan vainajalle: »Me teimme sinulle 
uuden kodin, asu siinä onnellisena, älä ota mukaasi vaimoasi tai 
lapsia, jos he saapuvat sinua tervehtimään.» Hautaa umpeen luo¬ 
taessa vainajan vaimo vielä noutaa kotoa tämän koiran ja sur¬ 
maa sen haudalla. Surmatun koiran peitteeksi pannaan peuran tai 
hirven nahka. Kun haudalle on pystytetty pieni lippu, palataan 
kotiin. 23 

Milloin joku goldi on kuollut tietämättömissä, toimitetaan vale- 
hautaus siten, että vainajasta tehdään tämän kokoinen, käsillä ja 
jaloilla varustettu kuva, jonka ylle puetaan asianomaisen vaatteet 
ja joka haudataan tavallisin menoin. 24 

Giljakkien tavalla ovat goldit, oltsit ja orotsit viime aikoina 
rakentaneet kuolleita varten toisin paikoin myös erikoisia majoja, 
joihin vainajan arkku, joskus useampiakin, on asetettu (kuva 32). 
Kuolleelle annettu omaisuus on tällöin ripustettu hautamajan sei¬ 
nälle. 25 Tämänlaatuiseen hukkuneelle rakennettuun majaan, jonka 
Schrenk näki Amurin rannalla v. 1855, johti köysi, jonka toinen pää 
oli kiinnitetty rantaan ja jonka kummallekin puolelle, oli pystytetty 
keinotekoinen puurivi. Veteen hukkuneen sielun uskottiin kul¬ 
kevan tuota kujannetta myöten nuoran osoittamaan suuntaan. 26 

Vaikka tällaiset majat ja todennäköisesti myös maahan hautaa¬ 
minen ovat täällä myöhempää perua, eivät Amurinkaan tungusin- 
sukuiset kansat silti ole omaksuneet ruumiiden polttoa, mikä tapa 




Kuva 32. Goldilainen hautamaja. 
Schrenkin teoksesta. 

on Koillis-Aasiassa vallalla 
giljakkien ja korjakkien, vie¬ 
läpä tsuktsienkin keskuu¬ 
dessa. 

Kristinuskoon kääntyneet 
jakutit noudattavat tietenkin 
kristittyjen hautaamistapoja. 
Samoinkuin venäläiset aset¬ 
tavat hekin hengen lähdet¬ 
tyä kuolleen viereen vesiku¬ 
pin, jotta »sielu» poistuessaan 
voisi »kylpeytyä». Ruumis 
pestään ja puetaan sekä ase¬ 
tetaan lavitsalle pyhäinku¬ 
vien nurkkaan. Kuollutta 
puettaessa irroitetaan tämän 
vaatteista kaikki metallinapit 
ja -soljet, jotka vaihdetaan nahkarihmoihin tai kasveista punottui¬ 
hin nyöreihin. Hautajaisia varten tapetaan miespuolisen kuoltua 
tämän lempihevonen, naispuolisen kuoltua taas lehmä. Lihasta 
valmistetaan peijaisruokaa. Pohjoisosissa teurastetaan myös poroja. 
Syrjäisillä hautapaikoilla näkee jakuttienkin mailla rikottuja rekiä, 
veneitä tai lapioita. Hautalöydöistä on lisäksi tavattu monenmoisia 
muita esineitä, kuten puhkaistuja patoja, satulan kappaleita, kei¬ 
häitä, nuolia ja veitsiä. Samanin haudan ääressä riippuu tavalli¬ 
sesti tämän puku ja rumpu. Lasten hautoihin on pantu kehto ja 
leikkikaluja. 27 

Pakanuuden aikana jakutit rakensivat vainajilleen myös patsas- 
hautoja (arangas) asettaen ruumiit pylväiden kannattamaan, joko 
puusta koverrettuun tai laudoista laadittuun arkkuun (kuva 33). 28 
Näitä vanhoja patsashautoja näkee toisin paikoin vieläkin, useimmiten 
ne kuitenkin ovat pahasti särkyneet. Trotstsanskij mainitsee, että 
erään sellaisen ääressä oli hyvin vanhanaikaisia esineitä mm. satula, 
kirves, jousi, seitsemän nuolta, metsästyspuukko, laukku ja jouhi- 
suopunki. Vainaja oli kaukaloarkussa kallisarvoisissa pukimissa. 
Arkussa oli vielä varapukuja, pari lakkia, housut, jalkineet ym. 
Jalkapäässä oli vaskipata ja tinalautanen, kumpikin lävistettynä, 
sekä puulusikka. 29 Maak näki matkoillaan lapsenkin patsashau- 
dan, jota kannatti kaksi pylvästä. Arkkuna oli halkaistun pölkyn 
koverretut puoliskot. Täällä lapsen ruumis oli vasikannahkaan 
kiedottuna ympärillään joukko nukkeja. 31 



Kuva 33. Vanha jakuttilainen patsashauta. 
A. O. Popovin mukaan. 

Serosevskij olettaa, 
että jakutit olisivat 
omaksuneet nämä pat- 
sashaudat tunguseilta 
ja jukagireiltä, 31 
mutta on muistettava, 
että eräät eteläisem- 
mätkin kansat ovat 
noudattaneet tätä ta¬ 
paa. Metsättömillä 
mailla ja joskus muu¬ 
tenkin jakutit ovat li¬ 
säksi asettaneet kuol¬ 
leiden ruumiit joko 
tuohiin käärittyinä tai 
kaukaloarkkuihin kätkettyinä pelkästään maan pinnalle. 32 Priklonskij 
sanoo Lenan suulla asuvien jakuttien käyttävän ruumisarkkuna myös 
ruuhta, vieläpä airoilla ja äyskärillä varustettuna. 33 Nykyään on 
tietenkin ruumiin maahan hautaaminen yleisimpänä tapana, jakutit 
kun kaikki ovat ainakin nimellisesti kristittyjä. Trostsanskij olettaa, 
että viimeksimainittu tapa olisi ollut käytännössä jo aikaisemmin¬ 
kin. 34 Gmelin väittää jakuttien turvautuneen myös ruumiinpolttoon. 
Isännän mukana, niin hän kertoo, poltettiin vielä tämän suosituin 
palvelija, jottei kuollut toisessa elämässä jäisi palvelijaa vaille. 35 
Vaikka jakuttien ruumiinpolttoa voidaan epäillä, on olemassa pe- 
rinnäistietoja, joiden mukaan vainajan vaimo tai palvelija on saa¬ 
nut seurata herraansa toiseen maailmaan. Vaimon hautaamisesta 
aviomiehen mukana puhuu mm. Priklonskij. 36 Simkevits kertoo, 
että jakutit ovat huomattavan henkilön kuoltua haudanneet paitsi 
tämän lempiratsua valjaineen vielä toisenkin hevosen, jonka selkään 
sälytettiin ruokavaroja ja turkiksia, sekä lisäksi jonkun henkilön, 
jonka tuli tuonelassa palvella isäntäänsä. 37 

Jakuttialueen pohjoisosissa on samanivainajien lepopaikoille pys¬ 
tytettyjen pylväiden nenään asetettu linnunkuva. Priklonskij ker¬ 
too, että kun samani kuolee, jakutit pystyttävät tämän patsas- 
haudan pääpuoleen puisen haukan- ja jalkapuoleen käenkuvan. 38 
Tavallisesti nämä linnut, joita arkun ääressä voi olla neljäkin ja 
useampia, näyttävät esittävän kaakkureita ja kuikkia eli yleensä 
niiden henkien ilmenemismuotoja, jotka palvelevat ja avustavat 
tietäjää tämän tehtävissä. Samanlaisia puukuvia on tehty loitsinta- 
menojen aikana. Hyvin yleisiä ne ovat olleet myös tungusi- ja dol- 
ganisamanien haudoilla (kuva 34). 



Kuva 34. Linnunkuvilla varustettu tungusisamanin 
hauta. 

Lisäksi on mainittava, että jakuttien myöhemmän ajan maa- 
haudoille on toisin paikoin salvettu pieniä hirsirakennuksia, jom- 
moisia näkee myös Siperiaan siirtyneiden venäläisten kalmistoissa. 

Turkinsukuisten kansain hautaamistavat edustavat siis hyvinkin 
monenlaisia menetelmiä. Patsashautoja, jommoisia mm. intiaanit 
ovat käyttäneet, tapaamme pääasiallisesti pohjoisimmilla kansoilla. 
Niiden alkumuotona lienee ollut ruumiiden asettaminen puihin, 
josta tavasta jo Pallas kertoo ja josta esimerkkejä on säilynyt mei¬ 
dän päiviimme asti. Priklonskij sanoo jakuttienkin panneen toisinaan 
ruumisarkun vain oksien päälle puuhun, jonka alle he hautasivat 
elävän hevosen. Tällaisen »haudan» hän mainitsee omin silmin näh¬ 
neensä. 39 Tungusien sanotaan käärineen kuolleen ruumiin poron¬ 
taljaan ja ripustaneen sen sellaisena puuhun. 49 Myös Bogutsanskin 
tatareja koskevassa tiedonannossa kerrotaan, että he ripustavat 
kuolleet puihin ja poistavat oksat, jotteivät vainajat voisi kavuta 
alas. 41 Kuten mainittu, on lasten ruumiita monin paikoin yhä 
edelleen ripustettu puihin tai kätketty puiden koloihin. 

Tällaisesta tavasta puhuvat jo kiinalaiset kronikat mainitessaan, 
että dubo niminen kansa, joka viidennellä vuosisadalla asui Jenisein 
latvoilla, pani kuolleiden ruumiit arkkuihin ja joko vei ne vuorille 
tai sitoi puihin. Tämä tiedonanto koskee ilmeisesti sojotteja, jotka 
nimittävät itseään tuba -heimoksi ja joiden keskuudessa ainakin 
samanien ilmahautoja on tavattu meidän päiviimme asti. Puihin 
asetti ruumiit kiinalaisten kronikkain mukaan myös sivei nimi¬ 
nen kansa, jolla todennäköisesti tarkoitetaan jotakin tungusi- 
heimoa. 42 

Kiinalaiset lähteet kertovat lisäksi, että lulciu, joka viidenneltä 
seitsemännelle vuosisadalle asui Mustan Irtysin varsilla ja Gobin 
erämaan pohjoisosissa, harjoitti ruumiiden polttamista. Kuol¬ 
leen mukana poltettiin myös tämän ratsu sekä vainajan käyttämät 
esineet. Sotasankarin muistoksi tehtiin polttopaikan ääreen vielä 
erikoinen rakennus, johon asetettiin vainajan kuva sekä tämän tais¬ 
teluja esittävä kirjoitus. Kuten prof. A. M. Tallgren on minulle 
ystävällisesti huomauttanut, on muinaisturkkilaisia polttohautoja 
ajalta 400—600 todella tavattu. Väärin ymmärrettyihin kertomuk¬ 
siin perustuu sitävastoin yllämainittu hautarakennus. Samat lähteet 
kertovat uhuanien (uhuan , myös dung-chu), joiden sanotaan olleen 
mandsurialaisen sjan-bi (sien-pi) -heimon sukulaisia ja asuneen ajan¬ 
laskumme ensimmäisinä vuosisatoina Itä-Mongoliassa, asettaneen 
ruumiit arkkuihin sekä polttaneen vainajan koiran ja ratsun ynnä 
vaatteet ja tarve-esineet ja kantaneen niiden tuhkan arkun jäljessä 

kalmistoon. Ruu¬ 
mista saattaessaan 
heidän sanotaan 
laulaneen ja tans¬ 
sineen. 43 

Edelleen kiina¬ 
laiset kronikat ker¬ 
tovat, että hunnit, 
jotka ajanlaskum¬ 
me alussa asuivat 



Kuva 35. Noin-Ulasta Urgan lähistöltä esiinkaivetun 
hunniruhtinaan maahauta. 


Itä-Mongoliassa, pukivat kuolleet päällikkönsä kulta- ja hopeakir- 
jailulla koristettuun pukuun ja asettivat arkkuun, mikä taas pan¬ 
tiin vielä suurempaan laatikkoon. Tällaista hunniruhtinaan kumpu- 
hautaa, joka on esiinkaivettu Noin-Ulasta Urgan lähistöltä ja jossa 
etelästä pohjoiseen suunnattu ruumisarkku oli erikoisen suojuksen 
sisässä syvälle maahan tehdyssä hirsikammiossa, esittää oheinen 
kuva (35). Noin-Ulan kallisarvoiset hautavarusteet, jotka palautu¬ 
vat jo ajanlaskumme alkuun, kertovat paitsi kiinalaisen myös 
kreikkalais-skyyttiläisen kulttuurin kosketuksesta. 

Uigurien kiinalaiset sanovat asettaneen ruumiin hautaan pysty¬ 
asentoon. Täällä vainaja muka seisoi kuin elävä ihminen miekka 
vyöllä, keihäs kainalon alla ja viritetty jousi kädessä. Kuten Radloff 
huomauttaa, lienee viimeksimainittu kuvaus johtunut siitä, että uigu¬ 
rien oli kuultu varustavan vainajansa aseilla, joita tämä oli elämänsä 
aikana käyttänyt. 44 

Arvokkaita tietoja Keski-Aasian turkkilaiskansain aikaisem¬ 
mista hautaamistavoista saamme myös niiden eurooppalaisten ker¬ 
tomuksista, jotka 1200-luvulla vaelsivat näiden keskuudessa. Piano 
Carpini sanoo tatarien hautaavan kuolleen päällikkönsä sai aa sekä 
kattavan tälle pöydän, johon pannaan lihaa ja maitoa. Vainajan 
mukana haudataan tämän ratsu satuloineen ja suitsineen. Vielä 
toinenkin hevonen teurastetaan haudalla peijaispitoja varten. Ruu¬ 
miin mukana pannaan myös kultaa ja hopeaa. Vainajan käyttämät 
vaunut särjetään samoinkuin hänen asuntonsakin. Kaikki vainajan 
saamat esineet kätketään ruumiin kera kellarimaiseen hautaan, 
joka luodaan umpeen, niin ettei kukaan voi sitä löytää. 46 

Omia havaintojaan esittää myös Ruysbroeck matkakuvaukses¬ 
saan: »Kun joku kuolee, itkevät he häntä suuresti huutaen; sen jäl¬ 
keen he ovat verovapaita, ts. he eivät maksa mitään veroa yhden 
vuoden aikana. Ja jos joku on läsnä täysikasvuisen kuollessa, niin 
ei hänen sovi yhden vuoden aikana astua Mangu kaanin hoviin. 
Lapsen kuoltua tämä kielto on voimassa kuukauden ajan. Kuolleen 

haudan ääreen he jättävät aina teltan, jos vainaja 
kuuluu ylhäisiin, so. Tsingiskänin sukuun —. Kuol¬ 
leen hautauspaikka on tuntematon; ja aina on leiri 
miehiä varten, jotka vartioivat hautoja paikoissa, 
mihin he hautaavat korkeita herrojaan. En kui¬ 
tenkaan saanut tietää, että he hautaisivat kuollei¬ 
den mukana aarteita. Romanit luovat vainajan 
päälle suuren kummun ja pystyttävät hänelle kuva¬ 
patsaan, jonka kasvot ovat suunnatut itään päin 
ja jolla on kädessä malja navan kohdalla. Varak¬ 
kaille rakennetaan myös pyramideja, so. pieniä 
suippokärkisiä rakennuksia, ja muutamin paikoin 
näin korkeita tiilistä tehtyjä torneja, toisin pai¬ 
koin taas kivirakennuksia, vaikkei mitään kiviä 
ollut lähettyvillä. Erään äskettäin kuolleen hau¬ 
dan ääreen näin heidän ripustaneen pitkien seipäi¬ 
den nenään 16 hevosennahkaa, neljä kutakin ilman¬ 
suuntaa kohti; ja vainajalle, jonka kuitenkin sanot¬ 
tiin olleen kastettu, he olivat asettaneet kumissia 
(cosmos) juotavaksi ja lihaa syötäväksi. Kauem¬ 
pana idässä näin muita hautoja, suuria kivettyjä 
kenttäpintoja, joista toiset olivat ympyriäisiä, 
toiset nelikulmaisia; lisäksi oli pystytetty neljä 
korkeata kiveä kutakin neljää ilmansuuntaa 
kohti.» 46 

Eräissä keskiajan lähteissä mainitaan lisäksi, 
että peijaisateriaksi teurastetun hevosen nahka täy¬ 
tettiin heinillä ja asetettiin kahden patsaan varaan 
sekä että ylhäisten henkilöiden mukana, jotka haudattiin salaa, 
haudattiin myös näiden orjia. 47 

Hautapaikan salaaminen, josta Piano Carpini, Ruysbroeck ym. 
kertovat, näyttää turkinsukuisilla kansoilla olleen verraten yleinen 
tapa. Myös hunnipäällikkö Attilan hautaamista koskevassa kerto¬ 
muksessa sanotaan, että ruumista kantaneet orjat surmattiin, jot¬ 
teivät ne olisi voineet ilmiantaa suuren sankarin hautaa. 

Mainitessaan, että silloiset komanit, eli polovtsit, kuten slaavit 
Etelä-Venäjälle asettunutta turkkilaisheimoa nimittivät, pystyttivät 
haudoille kuvapatsaita, joita nykyiskansat sanovat »kiviakoiksi», 
Ruysbroeck kuvailee tapaa, jonka muistomerkit prof. Tallgrenin 
suullisen tiedonannon mukaan ovat n. ajalta 900—1300. Paitsi Etelä- 
Venäjällä, missä »kiviakkojen» alue ulottuu Kaspianmeren pohjois¬ 
puolella sijaitsevilta aroilta Odessan seuduille, vieläpä Galitsiaan- 

Kuva 37. Muinaisturkkilainen arohaut.a. Granön teoksesta. 


kin asti, on niitä runsaasti myös Aasian puolella mm. kirgisien 
aroilla, Jenisein latvoilla ja Altain rinteillä. 

Mitä Ruysbroeck tarkoittaa puhuessaan varakkaiden haudoille 
pystytetyistä pienistä pyramideista, käy ilmi hänen matkakuvauk¬ 
sensa toisesta kohdasta, jossa hän kertoo lamalaisten polttavan 
kuolleensa ja säilyttävän tuhkan pyramidin päässä. 48 Nuo Ruys- 
broeckin mainitsemat tiilistä tehdyt tornit ja kivirakennukset tar¬ 
koittanevat buddhalaisia, stupa nimisiä hautapatsaita, jommoisia 
näkee paitsi Pohjois-Intiassa myös Keski-Aasiassa. 

Vanhaa keski-aasialaista perintöä ovat sitävastoin ne Ruys- 
broeckin näkemät ympyriäiset tai nelikulmaiset kivetyt hautapaikat, 
joissa neljää ilmansuuntaa kohti oli neljä korkeata kiveä. Tällaisia 
erimuotoisia pystykivien reunustamia muinaishautoja on mm. Rad- 
loff tutkinut Abakanin, ylisen Jenisein ja Jusin laaksoissa, Katunin 
varsilla ja Irtysin lähteillä. Näistä pronssikautisista kivien ja maan 
peittoon kätketyistä haudoista on löydetty mm. ratsujen valjaiden 
jäännöksiä. Muista Siperian muinaishaudoista, joita arkeologit ovat 
tutkineet, mainittakoon vielä vanhemman rautakauden suuret 
kumpuhaudat Semipalatinskin, Buhtarman ja Katunin seuduilla sekä 
näitä pienemmät myöhemmän rautakauden kumpuhaudat Abakanin 

arolla. Altain suurissa ja syvissä ruhtinashaudoissa, jotka näyttä¬ 
vät olevan samoilta ajoilta kuin nuo Noin-Ulasta löydetyt ja joista 
jotkut jo ammoin ovat joutuneet ryöstäjien saaliiksi, on rikkaan 
ja taitehikkaan hautakaluston ohella ollut mm. joukko mumifioitu- 
ja ratsuja. Hautalöydöistä voi lisäksi päättää, että kiinalainen ja 
etenkin kreikkalais-skyyttiläinen kulttuuri ovat jättäneet syviä 
jälkiä tännekin Aasian sydämeen. 

Näiden muinaishautojen edustamaan kulttuuripiiriin verraten 
muodostaa tuo pohjoinen alue ikivanhoine ilma- eli patsashautoineen 
oman erikoisen piirinsä. Keski-Aasian hautavarustukset kertovat 
ennenkaikkea soturi- ja paimentolaiskulttuurista, 
jonka tärkeimpiä kotieläimiä ovat olleet hevonen ja lammas. Keski- 
Aasian ratsastajakansat ovat vielä viime aikoihin asti varustaneet 
vainajan tämän ratsulla, suitsilla ja satulalla, minkä tavan jakutit 
ovat tuoneet mukanaan nykyisillekin asuinpaikoilleen. Tuolle poh¬ 
joiselle ilmahautakulttuurille taas on eränkäynti ollut omi¬ 
naista, josta todistuksena ovat monet kuolleiden käytettäväksi 
asetetut pyyntivälineet. Missä peura on kotieläimeksi, vieläpä rat- 
sastusjuhdaksikin kesytetty, kuten erinäisten tungusiheimojen kes¬ 
kuudessa, seuraa vainajan poro tätä toiseen maailmaan. Goldien 
mailla on kuollut saanut mukanaan vain koiransa, joka täällä on 
ollut ainoa kotieläin. 


MUISTA JÄISET. 

Turuhanskin piirin tungusit eivät vietä määräpäiviin sidottuja 
muistajaisia, ei heillä myöskään ole ollut tapana käydä vainajain 
kalmoilla hautajaismenojen jälkeen. Tretjakov sanoo, että he ko¬ 
vasti pelkäävät kuollutta ja peräytyvät heti, kun he metsiä samoil- 
lessaan huomaavat lähestyvänsä hautapaikkaa. Joutuessaan kul¬ 
kemaan läheisen omaisen ilmahaudan ohi jotkut kuitenkin aset¬ 
tavat siitä riippuvaan pataan hehkuvia hiiliä, ihraa ja tupakkaa. 1 
Samoin Maak kertoo jakuteista huomauttaen, että ainoastaan ne, 
jotka elävät läheisessä kosketuksessa venäläisten kanssa, valmistavat 
kuolleen kunniaksi pidot 9:ntenä, 20:ntenä ja 40:ntenä päivänä 
kuoleman jälkeen. Tällöin he asettavat muistajaisruokia tuvan 
nurkassa olevalle pöydälle pitäen niitä siinä tunnin ajan, joskus 
kauemminkin, minkä jälkeen ruoan tähteet jaetaan köyhille. Vai- 

najan »sielun» uskotaan saapuvan kesteihin avatun ikkunan kautta. 
Samoinkuin muistajaispäivät ovat itse menotkin todennäköisesti 
venäläisiltä lainatut, jotka vainajaa pitoihin kutsuessaan myös aukai¬ 
sevat ikkunan ja jotka vainajan syötyä jakelevat köyhille ruokien 
tähteet. 2 

Toistuvia määräpäiviin sidottuja muistojuhlia ovat viettäneet 
etupäässä vain ne Altain suvun kansat, jotka ovat joutuneet kristin¬ 
uskon tai islamin vaikutuspiiriin. Edelliseen ryhmään kuuluvat mm. 
Abakanin ja Altain tatarit. Varhempaa kantaa edustanee Abakanin 
tatarien tapa, jotka ensi aikoina kuolemantapauksen jälkeen aina 
syödessään antavat osan myös kuoleelle. Erikoisia muistajaispitoja, 
jolloin vainajalle uhrataan tuleen ruokaa ja juomaa, pidetään täällä 
3:ntena, 7:ntenä, 20:ntenä ja 40:ntenä sekä vuosipäivänä. Juhlalli¬ 
semmin vietetään kahta viimeksimainittua muistopäivää, jolloin 
suuret määrät sukulaisia ja naapureita saapuvat pitoihin tuoden 
tuomisia mukanaan. Kuolleen osa pannaan erikoisiin astioihin. 
Menot alkavat tavallisesti illalla, — yö on näet kuolleiden liikunta- 
aika, — ja jatkuvat seuraavaan päivään, jolloin käydään myös kal¬ 
mistossa. Vielä haudallakin, jonka ääreen tehdään tuli, kestitään 
vainajaa. Abakanin tatarien sanotaan 40:ntenä päivänä teurastavan 
vainajan lempihevosen, jota ei kukaan tänä aikana ole käyttänyt, 
Lihat syödään haudalla ja pää asetetaan haudan päähän pystytetyn 
seipään nenään. 3 

Beltirit viettävät omaisen kuoltua muistajaisia paitsi 3:ntena, 
7:ntenä, 20:ntenä ja 40:ntenä päivänä vielä puolen vuoden ja vuoden 
kuluttua. 3:ntena ja 20:ntenä kokoontuvat vain omaiset vainajan 
kotiin, missä syömään ryhtyessään panevat kuollutta muistellen 
ruokaa ja juomaa lieden tuleen, mutta 7:ntenä päivänä, jolloin 
sukulaisetkin tuovat vainajalle kestitystä, käydään myös kalmis¬ 
tossa. Kun haudan pääpuoleen on tehty tuli, kerätään kaikilta 
läsnäolevilta lihapala erikoiseen vatiin ja samoin kaadetaan jokaisen 
juoma-astiasta vähäisen viinaa erikoiseen maljaan. Lisäksi on jo¬ 
kaisen velvollisuus vuodattaa juomaa haudalle kolme kertaa sano¬ 
malla: »Juo tätä viinaa ja syö näitä ruokia!» Sitten asetetaan edellä 
mainittu vati ja malja hautakummulle, minkä jälkeen kuolleen 
omaiset ja sukulaiset alkavat itsekin syödä ja juoda. Vihdoin vai¬ 
najalle omistettu viinamalja tyhjennetään tuleen, mutta lihavadista 
pannaan siihen vain kolme kourallista. Muun osan muistajaisväki 
jakaa keskenään. Haudalla palattua pidot jatkuvat vielä vainajan 
kotona. Samanlaisin menoin beltirit viettävät 40:nnen päivän, puo¬ 
len vuoden ja vuoden muistajaisjuhlaa. Viimeisellä kerralla kalmis¬ 
tosta lähdettäessä leski kulkee kolmesti haudan ympäri myötäpäivään 

ja lausuu: »Nyt minä jätän sinut!» Sikäläisen oikeustavan mukaan 
leski on tämän toimituksen jälkeen vapaa menemään uusiin nai¬ 
misiin. 4 

Jotenkin samoin viettävät sagaijit ja kargintsit vastaavat muisto¬ 
juhlansa. Edellisten kerrotaan hautausmaalla käydessään polttavan 
haudan pääpuoleen tehdyssä tulessa myös muistajaisiksi surmatun 
teuraan luut, joita ei mitenkään sovi särkeä. Paitsi yllämainittuina 
aikoina kargintsit muistelevat kuollutta keväällä niihin aikoihin, 
kun käki alkaa kukkua. 5 

Teleutit viettävät muistajaisia (yzyt pairamy, pairam < pers. 
bairam juhlat vain 7:ntenä ja 40:ntenä sekä vuosipäivänä. Kotona 
juhliessaan he asettavat ruokia esille sekä vainajaa että elossa olevia 
varten. Kuolleen ruokakuppi pannaan ikkunalle, josta se myöhem¬ 
min korjataan pihalle siihen paikkaan, missä arkku on valmistettu. 
Tällöin ruoan viejä lausuu: »Kun olit elossa söit itse, kun kuolit, 
syö sinun sielusi (sunä).» Sen jälkeen kuolleen osa annetaan koi¬ 
rille. 6 7:ntenä päivänä teleutit teurastavat vainajan lempihevosen, 
jotta tämä voisi käyttää sitä toisessa maailmassa. Jo kuolinpäivänä 
hevonen tuodaan kotiin ja sen selkään pannaan kalliita mattoja ja 
huiveja, harjaan ja häntään sidotaan myös silkkinauhoja. Ruumista 
saatettaessa se valjastetaan vainajan reen tai vankkurien eteen. 
Hautajaisten jälkeen, jolloin hevonen on koko ajan satuloituna ja 
mainituilla peitteillä varustettuna, sitä ruokitaan seitsemän päivää, 
kuljetetaanpa vielä sukulaistaloissa ja naapureissakin, missä jokai¬ 
sen on annettava sille kauroja ja sen kuljettajalle teetä ja viinaa. 
Sen jälkeen eläin teurastetaan, mutta satula ja peitteet lahjoitetaan 
köyhille. Toisinaan lahjoitetaan itse hevonenkin, jonka silti usko¬ 
taan tulevan kuolleen omaisuudeksi. 7 

7:ntenä ja 40:ntenä päivänä sukulaiset menevät myös kalmistoon 
ottaen mukaansa muistajaisruokia ja -viinaa. Haudan ääreen teh¬ 
dään täällä kaksi tulta, pienempi vainajan pääpuoleen kuollutta 
varten ja päinvastaiselle puolelle isompi muistajaisväkeä varten. 
Ensiksimainittuun tuleen pannaan kuolleen osa kestityksestä, te- 
leuttien sanotaan näet uskovan, että vainaja (yzyt) perii osansa tulen 
välityksellä. Menojen päätyttyä vanhin joukosta tallaa tulta sanoen: 
»Minä hävitän sinun tulesi ja peitän sen tuhkan talkkunalla.» 40:nnen 
päivän muistojuhlaan liittyvät vielä ns. asunnon puhdista- 
j ai set. Tätä toimitusta varten on kutsuttava samani (karri), joka 
erikoisin menoin esittää kuolleen etsimistä ja karkottamista ja 
joka rumpua sormillaan päristellen lähestyy joka nurkkaa, kunnes 
vihdoin tarttuu kuolleeseen ja juoksee tämän kera pihalle huutaen: 
»san!» Samalla hän kehottaa kuollutta siirtymään sille hakattuun 

Kuva 38. Muinaisturkkilainen hautapatsas Pohjois-Mongoliassa. 
Pälsin valok. 


puuhun (arkkuun) ja asettumaan sille kaivettuun maahan (hautaan). 
Kuolleen mukana karkoitetaan myös aldaisy, kuoleman enkeli, joka 
riistää ihmisiltä hengen. 8 

Radloff kertoo, että kun vainaja varsin vastenmielisesti poistuu 
omaistensa seurasta, on altailaisilla tapana käydä kaukaakin kut¬ 
sumassa etevä noita kuollutta karkoittamaan. Kengi-järvellä, 
missä jurtan puhdistaminen toimitetaan 40:ntenä päivänä auringon 
laskun jälkeen, oli Radlovilla itsellään v. 1860 tilaisuus seurata näitä 
menoja: Illan pimetessä alkoi ulkoa kuulua rummutusta ja samanin 
yksitoikkoista laulua tämän kiertäessä jurttaa noin sadan askeleen 
päässä. Vähitellen piiri pieneni, kunnes noita jo sivusi teltan seinää 
ja vihdoin astui ovesta liedellä palavan tulen valaisemaan jurttaan. 
Savustettuaan rumpunsa sekä uiko- että sisäpuolelta noita istuutui 
oven ja lieden välille laulaen yhä hiljemmin ja päristäen rumpuaan 
yhä harvemmin, kunnes kuultiin vain vienoa valitusta. Sen jälkeen 
noita nousi varovasti, kulki verkalleen lieden ympäri ja kutsui vai¬ 
najaa nimeltä kurkistellen joka puolelle ikäänkuin tätä etsien. Sa¬ 
malla hän toisinaan kuolleen osaa näytellen pyysi kimakalla äänellä 
— kuolleen uskotaan puhuvan kimakasti — saada jäädä omaisten 
luo, sillä matka tuonelaan on pitkä ja peloittava yksin kulkea. 
Ajettuaan rumpu kädessä kuollutta takaa sopesta soppeen noidan 

onnistui vihdoin vangita »sielu» rummun ja puristimen väliin ja 
painaa se maata vasten rummullaan. Nyt alkoi vainajan tuonelaan 
saattaminen rummutuksen käydessä yhä kumeammaksi. Vihdoin 
noidan voimakkaat lyönnit ilmaisivat läsnäoleville, että hän oli 
sielun kera jo saapunut perille. Ennenkuolleet kieltäytyivät kui¬ 
tenkin ottamasta vainajaa seuraansa, mikä kuultiin noidan ja mana- 
laisten kesken virinneestä keskustelusta. Tarjoamalla kuolleille 
viinaa ja näiden siitä humaltuessa, jota noita myös menoissansa 
esitti, hänen onnistui lopulta piilottaa sielu vainajien joukkoon. 
Sen jälkeen noita palasi tähän maailmaan hyppien ja huutaen, kun¬ 
nes hän hiestyneenä ja uupuneena vaipuu horrostilaan. 9 

Eri samanien sanotaan toimivan jonkin verran eri tavalla. Joskus 
sielu pääsee karkuunkin ja palaa takaisin, jolloin menot ovat aloi¬ 
tettavat uudelleen. Toiset samanit nokeavat kasvonsa vainajan 
sielua saattamaan mennessään, jotteivät tuonelaiset heitä tuntisi. 10 
Usein kutsutaan teltan puhdistajaisiin apumiehiksi vielä jaik-kän 
eli ruuna (vedenpaisumuksen ruhtinas), jolloin noita jäljittelee vesi- 
virtojen kohinaa. Tämän haltian apua etsitään myös, milloin vai¬ 
najat vievät mukanaan kotieläimiä toiseen maailmaan. Toisin 
paikoin sidotaan kuolleen vuoteeseen kuoleman edustajana kukko, 
jonka samani karkoittaa. Kuoleman enkeli, aldalsy, karkoitetaan 
myös polttamalla jurtassa katajia. 11 

Todennäköisesti on Potanin oikeassa väittäessään, etteivät Altain 
asukkaat ole alunperin viettäneet määräaikaisia muistojuhlia ja 
että he kuolleiden seuraa peläten ovat karttaneet kalmistojakin. 12 
Vainajan johtaminen pois elävien ilmoilta ja saattaminen tuonelaan, 
jota pidetään yhtenä samanin tärkeimmistä tehtävistä ja jonka ta¬ 
paamme pohjoisiltakin kansoilta, näyttää sitävastoin palautuvan 
ammoisiin aikoihin. Tämän toimituksen liittyminen 40:nnen päivän 
muistajaisiin on kuitenkin epäilemättä myöhempää perua. 

Määräaikaisia muistajaisia viettävät myös Volgalla asuvat tsu- 
vassit, joista suurin osa on kääntynyt kristinuskoon. Jo 3:ntena 
päivänä kuolemasta on heillä tapana teurastaa karitsa tai kana 
arkunvalmistuspaikassa pihalla. Pitojen aikana ensiksi vanhin, 
sitten jokainen ikäjärjestystä seuraten antaa palan kuolleelle. Ruo¬ 
kaa heitetään myös pihaportin ulkopuolelle. Suuremmat sukulaisjou- 
kot saapuvat vasta 7:ntenä ja etenkin 40:nt,enä päivänä tuoden mu¬ 
kanaan vahakynttilöitä ynnä ruoka-aineita, joilla vainajaa kestitään 
kaiken yötä. Jotkut lähtevät reellä tai vankkureilla kulkusten he¬ 
listessä kalmistoonkin kutsumaan kuollutta pitoihin. Vainajan 
tultua tätä puhutellaan aivan kuin elävää ihmistä, kehoitetaan astu- 

maan tupaan ja istuutumaan uunin ääreen lämmittelemään. Vaina¬ 
jaa varten on ovinurkkaan nostetulle pöydälle asetettu tyhjä 
ruoka-astia ja maljakko, joihin sukulaiset aina muistoruokia maista¬ 
maan ryhtyessään panevat vuoron perään joko ruokaa tai juomaa. 
Astioiden reunaan kiinnitetään tuon tuostakin pieniä palavia vaha- 
kynttilöitä. Kuolleen huvittamiseksi vielä lauletaan, soitetaan ja 
tanssitaan. Tsuvasseilla on lisäksi samoinkuin Volgan suomen¬ 
sukuisilla kansoilla tapana, että joku kuolleen omaisista, joka va¬ 
litaan tämän edustajaksi, pukeutuu yön aikana vainajan pukuun. 
Aamun koittaessa kuollut saatetaan takaisin kalmistoon yhtä juh¬ 
lallisesti kuin hän sieltä tuotiinkin. Vainajan mukana viedään sinne 
myös ruokia ja ennenkaikkea muistajaisiksi teurastetun hevosenpää 
tai pää ja jalat, samoin erinäisiä esineitä, kuten vainajan paita, 
housut ja virsut sekä ruoka-astia, kauha, lautanen ja lusikka. Joskus 
haudan ääressä vielä lauletaan ja tanssitaan. Kotiin jääneet kantavat 
sillä välin kuolleen pöydän ruokineen kujalle, missä ilonpitoa jatke¬ 
taan, kunnes joku tanssiessaan vihdoin kumoo pöydän, jolloin 
koirat rientävät ruokiin käsiksi. 13 

Paitsi yllämainittuina päivinä tsuvassit muistelevat kuollutta 
lisäksi joka torstai-ilta etenkin ensimmäisten viikkojen aikana. 
Viimeksikuollut saa erikoista huomiota osakseen vielä sen yleisen 
muistojuhlan aikana, jota tsuvassit viettävät lokakuun ensimmäisenä 
torstaina tai eri seuduilla eri aikoina lokakuun kuluessa. Tällöin 
teurastetaan vainajan sukupuolesta riippuen hevonen tai lehmä, 
joskus myös vain vasikka tai lammas, ja pannaan paljon olutta; 
yleensä varustaudutaan sitä paremmin, mitä kunnioitetumpi kuollut 
oli eläessään. Kun kaikki on valmiina, valjastavat jotkut vainajan 
omaisista hevosen, sitovat sen luokkaan lukuisia kulkusia ja lähtevät 
metsään. Mukana pitää olla myös viinaa, paistettu kana ja ohukaisia 
sekä huopamatto. Etsittyään metsästä tarkoitukseen sopivan leh¬ 
muksen miehet kaatavat puun ja muodostavat siitä parin kyynärän 
pituisen pylvään, jonka yläpää vielä veistämällä koristetaan. Tämä 
pylväs kääritään nyt mukana tuotuun huopamattoon. Kaikki ruoat 
jätetään metsään, mutta viinapullosta kaadetaan ainoastaan osa 
maahan kuolleen hyväksi. Kotiin tultuaan neljä miestä kantaa tuon 
huopaan käärityn pylvään tupaan aivan kuin vainajan ja asettavat 
sen seinäpenkille höyhenpatjalle. Samalla pylvään ylle puetaan 
jokin kuolleen pukukappale, esim., jos nuorta neitoa muistellaan, 
tämän päähine. Sen jälkeen aletaan tuvassa soittaa ja tanssia, 
muutamat heltyvät itkuunkin. Myöhemmin omaiset ja sukulaiset 
lähtevät pylvään kera haudalle ottaen mukaansa myös monenlaisia 
ruokia. Täällä pylväs pystytetään vainajan haudalle ikäänkuin 

tämän kodiksi. Paitsi kalmistossa juhlitaan ja syödään vielä koto¬ 
nakin kaiken yötä. 14 

Määräaikaisia muistajaisia ovat viettäneet myös muhamedin- 
oppiin kääntyneet turkinsukuiset kansat, vaikka itse menot monin 
paikoin ovat varsin vaatimattomia. Venäjän tatarit. muistelevat ja 
kestitsevät vainajaa 3:ntena, 7:ntenä ja 40:ntenä päivänä, jolloin 
varsinkin viimeksimainittuna laaja sukulaispiiri kokoontuu vai¬ 
najan kotiin. 15 Itäisten turkkilaisheimojen muistopäiviä ovat li¬ 
säksi 20:nes ja vuosipäivä. 16 Samoina päivinä viettävät muistajaisia 
myös kasak-kirgisit, joiden keskuudessa on säilynyt eräitä varsin 
kiintoisia tapoja. Niinpä vainajan satula on koko muistajaiskauden 
aikana asetettu kunniapaikalle ja satulan nuppiin on ripustettu 
kuolleen puku, päähine ja vyö. Nuoren miehen muistoksi pystyte¬ 
tään vielä keihäs, jonka kärkeen sidotaan punainen nauha. Keihäs 
pystytetään telttaan siten, että sen kärki kohoaa esiin reppänän 
puhki. Vasta vuosipäivänä joku tarttuu siihen ja, perheenemännän 
ja tyttärien itkien muka estellessä, katkaisee sen. Sen jälkeen syty¬ 
tetään suuri tuli, jossa keihäs poltetaan. Palkkioksi keihään hävit¬ 
tämisestä saa asianomainen emännältä viitan. Muihin muistopäiviin 
liittyvistä tavoista mainittakoon, että 7:ntenä päivänä leikataan 
vainajan lempiratsun häntä ja heitetään arolle. 40:ntenä taas leski¬ 
vaimo tai tytär sytyttää pienen lampun lieden ääreen kunniapaikalle. 
Yhteistä kaikille muistajaisjuhlille on kansan kestitseminen ja ruo¬ 
kien jakelu. 17 

Jos suruajan kestäessä joudutaan muuttamaan muualle, sidotaan 
vainajan hevosen häntään punainen tilkku ja satula asetetaan sel¬ 
kään siten, että etuosa tulee taakse päin. Satulan nuppiin ripuste¬ 
taan vielä vainajan viitta ja päähine sekä tulukset ja miekka. He¬ 
vosta taluttaa tällöin vainajan leski tai, jollei tämä ole elossa, hänen 
tyttärensä. Vaimon kuoltua taas satula pannaan kamelin selkään 
ja sen päälle vaate ja liina. Kamelia taluttaa tytär tai miniä. Kun 
vainajan ratsu teurastetaan vuoden kuluttua, on luiden särkymistä 
tarkoin varottava. 

Muistajaisten yhteydessä pannaan tavallisesti toimeen vielä 
k i 1 p a r ats a s t u s, jolloin palkinto tuodaan vainajan jurttaan, jos 
palkinnon saaja on saman kylän asukas. 18 

Turfanin seudun turkkilaisten sanotaan teurastavan karjaa ja 
ruokkivan niitä, jotka muistopäivinä saapuvat rukoilemaan vaina¬ 
jan puolesta. Täälläkin liittyy sekä kilparatsastus että paini muis- 
tajaismenoihin, milloin juhla on omistettu miespuoliselle vainajalle. 
Lisäksi mainittakoon, että jos jälkeenjäänyt aviopuoliso aikoo 

mennä uusiin naimisiin, ennenkuin suruaika on kulunut umpeen, 
joka miehellä kestää neljä, vaimolla seitsemän kuuta, on asianomai¬ 
sen vietävä vesiruukku haudalle ja kaadettava vettä kuolleen kump¬ 
panin pään kohdalle. 19 

Yllämainittujen muistajaisten määräpäivät ovat siis yleensä 
samoja sekä kristinuskoa että muhamedinoppia tunnustavilla. 
Jakutit, jotka eivät vietä muistajaisia 7:ntenä, vaan 9:ntenä päi¬ 
vänä noudattavat tässä venäläisen kirkon yleisintä tapaa. Yhteinen 
kummankin uskontokunnan piirissä on myös käsitys, että kuollut 
on neljänkymmenen päivän aikana vielä verraten läheisessä suh¬ 
teessa vanhaan kotiinsa. Monin paikoin pidetäänkin 40:nnen päivän 
muistojuhlaa vainajan varsinaisena eronhetkenä, jolloin tämä pois¬ 
tuu tuonelaan. Epätietoista on, mihin tämä aikamäärä perustuu, 
mutta jo kristinuskon alkuaikoina oli vallalla käsitys, että Kris¬ 
tus astui taivaaseen 40:ntenä päivänä. Vanhempaa perua lienee 
vuosipäivän vietto vainajan viimeisenä erikoisjuhlana. 

Kristittyjen ja muhamedilaisten 40:n päivän jaksoa vastaa 
lamalaisilla 49 päivää eli 7 viikkoa. Pallas kertoo kalmukeista, et¬ 
teivät he sinä aikana metsästä, teurasta karjaa tai surmaa edes hyön¬ 
teistä, jotteivät vahingoittaisi vainajan »sielua». Sinä aikana tämä 
näet harhailee vielä maan päällä, mistä se vasta 49:ntenä päivänä 
poistuu tuomiolle ja lopulliseen olotilaansa. Sen vuoksi tällöin vie¬ 
tetyissä muista jäisissä on ollut tapana polttaa vainajasta tehty 
paperikuva. 20 Gulbin sanoo »keltaisten uigurienkin», jotka ovat 
kääntyneet lainalaisuuteen, muistelevan kuollutta 49:ntenä päivänä, 
jolloin vainajaa kestitään teellä ja leivällä ja jolloin »paperi» poltetaan. 
Samalla sytytetään lamppu vainajan kunniaksi. 21 Varakkaiden 
mongolien sanotaan viettävän vielä vuosipäivää. 22 Yllämainitut 
uigurit saattavat viettää kolmeakin vuosipäivää, joista ensim¬ 
mäisenä sytytetään yksi lamppu, toisena kaksi ja kolmantena 
kolme. 23 

Sojotit, jotka myös tuntevat tuon 49 päiväisen jakson, näyttävät 
pyhittävän joka seitsemännen päivän, luultavasti seitsemän viikon 
aikana, koska he eivät silloin anna viedä kuolinmajasta mitään, ei 
edes maitoa muualle. Derbyttien käsityksen mukaan tämä kielto 
koskee niitä päiviä, joiden luvuissa esiintyy sama numero. Niin esim. 
jos vainaja on kuollut kuun 3:ntena päivänä, ei kuolinmajasta viedä 
mitään 13:na eikä 23:na päivänä, jos taas 9:nä, ei 19:nä eikä 29:nä 
päivänä. Tällaiset käsitykset ja pitämykset ovat tietenkin vieraan 
kulttuurin tuomia. 24 

Siirtyessämine Amurin laaksoon kohtaamme muistajaisten vie¬ 
tossa kiinalaisia piirteitä. Niinpä goldien keskuudessa on vaimoilla 
toisin paikoin samoinkuin Kiinassa tapana viettää miesvainajan 
kuoltua ensimmäiset yöt kalmistossa nukkumalla tämän haudalla. 
Kotona esiintyy vainajan edustajana vartavasten tehty valkoinen 
pielus, joka valmistetaan hautajaisten jälkeen 7:ntenä päivänä, 
joskus aikaisemminkin, ja joka asetetaan vainajan vuoteelle. Pie¬ 
lukselle pannaan vielä, milloin miesvainajaa muistellaan tämän puku 
ja päähine; milloin taas naisvainajata surraan, mm. tämän koristeet. 
Lapselle kuuluvat tietenkin leikkikalut. Tätä pielusta goldit nimit¬ 
tävät nimellä fanja ja tarkoittavat sillä itse kuollutta. Jokaisen 
aterian alkaessa pannaan fanjan ääreen ruokakuppi, ja levolle men¬ 
nessään leski käy fanjan kera saman peitteen alle. Fanjan eteen 
asetetaan vielä puinen haltiankuva (ajami-fonjalko) , jolla on reikä 
rinnassa. Muistajaisia vietettäessä tähän reikään pistetään savuava 
piippu. Fanjan hoidetaan yllämainitulla tavalla aina »suureen 
muistojuhlaan» asti, jolloin se poltetaan. 25 

Goldien muistajaisista ansaitsee kaksi erikoisesti huomiota, nim. 
nimgan, jota vietetään eri paikoin eri aikoina, missä 7:ntenä päivänä 
hautajaisten jälkeen, missä myöhemmin, jopa vasta kahden kuu¬ 
kauden kuluttua, sekä kazatauri, jota sanotaan »suureksi muisto¬ 
juhlaksi». Jälkimmäisen ja samalla viimeisen juhlan tärkeimpiä 
menoja on vainajan saattaminen tuonelaan. Samoinkuin nimgamn 
ei tämänkään juhlan viettopäivä ole tarkoin määrätty, vaan sopivat 
siitä omaiset ja sukulaiset. Jotkut kiirehtivät sen viettämistä, 
jotkut taas siirtävät sen vuoden tai useamman taakse. Siihen men¬ 
nessä vietetään vielä pieniä muistajaisia kerran kuussa, jolloin fanjan 
eteen asetetaan illan tullen ruokia ja vesiastia. 26 

Hankkiutuessaan viettämään nimgamn goldit leipovat tavan¬ 
mukaisia muistajaisleipiä, joista yksi on linnunmuotoinen, sekä 
valmistavat monenmoisia ruokia. Tilaisuuteen kutsutaan myös 
samani, joka asettuu istuutumaan fanjan viereen. Sillä aikaa kun 
fanjan eteen asetetaan viinaa ja lehtitupakkaa ja ajami-fonjalhon 
rintaan pistetään savuava piippu, naiset pystyttävät pihalle eri¬ 
koisen teltan, johon tehdään oviaukko kahdelle vastakkaiselle suun¬ 
nalle, nim. idän ja lännen puolelle. Sitten fanja tuodaan tähän telt¬ 
taan ja asetetaan puhtaalle niinimatolle. Kummankin oviaukon 
edustalle sytytetään tuli, joista itäinen on »maan» puolella, läntinen 
»manalan» (buni) puolella. Lisäksi naiset tekevät heinistä nuken 
(mugde), jonka ylle pukevat kuolleen puvun. Kun kaikki on val¬ 
miina, pukeutuu samanikin täyteen asuunsa ja astuu puheena ole¬ 
vaan telttaan. Surun merkkinä on samanilla valkoinen vyö; muilla 

sen lisäksi valkoinen palmikkonauha. Yleisen tavan mukaisesti on 
kaikilla muistojuhlaan osallistuvilla sitäpaitsi pajukepit kädessä. 
Tarkastettuaan, että teltta, fanja ja mugde ovat asianmukaisessa 
kunnossa, samani alkaa etsiä kuolleen sielua johdattaakseen sen 
fanjaan. Aluksi hän päristelee rumpuaan hiljaa ja harvakseen, 
sitten yhä kovemmin ja nopeammin säestäen täten lauluaan, jossa 
hän pyytää haltioiltaan (seon) apua. Samalla hän on näkevinään 
nämä haltiat ja kuulevinaan niiden vastaukset. Kaikki läsnäolevat 
seuraavat tarkoin samanin eleitä ja toimia tämän vaipuessa ikään¬ 
kuin horrostilaan, josta taas virkoaa ja alkaa hyppiä ja loitsia yhä 
edelleen sielua etsien. Vihdoin hän äännähtää iloisesti, tekee kä¬ 
sillään tavoittavan liikkeen ja saa muut uskomaan, että hänen on 
onnistunut pyydystää sielu. Milloin sielu vaellusretkillään on va¬ 
hingoittunut tai sairastunut, on se vielä parannettava, ennenkuin 
samani johtaa sen fanjaan. Kun sielu, joka näin ollen saattaa pie¬ 
luksesta poistua, on saatettu siihen takaisin, alkavat naiset kantaa 
ruokia fanjan eteen. Myös noita tarjoo sille viinaa sanomalla: »Juo 
viinaa ja iloitse kanssamme!» Lisäksi tarjotaan /an/alle vain tavallista 
vettä. Ruoan tähteet ja samoin mugde-nukke poltetaan lopuksi 
nuotiossa, mutta fanja itse viedään asuntoon takaisin. 27 

Samat menot toistuvat myös viimeistä muistojuhlaa, kazalauria 
vietettäessä. Kerrotaan, että kun samania käydään kutsumassa ja 
hänelle tällöin tarjotaan viinaa, hän kastaa ensiksi etusormensa 
juomaan ja pirskoittaa sillä vasemman käden yli muutamia pisaroita 
haltioilleen (seon) uhriksi. Samalla noita pukeutuu varustuksiinsa, 
ottaa rummun käteensä ja anoo haltioittensa apua. Kun hän sitten 
saapuu kuolintaloon, istuutuu hän aluksi fanjan viereen, kunnes 
fanja kuitenkin pian kannetaan samaten rakennettuun telttaan kuin 
nimganin aikana, jolloin taas sen kummankin oviaukon eteen sytyte¬ 
tään tuli. Lisäksi valmistetaan nukke, mugde , joka vainajan pukuun 
puettuna asetetaan fanjan viereen joen suuntaan, jalat alajuoksuun 
päin. Kun samani ensiksi täydessä asussaan on rumpua päristämällä 
karkoittanut telttaan mahdollisesti hiipineet pahat henget, alkaa hän 
etsiä sielua, joka tuon tuostakin voi poistua pieluksesta. Loitsiessaan 
hän kertoo haltioistaan ja manalanmatkan vaaroista, lyö rumpuaan, 
tanssii ja huutaa juosten myös teltan ympärillä. Apulaiset rientävät 
hänen perässään pitäen kiinni hänen pitkän vyönsä päistä. Vihdoin 
samani saa sielun käteensä ja vie sen telttaan. Sen jälkeen hän tutkii, 
onko löydetty olento todella vainajan »sielu», kysyen omaisilta, so¬ 
veltuvatko ne ja ne sielun ominaisuudet juuri vainajaan. Todettuaan, 
että löydetty sielu on oikea, asettaa hän sen fanjaan. Tämä tapahtuu 
siten, että samani asettuu polvilleen fanjan eteen, panee kätensä 

sen päälle ja puhaltaa siihen käsiensä yli. Milloin sielu on vahingoit¬ 
tunut vaelluksensa aikana, —- pahat henget saattavat näet lei¬ 
kata siltä korvan, puhkaista silmän ym. — on samanin parannet¬ 
tava se loitsimalla. Arpomalla hän vielä tutkii, onko vainajan sielu 
todella tervehtynyt. Sen jälkeen alkaa kuolleen kestitseminen, ja 
muutkin nauttivat muistajaisruokia ja -juomia myöhään yöhön. 
Samalla pyritään vainajaa ilahduttamaan. Lopuksi samani heit¬ 
tää ruoan ja viinan tähteet tuleen, naiset tekevät telttaan vuoteen 
ja asettavat siihen fanjan ja mugde n. Paneutuen polvilleen vuoteen 
viereen samani puhuttelee fanjaa , kehoittaa sitä nukkumaan ja le¬ 
vittää peitteen vuoteen yli. Samalla sekä noita että joku omaisista 
asettuu telttaan levolle. 

Seuraavana päivänä samani pukeutuu jälleen virka-asuunsa ja 
ryhtyy rumpua päristellen herättämään vainajan nukkuvaa sielua. 
Pielus ja kuva otetaan sitten verhon alta esille, naiset valmistavat 
uusia ruokia, ja kestitseminen ja ilonpito jatkuu. Osa ruokia pan¬ 
naan myös palaviin nuotioihin. Illan tullen fanja asetetaan taas 
levolle kuten edellisenä iltana. Näin tätä juhlaa vietetään joskus 
useitakin päiviä, kunnes viimeisten muistajaisten tärkein toimitus, 
vainajan tuonelaan saattaminen, on jäljellä. Tällöin samani aloit¬ 
taa laulunsa jo aamulla ja herätettyään fanjan nauttimaan kesti¬ 
tystä puhuttelee sitä kehoittaen sitä syömään tarpeeksi, mutta va¬ 
roittaa liiallisesta viinan viljelystä, juopuneen kun on vaikea sel¬ 
viytyä manalanmatkan vaaroista. Kestitystä jatkuu sitten aina 
iltaan asti. Vasta auringon laskettua alkavat vainajan saattajaiset. 

Tähän tärkeään toimitukseen ryhtyessään samani ensiksi vain 
laulaa ja tanssii, sitten hän piirtää hiilellä piiruja kasvoihinsa — 
turvautuen siis samaan suojakeinoon kuin altailaiset — ja alkaa 
ankarasti rummuttamalla kutsua haltioita avukseen. Pyytäessään, 
että haltiat asettuisivat häneen, noita samalla aukoo suutaan 
ikäänkuin nielläkseen ne. Sitten hän heiluttelee päätään, hyppii ja 
jäljittelee niiden eläinten ja lintujen eleitä ja ääniä, jommoisina haltiat 
(seonit) näyttäytyvät. Pyydettyään näitä vielä osoittamaan hänelle 
tietä tuonelaan (buni) hän lähestyy erikoista vartavasten pysty¬ 
tettyä porraspuuta ja nousee sen ylimmälle portaalle ikäänkuin 
ympäristöä tähyilemään. Silmiään varjostaen hän samalla tarkastaa 
tuonelan tietä. Tällöin samani voi nähdä muitakin salattuja asioita, 
joita häneltä udellaan. Tiedustellaanpa häneltä sitäkin, milloin 
Amur jäätyy, miten luminen talvi tulee olemaan, saadaanko paljon 
kaloja tai metsänriistaa ym. Tuo portailla varustettu puu, joka 
saattaa tarkoittaa maailmanpuuta, on siis jonkinlainen tietäjän 
näkötorni. 

Kuvat 39 ja 40. Buth&u ja koori, goldisamanin avustajat tuonelanmatkalla. 

Simkevitsin mukaan. 

Palattuaan takaisin telttaan samani asettuu jälleen fanjan eteen, 
ja omaiset kehoittavat. häntä lähtemään »sielun» kera matkalle. 
Nyt samani kutsuu butstsua ja kooria avukseen. Edellinen on yksijal¬ 
kaisen, siivillä varustetun ihmisen muotoinen; jälkimmäinen taas on 
pitkäkaulaisen linnun hahmoinen. Kummastakin tehdään puinen 
kuva, jonka vartaloa peittää nuoren metsäkauriin nahka (kuvat 39 
ja 40). Menojen aikana butstsu riippuu tavallisesti pystysuorassa 
asennossa, koori vaakasuorassa. Samassa asennossa niiden selite¬ 
tään liikkuvan myös saattaessaan samania tuonelan matkalla. 
Lisäksi huomautetaan, että etenkin /coori-lintu on sielua tuonelaan 
saatettaessa aivan välttämätön, sillä sen avutta ei samani miten¬ 
kään voi ainakaan palata tuonelasta. Matkansa vaikeimman osan 
noita suorittaakin juuri mainitun linnun selässä. 

Kauan ja uuvuksiin asti loitsittuaan ja tanssittuaan samani vih¬ 
doin istuutuu narttaa esittävän laudan peräpuoleen kasvot länttä 
kohti. Kun laudalle on vielä asetettu farija, mugde. ja ruokavasu, 
noita huutaa haltioilleen ja pyytää niitä kiireesti valjastamaan koirat 
nartan eteen. Vielä hän kehoittaa »orjaa» istuutumaan hänen sel¬ 
känsä taakse. Sitten hän kirkaisee koirille kiihoittaen näitä juoksuun. 
Kaikki matkan vaiheet ja vaikeudet, samoinkuin puhelut vainajan 
ja »orjan» kera, kuvastuvat samanin lauluista, eleistä ja äännähdyk- 
sistä. Samalla hän kertoo läsnäoleville, mitä hän näkee, kuulee tai 
kokee. 28 

Simkevits huomauttaa, että koira valjakolla ajavat tuonelaan 
vain Amurin goldit, kun taas pohjoisempana asuvat matkustavat 

sinne poron selässä. 21 Joskus on matkassa yhdeksänkin poroa, joista 
kahdeksan kantaa vainajan tavaroita. Yhdeksännen selässä istuu 
vainaja itse. Kun lisäksi uskotaan, että samani on tämän poron 
»sieluna», on ymmärrettävää, että poro kuollutta kuljettaessaan 
karttaa kaikkia vaaranalaisia paikkoja. 30 

Samanin saavuttua seurueineen tuonelaan henget tulevat häntä 
vastaan uteliaina kysellen, mistä hän on kotoisin, kutka ovat 
hänet lähettäneet, kuka on uusi tulokas ym. Samani ei tietenkään 
ilmoita oikeata nimeään eikä myöskään elossa olevien nimiä. Jätet- 
tyään sielun ennenkuolleiden sukulaisten huostaan noita lähtee 
paluumatkalle, jonka vaikeuksista ja vaaroista hän selviytyy koorin 
ja butstsun avulla. Koiravaljakkoa hän käyttää kulkuvälineenä vain 
alkumatkalla mennen ja loppumatkalla tullen. Kun noita vihdoin 
on palannut tältä merkilliseltä retkeltään, ryhtyvät omaiset tiedus¬ 
telemaan, miten matka onnistui, millaista oli olo tuonelassa, miten 
»sielu» siellä otettiin vastaan jne. Kaikkea tätä samani kuvailee 
kuulijoilleen mainiten mm., että sille tai tälle lähetettiin tuonelasta 
terveiset, jopa lahjojakin, esim. soopeli, mikä merkitsee sitä, että 
asianomainen saa sen pyydystämään mennessään. Muistajaismeno- 
jen päätyttyä samani heittää sekä fanjan että rnugden tuleen. Tuleen 
heitetään myös kuolleelle varattu ruokavasu. Samalla noidan apu¬ 
laiset tekevät ruohosta köyden, jonka toiseen päähän noita tarttuu, 
toiseen vainajan sukulaiset. Pitäessään sitä nuotion yläpuolella, 
samani katkaisee köyden, jolloin molemmat päät heitetään tuleen, 
tahi tuleen heitetään vain toinen pää, mutta toinen leikataan pa¬ 
lasiksi ja viskataan länttä kohti. Tämä merkitsee vainajaa ja omai¬ 
sia yhdistävien siteiden lopullista katkeamista. Tähän päättyvätkin 
omaisten velvollisuudet; sen enempää ei kuollut voi heiltä vaatia. 31 

Lopatin huomauttaa, että mugde (kuva) tehdään vain havain¬ 
nollisuuden vuoksi ja että sillä tarkoitetaan vainajaa. Samalla hän 
mainitsee, että kestitseminen ja palvominen kohdistuvat paitsi 
fanja&n ja sen edessä seisovaan ajami-fonjalkoon, joka edellisen mu¬ 
kana kannetaan telttaankin, myös tuohon mugfde-kuvaan. 32 Epäile¬ 
mättä on Lopatin oikeassa olettaessaan, että fanja ja mugde edusta¬ 
vat kumpikin vainajaa, kun taas ajami-f on jatko on jonkinlainen kuol¬ 
leiden suojelushaltia. Mutta jos goldeilla näin ollen on samalla ker¬ 
taa kaksi vainajan edustajaa, kuva ja pielus, voidaan kysyä, kumpi 
niistä lienee alkuperäisempi. 

Tätä kysymystä pohdittaessa on huomattava, että kuva tehdään 
aina uudelleen kutakin muistajaistilaisuutta varten, kun taas pie¬ 
lusta säilytetään koko surua jän yli viimeisiin muistajaisiin asti. 
Onko viimeksimainittu tapa ollut yleinen myös läntisillä tungusi- 

heimoilla on tuntematonta, mutta 
ainakin Irtysin ostjakit asettavat 
muistajaisia viettäessään makuusi- 
jalle pieluksen, jonka Patkanov sa¬ 
noo edustavan vainajaa. 33 Kuvan 
(mugde) tekevät Turuhanskin piirin 
tungusit kuolleesta vasta silloin, kun 
samanin on johdatettava sielu pois 
elävien ilmoilta. Tällöin vainajan 
kuva kiinnitetään, kuten oheisesta 
piirroksesta näkyy, puusta tehtyyn, 
irollon nimiseen laitteeseen (kuva 41). 

Valitettavasti en tungusien kanssa 
asiasta keskustellessani päässyt selville siitä, mitä tuo iVoZ/on-laite 
oikeastaan esittää. 

Tilapäisiä, vain määrättyä toimitusta varten tehtyjä puukuvia 
ovat lappalaisetkin käyttäneet mm. vainajille uhratessaan. Näitä ei 
tietenkään sovi sekoittaa varsinaisiin kuolinnukkeihin, joita säily¬ 
tetään vainajan kodissa koko muistajaisajan. Tällaisia kuolin- 
nukkeja, jommoisia tunnemme pohjois-ostjakeilta ja näiden naa¬ 
puruudessa eläviltä samojedeilta, näyttää olleen myös kirgiseillä. 
Ainakin Potanin kertoo, että kirgisivaimo tekee miehensä kuoltua 
tästä nuken, jonka ääressä hän istuu ja itkee määräajat ja jonka 
hän illan tullen asettaa viereensä vuoteeseen. 34 Jakuttien vainajain- 
palvontaa esittäessään Priklonskij sanoo, että nämä veistävät lapsen 
kuoltua lehmän tai hevosen kavioluusta nuken, jonka pukevat 
kalliiseen nahkaan ja koristavat hopeahelyillä. Kuvan eteen pan¬ 
naan vielä ruokia, joita vaihdetaan joka päivä. Näin on nukkeen 
asettunutta kuolleen lapsen henkeä lyyliteltävä, jottei se tuottaisi 
onnettomuutta. Siitä vapautuakseen jakutit vihdoin vievät nuken 
johonkin puunkoloon ja' uhraavat sille teuraan. 35 Vanhemmissa 
lähteissä puhutaan vain pienten tyttölasten muiston kunnioittami¬ 
sesta mainitulla tavalla. 36 Epävarmaa on kuitenkin, koskeeko tämä 
perinnäistieto todella yleistä kuolinnuken tekoa. Erään vanhan 
tiedon mukaan, jonka Banzarov mainitsee, oli mongoleilla tapana, 
että kun joku rakastettu henkilö kuoli, tämän pojat ja tyttäret sekä 
vanhemmat ja nuoremmat veljet tekivät vainajan muotoisen kuvan 
ja säilyttivät sitä asunnossaan. Nuken eteen he asettivat aina ensim¬ 
mäiset ruoka-annokset sekä suutelivat ja palvoivat sitä sanoen: 
»Tämä on sen ja sen omaisemme kuva.» 37 Epäselvää on, tarkoit¬ 
taako tämäkään tiedonanto varsinaista kuolinnukkea, joka muis- 
tajaiskauden päätyttyä hävitetään, vaiko sellaista erikoisvainajasta 



sielun pois elävien ilmoilta tungu¬ 
sit sitovat vainajan kuvan irollon- 

valmistettua haltianukkea, joka jää jälkipolvenkin palvonnan koh¬ 
teeksi. Viittauksena siihen, että mongoleilla kuitenkin olisi ollut 
myös kuolinnukkeja, saattavat olla ne paperikuvat, jotka viimei¬ 
senä muistopäivänä poltetaan. Tällaisen tavan vanhuutta arvos¬ 
teltaessa on muistettava, että tsuktsitkin leikkaavat nahkasta vai¬ 
najan kuvan, jota he aterioidessaan voitelevat rasvalla ja verellä 
ja jonka he myöhemmin polttavat asianomaisen haudalla. 38 

Yleisempi tapa kuin kuolinnuken teko on kuitenkin vainajan 
vaatteiden tai muiden tälle kuuluneiden esineiden säilyttäminen vii¬ 
meisiin muistajaisiin asti. Jälkimmäinen tapa lienee myös varhais- 
kantaisempi. Varsinkin vainajan pukua on pidetty tämän edusta¬ 
jana. Sen vuoksi kirgisivaimo, kuten Radloff kertoo, istuu jurtassa 
itkien seitsemän päivää ja esittää pitkiä valituslauluja miesvainajan 
vaatteiden edessä. 39 Kuolleen puku, josta luovutaan vasta muis- 
tajaisajan kuluttua, näyttelee erikoista osaa myös tsuvassien ynnä 
monien muiden kansain muistajaismenoissa. 


TUONELA. 

Millaiseksi Altain suvun kansat ovat kuvitelleet kuoleman- 
takaista elämää, ilmenee jo hautaamismenoista. Kun vainaja va¬ 
rustetaan vaatteilla ja ruokavaroilla, kun hän saa mukaansa talous- 
esineitä, aseita, työ- ja kulkuvälineitä, jopa kotieläimiäkin, on selvää, 
että hänen on uskottu tarvitsevan tätä kaikkea toisessa maailmassa. 
Potanin sanoo altailaisten kuvittelevan, että tuonpuoleisessa maail¬ 
massa eletään aivan kuin täällä: kylvetään viljaa, hoidetaan karjaa, 
juodaan viinaa ja syödään naudanlihaa. 1 Muudan Abakanin tatari 
näki sairautensa aikana kuolleitten omaistensa vanhanaikaiset 
jurtat ja pukimet. 2 Burjatit selittävät, että vainajilla on ruokaa, 
vaatteita ym. sikäli, kuin jälkeenjääneet ovat heille niitä varanneet 
ja että kuollut varallisuussuhteista riippuen vaeltaa toisessa maail¬ 
massa joko jalan, hevosella ratsastaen tahi vaunuissa ajaen. 
Vainajat viettävät siellä häitäkin ja muita iloisia juhlia. 3 Marco 
Polo kertoo mongoleista, että jos jonkun poika ja toisen tytär ovat 
menneet manalle, voivat vanhemmat naittaa nämä vielä kuoleman 
jälkeen. Tällöin he piirtävät paperille vainajain hahmot sekä he¬ 
vosten ja muiden eläinten ynnä erilaisten pukujen, talouskalujen ja 
rahojen kuvia ja polttavat ne kirjoittamansa avioliittosopimuksen 

kera. Näin menetellen he uskovat, että vainajat saavat tulen väli¬ 
tyksellä myötäjäisensä ja että he todella menevät toisessa maail¬ 
massa naimisiin keskenään. Sen jälkeen katsovat kuolleiden van¬ 
hemmat olevansa sukulaisia aivan kuin, jos heidän lastensa häät 
olisi vietetty jo näiden elämän aikana. 4 Telcutit uskovat, että 
henkilö, joka on nainut lesken, jää tuonelassa aviopuolisoa vaille, 
sillä leski yhtyy siellä edelliseen aviokumppaniinsa. 5 

Lisäksi uskotaan, että kukin toimii tuonelassa juuri sillä alalla, 
jota hän on elämänsä aikana harrastanut. Niinpä samani-vainaja, 
joka saa mukanaan kaikki noidan varustukset, jatkaa tuolla yhä 
edelleen tärkeätä tointaan. Eikä burjattilainen käsityöläinenkään 
unohda taitoaan: kirjuri käyttää vielä manalle mentyään kynäänsä 
yhtä taitavasti kuin neulojatar neulaansa. Etevien ihmisten sanotaan 
kuolevan muita aikaisemmin sen vuoksi, että manalan ruhtinas tar¬ 
vitsee heidän apuaan. 6 Tungusit asuvat tuonelassa tuohiteltoissa, 
metsästävät ja kalastavat sekä paimentavat poroja sikäläisissä 
suurissa metsissä. 

Goldien vastaava käsitys kuvastuu mm. niistä menoista ja 
lauluista, joita samani esittää saattaessaan kuolleen sielua tuon¬ 
puoleiseen maailmaan (buni). Tuonelan matkan vaikeuksia ja vaa¬ 
roja esittäessään samani puhuu useasta eri paikasta, joilla on omat 
nimensä ja joiden kautta tie tuonelaan kulkee. Aluksi tämä tie on 
yhteinen kaikille, kunnes saavutaan kohtaan, josta haarautuu yhtä 
monta polkua kuin on goldisukua. Vaivalloisinta on meno virran yli, 
jonka takana tuonelan kuvitellaan sijaitsevan. Ainoastaan kyvykäs 
ja luotettava noita voi saattaa sielun onnellisesti toiselle rannalle. 
Vihdoin saavutaan seuduille, missä jo huomaa asutuksen merkkejä, 
taitettuja oksia, pilkottuja puita, lastuja, jalanjälkiä ym., josta voi¬ 
daan päättää, ettei kuolleiden kylä enää ole kaukana. Aikaapa kuu¬ 
lua koirien haukuntaakin, kunnes silmä jo erottaa nousevat savut, 
majat ja porot. 7 

Tuonelan tiet haarautuvat sen vuoksi, että goldien manalassa 
on kullakin suvulla oma asuinpaikkansa. Sanotaan, että matka 
toisen suvun tuonelaan on pitempi tai hankalampi kuin toisen, 
maasto kun toisaalla vuorineen ja jyrkänteineen, tiheine metsineen 
ja upottavine soineen on paljoa vaikeampaa kulkea kuin toisaalla. 
Matka tuonelaan suoritetaan myös eri tavalla, toiset ajavat sinne 
koira valjakolla, toiset ratsastavat poron selässä. Nämä tuonelan mai¬ 
semat ja olot kuvastavat ilmeisesti maanpäällisiä maisemia ja oloja, 
jotka eri seuduilla tietenkin ovat erilaisia. Elämää tuonelassa kuvi¬ 
tellaan kuitenkin melko hyväksi, siellä on Tiistaisia metsiä ja kalaisia 
jokia, ja pyynti on riistan runsauden vuoksi helppoa ja hauskaa. 8 

Tällainen näyttää alunperin olleen jakuttienkin tuonela, jonka 
Trostsanskij sanoo sijaitsevan »alhaalla». Muudan metsämies, joka 
eksyi sinne ajaessaan takaa hirveä, näki siellä jakutin näköisiä ja 
jakuttia puhuvia ihmisiä, mutta ne esiintyivät, samoin kuin niiden 
jurtat ja karjat, pienoiskoossa, vieläpä puutkin olivat täällä perin 
pieniä. 9 Käsitys, että henkiolennot ovat pienikokoisia, on 
muistiinpantu useilta Euraasian kansoilta. Pripuzov kertoo lisäksi, 
että jakuttienkin manalassa henget edustavat eri sukuja ja että sinne 
on matkattava vesitse. 10 Jakuttien taruissa henkien olinpaikka si¬ 
joitetaan tavallisesti kauaksi pohjoiseen, 11 jota ilmansuuntaa kohti 
kuljettaessa sanotaan mentävän »alaspäin». Tällainen kuvittelu, 
jonka kohtaamme paitsi Lenan myös Jenisein ja Obin laaksossa, 
johtunee siitä, että nämä suuret virrat purkavat tuolle ilmansuun¬ 
nalle vetensä. Mutta muutenkin soveltuu pohjoinen eli yön ilman¬ 
suunta varsin hyvin tuonelankuvitelmiin. Turuhanskin piirin tun- 
gusit selittävät, että jos teltan ovi, joka yleensä suunnataan päi¬ 
vään päin, tehtäisiin pohjoisen eli yön puolelle, kävisivät kuolleet 
tuon tuostakin omaisiaan ahdistamassa. Vielä toinenkin ilman¬ 
suunta, nim. länsi, on vainajille omistettu. Sitä noudatetaan var¬ 
sinkin, milloin kuolleille toimitetaan uhreja. 

Pohjois-Siperian kansain varhaiskantaisia uskomuksia valaisevat 
lisäksi mm. jukagirien käsitykset. Hekin kuvittelevat kuolleiden 
asuvan toisessa maailmassa suvuttain ja yleensä samanlaisissa ma¬ 
joissa kuin maan päällä. Tuonelassa joutuu kukin ennenkuolleiden 
sukulaistensa keskuuteen, jotka samalla toimivat elossa olevien 
omaistensa suojelushaltioina. Samaninlauluista päättäen on juka- 
girienkin tuonela veden takana, missä vainajat, jotka itse ovat 
varjo-olentoja, pyydystävät eläinten »varjoja». 12 

Tuota varjojen maailmaa eivät turkinsukuiset kansat yleen¬ 
sä nimitä maanlaiseksi maailmaksi, vaan »toiseksi maailmaksi» 
(jak. atgu doidu ) tai »toiseksi maaksi» (alt. oi jär tai paska jär). 13 
Tuonelan omituisuutena mainitaan, että vaikka elämä jatkuu siellä 
samaan tapaan kuin täällä, kaikki kuitenkin näyttää olevan toisin. 
Varsin kiintoisa on tässä suhteessa Schrenkin kuvaus oltsien tuone¬ 
lasta (bun), jossa asuu erilaisia kansoja aivan kuin maan päällä ja 
jossa jokainen heimo ja perhekunta asuu yhdessä. Siellä loista¬ 
vat myös aurinko, kuu ja tähdet. Siellä juoksee Amurvirta ja siellä 
on vuoria kuten oltsien kotimaassa. Lisäksi ovat eläimet ja kasvit 
siellä samat kuin maan päällä. Ero on vain siinä, että kaikki on siellä 
päinvastoin kuin täällä. Kun täällä on päivä, on siellä yö, jolloin 
henget nukkuvat. Kun täällä on kesä, on siellä talvi ja päinvastoin. 
Kun siellä saadaan paljon karhuja ja kalaa, saadaan niitä täällä 

vähän. Schrenk huomauttaa samalla, ettei tämä tuonela oltsien 
käsityksen mukaan ole maan sisässä. 14 

Esimerkkejä siitä, että tuonpuoleisessa maailmassa 
kaiken on kuviteltu olevan päinvastoin kuin 
täällä, tapaamme muiltakin Altain suvun kansoilta. Niinpä 
beltirit, jotka hautajaisia viettäessään asettavat viinapullon ja 
myös suitset, milloin hevonen uhrataan, vainajan vasempaan 
käteen, selittävät näin menettelevänsä sen vuoksi, että »vasen 
käsi on toisessa maailmassa oikea». 15 Samanlaisia esimerkkejä 
tavataan myös vanhoista hautalöydöistä. Kuvatessaan tunte¬ 
mattoman sankarin hautaa, joka on kaivettu esiin Koillis-Venä- 
jällä sijaitsevan Ananjinon kalmistosta, J. R. Aspelin mainit¬ 
see, mitenkä miehellä, jolla oli suippuinen lakki päässä ja me- 
tallikoristeinen väljä rengas kaulassa, oli tikari oikealla puolella. 16 
Tutkittuaan samasta kalmistosta löydettyä kiveen kaiverrettua 
miehenkuvaa Hudjakov kertoo kummastellen, että tälläkin oli tikari 
oikealla kupeella, vaikka »kaikilla kansoilla on ollut tapana kantaa 
asetta vasemmalla puolella». Samalla hän huomauttaa, että tsuvassit 
ovat meidän päiviimme asti säilyttäneet tuon muinaisen tavan pu¬ 
kiessaan kuolleet toisin kuin elävät: »vainajan puku napitetaan va- 
vasemmalle eikä oikealle kuten elossa olevien, puukko sidotaan vai¬ 
najan vyöhön oikealle puolelle jne. Miekan tai tikarin ripustaminen 
kuolleen oikealle kupeelle johtuu epäilemättä käsityksestä, että vai¬ 
naja on vasenkätinen. 

Hyvin yleinen on käsitys, että meidän päiväämme vastaa tuo¬ 
nelan yö ja meidän yötämme tuonelan päivä. Sen vuoksi kuollei¬ 
den uskotaan liikkuvan yöllä, ja sen vuoksi on myös 
kuolleiden muistojuhlia vietettävä yöllä. Kuten oltsit kuvittelevat 
mm. sojotit, että erikoinen aurinko ja kuu paistavat tuonelassa. 18 
Lehtisalon mukaan aurinko nousee samojedien tuonelassa lännestä 
ja laskee itään. Yleensä kuolleiden ilmansuunta onkin länsi, kun 
elossaolevien on itä. Onpa sellainenkin käsitys olemassa, että tuon- 
puolen joet, jotka kuvastavat maanpäällisiä jokia, juoksevat päin¬ 
vastaiseen suuntaan kuin täällä. Tällaista takaperoisuutta osoittaa 
myös kasak-kirgisien tapa, jotka kuolleelle omistetun hevosen sel¬ 
kään panevat satulan takaperin. 19 

Katanov huomauttaa beltirien uskovan lisäksi, että se, mikä 
täällä näyttää olevan ylösalaisin, on tuolla oi¬ 
kein päin. 29 Siitä kai johtuu, että vainajalle varatut veneet, 
työkalut, astiat y.m. asetetaan haudalle tavallisesti ylösalaisin. 
Ostjakeistakin Karjalainen sanoo, että »kattila ja lautanen 
asetetaan alassuin hautaan». Yleensä näyttää se, mikä elävien 

mailla on ylöspäin, olevan kuolleiden mailla alaspäin. Lehtisalon 
mukaan kulkevat ihmisetkin jurakkien maanalaisessa maailmassa, 
joka täydellisesti vastaa maanpäällistä, jalat meidän jalkojamme 
vastaan; myös puiden latvat ja asumusten katot ovat siellä alas¬ 
päin meikäläisten silmillä katsottuna. Samanlaisen käsityksen 
olen tavannut Jenisei-ostjakeilta. Ja sellaiseksi ovat lappalaiset- 
kin manalaa kuvitelleet. Niinpä Lundius mainitsee kuvauksessaan 
»Descriptio Lapponiae» (s. 6) lappalaisnoidan kertoneen, kun 
tämä heräsi tainnostilasta, että »maan alla on kansa, joka kulkee 
jalat meidän jalkojamme vastaan». Kun lisäksi maanalaisen 
maiseman uskotaan metsineen, vuorineen, jokineen ja järvineen 
kohta kohdalta kuvastavan maanpäällistä, on selvää, että tuo toi¬ 
nen maailma tällöin on tämän maailman peili¬ 
kuva. Eräässä tutkielmassani olen osoittanut, että yllämainitut 
manalan omituisuudet näyttävät alunperin pohjautuvan veden 
kuvahaisesta johtuviin huomioihin. 21 Todennäköisesti 
tähän perustuu myös käsitys, että tuonela on »alhaalla» ja veden 
takana. 

Tällaiseen peilikuvaan soveltuu vielä Siperian tatarien käsitys, 
että maan yläpuolella olevilla taivaankerroksilla on vastineensa 
maanalaisessa maailmassa. Altailaisten maailmankuvaa esittäessään 
Radloff tosin sanoo, että »seitsemäntoista ylintä kerrosta muodostaa 
taivaan, valon valtakunnan, ja seitsemän tai yhdeksän (alinta 
kerrosta) muodostaa manalan, pimeyden valtakunnan.» 22 Kuiten¬ 
kin on syytä olettaa, että näitä kerroksia on alunperin ollut yhtä 
monta maan ylä- ja alapuolella ja että maan alla sijaitsevien 
kerrosten lukumäärä edustaa alkuperäisempää kantaa. Altain ta- 
tarit puhuvatkin toisin paikoin myös seitsemästä tai yhdeksästä 
taivaankerroksesta. Ilmeisesti tatareilta on monikerroksinen manala 
tarttunut myös Yasjuganin ostjakkien maailmankuvaan. Kun 
sikäläinen noita lähtee Maan-eukon luo, on hänen näet kuljettava 
»seitsemän maanalaisen kerroksen läpi, joissa jokaisessa asuu Maan- 
eukon vartia». 23 Seitsemän, toisen käsityksen mukaan yhdeksän 
kerrosta, jotka vesi erottaa toisistaan, on vielä Turuhanskin piirin 
samojedienkin manalassa. 24 Saman uskon merkkejä on lisäksi 
tavattu Jenisei-ostjakeilta, jotka, kuten Anutsin huomauttaa, se¬ 
littävät, että maan alla on jättiläisluola, jonka kattona on ihmisten 
asuma maa ja jossa on seitsemän osastoa yksi toistaan alempana. 25 
Eräät Siperian tatariheimot, kuten beltirit, kargintsit, karagassit 
ja sojotit, puhuvat vain kolmesta manalan kerroksesta, mikä edel¬ 
lyttää yhtä monta taivaankerrosta. 26 

Epäilemättä nämä manalan kerrokset, joita eivät tungusit tunne 
ja joita eivät jakuttejakaan koskevat lähteet mainitse, ovat Siperian 
tatareilla vieras- ja myöhäisperäisiä. 

Altailaiset puhuvat myös erikoisesta manalan haltiasta, 
joka lähettää tauteja ihmisiin ja eläimiin ja joka kerää kuolleet 
luokseen. Tätä ankaraa ukkoa, jolla on atleetin ruumis, sysimustat 
silmät ja polviin asti ulottuva parta, nimitetään nimellä ärlik. 
Tavallisessa puheessa ei tätä nimeä kuitenkaan mainita, vaan sen 
asemesta käytetään salanimiä, kuten kara nämä ('musta n.’). 
Ärlikin sanotaan laskevan manalan vesiä melatta mustassa ve¬ 
neessä tai ratsastavan mustan härän selässä 
kasvot käännettyinä taaksepäin. Ruoskan ase¬ 
mesta on hänellä kädessään käärme tai kuunmuotoinen kirves. 
Hänen synkkä palatsinsa (örgö) sijaitsee paikassa, missä yhdeksän 
jokea yhtyy Toibodym nimiseksi virraksi. Tämän virran yli, joka 
on täynnä ihmisten kyyneleitä, johtaa jouhenkapea silta, ja jos joku 
kuolleista yrittää paeta tuota jouhisiltaa myöten, horjahtaa hän 
ja putoaa veteen. Tällöin aallot heittävät hänet takaisin tuonelan- 
ruhtinaan rannalle. Toibodym-virrassa oleskelee kauheita vesi- 
hirviöitä, jutpalar, vartioiden ärlikin palatsia. Toisen kuvittelun 
mukaan ärlikin palatsi sijaitsee »rikkaan meren» (bai-tängis) ran¬ 
nalla. 27 

Tie, joka johtaa ärlikin luo ja jota mm. samanit vaeltavat, kulkee 
erinäisten »esteiden» (pudak) kautta. 28 Millaisia nämä »esteet» 
oikeastaan ovat, ei käy ilmi asiaa koskevista kuvauksista, mutta 
todennäköisesti ne vastaavat niitä »esteitä», joiden läpi samanin on 
tunkeuduttava matkallaan ylijumalan luo. Ainakin vasjuganilaisen 
ostjakkinoidan on vaellettava seitsemän maanalaisen kerroksen 
läpi, 29 mikä viittaa siihen, että meidän maailmamme on ollut 
maanalaisen esikuvana. Myös ärlikin seitsemän tai yhdeksän »poikaa» 
vastaa lukumäärältään taivaanjumalan poikia. Ensiksimainittuja, 
joita toisinaan sanotaan ärlikin »läheteiksi» (ältsizi) ja joiden nimet 
vaihtelevat eri seuduilla, johtavat henkien (körmös) levotonta 
laumaa, avustavat samania manalanmatkalla sekä toimivat tämän 
ja ärlikin välittäjinä. Ainoastaan etevimpien noitien uskotaan voivan 
lähestyä itse tuonelan ruhtinasta. Tavataanpa sekin käsitys, että 
ärlikin »pojat» suojelevat ihmisten asuntoja pahoilta hengiltä. Jo¬ 
kaisella suvulla (sök) kuuluu olevan yksi tai pari ärlikin »poikaa» 
oven vartiana, mikä osoittaa, että nuo tuonelan »lähetit» ovat se¬ 
kaantuneet eri sukujen suojelushaltioihin. 30 Vasjuganin ostjakeilla 
sitä vastoin »Maan-eukon vartiat» asuvat kukin erikoisessa manalan- 

t kerroksessa ollen siis eri taivaan- 

kerroksissa asuvien »vartioiden» 

koisemman huomion kohteena on 
ollut vain ensiksimainittu. Tästä 

ripustettu telttaan oven vasemmalle 

Kuva 42. Intialainen kuolemanruhti- manin toimivan aina, kun hän loit- 

tämänä. Griinvvedelin teoksesta. siessaan kääntyy arlikm puoleen. 

Ärlikistä itsestään ei tehdä kuvaa, 
mutta hänelle samoinkuin hänen pojilleenkin uhrataan mustia 
härkiä tai lehmiä. Anohin huomauttaa nimenomaan, ettei ärlikiUe 
uhrata hevosia. Uhripaikka sijaitsee tavallisesti kylän pohjois¬ 
puolella. 31 

Altain samanit puhuvat vielä ärlikin yhdeksästä — joskus vain 
kahdesta — tyttärestä, jotka näyttävät vastaavan taivaanjumalan 
yhdeksää tytärtä. Mikä niiden varsinaisena toimena on, on epäselvää. 
Niiden sanotaan ainoastaan leikkivän ja kisailevan sekä houkutte- 
levan luokseen manalanmatkalle lähteneitä samaneja ryöstääkseen 
näiltä ärlikiUe tarkoitetut uhrit. Loitsulauluissa niitä kuvataan 


mustakasvoisiksi ja mustatukkaisiksi irstailijoiksi, joilla on uhkeat 
ja suuret sukupuolielimet. Todennäköisesti samoja olentoja ovat 
pai-mättyrin, ärlikin pojan, yhdeksän tytärtä, joita samaninlauluissa 
verrataan mustiin käärmeisiin. 32 


Altain tatarien ärlikiä, jota rukouksissa sanotaan »ärlik- isäksi», 33 
vastaa Minusinskin tatarien irle-kän eli ilkän sekä burjattien ärlen- 
kän. 34 Potanin mainitsee, että Kuznetskin tatarit (teleutit) nimit¬ 
tävät ärlikiä myös Aatamiksi pitäen sitä ensimmäisenä ihmisenä. 35 
Epäilemättä tämä pelätty olento tarkoittaa kuitenkin alunperin 
intialaista Yamaa, joka ensimmäisenä vainajana on päässyt tuone¬ 
lan ruhtinaaksi ja joka lamalaisten kuvissa ratsastaa sinisen härän 
selässä. 36 Altailaisten käsitykselle, että ärlikin kasvot ovat suun¬ 
natut taaksepäin, tapaamme vastineen jo muinaisegyptiläisiltä, 
joiden taiteessa manalan lautturi istuu veneessään kasvot taakse¬ 
päin. Mahdollisesti samaa olentoa kuin ärlik tarkoittaa myös jakut- 

tien arsan-duolai, maanalaisen maailman herra. 37 Priklonskij ni¬ 
mittää jakuttien manalanruhtinasta, jonka seurueen muodostaa kah¬ 
deksan pääpaholaista, nimellä bukhar-dodar ja kertoo, että sekin 
samoinkuin ärlik ratsastaa härän selässä. 38 Kara-kirgisien arman , 
joka myös on pahojen henkien päällikkö ja joka lähettää tauteja, 
onnettomuutta, nälkävuosia ym., on sama kuin persialaisten Ahri- 
man. 39 Persialaista perua on myös yllämainittu tuonelan »silta». 

Lopatin sanoo goldeista, ettei näillä ole mitään käsitystä syn¬ 
nistä tai kuolemantakaisesta rangaistuksesta. 40 Samalla kannalla 
ovat alunperin olleet kaikkikin Altain suvun kansat. Poikkeuksen 
tekevät vielä nykyäänkin ainoastaan ne, jotka ovat joutuneet kos¬ 
ketuksiin vieraiden uskontojen kanssa. Onpa Baikalin takaisilta 
tunguseiltakin tavattu käsitys, että ihmisen sielu punnitaan kuo¬ 
leman jälkeen käyttämällä punnuksina valkoista ja mustaa kiveä. 
Jos valkoinen kivi on sielua kevyempi, pääsee vainaja taivaaseen, 
mutta jos musta kivi on sielua kevyempi, joutuu tämä manalaan. 
Täällä sielua rangaistaan siten, että se ensiksi heitetään hirvittävän 
kylmään, pimeään rotkoon ja sen jälkeen sammumattomaan tuleen. 41 
Tässä mainitun sielun punnitsemisen tunsivat jo muinaisegypti¬ 
läiset. Altailaisten käsityksiä esittäessään Radloff kertoo näiden ku- 
vittelevan, että syntisten sielut sullotaan manalassa kiehuvaan 
pihkapataan, 42 minkä uskon tapaamme mm. Volgan kansoilta. 
Kuten tunnettua, esiintyy tällaisia kansanomaisia käsityksiä sekä 
muhamedilaisten että kristittyjen keskuudessa. 

Tuonelan rangaistuksista puhutaan myös erinäisissä taruissa, 
joissa kuvataan manalassa käyneiden kokemuksia. Esimerkkinä 
sellaisista esitettäköön burjattilainen kertomus, jossa muudan san¬ 
kari, Mu-monto, lähtee isänsä asioissa maanalaiseen maailmaan. 
Sinne päästäkseen on hänen ensiksi mentävä suoraan pohjoista kohti. 
Matkallaan hän kohtaa suuren mustan kiven, nostaa sen paikoiltaan 
ja sanoo: »Tule tänne!» Silloin ilmestyy maassa olevasta aukosta 
repo, joka pyytää, että matkamies tarttuisi sen häntään. Tämän 
tehtyään Mu-monto kulkee ketun perässä yhä kauemmaksi manalan 
maille nähden tien varrella monia merkillisiä asioita. Eräällä pal¬ 
jaalla kalliolla on lihavia hevosia, kun taas rehevällä niityllä on 
kovin kurjannäköistä karjaa. Toisessa paikassa hän tapaa naisia, 
joiden suut on neulottu kiinni. Eräässä suuressa kiehuvaa tervaa 
sisältävässä padassa kiemurtelee virkamiehiä ja samaneja. Edelleen 
vaeltaessaan hän näkee miehiä, joiden kädet ja jalat ovat sidotut 
yhteen, ja naisia, jotka alastomina syleilevät pistäviä orjantappura¬ 
pensaita. Eräässä paikassa muudan vaimo, joka näyttää olevan 

köyhä, tulee hyvin toimeen, kun taas toinen, varakkaan näköinen 
näkee nälkää. Mu-monto saa samalla tietää näiden kohtalot. Köyhä 
vaimo on elämänsä aikana auttanut muita, sen vuoksi hän nyt voi 
hyvin, mutta tuo varakas vaimo on eläessään ollut kitsas ja kova- 
sydäminen, sen vuoksi hän nyt saa nähdä nälkää. Ne naiset, jotka 
syleilevät orjantappurapensaita, ovat elämänsä aikana olleet kevyt¬ 
mielisiä ja aviomiehilleen uskottomia. Ne miehet taas joiden kädet ja 
jalat ovat siteissä, ovat entisiä varkaita. Kiehuvaan tervapataan 
joutuneet ovat menetelleet toimissaan petollisesti. Naiset, joiden 
suut on neulottu kiinni, ovat eläessään valehdelleet ja levittäneet 
vääriä huhuja. Laihat hevoset rehevällä niityllä ovat sellaisia, joita 
niiden entiset isännät ovat hoitaneet niin huonosti, etteivät ne vie¬ 
läkään voi lihota, kun sitä vastoin nuo paljaalla kalliolla olevat he¬ 
voset pysyvät lihavina vain sen vuoksi, että niitä aikaisemmin on 
hoidettu hyvin. 43 

Samanlaisia kuvauksia sisältyy taruun, jonka Castren on muistiin¬ 
pannut Abakanin tatareilta ja jossa aluksi kerrotaan, mitenkä tuo¬ 
nelan ruhtinaan, irle-känin , tytär vaelsi maan päällä mustan ketun 
hahmossa aiheuttaen paljon pahaa. Kun muudan sankari, Komdei- 
mirgän, ketun houkuttelemana ryhtyi ajamaan sitä takaa, niin repo 
johdatti hänet harhaan, joten sankari taittoi jalkansa. Heti sen jäl¬ 
keen nousi maasta djilbegän niminen hirviö, jolla on yhdeksän päätä 
ja joka ratsastaa neljäkymmensarvisella härällä. Tämä hirviö katkaisi 
nyt sankarilta pään ja vei sen mukanaan manalaan. Kun sankarin 
sisar, Kubaiko, joka saapui itkeäkseen veljensä ruumiin ääressä, 
huomasi, että tältä puuttui pää, päätti hän lähteä etsimään sitä tuo¬ 
nelasta. Hirviön jälkiä seuraten hän vihdoin löysi aukon,'joka johti 
Irle-känin valtakuntaan. Sinne ratsastaessaan hän näki merkillisiä 
asioita. Ensiksi hän huomasi, miten muudan vaimo herkeämättä 
kaasi maitoa astiasta toiseen. Jonkun matkaa siitä oli hevonen si¬ 
dottu liekään hietikolle, jossa ei ollut ruohoa eikä vettä. Siitä huoli¬ 
matta hevonen oli hyvissä voimissa. Aivan lähellä oli muudan laiha 
hevonen vihreällä niityllä lähteen partaalla. Toisessa paikassa riitti 
ruumiin puolikas tukkimaan puron, kun taas toisaalla ei edes koko¬ 
nainen ruumis saattanut sitä tehdä. Ratsastaessaan edemmäksi 
Kubaiko saapui yhä syvemmälle maan alle. Vähitellen hän alkoi 
kuulla voimakkaita vasaran iskuja, kunnes hän näki, mitenkä 40 
miestä täällä takoi vasaroita, 40 valmisti sahoja ja yhtä monta teki 
pihtejä. Hirviön jälkiä seuraten tämä rohkea neito saapui vihdoin 
korkean vuoren alla juoksevan virran rannalle, missä oli Irle- 
känin suuri nelikymmennurkkainen kivitalo. Sisäänkäytävän 
edessä oli yhdeksän samasta kannosta kohoavaa lehtikuusta. Tämän 

puun luo, johon yhdeksän tuonelanruhtinasta oli sitonut hevosensa, 
jätti Kubaikokin ratsunsa. Samalla hän näki puussa seuraavan kir¬ 
joituksen: »Kun kudai (jumala) loi taivaan ja maan, luotiin myös 
tämä puu, ja tähän päivään asti ei yksikään ihminen eikä yksikään 
eläin ole saapunut elävänä sen luo.» Luettuaan nämä sanat sanka¬ 
ritar astui tuonelanruhtinaan asuntoon sulkien oven jälkeensä. 
Täällä oli pilkkopimeätä, joten tulija joutui eksyksiin tuntien vain, 
mitenkä näkymättömät kädet tarttuivat häneen, repivät hänen 
vaatteitaan ja ahdistivat häntä. Kun hän haparoiden yritti tarttua 
noihin kiusanhenkiin, ei hän voinut saada niitä käsiinsä, ne kun 
olivat ruumista vailla. Kauhuissaan Kubaiko vihdoin parkasi. Silloin 
avautui muudan ovi, josta valo virtasi huoneeseen, ja josta manalan- 
ruhtinaiden päämies (alaman) lähestyi neitoa. Nähtyään Kubaikon 
tuo kuitenkin kääntyi sanaa sanomatta takaisin, mutta sankaritar 
seurasi hänen jälkiään. Näin hän joutui kulkemaan monen tyhjän 
huoneen läpi, jotka vielä odottivat asujamia, kunnes hän saapui 
kammioihin, joissa oli ihmisenmuotoisia olentoja. Eräässä niistä 
hän näki vanhoja innokkaasti kehrääviä vaimoja ja toisessakin huo¬ 
neessa oli samanlaisia mutta työttöminä yrittäen niellä jotakin, jota 
eivät kuitenkaan saaneet kurkustaan alas. Kolmannessa huoneessa 
istuvilla keski-ikäisillä naisilla riippui kaulassa ja käsissä suuria 
kiviä, joita he eivät voineet liikuttaa. Neljännen huoneen miehet oli¬ 
vat kaulaan sidotusta silmukasta kiinnitetyt suuriin hirsiin. Vii¬ 
dennessä huoneessa oli puhkiammuttuja miehiä, jotka aseistettuina 
juoksivat ympäri huutaen ja valittaen. Samanlaista huutoa ja vali¬ 
tusta kuului kuudennestakin huoneesta, missä veitsillä varustetut 
miehet olivat vaikeasti vahingoittuneet. Seitsemännessä} riehui 
raivokkaita koiria ja näiden puremia yhtä raivokkaita hmisiä. 
Kahdeksannessa makasi miehiä ja vaimoja parittain peitteensä 
alla, mutta huolimatta siitä, että kunkin pariskunnan peitteet olivat 
valmistetut yhdeksästä lampaannahkasta, eivät ne silti riittäneet 
molempien verhoksi. Sen vuoksi nämä pariskunnat riitelivät peit¬ 
teestään lakkaamatta. Yhdeksännessä huoneessa taas avioparit 
lepäsivät rauhallisina peitteensä alla, joka vaikka se oli tehty 
vain yhdestä lampaannahkasta, riitti hyvin kummankin puolison 
verhoksi. Kymmenennessä huoneessa, joka oli suuri kuin aro, istui 
kahdeksan kuolemanruhtinasta ja piirin keskellä niiden päällikkö, 
Irle-kän. Kubaiko kumartui ruhtinaiden eteen ja tiedusteli, minkä 
vuoksi näiden palvelija, djilbegän , oli katkaissut hänen veljeltään 
pään ja vienyt sen mennessään. Tuonelanruhtinaat vastasivat, että 
tämä oli tapahtunut heidän käskystään, mutta samalla he lupasivat 
palauttaa pään, jos sankaritar voisi kiskoa maasta irti seitsensarvisen 

pukin, joka oli kasvanut maahan kiinni ja joka oli niin syvässä, että 
ainoastaan sarvet olivat näkyvissä. Muussa tapauksessa hän itsekin 
menettäisi päänsä. Kubaiko, joka oli luonteeltaan uljas ja rohkea, 
suostui tähän ehtoon. Silloin tuonelanruhtinaat ottivat hänet mu¬ 
kaansa ja näin hän kulki edelleen yhdeksän huoneen läpi, jotka 
olivat täynnä ihmisten päitä. Nähdessään niiden joukossa myös 
veljensä pään, Kubaiko purskahti itkuun. Kymmenennessä huo¬ 
neessa oli yllämainittu pukki maahan hautautuneena. Kubaiko sai 
nyt koetella voimiaan, ja jo kolmannella otteella oli pukki hänen 
hartioillaan. Kun tuonelanruhtinaat näkivät, miten mahtava san¬ 
karitar hän oli, jättivät he hänelle velivainajan pään sekä saattoivat 
hänet ennenmainitun lehtikuusen juurelle. 

Täällä Kubaiko nousi ratsunsa selkään pyydettyään tuonelan- 
ruhtinaita oppaakseen. Paluumatkalla hän tiedusteli kaiken sen tar¬ 
koitusta, mitä hän oli manalassa joutunut näkemään. Tuonelan¬ 
ruhtinaat suostuivatkin antamaan hänelle seuraavat tiedot: »Vanha 
vainio, jonka näit kaatavan maitoa astiasta toiseen, on elämär sä 
aikana antanut vierailleen vedellä sekoitettua maitoa ja rangais¬ 
tukseksi tästä rumasta teostaan täytyy hänen nyt erottaa vettä 
maidosta, jota rangaistusta hän saa kärsiä iankaikkisesti. Ruumiin 
puolikas, jonka näit tukkivan puron, ei kärsi rangaistusta. Se on 
kuulunut viisaalle miehelle, joka saattoi sulkea purot ja toteuttaa 
kaiken, minkä hän tahtoi. Nyt on puoli hänen ruumistaan täällä 
muistomerkkinä ohikulkeville siitä, että viisas mies voi jäseniäkin 
vailla aikaansaada suuria asioita järjellään, kun taas kokonainen 
ruumis, jonka yli puro virtaa esteettömästi, on muistutuksena siitä, 
ettei ihminen mahda paljoa pelkästään ruumiinsa voimilla. Tämä 
ruumis on aikaisemmin kuulunut luontonsa puolesta väkevälle, 
mutta tyhmälle miehelle. Samoin kuin vesi nyt virtaa hänen ruu¬ 
miinsa yli, samoin ovat kaikki asiat menneet hänen järkensä ohi 
hänen ymmärtämättä mitään tai voimatta mitään järkevästi toteut¬ 
taa. Lihava hevonen kuivalla kedolla on todistuksena siitä, että 
huolehtiva mies voi pitää hevosensa kunnossa huonollakin laitumella, 
sitävastoin laiha hevonen rehevällä niityllä osoittaa, ettei juhta 
menesty parhaillakaan laidunmailla, jos eläin on tarpeellisen hoidon 
ja huollon puutteessa.» 

Tämän jälkeen Kubaiko kysyi, mitä olentoja ovat sitten ne, 
jotka tarttuivat häneen tuossa pimeässä huoneessa, repivät rikki 
hänen pukunsa ja ahdistivat häntä, mutta joilla ei ole ruumista. 
Manalanruhtinaat vastasivat: »Ne ovat meidän näkymättömiä pal¬ 
velijoitamme, jotka voivat vahingoittaa ja surmata kaikki pahat 
ihmiset, voimatta kuitenkaan tehdä pahaa hyville.» Kubaiko tie- 

dusteli jatkuvasti myös niiden ihmisten rikoksia, jotka hän oli nähnyt 
manalanruhtinaiden asunnossa, saaden seuraavan vastauksen: »Ne 
vaimot, jotka istuvat ja kehräävät ensimmäisessä huoneessa, ovat 
saaneet tämän työn rangaistukseksi siitä, että he ovat elämänsä 
aikana kehränneet auringon laskun jälkeen, jolloin työn teko on 
kielletty. (Siperian ja Volgan tatarit ynnä monet muut kansat, 
vieläpä intiaanitkin, pitävät hämärän aikaista työtä rikoksena.) 
Ne taas, jotka istuvat toisessa huoneessa, ovat maan päällä olles¬ 
saan vastaanottaneet lankavyyhtejä niitä keriäkseen, mutta ovat 
jättäen kerän sydämen tyhjäksi pistäneet lankaa poveensa. Ne 
kerät, jotka he näin ovat hankkineet itselleen varastetusta lan¬ 
gasta, on heidän nyt nieltävä, mutta he eivät voi sitä tehdä, vaan 
kerät ovat ikuisiksi ajoiksi tarttuneet heidän kurkkuunsa. Ne nuoret 
vaimot taas, jotka istuvat kolmannessa huoneessa ja joilla riippuu 
kiviä kaulassa ja käsivarsissa, ovat myyneet voita ja kätkeneet siihen 
kiviä lisätäkseen painoa. Neljännen huoneen miehillä on kaulassa 
silmukka, joka aina uhkaa tukehduttaa heidät, sen vuoksi että he 
elämään kyllästyneinä ovat hirttäytyneet. Viidennen huoneen puhki- 
ammutut miehet, jotka herkeämättä vaikeroivat ja valittavat, ovat 
myös itsemurhan tehneitä, sellaisia, jotka elettyään vaimojensa 
kanssa epäsovussa ovat ampuneet itsensä. Väkivaltaisesti päivänsä 
päättäneitä ovat myös ne humalassa haavoittuneet, jotka oleskelevat 
kuudennessa huoneessa. Seitsemännen huoneen asukkaat kärsivät 
rangaistusta sen vuoksi, että he ovat ärsyttäneet hulluja koiria ja 
joutuneet niiden puremiksi. Kahdeksannessa huoneessa on sellaisia 
aviopareja, jotka elämänsä aikana ovat olleet riitaisia ajatellen 
kukin vain omaa etuaan. Nyt he ovat tuomitut ikuisesti kiistelemään 
keskenään vuodepeiteestä, joka sovinnossa eläen hyvin riittäisi 
kumpaisellekin. Sitä vastoin ne avioparit, jotka yhdeksännessä 
huoneessa makaavat saman peitteen alla, ovat asetetut tänne vain 
esikuvaksi siitä, että pienikin omaisuus on perheelle kylliksi, jos 
vain sopu vallitsee aviopuolisoiden kesken. He eivät kärsi mitään 
rangaistusta, vaan ovat täällä ainoastaan sen vuoksi, että pahat 
tämän nähdessään tuntisivat olonsa vielä pahemmaksi.» 

Saatuaan nämä tiedot Kubaiko erosi manalanruhtinaista, palasi 
pään kera veljensä ruumiin luo sekä herätti jumalalta saamallaan 
elämänvedellä vainajan uudelleen eloon. 44 

Samantapaisia, osaksi samojakin eri rikosten aiheuttamia ran¬ 
gaistuksia tapaamme mm. Kaukaasiassa asuvien osettien tuonelan- 
kuvitelmista. Esimerkkinä mainittakoon, että täälläkin aviopari, 
joka elämän aikana on ollut riitainen, riitelee yhä peitteestä nuk¬ 
kuessaan häräntaljan alla, kun taas toinen, sopuisa aviopari nukkuu 

rauhallisena jäniksennahkan alla. 45 Tästä voidaan päättää, että 
yllämainitut uskomukset ovat kansainvälisiä. 

Riippuen siitä, miten ihmiset ovat elämänsä eläneet, saattavat 
he joutua myös eri paikoissa sijaitseviin tuoneloihin. 
Niinpä Altain tatarit, kuten Radloff mainitsee, kuvittelevat, että 
ärlikm luona maanalaisessa maailmassa kituvat vain svntiset, kun 
taas hurskaat viettävät onnellista elämää taivaassa. 46 Hurskaille 
varattu taivaallinen paratiisi on kuitenkin epäilemättä vasta kor¬ 
keimpien uskontojen kehittämä käsitys. Emme silti voi kaikkialla, 
missä taivas esiintyy tuonelana, todeta yksinomaan kristinuskon tai 
islamin vaikutusta. Jakuttien kerrotaan toisin paikoin uskovan, 
että kaikki kuolleet, hurskaat ja syntiset, samanit ja tavalliset ihmi¬ 
set, kunnialliset ja rosvot menevät taivaaseen (langarallä ), 47 missä 
Priklonskij sanoo »sielujen» (kut) oleskelevan lintujen hahmossa. 48 
Katsoen siihen, että pahat henget (abasy), joiden selitetään 
olleen kuolleiden henkiä, asuvat maan alla, mistä ne saapuvat 
ihmisten ilmoille erikoisen aukon (abasy oiborio 'henkien aukko ’) 
kautta, 49 lienee kuitenkin syytä olettaa, että taivas yleisenä tuo¬ 
nelana on jakuteilla myöhempää perua. 

Myöhempää kehitystä edustavat burjatitkin uskoessaan, että 
ne samanit, joiden ruumiit poltetaan, nousevat savun mukana tai¬ 
vaaseen, missä he viettävät samanlaista elämää kuin ennen maan 
päällä. Ruokana ja juomana on heillä se, mitä jälkeenjääneet heille 
uhraavat, verhona hautajaispuku ja ratsuna peijaisissa surmattu 
hevonen. Saattaapa vainajalla taivaassa olla vaimokin ja lapsia. 54 
Todennäköisesti on tuonelan taivaaseen siirtyminen täällä läheisessä 
suhteessa ruumiiden polttoon, ja siihen perustunee myös tsuktsien 
ja korjakkien vastaava käsitys. 51 

Käsitys, että jotkut vainajat joutuvat taivaaseen toisten men¬ 
nessä manalaan, voi kuitenkin olla hyvin vanhaakin perua. Tällaisia 
taivaan omia ovat mm. salaman surmaamat ihmiset. 52 Tseremis¬ 
sien pakanallisen käsityksen mukaan joutuvat taivaaseen myös 
ne, jotka ovat saaneet surmansa toisen käden kautta. 53 Ostjakkien 
vastaavaa uskoa kuvailee Strahlenberg 1700-luvulla seuraavin sanoin: 
»Kun minä matkallani kysyin eräältä Obin ostjakilta, mihin sielu 
joutuu kuoleman jälkeen, vastasi tämä, että se, joka kuolee väki¬ 
valtaisen kuoleman tai karhutaistelussa, menee heti taivaaseen, 
mutta se, joka kuolee vuoteeseen tahi muuten luonnollisen kuoleman, 
saa kauan palvella ankaraa jumalaa maan alla, ennenkuin pääsee tai¬ 
vaaseen.» 54 Teoksessaan »Jugralaisten uskonto» Karjalainen olettaa, 
että tällainen kuvittelu, joka siis on tavattu tseremisseiltäkin, olisi 

tatarilaista perua. 55 Altain suvun kansoilta ei sitä tietääkseni kui¬ 
tenkaan ole muistiinpantu, mutta esimerkkejä siitä on säilynyt 
maapallon eri puolilla, myös Euraasian ja Amerikan arktisilla kan¬ 
soilla, kuten lappalaisilla, tsuktseilla, tlingiteillä ym. 5a Sen vuoksi 
on todennäköistä, että turkinsukuisetkin kansat ovat sen tunteneet. 

Kun tämä uskomus näin ollen on perin yleinen, on ilmeistä, että 
se pohjautuu johonkin yhteiseen ajatustapaan. Niinpä onkin oletettu, 
että jo varhaiskantaiset luonnonkansat olisivat pitäneet sotatielle 
sortumista suuremmoisempana kuolemana kuin hivuttavaan tautiin 
nääntymistä ja sen vuoksi katsoneet verisurman ansaitsevan toisessa 
elämässä erikoisen hyvityksen. Karjalainenkin huomauttaa, miten 
kiinalaiset lähteet kertovat tukiu-kansan »pitäneen kunniana kaatua 
taistelussa, mutta häpeänä tautiin kuolemista». Mutta vaikka mai¬ 
nittu usko onkin ehkä saattanut rohkaista luonnonlapsia ja herättää 
heissä uljasta ja sankarillista mieltä, ei kuitenkaan ole todennäköistä, 
että taivasta olisi maapallon eri äärillä kuviteltu sodassa kuolleiden 
tyyssijaksi ainoastaan sotaisan mielialan ylläpitämisen vuoksi. On 
näet huomattava, ettei vain sodassa kaatumisen, vaan muunkin 
väkivaltaisen kuoleman on uskottu johtavan samaan tulokseen. 
Ostjakkien kerrotaan kuvitelleen, että senkin sielu, jonka pedot 
ovat repineet, »nousee ylöspäin». 57 Sitäpaitsi ovat sangen monet 
kansat uskoneet, että myös niiden sielut, jotka ovat itse päivänsä 
päättäneet, menevät taivaaseen, kun taas tautivuoteelle sortuneet 
joutuvat manalaan. Näin ollen täytyy tällä uskolla olla jokin muu 
alkuperä. 

Nämä kuolemanjälkeiset olotilat tai olinpaikat, jotka eivät siis 
riipu siitä, miten ihminen on elämänsä elänyt, vaan siitä, millainen 
kuolema on tullut hänen osakseen, eivät myöskään näytä perustuvan, 
kuten jotkut tutkijat ovat olettaneet, pelkästään erilaisiin hautaamis- 
tapoihin. Ongelman solmu onkin epäilemättä etsittävä itse kuolin¬ 
tapaan, tautikuolemaan ja verisurmaan liittyvistä uskomuksista. 
Tällöin on ensinnäkin muistettava, että luonnonkansojen käsityksen 
mukaan meistä luonnollinen, sairauden aiheuttama kuolema on 
»yliluonnollinen», kun taas väkivaltainen kuolo, joka meistä saattaa 
olla luonnoton, on luonnonkansojen mielestä »luonnollinen». Edel¬ 
lisessä tapauksessa riistävät sairaan »sielun» tämän aikaisemmin 
kuolleet omaiset tai muut manalassa asuvat henget ja vievät sen 
maan alle luokseen. Ei mikään ole luonnonihmisestä sen selvempää 
kuin että sielu, jonka henget ovat anastaneet, joutuu juuri näiden 
valtaan. Mutta minne joutuvat niiden sielut, joita henget eivät ole 
ryöstäneet? Kun yleensä uskotaan, että tällaiset kodittomat ja 
rauhattomat »sielut», jotka eivät joudu manalaan, harhailevat 

ilmassa, on ymmärrettävää, että ne siellä helposti sulautuvat käsit¬ 
tämättömiin luonnonilmiöihin, kuten taivaalla roihuviin revontuliin, 
aamu- ja iltaruskon säteilyyn y.m., joissa lukemattomat kansat 
ovat nähneet sodassa kuolleiden henkien tepastelua tai taistelua. 
Lisäksi on taivaan punerrus herättänyt mielikuvan siellä valuvasta 
verestä. Ostjakkilaisessa kansanrunoudessa kerrotaan, miten kolme 
punakoipista oravaa tulee taivaan tiellä sinne pyrkivän sankarin 
haamua vastaan sanoen: »Me syömme syötävämme ihmisveren 
keskellä, me juomme juotavamme ihmisveren keskellä, palaa takai¬ 
sin.» 58 Tällaisten mielleyhtymien varassa näyttää siis syntyneen 
varhaisin käsitys ta i va a 11 i s e s t a tuonelasta, joka myöhem¬ 
min on kangastanut uljaiden tai hurskaiden vainajien luvattuna 
maana. 


VAINAJIEN JA ELOSSAOLEVIEN VÄLINEN SUHDE. 

Puhuessaan Siperian tatarien uskomuksista M. A. Castren kertoo 
näiden kuvittelevan, että »luonnossa on lukematon joukko henki¬ 
olentoja, joista muutamat heimot käyttävät aina, toiset asa ja jotkut 
vielä yzyt nimitystä». »Näiden (olentojen) sanotaan enimmäkseen 
oleskelevan maan sisässä, mutta silti niiden uskotaan voivan harhailla 
myös kaikkialla luonnossa. Samanien luullaan voivan kutsua niitä 
luokseen loitsujensa ja rumpunsa välityksellä. Tatarit uskovat näet 
samoinkuin tungusit, että kullakin samanilla on joukko tällaisia 
suojelushenkiä, jotka uskollisesti ja innokkaasti noudattavat kaikkia 
hänen käskyjään. Näille omistetaan sekä hyviä että huonoja omi¬ 
naisuuksia, mutta nykyään niitä tavallisesti kuvitellaan pahoiksi 
olennoiksi, jotka Irle-känin valtikan alaisina ahdistavat ihmisiä 
taudeilla ja joiden uskotaan voivan olla kuolemankin aiheuttajia.» 1 

Hämäräperäisiä, enimmäkseen vain pahaa aiheuttavia manalan- 
henkiä ovat Castrenin mainitsemista olennoista etenkin aina (tel., 
leb., sor. ja sag. < pers. aenanh) ja aza (leb., tub. ym.). Radloff 
kertoo sorien uskovan, että kun ihminen kuolee, niin maan alla 
asuva aina syö tämän »sielun». 2 Lebed-tatarien käsityksen mukaan 
taas, kun aza ahdistaa ihmistä, on samanin toimitettava sille musta 
uhriteuras, jotta se jättäisi ihmisen rauhaan. 3 Todennäköisesti 
näillä olennoilla on alunperin tarkoitettu kuolleiden henkiä, jom- 
moisena kolmas Castrenin mainitsema olento, iizut, esiintyy kansan- 
tietoisuudessa yhä edelleen. Majnagasev huomauttaa, että vaikka 

Minusinskin tatarit puhuvatkin vainajan »sielusta», (siinä tai 
sumu) vielä muista jäisten aikana, niin he sen jälkeen käyttävät 
kuolleesta iizixl nimitystä. 4 Anohinin mukaan teleutien iizut on 
sama kuin venäläisten »pokojnik», vainaja. 6 Tämä sana esiintyy, 
kuten mainittu, mm. muistojuhlan nimityksessä, usut-pairamy. 
Myös eräällä yöperholla, jota pidetään kuolleen yhtenä ilmenemis¬ 
muotona, on nimenä uziit-kubahan (’u.-perho’) samoinkuin kalmis¬ 
tossa palavalla virvatulella uziil-odi ('kuolleen tuli’). 6 

Yhtä pelätty olento kuin aina tai aza on uzutkm tullessaan kotiin 
kutsumattomana vieraana. Teleutit uskovat, että viimeksimainittu, 
joka heidän käsityksensä mukaan asuu kalmistossa 40:nnen päivän 
muistajaisiin asti, saapuu täältä toisinaan yöllä kotiin kolistelemaan. 
Tällöin omaiset hätääntyneinä rämistelevät uuninpeltiä sekä tarttuen 
veitseen ja ruoskaan huutavat: »Miksi tulit, lähde tiehesi!» 7 Lukuun¬ 
ottamatta samaneja eivät ihmiset sitä tavallisesti näe, mutta koirat, 
jotka silloin haukkuvat ulvomalla, huomaavat sen. Altain seuduilla 
kuvitellaan lisäksi, että iizut usein vaeltaa paikasta toiseen tuulen- 
pyörteenä ja anastaa vastaantulijan »sielun». Sen vuoksi kansa 
nähdessään tuulenpyörteen huutaa: »pois, pois!» 8 Asuntoon tulles¬ 
saan uzut saattaa mennä suusta ihmisen vatsaan aiheuttaen vai¬ 
keita kipuja. Hengen karkoittajaksi kutsutaan tällöin joku mies- 
tai naispuolinen noita, joka valmistaa pienen puulapion, asettaa 
sille hehkuvia hiiliä sekä ripoteltuaan niiden päälle vielä jauhoja, 
voita ja tupakkaa lähestyy tautivuoteella makaavaa sairasta. Sa¬ 
malla tietäjä lukee erinäisiä lukuja, aluksi hiljaa, sitten yhä äänek¬ 
käämmin, kunnes vihdoin kirkaisemalla kehoittaa kuolleen henkeä 
poistumaan. Lukunsa luettuaan hän juoksee pihalle, heittää lapion 
menemään ja huutaa: »Lähde tiehesi!» 

Esimerkkinä tähän toimitukseen liittyvistä sanoista mainitta¬ 
koon: 

Millainen iizut, musta, paha henkikö (jäk)? 

Joka nurkassa hyöri tkö, 
joka pensaikossa pyöritkö? 

Tuulenpyörteenä pyöritkö, 
tuulenhenkenä hyöritkö? 

Tulitko valkoisen vuoren yli, 
tulitko vuolaan virran yli? 

Mainitse nimesi ja tiesil 
Älä sulje hampaitasi, 
avaa suusi tiedustellessani! 

Tungen sinut vihreään tuleen, 
painan sinut punaiseen tuleen, 
kukistan sinut keihäällä, 

hävitän sinut miekalla, 
sorran sinut sinisellä raudalla, 
syöksen sinut syvään rotkoon! 

Riennä, kiiruhda! 

Sano nimesi ja sukusi! 

Lähde sinulle veistettyyn arkkuun, 
lähde sinulle kaivettuun hautaan! 

Mene aldatSyn (kuolemanenkelin) kera, joka 
vei sinut mukanaan, 

riennä ryöstäjäsi kera! 

Koirani puree, 
lehmäni puskee, 
varsani potkaisee! 

Sano nimesi ja tiesi! 

Mene matkoihisi! 9 

Uziit voi aiheuttaa aineellistakin vahinkoa. Niinpä teleuttinaiset, 
kun he viinaa valmistaessaan huomaavat, ettei juomanteko ota 
onnistuakseen, uskovat, että uziit on mennyt viinapannuun tyydyt¬ 
tääkseen siellä janoaan. Tällöin on tapana suorittaa samanlaiset 
karkoitusmenot kuin sairaan ääressä. 19 

Kuolleiden henkiä altailaiset ja telengitit tarkoittavat myös pu¬ 
huessaan körmös nimisistä olennoista. Toiset niistä toimivat ärliki n 
palvelijoina saapuen tuon tuostakin ihmisten ilmoille tuottamaan 
tauteja, ryöstämään sieluja sekä aiheuttamaan paljon muutakin 
pahaa. Kun joku sairastaa, sanotaan: »körmös syö», tai kun joku on 
kuollut: »körmös söi». Tällaisena körmös muistuttaa ennenmainittua 
ainaa. 11 

Näiden pahojen körmös ien ohella, joiden manala on syvällä maan 
alla, on toisia, joiden tuonela ei ole yhtä etäällä ja jotka siellä viet¬ 
tävät elossaolevien kaltaista elämää. Vaikka jälkimmäisetkin voivat 
vihastuneina ahdistaa omaisiaan monella tavalla, voivat ne myös 
milloin niiden apuun turvaudutaan, suojella ja palvella jälkeen¬ 
jääneitä. Ne saattavat myös näyttäytyä paitsi unissa joskus muul¬ 
loinkin, milloin kotona, milloin vuorilla ja metsissä. Kuvitellaanpa 
niitä jossain määrin ruumiillisiksikin olennoiksi, koska niiden usko¬ 
taan karttavan orjantappuroita ynnä muita piikkikasveja. Tämän 
varhaiskantaisemman tuonelan arvokkaimpina asukkaina pidetään 
samanivainajia. Altailaiset uskovat, ettei samani kuoltuaankaan 
hylkää omaisiaan, vaan ilmestyy — usein tosin vasta vuosien päästä 
— jollekin jälkeläiselleen tarjoutuen entisen perhekuntansa suojeli¬ 
jaksi ja pyytäen samalla tältä uhreja. Kun kuolleen esittämää pyyn¬ 
töä ei ole hyvä torjua, on omaisilla tällöin tapana järjestää heti 
erikoiset menot, joihin sisältyy kuvan (isalu) tekeminen ja sen asetta¬ 
minen telttaan kunniapaikalle. Näin siirtyy samanivainaja aikai- 

sempien körmös-haltiain joukkoon, joita säilytetään ja palvotaan 
polvesta polveen kodin ja perheen suojelushaltioina. Toimituksen 
suorittajaksi kutsutaan tietäjä, joka pirskoittamalla viinaa kuvaan 
ja lukemalla erinäisiä lukuja sijoittaa siihen vainajan hengen. 12 

Anohin huomauttaa, että altailaiset tuntevat isän ja äidin esi¬ 
vanhemmat aina seitsemänteen polveen. Lisäksi hän mainitsee, 
että kun poika perustaa oman kodin, hän saa vanhemmiltaan samoin 
kuin hänen vaimonsakin muutamia körmösien kuvia; mielien suvun 
körmösit asetetaan telttaan miesten puolelle, vaimon taas naisväen 
puolelle. Altailaisilla on näin ollen tapana pitää erillään isän ja äidin 
suvun suojelushaltiat. Siten on kullakin suvulla (sök), joiden jäsenet 
eivät saa mennä naimisiin keskenään, omat körmösit. Naispuolen 
körmösit nauttivat tavallisesti kuitenkin verraten vähäistä arvon¬ 
antoa, saattavatpa joutua unhoonkin, joten niiden körmösien luku¬ 
määrä, joita perhekunta säännöllisesti palvoo, ei ole läheskään niin 
suuri kuin saattaisi olettaa. Lisäksi puhutaan »pienistä» ja »suurista» 
haltioista. Edellisillä ei ole edes erikoisia nimiä, niitä sanotaan vain 
»isän isiksi» tai »äidin isiksi» tahi yhteisellä nimellä »entisiksi isiksi». 
Sitävastoin »suuriin», ulu körmös, liittyy usein tarujakin. 13 

Vastoinkäymisten, varsinkin sairauden sattuessa kutsutaan sa¬ 
mani ottamaan selkoa, mikä körmös milloinkin on onnettomuuden 
syynä. Samalla hänen on toimitettava uhri, jota vailla henkiä har¬ 
voin voidaan lepyttää. Vaikeissa tilanteissa on tapana toimittaa 
useitakin lunnasuhreja (lolu), myös eri hengille, jollei ensimmäisestä 
ole apua. Sukulaisvainajia palvotaan lisäksi, jotta ne vartioisivat 
jurttaa ja karkoittaisivat vieraat henget, jommoisia usein parveilee 
ihmisasuntojen ympärillä. Samoin niitä muistellaan matkalle läh¬ 
dettäessä, pyyntiretkillä, vieläpä ketripuun pähkinöitäkin poimit¬ 
taessa, mutta varsinkin syystä tai toisesta loitsimaan ryhtyessään 
samani aina pirskoittaa juomaa körmösien kuviin. 14 

Tällaisia pyhiä tilkuista tehtyjä nukkeja, joilla ei ole käsiä eikä 
jalkoja, mutta joiden päässä on kaksi nappia silminä säilyttävät myös 
Tomskin läänin »kristityt» tatarit aittojensa nurkissa, mihin niille 
on uhriksi ripustettu pienten metsäeläinten ynnä lintujen nahkoja. 
Sairauden tai muun vastoinkäymisen johdosta, jolloin nuket tuodaan 
tupaan, niitä ruokitaan vellillä tai teurastetun lampaan verellä. 15 
Yllämainitut, monipuoliset kodin ja perheen haltiat edustavat epäi¬ 
lemättä varsin varhaiskantaista, koko Altain suvulle yhteistä esi- 
isien palvontaa. 

Altailaisten körmös-olentoja vastaavat jakuttien abasy ja ijör 
nimiset henget. Edellisillä he tarkoittavat yleensä vain pahoja olen- 

toja, jommoisiksi kauan sitten kuolleiden sanotaan muuttuvan. 
Usein tätä nimeä käytetään samassa merkityksessä kuin suomen 
»piru» tai »hiisi» sanaa. Eräiden tautien uskotaan johtuvan siitä, 
että abasy »syö» sairasta. 16 

Värillä taas ymmärretään rauhatonta, kummittelevaa vainajaa. 
Jakutit selittävät, että jotkut kuolleet eivät mitenkään halua poistua 
entisiltä asuinpaikoiltaan, vaan harhailevat täällä häiriten omaistensa 
rauhaa. Tällaisia ovat etenkin sellaisten vainajien henget, jotka 
elämänsä aikana ovat olleet hyvin kiintyneitä oloihinsa tahi joiden 
toimet ovat ennenaikaisen kuoleman vuoksi jääneet kesken tai jotka 
ovat saaneet väkivaltaisen surman. Tähän ryhmään kuuluvat myös, 
naimattomina kuolleiden naisten tyydyttämättömät henget. Käsitys, 
ettei hampaaton voi muuttua yäriksi, osoittaa, että näitä kummitteli¬ 
joita on kuviteltu hampaallisiksi olennoiksi. 17 

Samoinkuin abasy on yärkin pelätty olento, joka sairaaseen men¬ 
tyään tuottaa vaikeita kipuja, vieläpä mielenvikaisuuttakin (mä- 
näriä). Tällöin on kutsuttava samani henkeä karkoittamaan. 18 
Serosevskij sanoo yorien liikkuvan toisinaan kuin lintuparvi sekä 
kirkuvan ja meluavan lentäessään. 19 Priklonskijn mukaan on jokai- 
kaisella perheellä omat yärinsä, toiset niistä ovat nimeltäkin tun¬ 
nettuja vainajia. Niiden tuottamilta tuhoilta, jotka saattavat koh¬ 
distua yhtä hyvin ihmisiin kuin karjaan, pyritään uhreilla vapautu¬ 
maan. 20 Vaarallisia ovat varsinkin hautaamattomat vainajat, jotka 
aikaansaavat mm. myrskyjä ja rajuilmoja. 21 Milloin on ollut syytä 
pelätä, että jostakin kuolleesta voi tulla omaisten rauhaa häiritsevä 
yör, tai milloin jo on todettu tämän sellaisena toimivan, on jakuteilla 
ollut tapana tehdä siitä kuva ja sijoittaa siihen asianomaisen kuolleen 
henki. Trostsanskij kertoo, että kun samani tällöin leikkaa tuohesta 
vainajan kuvan ja panee siihen tämän hengen, syntyy perhe-yörien 
kokoelma, jota ruokitaan ajasta aikaan. 22 

Trostsanskijn kuvaus perustunee johonkin perinnäistietoon, sillä 
hänen aikanaan jakuteilla tuskin enää missään on ollut tällaisia koti- 
jumalia. Vanhimmissa lähteissä niistä kuitenkin kerrotaan. Tätä 
koskevia tietoja tapaamme mm. Stsukinin v. 1844 ilmestyneen 
teoksen »Matka Jakutskiin» liitteessä, jonka sanotaan perustuvan 
kahteen vanhaan käsikirjoitukseen ja jossa on seuraava kiintoisa 
maininta: »Heidän jurtoissaan on korallisilmäisiä, tuohella päällys¬ 
tettyjä puukuvia, mutta näille penateille ei toimiteta minkäänmoista 
palvontaa, kuitenkin milloin jakutit ryhtyvät syömään teuraan- 
lihaa, he voitelevat niiden kasvot ihralla.» 23 

Epäilemättä on vainajan sijoittaminen kuvaan alunperin johtunut 
siitä, että omaiset ovat uskoneet voivansa täten paremmin suojella 



Vainajien ja elossaolevien välinen suhde 


249 


itseään, sillä kuvaan kahlehdittua henkeä on helpompi hyvitellä. 
Hyviteltynä siltä tietenkin on toivottu myös erinäisiä palveluksia. 

Pripuzov, joka mainitsee, että jokaisella asumuksella, suvulla ja 
heimolla on ollut omat haltiansa, luettelee muutamia eri seutujen tun¬ 
netuimpia, joista huomaa, että ne ovat olleet joko mies- tai nais¬ 
puolisten samanien henkiä. 24 Ymmärrettävää onkin, että juuri 
samanivainajat ovat päässeet muita huomattavampaan asemaan. 

Mongolien pitämyksistä puhuessaan Banzarov kertoo, että vai¬ 
najan henkeä, jonka on uskottu voivan toimia jälkeenjääneiden 
hyödyksi tai vahingoksi, on täällä palvottu origon nimisenä haltiana. 
Kuka kuolleista kulloinkin on päässyt tähän asemaan, on ollut sa- 
manin määrättävissä. Tällaisia haltioita on ollut suuri joukko sekä 
yksityisten seutukuntien että koko mongoliheimon yhteisiä. Erikoi¬ 
semman huomion kohteina ovat olleet varsinkin ruhtinaiden esi-isät, 
mutta myös eri paikkakuntien samanit ja muut tärkeät toimihenkilöt 
ovat kuoltuaan kohonneet om/oneiksi. Läheisimpiä niistä ovat tie¬ 
tenkin olleet kunkin perhekunnan omat suojelushaltiat. 25 

Ongoneistaan ovat mongolit valmistaneet myös kuvia. Niinpä 
Ruysbroeck mainitsee jo 1200-luvulla, mitenkä mongolit tekivät 
vainajistaan huopanukkeja, pukivat niiden ylle komeat vaatteet 
sekä sijoittivat vaunuihin, joihin eivät muut kuin pappeina palvele¬ 
vat noidat saaneet koskea. Juhlina ja kunkin kuun ensimmäisenä 
päivänä nämä kuvat otettiin esille ja asetettiin asuntoon, jonne 
keräytyi kansaa osoittamaan niille kunnioitusta. Ketään muukalaista 
ei tällöin telttaan laskettu. 26 Tämä kiintoisa tiedonanto, joka toden¬ 
näköisesti koskee ylhäissukuisia, osoittaa, että mongolit ovat vaelta¬ 
van elintapansa vuoksi säilyttäneet haltioittensa kuvia ajopeleissä, 
samoinkuin samojedit ovat säilyttäneet niitä erikoisissa re’issä. 

Toisessa kohdassa Ruysbroeck kertoo haltiainkuvia olleen myös 
asuinmajoissa mainiten, että teltan perällä isännän vuoteen yläpuo¬ 
lella oli aina eräänlainen huopanukke, jota kutsuttiin »isännän vel¬ 
jeksi», ja että samanlainen, jota sanottiin »emännän veljeksi», oli 
tämän vuoteen yläpuolella. Kummankin seinään kiinnitetyn kuvan 
välissä oli hiukan ylempänä vielä kolmas, koko perheen suojelus- 
haltiaa esittävä kapeahko kuva. Pieni haltiankuva oli lisäksi emän¬ 
nän vuoteen jalkapään kohdalla kasvot käännettyinä orjattaria ja 
muita naisia kohti. Joka kerta kun perheenväki ryhtyi viettämään 
juominkeja, pirskoitettiin juomaa ensiksi isännän yläpuolella ole¬ 
vaan, sitten muihinkin kuviin. 27 Mitä viimeksimainitut kuvat omi¬ 
tuisine nimineen ovat alunperin esittäneet, ei käy ilmi Ruysbroeckin 
kuvauksesta. 

Samoinkuin mongolit ovat 
myös burjatit ja kalmukit käyttä¬ 
neet ongon nimitystä sekä haltiois¬ 
taan että näiden kuvista. Georgi 
sanoo burjättien ongonien olevan 
puisia, alastomia tai vaatetettuja, 
huopaisia, peltisiä, lampaannah¬ 
kasta valmistettuja tai vain kan¬ 
kaalle maalattuja. Huopakuvat 
olivat joko ihmisenmuotoisiksi 
leikeltyjä tilkkuja tai täytettyjä 
nukkeja; kumpaisessakin tapauk¬ 
sessa silmät olivat muodostetut 
lyijy- tai lasihelmistä. Lampaan- 
nahkaiset taas, joiden nimenä 
Georgi sanoo olleen imegiltsin, oli¬ 
vat tehdyt siten, että mustaan 
lampaannahkaan, josta ei ollut 
jalkoja irroitettu, oli kiinnitetty lampaan pään asemesta ihmisen 
päätä kuvaava paljas tai päällystetty, korallisilmillä varustettu 
laudanpala. Toisinaan oli nahka vielä täytetty ja umpeen neulottu. 28 
Pallas, joka ei lue imegillsiniä ongonien joukkoon, selittää, että 
sitä palvottiin lampaiden ynnä muun karjan kaitsijana. Hän mai¬ 
nitsee lisäksi, että näitä haltioita oli kaksi, mies- ja nais¬ 
puolinen. 29 

Yleisimpiä burjattien ongoneista olivat Georgin mukaan ne, 
jotka olivat maalatut kankaalle. Pohjana oli tavallisesti pieni neli¬ 
kulmainen tilkku, jolle oli punavärillä maalattu yksi tai useimmiten 
kolme ihmisenmuotoista kuvaa. Kuvien silmiksi oli kiinnitetty ko- 
rallihelmiä tai hauleja. Sitäpaitsi oli jokaisen pään yläpuolella vielä 
pieni kimppu kotkansulkia (vrt. kuva 42). 

Tällaisia silkki- tai muulle kankaalle tahi nahkalle maalattuja 
kuvia, jommoisia lamalaisetkin tekevät burkhane istaan, on burjat¬ 
tien keskuudessa säilynyt meidän aikoihimme asti. Puheena olevat 
ongonit eivät kuitenkaan esitä vain vainajien henkiä, vaan myös 
monenmoisia myytillisiä olentoja, erilaisia eläimiä, vieläpä taivaan¬ 
kappaleitakin. Muutamiin ongoneihin turvaudutaan ainoastaan 
määrättyjen tautien vuoksi. Esimerkkinä mainittakoon punavärillä 
maalattu zuruktan-ongon, johon on kuvattu 27 sarvilla, so. samanin- 
päähineellä, varustettua noitaa. Burjatit selittävät, että yhdeksän 
niistä on sokeata, yhdeksän vikakätistä ja yhtä monta on rampaa. 
Tälle ongonille, johon samanien lisäksi on kuvattu erinäisiä eläimiä 



Kuva 42. Burjattilainen ongon Ku- 
dinskin piiristä. Agapitovin ja Han- 
galovin mukaan. 

ym., sanotaan nii¬ 
den pirskoittavan 
juomaa, joiden sil¬ 
mä, käsi tai jalka 
on sairas (kuva 
43). 30 

Georgin kuvauk¬ 
sessa puhutaan sel¬ 
laisestakin ongo- 
nista, jonka muo¬ 
dosti vaaksan pi¬ 
tuinen ihmisen- 
muotoinen puu- 
kuva asetettuna 
noitarummun van¬ 
netta muistutta¬ 
vaan renkaaseen 
tai joskus vain ra¬ 
siaan. Toiset näistä 
kuvista, joilla kaikilla oli pää, kädet ja jalat, olivat paljaita, 
toiset taas olivat puetut burjattilaiseen pukuun. Samantapaisia 
ongoneja Agapitov kertoo olleen jokaisessa pribaikalilaisessa jur- 
tassa. Hänen näkemissään oli koivupuiseen renkaaseen sidottu 



Kuva 43. Zuruktan-ongon. Zatopljajevin mukaan. 


ihmisenkuva kuitenkin leikattu punaisesta verasta. Kuvan kau- 



Kuva 44. Noitarummun kehää 


laan oli ripustettu pyöreä lyijylaatta 
sekä valkoisia ja vaaleanpunaisia nau¬ 
hoja. Renkaan sisään oli vielä kiinni¬ 
tetty leveähkö pystypuu, sekin koivusta 
veistetty, sekä rautainen helistimillä 
varustettu poikittainen lävistäjä (kuva 
44). 31 Hangalovin burjattilaista sama- 
nismia koskevaan esitykseen liitetyssä 
balaganskilaisessa kuvassa on itse ren¬ 
kaan pystypuu veistetty ihmisenmuo- 
toiseksi ja päällystetty säämiskällä. Sil¬ 
minä toimivat valkoiset lasihelmet. 32 
Tällaiset ongonit, joissa on selviä noita¬ 
rumpuun kuuluvia piirteitä ja jom- 
moisia tavataan myös Altain tatareilla, 
osoittavat, että ne ovat läheisessä suh- 


muistuttavaan laitteeseen sidottu teessä samanismiin. 
'TSS.T.ir' Määrätyillä suvuilla on sitäpaitsi 

ollut erikoislaatuisia ongoneja, joista esimerk¬ 
kinä mainittakoon Börtö. Tämä arvossa pi¬ 
detty ongon, jota Hangin suku palvoo, esit¬ 
tää tavallista suuremmassa koossa miehen 
päätä, jonka hiukset, parta ja kulmakarvat 
on muodostettu mustan lampaan nahkasta. 
Oheisessa kuvassa sillä on vielä rasvapala 
suussa (kuva 45). Perinnäistiedon mukaan 
oli puheenaoleva ongon alunperin samanin 
pää, jonka tämän pojat Horedoi ja Horton 
paetessaan Mongoliasta toivat mukanaan. 
Hangalov huomauttaa, että tämä ongon on 
miltei jokaisella mainittuun sukuun kuulu¬ 
valla perheellä. 33 
Kuva 45. Burjattilaisen Kaikki yllämainitut ongonit, joita sama- 

^. an 1 ?.' n ' suvur ! . P. :ll voma n j^ valmistavat, ovat ovesta katsoen aina 
Borto. Agapitovin ja Hän- , ’ . 

galovin mukaan. jurtan vasemmalla puolella eli miesten osas¬ 
tossa, ainoastaan naisten suojelushaltioita, 
jotka avustavat synnytyksissä tai jotka huolehtivat pienokaisista 
ja karjasta, säilytetään teltan oikealla puolella olevassa naisten 
osastossa. 34 Kuten mainittu, on asian laita ollut sama Altain tata- 
rien keskuudessa. Tällaisesta perhejärjestyksestä puhuu jo Ruys- 
broeck mainitessaan, mitenkä miehet teltassa, jonka ovi oli suun¬ 
nattu etelää kohti, oleskelivat läntisellä ja naiset itäisellä sivustalla. 
Isännän paikka taas oli jurtan perällä. Tullessaan telttaan eivät 
miehet koskaan ripustaneet jousiaan naisten puolelle. 35 Georgi ker¬ 
too lisäksi, etteivät naiset mitenkään saaneet lähestyä miesten osas¬ 
tossa olevia haltiainkuvia eivätkä myöskään astua telttaan tai pois¬ 
tua siitä tätä puolta. 30 

Paitsi kotiongoneja on burjateilla ollut sellaisiakin, joita säily¬ 
tetään ulkona luonnon helmassa. Tällaisia, joita sanotaan »vuori- 
ongoneiksi», tavataan etenkin Kudinskin, Yerholenskin ja Olhonskin 
piirissä. Näistä puhuessaan Agapitov mainitsee, että kun burjatit 
menevät naimisiin, »samani tekee näille häiden jälkeen erikoisen 
ongonin piirtämällä kangastilkulle ihmisenmuotoisia kuvia, joiden 
silmiksi pannaan lasi- tai metallihelmiä ja joiden hiukset muodos¬ 
tetaan saukonnahkasta. Päähän kiinnitetään vielä huuhkajan sulka. 
Erinäisistä piirroksista huomaa, että saukonnahkaa on ollut myös ruu¬ 
miin alapäässä. Kunkin kuvan rinnan kohdalle on lisäksi ripustettu 
pieni ihmisenmuotoinen peltilevy. Kangastilkusta riippuvat nauhat 
ovat valkoisia ja keltaisia (kuva 42). Tällaisia ongoneja on säily¬ 
tetty puurasioissa tai nahkasalkuissa talvikylien ääreen pystytetty- 

Kuvat 46 ja 47. Burjattilaisia oragomen säilytyspatsaita. 
B. E. Petrin valok. 


jen patsaiden päähän onteloiduissa, laudalla suljettavissa koloissa. 
Tavallisesti nämä patsaat ovat vielä katoksella varustettuja. Mai¬ 
nitut kuvat, jotka vihitään virkaansa erinäisin uhrimenoin ja jotka 
näyttävät esittävän jonkun samanin tai suvunalkajan »poikia», pol¬ 
tetaan isännän kuoltua, ja samalla patsas kaadetaan maahan. 37 

Nimestä päättäen näitä ongoneja on säilytetty vuorilla. Agapi- 
tovin mainitsemia patsaita on kuitenkin ollut myös aroilla, kuten 
ilmenee mm. parista B. E. Petrin ottamasta valokuvasta (kuvat 
46 ja 47). Toisessa niistä, joka läheltä esittää katoksella va¬ 
rustetun patsaan päässä olevaa koloa, huomaa, että näissä onka¬ 
loissa on säilytetty myös ihmisenmuotoisia puukuvia. 

Vuori-ongonien ohella burjatit puhuvat vielä »vuoren vanhuk¬ 
sista», jommoisia Hangalov sanoo olevan jokaisella paikkakunnalla, 
suvulla ja kylällä ja joita palvotaan näiden suojelushaltioina (zajan). 
Yleisen käsityksen mukaan ne ovat vuorille tai metsiin haudattujen 
mies- tai naispuolisten samanien henkiä, joiden valta rajoittuu vain 
omaan paikkakuntaan. Muiden seutujen asukkaat eivät niille uhraa, 
vaikka sellaisiakin on, joita pelätään ja kunnioitetaan hyvin laajalla 
alueella. 38 

Kun burjatit uskovat henkien kaitsevan heidän karjoja an, ovat 
he toisinaan pystyttäneet vuorille myös pieniä jurttoja, jotta, kuten 
Georgi sanoo, »karjan ja karjanhoidon jumalat» löytäisivät yöllä ja 
pahan sään aikana suojan, josta ne voivat pitää karjalaumaa 
silmällä. Samoin ovat sojotit rakentaneet, »pyhille vuorille» telt¬ 
toja (aava) henkien turvapaikoiksi pahan ilman tultua. 39 

Paitsi palvonnanalaisia haltioita on burjattien käsityksen mu¬ 
kaan vielä suuri joukko henkiä, joille ei ole ollut tapana toimittaa 
uhreja ja joita yleensä on pidetty vain pahaa tuottavina olentoina. 
Tällainen yöllä liikkuva, yksisilmäinen olento on täällä mm. anahai, 
jonka silmän sanotaan loistavan pimeässä kuin kissan silmän. Yksi¬ 
silmäisenä tämä olento esiintyy silloinkin, kun se on pukeutunut 
jonkin eläimen hahmoon. Ihmiset kuulevat sen kolistelevan ja tun¬ 
tevat sille ominaisen hajun, mutta ainoastaan noidat voivat sen 
nähdä. Sen pahaa luonnetta kuvastaa sananparsi: »Laumasta pois¬ 
tuvan syö susi, kylästä poistuvan syö anahai.» Burjatit selittävät 
kuitenkin, että anahai ahdistaa useimmiten vain pieniä lapsia ja että 
se on sellaisen naisvainajan sielu, joka ei ole synnyttänyt jälkeläisiä. 
Suojellakseen siltä pienokaisiaan vanhemmat panevat lapsen kät- 
kyeeseen jonkin esineen, jota anahai pelkää, kuten metallipeilin, 
ruoskan tai kulkusen. Erikoisesti sen uskotaan pelkäävän aseita, 
metallin ääntä sekä tulta ja savua. Milloin anahai ei halua jättää 
lasta rauhaan, on lapsen kuva asetettava kehtoon ja vietävä arolle, 
jotta henki ahdistaisi sitä lapsen asemesta. Vain noidat, jotka näitä 
henkiä näkevät, voivat niitä karkoittaa. Burjatit kertovat, että 
aina kun noita kurittaa anahai- henkeä, niin tämä päästää itsestään 
sietämättömän löyhkän. 40 

Tavoiltaan anahain kaltainen kummitteleva ja haiseva henki 
on myös uker , joka viluisena ja nälkäisenä tunkeutuu ihmisten ma¬ 
joihin etsimään lämpöä ja ruokaa. Sekin on pienokaisia vaaniva, 
ennen aikojaan kuolleen naisen sielu. Vasta sen hetken tultua, jolloin 
asianomaisen elämä olisi loppunut luonnonmukaisesti, siirtyy uker 
ihmisten ilmoilta tuonelaan. 41 

Nuorena tai synnytystuskiin kuolleiden naisten rauhattomia hen¬ 
kiä, joita parveilee asuntojen ympärillä ja jotka ahdistavat etenkin 
pieniä lapsia, ovat lisäksi dahul ja ada. Jälkimmäisen sanotaan ku¬ 
ristavan pienokaisia kurkusta jättäen niiden kaulaan siniset sormen¬ 
jäljet. Nälkäisenä ada etsii myös suuhunpantavaa ja aiheuttaa ilkeän 
limaa kehittävän taudin, jos joku sattuu syömään ruokaa, jota se 
on maistanut. Tavallisesti sitä kuvitellaan pienikokoiseksi ihmisen- 
muotoiseksi olennoksi, jonka karkoittajana käytetään mm. huuh¬ 
kajan nahkaa. Huuhkajan uskotaan näet ajavan pimeässä liikkuvia 
ada-parvia takaa. Idallekin ominainen on siitä lähtevä haju, jonka 
sanotaan muistuttavan kynsilaukan tuoksua. Lisäksi ada voi näyt¬ 
täytyä salaperäisenä valoilmiönä. 42 Jonkinlaisina virvatulina lie¬ 
kehtiviä henkiä ovat myös albin ja zja. 43 

Vainajain hengistä, jotka saartavat ihmisten asumuksia ja jotka 
usein kuokkavieraina tulevat kesteihin ja häihin pyydystämään 

elossaolevien sieluja, burjatit käyttävät lisäksi boholdoi nimitystä. 
Näiden uskotaan liikehtivän etenkin loppu- eli vähenevän kuun 
öinä, jolloin samanin kehoituksesta toimeenpannaan meluavia kar- 
koitusmenoja. Joskus nämä kodittomat henget kokoontuvat jo¬ 
honkin autioon jurttaan, sytyttävät sinne sinertävän tulen ja viet¬ 
tävät iltaa tulen ääressä. Onnellinen se, joka voi ryöstää henkien 
tulen, sillä kansan käsityksen mukaan se merkitsee rikastumista. 
Tulen ympärillä istuessaan tai tanssiessaan eivät henget koskaan 
muodosta suljettua piiriä. Toisinaan näkee myös aron ruohoken- 
tillä kapeita kiemuroita tai renkaanmuotoisia juomuja jälkinä hen¬ 
kien karkeloista (vrt. ruots. elvdans). Kokousta pitäessään on näillä 
yksisilmäinen johtaja, joka lähettää, kenen hän kulloinkin haluaa, 
sieluja pyydystämään. Taru kertoo, mitenkä muudan henkilö kerta 
saapui tällaiseen kokoukseen ja ampui johtajaa otsaan ja mitenkä 
tämä silloin muuttui lantioluuksi. Burjatit selittävät kuitenkin, 
että asianomainen luu muuttuu kolmen päivän kuluttua uudelleen 
hengeksi. Mainitsemista ansaitsee vielä henkien laulu, jota ihmiset¬ 
kin saattavat kuulla. 44 

Batarov selittää burjattien uskovan, että kullakin ihmisellä on 
kolme sielua: yksi niistä joutuu manalaan, toinen jää boholdoi-henkenä 
tähän maailmaan ja kolmas syntyy ihmiseksi uudelleen. Käsitys, 
että sukulaisvainajien sielut voivat asettua synty¬ 
viin, on muistiinpantu myös tunguseilta, jakuteilta, tsuktseilta 
ym. 45 

Siirtyessämme tungusiheimojen keskuuteen tapaamme manalle 
menneet täälläkin monenmoisten uskomusten ja menojen kohteena. 
Tärkeintä osaa näyttelevät ne vainajainhenget, jotka ikäänkuin 
perintönä seuraavat sukua polvesta polveen. Sirokogorov huomaut¬ 
taa, että kaikki sukuhaltiat periytyvät aina isän puolelta sekä po¬ 
jille että tyttärille. Tytärtä ne voivat seurata vielä tämän mentyä 
miehelään häiriten asianomaisen vaimon tai tämän lapsien rauhaa. 
Tällöin niistä tehdään kuvia ja niitä aletaan palvoa, jota jatkuu koko 
vaimon elinijän. Vain harvoin ne enää äidin kuoltua siirtyvät lap¬ 
sille, jotka yleensä pyrkivät näistä vapautumaan. Silloinkin kun 
vaimon sukuhaltioista on kysymys, on uhrien toimittaminen avio¬ 
miehen huolena. Tällaisia suvussa periytyviä henkiä ja niiden kuvia 
tungusit nimittävät nimellä sauoki. Eräät itäiset heimot sanovat 
niitä myös syveneAksi ja goldit seoneiksi. Itäalueilla niitä on monen- 
laatuisia, joista useimpien alkuperä on hämärän peitossa. Monenlaa- 
tuisia ovat niiden kuvatkin: toiset puusta veistettyjä tai metallista 
muovailtuja, toiset kankaalle tai paperille piirrettyjä, toiset taas til- 

kuista tai nauhoista sommiteltuja. Samoinkuin burjateilla on täkä¬ 
läisillä tunguseilla ja goldeilla myös ryhmäkuvia, joissa nähdään 
ihmisiä, eläimiä, myytillisiä olentoja, jopa taivaankappaleitakin. 
On selvää, etteivät tällaiset kuvat esitä suorastaan esi-isien henkiä, 
vaikka ne kulkevatkin sukuperintönä. Eräät tungusiheimot nimit¬ 
tävätkin niitä mongolilaisella nimellä burkhaneiksi. Useiden kuvien 
tekotavassa voi todeta kiinalaista vaikutusta. 46 

Alkuperäisempää kantaa edustavat ne tungusien haltiainkuvat, 
joista Gmelin kertoo 1700-luvun alkupuoliskolla: »Heillä on puisia 
jumalia, joita he itse veistävät itselleen, niin hyvin kuin osaavat, 
ja jotka toisinaan ovat puolen arssinan pituisia.» Lisäksi hän huo¬ 
mauttaa, että kun tungusit ovat katsoneet jonkin seudun sopivaksi 
metsästystä tai kalastusta varten, niin he antavat jo ennakolta 
»joka aamu ja ilta jotakin epäjumalalle, jotta tämä soisi heille hyvän 
metsästysonnen ja runsaan saaliin». »Kun sitten metsästys on al¬ 
kanut, niin ensimmäinen eläin, joka kaadetaan, uhrataan samassa 
paikassa paholaiselle.» 47 

Georgi, joka matkusti näillä mailla muutama vuosikymmen 
myöhemmin, sanoo arolla asuvien tungusien ripustavan jumalan- 
kuvansa jurttaan oven vasemmalle puolelle, missä niitä saattaa olla 
kymmenkunta ja enemmänkin, mutta metsätungusien asettavan ne 
»paljaan taivaan alle». Hän huomauttaa kuitenkin, että viimeksi- 
mainitutkin rakentavat jumalankuviaan varten jonkinlaisia telt¬ 
toja pystyttämällä maahan viistoon kolme yhteensidottua seivästä, 
joiden päälle asetetaan nahkapeite. Tällainen sonan niminen laite 
on tavallisesti kodan takana muutaman askeleen päässä asunnosta. 
Georgi kertoo lisäksi, että tungusien jumalankuvat, jotka ovat 
samanien valmistamia ja vihkimiä ja joita nimitetään nimellä so- 
voki, ovat puisia lukuunottamatta niitä metallisia kuvia, jotka riip¬ 
puvat samaninpuvussa. Puisilla jumalankuvilla on kasvot sekä ko¬ 
ralli- tai lyijysilmät, useimmiten ne silti ovat kädettömät, ja jalatkin 
ovat kovin kömpelöt. Toiset ovat alastomia, toisilla on yllään sa- 
maninpuku. Niiden pituus on noin puolentoista jalkaa. Toisin 
paikoin on tunguseilla Georgin mukaan vielä kivijumalia; ne ovat 
kuitenkin vain muodottomia möhkäleitä, joita on sattumalta löy¬ 
detty vuorilta ja joissa noitien mielikuvitus näkee jotakin ihmisen 
kasvoja muistuttavaa. 48 

Georgin kuvaus on kiintoisa jo senkin vuoksi, että siinä mainitaan, 
missä tungusit säilyttivät noita suojelushenkiensä kuvia. Aron asuk¬ 
kailla on siis täällä ollut samanlainen tapa kuin mongoleilla ja Altain 
tatareilla. Metsätungusit taas sijoittavat kuvansa yhä edelleenkin 
»paljaan taivaan alle». Tiedustellessani asiaa Jeniseinlaakson tun- 

guseilta sain vastaukseksi, ettei edes samanin teltassa ole haltiain- 
kuvia. Silti niitä kuljetetaan muuttomatkoilla mukana tuohilau- 
kuissa, jotka ripustetaan »pyhien porojen» selkään. Näillä mailla 
haltiankuvat ovat yksinomaan puusta veistettyjä, metalliset tahi 
kankaalle tai paperille piirretyt ovat täällä tuntemattomia. 

Vaikka tungusiperheen suojelushenget, joista elinkeinojen har¬ 
joitus on riippuvainen, 49 yleensä ovat hyvin monipuolisia, on esi¬ 
merkkejä siitäkin, että eri kuvien edustamia henkiä voidaan käyttää 
eri tarkoituksiin. Varsinkin eri taudeilla on toisin paikoin oma eri¬ 
koinen haltiansa. 50 Huomattava merkitys on erinäisillä hengillä 
lisäksi samanin apulaisina, jolle ne näyttäytyvät ja jonka toiminta 
juuri edellyttää niiden myötävaikutusta. Todennäköistä onkin, että 
tungusien suojelushenget ovat suurimmalta osalta manalle men¬ 
neiden samanien henkiä. Sanoohan jo Georgi, että toisilla kuvilla 
oli samaninpukukin, ja vielä toisessa kohdin hän mainitsee, että 
jokaisen uhripalvonnan aikana huudetaan kuolleita samaneja 
avuksi. 51 Omaperäisten haltiain joukkoon on kuitenkin tullut 
sellaisiakin, joiden muukalaisesta alkuperästä vielä nykypolvi on 
tietoinen. Näin on asian laita varsinkin goldien ynnä itäisten tun- 
gusiheimojen keskuudessa, jotka tällaisista hengistä käyttävät dona 
nimeä. Sanotaan, että kun dona menee samaniin, tämä alkaa puhua 
vierasta kieltä. 52 Mutta vaikka monet .särmitkin täällä samoinkuin 
niiden kuvat saattavat olla vierasperäisiä, viittaa kuitenkin käsitys, 
että kunkin suvun aikaisempien suojelushenkien kotipaikka on seu¬ 
dulla, josta suku on lähtöisin, 53 selvästi vainajainpalvontaan. 
Goldien kuuluisimpia paikallisia haltioita on putsiku, jonka koti¬ 
paikka on Tunguska-joella. 54 

Lopatin selittää, että kun goldit kovin pelkäävät jotakin henkeä, 
he tekevät siitä kuvan ja sijoittavat hengen siihen, sillä he uskovat, 
että henki, jonka kuvaa voidaan hoitaa ja ruokkia sivelemällä rasvaa 
sen suuhun, ei enää ole yhtä vaarallinen, vaan ikäänkuin kesyttyy. 
Voidaanpa sitä suostutella myös palvelemaan ihmisiä. Kuvaan 
kiinnitetään vielä nyöri, jotta henki menisi siihen nyöriä myöten. 
Yleensä goldit samoinkuin paikkakunnan tungusit.kin puhuvat hen¬ 
kien poluista, joita pitkin ne vaeltavat ja jommoisena tässä tapauk¬ 
sessa toimii nyöri. 55 

Paitsi näitä omaisten suojelushaltioiksi siirtyneitä henkiä, joista 
toiset ovat nimeltäänkin tunnettuja, on luonnollisesti suuri määrä 
sellaisiakin, joilla ei ole kunniaa nauttia jälkeläisten jatkuvaa huolen¬ 
pitoa. Sen vuoksi ne ovat laihoja ja nälkäisiä, ahnaita ja äkäisiä 
tuottaen tuon tuostakin ikäviä yllätyksiä elossaoleville. Rauhatto¬ 
mina harhailevat varsinkin sellaiset henget, jotka eivät ole päässeet 

tuonelaan, vaan ovat jääneet kummittelemaan elävien ilmoille. 
Niiden uskotaan olevan öisin ja etenkin syksyllä liikkeellä. Sen vuoksi 
niille toimitetaan tällöin uhreja. 56 

Viimeksimainittujen ryhmään kuuluvat mm. hautaamatta jää¬ 
neiden henget, joista goldit ja itäiset tungusit käyttävät arenki nimi¬ 
tystä. Tavallisesti ne kummittelevat metsissä, vuorilla, joissa ja jär¬ 
vissä eli yleensä paikoissa, joissa ovat saaneet tapaturmaisen kuole¬ 
man. Metsissä ne näyttäytyvät virvatulina tai säikäyttelevät siellä ih¬ 
misiä meluten, viheltäen ja ulvoen. Yleensä kaikki metsän salaperäiset 
äänet ovat niiden peloittelua tai houkuttelua. Olinpaikasta riippuen 
ne voivat vetää ihmisiä vesiin tai rotkoihin tahi eksyttää metsään. 
Joskus ne heittelevät pieniä kiviä tai risuja ohikulkijan päälle. Usein 
ne ilmestyvät, kuten kuolleet yleensä, myös ihmisten uniin. 57 

Goldit pelkäävät erikoisesti buseu nimistä olentoa selittäen, 
että sellaiseksi muuttuvat mm. kuolleina syntyneet, itsensä lopet¬ 
taneet tai muun luonnottoman kuoleman kärsineet. Kadehtien 
kaikkia onnellisia ihmisiä ne ahdistavat näitä. Milloin buseu esiintyy 
uhkaavana, kutsutaan samani, joka loitsiessaan tekee kuivista ruo¬ 
hoista sen kuvan ja sitten heittää sen majasta pihalle kaikkien 
läsnäolevien huutaessa: ulos!» Näin goldit uskovat voivansa kar- 
koittaa pahan hengen. Taruissa buseu esiintyy ihmissyöjänä, jolla 
on kauhea ulkomuoto, suuret hampaat ja jättiläisen ruumis. Se 
voi pukeutua myös petoeläinten tai -lintujen hahmoon. Piileksien 
majoissa se ryhtyy yöllä ahdistamaan nukkuvia, saattaapa tunkeutua 
näiden ruumiiseenkin. Lasten ja täysi-ikäisten hirmuna mainitaan 
rautasulkainen gaza- lintu, jolla on rautainen nokka ja kynnet. 58 

Vaarallinen olento, joka näyttäytyy samanille pienenä sekasikiönä 
ja joka ahdistaa naisia kaluten näiden rintoja ja sisälmyksiä, on goldien 
käsityksen mukaan myös sekka, sisarusaviosta syntyneen henki. Kar- 
koittaakseen sen noita tekee siitä kuvan, johon henki ajetaan tai hou¬ 
kutellaan, minkä jälkeen kuva kätketään kalannahkaiseen pussiin. 59 

Erikoista huomiota ansaitsee lisäksi tungusien bon (mandsun 
ibaga), muudan ruumiillinen olento, jonka suonissa virtaa tumman¬ 
punainen veri ja joka mm. ahdistaa nukkuvia painajaisena. Tun¬ 
gusit selittävät, että bon syntyy, kun jonkun kuolleen ruumiiseen 
menee hautaamattoman henki ja elävöittää sen. Sanotaan, että 
naispuolinen bon voi vielä haudassakin saada lapsen, jos asianomainen 
vaimo on haudattu raskaudentilassa. Varsinkin tarustossa bon näyt¬ 
telee hyvin huomattavaa osaa. 60 

Pahoille henkiolennoille ei yleensä toimiteta uhreja, vaan ne 
karkoitetaan ilman muuta huutamalla, rummuttamalla, rautaesi¬ 
neitä helistelemällä tahi jousella tai pyssyllä ampumalla. 61 

LUONNON ISÄNNÄT. 

Henkiolentoa, jonka kuvitellaan hallitsevan määrättyä paikkaa 
tai aluetta Altain suvun kansat sanovat asianomaisen paikan tai 
alueen »isännäksi». Tällainen »isäntä» saattaa olla myös eläimillä 
ja kasveilla, jopa erinäisillä esineilläkin ja luonnonilmiöillä. Tässä 
mielessä käytettyjä sanoja, jotka vastaavat suomalais-virolaista 
»haltiaa», ovat tatarimurteiden ä, eä eli öjci, jakutin itsisi ja bur- 
jatin ezin, tungusin amaka ym., jotka merkitsevät »isäntää», »herraa», 
»haltiaa». Samanlaisia haltioita on eräillä Siperian pohjoisimmillakin 
kansoilla, kuten jukagireillä ja tsuktseilla, joiden jokaisella metsällä 
ja järvellä, vieläpä jokaisella puu-ja eläinlajillakin sanotaan olevan 
oma erikoinen »isäntänsä». 1 

Niihin haltioihin, joiden toiminta rajoittuu määrättyyn paikkaan, 
on mm. kodinhaltia luettava. Volgan tatarit nimittävät sitä 
»tuvan isännäksi» (öj öjase) ja kuvittelevat sitä ihmisenkaltaiseksi, 
pitkätukkaiseksi olennoksi, jonka asuinpaikka on tuvassa joko 
uunin ääressä tai lattian alla. Se on yleensä hyvä olento, joka suo¬ 
jelee kotia ja kartuttaa talon varallisuutta, mutta syystä tai toisesta 
vihastuneena saattaa myös aiheuttaa tauteja. Erikoisesti sanotaan 
kodinhaltian suuttuvan, jos joku laskee vetensä tuvan alaiseen kar¬ 
sinaan. Paitsi tilapäisistä syistä on kodinhaltialle toimitettu puuro- 
uhri ainakin kerran vuodessa, tavallisesti syksyllä. Joskus on sille 
teurastettu kotieläinkin. Volgan tatareilla on lisäksi tapana, että 
poika, joka perustaa oman talouden, toimeenpanee erikoiset menot 
menestyäkseen uudessa asunnossaan. Tällöin hänen on mentävä 
leivän kera vanhempainsa kotiin ja siellä keskiyön aikana sytytet¬ 
tävä kolme kynttilää alustassa, mistä hänen samalla on noudettava 
vähäisen maata viedäkseen ja siroittaakseen sen uuden tupansa 
alustaan. Tämä toimitus on uusittava, jos paluumatkalla joku hen¬ 
kilö tai jokin eläin sattuu tulemaan vastaan. 2 

Volgan tatarit puhuvat myös »läävän isännästä» (abzar öjase), 
joka on tuvanhaltian läheinen sukulainen, ehkä alunperin samakin 
olento. Tatarit uskovat, että se ruokkii ja hoitaa hyvin toisia he¬ 
vosia, palmikoipa niiden harjankin ja hännän, mutta toisia vihaa, 
kantaa rehut niiden seimestä ja ahdistaa niitä yöllä painajaisena. 
Tällaisen ajetun eläimen tuntee siitä, että se aamulla on hiestynyt 
ja uupunut. Läävänhaltialle on ollut tapana teurastaa läävässä 
yöllä musta karitsa, jonka kaikki lihat on pitänyt syödä heti samalla 
kertaa ja jonka luut sekä muut jätteet on kuopattu läävään. Uhrin 
toimittajana on esiintynyt perheen vanhin miespuolinen jäsen. 3 
Samat haltiat, joilla kaikkine niihin liittyvine uskomuksineen ja 

menoineen on täysin venäläiset vastineet, tapaamme muiltakin 
Volgan kansoilta, myös tsuvasseilta. 

Siirtyessämme Siperian puolelle ei kodinhaltia täällä ole yhtä 
yleinen, vaikka jo Middendorff sanakirjassaan mainitseekin jaku- 
teilta dziä ilslsilä nimisen olennon, josta hän sanoo, että se on »talon 
vanhin asukas, jota pidetään sen omistajana ja suojelushenkenä». 
Eräät Helsingissä tapaamani jakutit selittivät, että tämä »talon 
isäntä», d'ie ilslsilä, on sama kuin venäläisten »domovoj» (kodinhaltia) 
ja ettei siitä ole milloinkaan tehty kuvaa. Jakutit puhuvat myös 
»jurtan isännästä» (balagan ilslsilä), vieläpä jurtan neljän pylväänkin 
»isännästä». 4 Maak kertoo, että kun jakutit entisaikaan pystyttivät 
jurtan pylväät, he sivelivät niihin kumissia ja hevosen verta. Li¬ 
säksi hän sanoo, että kodinhaltialle uhrataan jokaisessa sopivassa 
tilaisuudessa kumissia tai viinaa, johon isäntä, ennenkuin hän juo, 
kastaa sormensa ja jota hän pirskoittaa oikealle ja vasemmalle. 5 
Toisin paikoin jakutit palvovat »läävänkin isäntää», joka on etu¬ 
päässä hevosten hoitaja 6 ja joka ilmeisesti on venäläistä perua. Venä¬ 
läisiltä saatu lienee myös käsitys, että talonhaltia on sen vanhin 
asukas. Joskus on venäläinen »domovoj» sekaantunut myös »tulen 
isäntään», milloin jälkimmäisen sanotaan lakaisevan pihat, puhdis¬ 
tavan läävät yin. 7 

Burjatit, joiden cida nimisistä olennoista on aikaisemmin ollut 
puhe, kuvittelevat muutamin seuduin, että tällainen henki asuu 
jokaisessa kodissa lieden äärellä. Agapitov, joka tästä huomauttaa, 
epäilee kuitenkin tämän käsityksen kotoperäisyyttä kysyen, eiköhän 
se liene vain johtunut venäläisestä kodinhaltiasta. 8 Kuten Siroko- 
gorov osoittaa, on taas mandsu-kansa saanut kiinalaisilta talon- ja 
puutarhanhaltian, joita pidetään hyväntahtoisina olentoina ja joille 
silloin tällöin toimitetaan uhreja. 9 

Goldien kodinhaltiana, joka suojelee perhettä ja jonka kuva on 
jokaisessa majassa, mainitaan dzuli niminen olento, jolle uhrataan 
puuroa ja viinaa. Erikoisesti sanotaan goldien rukoilevan tätä läh¬ 
tiessään erä- tai muulle pitemmälle retkelle, jotta se huolehtisi 
perheestä. Sen puoleen käännytään myös erinäisten tautien vuoksi, 
varsinkin milloin ristiluita särkee. Tällöin dzuli kannetaan pihalle 
ja kuopataan maahan vyötäröä myöten, kunnes sairas paranee. 10 
Epäiltävää on kuitenkin, onko tämä erikoisniminen olento, josta 
goldit tekevät kuvan samoinkuin muistakin perhettä suojelevista 
hengistä, eurooppalaisen kodinhaltian vastine. 

Eurooppalaisen kodinhaltian, joka huolehtii kodista, perhe- 
väestä ja karjasta, ovat Siperiassa yleensä korvanneet nuo ennen¬ 
mainitut suojelushenget, joiden kuvia on monissa majoissa ollut 

meidän päiviimme asti. Näiden ryhmään on luettava myös sojottien 
»kotijumala», joka on muodosteltu kankaasta, nahkasta tai puusta 
ja joka ihmisten aterioimaan ryhtyessä aina saa osansa. 11 Jonkin¬ 
laisena kodinhaltiana esiintyy useilla kansoilla lisäksi »tulen isäntä», 
mutta siihen liittyvät uskomukset ja menot kohdistuvat itse tuleen. 

Metsänhaltian yleisimpiä nimityksiä on »metsän isäntä» 
(Kasanin tat. urman öjase, jak. iya itstsilä, burj. öin ezin, tung. 
ure amaka). Seuduilla, missä on metsäisiä vuoria, sitä sanotaan 
myös »vaaran isännäksi» (karag. dag äzi). 12 Jakutit käyttävät met¬ 
sänhaltiasta puhuessaan vielä sellaisia mielisteleviä nimityksiä kuin 
bajanai ('pohatta’) tai barallak ja uskovat, että jokaisella metsällä ja 
metsiköllä on oma isäntänsä. 13 Oma haltiansa on karagassienkin 
ja burjattien käsityksen mukaan jokaisella metsällä ja vaaralla. 14 
Tällaisia paikallisia »isäntiä», joita rukouksissa mainitaan, on kara- 
gassien asuinmailla mm. barbitai äzi, hän äzi ja hongorok äzi, joiden 
uskotaan antavan riistaa Barbitai, Kän ja Hongorok nimisten jokien 
varsilla. 16 

Siperialainen »metsän isäntä» on yleensä hämäräpiirteinen olento. 
Tavallisesti sitä kuitenkin kuvitellaan ihmisenkaltaiseksi ja semmoi¬ 
seksi muodostellaan sen kuvakin. Samoinkuin Euroopassa se saat¬ 
taa täälläkin toisinaan esiintyä hyvin suurikokoisena. Jeniseilaakson 
tungusit selittivät minulle, että »metsän isännän» (ure amaka) tuntee 
juuri siitä, että se on paljoa suurempi kuin tavallinen ihminen. 
Hyvin suuren ihmisen muodossa näyttäytyy myös mongolien ma- 
nikän, metsän ja metsäeläinten ruhtinas. 16 Ja kovin pitkä, musta, 
ihmisenkaltainen olento on lisäksi burjattien »metsän isäntä» 
(öin ezin). 17 Mutta paitsi ihmisenä saattaa metsänhaltia usein 
näyttäytyä myös jonkin eläimen tai esineen hahmossa. Niinpä 
tungusit varoittavat lapsiaan lähestymästä sellaisia kiviä, joiden 
uskovat olevan »metsän isännän» ilmenemismuotoja. 

Metsänhaltian näyttäytyminen on kuitenkin paljoa harvinaisem¬ 
paa kuin sen äänteleminen metsässä. Milloin se huhuilee, milloin 
itkee, milloin taas nauraa hohottaa. Tällaisiin käsityksiin ovat 
metsän salaperäiset äänet antaneet aihetta. Joskus »metsän isännän» 
huuto muistuttaa ihmisen huutoa, mutta ei ole hyvä kulkea sitä 
kohti, sillä täten metsänhaltia houkuttelee ihmistä luokseen ja eksyt¬ 
tää hänet korpeen. Todennäköisesti tällä huudolla on alunperin 
tarkoitettu kaikua. 

Zelenin olettaa, että metsänhaltioita on kaksi eri tyyppiä; 
toiset rakastavat hiljaisuutta ja rauhaa, toiset taas pitävät melusta, 
naurusta ja huudoista. Edelliseen ryhmään kuuluvat hänen käsi- 

tyksensä mukaan ennenmuita vuorten »isännät». Niinpä lamut- 
tien ja jakuttien sanotaan vuoren ohi matkustaessaan karttavan 
meluamista, jotteivät häiritsisi vuorenhaltiaa. Alarskin burjatit 
pitävät laulua ja samoin äänekästä puhelua sopimattomana metsäs¬ 
tyksen aikana, koska Hangaivuoren »isäntä» ei sellaista siedä. Myös 
Katsinskin tatarit noudattavat hiljaisuutta vuorilla vaeltaessaan. 
Sorit uskovat, että jos eräretkillä riitelee, viheltää, laulaa tai kolis¬ 
telee, haltia poistuu ja vie soopelit mukanaan. Toisinaan se saattaa 
myös nostattaa myrskyn. Altain tatarit kehoittavat metsälle läh¬ 
tiessään kotiin jääviä naisiakin karttamaan äänekästä keskustelua, 
naurua tai toraa, sillä rauhaa rakastava metsänhaltia ei muuten 
anna riistaa pyytäjille. 18 

Meluava, ilosta ja naurusta nauttiva haltia on sitävastoin jakut¬ 
tien bajanai. Sen vuoksi sille huudetaan ja nauretaan, kun saalis 
on saatu. Ionov kertoo, että kun jakutit jo etäältä huomaavat hirven 
joutuneen itsestään laukeavan jousipyydyksen uhriksi, he alkavat 
juosta, hyppiä ja hohottaa huutaen: »Ho-ho hok-hok! Katso, 'mus¬ 
tan metsän isäntä’ (kara tya itstsiiä) antoi! Hok-hok!» Samoin he 
hohottavat löydettyään kärpän ansasta. Täten heidän selitetään 
osoittavan metsänisännälle iloaan ja kiitollisuuttaan. 19 Omituisin 
huudoin tervehtivät metsäjurakitkin vastaantulevaa karhua. Lehti¬ 
salo sanoo, että he tällöin huutavat sille: »He heej, he heej, he he he!» 
Tavan laiminlyömistä pidetään suorastaan syntinä. 20 Burjattien 
kerrotaan toisin paikoin ottavan seuralaisekseen eräretkelle taitavan 
sadunkertojan tai soittajan ilahduttaakseen metsäteltassa iltaa vie¬ 
tettäessä myös »metsän isäntää», jotta tämä antaisi heille sitä parem¬ 
man saaliin. 21 

Nämä esimerkit eivät kuitenkaan todista, että eri seutujen »met¬ 
sän isännät» olisivat luonteeltaan erilaisia. Hiljaisuus pyynnin 
aikana johtuu tietenkin vain siitä, että metsäeläimet ovat herkkä- 
kuuloisia ja pakenevat ihmisääniä. Melun karttaminen vuoristoinat- 
kalla perustuu myös toiseen syyhyn, nim. vuoren synnyttämän 
myrskyn pelkoon. Jakuttien tapa hohottaa saaliin saatu¬ 
aan lienee alunperin vain luonnonlasten ilonilmausta, vaikka he 
siten pyrkisivätkin matkimaan joitakin metsän ääniä. On selvää, 
etteivät he saalista pyytäessään halua sitä meluamalla karkoittaa. 

Kun »metsän isäntää», kuten jakuttien sille antama »pohatta»- 
nimityskin osoittaa, pidetään metsäeläinten omistajana, jonka anti¬ 
mista erämiesten elinkeino on riippuvainen, on ymmärrettävää, 
että metsämiehet kaikin tavoin pyrkivät sen suosioon. Siellä, missä 
riistanpyynnin ohella harjoitetaan poronhoitoa, turvaudutaan tässä¬ 
kin metsänhaltian apuun. Puhuessaan karagassien »vaaran isän- 

nästä» (dag äzi) Petri huomauttaa, että se on näiden tärkein »jumala», 
sillä se tuottaa turkiseläimiä ja hoitaa porolaumoja. Sen vuoksi sitä 
palvotaan paitsi satunnaisista syistä myös määräaikoina, niin. kolme 
kertaa vuodessa, keväällä, kesällä ja syksyllä. Kevätuhrin aika on 
toukokuussa maan nurmettuessa, jolloin karagassit pirskoittavat 
»vaaran isännälle» tuleen teetä ja rasvaa, jotta porot menestyisivät 
ja saisivat vasikoita. Toisen uhrin he toimittavat siirryttyään kesä¬ 
kuussa kesäasunnoille pyytäen sikäläistäkin paikanhaltiaa huoleh¬ 
timaan poroista. Kolmas uhrinaika on syksyllä, kun metsänkäynti 
alkaa. Tällöin kukin anoo oman riista-alueensa isännältä »soopeleita, 
oravia, rasvaista lihaa, mustia karhuja», kuten rukoussanoissa mai¬ 
nitaan. 22 

Juuri syksy onkin erämiesten varsinainen uhrinaika. Jenisein- 
laakson tungusit viettävät tällöin, sen jälkeen kun oravannahka 
on käynyt harmaaksi, uudenvuoden juhlaa, jolloin »metsän isäntä» 
on erikoisen huomion kohteena. Syyspyynnin alkaessa on jakuteilla- 
kin ollut tapana uhrata metsänhaltialle panemalla tuleen lihaa ja 
voita. 23 Saatuaan ensimmäisen saaliin he vielä tekevät kuvankin 
hajanaista veistäen puuhun tai piirtäen siihen noella ihmisenkasvot. 24 
Hyvälle saalispaikalle ovat myös tungusit tehneet metsänhaltian 
kuvan siten, että ovat kuorineet puun ja kaivertaneet siihen »silmiä, 
nenää, suuta ja partaa» esittävät piirteet. 25 Vastaavanlaisia esi¬ 
merkkejä tapaamme mm. suomalaisilta ja lappalaisilta. Jakuteilla 
on lisäksi ollut tapana, milloin bajanai syystä tai toisesta on jättänyt 
pyytäjät saalista vaille, valmistaa puolentoista arssinan pituinen 
karkeatekoinen puukuva, joka tuodaan jurttaan ja johon sivellään 
teurastetun kotieläimen verta. Maapohjalle jurtan oikealle puolelle 
levitetään vielä pieniä oksia, joiden päälle asetetaan vihreillä ruohoilla 
peitetty pöytä jonkinlaiseksi uhrialttariksi. Pöydälle pannaan lihaa 
ja lusikalla varustettu puurovati sekä viinapullo ja pikari. Henki¬ 
löllä, joka toimii uhripappina, tulee olla yllään naisen päähine 
ja puku sekä jousipyydys kädessä. Metsänhaltiaa rukoiltaessa 
muistellaan aluksi myös tulen, jurtan, neljän jurtanpylvään, läävän 
ja maan »isäntää». 26 

Vitasevskij, jonka kuvaus täydentää jonkin verran ylläolevia 
Ionovin tiedonantoja, mainitsee, että tämä toimitus suoritetaan 
yöllä ja että metsänhaltian kuva kannetaan aamulla metsään ja 
asetetaan puuhun. 27 Miksi uhripapin, joka palvoo ja kestitsee 
metsänisäntää, on tällöin esiinnyttävä naisen pukimisissa, ei käy 
ilmi kummankaan kuvauksesta. 

Metsänhaltian sanotaan vihastuvan ja kätkevän karjansa, jollei 
riistanpyyntiin kuuluvia menoja tarkoin noudateta. Sitävas- 

toin ei marjojen eikä ketrinpähkinöiden poimiminen tai puiden kaa¬ 
taminen sitä kiinnosta. 28 Tämä viittaa siihen, että »metsän isäntä» 
erämiesten palvomana on yksinomaan metsäeläinten haltia. 
Jakutit puhuvatkin yleisemmän »metsän isännän» ohella eri eläin¬ 
lajien haltioista. 23 Eräillä tungusiheimoilla, kuten orokeilla ja 
orotseilla, näyttelee varsinkin karhunhaltia, doöto, erittäin huomat¬ 
tavaa osaa. 33 Goldit tekevät eräistä metsäneläimistä kuviakin, 
joita palvotaan milloin metsään mentäessä, milloin näistä eläimistä 
johtuneiden tautien vuoksi. 31 Lisäksi on muistettava, että »metsän 
isännän» kuvitellaan usein näyttäytyvän jonkin eläimen hahmossa 
tai sen selässä. 32 Todennäköisesti ovatkin itse metsäneläimet, joiden 
haltioista Siperian pohjoisimmatkin kansat, kuten tsuktsit ja juka- 
girit, puhuvat, olleet alunperin kaikkien metsästystä koskevien ta¬ 
pojen ja pitämysten kohteina. 

Metsänhaltian alkuperää pohdittaessa on kuitenkin huomattava, 
että jotkut uskovat niiden olevan metsään kuolleiden henkiä. 
Niinpä burjattien sanotaan selittävän, että »metsän isäntä» (öin 
ozin), joka metsässä huhuilee ja houkuttelee ihmisiä harhaan, on 
metsään hukkuneen ihmisen rauhaton henki. 33 Toiset kansat, 
kuten tungusit, tekevät kuitenkin jyrkän eron metsissä harhailevien 
kuolleiden ja »metsän isännän» välillä. Eivät jakutitkaan voi myön¬ 
tää, että bajanai olisi sama olento kuin yör tai abasy. Toisaalta on 
muistettava, että elinkeinojen, myös metsästyksen, harjoituksessa 
on turvauduttu vainajien apuun. Tätä koskevaa jukagirien käsitystä 
Johelson kuvailee seuraavin sanoin: »Suvun elävien ja kuolleiden 
välillä vallitsee alituinen läheinen suhde, josta elossaolevien elämä 
ja elatus riippuu, sillä ennenkuin ruumiillinen ihminen voi surmata 
hirven tai poron, tulee hänen sukulaisensa haamun välttämättä 
surmata kaadettavaksi aijotun eläimen 'varjo’, muuten ei metsä¬ 
mies saa eläintä pyydystetyksi.» 34 Vainajiin kohdistunee myös tapa, 
jonka jo Gmelin mainitsee tunguseilta, että nim. ensimmäinen eläin, 
joka pyyntiretkellä kaadetaan, uhrataan »paholaiselle». 35 

Salaperäisiä luonnossa asuvia haltioita ovat lisäksi ne, joiden 
uskotaan hallitsevan vaikeakulkuisia teitä, etenkin vuorten solia 
ja harjanteita. Tällaista olentoa jakutit nimittävät »tien isännäksi» 
(anoi ilslsiUi) tai »solan isännäksi» (ättuk itstsitä). 36 Maak kertoo 
jakuttien aina toimittavan uhreja matkustaessaan korkean vedenjaka¬ 
jan yli tai vesien välisen kannaksen poikki tai veneellä koskipaikoissa. 
Uhrina he käyttävät hevosenjouhia. vaatteentilkkuja, nahkalius- 
koja, sulkia ym., jommoisia ripustavat lähellä olevien puiden oksiin. 
Erikoisen arvokkaana lahjana pidetään hevosenjouhia, joita ratsu¬ 
mies voi nykäistä juhtansa harjasta tai hännästä, mutta joita 

veneellä tai porokyydillä kuljettaessa on varattava mukaan. 37 Maak 
mainitsee myös, mitenkä tungusit eräiden virtojen yhtymäkohdassa 
paljastivat puukkonsa ja leikkasivat satulasta palasen poronnahkaa 
sekä ripustivat sen paikalla oleviin pensaisiin, joihin jo ennenkin 
oli sellaisia kiinnitetty. 38 Tapa ripustaa hevosenjouhia ja nauhoja 
paikkoihin, joissa matkamiestä muuten voisi kohdata jokin onnet¬ 
tomuus, on ollut yleinen muuallakin mm. Altain ja Sajanin vuoris¬ 
tossa. 39 Kun samanlainen uhri, jossa jouhet epäilemättä edustavat 
itse hevosta, on toimitettu hengille hautojenkin läheisyydessä, on se 
viittauksena siihen, että mainittujen haltioiden on kuviteltu olevan 
kuolleiden kaltaisia. 

Vuorten harjanteilla ja erinäisissä vaikeakulkuisissa paikoissa 
näkee monin paikoin Siperiassa vielä suuria kivikasoja, uhoja. 
jotka ovat syntyneet siten, että jokainen ohikulkija on heittänyt 
niihin kiven entisten lisäksi. Tätä tapaa noudatetaan yhä edelleen, 
sillä muuten pelätään jonkin onnettomuuden kohtaavan matka¬ 
miestä. Radloff sanoo altailaisten matkustaessaan vuoren tai vuo¬ 
laan virran yli osoittavan paikanhaltialle kiitollisuuttaan joko pane¬ 
malla kiven täten muodostuneeseen kivikasaan tai sitomalla nauhan 
pyhään puuhun. 40 Majnagasev mainitsee beltirien panevan tällai¬ 
seen paikkaan (obu) kiven tai oksan tahi vuodattavan siihen vii¬ 
naa. 41 Burjattien olojen sanotaan yleensä sijaitsevan kohdissa, 
missä matkamiestä saattaa uhata jokin vaara. 42 Kalmukkien oboja 
tapaa myös aroilla, milloin jollakin kummulla, milloin puron 

ääressä. 43 Banzarov huomauttaa, että mongolit ovat perustaneet 
olonsa teiden varsille sen vuoksi, että jokainen ohimatkustava 
voisi panna niihin hevosenjouhia tai muuta saadakseen obon ääressä 
asuvan haltian suojelijaksi matkalleen. 44 

Tapa panna kivi tai oksa määrättyyn paikkaan, jota jo muinai¬ 
suuden kansat noudattivat, on niin yleinen, että esimerkkejä siitä 
on muistiinpantu kaikissa maanosissa. Onpa se aikoinaan ollut tun¬ 
nettu myös Suomessa, Virossa ja Kauko-Karjalassa. Tutkijat ovat 
selittäneet sitä milloin uhriksi milloin muuksi maagilliseksi menoksi. 
Islamilaisessa maailmassa pannaan kivi röykkiöön usein jonkun 
pyhimyksen muistoksi. 45 Näin tehdessään lausuu karjalainenkin 
kalamies: »Pyhä Petri, tässä kivi uhriksi!» Monin paikoin heitetään 
kiviä kohtaan, jossa joku on erikoisemmalla tavalla saanut surmansa. 
Esimerkkejä tästä mainitsee mm. Zelenin Venäjältä. 46 Länsi- 
Euroopassa nämä kivenheittopaikat ovat enimmäkseen omistetut 
maahisille. Maahisille uhriksi heittää myös virolainen kiven tai oksan 
tavanomaiseen paikkaan löytääkseen kadonneen kotieläimen. 47 
Niistä lukemattomista tiedonannoista, joita on kerätty maapallon 
eri puolilta, voikin päättää, että puheenaoleva tapa on alunperin 
kohdistunut henkiin. 48 Vaikeampi on selittää, mihin tämä kiven¬ 
heitto alunperin perustuu, mutta todennäköisesti on näin pyritty 
kahlehtimaan olentoja, jotka vapaana harhaillessaan voisivat tuottaa 
tuhoja, määrättyyn paikkaan. 

Myös turvallisuuden vuoksi eräät kansat, kuten jakutit, puhuvat 
matkustaessaan tuntemattomilla tai etäisillä mailla salakieltä 
käyttäen juhdistaan, veneistään, aseistaan, vieläpä matkan tapah¬ 
tumistakin, esim. joen yli menosta, kuvannollisia tai vieraskielisiä 
nimityksiä. Trostsanskij selittää, että jakutit pyrkivät täten pettä¬ 
mään henkiä. 49 Samaa tapaa noudatetaan eräretkillä. 

Paitsi yleisnimisiä paikan »isäntiä» oleskelee turkkilais-tatari- 
laisten kansain käsityksen mukaan luonnossa myös joukko erikois- 
nimisiä haltioita, joita ei palvota ja joita yleensä pidetään vain pa¬ 
hoina olentoina. Sellainen on Volgan tatarien pitkäkyntinen suräle, 
joka huhuiltuaan ihmisen luokseen kutittaa tämän kuolijaaksi ja jolla 
sanotaan olevan niin suuret rinnat, että se saattaa heittää ne har- 
tiainsa yli. Toisinaan se tukehduttaa uhrinsa tunkemalla rintansa 
ihmisen suuhun. Laitumella se nousee parhaan hevosen selkään ja 
ajaa tämän uuvuksiin. Tatarit uskovat, että sillä hevosen selässä 
istuessaan on kasvot taaksepäin. Milloin suräle ahdistaa ihmistä, 
voi tämä pelastua rientämällä puron yli, jos sellainen sattuu ole¬ 
maan lähettyvillä, sillä suräle pelkää vettä. 50 

Vastaanvalainen suuririntainen olento on myös tsuvassien pitkä¬ 
hiuksinen obyda, joka kulkee metsässä kuin ihminen, mutta on 
alaston. Sen tuntee vielä siitäkin, että sen jalat ovat kään¬ 
tyneet taaksepäin. Houkuteltuaan ihmisen eksyksiin se alkaa ku¬ 
tittaa ja tanssittaa tätä, kunnes asianomainen uupuu ja kuolee. 
Koskettamalla sitä olkapään alla olevaan reikään, obyda tulee voi¬ 
mattomaksi ja jättää uhrinsa rauhaan. Henkimaailmalle ominaista 
takaperoisuutta osoittaa paitsi obydan jalat sekin, että kun tämä 
olento nousee hevosen selkään, niin eläinparka alkaa juosta taakse¬ 
päin. 51 

Paha ja vaarallinen henki on lisäksi Volgan tatarien albasiy, 
joka oleskelee paitsi luonnonhelmassa myös autioissa rakennuksissa. 
Sekin on ihmisenmuotoinen, mutta pukeutuu usein metsässä ja 
vainiolla olevien esineiden hahmoon. Kun se ahdistaa ihmistä, 
valtaa tämän hengenahdistus ja ankara sydämentykintä. Albaslyn 
sanotaan täten tukehduttavan kohtaamansa henkilön. 52 Kirgisit 
kuvittelevat albasiaa suurikokoiseksi naiseksi, jolla on suuri pää, 
polviin asti ulottuvat rinnat ja sormissa pitkät ja terävät kynnet, 
sekä uskovat sen ahdistavan etupäässä raskaita vaimoja. Muudan 
henkilö oli kerta nähnyt albaslan viruttavan purossa erään vaimon 
keuhkoja, jotka tämä ilkiö oli anastanut. 53 Meszäros mainitsee sen 
painajaisena, joka ahdistaa lapsivuoteessa olevia turkkilaisvaimoja 
ja jolta itseään suojellakseen nämä sitovat päähänsä punaisen nau¬ 
han tai liinan. 54 

Pahaa metsänhenkeä, jolla on vain puoli ruumista, nim. yksi 
käsi, yksi jalka ja yksi silmä, tsuvassit sanovat »puoli-ihmiseksi» 
(ar sori j. 55 Sama olento, jolla on puoli päätä ja ruumista, on os- 
manienkin »puoli-ihminen» (jarym adam). Tällaisten yksisilmäisten 
ja -korvaisten sekä yksikätisten ja -jalkaisten olentojen osmanit 
kuvittelevat asuvan vanhojen temppelien raunioissa. 58 

Kuten näistä esimerkeistä ilmenee, on näillä erikoisnimisillä hen¬ 
gillä verraten vakiintuneet ja kehittyneet piirteet. Siperialaista 
»metsän isäntää» muistuttavat suräle, obyda ja albasiy vain siinä, 
että niitä toisin paikoin kuvitellaan suurikokoisiksi, vieläpä uskotaan, 
että ne saattavat pidentää ja lyhentää kokoansa. Pahoina ja pelät¬ 
tyinä ne kuitenkin liittyvät lähemmin niiden rauhattomien henkien 
laumaan, joista on ollut puhe edellisessä luvussa. Eräät omituisuu¬ 
det, etenkin nuo suuret rinnat, joita ne tunkevat uhriensa suuhun, 
osoittavat, että ne alunperin ovat olleet naispuolisia olentoja. 
Monet kansat ovatkin suuresti pelänneet sellaisten naisten henkiä, 
jotka ovat kuolleet ennen aikojaan. Vainajien kaltainen on etenkin 
mongolien aronhaltia, albin, jonka jo olemme tavanneet burjateilta 

ja joka sytyttää virvatulia teiden ääreen. Kun matkamies tällöin 
poistuu tieltä ja suuntaa kulkunsa tulta kohti, huomaa hän pian, 
että albin on houkutellut häntä harhaan eksyttääkseen hänet. 57 

Paikallista haltiaa, joka asuu vesissä, joissa tai järvissä, sa¬ 
notaan tavallisesti »veden isännäksi». Jokaisella joella ja järvellä, 
huomauttavat jakutit, on oma »isäntänsä». Jotkut kansat, kuten 
karagassit, toimittavat sille uhrejakin, jotta se antaisi kalaa pyytä¬ 
jille. Petri kertoo, mitenkä viimeksimainitut sitovat patokalastuksen 
alkaessa rannan koivuun värillisiä nauhoja (dzalama) ja sytyttävät 
puun ääreen tulen, johon panevat teetä, maitoa, rasvaa ja voita, 
mutta ei leipää eikä tupakkaa, »veden isäntä» (sug äzi) ei näet niistä 
välitä. Tähän toimitukseen osallistuvat kaikki pyytäjät, jotka har¬ 
joittavat yhteiskalastusta. Itse veteen ei uhrata mitään eikä tila¬ 
päisen koukku- tai verkkopyynnin aikana toimiteta uhria edes ran¬ 
nalla. Itse veteen liittyvistä pitämyksistä mainittakoon vain ankara 
puhtauden noudattaminen. Ei mitään likaista, haisevaa tai mädän¬ 
nyttä sovi heittää veteen, jottei »veden isäntä» vihastuisi. Vettä ei 
myöskään sovi ammentaa likaisella, ei edes maitoisella astialla tai 
nokisella padalla. 58 

Millaiseksi karagassit vedenhaltiaa kuvittelevat, ei käy ilmi Petrin 
kuvauksesta. Todennäköisesti se on täällä yhtä hämäräpiirteinen 
kuin Altain tatarien vastaava »veden isäntä». Puhuessaan burjattien 
»veden isännästä» (uhun ezin) Saskov sanoo, että se muistuttaa sekä 
toimintansa että luonteensa puolesta venäläistä vetehistä tai ru- 
salkaa ja että se burjattien käsityksen mukaan on alkuperältään 
veteen hukkuneen henki. 69 Kaikkine uskomuksineen venäläisiä 
vastaavat varsinkin Volgan tatarien ja tsuvassien kehittynein piir¬ 
tein esiintyvät vedenhaltiat. Ja samoin näyttää ainakin paikoittain 
olevan asian laita myös jakuttien keskuudessa. Aito venäläinen on 
täällä mm. käsitys, että vetehiset nousevat maihin joulun ja lop¬ 
piaisen välisenä aikana. Tällöin niiden sanotaan vaeltavan teitä 
myöten ja kuljettavan härän selässä pieniä lapsiaan, joita vetehisillä 
on runsaasti. Vaellusmatkoillaan paikasta toiseen vetehisten usko¬ 
taan synnyttävän erilaisia ääniä, joita ihmiset asettuvat kuuntele¬ 
maan tienristeyksiin, avannoille tahi autioiden jurttien ääreen. 
Siitä, mitä he silloin sattuvat kuulemaan, he ennustavat tulevan 
vuoden tapahtumia. Näitä tällöin liikkuvia henkiä, joiden sanotaan 
asuvan karjoineen veden alla, jakutit nimittävät nimellä sylykyn. 60 

Keväällä jäiden lähtiessä jakuteilla on tapana heittää veteen lei¬ 
pää ja suolaa sekä ampua pyssyillä, jottei »eukko» (äbä), jolla ni¬ 
mellä he nimittävät jokia ja järviä, tuottaisi heille vahinkoja. 61 

Vastaavat jäänsaattomenot ovat olleet yleisiä venäläisilläkin ym. 
Itä-Euroopan kansoilla. 

Lisäksi kerrotaan, että jakutit ovat kevätkalastuksen alkaessa 
uhranneet »veden isännälle» ( u ilslsitä) hiehonkin toivoen runsasta 
saalista. Useimmiten sille uhrataan vain kalaa, viinaa ym. 62 Veden- 
haltian erikoisnimenä mainitaan ukulan tojon. 63 

Tiedustellessani läntisiltä tunguseilta vedenhaltian palvontaa, 
nämä selittivät, ettei heillä ole koskaan ollut tapana asettaa uhria 
veteen. Eivät he myöskään osanneet mitään kertoa vedenhaltiasta. 
Goldit taas, jotka asuvat etupäässä vesien varsilla, puhuvat muke- 
ambani nimisestä vetehisestä, jonka näyttäytyminen tietää kuole¬ 
maa. Lopatin mainitsee, että goldit uhraavat sille keväällä jäiden 
lähtiessä veteen erään ruohon juuria pyytäen samalla, ettei vete¬ 
hinen ketään häiritsisi. Vetehisen sanotaan hukuttavan ihmisiä; 
muutamin paikoin se anastaa ainakin yhden joka vuosi. Kuitenkin 
on olemassa myös sukuja, joiden jäseniä se ei milloinkaan vaani. 
Lisäksi kerrotaan, että jos vetehistä rukoillaan, kun kova myrsky 
tulvan aikana heittelee venettä, niin veneen eteen muodostuu tyyni 
juova, jota myöten on helppo soutaa rantaan. Täten pelastuttuaan 
goldit teurastavat sian, jonka verta pirskoittavat veteen. Sikauhri 
viittaa tässä kiinalaisten tapoihin. 64 

Toisenluontoinen haltia on goldien kalgama, jonka uskotaan avus¬ 
tavan kalastusta. Siitä tehdään puinen kuva, jolla on »pyöreä ruu¬ 
mis, pitkät jalat ja korkea lakki». Jollei kalastus ota onnistuakseen, 
kutsutaan samani haltiaa lepyttämään. Tällöin veistetään puusta 
sammen kuva, joka aluksi ripustetaan pyrstöstä majan kattoon ja 
joka sitten määrätyllä hetkellä otetaan alas ja asetetaan vesiastiaan 
vettä läikytellen. Ensimmäinen kala, joka saadaan tämän toimi¬ 
tuksen jälkeen, pannaan kalgamaUe uhriksi mainitun kalankuvan 
kitaan, missä sitä pidetään jonkin aikaa, kunnes se perataan, jolloin 
sen kiduksista lähteneellä verellä vielä voidellaan haltiankuvan 
suuta. Kalan kidukset pannaan kalgarnan jalkojen juureen. 65 

Goldien kalgama kuvataan joko pariskuntana tai yksinäisenä 
olentona. Jälkimmäisessä tapauksessa se saattaa esiintyä joko mies- 
tai naispuolisena. Miespuolisen seurassa on tavallisesti tämän koira 
nyörillä herraansa kiinnitettynä. Yksinäisen, naispuolisen kalgarnan 
kuva tehdään melko suureksi, noin kahden arssinan pituiseksi. 
Tällaisena sen uskotaan edistävän kaikkiakin elinkeinoja. Sen vuoksi 
goldit kuljettavat sitä mukanaan yhtä hyvin erä- kuin kalaretkillä. 

Toinen sekä metsästystä että kalastusta edistävä haltia on isalli 
aga, jonka kuvaa miesten sanotaan pvyntiretkellä kantavan vyössään. 
Goldit kutsuvat samanin suostuttelemaan sitäkin samoinkuin kalga- 

maa. Kolmas eri 
elinkeinoja avus¬ 
tava haltia, jonka 
kuvaa myös kan¬ 
netaan vyössä, on 
goldien adzeha. Vii¬ 
meksimainitulla on 
kuitenkin laajempi 
toimiala, sillä sa- 
manienkin sano¬ 
taan loitsimaan 
ryhtyessään ripus¬ 
tavan rinnoilleen 
sekä mies- että 
naispuolisen adze- 
han kuvan. 66 Näin monipuolisia olentoja ei voi pitää varsinaisina 
veden- tai metsänhaltioina. 

Varsinaisia vedenhaltioita eivät myöskään ole pyhien lähteiden tai 
jokien haltiat, joille niiden läheisyydessä asuvat kansat ovat toi¬ 
mittaneet uhreja. Pyhiä jokia ovat mongolien asuinmailla mm. 
Selenga, Onon, Kärälän ja Keltainen joki, joiden palvonnasta jo 
vanhat lähteet tietävät kertoa. Samoinkuin eräiltä eurooppalaisilta 
kansoilta tavataan burjateiltakin käsitys, että jos vettä häpäisee 
tai likaa, lähde voi muuttaa toiseen paikkaan. Myös käsitys, että 
määrätyt joet ja purot voivat aikaansaada sadetta, on näiden kes¬ 
kuudessa ollut yleinen. 67 Altain tatarit taas palvovat sateen anta¬ 
jana mm. Abakan-joen herraa, Abakan kania. 68 

Mongolien keskuudessa on lisäksi muistiinpantu uskomus, että 
järvissä on jonkinlainen härkä, joka myrskyn tai muun merkki¬ 
tapahtuman edellä alkaa huutaa. 69 Vesihärästä (u ogusa) puhuvat 
jakutitkin uskoen sellaisen oleskelevan erinäisissä järvissä, joiden 
jäitä se joskus talvella särkee. 70 Käsitys järvissä elävän härän 
mylvinnästä esiintyy Euroopassakin ja perustunee siihen salaperäi¬ 
seen, mylvintää muistuttavaan ääneen, jonka muudan kahlaaja- 
lintu, Botauras stellaris, synnyttää. 

Maan ja kasvillisuuden samoinkuin eräiden luonnonilmiöiden, 
kuten tulen ja tuulenpyörteen »isännästä», joista »tulen isäntä» on 
yleisimmin tunnettu, on jo aikaisemmin ollut puhe, joten ne tässä 
yhteydessä voidaan syrjäyttää. Esineiden haltioista mainittakoon 
burjattien »huulisoittimen isäntä» (huri ezin), jonka kerrotaan opet¬ 
tavan ihmisiä hyviksi soittoniekoiksi. Tämän jalon taidon saadak- 

seen on kokelaan mentävä kuuttomana yönä kolmen tien risteykseen 
sekä istuuduttava silkkisuitsilla varustetulle hevosenkallolle. Ker¬ 
rotaan, että kallo keskiyöllä pyrkii heittämään soittajan päältään, 
ja jos tämä silloin putoaa, menettää hän henkensä. Jos hän taas 
tietää olla varuillaan, niin ettei hänen soittonsa keskeydy, tulee 
hänestä etevä soittaja. 71 Kun vastaavanlainen uskomus on tavattu 
Euroopankin kansoilta, ei tätä voine pitää burjattien keksimänä. 

Jakuttien ja burjattien keskuudessa nauttii sepäntoimi niin 
suurta arvonantoa, että erinäiset tässä toimessa tarvittavat välineet 
ovat saaneet oman »isäntänsä». Trostsanskij huomauttaa, että jokai¬ 
sella sepänkalulla, jota ei ole venäläisiltä ostettu, on jakuttien käsi¬ 
tyksen mukaan »isäntä» (itstsi): moukarilla ja alasimella on yhteinen, 
pihdeillä ja ahjolla on kummallakin omansa, mutta pääisäntä on pal¬ 
keilla. 72 Pripusov puhuu lisäksi erikoisesta seppien suojelushaltiasta, 
josta jakutit käyttävät nimitystä kudai baksy, ja jonka asuinpaikka 
on maanalaisessa maailmassa. Tämän olennon kunniaksi jakutit 
teurastavat ruskean lehmän, voitelevat sen verellä työkalunsa, mutta 
teuraan sydämen ja maksan paistavat ahjossa ja asettavat sen jäl¬ 
keen alasimelle takoen niitä, kunnes ne kokonaan pirstoutuvat. 73 

Balaganskin piirin burjatit taas palvovat erikoista Bosintoi nimistä 
seppien jumalaa, jolla on yhdeksän poikaa ja yksi tytär. Tälle haltia- 
perheelle, jonka sanotaan opettaneen ihmisiä käsittelemään rautaa, 
sepät kaatavat kumissia hehkuvaan ahjoon, uhraavatpa joskus 
lampaankin. Bosintoin pojista ja tyttäristä burjatit tekevät myös 
kuvia, joilla kullakin on kädessään jokin sepän työväline, vasara, 
pihdit, alasin, palkeet, sysi ym., ja joiden sanotaan esittävän mai¬ 
nittujen esineiden »isäntiä». 74 

Vertailun vuoksi mainittakoon, että myös Kaukaasian abkhasit, 
joiden menot muistuttavat jossain määrin jakuttilaisia, palvovat 
pajoissaan erikoista seppienjumalaa. Täälläkin teuraan sydän ja 
maksa näyttelevät tärkeätä osaa samoinkuin moukarin isku alasi¬ 
meen rukouksen päättyessä. 75 Olisiko tämä seppien kultti ehkä 
iranilaista perua? 

Pisimmälle näyttää usko luonnon »isäntiin» kehittyeen jakuttien 
keskuudessa, joiden käsityksen mukaan, kuten Gorohov huomauttaa, 
»kaikella on »isäntänsä» (ilslsi): vesillä, vuorilla, kivillä, metsällä, 
ruoholla, pensailla, pellolla, astioilla, aseilla jne.». 76 Jakuttien usko¬ 
muksia esittäessään Trostsanskij mainitsee, että varsinkin niillä 
esineillä, jotka voivat ääntää tai liikehtiä on »isäntä», samoin veit¬ 
sellä, joka helposti haavoittaa. 77 Itäiset tungusiheimot puhuvat 
niinikään paitsi erinäisten paikkojen myös astioiden ja työkalujen 
änduris ta. 78 

RIISTA. 

Altain suvun keskuudessa on eläinmaailmakin ollut monenmoisten 
uskomusten ja menojen kohteena. Erikoisen ryhmän muodostavat 
ne eläimet, joita jostakin syystä pidetään pyhinä ja joita ei sen vuoksi 
milloinkaan surmata. Sellaisia ovat mm. joutsenet, hanhet ja eten¬ 
kin eräät sukeltajalinnut. joiden uskotaan olevan henkien ilmenemis¬ 
muotoja. Onpa niinkin vaarallinen peto kuin tiikeri rauhoitettu 
goldien mailla. Sanotaan, että kun metsästäjä kohtaa sen metsässä, 
heittää hän aseensa ja maahan kumartuen lausuu: »Hei, ukko, anna 
meille metsästysonnea, anna syötävää, lähetä riistaa pyssynkanta- 
malle!» 1 Siperia tarjoaa esimerkkejä siitäkin, että jonkin eläinlajin 
ja määrättyyn sukuun kuuluvien ihmisten välillä on uskottu val¬ 
litsevan niin läheisen suhteen, ettei asianomaisten ole sopinut sur¬ 
mata tällaista eläintä eikä edes hätyyttää, siitä kun on pelätty 
jonkin onnettomuuden aiheutuvan. 

Mutta uskomuksellisten menojen esineenä on metsänriista ja 
vedensaalis ollut sellaisenaankin. Kun eränkävijän elinkeino on 
pyyntionnen varassa, pakottaa sen menettämisen pelko häntä aina 
olemaan varuillaan. Tähän varovaisuuteen johtaa häntä jo käsitys, 
että eläimillä on perin herkkä kyky tajuta ihmisten aikeet. Varsinkin 
karhulla uskotaan tässä suhteessa olevan aivan ihmeelliset vaistot. 
Jakutit sanovat, että karhu kuulee kaiken, mitä siitä puhutaan, 
vaikka se ei olisi lähimaillakaan. Vieläpä »se muistaa kaiken eikä 
unohda mitään». Sen vuoksi ei siitä sovi puhua pahaa kotonakaan, 
ei edes talvella, jolloin karhu nukkuu pesässään, sillä unessaankin 
se voi seurata maailmanmenoa. 2 Eräät Altain tatarit uskovat, että 
karhu kuulee »maan välityksellä», ja sojotit sanovat, että »maa on 
karhun korva». 3 Kun tungusit löytävät karhun pesän, ilmoittavat 
he siitä omaisilleen ainoastaan erinäisin merkein ja elein. Yhtä sala¬ 
peräisiä he ovat, kun he kotoa lähtevät saalista tavoittamaan. He 
ovat lähtevinään ainoastaan pitkälle matkalle. Eivät Altainkaan 
erämiehet kokoontuessaan sano suoraan, mikä heillä on aikomuk¬ 
sena, vaan ainoastaan viittauksista omaiset sen ymmärtävät. 
Jos karhu saa asiasta ennakolta tietää, on pyynti tulokseton. Sen 
vuoksi sorit karhua kaatamaan mennessään surmaavat myös kaikki 
vastaantulevat eläimet, jotteivät nämä veisi karhulle sanaa. 4 Jaku¬ 
tit selittävät lisäksi, että jos karhu jotenkin saa ennakolta tietää, 
kuka sitä aikoo tulla ahdistamaan, niin se voi mennä metsämiehen 
poissa ollessa tämän majaan ja ryöstää tämän lapsen. 5 Yleensä 
Altain suvun kansat käyttävät karhusta puhuessaan salanimiä, 
joista mainittakoon »ukko», »musta ukko», »suuri ihminen», »metsän 

isäntä», »musta eläin» jne. Orotsonien sanotaan karttavan karhun 
nimen mainitsemista varsinkin sen jälkeen, kun ovat löytäneet 
karhun pesän. 6 

Yllämainitut käsitykset ja tavat eivät kuitenkaan kohdistu vain 
karhuun, vaan muuhunkin metsänriistaan. Sama salaperäisyys on 
kaikelle pyynnille tunnusomaista. Paitsi eläimistä käytetään myös 
aseista ja pyydyksistä, samoinkuin muustakin, mikä koskee pyyntiä 
outoja sanontoja, joten erämiesten kieli toisin paikoin muodostuu 
syrjäisille aivan arvoituksenomaiseksi. Tähän salaperäisyyteen liit¬ 
tyy myös vaiteliaisuus, jota eräretkillä aina mikäli mahdollista, on 
noudatettava. 

Se seikka, että karhu on muuhun riistaan verraten päässyt suu¬ 
rimman huomion ja kiinnostuksen kohteeksi, johtuu epäilemättä 
paitsi sen omituisista elintavoista myös siitä, että se on Siperian 
metsäin suurin ja voimakkain peto. Muutamat kansat, kuten lamu- 
tit pelkäävät karhua siinä määrin, etteivät kaikki uskalla edes ottaa 
osaa sen kaatamiseen. 7 Maak kertoo tunguseista, että kun he löy¬ 
tävät puusta karhun hampaanjäljet, niin he tekevät sen alapuolelle 
oman merkkinsä osoittaakseen, etteivät he halua karhua kohdata. 
He uskovat näet, että henkilö, joka asettaa merkkinsä karhun mer¬ 
kin yläpuolelle, pian kohtaa pedon. 8 Yleensä on vallalla käsitys, 
että karhu armahtaa niitä, jotka ymmärtävät elää hyvissä väleissä 
sen kanssa. Jakutit selittävät, ettei karhu tee pahaa henkilöille, jotka 
sitä vastaan tullessaan osoittavat sille kunnioitusta polvistumalla 
ja sanomalla: »Metsän ruhtinas, ajattele metsiäsi! . . . Mene sinne! 
Me emme sinuun koske, me emme sinua loukkaa, anna meidän 
mennä!» Toisin paikoin taas sanotaan: »Me tiedämme, että sinä olet 
näiden paikkojen ainoa hallitsija, emme ole tulleet sinun valta¬ 
kuntaasi häväistäksemme sinua, laske meidät menemään!» 9 Altain 
sorit nostavat lakkiaan kohdatessaan karhun metsässä ja lausuvat: 
»Kulje tietäsi, kunnioitettu!» Teleutit opettavat lapsiaan sanomaan 
karhulle tällöin: »Suuri setä, sinä peloitat pieniä. Mitä sinä etsit ja 
kuljet? Kulkisitpa omaa puhdasta polkuasi!» 10 Ilmeisesti karhua 
suostutellakseen erämiehet käyttävät sitä puhutellessaan sellaisia 
sukulaisnimityksiä kuin »isoisä» tai »isoäiti», »isä», »setä», »eno» ym. 11 
Sitä, joka karhua loukkaa tai häpäisee, uskotaan koston ennenpitkää 
kohtaavan. Varhaiskantaisen ajattelun mukaan koko laji vastaa 
kustakin eläinyksilöstä ja toimii sen puolesta. Kaadetun karhun kos¬ 
tajana esiintyy sitäpaitsi tämän hahmosielu. Kuten mainittu, goldit 
tekevät karhusta kuviakin joko parantaakseen karhun aiheuttamia 
tauteja tai edistääkseen metsästysonnea (kuva 50). Samaa tar¬ 
koittaen on eräistä muistakin metsäeläimistä tehty kuvia. 12 

4 ft Un vi\n ilta*, c.Tmn ncVAntn 

Kaikista vaaroista huolimatta ei kar¬ 
hua kuitenkaan, sopivan tilaisuuden tar¬ 
joutuessa, ole jätetty surmaamatta. Sen 
turkkia on pidetty erittäin arvokkaana, sen 
liha on maistunut hyvältä, sen verta ovat 
erämiehet juoneet tullakseen uljaiksi ja 
voimakkaiksi ja sen ihraa, sappea ym. on 
käytetty mm. lääkkeenä. Toisin paikoin 
syödään erinäiset karhun elimet raakana, 
mikä perustunee käsitykseen, että vain tä¬ 
ten voidaan eläimen sielunvoimaa siirtää 
omaan ruumiiseen. 

Lisäksi on eräillä karhun ruumiinosilla, 
kuten käpälillä, kynsillä ja hampailla ollut 
Kuva50. Goldilainen karhu- tärkeä suojeleva merkitys metsästäjäkan- 
haltia. Simkevitsin teok- san elämässä. Suojellakseen kotiaan tungu- 

sit ripustavat karhun etukäpälän telttansa 
oven päälle. 13 Sorit panevat karhunkäpälän oven ääreen, jotta se 
karkoittaisi pahat henget (ainat). 14 Toisin paikoin he ripusta¬ 
vat siihen karhun käpälän, kynnen tai nahkanpalan varsinkin, mil¬ 
loin pienokainen on majassa. Minusinskin tatarien, joilla on sama 
tapa, sanotean kuvittelevan, että ovenhaltiana toimii karhu. Sille 
uhrataan muurahaisia, mustikoita ja erään liljakasvin (Lilium 
mortagonin) juuria. Karhunnahkaan puettuna esiintyy teleuttienkin 
ovenhaltia. 15 Karhu kodinhaltiana tavataan lisäksi Glazovin piirin 
votjakeilta. 

Jakuteilla on ollut tapana asettaa karhunkäpälä myös pienen lap¬ 
sen kätkyeeseen. Kolysmanin telengitit pitävät karhunkäpälää jur- 
tassa, jotta karja menestyisi. Sorit sitovat karhunkynnen vasikan 
tai lehmän kaulaan parantaakseen elukan vatsurista. Altailaiset 
karkoittavat päänkivistyksen viemällä karhunkynttä sairaan pään 
ympäri. 16 Turuhanskin piirissä sidotaan karhunkynsiä porojen 
kaulaan, jottei susi niitä ahdistaisi. Samoin on karhun hampaita 
käytetty monenmoisiin taikatarkoituksiin. 

Miten luonnonkansat ajattelussaan yhdistävät eläimen ja sen 
ruumiinosan, niin että edellinen kaikessa voimassaan sisältyy myös 
jälkimmäiseen, osoittaa lisäksi valanteko. Todistaakseen viatto¬ 
muutensa tungusi puree karhuntaljaa, -kynttä tai hammasta ja lau¬ 
suu samalla: »Syököön karhu minut, jos olen vikapää!» Jakutit 
vannovat joko karhun kallolla istuen tahi puremalla tai suutelemalla 
sitä. Altain tatarit istuvat tällöin karhun taljalla ja suutelevat tai 
haistelevat karhun kuonoa. Toisin paikoin he juovat vettä, johon 

on pantu karhun kallo. Sojottien on tällöin haisteltava i 

kaadetun karhun kuonoa tahi nuoltava karhun päätä 1 

tai käpälää. Samojedien sanotaan vannoessaan leikkaa- j 

van veitsellä karvoja karhun päänahkasta. 17 Vastaavan- 
laiset menot tavataan Siperian suomensukuisiltakin kan- 
soilta. 

Samoinkuin karhun on muidenkin metsäeläinten ruu- J , 
miinosia käytetty taianomaisiin tarkoituksiin. Jäämeren 
rantalaiset pitävät jääkarhun hampaita ja Amurinmaan 
asukkaat tiikerin kynsiä ja hampaita vyössään. Vii- M 

meksimainitut sitovat myös tiikerin taljanpalasia poro- AA 
jen häntiin suojellakseen kotieläimiään. Priajanskin fk 

tungusien kerrotaan käyttävän »amulettina» mm. peu- , )J 
ran hampaita. Jottei paha henki (abasy) tulisi asun- 
toon, jakutit ripustavat majansa kattoon nyöriin pujo- Lapsen kät 
tettuja jäniksen korvia ja häntiä, teeren pyrstöjä ym. kyttä kan- 
Läävän oviaukkoa vartioimaan asetetaan huuhkajan n at tav aan 

pää. Erinäisten eläinten ruumiinosia on ripustettu var- pustettuja 
sinkin pienten lasten suojaksi. Jakutit sitovat lapsen luita, Karu- 
kätkyeen yläpuolelle paitsi karhunkäpälää petolintujen mukaan, 
kynsiä, joskus myös soopelin kallon tai täytetyn jänik- 
sennahkan. Goldit panevat pienokaisen vuoteeseen ilveksen luita. 
Altailaiset, jotka ripustavat lapsen kätkyettä kannattavaan nyöriin 
vuorivuohen, lampaan ja linnun luita, selittävät niiden helinällä 
vain huvittavansa lasta, mutta epäilemättä tämä tapa on täälläkin 
alunperin tarkoittanut lapsen suojelemista (kuva 51). Samojedien 
sanotaan toisinaan pitävän haehe -reessä kokonaista suden taljaa, 
jotteivät sudet söisi heidän porojaan. 18 

Vaikka karhu on erinäisistä syistä päässyt huomattavampaan 
asemaan kuin muut metsän eläimet, ei siihen ja muihin kohdistu¬ 
vissa menoissa silti voi todeta mitään oleellista eroavaisuutta, koski- 
vatpa ne sitten naisten tai miesten suhdetta riistaan tai niitä riittejä, 
joita on noudatettu, kun surmatun eläimen luut on saatettu suojaan. 


Nainen ja riista. 

Naisten ja riistan välinen Suhde on Altain suvun keskuudessa 
erittäin arkaluontoinen. Etenkin kuukautisten aikana tai raskaana 
ollessaan naiset saattavat helposti pilata miesten pyyntionnen, va¬ 
romattomuudellaan he vielä voivat karkoittaa eläimet toisiin seu¬ 
tuihin. Turuhanskin piirin tunguseilla on tapana, että naisväki 
näinä kriitillisinä hetkinä tykkänään karttaa miesten seuraa siirtyen 

toisinaan erikoiseen telttaankin asumaan. Ainakin ovat aseet ja 
ja pyydykset tällöin siirrettävät kodan perälle tai muualle suojaan. 
Ei naisten myöskään sovi kulkea teltan ympäri, missä pyyntimiehet 
oleksivat. Mutta ennenkaikkea on heidän kartettava itse riistaa. 
Pohjoisilla jakuttimailla vallitsevan käsityksen mukaan tulee ras¬ 
kaana olevien vaimojen pysyä piilossa joka kerta, kun peuraparvi 
saapuu joenrantaan kylän lähettyville. Tällöin he eivät saa poistua 
asunnoistaan eikä edes katsoa sinne päin, missä peurat vaeltavat. 
Ei heidän myöskään sovi kulkea veneellä joen yli tai astua tien 
poikki siinä kohdin, missä peurojen on nähty liikkuvan, muuten 
nämä eläimet pakenevat koko paikkakunnalta. Vaimojen raskauden 
aikana tulee näiden aviomiestenkin olla varuillaan; monin paikoin 
pidetään eränkäyntiä tällöin sopimattomana. 19 

Kysymykseen, minkä vuoksi vaimot juuri raskaina ollessaan ovat 
metsän eläimille vastenmielisiä, antaa lähdeaineistomme erilaisia vas¬ 
tauksia. Ostjakit selittävät, että karhu vihaa tällaista naista ja raa- 
dellessaan aina repii tämän vatsan sen vuoksi, että »karhu pelkää 
syntyvästä lapsesta itsellensä vainolaista». 20 Samaa tarkoittava se¬ 
litys on muistiinpantu Luulajan Lapissa: »Karhu on paha raskaille 
vaimoille, jos sikiö on miespuolinen». 21 Tällaiset kansan suusta saa¬ 
dut tiedonannot eivät kuitenkaan riitä selittämään, minkä vuoksi 
muidenkin naisten on turvauduttava varokeinoihin varsinkin, milloin 
jokin huomattavampi otus, kuten karhu tai hirvi, on joutunut metsä- 
miesten saaliiksi. 

Yleisemmin selitetään vain, että naiset jollakin salaperäisellä ta¬ 
valla saastuttavat pyyntivälineet ja pyytäjät. Puhumattakaan erä- 
retkistä eivät naiset kaikkialla saa harjoittaa edes kalastusta. Sojotit 
sanovat, ettei naisen sovi kalastaa, koska hän on omiansa pilaamaan 
veden. 22 Jenisei-ostjakit selittivät minulle, että jos nainen menee 
uimaan, kalat pakenevat Jäämereen. Kaloihin verraten on metsän¬ 
riista kuitenkin paljoa erikoisemmassa asemassa. Eläinten nylkemi- 
nenkin, vieläpä lihojen paloitteleminen ja keittäminen on tavallisesti 
naisilta kielletty. Eivät he ole edes ottaneet käteensä raakaa lihaa 
tai tuoretta nahkaa. Jakuttien käsityksen mukaan on naisten va¬ 
rottava asettumasta tuoreelle peurantaljalle, astumasta luiden yli 
sekä käsittelemästä mitään raakaa, ei edes ketunnahkaa, ennenkuin 
se on kuivunut. Lisäksi sanotaan, etteivät jakutit halua myydä tuo¬ 
reita karhun-, hirven-, peuran-, ketun-, majavan- tai kärpännahkoja, 
sillä he pelkäävät menettävänsä pyyntionnen, jollei näiden nahko¬ 
jen suhteen noudateta tarpeenvaatimia varokeinoja. 23 Goldien 
mailla ei naisten sovi edes katsella karhun päätä. Eivät he myöskään 
täällä ota osaa karhupitoihin. 24 

Pyrkiessämme selittämään, mistä tuo naisten ja riistan välinen 
arka suhde alunperin johtuu, kiintyy huomiomme siihen tosiasiaan, 
että ne menot, joita naiset noudattavat vasta senjälkeen, kun eläin 
on kaadettu, ovat heille itselleen suuremmasta merkityksestä 
kuin ne, joita he samoinkuin heidän miehensä vaimojensa vuoksi 
noudattavat riistaa pyytämään mentäessä. 

Liikkuessani kesällä 1917 Turuhanskin piirissä kuulin, että tun- 
gusit tuodessaan kotiin kaatamansa karhun tai sen taljan, vievät 
ne telttaansa perän puolelta tuohipeitteen alitse eikä oviaukosta. Tä¬ 
män tavan he selittivät aiheutuvan siitä, että karhu ei halua tulla 
kotaan tavallista tietä, jota naiset käyttävät. Myös burjatit ovat 
tällöin karttaneet ovea, ainakin soopelin he ovat tuoneet jurttaansa 
seinään vartavasten tehdystä reiästä. 25 Jakutit ovat pistäneet pyy¬ 
tämänsä ketun ja ilveksen tupaansa ikkuna-aukosta. 26 Onpa uhri- 
eläimenkin lihaa toisin paikoin mongolien keskuudessa annettu omai¬ 
sille telttaan »oviaukon yli sen vasemmalta puolelta teltanpeitteiden 
välitse» eikä itse ovesta. 27 Viimeksimainittu tapa perustuu epäile¬ 
mättä myös vanhoihin metsästysmenoihin. Vertailun vuoksi mai¬ 
nittakoon, että mm. kamtsadalit ovat heittäneet soopelinsa telttaan 
»ylhäältä käsin», luultavasti reppänän läpi. 28 Samoin ovat giljakit 
toimittaneet karhuntaljan päineen jurttaansa reppänän kautta pit¬ 
kää karsittua havupuuta myöten. 29 Amurin laakson asukkaat ja 
ainokansa ovat tuoneet karhuvainajan majaansa ikkunasta. 30 Lap¬ 
palaiset toivat paitsi karhun- ja peuranlihat myös jänikset, näädät, 
ilvekset, majavat ja saukot, vieläpä linnutkin, samoinkuin sen, mikä 
hengille uhrattiin, telttaansa »pyhän» peräaukon kautta, joka oli 
niin pieni, että metsämiesten oli siitä ryömittävä sisään. 31 Asues¬ 
saan hirsirakennuksissa ovat ostjakit ovea karttaessaan tuoneet 
karhunnahkan tupaansa peräikkunan kautta ja samaa tietä he ovat 
vieneet sen tuvasta aittaan. 32 

Näitä tapoja tarkastaessa huomaamme, miten vielä hirsiraken¬ 
nusten tultua käytäntöön vanha perinnäistapa silti sitkeästi säilyy. 
Mutta mihin tämä vuosituhansien takainen tapa perustuu, sitä ei¬ 
vät kansat yleensä enää osaa selittää. Thompsonvirran intiaanit, 
jotka myös karttavat ovea tuodessaan metsästä riistaa, sanovat näin 
menettelevänsä siitä syystä, että »naiset käyttävät ovea». 33 Omi¬ 
tuista on, että Pohjois-Amerikasta saamme tähän kysymykseen saman 
vastauksen kuin mm. tunguseilta ja lappalaisilta. Lappalaismetsä- 
miehet ovat lisäksi varoneet, etteivät he karhua kotiin kuljettaessaan- 
kaan joutuisi ajamaan naisten jälkien yli. Eikä naistenkaan ole ollut 
hyvä tällöin astua karhun kulkemalle uralle; onpa karhua vetänyt 
porokin ollut koko vuoden ajan sopimaton naisten käytettäväksi. 34 

Kun tällaisia menoja noudatetaan sen jälkeen kuin eläin jo on 
kaadettu, ovat ne epäilemättä todistuksena siitä, ettei pyynnin 
onnistuminen enää ole voinut olla pelon kohteena, vaan että 
itse naisten on tällöin katsottu olevan vaaran¬ 
alaisessa asemassa. 

On näet huomattava, että arktiset kansat ovat karttaneet ovea 
silloinkin, kun kuollut on kannettava ulos teltasta. Tavallisesti 
kuollut on viety siitä kohdin teltanpeitteen alitse, missä ruumis on 
viimeksi levännyt. On näet uskottu, että jos vainaja vietäisiin 
ovesta, tämä helposti löytäisi takaisin asuntoon. Kun lisäksi saatta¬ 
jien jäljet on lakaistu umpeen, ei voi olla epäilystäkään siitä, mihin 
tällaiset tavat perustuvat. Kiintoisaa on todeta, että ihmis- ja 
eläinvainajien henkien on uskottu vaeltavan juuri jälkiä myö¬ 
ten, mikä käsitys on yleinen metsästäjäkansain keskuudessa ja 
minkä pohjana epäilemättä ovat eläinten elämästä saadut koke¬ 
mukset. 35 

Kun nämä varovaisuustoimenpiteet eivät kohdistu samalla ta¬ 
valla kotona oleviin miehiin eikä lapsiin kuin naisiin ja etenkin ras¬ 
kaana oleviin vaimoihin, on ilmeistä, että jokin vaara uhkaa juuri 
heitä. Varovaisuuden vuoksi ovat tungusinaiset metsämiesten ko¬ 
tiin tultua verhonneet kasvonsakin. Myös karhunlihaa he ovat pis¬ 
täneet suuhunsa rukkaset kädessä tai puupuikkoa käyttämällä. Var¬ 
sinkin lappalaisnaisten tiedetään tällöin turvautuneen jmonenmoi- 
siin suojelukeinoihin. 

Niihin syventyessä huomaa, ettei tällöin ole alkujaan ollut kysy¬ 
mys naisen epäpuhtaudesta eikä myöskään tämän vähempiarvoi- 
suudesta miehen rinnalla, vaan pelkästään naisen suojelemi¬ 
sesta. Se tosiasia, että puheenaolevat varokeinot yleensä koskevat 
sitä naisten ikää, jolloin he ovat synnytyskelpoisia, eikä sitä nuorem¬ 
pia tai vanhempia, osoittaa selvästi, miten läheisessä suhteessa nämä 
varokeinot ovat naisen sukupuolielämään. Varmaankin sama syy, 
joka estää raskaudentilassa olevia lähestymästä kuolemaisillaan 
olevaa tai tämän ruumista, pakottaa heitä olemaan varuillaan myös 
surmattujen petojen suhteen. Mutta muitakin naisia saattavat hen¬ 
get ahdistaa ja juuri heidän sukupuolensa perusteella. Suomalai¬ 
sessa karhunpeijaisrunossa, joka lauletaan, kun karhu tuodaan tu¬ 
paan, sanotaankin suoraan: 

Varokatten vaimoraukat, 
varokatten vatsojanne, 
kokekatte kohtujanne! 

Kun henget luonnonkansojen käsityksen mukaan pyrkivät aset¬ 
tumaan sikiöihin päästäkseen naisten välityksellä uudelleen eloon, 



Riista 


279 


on ymmärrettävää, että näiden suojeleminen on samalla tarkoittanut 
syntyvän sukukunnan suojelemista. Tähän viittaa mm. jakuttien 
käsitys, että jos raskaana oleva vaimo istuu tuoreelle karhuntal¬ 
jalle, niin lapselle tulee mahdoton luonne. 36 Saattavatpa henget tuot¬ 
taa naisille myös kohtutauteja. Högström kertoo lappalaisten uhran¬ 
neen jouluna liikkuvalle henkijoukolle, »jottei se puhkaisisi tai lä¬ 
vistäisi naisten kohtua» (ne ventrem feminarum terebret seu perforet ), 37 
Jastsenko huomauttaa myös, että kun Kuollan lappalaisnaiset lä¬ 
hestyivät pyhää paikkaa, jossa uskottiin henkien asuvan, niin he 
sairastuivat »määrätyllä tavalla», mistä he tuntemattomilla seuduilla 
saatoivat päättää pyhäkön läsnäolon. 38 Tällaisten esimerkkien va¬ 
lossa ovat naisten varovaisuustoimenpiteet täysin ymmärrettävät 
samoinkuin metsästäjäkansoille tunnusomainen jyrkkä työnjako. 

Kaadettuun riistaan kohdistuva pelko on pakottanut naisia va¬ 
rovaisuuteen myös näiden syödessä lihaa. Aivan yleinen sekä Si¬ 
periassa että Lapissa on käsitys, ettei naisten sovi syödä riistaeläin¬ 
ten verta eikä niiden jaloimpia elimiä, kuten sydäntä ja maksaa. 
Sojottien mukaan ei raskaiden naisten sovi ollenkaan maistaa kar¬ 
hunlihaa. Jakuttien keskuudessa on sekä raskauden tilassa olevan 
vaimon että tämän miehen pidättäydyttävä syömästä myös peuran 
sisälmyksiä sekä sen päästä tai jaloista leikattua lihaa. Omituinen 
on lisäksi lamuteilla, voguleilla, jurakeilla, lappalaisilla ym. tavattava 
käsitys, ettei naisten sovi mitenkään ottaa suuhunsa sellaista liha¬ 
palaa, joka on leikattu metsäeläimen, etenkin karhun, päästä tai 
eturuumiista. 39 Kielletyt lihaosat on usein vielä keitetty erikseen. 
Nämä ikivanhat tavat perustunevat käsitykseen, että juuri niissä 
ruumiinosissa ja elimissä, joita naisten tulee karttaa, piilee eniten 
eläinten sielua tai sielunvoimaa. 


Metsämiehet ja riista. 

Varovaisuutta vaativa suhde vallitsee myös erämiesten ja riis¬ 
tan välillä, mikä perustuu molemminpuoliseen pelkoon. Eläimet 
pelkäävät metsämiestä, ja metsämies pelkää kaatamiensa eläinten 
kostoa. Edellinen kuvastuu niistä tavoista, joita metsästäjät nou¬ 
dattavat, ennenkuin riista on saavutettu, jälkimmäinen taas niistä 
monista menoista, joihin turvaudutaan riistaa surmattaessa sekä sen 
jälkeen. Sitäpaitsi kuvastuu kumpaisistakin metsästysonnen me¬ 
nettämisen pelko. 

Kaikki Siperian eränkävijakansat ovat pitäneet metsään menevien 
miesten puhdistautumista ylen tärkeänä asiana. Tavallisimmin 

se tapahtuu siten, että metsämiehet tekevät tulen, hyppivät sen 
yli tai muulla tavalla savustavat itsensä ja aseensa, toisinaan vielä 
koiransakin. Täten esim. jakutit, kun pyyntiaika syksyllä alkaa, 
puhdistavat tulen ääressä vaatteensa ja metsästysvälineensä. Useim¬ 
miten selitetään, että syynä näihin puhdistusmenoihin ovat naiset. 
Jakutit väittävät, että jos nainen kuukautisten aikana tai pian 
synnyttämisen jälkeen koskettaa metsästysaseita tai astuu niiden 
yli, ei ole mitään toivoa pyynnin onnistumisesta, sillä metsänhaltia 
muka »inhoo» epäpuhtailla aseilla suoritetua metsästystä. Sen 
vuoksi on saastuneet pyyntivälineet puhdistettava polttamalla, jos 
mahdollista, ukkosen särkemän puun pirstoja. Sorit ja monet muut 
kansat ovat valmistautuessaan eräretkelle tykkänään karttaneet 
naisten kanssa seurustelemista. 40 Kuten tunnettua, ovat suomen- 
sukuistenkin kansain erämiehet pelänneet naisten tuottamaa saastu¬ 
tusta. Syrjänit sanovat: »metsästys on puhdasta, riista pitää vain 
puhtaista miehistä». Mennessään karhua kaatamaan, ostjakitkin 
savustavat itsensä, koska »heidän on oltava vapaita kaikesta kar¬ 
hun vihaa herättävästä saastaisuudesta, varsinkin sellaisesta, mikä 
tarttuu naisen koskettamisesta». 41 Myös suomalaiset metsämiehet 
ovat monella tavalla »puhdistautuneet». 

Sellaiset kansan suusta saadut selitykset kuin, että »metsänhaltia 
inhoo» tai että »karhu vihaa» naisten saastuttamia erämiehiä, ovat 
pelkästään kuvitteluja tavan alkuperäiseen tarkoitukseen kat¬ 
soen. Ilmeisesti tuo puhdistautuminen pohjautuu vain siihen luon¬ 
nolliseen kokemukseen, että arka ja tarkkavainuinen metsänriista 
pakenee sekä metsämiehiä että näiden pyydyksiä tuntiessaan ih¬ 
misten hajut. Sen vuoksi monet Siperian kansat käyttävät savus- 
tusaineena palavaa katajaa, pihtapuunkuorta, erinäisiä väkevätuok- 
suisia yrttejä ym. Varovaisuuden vuoksi altailaiset vielä säilyttävät 
pyyntivälineensä ja eräpukunsa aitoissa eikä asuinrakennuksissa, 
joissa yleensä vallitsee varsin piintynyt haju. 42 

Useimmat Pohjois-Aasian kansat ovat lappalaisten tavalla pyy¬ 
täneet karhuja vain talvella niiden pesistä. Pesän suu on tavallisesti 
tukittu ja kattoon on tehty reikä, josta käsin eläin on surmattu kei- 
hästämällä. Jo pesälle saavuttuaan ovat metsämiehet toisin paikoin 
osoittaneet karhulle kunnioitusta kumartamalla pesän aukkoa kohti 
ja lausumalla joitakin kohteliaisuuksia. Samalla he ovat pyytäneet 
anteeksi, että ovat tulleet häiritsemään karhun rauhaa. Priajanskin 
tungusit sanovat tällöin: »Isä, me kunnioitamme sinua suuresti, 
älä meitä pelkää!» 43 Turuhanskin piirin tungusit tuhrivat toisinaan 
kasvonsa noella, ennenkuin he lähestyvät kontion lepopaikkaa, 

jottei karhu tuntisi tulijoita. Toisellakin tavalla tungusit pyrkivät 
pettämään karhua välttääkseen sen kostoa, jakuttien naapureina 
asuvien kerrotaan näet lausuvat tällöin: »Ei se ole tungusi, joka saa¬ 
puu luoksesi, vaan jakutti on eksynyt tänne.» 44 

Eräitä erämiesten velvollisuuksia on nukkuvan karhun herät¬ 
täminen, ennenkuin se surmataan. Jakutit selittävät, ettei 
karhukaan tapa metsässä nukkuvaa ihmistä. Samoin he selittävät, 
että jos joku metsämies surmaa karhun herättämättä sitä talvi¬ 
unestaan, niin jokin muu karhu kostaa tälle hyökkäämällä asian¬ 
omaisen kimppuun tämän nukkuessa. Hcrätellessään karhua sitä 
kepeillä pistelemällä jakutit sanovat: »Nouse, sotajoukko on saapunut 
taistelemaan kanssasi!» 45 Myös lappalaiset ovat pitäneet nukkuvan 
karhun tappamista halpamaisena tekona. Lisäksi he ovat uskoneet, 
ettei nukkuva eläin kuole yhtä helposti ja nopeasti. Ostjakit ovat kar¬ 
hunpesään ampuneet vasta, kun eläin on alkanut liikkua. Vastaavaa 
tapaa ovat karjalaisetkin noudattaneet. Vuokkiniemessä on karhu he¬ 
rätetty sanomalla: »Nouse nyt, ohtoseni, vieraitasi vastaanottamaan!» 46 

Varottu on myös, ettei eläin sitä surmattaessa joudu kärsimään, 
sillä siitä uskotaan pyyntionnen pilaantuvan. Turuhanskin piirin 
tungusit selittävät, että jos jokin metsäeläin saa satimessa kauan 
kitua, on turhaa virittää pyydystä uudelleen samaan paikkaan. 
Lisäksi he uskovat, että henkilö, joka on eläintä pahoinpidellyt tai 
tuottanut sille tuskia, sairastuu ja että kullakin metsäeläimellä on 
haltiansa, joka siitä huolehtii ja kostaa sille aiheutetut kärsimykset. 
Maak kertoo Kolymjoella kuulleensa, miten pahanilkiset ihmiset 
olivat silmukalla pyydystäneet peuran, nylkeneet sen ja laskeneet 
sen menemään. Eläin juoksi tiehensä, mutta siitä päivin ei peuroja 
ole nähty paikkakunnalla. Kerran tosin aikoi muudan parvi tulla 
joen yli, jonka takana pyyntimiehet olivat väijyksissä, mutta kun 
tuo elävänä nyljetty peura samalla ilmestyi ja juoksi parven ohi, niin 
kaikki eläimet kääntyivät heti takaisin. 47 Lappalaisistakin kerro¬ 
taan, että kun muudan karhu oli haavoittuneena vetäytynyt takaisin 
pesäänsä, niin etteivät metsästäjät voineet sitä heti surmata, nämä 
puhuttelivat sitä valittavalla äänellä ja pyysivät siltä anteeksi sanoen: 
»Ei meidän tarkoituksemme ollut antaa sinun haavoitettuna vuodat¬ 
taa vertasi meidän tähtemme, me olisimme tahtoneet surmata sinut 
tuottamatta sinulle tuskia, mutta sinä olet itse tahtonut toisin, sen 
vuoksi emme ole vikapäät sinun kärsimyksiisi.» 48 Tällaiset valit¬ 
telut ovat ilmeisesti pelon sanelemia. Altailaiset kieltävät myös 
ampumasta metsäeläintä silmään tai korvaan. 49 

Niin pian kun karhu on kaadettu ja vedetty esiin pesästään, alka¬ 
vat metsämiehet sitä lepyttää tekeytyen viattomiksi. Bogoraz 

sanoo lamuteista, että nämä tällöin laulavat erikoisia lepytyslauluja 
ja samalla suorittavat »sovitusmenoja». 50 Surmattuaan karhun on 
Jeniseilaakson tungusimetsästäjillä ollut tapana poistua hetkeksi 
pesältä ja palata uudelleen, ikäänkuin he olisivat sattumalta tulleet 
paikalle ja löytäneet karhun kuolleena. Samalla he valittavat, että 
heille tuntemattomat miehet ovat kaataneet karhun. Toisin paikoin 
tungusit vakuuttavat sille: »Me emme ole sinua surmanneet, jakutti 
on sinut tappanut!» Jakutteja syyttävät näiden naapuruudessa 
asuvat jukagiritkin. Tällaista pelonsekaista toisten syyttelemistä 
tavataan muuallakin, kuten seuraavat ostjakkien keskuudessa 
muistiinpannut sanat osoittavat: »Meihin älä suutu, sinut tappoi 
venäläisen tekemä nuoli, sinut surmasi venäläisen tekemä keihäs.» 
Karhun kostoa peläten jakuttimetsästäjät ampuvat toisinaan kaikki 
samalla kertaa, jottei karhu tietäisi, kenen luoti on sille tuottanut 
kuoleman. 51 

Tällaiset lepytysmenot eivät kuitenkaan ole kohdistuneet vain 
karhuun. Niinpä esim. jos ilves on eksynyt ansaan, jakutit »itkevät» 
sanomalla: »Sääli, että mustan metsän jalosukuinen peto on tänne 
pistäydyttyään päättänyt päivänsä.» 52 

Ennenkuin pyydettyä metsäeläintä aletaan nylkeä, on useilla kan¬ 
soilla ollut tapana irroittaa sen nenä tai kuonon ympärys. Sen 
vuoksi ei sojottien mailla voinut ennenvanhaan ostaa karhun päätä, 
jossa sieraimet olivat jäljellä, sillä metsämies leikkasi ne irti ja säi¬ 
lytti niitä jurtassa luonaan. Priajanskin tungusien kerrotaan 
leikkaavan ketulta tämän kuonoa ympäröivän nahkan ja säilyttävän 
sitä kolme päivää, minkä jälkeen se ripustetaan puuhun. Myös ja¬ 
kutit irroittavat kaatamansa ketun tai naalin nenänahkan. Eräät 
Altain kansat säilyttävät ketun ja soopelin neniä lippaassa uskoen, 
että niissä piilee eläinten »sielu». Sojotit pistävät poveensa soopelin 
huulet ja viikset antamaan metsästysonnea. Tsuktsit keräävät 
petojen neniä taas kuvitellen, että ne suojelevat kotia. Giljakit 
irroittavat hylkeenkin nenän. 53 

Vastaava tapa on ollut myös suomensukuisilla kansoilla. Gon- 
datti sanoo vogulien uskovan, että jos jollakin on luonaan ketun, 
soopelin tai kärpän turpa, niin kaikki asiat menestyvät hyvin. 54 
Myös kaadettuaan karhun vogulit ovat leikanneet sen päästä suun 
ympäristön. Sama tapa oli lappalaisilla ainakin vielä 1700-luvulla. 
Fjellström kertoo, mitenkä karhun karvaton turpa täällä irroitettiin 
ja mitenkä se, joka nylki pään, sitoi sen kasvoilleen. 55 Suomessa 
on kontion »turparengas» eli »huulipanta» irroitettu ensi töiksi ja 
»hyvin kiireesti». Osoituksena siitä, että karhun turparenkaalla on 
ollut merkityksensä myös samojedien keskuudessa, on muudan sa- 

maninpuku, jonka Kai Donner on tuonut kansallismuseoomme 
Ketjoelta. Siinä esiintyy näet noidan pään ympärillä olleena otsa- 
nauhana sanottu rengas, jossa karhun sieraimet ovat nähtävänä. 
Ilmeisesti on asianomainen samani tällöin näytellyt karhua tai pyr¬ 
kinyt varustamaan itsensä karhunkyvyillä. Suomessa on toisin 
paikoin jäniksenkin turpanahka eli »kirsio» irroitettu ja pantu sille 
sijalle, missä jänis sai surmansa. Volgan mailla, missä ei enää tapaa 
näitä vanhanaikaisia metsästysmenoja, on kuitenkin, ainakin tsere¬ 
missien keskuudessa, säilynyt tapa leikata uhrihevoselta, ennenkuin 
tätä aletaan nylkeä, sen suun ympäristö sieraimineen. 56 

On selvää, että näin laajoilla alueilla muistiinpantu tapa on iki¬ 
vanha. Samoin on ilmeistä, että se on alunperin ollut pelon sanelema 
suojelukeino. Siihen sisältyvän ajatuksen tulkitsevat mm. suoma¬ 
laisen karhuvirren sanat: »Otan nenän ohdoltani vainun tuntematto¬ 
maksi.» Giljakkien kerrotaan riistäneen pyytämältään hylkeeltä 
sekä nenän että silmät ja heittäneen ne veteen, jottei eläin tietäisi, 
kuka sen on surmannut. Myös sagaijit ottavat kaatamaltaan kar¬ 
hulta silmät, »jottei se sen koommin näkisi ihmisiä». Kalarit nielevät 
ne, jottei karhu hyökkäisi heidän päälleen. Sorienkin mailla on kar¬ 
hun silmien syöminen verraten yleinen tapa. 57 

Kondoman varsilla asuvat sorit kiskovat myös »ensi töikseen» 
kaatamansa karhun hampaat eläimen suusta. Samoin menettelevät 
eräät muut Altain kansat. 58 Jakutit riistävät ketulta ja naalilta 
kynnetkin tai käpälät täten turmellen nahkan. 59 Vaikka näitä 
esineitä onkin käytetty taianomaisiin tarkoituksiin, on niiden irroit- 
tamisella kuitenkin alunperin pyritty karttamaan jotakin vaaraa. 
Asiaa valaisee mm. seuraava syrjänejä koskeva tiedonanto: »Kun 
karhu on kaadettu, lyödään siltä hampaat suusta ja kiskotaan kynnet 
irti. Vasta sen jälkeen uskotaan karhun olevan kuolleen, ja metsä¬ 
miehet voivat rauhallisesti istuutua sen ruholle tupakoimaan.» 60 
Samoinkuin pedon turpa ovat siis sen silmätkin sekä hampaat 
ja kynnet irroitettava eräiden tietojen mukaan niin nopeasti kuin 
suinkin. Tämä kiireellisyys puhuu myös ylläesittämämme oletta¬ 
muksen puolesta. Käsitys, että pahin vaara on ohi, kun maini¬ 
tut ruumiinosat on poistettu, kuvastuu lisäksi erämiesten vanhoista 
oikeustavoista. Niinpä syrjänien keskuudessa on ollut perinnäis¬ 
tapana, että »jos syrjäinen sattuu tulemaan paikalle, kun karhulla 
vielä on hampaat ja kynnet, on hänellä oikeus saada saaliista osa, 
yhtä paljon kuin kukin karhun kaatajista.» 61 Vienan Karjalassa 
taas on ollut sääntönä, että sivullinen, joka saapuu paikalle, ennen 
kuin karhun »turparengas» on irroitettu, pääsee saaliista osalliseksi. 62 
Tällainen oikeustapa, joka jättää myöhemmin tulleen osattomaksi, 

perustunee käsitykseen, ettei myöhemmin tulleella enää ole mitään 
riskiä. 

Siperian metsästäjäkansat ovat yleensä nylkeneet karhun jo 
surmapaikalla, minkä ääreen tällöin tavallisesti tehdään tuli. Turu- 
hanskin piirin tunguseilla on tapana hyppiä tämän tulen yli. Kara- 
gassit savustavat karhun heti, kun ovat sen vetäneet pesästä esille- 
polttamalla katajanoksia ja ihraa. Samalla he sivelevät eläintä 
vastakarvaan sanoen: »kik. kik, kik!» Tehtyään tulen karhun- 
kaatopaikalle ostjakit syövät sen ääressä savustamiaan eväitä. 
Lappalaiset ovat puhdistaneet karhun ruumiin taulaa polttamalla. 
Myös suomalaisten erämiesten kerrotaan tehneen tulen heti, kun 
karhu oli surmattu. 63 

Tulen tekeminen paikalle, missä karhu on päättänyt päivänsä, 
huolimatta siitä, keitetäänkö karhun lihat siinä vai muualla, osoittaa 
samoinkuin nuo savustamiset, että tarkoituksena on ollut karhun 
»sielun» karkoittaminen tulella ja savulla. Samoinkuin pedot pel¬ 
käävät nuotioita, joita mm. paimenet sytyttävät petoja karkoittaak- 
seen, samoin uskotaan niiden haamujenkin pakenevan tulta. Tulen 
henkiä karkoittava mahti on tunnettu myös hautajaismenoista. 

Irroitettuaan karhulta pään sorit panevat sen pihlajaisen sauvan 
nenään, kärventävät sitä tulessa ja pystyttävät sitten sauvan päineen 
maahan, niin että kuono tulee itään päin. Sen jälkeen kaikki met¬ 
sästäjät vielä ampuvat kerran vuoronperään karhunpäätä kohti. 
Asetellessaan karhunpäätä pihlajasauvan nenään jotkut samalla 
lausuvat: 

Tuomeen kavutessasi horjahdit ja kuolit! 

Marjoja söit, kalliolta vierit ja kuolit! 

Pihlajanmarjoja söit, horjahdit ja kuolit! 

Viinimarjoja söit, vajosit suohon ja kuolit ! 64 

Ylläolevat sanat, joilla altailainen metsämies karhun kostoa 
peläten tekeytyy viattomaksi uskotellessaan, että karhu itse on 
vaurioonsa vikapää, muistuttavat seuraavia suomalaisen karhuvirren 
säkeitä: 

En minä sinua pannut, 
eikä toinen kumppalini, 
itse hairahit haolta, 
itse vierit vempeleitä . . . 
puhki kultaisen kupusi, 
halki marjaisen mahasi! 

Myöhemmin sorit joko vievät karhunpään taljan sisässä kotiin 
tai jättävät sen paikoilleen mainitun sauvan nenään. 

Toisin paikoin on heillä karhun nyljettyään tapana piestä sen 
ruhoa oksilla. 65 Myös lappalaisten sanotaan piesseen karhua vit¬ 
soilla. Tavan yleisyyttä täällä osoittaa mm. sananparsi: »Lyö karhua 
vitsalla!» 66 Mikä tarkoitus tässä piilee, —»sielun»karkoittaminenko? 
— on vaikea tietää. 

Poistuessaan karhunpesältä ovat eräät Altain tatariheimot vielä 
ampuneet pedon surmapaikkaa kohti tahi asettaneet suksenladulle 
poikittain keppejä, jottei karhun »sielu» voisi heitä seurata, tai piir¬ 
täneet hankeen ympyröitä, joihin jouduttuaan »sielun» on vaikea 
niistä selviytyä. Sulkiessaan tien mainitulla tavalla sorit lausuvat: 
»Älä kulje meidän tietämme!» Kaadetun karhun »sielun» uskotaan 
ainakin kolmen päivän aikana kummittelevan peloitellen ja ahdis¬ 
tellen ihmisiä. Kerrotaan, että kun karhun haamu lähestyy metsä- 
majaa, niin tuli sammuu ja koirat alkavat kiihkeästi haukkua. 67 

Saapuessaan kaatamansa karhun kera metsästä siperialaiset erä- 
miehet ilmoittavat siitä kotiväelle vain erinäisin huudoin tai joiku- 
maila. Ennenkuin karhun nahka viedään asuntoon, se toisinaan vielä 
koristellaan ja puetaan, urospuolinen miehen, naaraspuolinen naisen 
pukuun. Usein riittää puvuksi kuitenkin vain päähine. Näin teh¬ 
dessään Turuhanskin piirin tungusit nimittävät karhua sukupuolesta 
riippuen »isoisäksi» tai »isoäidiksi». Tämä tapa, jonka ostjakitkin 
tuntevat, johtunee siitä, että karhua halutaan suostutella ikäänkuin 
se olisi kauan kaivattu paras sukulainen. Tällaiset menot eivät 
kuitenkaan kohdistu vain karhuun, vaan muuhunkin metsänriistaan. 
Ionov kertoo jakuteista, että kun metsämiehet ovat löytäneet sati- 
mesta ketun, eivät he kotiin tultuaan heti astu asuntoonsa, vaan 
jäävät ulkopuolelle ja ovelle koputtaen sanovat: »Metsänhaltia 
antoi!» Silloin kotona olevat, jotka heti ymmärtävät, mistä on ky¬ 
symys, panevat lieden tuleen metsänhaltialle uhriksi voita ym. ruo¬ 
kaa ja vievät pihalle lakin. Tämän metsämiehet asettavat pyytä¬ 
mänsä ketun päähän ja verhoten sitä vielä vaatteensa liepeellä kan¬ 
tavat asuntoon varoen, ettei heidän saaliinsa tulisi tulen näkyville. 
Kettu nyljetään lieden takana majan peräosassa ja sen nahka sijoi¬ 
tetaan lavitsalle seinän viereen aivan kuin arvossa pidetty kesti- 
ystävä, kunnes se seuraavana päivänä samanlaisin menoin kannetaan 
aittaan. 68 Toisen tiedon mukaan jakutit, ennenkuin toivat ilveksen 
ikkunasta tupaan, ripustivat sen kaulaan pihalla hopeaiset kaula- 
koristeet ja pukivat sen ylle naisen turkin. 69 Pistäessään soopelin 
erikoisesta aukosta asuntoonsa burjatit sanovat: »Kestiystävä tuli!» 70 
Tungusit kunnioittavat erikoisin menom etenkin arvokkaimpia 
turkiseläimiä, kuten soopeleita ja mustia kettuja. Niiden päähän 

pannaan lakki tai huivi, niitä kehutaan ja suudellaan. Jakutit, 
jotka uskovat, että metsänhaltia on iloinen ja meluava olento, ho¬ 
hottavat ääneen aina, kun sivelevät voita tai kermaa ansasta saadun 
kärpän suuhun. Samoin he jo etäältä nähdessään, että itselaukeava 
jousipyydys on surmannut peuran, hyppivät kuin lapset sekä huu¬ 
tavat ja hohottavat. 71 

Turuhanskin piirin tunguseilla on tapana, ennenkuin he ryhtyvät 
karhunlihaa keittämään, tiedustaa, onko asianomainen peto syönyt 
ihmisen; siinä tapauksessa ei näet karhunlihaa käytetä ravinnoksi. 
Tämän tiedustamisen he toimittavat siten, että eläimen ruumiista 
irroitettu etukäpälä heitetään ilmaan ja tarkastetaan, miten se 
putoaa maahan. Jos se pudotessaan kääntyy nurin puolin, niin se 
on merkkinä siitä, että karhu on syönyt ihmisen. Sorit tarkastelevat 
karhun sydäntä etsien siitä ihmisen hiusta; jos he löytävät jotakin 
sitä muistuttavaa, niin he päättävät, että karhu on raadellut ihmisen. 
Tällöin he polttavat sekä karhun lihat että nahkan. Ostjakit taas 
tutkivat karhun vatsaa, jos siellä on »hiustukko», pidetään sitä var¬ 
mana merkkinä siitä, että karhu on syönyt ihmisen. Täälläkin 
karhu tällöin poltetaan tai hävitetään »kaikkineen». 72 Todennäköi¬ 
sesti tämä varovaisuustoimenpide perustuu pelkoon, että karhun 
raateleman ihmisen »sielu», kuten giljakit uskovat, on joutunut eläi¬ 
meen. 73 Sen vuoksi ei tällaisen eläimen liha kelpaa syötäväksi. 
Samalla halutaan tietenkin kostaa karhulle. 

»Kunniallista» karhua sitävastoin juhlitaan erikoisin pidoin, 
joissa eläinvainajaa lepytellään, hyvitellään ja ilahdutetaan, mutta 
joihin samalla liittyy paljon pelonkin sanelemia menoja. Ilmeisesti 
on muutakin metsänriistaa pyritty ilahduttamaan, kun kaadettu eläin 
on puettu juhlapukuun, kun sitä on ylistetty ja imarreltu, vieläpä 
kestittykin. Jakuteilla on tapana sivellä voita mm. kärpän, nää¬ 
dän ja ketun suuhun, »jotta ne edelleenkin tulisivat satimeen». 74 
Kamtsadalit toimittavat myös hylkeelle kestit, jotta muutkin hyl¬ 
keet tietäisivät pääsevänsä ihmisten vieraiksi. 75 Kuollan lappalaiset 
ovat panneet jääkarhun suuhun kalaa lausuen: »No, älä sano kotona, 
ettei sinua kesteissä ruokittu. Tulkoon toisetkin, niitäkin samoin 
ruokimme!» 76 

Sagaijien sanotaan pitävän karhulle »peijaiset», kuten kuolleelle 
ainakin. Valvoessaan kaiken yötä he syövät, juovat ja laulavat 
uskoen, että eläinvainajan »sielu» on kesteissä osallisena ja että 
tämä näkee ja kuulee kaiken. Karhun sukupuolesta riippuen he 
valittavat: »vanha mies, isoisäni kuoli.» tai: »vanha vaimo, isoäitini 
kuoli.» 77 Vasta illalla alkavat muutkin Siperian kansat viettää 
karhunpeijaisia. Tungusien käsityksen mukaan ei kenenkään, joka 

Kuva 52, Tuoliinaamarilla varustetut vogulit esittävät 
karhunpeijaistanssia. Ahlqvistin mukaan. 


osallistuu pitoihin, sovi tällöin kesken poistua eikä asettua levolle. 
Maahanpanijaisia ja vainajain muistojuhlia muistuttavat tungusien 
karhunpeijaiset siinäkin, ettei tänä aikana saa antaa tai lainata 
asunnosta mitään, ei edes vettä. Kestityksenä käytetään yksin¬ 
omaan karhunlihaa, jota ei sovi säästää seuraavaan päivään. Sen 
vuoksi lamutit. kutsuvat pitoihin kaikki naapurit. 78 Samaa tapaa 
ovat lappalaisetkin noudattaneet. 

Puhuessaan Amurinlaakson kansoista Maak huomauttaa, että 
karhunpeijaisiin liittyy paljon »naurettavia» menoja. 79 Merkilli- 
simpiä näistä ovat ne, joilla karhua pyritään viemään harhaan. 
Potanin kertoo, että kun jakutit ryhtyvät syömään karhun lihaa, 
he koettavat äänellänsä pettää karhua. Sitä tarkoittaen miehet 
saapuessaan kesteihin huutavat: »kuli! kuh!» ja naiset: »tag! tag!» 
Näin he pyrkivät jäljittelemään korppien ääntä ja uskovat karhun 
luulevan, etteivät ihmiset, vaan korpit ovat kokoontuneet syömään 
sen lihaa. 80 Toisin paikoin jakutit kiskovat sydämen kaadetun kar¬ 
hun ruumiista lämpimänä, paloittavat sen ja syövät raakana ään¬ 
täen kuin korpit: »khakh, khakh!» Dyrenkova, joka tämän mainit¬ 
see, kertoo täällä vielä olleen tapana, että kaikki, jotka osallistuvat 
karhun pyyntiin, juovat pedon lämmintä verta sekä syövät raa¬ 
kana palan maksaa, sydäntä ja ihraa, minkä jälkeen he kohottavat 
katseensa taivasta kohti ja huutavat kolme kertaa: »ukli!» 81 

Kuvat 53 ja 54. »Kurki» ja »huuhkaja» vogulien karhunpeijaisissa. 
Kanniston mukaan. 


Samoin menettelevät Angaran yläjuoksulla asuvat tungusit viet- 
täessään karhujuhlaa. Jo metsästä saaliin kera saapuessaan miehet 
huutavat: »kuk! kuki», minkä ilosanoman kuultuaan koko leirikunta 
rientää ulos teltoistaan käsiään heilutellen ja huutaen: »kuk! kuk!» 
Myös ryhtyessään paloitelemaan karhunlihaa, miehet ensiksi ään¬ 
tävät: »uhuu!» ja sitten huudahtavat: »kuk!» Toisin paikoin, kuten 
Dobromyslov huomauttaa, on tungusien keskuudessa tapana, että 
kaikki, jotka ottavat osaa karhunpeijaisiin, hosuvat käsillään aivan 
kuin linnut räpyttäisivät siipiään, hypähtelevät ilmaan ja matkivat 
korppien ääntä. Mikä tämän tavan tarkoituksena on, ilmenee sa¬ 
noista, joita tungusit hokevat saattaessaan eläimen luita metsään: 
»Me emme sinua surmanneet, vaan venäläiset, me emme sinua syö¬ 
neet, vaan korpit, me löysimme sinun luusi ja hautaamme ne!» 82 
Tätä muistuttaa myös ostjakki-samojedien tapa, nämä kun pet- 
tääkseen eläinvainajaa, jonka nahka ja kallo on menojen ajaksi ase¬ 
tettu teltan perälle ja jonka silmät ovat tuohella peitetyt, sanovat, 
että paikalle lentäneet varikset ovat karhun ruumiin nokkineet. 83 
Ostjakeilla ja voguleilla liittyy karhunpeijaisiin sekä tansseja 
että näytelmiä, joista ensiksimainitut kuitenkin näyttävät edustavan 
varhaisempaa kantaa. Kuvaillessaan näitä ostjakkien tansseja 
Karjalainen huomauttaa, että ne ovat »vain eräänlaisiapyörähtelyjä 
ja raajojen, etenkin käsien, heittelyä, liikkeitä, joiden merkitys nyky¬ 
polvelle on käsittämätön, mutta jotka näyttävät osoittelevan jonkin¬ 
laista hyökkäystä ja puolustusta». 84 Patkanov sanoo ostjakki- 
naisten riehuneen karhunpeijaisissa käsivarret kaaressa niitä koho¬ 
tellen ja laskien ja samalla käsiään räpytellen. 85 On selvää, että 
näillä liikkeillä on pyritty jäljittelemään petolintuja, jommoisiksi 
vogulit joskus myös naamioituvat ja joilla täällä tietenkin on ollut 

sama merkitys kuin »korpeilla» tungusien ym. karhunpeijaisissa. 88 
Tämä varhaiskantaiseen inetsästäjäkulttuuriin kuuluva muisto¬ 
merkki. joka epäilemättä pohjautuu kaukaiseen kivikauteen, on 
samalla omiansa luomaan valoa inhimillisen taiteen alkuhistoriaan. 

Samoinkuin ainokansa ja giljakit pyydystävät Tumenin var¬ 
rella asuvat orotsit ja Sahalinin orokit karhun penikoita, joita he 
ruokkivat ja kasvattavat pari kolme vuotta. Kun tällainen alju- 
karhu sitten päätetään surmata, mikä toimitetaan tavallisesti talven 
alkaessa, koristellaan se lastuvillalla ja kuljetetaan tässä asussa ky¬ 
lien läpi, kunnes saavutaan erikoiselle »arenalle», minne tällöin ko¬ 
koontuu paljon kansaa ja missä karhu kaadetaan jousella ampu¬ 
malla. Orokkien sanotaan käyttävän aljukarhun ampujana vieraan 
suvun edustajaa. Sen jälkeen toimeenpannut pidot eivät menojensa 
puolesta eroa suurinkaan niistä karhunpeijaisista, joita metsämiehet 
viettävät kaadettuaan karhun metsässä. 87 

Erikoisuutena mainittakoon, että näillä mailla liittyy karhun- 
peijaisiin vielä kilpa-ajotkin. Orotsit., oltsit ja giljakit kilpailevat 
koira valjakolla, mutta orokit poroilla. Näiden kilpa-ajojen, joita 
tullaan kaukaa katsomaan, sanotaan muodostavan karhujuhlien 
vetonumeron. 88 Kuten mainittu, toimeenpannaan kilpa-ajoja myös 
itäisten turkkilaiskansain muistajaisjuhlissa. 

Karhunpeijaisten jälkinäytöksenä seuraa kaikkialla vielä muudan 
tärkeä toimitus, nim. eläimen luiden saattaminen suojaan, minkä jäl¬ 
keen metsämiehet taas »puhdistautuvat» samalla tavalla kuin yleensä 
maahanpanijaisista palatessaan. Kummassakin tapauksessa on puh¬ 
distautumisen tarkoitus tietenkin sama. Yleisimpiä puhdistus- 
tapoja on katajalla tai pihtapuunkuorella savustaminen tahi vain 
tulen yli hyppiminen. Suojellakseen itseään ovat metsämiehet täl¬ 
löinkin kotimatkalla ampuneet karhun viimeistä lepopaikkaa kohti. 
Altain kalarien sanotaan tähtäävän puuhun ripustettuun karhun- 
kalloon. 89 Tällaisia ampumismenoja on muistiinpantu suomen- 
sukuistenkin kansain keskuudesta. Niin esim. karjalaiset, kun kar¬ 
hun rinta oli avattu, tekivät eläimen verellä mäntyyn ristin ja am¬ 
puivat siihen muutamia laukauksia. Toisin paikoin he taas asettivat 
karhun pernan maalikseen. Lappalaisten kerrotaan ampuneen kar¬ 
hun maksaan, jonka he ripustivat männyn kylkeen. Samalla he 
uskoivat, että se, joka parhaiten osuu, tulee kaatamaan seuraavan 
karhun. 93 Todennäköisesti on näiden kaikkien ampumisten alku¬ 
peräisenä tarkoituksena ollut vain itsensä suojeleminen. 

Riistan luiden suojaaminen. 

Metsästysmenoihin liittyy oleellisena osana myös eläimen luiden 
suojaan saattaminen. Jos se laiminlyödään, on metsästysonni yleisen 
käsityksen mukaan menetetty. Varsinkin karhuvainajalle omistettu 
viimeinen palvelus on kaikella kunnialla suoritettava. Jo sen ru¬ 
hoa paloiteltaessa on varottava, etteivät pienimmätkään luut kat- 
keutuisi; lihaosat irroitetaan toisistaan niveliä myöten. Myös 
karhunlihaa syötäessä pidetään luiden suojelemista silmällä. Sen 
vuoksi tällöin kartetaan veitsiä tai muita teräviä aseita. Syötyä 
kerätään kaikki luut huolellisesti talteen. Näin on asianlaita var¬ 
sinkin siellä, missä vanhat tavat ovat parhaiten säilyneet entisellään. 

Bogoraz sanoo lamuttien keräävän karhun luut tarkoin, sitovan 
ne yhteen seuraten sitä järjestystä, jossa ne ovat elävän eläimen 
ruumiissa, sekä asettavan ne aivan kuin ihmisruumiit metsään 
rakennetulle lavalle. 91 Myös orokit keräävät karhun »koko luu¬ 
rangon» varta vasten rakennetulle lavalle pujottaen vielä selkä- 
nikamat pajunoksaan. 92 Goldit ripustavat karhun luut korkealle 
puuhun. 93 Sama tapa on ollut eräillä muillakin tungusiheimoilla, 
joiden sanotaan huolehtivan siitä, ettei yksikään luu joutuisi ka¬ 
doksiin. 94 Yhtä huolellisesti ovat jakutit varoneet luiden hukkaan¬ 
tumista tai särkymistä. Hekin ovat asettaneet ne joko tuohiin tai 
muuhun suojukseen käärittyinä puuhun tai neljän pylvään kannat¬ 
tamalle lavalle (arangas). 95 

Tämä karhun luiden tunnontarkka suojelu on yleinen, vanhaan 
metsästäjäkulttuuriin kuuluva piirre. Lappalaisten kerrotaan kar¬ 
hunlihoja paloitellessaan varoneen paitsi luiden särkymistä, vielä 
valtasuonienkin ja jänteiden katkeamista. Sen vuoksi heillä oli 
tapana, irroittaessaan eläimen pään muusta ruhosta, jättää päähän 
kurkkutorvi ja sisälmykset riippumaan, kunnes ne kaikki oli yhdessä 
keitetty. Haudatessaan karhun jäännökset maahan koivunoksista 
tehdylle vuoteelle he vielä huolehtivat siitä, että jokainen luu tuli 
oikealle kohdalleen; paikoilleen pantiin myös ennenmainittu turpa- 
nahka sekä siitinelimet ja häntä. Toisinaan he vielä samoinkuin 
orokit pujottivat karhun selkänikamat vitsaan, jottei niiden luon¬ 
nollinen järjestys sotkeutuisi. Karhun haudan lappalaiset kattoivat 
tukeilla ja kuusenhavuilla estääkseen koiria ja petoja häiritsemästä 
eläinvainajan rauhaa. 96 

Karhun hautaaminen maahan, josta mm. Tretjakov puhuu Tu- 
ruhanskin piirin kansoja koskevassa kuvauksessaan, 97 ei kuitenkaan 
Pohjois-Siperiassa näytä olleen yhtä yleinen ja alkuperäinen tapa 
kuin luiden ripustaminen puuhun tai pylväiden kannattamalle 

lavalle. Tungusit ja goldit 
eivät ole sallineet edes kar¬ 
hun lihojen tai ihran maa¬ 
han ripottelemista. 98 Lappa- 
laisillakin on säilynyt maa- 
hanpanijaisten rinnalla puu- 
hunpanijaiset. Graanin muis¬ 
tiinpanoihin liittyy näet huo¬ 
mautus, että »jotkut sitovat 
karhun luut yhteen ja ripus¬ 
tavat puuhun sille paikalle, 
missä eläin on surmattu». 

Toisin paikoin on täällä li¬ 
säksi tehty veistetyistä lau¬ 
doista niin korkealle puuhun, 
etteivät koirat eikä pedot 
sinne ylety, jonkinlainen lava 
(peäleb), jolle eläimen kaikki 
luut on asetettu aivan kuin 
Siperiassa luonnonmukaiseen 
järjestykseen. 99 

Dobromyslov sanoo oro- 
tsonien viedessään karhun 
luita metsään ottavan mukaansa myös pieniä palasia, joita he ovat 
leikanneet eläimen kuonosta, korvista, kaulasta, kurkkutorvesta sekä 
käpälistä ja hännästä; nämä pannaan puunoksille siten, että ne 
»kuvastavat koko eläintä». 100 Titov taas kertoo, että kun tungusit 
asettavat karhun luut sammalien peittoon vartavasten rakenne¬ 
tulle lavalle, he panevat niiden mukana sydämestä, suolesta, sil¬ 
mästä ja korvasta leikatun palan. Karhun kuono suunnataan län¬ 
teen päin, ja samaan suuntaan, jonne karhuvainajan on mentävä, 
tungusit vielä viittaavat kädellään, samalla kun he pyytävät eläi¬ 
meltä anteeksi ja anovat jatkuvaa metsästysonnea. Ylä-Angaran 
tungusit ripustavat neljältä puolelta piiluttuun puuhun karhun 
pään sekä lihapaloja sen ruhon vasemmalta puolelta. 101 Maini¬ 
tuissa tiedonannoissa näyttelee sekä »länsi» että »vasen puoli» samaa 
osaa kuin yleensä kuolleidenmenoissa. 

On todennäköistä, että alunperin koko karhun luusto on asetettu 
suojaan, vaikka nykyään monin paikoin vain päänluut saavat tämän 
kunnian osakseen. Niinpä karagassit ripustavat puuhun ainoastaan 
karhun kallon, josta jättävät aivot syömättä, jotteivät joutuisi lä¬ 
vistämään luuta. Karhun kallon ripustavat puuhun myös sagaijit, 



Kuva 55. Jakuttilainen patsassuojus riistan- 
jätteiden säilyttämistä varten. Trostsan- 
skijn teoksesta. 

kalarit ja kargintsit, mutta tubalarit ja telengitit hautaavat sen 
toisinaan maahankin eläimen kielenpään kera. Kargintsien sanotaan 
tällöin vielä tukkivan karhun »sieraimet» jäkälillä. Sagaijit panevat 
pedon leukaluiden väliin kiven ja eräät naapuriheimot heiniä tai 
ruohoja. Sojotit ripustavat karhun leukaluun puuhun tai pylvään 
nenään tien viereen. 102 

Erikoisemman huomion kohteeksi joutuu karhun kallo usein 
myös, milloin muutkin luut asetetaan suojaan. Maak kertoo mat¬ 
koillaan nähneensä, mitenkä jakutit ja tungusit kantoivat metsään 
kaikki kaatamansa karhun luut, asettivat kolmen katkotun puun 
päälle rakennetulle lavalle ja peittivät ne ruohoilla ja oksilla, mutta 
pään he ripustivat ikäänkuin »voitonmerkiksi» asumustensa lähei¬ 
syyteen. Toisessa teoksessaan hän mainitsee, että orotsonit kietoivat 
karhunkallon tuohiin ja ripustivat puuhun. 103 Myös metsäjurakkien 
Lehtisalo sanoo ripustavan karhun kallon puuhun tien viereen, 
mutta muut luut kerätään täällä yhteen ja haudataan maahan tai 
upotetaan veteen. 104 Leontovits, joka kuvailee kotona kasvatetun 
karhun kaatamismenoja, kertoo Amurinmaassa nähneensä hautoja, 
joissa tuohella verhotut karhun luut »lepäsivät niinkuin ihmisruumiit 
haudoissaan», mutta kallot olivat tavallisesti asetetut erikseen puihin 
tai seipäiden nenään tappopaikan (arenan) läheisyyteen. 105 

Milloin karhun kallo täten on joutunut muista luista erilleen, on 
sitä useimmiten käytetty johonkin taianomaiseen tarkoitukseen. 
Asumusten läheisyyteen asetettuna on siltä ilmeisesti toivottu suo¬ 
jelusta. Jokin tarkoitus sillä on ollut myös tien viereen ripustettuna. 
Sojottien sanotaan uskovan, että jokainen ohivaeltava, joka ter¬ 
vehtii karhun kalloa, pelastuu muiden karhujen tuottamilta vau¬ 
rioilta. 106 

Eläimen pään uskomuksellista merkitystä osoittaa lisäksi Tu- 
ruhanskin piirin tungusien tapa säilyttää teltoissaan kaatamiensa 
karhujen päännahkat. Jenisein laaksossa kuulin turkiskauppiaiden 
valittavan, ettei tunguseilta voi ostaa karhuntaljaa päännahkoineen, 
sillä he uskovat sen luovuttaessaan menettävänsä pyyntionnen. 
Samoin ovat jurakkisamojedit säilyttäneet karhun korvatonta pään- 
nahkaa liinaan käärittynä ja pitäneet sitä jonkinlaisena kotijumalana 
(kaehe); sen huuliin on toisinaan sivelty viinaa. Lehtisalo olet¬ 
taakin, että samojedien »jumalankuvaa» merkitsevä kaehe, haehe, 
koika ym., on lainasana, jonka vastine turkinsukuisissa kielissä 
merkitsee mm. »päännahkaa». 107 

Mutta eivät ainoastaan karhun jäännökset ole päässeet tällaisten 
menojen kohteeksi, vaikka niitä onkin pidetty jossain määrin erikois¬ 
asemassa. Maak huomauttaa, että tungusit asettavat muidenkin 

ravinnoksi käyt¬ 
tämiensä eläinten 
luut ja sitäpaitsi 
peurojen sarvet 
kolmen pitkän 
kannon kannatta¬ 
malle lavalle. 108 
Priajanskin tungu- 
sien sanotaan eri¬ 
koisesti huolehti¬ 
van peuran pää¬ 
kallosta ja jalko¬ 
jen luista, jotka 
joko ripustetaan 
puuhun tai asete¬ 
taan metsään puis¬ 
ta rakennetulle lavalle. Lisäksi he käärivät peuran päännahkaan 
sen eri elimistä leikeltyjä palasia ja säilyttävät tätä kääröä yksi¬ 
jalkaisessa patsasaitassa. Tänne kerääntyneiden kääröjen luku 
vastaa kaadettujen peurojen lukua. 109 

Myöskin jakutit ovat keränneet mm. hirven luut ja kantaneet 
ne metsään. Sanotaan, etteivät he halua edes myydä hirvenlihaa 
henkilöille, joiden pelkäävät hävittävän luut. Eräät Altain tatarit 
kätkevät soopelin ruhon risujen alle neljän patsaan kannattamalle 
laitteelle. Karagassit taas ripustavat soopelin lihat ja luut puuhun. 
Jakutit, jotka eivät syö ketun lihaa, käärivät sen nyljetyn ruhon 
heiniin ja asettavat puiden väliin kyhätylle korokkeelle tai hautaavat 
maahan. Myös suden ruhon he verhoovat heinillä ja ripustavat puu¬ 
hun. Samoin Priajanskin tungusit ripustavat puuhun surmatun 
ketun ruhon lihoineen ja luineen. Lappalaisetkin ovat ripustaneet 
puuhun mm. suden ruhon. Vähäpätöisemmästä riistasta eivät 
Siperian kansat yleensä ole nähneet yhtä paljon vaivaa, kuin milloin 
karhu, hirvi, peura tai jokin muu kallisarvoisempi eläin on sattunut 
saaliiksi. Toisinaan on kuitenkin jänistenkin kallot pantu talteen, 
joita jakutit ja eräät muut kansat ovat säilyttäneet majoissaan. 
Maak kertoo nähneensä niitä Amurinmaassa jurttien seinillä nyöriin 
pujotettuina. 110 

Tretjakov mainitsee, että Turuhanskin piirissä olisi ollut tapana 
myös polttaa karhun luita. 111 Tämä tiedonanto, jollei se koske 
vain karhun rankaisemista, on kuitenkin ristiriidassa varhempaa 
kantaa edustavien tapojen kanssa. Samoinkuin lappalaiset ovat 
Siperiankin kansat varoneet heittämästä tuleen edes eläinten vähä- 



Kuva 56. Tungusilainen riistanjätteiden säilytyslava. 
Maakin mukaan. 




294 


Altain suvun uskonto 


pätöisimpiä osia. Jakutit sanovat, että karhu vihastuu kovin, jos 
sen lihaa sattuu putoamaan tuleen. Altain tatarit väittävät, ettei 
metsämies, joka karhun luun polttaa, löydä enää milloinkaan karhua. 
Tungusien, burjattien ym. käsityksen mukaan metsästysonni hä¬ 
viää, jos tuleen heittää eläinten karvojakin tai linnun sulkia. 112 
Tulen apuun voidaan turvautua vain silloin, kun tulta käytetään 
puhdistus- tai karkoitusvälineenä. 

Eläin- ja ihmisvainajan jäännösten suojaamismenoja tarkas¬ 
taessa ja vertaillessa huomaa, että ne, samoinkuin peijaismenotkin, 
ovat selviä rinnakaisilmiöitä. Puihin tai patsaiden päälle rakennettui¬ 
hin suojuksiin ovat monet Siperian kansat, kuten mainittu, asetta¬ 
neet kuolleensakin. Kaadettujen eläinten luiden kohtelu noudattaa 
hautaustapojen muuttuessa tavallisesti niiden alkuperäisempiä muo¬ 
toja. Schrenk kertoo goldien karhunkalmistoissa nähneensä mm. 
tuohiastioita, sellaisia, joita täällä on jätetty ihmisvainajienkin 
kalmojen ääreen, ja arvelee niiden olleen uhrilahjoja kaadetun kar¬ 
hun »varjolle». 113 Todennäköisesti näitä astioita on kuitenkin käy¬ 
tetty vain luiden kuljetusvälineinä, ehkäpä eväidenkin, joita eläin- 
vainajan on uskottu tarvitsevan yhtä hyvin kuin ihmisvainajan. 

Yhteinen eläintä ja ihmistä koskeva tapa on lisäksi ollut kum¬ 
mankin päännahkan nylkeminen ja säilyttäminen. Turuhanskin 
piirissä väitettiin minulle, että tunguseilla on varhemmin ollut ta¬ 
pana säilyttää teltoissaan paitsi karhujen myös surmaamiensa viha¬ 
nnesten päännahkoja. Kun suomensukuiset ostjakitkin, samoin¬ 
kuin intiaanit, ovat harjoittaneet vihollistensa päännahkan riistä¬ 
mistä, ei liene mitään syytä epäillä tätä väitettä. Ja epäilemättä 
ovat myös ihmisten pääkallot entisaikaan saaneet samanlaista eri- 
koishuomiota osakseen kuin eläintenkin kallot. Tätä koskevia esi¬ 
merkkejä on Siperiassakin muistiinpantu. Johelson kertoo näet, 
mitenkä jukagirit, kun joku tietäjä tai suvun päämies oli kuollut, 
perinnäistiedon mukaan naamiot kasvoilla ja rukkaset käsissä, 
jotteivät paljain käsin koskisi kuolleeseen, irroittivat luuveitsellä 
lihaosat vainajan ruumiista ja panivat ne päivänpaisteeseen kuiva¬ 
maan. Sen jälkeen lihat kerättiin arkuntapaiseen, mikä asetettiin 
korkealle puuhun tai paalujen päälle, luut taas jaettiin sukulaisten 
kesken, jotka kuljettivat niitä mukanaan ikäänkuin »amuletteja» 
ja tiedustelivat niiltä neuvoja elämän vaikeina hetkinä, mutta pää¬ 
kallo jäi suvun vanhimman omaisuudeksi. 114 

Eräät matkailijat ja tutkijat ovat olettaneet, että eläimet, joiden 
luut yllämainitulla tavalla on pantu suojaan, ovat olleet uhrieläimiä. 
Yleisimmin niiden on selitetty olevan metsänhaltian uhreja. Näin 



Riista 


295 


ymmärtää asian mm. Maak, joka kuitenkin huomauttaa, että tun- 
gusit itse selittivät täten pyrkivänsä vain suojelemaan eläinten 
jäännöksiä koirilta ja pedoilta ja että he vasta »jatkuvien ja hellit¬ 
tämättömien» kysymysten jälkeen sanoivat noiden säilytettyjen 
luiden olevan uhreja metsänhaltialle. 115 On todennäköistä, että 
kysyjä tässä sai kansan suusta vastaukseksi oman äänensä kaiun. 
Ei ainakaan itse metsästäjäkansain menoista eikä niistä sanoista, 
joita tällöin lausutaan, huomaa, että metsänhaltian palvomisesta 
olisi kysymys. Päinvastoin itse eläimen lepyttäminen ja hyvittä¬ 
minen näyttelee kaikkialla keskeisintä osaa. Mitä erikoisesti luiden 
suojelemiseen tulee, kätkeytyy siihen ilmeisesti ajatus, että elämä 
jollakin salaperäisellä tavalla vielä jatkuu, niin kauan kuin luut ovat 
tallella. Fjellström kertoo lappalaisista, että kun he olivat asettaneet 
kaikki luut oikein paikoilleen, niin he kehoittivat karhua juoksemaan 
ja kertomaan muillekin karhuille, miten paljon kunnioitusta se oli 
saanut osakseen, jotteivät nämä pelkäisi tai vastustelisi, vaan an¬ 
tautuisivat mielellään pyydystettäviksi. 116 Ripustaessaan karhun 
luut puuhun on goldeilla tapana sanoa: »Me kohtelimme sinua 
hyvin, älä meihin suutu, lähetä meille enemmän petoja niitä pyy- 
dystääksemme!» 117 Ja samaa tarkoittavat myös suomalaisen karhu- 
runon säkeet: 

Sano täältä saatuasi, 

Metsolahan mentyäsi: 

Ei täällä pahoin pietty, 
simoa täällä syötettihin, 
mesijuomat juotettihin. 

Lisäksi mainitaan lappalaisten uskoneen, että karhu, jonka luut 
on huolellisesti pantu suojaan, »nousee jälleen ylös ja antautuu 
uudelleen ammuttavaksi». 118 Samanlainen käsitys on ollut muillakin 
luonnonkansoilla. Intiaanien sanotaan asettavan kaatamiensa biison- 
härkien luut arolle niiden luonnolliseen asentoon toivoen, että härät 
tulisivat henkiin seuraavaksi metsästyskaudeksi. Eskimot taas 
heittävät hylkeiden luut veteen, jotta voisivat näitä eläimiä uudel¬ 
leen pyydystää. Kiintoisa on lisäksi seuraava Thureniuksen lappa¬ 
laisia koskeva tiedonanto: »Karhun, jäniksen ja ilveksen luut pitää 
haudata kuiviin hiekkamäkiin tahi kätkeä vuorenrotkoihin, missä 
ei koira tai muu peto niihin koske. Tämän he tekevät sen vuoksi, 
että nämä eläimet oleskelevat kuivalla maalla; sitävastoin niiden 
luut, jotka elävät vedessä, kätketään lähteisiin.» 119 

Tässä yhteydessä viitattakoon vielä eräisiin metsästystaruihin, 
jotka ovat omiansa luomaan valoa noihin entisajan uskomuksiin. 
Niinpä Kaukaasiassa kerrotaan, mitenkä metsässä asuvat henget teu- 

rastavat eläimen ja keittävät sen lihat, mutta kaikki luut he keräävät 
nahkaan, jota lyövät vitsoilla, kunnes eläin muka elävöityy uudelleen. 
Muudan metsästäjä oh kerran, jouduttuaan tällaisiin pitoihin, kät¬ 
kenyt yhden luista ja asettanut sen tilalle kepin. Kun eläin uudelleen 
tuli eloon ja sattui saman metsästäjän saaliiksi, löysi tämä mainitun 
kepin eläimen ruumiista. 120 Vastaavanlaisia taruja on muistiin¬ 
pantu muuallakin, ja epäilemättä ovat tungusitkin uskoneet, että 
eläinvainajalle, jonka luiden mukana pannaan mm. pala silmästä 
ja korvasta, täten palautetaan näkö ja kuulo. 

Kaikki yllämainitut esimerkit viittavat siis siihen, että eläinten 
samoinkuin ihmistenkin luiden suojelemisella on alunperin ollut 
aivan sama, itsenäinen tarkoitus. Tätä kysymystä pohtiessaan eräät 
tutkijat ovat lisäksi olettaneet, että eläimissä, milloin ne joutuvat 
erikoisten menojen kohteeksi, on uskottu piilevän jokin eläimen 
sielua mahtavampi olento. Karsten kertoo erään Brasilian intiaani¬ 
heimon uskovan, ettei mitään kaadettua riistaa tai pyydettyä kalaa 
sovi syödä, ennenkuin poppamies on sen siunannut, ja sanoo, että 
tuon intiaaniheimon käsityksen mukaan »kuolleiden noitien sielut 
mielellään reinkarnoituvat sellaisiin metsäeläimiin ja kaloihin, 
joita pidetään arvokkaana ravintona». 121 Samalla hän huomauttaa, 
miten muinaissuomalaisetkin näyttävät uskoneen, että karhussa asuu 
ihmisen henki. Suomessa on tosin muistiinpantu uskomuksia, joiden 
mukaan karhu ei tee pahaa, jollei siihen asetu jonkun ihmisen »sielu», 
mutta esimerkkejä siitä, että karhunpeijaisia olisi vietetty tällaisen 
henkilön kunniaksi, ei ole olemassa. Mitä taas tulee petoon, joka 
on syönyt ihmisen ja johon tämän »sielu» siis saattaa joutua, 
on muistettava, etteivät Siperian kansat ollenkaan käytä sellaista 
eläintä ravinnokseen, vaan tavallisesti hävittävät sen tykkänään. 

Kuitenkin on Siperiassa samoinkuin muualla muistiinpantu 
taruja, jotka selittävät karhun älyn johtuvan siitä, että se on alun¬ 
perin ollut ihminen. Turuhanskin piirissä kerrotaan ihmisen voivan 
muuttautua karhuksi, jos hän konttaa kolme kertaa kannon ympäri 
ja matkii karhun mörinää. Jakuttien mailla hänen on hypittävä 
kolmesti kaatuneen puunrungon yli. 122 Kerrotaanpa vielä, että 
kun karhu on riisuttu, on sen turkin sisältä tavattu ihmisen ruumis. 
Jakuttilaisen tarun mukaan on naaraskarhun alaston ruho muistut¬ 
tanut naisen ruumista, sillä on ollut naisen rinnat ja jalat. 123 Mutta 
tällaiset kuvitelmat, joita on lappalaisillakin, eivät kelpaa todistuk¬ 
seksi siitä, että kaadetun karhun palvelu olisi alunperin ollut ihmis- 
vainajan palvontaa. Vielä vähemmän voi sellaiseksi selittää sen 
kohtelun, mikä on tullut peurojen ja muun metsänriistan osaksi. 

Jakuteista kerrotaan lisäksi, että kun he viettävät karhun- 
peijaisia, he toisinaan tekevät kuvan metsänhaltiasta (bujanai) 
ja palvovat sitä. Syötyään karhun lihat luita murtamatta he lo¬ 
puksi käärivät eläimen kaikki luut ynnä metsänhaltian kuvan tuo¬ 
heen ja ripustavat käärön puuhun sanoen: »Isoisä! Venäläiset tai 
tungusit ovat sinut syöneet, me olemme löytäneet ja keränneet 
sinun luusi!» 124 Sanat, jotka tällöin lausutaan kohdistuvat siis 
karhuun, ja epäilemättä karhua on alunperin tarkoittanut tuo kuva¬ 
kin, joka karhun luiden mukana ripustetaan puuhun. Ovatko jaku- 
tit itse asiaa muulla tavalla ymmärtäneetkään, on epätietoista, 
mutta karhua he kyllä, kuten monet muutkin kansat, ovat nimit¬ 
täneet »metsänhaltiaksi». Tätä peijaismenoa voidaan syystä verrata 
sellaisiin muistajaismenoihin, joissa vainajaa edustaa kuolleen kuva. 
Giljakeilla, kuten Schrenk mainitsee, onkin karhunpeijaisissa ollut 
tapana asettaa karhua giljakkilaisissa pukimissa esittävä kuva 
kunniapaikalle. Sternberg sanoo näiden tekevän karhusta kuvan 
jokaisen karhujuhlan jälkeen ja säilyttävän sitä erikoisessa pienessä 
rakennuksessa aivan kuin suojelushaltiaa. Tsuktsien ja korjakkien 
keskuudessa esittää karhua tätä juhlittaessa joku henkilö, joka pu¬ 
keutuu karhun taljaan. Toisin paikoin on korjakkienkin karhun¬ 
peijaisissa karhusta tehty kuva. 125 Tämän vertailuaineiston valossa 
ei ole vaikea ymmärtää jakuttien vastaavaa tapaa. 

Stadling, joka Pohjois-Aasian samanisrnia käsittelevässä teok¬ 
sessaan, pohtii metsänriistaan kohdistuvia menoja, lausuu käsityk¬ 
senään, ettei ainoastaan villieläinten surmaamista ole pidetty uhri- 
toimituksena, jossa noudatetaan määrättyjä menoja, aivan kuin 
teurasuhreissa, vaan on sellaisena pidetty kotieläintenkin teuras¬ 
tusta. 126 Siinä Stadling on epäilemättä oikeassa, että vastaavia 
menoja on noudatettu myös kotieläimiä teurastettaessa. Niidenkin 
luita on suojeltu: luita ei ole sopinut katkaista, sen vuöksi lihaosat 
on irroitettu toisistaan niveliä myöten. Samoinkuin villipeurojen 
ovat lappalaiset saattaneet kotiporojenkin luut paikkaan, minne 
koirat eivät voi päästä niihin koskemaan. Jakutit ovat ripustaneet 
puuhun paitsi metsäneläinten luita myös poron, hevosen ja lehmän 
kallon. Kirgisit asettavat teurastamiensa hevosten ja lampaiden 
kallot jollekin korokkeelle tai seipään nenään. Burjatit panevat 
kotieläinten päänluut karjahuoneen katolle (kuva 57). 127 Vastaa¬ 
vanlaisia tapoja voimme löytää myös Euroopan maanviljelijäkan- 
sain keskuudesta. 

Kun kotieläimet ovat villieläimistä kesytetyt, onkin ymmärret¬ 
tävää, että niiden teurastukseen on jäänyt metsästyskauden menoja. 

Näin on asian laita varsinkin, 
mitä poroon, pohjoisten kan¬ 
sain arvokkaimpaan kotieläi¬ 
meen tulee. Vielä myöhään 
ovat lappalaiset teurastaneet 
poronsa kotansa pyhän pe¬ 
räosan takana ja tuoneet li¬ 
hat telttaan peräovesta sal¬ 
limatta naisten edes keittää 
niitä. Näitä arkioloissa nou¬ 
datettuja teurastusta poja, 
joihin myös luiden suojele¬ 
minen liittyy, ei kuitenkaan 
ole pidetty uhritoimituksina, 
vaikka uhriteuraidenkin suh¬ 
teen on vastaavia tapoja nou¬ 
datettu. Kiintoisaa on todeta, 
että vielä inaanviljelijäkan- 
sainkin uhrimenoista tapaa 
vanhoja, riistaan kohdistuneita menettelytapoja. Muuta oleellista 
eroavaisuutta ei niiden välillä huomaakaan kuin, että uhreiksi käytet¬ 
tyjen eläinten taljatkin jäävät pyhäkköön. Samoinkuin metsästys- 
menoissa toisinaan huolehditaan ainoastaan eläimen kallon tai sen 
ja raajojen luiden säilyttämisestä, josta esimerkkejä on jo Euroopan 
paleoliittiselta kaudelta, samoin on ollut asian laita uhrimenoissa. 
Ja samoinkuin riistan luiden mukana on pantu suojaan myös palasia 
eläimen eri elimistä ja ruumiinosista, samoin on menetelty uhri¬ 
menoissa. Nämä ruumiinosat, jotka metsästäjäkansat usein keit¬ 
tävät erikseen, keitetään erikseen myös uhrimenoissa, samalla 
varotaan, etteivät naiset käytä niitä ravinnokseen. 

Tämä merkitsee sitä, että sama ajatus, mikä sisältyy 
riistan luiden suojelemiseen, toistuu vanhojen 
uhrimenojen vastaavissa tavoissa. Tällöinkin on itse 
uhriteuraan siirtäminen »toiseen maailmaan» ollut tärkeämpi toi¬ 
mitus kuin itse uhriateria. Vaikka uhripidot olisivat olleet miten 
runsaat tahansa, on luiden särkyminen ja hajalle joutuminen jo mer¬ 
kinnyt menojen täydellistä epäonnistumista. Ostjakkien uhrimenoja 
kuvaillessaan Karjalainen huomauttaa aivan oikein, että eläinuhrin 
alkuperäisenä tarkoituksena täällä on ollut itse »eläimen haltialle 
antaminen». 128 Lappalaiset uskoivat, että kun he uhripitojen pää¬ 
tyttyä keräsivät kaikki eläimen luut ja asettivat ne eheinä ja 
hyvässä järjestyksessä pyhään paikkaan, jumalat saattoivat kas- 



Kuva 57. Burjatit asettavat kotieläinten 
päänluut karjatiuoneen katolle. 

B. E. Petrin valok. 

vattaa luiliin lihat uudelleen. Teurastettuaan uhrivarsan tseremissit 
rukoilevat, että jumala antaisi »eläimen sielun tulla välkkyväkarvai- 
seksi, hopeakavioiseksi varsaksi». Myöskin votjakkien, jotka ripus¬ 
tavat uhrihevosen luut puuhun, kerrotaan uskovan, ettei asian¬ 
omainen eläin kuole, vaan menee elävänä määräpaikkaansa. ,29 Täl¬ 
laisilla käsityksillä ja tavoilla on tärkeä merkitys uhrin alkuperää 
tutkittaessa. 


Samani. 

Siperian kansain varhaiskantaista uskontoa sanotaan yleensä 
samanismiksi, sen vuoksi että samani, eräänlainen noita, 
näyttelee siinä hyvin huomattavaa osaa. Samaniksi nimittävät noi¬ 
taa kuitenkin vain mandsu-tungusilaiset kansat (tung. saman, saman, 
gold. s'aman, mands. sama), joilta tutkimusmatkailijat ovat siirtä¬ 
neet tämän sanan siperialaisen noidan yleisnimityksenä kansainvä¬ 
liseen kirjallisuuteen. Ensi kerran mainitsevat sen Evert Yssbrant 
Ides, Moskovan suuriruhtinaan lähetti, ja tämän seuralainen Adam 
Brand, jotka v. 1692 matkustivat Kiinaan ja jotka kumpikin jul¬ 
kaisivat matkakertomuksen. Sanan alkuperästä on esitetty eriäviä 
mielipiteitä. Toiset pitävät sitä kotoperäisenä, toiset taas, viimeksi 
Kai Donner, yhdistävät sen sanskritin c ramana, palin samana (ker- 
jäläismunkki) sanaan, joka tavataan myös tokarin- (samäne) ja 
soghin- (smn = saman), vieläpä kiinankielestäkin (sa-men). 1 

Turkkilais-tatarilaisten keskuudessa näyttää vastaavan noidan 
yleisin nimitys olleen kam, jota Siperian tatarit ja »keltaiset uigurit» 
yhä edelleen käyttävät ja josta venäläisessä kansatieteellisessä kir¬ 
jallisuudessa esiintyvä, samanoimista merkitsevä kamlanie johtuu. 
Noitaa tarkoittavana kam sana tavataan jo vanhimmasta uigurin- 
kielisestä teoksesta Kudatku bilik viita 1069. Myös Ruysbroeck 
tuntee sen, kuten käy ilmi hänen seuraavasta kuvauksestaan: »Siihen 
aikaan kun frankit valloittivat Antiokian (ensimmäisen ristiretken 
aikana v. 1098), oli Gon cham näiden pohjoisten maiden hallitsija. 
Gon oli hänen nimensä ja cham, joka merkitsee tietäjää, oli hänen 
tittelinsä. He nimittivät kaikkia tietäjiä nimellä cham-, .ja koska 
heidän keskuudessaan kansan hallinta perustuu tietäjäntaitoon, käyt¬ 
tävät he ruhtinaistaankin cham nimitystä.» 2 Tässä Ruysbroeck kui¬ 
tenkin sekoittaa toisiinsa kam ja kän sanat. Toisessa kohdin hän 
kuvailee noidan loitsimistakin sanoessaan: »Muutamat heistä palvo- 

Kuvat 58 ja 59. Goldilainen naissamani. Simkevitsin teoksesta. 


vat piruja ja keräävät ne, jotka haluavat tietoja paholaiselta, yöllä 
majaansa, jolloin kodan keskelle asetetaan keitettyä lihaa. Tietäjä 
(cham), joka hoitaa palvontamenoja, aloittaa loitsimisensa ja lyö 
kiivaasti rummulla maahan. Vihdoin hän alkaa raivota ja antaa 
sitoa itsensä. Silloin paha henki saapuu pimeän vallitessa, noita 
tarjoo sille lihaa syötäväksi, ja tämä jakelee oraakkelimaisia vastauk¬ 
sia.» 3 

Mongolit ja burjatit nimittävät samania nykyisin nimellä bö, 
jakutit ojan. Naispuolisesta noidasta kaikki viimeksimainitut kansat 
käyttävät yhteistä mongolinkielistä nimitystä udagan. Nais- 
noidat eivät kuitenkaan näyttele Altain suvun keskuudessa yhtä tär¬ 
keätä osaa kuin miespuoliset. Priklonskij huomauttaa, että jakutit 
kääntyvät edellisten puoleen ainoastaan, milloin miesnoitaa ei ole 
lähettyvillä tai kun on kysymys vähäpätöisemmistä asioista. 4 Toi¬ 
sin paikoin, kuten jakuttien ja burjattien mailla, ovat eräät naisnoi- 
dat kuitenkin saavuttaneet kuuluisuuttakin ja päässeet kuoltuaan 
jatkuvan uhripalvonnan kohteiksi. 

Kun mongoleilla ja jakuteilla sekä lisäksi Baikalin takaisilla tun- 
guseilla on yhteinen naisnoidan nimitys, jota vastoin miesnoitien nimet 
ovat eri kielissä erilaisia, päättelee Trostsanskij. että noidat näiden 
kansojen yhteisaikana olisivat olleet yksinomaan naispuolisia. Toi¬ 
sessa lordin hän huomauttaa, että kun naiset yleensä ovat hermo- 
taudille alttiimpia kuin miehet, ovat he sen vuoksi muka ensimrnäi- 

sinä alkaneet samanoida. Vieläpä sekin seikka, että jakuttisamanin 
rintapeitteeseen on kiinnitetty kaksi rautaista pyörylää, jotka »ku¬ 
vaavat rintoja», on hänen mielestään osoituksena siitä, että mies- 
samanit »johtavat alkunsa» naissamaneista. 5 Nioradze, joka yhtyy 
Trostsanskijn olettamukseen, huomauttaa lisäksi, että teleuttien ja 
burjattien keskuudessa on muistiinpantu tarujakin, joiden mukaan 
nainen on ollut ensimmäinen samani. 6 Kaikki edellämainitut perus¬ 
telut ovat kuitenkin heikkoja ja kestämättömiä. Siihen katsoen, että 
naisten yleensä on pitänyt karttaa henkien seuraa ja ettei heidän 
kaikkialla ole sopinut edes koskettaa pyhiä esineitä tai osallistua 
uhrimenoihin, on todennäköisempää, että samanintoimeen ovat 
alunperin antautuneet vain miehet. »Oikea samani, sellainen, joka 
todellisen jumalallisen kutsumuksen nojalla on tullut ihmisten ja 
henkimaailman välittäjäksi», sanoo Kai Donner samojedeistä pu¬ 
huessaan, »on aina mies.» 7 Näin näyttää alkujaan olleen asian laita 
myös Altain suvun kansojen keskuudessa. 

Samanin taipumukset. 

Kun samanin tärkeimpiä tehtäviä on henkimaailman 
yhteyteen asettuminen, on selvää, että tämä toimi edel¬ 
lyttää erikoisia taipumuksia, joita ei ole kaikilla kuolevaisilla. Sa- 
maniksi tuleminen ei siis perustu pelkästään opinkäyntiin, vaan sitä 
pidetään erinäisten ihmisten kohtalona, jota asianomaiset eivät 
voi välttää, vaikka tahtoisivatkin. Turuhanskin piirin tungusit 
selittivät minulle, ettei kukaan voi itse hankkia itselleen samanin- 
kutsumusta, vaan että se »saadaan». Yleisen käsityksen mukaan 
tämä lahja on vasta-alkavalle vastenmielinen, vieläpä ylen ankara 
taakka. 

Esittäessään Altain tatarien samanismia Verbitskij mainitsee, 
että samaninlahja on ikäänkuin sairaus, joka menee suvussa 
perintönä. 8 Ja lukemattomat esimerkit osoittavatkin, että samanin- 
taipumukset todella ilmenevät jonkinlaisena tautina. Radloffin 
mukaan tällaisen taudin kohtaukset tulevat yllättäen. Asianomaisen 
valtaa äkillinen väsymyksentunne, jäsenten kangistuminen ja vä¬ 
ristys. Sen jälkeen seuraavat luonnottomat haukotukset, ja rinnassa 
tuntuu painostus, joka saa sairaan omituisesti ulvahtelemaan. Vä- 
ristessään hän pyörittelee silmiään, hypähtää äkisti pystyyn, pyörii 
ympäri kuin riivattu, kunnes kaatuu kuolaisena maahan ja kieris- 
kelee siinä kaatumatautisen tavalla. Hänen jäsenensä ovat tällöin 
tunteettomat, ja hän tarttuu kaikkeen, mitä hänen käsiinsä sattuu, 

saattaapa hän niellä hehkuvia tai teräviä esineitäkin niiden kuiten¬ 
kaan häntä vahingoittamatta; hetken kuluttua hän laskee ne jälleen 
suustaan. Tällaiset vaivat ja kärsimykset jatkuvat, kunnes asian¬ 
omainen vihdoin turvautuu noitarumpuun ja alkaa samanoida. 
Vasta silloin hän alkaa rauhoittua. Mutta jos hän vastustaa esi- 
vanhempainsa kutsumusta ja kieltäytyy samaniksi ryhtymästä, 
perii hänet joko mielenvikaisuus tai ennenaikainen kuolema. 9 
Samoin Soboljev sanoo altailaisten pitävän samaninlahjaa synty¬ 
peräisenä, joka ilmenee epileptisinä kohtauksina tavallisesti jo lap- 
suudenijässä. Sairas menettää tuon tuostakin tajuntansa, alkaa 
karttaa ihmisiä ja esiintyy monet vuodet mitä kurjimmassa kun¬ 
nossa, kunnes joku samani ottaa hänet oppilaakseen. 10 

Myös jakuttien keskuudessa sanotaan noidantaipumusten näyt¬ 
täytyvän usein jo lapsuudenijässä. Stsukin kertoo, että se, jonka 
kohtalo on määrännyt samaniksi, alkaa pienestä pitäen käyttäytyä 
kuin vähämielinen, vaellelee metsissä, heittäytyy veteen tai tuleen 
tahi tarttuu aseisiin tuhotakseen itsensä. Näistä merkeistä omaiset 
päättelevät, että lapsesta tulee samani. 11 Noidantaipumukset saat¬ 
tavat kuitenkin ilmetä vasta nuoruudenvuosina tai myöhemminkin. 
Yleensä uskotaan, että mainittujen oireiden näyttäytyessä asian¬ 
omaista ahdistaa jokin henki, joka vaatii tätä palvelukseensa ja 
samalla tarjoutuu tämän palvelijaksi. Muudan jakuttisamani on 
noidantoimeen saamaansa kutsumusta kuvaillut seuraavin sanoin: 
»Kahdenkymmenen vuoden ikäisenä minä sairastuin ja aloin silmilläni 
nähdä ja korvillani kuulla sellaista, mitä muut ihmiset eivät näe 
eivätkä kuule. Yhdeksän vuotta minä taistelin 'henkeä’ vastaan 
puhumatta kenellekään siitä, mitä oli tapahtunut, sillä pelkäsin, 
että minua epäiltäisiin tai pilkattaisiin. Vihdoin tulin niin sairaaksi, 
että olin kuolemaisillani. Silloin ryhdyin samanoimaan ja samalla 
tunsin oloni paremmaksi. Ja vieläkin, jos olen pitemmän ajan sa- 
manoimatta, seuraa pahoinvointi ja sairaus.» 12 

Henkilöstä, jolla on noidantaipumuksia todistava tauti, Trostsans- 
kij sanoo jakuttien käyttävän mänärik nimitystä ja selittää, että 
eräänlaiset »hermokohtaukset» vaivaavat asianomaista ja että tällä 
on taipumusta hysteriaan ja epilepsiaan. Lisäksi hän huomauttaa, 
että samanlaiseen tilaan kuin mänärikii vaipuvat varsinaiset sa- 
manitkin loitsiessaan, mutta edelliset lankeavat loveen tahtomat¬ 
taan voiden kuitenkin toisinaan siirtyä tähän tilaan myös vapaasta 
tahdostaan etenkin, milloin toimivat samanien sijaisina. 13 

Agapitov ja Hangalov sanovat burjattien uskovan, että vainajat 
määräävät tulevan samanin ja valitsevat tämän jo nuorena noidan- 
kutsumukseen. Tämä todetaan omituisista oireista: asianomainen 

vaipuu usein tajuttomuudentilaan, näkee henkiä, hourailee, karttaa 
ihmisiä sekä vetäytyy vuorille tai metsiin, kunnes omaiset toimit¬ 
tavat hänet samanin oppiin. 14 Petri selittää samanintaipumusten 
ilmenevän burjateilla jonkinlaisen hermosairauden muodossa, jolle 
harha-aistimukset, keskustelut muille näkymättömien henkiolento¬ 
jen kanssa sekä horrostilaan vaipuminen ovat ominaisia. Ajoittain 
sairaan valtaa halu samanoida, hän hypähtää pystyyn, alkaa tanssia 
ja laulaa tahdissa. Sen jälkeen hän tuntee olonsa paremmaksi. 15 
Tautina mainitaan samanintaipumusten näyttäytyvän myös 
tungusien mailla. Sirokogorov kertoo, että kun samanin kuoltua 
»henget vapautuvat», alkaa suvun nuorempien sekä mies- että nais¬ 
puolisten jäsenten keskuuteen levitä salaperäisiä sairaudenilmiöitä, 
joiden valtaan joutuneet käyvät haaveellisiksi ja hajamielisiksi, 
menettävät työkykynsä sekä hourailevat ja liikehtivät unessa. 
Arkoina ja synkkämielisinä he usein pakenevat korpeen. Tähän 
tautiin, josta ei kukaan voi näitä onnettomia parantaa, liittyy myös 
hysteerisiä kohtauksia ja kouristuksia. Ainoastaan siinä tapauksessa 
että henget valitsevat lopulliseksi uhrikseen vain yhden sairaista, 
saattavat muut suvun jäsenet pelastua, mutta tuon valitun tila 
käy yhä pahemmaksi. Hän menettää sekä ruokahalunsa että unensa. 
Iltasin ja öisin hän sitäpaitsi saa ankaria kohtauksia, värisee kuin 
Samani, hypähtelee pystyyn ja kiristelee hampaitaan. Tällöin omai- 

silla on tapana panna rumpu sairaan käteen, jolla samanoituaan 
sairas pian lankee loveen. Tungusit uskovat, että kun noidankokelas 
menettää tajuntansa, jokin henkiolento asettuu häneen. Näin voi 
tapahtua metsässäkin kenenkään näkemättä tai sairasta avusta¬ 
matta. Joskus henkien vaivaama voi samanoida täällä päiväkausia, 
kunnes omaiset lähtevät häntä etsimään ja tuovat kotiin tai kunnes 
hän itse palaa, jollei hän sitä ennen jo ole joutunut tuhon omaksi. 16 

Erikoisiin taipumuksiin sanotaan samanoimisen perustuvan myös 
muiden Siperian kansain, vieläpä lappalaistenkin keskuudessa. 
Venjamin kertoo samojedeista, etteivät kaikki noidan lapset voi 
ryhtyä isänsä ammattiin, vaan ainoastaan se, jonka henget valit¬ 
sevat ja jolle ne ilmaantuvat jo nuoruuden vuosina. Erikoisten 
oireiden näyttäytyessä asianomainen toimitetaan sitten samanin 
oppiin. 17 

Vaikka noita sairaalloisia ilmiöitä, jotka ovat noidaksi tulemisen 
edellytyksiä, ei vielä ole tyydyttävästi tutkittu, on kuitenkin selvää, 
ettei Siperian samaneja, jotka nauttivat suurta arvonantoa, voi 
pitää pelkkinä mielisairaina. On kiintoisaa todeta, että epilepsia 
useiden tiedonantojen mukaan on samaninkokelaille tunnusomaista. 
Lopatin, joka mainitsee, että näin on asian laita myös goldien kes¬ 
kuudessa, huomauttaa samalla, että tämä tauti on luonnonlapsille 
perin salaperäinen sen vuoksi, että kohtaukset tulevat vain ajoittain 
ja että sairas niiden ohimentyä taas on terveen kaltainen. 18 Mihin 
tulokseen tutkimus samanin psyykillisestä tilasta päätyykin, on 
loveen lankeaminen ja houraileminen samanille ominaista. Vapau¬ 
tuakseen yllättävistä taudinkohtauksista, jotka näyttävät olevan 
tuskallisempia, potilas pyrkii hallitsemaan sairauttaan ja lieventä¬ 
mään vaivojaan saattamalla itse itsensä ajoittain vastaavanlaiseen 
tilaan. Lukemattomat samanit ovatkin kertoneet, miten heidän 
olonsa heti kävi paremmaksi, kun he ryhtyivät samanoimaan. Ja 
monet ovat lisäksi huomauttaneet, että jos he heittävät samanoi¬ 
misen, heidän vaivansa alkavat uudelleen. 

Kuten mainittu, liittyy loveen lankeamiseen myös hourailua, 
jonka uskotaan johtuvan siitä, että jokin henki on mennyt samanin 
tajuttomaan ruumiiseen. Tällöin ne sanat, jotka samani lausuu, 
eivät ole hänen sanojaan, vaan häneen sijoittuneen hengen. Kun 
samani tajuihinsa tultuaan ei tavallisesti tiedä, mitä haltia hänen 
välityksellään on puhunut, on tärkeätä, että samanin läheisyydessä 
on taitava ja kokenut henkilö, joka tarkkaavaisena seuraa toimi¬ 
tusta ja panee muistiin, mitä hän kulloinkin kuulee tai näkee. Sa¬ 
malla hän tiedustelee haltialta, kuka tämä on, minkä vuoksi se on 
tullut ja mitä se haluaa. Tällaista henkilöä, jolla samaninmenoissa 

on hyvin tärkeä merkitys, sanotaan samanin apulaiseksi. 19 Suoma¬ 
laiset ovat lappalaisnoidan apulaista sanoneet »arvaajaksi», mikä 
lienee johtunut siitä, että loveen langenneen lausumat sanat usein 
ovat kovin hämäriä ja sellaisina edellyttävät niiden selittäjältä ar- 
vaamiskykyä. 

Vaikkei kukaan voi tulla varsinaiseksi samaniksi pelkillä harjoi¬ 
tuksilla, ei myöskään luontainen kyky yksin tee ketään päteväksi 
tähän tärkeään ja monipuoliseen toimeen. Taipumusten ohella sa- 
manilta vaaditaan taitoa ja tietoja, perinnäiskäsitysten ja -tapojen 
tarkkaa tuntemusta, mutta ennenkaikkea syvää perehtymystä 
suvun haltiamaailmaan. Sen vuoksi on kokelaan saatava oppia 
paitsi heimonsa viisailta myös joltakin eteväksi tunnetulta sama- 
nilta, joka salaperäisellä mahdillaan voi täysin suggeroida oppilaansa. 
Tällaisessa ilmapiirissä, jossa mitä ihmeellisimmät asiat vuosi vuo¬ 
delta askaroittavat herkkää ja sairaalloista mielikuvitusta, kehittyy 
nuoresta noidankokelaasta uusi mahtimies, joka henkien ympäröi¬ 
mänä herättää pelonsekaista kunnioitusta ja jonka samanoidessa 
jokainen liike ja sana ikäänkuin sähköittää läsnäolevat. Kun noita 
lisäksi toimii yöllä väen täyttämässä teltassa, johon vain maa¬ 
pohjalla palavan tulen liekit luovat himmeätä valoaan, joutuu koko 
seurue usein voimakkaan hypnoosin valtaan. Ja näin muodostuu 
noidan ympärille vähitellen tarunomainen sädekehä herättäen luot¬ 
tamusta aikalaisissa ja säilyttäen hänen maineensa kauas tuleviin 
polviin. 


Samanin haltiat. 

Käsitys, että samanit ovat henkien valitsemia, käy ilmi 
jo eräistä edellämainituista esimerkeistä. Tämä usko onkin yleinen 
kaikkialla samanismin piirissä. Tretjakov kertoo Turuhanskin piirin 
tungusien kuvittelevan, että se, joka on määrätty noidaksi, näkee 
unessa hargi nimisen paholaisen. 20 Saman seudun tungusit selittivät 
minulle, että jos samanin ruumis haudataan maahan, ei tämän 
»kaakkuri», jolla he tarkoittavat samanivainajan henkeä, enää palaa. 
»Kaakkurin» palaaminen, joka voi tapahtua ennemmin tai myöhem¬ 
min, merkitsee taas heidän käsityksensä mukaan samanintaipumus- 
ten näyttäytymistä jossakin alenevan polven jäsenessä. Todetes¬ 
saan nämä oireet omaiset veistävät puusta kaakkurin kuvan. 

Kun Altain tatarit näkevät samaninkokelaan kamppailevan vai¬ 
kean tautinsa vallassa, on heillä tapana sanoa: »haltia (tös) saapui» 
tai: »haltia ahdistaa». 21 Burjattien käsityksen mukaan menee 

samaniin tämän samanoimaan ryhtyessä »esi-isän henki» tai, kuten 
myös sanotaan, »hulluuden henki». Petri, joka tämän mainitsee, 
kertoo samalla, että »sinä hetkenä, jolloin »hulluuden henki» menee 
samaniin, noita kumartuu eteenpäin, levittää vähän jalkojaan, pai¬ 
naa päänsä alas ja karjaisee äänekkäästi: abrrr /» Juuri tällaisten 
eleiden burjatit selittävät merkitsevän hengen asettumista noitaan. 
Petri huomauttaa lisäksi, että samani esiintyy tällöin sivullisen kat¬ 
selijan silmissä täysin »syyntakeettomana». Niin pian kun haltia 
on lähtenyt, noita huokaisee syvään, pyyhkii kasvojaan kauhta¬ 
nansa liepeellä ja tuntee olonsa huomattavasti keventyneen. 22 

Haltiaa, jota pidetään kuolleen samanin »sieluna» ja joka jälke- 
läiselleen ilmestyen vaatii tätä samanintoimeen, jakutit nimittävät 
nimellä ämägät. Siitä tehty ihmisenkaltainen, vaskipeltinen kuva 
ripustetaan myöhemmin asianomaisen samanin pukuun. Sanotaan, 
että noita samanoidessaan näkee ja kuulee vain ämägätin välityk¬ 
sellä. 23 Tämän lisäksi on jakuttisamanilla joukko käläni nimisiä 
näkymättömiä seuralaisia ja apulaisia, joita hän aina loitsimaan 
ryhtyessään kutsuu jurttaan ja joiden kanssa hänen sanotaan kes¬ 
kustelevan samanoidessaan. Samanin mahdin uskotaan riippuvan 
siitä, miten voimakkaita ja kyvykkäitä haltioita hänellä on palve¬ 
luksessaan. 24 Todennäköisesti nämä kälänitkin ovat aikaisemmin 
manalle menneiden sukulaissamanien henkiä, joiden puoleen Stsukin 
sanoo jakuttinoidan kääntyvän. 25 Toisinaan noidat mainitsevat 
näiden kälänie n nimetkin. 

Suvun samanivainajat esiintyvät myös Altain mailla noidan vält¬ 
tämättöminä suojelushaltioina; niiden avulla hän toimii ja niiden 
tukemana hän taistelee pahoja, onnettomuutta ja sairautta tuottavia 
henkiä vastaan. Altailaiset uskovat, että puheenaolevat haltiat 
asettuvat noidan loitsiessa tämän päälaelle, hartioille, käsivarsille 
ja jalkojen päälle. Toisilla samaneilla sanotaan näitä näkymättömiä 
apulaisia olevan enemmän kuin toisilla. Suurella samanilla niitä 
voi olla kymmenkunta, mutta pienillä vain yksi tai pari. Anohin 
mainitsee, että niiden johtajana, milloin niitä on useampia, toimii 
se vainaja, josta suku polveutuu. Haltiajoukon suuruuden uskotaan 
riippuvan samanin sielunvoimista, toinen voi näet vetää niitä puo¬ 
leensa enemmän kuin toinen. Voipa toinen noita anastaa haltian 
myös toiselta. 26 

Altailaisten käsityksen mukaan näiden henkien tärkein merkitys 
on siinä, että ne voivat toimia samanin neuvonantajina. 
Juhlallisin ja jännittävin onkin hetki, jolloin noita samanoidessaan 
alkaa yön hiljaisuudessa keskustella haltiainsa kanssa yrittäen kuulla, 
mitä ne tietävät tai tahtovat tai mitä muut henget niiden välityk- 

sellä haluavat. Juuri tällaisina yliaistillisen tiedon hankkijoina ne 
ovat korvaamattomia, sen vuoksi samani pysyäkseen niiden suo¬ 
siossa pirskoittaa aina, milloin hänen on ryhdyttävä samanoimaan, 
uhrijuomaa körmösien kuviin. 27 

Näistä Anohinin tiedonannoista päättäen näyttää siltä, kuin 
altailaiset kuvittelisivat haltioiden toimivan vain samanin ulko¬ 
puolella, kun taas monet muut kansat uskovat niiden asettuvan itse 
noitaan. Jälkimmäistä kantaa edustaa mm. goldisamani, joka hal¬ 
tioita eli seoneja kutsuessaan aukoo suutaan ikäänkuin nielläkseen 
ne ja joka, milloin henget esiintyvät eläinten hahmossa, jäljittelee 
häneen kulloinkin asettuneen eläimen eleitä ja ääniä. 28 

Vastaavanlaiset käsitykset ja tavat kohtaamme myös tungusien 
mailla. Puhuessaan näiden syveneistä Sirokogorov selittää niiden 
olevan noidan haltioita, jotka samanin kuoltua vapautuvat ja etsivät 
tämän sukuun kuuluvien jäsenten parista itselleen sopivaa sijoit¬ 
tumispaikkaa, kunnes uusi samani, jonka ne lopulta valtaavat, jou¬ 
tuu niiden uhriksi. Näin on hengillä mahdollisuus pitää noitaa vai¬ 
kutuksensa alaisena, mutta samalla voi samanikin haltioittensa 
välityksellä »vaikuttaa» muihin henkiin ja siten hyödyttää kaikkia, 
jotka tarvitsevat hänen apuaan. On ymmärrettävää, mikä mer¬ 
kitys samanilla on jo sen vuoksi, että hän voi kerätä ympärilleen 
suvun vaikutusvaltaisimmat henget, jotka hajalla ollen voisivat 
suuresti häiritä suvun jäseniä. Se samanivainaja, jonka »sielun» 
uskotaan asettuvan johonkin lapsenlapsista, ei ilmesty näet yksinään, 
vaan sen seuralaisina saapuvat kaikki ne henget, jotka aikoinaan 
ovat toimineet tämän suojelushaltioina. 29 

Todennäköisesti ovat tungusit samoinkuin jakutit ymmärtäneet 
sillä »hengellä», joka erikoisemmalla tavalla asettuu noitaan (vrt. 
jak. ämägät), jotakin toista kuin ns. syvene illä (vrt. jak. kciläni). 
Edellistä tarkoitetaan ilmeisesti, milloin uskotaan, ettei noidan ruu¬ 
miista irtautuva »sielu» hanki itse niitä tietoja, joita kulloinkin 
tarvitaan, vaan että hän saa ne »hengen» välityksellä, joka voi kan¬ 
tautua useiden virstojen päähän sekä kertoa täällä tekemistään huo¬ 
mioista. Tämä voi asettautua yhteyteen myös muiden henkien kanssa 
ja tiedustaa näiltä, mitä ne milloinkin haluavat. Lisäksi se voi 
pyytää tai pakottaa muita henkiä antamaan samanille apuaan. 30 

Mutta spaenienkin, joiden sanotaan olevan erilaisia paitsi voi¬ 
miltaan myös ulkomuodoltaan ja kyvyiltään, uskotaan menevän 
noitaan tämän samanoidessa. Riippuen siitä, mikä henki milloin¬ 
kin haltioi noidan, tämä saa aina erikoiset ominaisuudet ja kyvyt, 
joita ei hänellä itsellään ole. Niinpä sokea ja raihnas vanhus, joka 
ei voi liikkua muiden taluttamatta, alkaa, niin pian kun jokin vilkas 

henki on häneen asettunut, tanssia ketterästi kuin nuorukainen 
ja tehdä metrin korkuisia hyppäyksiä huolimatta siitä, että hänellä 
vielä on yllään ylen raskas samaninpuku. Myös hento naissamani 
saattaa toisinaan kehittää niin paljon voimaa, että väkevän mies¬ 
joukon on vaikea häntä hillitä, jos se on tarpeen. Milloin samaniin 
menee tulta pelkäämätön henki, saattaa noita astua paljain jaloin 
hehkuvaan hidustaan tai käsitellä tulikuumaa rautaa tahi pistää 
suuhunsa palavan kynttilän. Kivun tuntematon henki saa noidan 
kestämään kivuttomasti pistoksia, viileskelyjä ja iskuja. Eläin- 
hahmoiset haltiat taas lainaavat samaniin mentyään täksi hetkeksi 
tälle ominaisuutensa. Niinpä, jos noidan syven esiintyy käärmeenä, 
noita voi liikkua kuin käärme. Tungusit puhuvat tuulispäänkin 
syvenistä, joka antaa samanille kyvyn kulkea tuulispäänä. Esi¬ 
merkkinä siitä, mitenkä hengen ominaisuudet saattavat näyttäytyä 
myös samanin ruumiissa, mainittakoon, että kun raskaan vaimon 
henki asettuu naissamaniin, niin tämän vatsa alkaa paisua, ikäänkuin 
hänkin olisi raskaudentilassa; heti kun henki on poistunut, palautuu 
vatsa entiselleen. 31 

Tungusit ja goldit uskovat lisäksi, että paitsi sukuun kuuluvia 
haltioita voivat vierasheimoistenkin henget joskus asettua noitiin, 
etenkin naispuolisiin. Kun tällainen syven ei osaa asianomaisten 
kieltä, alkaa samani, haltian häneen mentyä, puhua vierasta kieltä. 
Tästä johtuu, että tungusinoitien sanotaan samanoidessaan toisinaan 
käyttävän jakutin-, daurin-, mandsun- tai kiinankielisiä sanoja. 
Milloin samani itse ei osaa näitä kieliä, pidetään sitä lisätodistuksena 
siitä, että haltia puhuu tällöin samanin suulla. 32 

Vaikka henget valitsevatkin samanin välineekseen, voi tämäkin 
kutsua ja käyttää eri henkiä eri tarkoituksiin. Kohta kun asianomai¬ 
nen haltia on tehnyt tehtävänsä, poistuu se. Tungusit selittävät, 
että hengen poistuminen tapahtuu yhfäkkiä, jolloin samani samalla 
heti rauhoittuu, pyyhkii kasvojaan, hieroo silmiään, juo vettä tai 
teetä ja nukahtaa pian väsyneenä ja uupuneena. Seuraavana päi¬ 
vänä hän nousee vuoteeltaan reippaana ja iloisena. Mitään sielullista 
painostusta ei hänessä enää huomaa. 

Käsitys, että haltiat antavat samanille ihmeellisiä kykyjä, ei 
rajoitu yksinomaan tungusien keskuuteen. Golditkin kertovat, ettei 
haltioitunut noita pala tulessa, palele pakkasessa tai huku veteen. 
Yhtä yleisesti he uskovat, että samanin ruumis tämän haltioituessa 
sietää ankaria iskuja, pistoksia ja viileskelyjä. 33 Puhuessaan bur- 
jattinoidista ja näiden ihmeteoista Petri mainitsee, mitenkä samanit 
saattavat tanssia tulisijalla tai astua hehkuvalle raudalle paljain 
jaloin tahi mitenkä he voivat nuoleskella tulisia kekäleitä, niellä 

hehkuvia hiiliä, kylmentää hetkessä kiehuvan veden ym. 34 Tällaiset 
maininnat, joita tapaamme Siperian eri kansoilta, vieläpä lappalai¬ 
siltakin, pohjautunevat todellisiin huomioihin. Onhan nähty, mi¬ 
tenkä jo noidankokelaat epileptisten kohtaustensa aikana heittäytyvät 
milloin tuleen, milloin veteen tai karkaavat puolialastomina anka¬ 
raan pakkaseen. Esimerkkejä on siitäkin, että he tällöin kipua 
tuntematta voivat viileskellä itseään terävillä aseilla. Mutta taitava 
samani saattaa myös suggeroida läsnäolijat, niin että nämä uskovat 
näkevänsä vieläkin ihmeellisempiä asioita. Tässä suhteessa varsin kiin¬ 
toisa on seuraava Obdorskin samojedeja koskeva Lehtisalon kuvaus: 

»Tietäjä tarkastaa saamaansa 28 veistä ja, jos hän havaitsee 
jonkun likaiseksi, puhdistaa sen. Suurimman veitsen hän asettaa 
viimeiseksi. Riisuttuaan paitansa hän pistää veitsen paljaaseen vat¬ 
saansa ja lyö sen nyrkillään sisään, kuten katsojasta näyttää. Näin 
hän lyö veitset vatsansa eri puolille. Suurimman veitsen hän lyö 
päälakeensa, ensi lyönnillä puoliväliin, toisella näkymättömiin. 
Apulainen ei saa katsoa noidan toimia, jos yrittää, uhkaa noita häntä 
veitsellä. Nyt on noita musta naamaltaan ja kykenemätön puhu¬ 
maan; hän vaan viittaa kädellään apulaisen antamaan rummun. 
Hän alkaa rumpua lyöden tanssia alkukantaista tanssia, jolloin veitsi 
toisensa jälkeen tulee näkyviin, ensin vähän kärkeä, sitten kokonaan 
pudoten maahan. Viimeksi pudottaa noita toisen koipisaappaansa 
jalkaansa sätkyttämällä; hän sätkyttelee edelleen, ja jalan alta 
pistää näkyviin veitsen kärki, tulee sitten enemmän näkyviin, kunnes 
putoaa maahan. Hän antaa läsnäolevien tarkastaa, että se on sama 
veitsi, jonka hän viimeksi löi päälakeensa.» 35 

Tällaiset esimerkit osoittavat, että ovela samani muiden herkkä¬ 
uskoisuutta hyväkseen käyttäen on alkanut näytellä myös jonkin¬ 
laista »silmänkääntäjää», jommoinen hän tietenkään ei ole ollut 
alunperin. 

Samanismi ja eläinmaailma. 

Siperian kansain uskomuksissa eritoten, mikäli ne liittyvät 
samanismiin, näyttelevät pyhät eläimet varsin huomattavaa osaa. 
Mistä niiden pyhittäminen johtuu, ei kuitenkaan ole aina helppoa 
ratkaista. Toiset niistä ovat yleisemmän jumaloinnin kohteina, 
toisten merkitys rajoittuu vain määrätyn suvun piiriin; onpa sellai¬ 
siakin, joihin ainoastaan yksilöjen uskotaan olevan jossakin sala¬ 
peräisessä suhteessa. Hyvin yleistä huomiota sanotaan eräiden lin¬ 
tujen saavan osakseen, joista kotka ja joutsen ovat ennen muita 
mainittavat. 

Jo samanismin syntyä kuvailevassa burjattien tarussa esiintyy 
kotka jumalain lähettinä. Agapitov ja Hangalov esittävät tämän 
tarun seuraavassa muodossa: Alussa ei ollut tauteja eikä kuolemaa, 
kunnes pahat henget alkoivat näillä vitsauksilla ihmisiä vaivata. 
Silloin jumalat lähettivät taivaasta kotkan ihmisten avuksi. Mutta 
vaikka tämä saapuikin maan päälle näitä suojelemaan, eivät ihmiset 
ymmärtäneet sen kieltä eivätkä tunteneet sen tarkoitusta. Näin 
ollen oli kotkan palattava takaisin jumalien luo. Silloin jumalat 
kehoittivat sitä antamaan samaninlahjansa ensimmäiselle ihmiselle, 
jonka se maan päällä kohtaisi. Tullessaan uudelleen kotka tapasikin 
pian erään puun alla nukkuvan vaimon, joka oli eronnut miehestään 
ja jonka kanssa lintu asettui yhteyteen, niin että vaimo tuli raskaaksi. 
Kun vaimo sen jälkeen palasi miehensä luo, synnytti hän määräajan 
kuluttua pojan, josta tuli »ensimmäinen samani». Toisinnon mukaan 
tuli samani naisesta itsestään, joka tällöin alkoi nähdä henkiä. 36 
Tämän vuoksi burjattien kerrotaan suuresti kunnioittavan kot¬ 
kaa ja pirskoittavan sille ilmaan maitoa tai tarasunia nähdessään 
linnun lentävän jurttiensa yli. Lisäksi he uskovat, että sen, joka 
kotkan surmaa, perii kuolema. 37 Kotkan tuhoamista pitävät ja- 
kutitkin suurena syntinä. Milloin lintu sattumalta on joutunut 
pyydykseen ja siinä menettänyt henkensä, he käärivät sen tuohiin 
ja hautaavat vartavasten tehdylle lavalle (arangas) tai puuhun 
aivan kuin he aikaisemmin ovat haudanneet vainajiaan. Serosevs- 
kij mainitsee, että kun jakutti panee kotkan luut suojaan, hän sa¬ 
malla lausuu: »Sinun vaskiset luusi minä korjasin lavalle, sinun 
hopeiset luusi minä nostin ylös.» Sanotaan, että kotka voi joko avustaa 
ihmisiä tai lähettää sairautta ym. Erinäisissä tapauksissa jakutit 
tekevät siitä kuvankin, johon johtavat kotkan sielun, ja asettavat 
sen jurttansa pyhään nurkkaan. Trostsanskij huomauttaa, että 
he toisinaan, vaikkei kotkaa olisi lähimaillakaan, panevat pihalle 
pöydäntapaiselle teurastamansa elukan sydämen, mutta varsinkin, 
kun kotka näyttäytyy asumuksen läheisyydessä, isäntä teurastaa 
vasikan ja panee siitä osan linnun syötäväksi. 38 

Erikoisen huomion kohteena on kotka toisin paikoin ollut myös 
Altain tatarien keskuudessa. Alexander von Bugge, joka viime vuosi¬ 
sadan alkupuoliskolla matkusti Altain mailla, sanoo Tsarys-joella 
nähneensä eräässä majassa kotkannahkan jurtan arvokkaimmassa 
paikassa. Kun hän tiedusteli sen merkitystä, vastattiin hänelle, 
että se on »jumala» (ven. bog). 39 Tätä varsinaista lintua ei ole sekoi¬ 
tettava aikaisemmin mainittuihin tarunomaisiin kotkiin, vaan on 
siihen kohdistuvia pitämyksiä tutkittava sen vertailuaineiston va¬ 
lossa, minkä muut pyhät linnut tarjoavat. 

Pyhä lintu, jonka hätyyttämistä ja surmaamista monet Siperian 
kansat ovat pitäneet syntinä, on lisäksi joutsen, johon burjateilla 
liittyy seuraava kiintoisa taru: Kerran laskeutui kolme joutsenta 
järveen uiskentelemaan. Riisuttuaan yltään joutsenpukunsa ne 
muuttuivat ihaniksi naisiksi. Tällöin Horedoi niminen metsästäjä, 
joka oli rannalle piiloutunut, ryösti yhden noista puvuista ja kätki 
sen. Kun joutsen-naiset olivat aikansa uineet, nousivat ne pukeu¬ 
tumaan, mutta se, jonka vaatteet oli viety, jäi alastomana paikalle 
muiden lentäessä tiehensä. Metsästäjä otti nyt tämän luokseen ja 
meni hänen kanssaan naimisiin. Vuosien vieriessä vaimo synnytti 11 
poikaa ja 6 tytärtä. Kerran pitkien aikojen kuluttua tämä muisti 
vanhan pukunsa ja tiedusteli mieheltään, minne hän sen oli piilot¬ 
tanut, jolloin mies luottaen siihen, ettei hänen vaimonsa voisi jättää 
häntä eikä lapsia, päätti antaa tälle takaisin tuon ihmeellisen puvun. 
Nähdäkseen, miltä hän siinä näyttäisi, vaimo puki sen ylleen, mutta 
niin pian kun hän oli sen tehnyt, hän lensi teltan reppänästä ilmaan. 
Liidellen kotinsa yläpuolella hän huusi jälkeläisilleen: »Te olette 
maisia olentoja ja jäätte maan päälle, minä olen taivaasta ja lennän 
sinne takaisin!» Kohotessaan hän vielä jatkoi: »Joka kevät, kun 
joutsenet lentävät pohjoiseen, ja joka syksy, kun ne tulevat sieltä 
takaisin, on teidän toimeenpantava erikoiset menot kunniakseni!» 
Sen jälkeen joutsenemo hävisi korkeuteen. Burjatit tarinoivat lisäksi, 
että kun eräs tyttäristä, jolla oli nokiset kädet, yritti estää äitiään 
pakenemasta tarttumalla tämän jalkoihin, mustuivat linnun jalat. 
Sen vuoksi on joutsenilla yhä edelleen mustat jalat. 40 

Verratessamme tätä tarua, jota muudan Euroopassakin tunnettu 
satu suuresti muistuttaa, mutta johon burjattien keskuudessa liittyy 
uskomuksia ja menoja, edelläesitettyyn kotkaa koskevaan kerto¬ 
mukseen, huomaamme, että kumpikin eläin esiintyy suvunalka- 
j a n a, kotka isänä, joutsen äitinä. Näin ollen kohdistuu katseemme 
ns. t o t e m i s m iin. jolla ymmärretään useilla luonnonkansoilla 
tavattavaa uskoa, että suku polveutuu määrätystä eläimestä, jonka 
nimeä suku käyttää ja jota suvun jäsenet kohtelevat niin suurella 
kunnioituksella, etteivät sitä pyydystä tai teurasta, vielä vähemmän 
syövät sen lihaa. Jos asianomainen eläin löydetään kuolleena, hau¬ 
dataan se juhlallisin menoin. Kuten tunnettua, johtuu totemismi- 
nimitys erään intiaaniheimon »sukua» merkitsevästä totem sanasta. 
Ensi kerran mainitsee sen ja siihen liittyvät uskomukset kanadalai¬ 
nen kauppias J. Long, joka oli matkustellut int iaanien keskuudessa 
ja joka v. 1791 julkaisi matkamuistelmansa. Kun sitten Mae Lennän 
useita vuosikymmeniä myöhemmin otti totemismin uskonto- ja 
yhteiskuntahistoriallisen tutkimuksen kohteeksi, alkoi tämä ilmiö 

saada yhä enemmän huomiota osakseen. Vertailuaineiston kasvaessa 
ovat useat tutkijat sitä paljon pohtineet, jotkut ovat pyrkineet nä¬ 
kemään totemismin jätteitä melkein kaikessa eläimiin kohdistuvassa 
palvonnassa. Onpa karhunpeijaisetkin joskus johdettu totemisti- 
sista uskomuksista. Nykyään suhtaudutaan tähän kysymykseen kui¬ 
tenkin entistä kriitillisemmin. Ja selvää onkin, ettei kaikkia usko¬ 
muksia, joissa eläimet näyttelevät jotakin osaa, voi johtaa yksin¬ 
omaan totemismista. 

Silti on olemassa epäämättömiä todistuksia siitä, että Siperiankin 
kansoilla on jotakin, joka muistuttaa intiaanien vastaavia käsityk¬ 
siä ja tapoja. Jo ennenkuin Mac Lennän oli kiinnittänyt tutkijain 
huomiota totem-ilmiöön ja jo ennen Longin teosta, oli Ph. J. Strah- 
lenberg v. 1730 painetussa kuvauksessaan kertonut jakuttien us¬ 
komuksista mm. seuraavaa: »Muuten on jokaisella suvulla erikoinen 
eläin, jota se pitää pyhänä, kuten joutsen, hanhi, korppi ym. ja sel¬ 
laista eläintä, jota suku pyhittää, se ei syö, mutta muut voivat syödä 
sen lihaa.» 41 Samanlainen arvokas tiedonanto sisältyy Stsukinin 
v. 1844 ilmestyneen teoksen liitteeseen, jossa on julkaistu »kaksi 
vanhaa käsikirjoitusta» ja jossa asia esitetään yhtä lyhyesti: »Sitä¬ 
paitsi on jokaisella suvulla erikoinen suojelijansa ja puolustajansa. 
Sitä kuvitellaan valkohuulisen oriin, korpin, juotsenen, haukan ym. 
muotoiseksi. Näitä eläimiä ei käytetä ravinnoksi.» 42 

Tällaiset uskomukset ovat jakuttien keskuudessa eläneet meidän 
päiviimme asti. Tämän kirjoittaja kuuli kolmelta pakolaiselta, jotka 
nykyään oleskelevat maassamme ja jotka kuuluvat eri sukuihin, 
että heillä kullakin on eri sukueläin: yhdellä kotka, toisella varis 
ja kolmannella sellainen ruskea lehmä, jolla on valkoiset jalat ja 
päässä valkoinen täplä. Sukueläintä ei suvun jäsenten sovi säikäyt¬ 
tää, häväistä, loukata tai surmata, sillä sellaista menettelyä muka 
seuraa jokin onnettomuus. Se henkilö, jonka sukueläimenä on mää¬ 
rätynlainen lehmä, huomautti, että jos tällainen syntyy laumaan, 
voi sen kyllä lahjoittaa tai myydä, mutta asianomaisen suvun jä¬ 
senten on vieraissakin varottava pistämästä suuhunsa sen maitoa 
tai lihaa; muut voivat käyttää sitä vapaasti hyväkseen. Tällaisia 
sukueläimiä, jotka periytyvät jälkiläisille aina isän puolelta, ja- 
kutit tiesivät luetella vielä useampia tuttavapiiristään, nim. hevosen, 
karhun, koiran, kissan, haukan, juotsenen, käen ja harjalinnun. Onko 
sukua joskus nimitetty myös eläimen nimellä, sitä he eivät tietäneet, 
— jakuteilla on nykyään yleensä venäläiset sukunimet. Eivät he 
myöskään osanneet selittää, mihin tuo suvun ja eläimen välinen suhde 
perustuu. Sen he kuitenkin olivat kuulleet, että suuret ja mahtavat 
sukueläimet ovat jollakin tavoin »arvokkaampia» tai »parempia». 

Vastaavan uskon muistomerkkejä tavataan muiltakin Altain suvun 
kansoilta. Niinpä eräät burjattiheimot johtavat sukuperänsä, josta 
he käyttävät utkha sanaa, todella joutsenesta. Hangalovin muistiin- 
panemassa Hangin-suvun samaninlaulussa sanotaan, että hangini- 
laisten utkha on sen-lintu ja Serel-mongolien khun- lintu, mitkä lin- 
nunnimet merkitsevät siperialaista joutsenta. Potanin kertoo, että 
edellämainittu Hangin-suku, jonka esi-äiti oli joutsen, pitää joutsenen 
surmaamista suurena syntinä. Jotkut eivät tohdi ottaa käteensä edes 
joutsenen sulkaa. Senkin, joka joutsenta hätyyttää, uskotaan sai¬ 
rastuvan vaikeaan tautiin. 44 Saskovin mainitsemassa burjattilai- 
sessa tarussa kerrotaan, mitenkä joutsen, kun muudan metsästäjä 
hävitti sen pesän ja otti siitä poikaset, toi nokassaan palavan kekä¬ 
leen ja pudotti sen jurtan katolle polttaen koko kylän. Keväällä 
joutsenten saapuessa on burjateilla tapana pirskoittaa niille juomaa 
uhriksi. Mainitaanpa, että naisetkin nähdessään kevään ensim¬ 
mäisen joutsenen kumartavat ja rukoilevat sitä. 45 

Todennäköisesti on tällaista palvon taa a alunperin harjoi¬ 
tettu vain niiden sukujen parissa, jotka todella johtavat alkunsa tästä 
linnusta. Paitsi Balaganskin piirissä asuvia hanginilaisia sanotaan 
myös Alarskin piirissä asuvien burjattien keskuudessa olevan pari 
sukuhaaraa, joiden esiäiti perinnäiskäsityksen mukaan oli joutsen. 
Edellämainittu taru joutsenesta, joka riisuu pukunsa ja joutuu met¬ 
sästäjän vaimoksi, asetetaan kummassakin piirikunnassa tämän pe¬ 
rinnäiskäsityksen yhteyteen. 46 

Mahdollisesti ovat kotkaakin koskevat erikoismenot rajoittuneet 
vain määrättyihin sukuihin, sillä onhan tunnettua, että tiedoittajat 
usein ovat taipuvaisia yleistämään jollakin paikkakunnalla teke¬ 
mänsä huomiot. 

Agapitov ja Hangalov mainitsevat burjattien suvunalkajina vielä 
bukha-nojon (härkä-herra) nimisen olennon sekä suden ja mateen. 
Ensiksimainitun, josta samanit kertovat ihmeellisiä taruja, ja jolle 
burjatit oval toimittaneet uhrejakin, sanotaan esiintyneen sekä 
h ä r k ä n ä että ihmisenä ja siittäneen erään kaanin tyttärelle 
pojan, josta tuli Bulagat-suvun kantaisä. 47 

»Härkä-ruhtinas», jonka veljiä olivat »kotka-ruhtinas» ym., mai¬ 
nitaan jo uigurien tarustossa erään sikäläisen ruhtinassuvun kanta¬ 
isänä. Kun muudan perimätaru kertoo »härkä-ruhtinaan» syntyneen 
kahden petäjän väliin kohonneesta kummusta Tolan ja Selengan 
yhtymäkohdassa, olettaa unkarilainen muinaistutkija A. Alföldi, 
että oheenkuvattu Noin-Ulan hunnilaishaudasta löydetty metalli- 
levy (kuva 62) esittää juuri tällaiseen taruun perustuvaa härän- 
hahmoista kantaisää. 48 

Sukuja ja heimoja, jotka kuvite¬ 
levat polveutuvansa sudesta, on 
Siperiassa ollut useampiakin, mm. 
uigurit, joiden alkuperästä perimätaru 
kertoo, että kun muudan hunni-kaani 
ei pitänyt maisia sakareita kahden 
kauniin tyttärensä arvoisina, vaan 
pyhitti nämä »taivaalle», niin »taivas» 
lähetti suden neitojen luo, ja tämä 
teki heidät uigurien kantaäideiksi. 
Kiinalainen aikakirja taas mainitsee 
tu-kiun lipussa olleen »kultaisen 
sudenpään», jonka Radloff olettaa joh¬ 
tuneen siitä, että heimon hyljätty esi- 
isä oli tarun mukaan naarassuden elät- 
tämä. Sudesta sanotaan myös Altain itäosissa asuvan Bersit-suvun 
polveutuvan. Vieläpä Tsingiskaaninkin kantaisänä mainitaan har¬ 
maa susi. 49 

Tiikeristä johtaa alkuperänsä mm. goldilainen Aktenka- 
suku, jonka kantaisä, Aktenka, tarun mukaan syntyi tiikerin ja gol- 
dineidon välisestä suhteesta. Sanotaan, ettei mainitun suvun jäsen¬ 
ten tarvitse pelätä tiikeriä, sillä peto ei tee näille mitään pahaa. 
Luonnollisesti ei ihmistenkään sovi loukata tiikeriä eikä heidän sovi 
edes pyydystää tiikerin takaa-ajamaa otusta. Milloin goldeilla on 
syytä epäillä, että tiikeri on koskenut ihmisten saaliiksi joutuneeseen 
eläimeen, eivät he sitäkään käytä hyväkseen, ei edes sen nahkaa. 
Varovaisuutta on noudatettava muidenkin kuin puheenaolevan suvun 
jäsenten. Sanotaan, että jos joku syrjäinen on tapaturmaisesti sat¬ 
tunut tuottamaan tiikerille kuoleman, on hänen rangaistusta vält¬ 
tääkseen tällöin käännyttävä jonkun aktenkalaisen puoleen, joka 
heti kerää sukunsa neuvottelemaan asiasta. Hyvitykseksi on asian¬ 
omaisen tuotava viinaa ja riistanlihaa, jota kumpaakin viedään met¬ 
sään Aktenka-suvun uhripuuhun. Samalla suvun vanhin lausuu: 
»Ukko, älä vihastu! Hän ampui poikasi tapaturmaisesti. Seuraavalla 
kerralla hän on varovaisempi. Tässä on hänen tuomaansa kestitystä. 
Juo ja syö, unohda, mitä on tapahtunut!» Sjen jälkeen pidot jatkuvat 
kylässä useita päiviä. 50 ' 

Sternberg sanoo Amurinlaaksossa olevan monta sukunsa, jotka 
johtavat alkuperänsä tiikeristä tai karhusta sen vuoksi, että niiden 
esiäidit ovat eläneet unessa avioelämää näiden petojen kanssa. 51 
Karhusta polveutuvia sukuja sanotaan olevan Altain tata- 
rienkin keskuudessa. Niinpä muudan telengittisuku, Kara-Teles, 



Kuva 62. Tarunomaista härkää 
esittävä metallilevy^ Noin-Ulan 
kalmistosta. 

joka asuu Teletskoi-järven itärannalla pitää karhua esi-isänään. 
Sama käsitys on eräillä Bijskin ja Kuznetskin seudun tatareilla. 52 

Edellämainittuja sukutaruja ja -uskomuksia tarkastaessa huo¬ 
maamme, että eläin tavallisesti esiintyy suvun kantaisänä. 
Näyttää siis siltä kuin naisten ja eläinten olisi ennenvanhaan todella 
uskottu voivan olla aviollisissa suhteissa keskenään. Siitä, mitenkä 
joku neito on joutunut karhun kanssa naimisiin, onkin lukuisia taruja 
olemassa. Steller, joka v. 1774 ilmestyneessä teoksessan kuvaa 
Kamtsatkan oloja, kertoo kamtsadalien kuvitelleen, että aina kun 
jollekin vaimolle syntyy kaksoiset, lasten isänä on susi. Lisäksi 
hän mainitsee, että kamtsadaleilla oli tapana viettäessään vuotuis¬ 
juhlaansa lokakuussa tehdä heinistä suden kuva ja säilyttää sitä 
vuoden ajan, jotta susi menisi kylän neitojen kanssa naimisiin. 63 
Sternbergin selitys, että tämä yhtyminen tapahtuu unessa, on 
luonnonkansojen kannalta varsin ymmärrettävää. Huomattavaa on 
kuitenkin, että vaikka tällaisen eläin-isän olettaisi olleen koiraseläi- 
men, pitämykset kohdistuvat yhtä hyvin eläinlajin kumpaankin suku¬ 
puoleen. Kun edellämainittu jakutti selitti, että hänen sukueläiinensä 
on kirjava lehmä, tarkoitti hän tietenkin samalla myös kirjavaa 
härkää, joten emme hänen sanojensa perusteella voi päättää, että 
tässä olisi jonkinlaisesta kantaäidistä kysymys. Yleisimmin, milloin 
sukueläimeen liittyy jokin taru, esiintyy eläin isänä eikä emona. Vai¬ 
keampi onkin ymmärtää, mihin sellainen usko perustuu, että jokin 
eläin on suvun kantaäiti. Ainoa tämänlaatuinen sukueläin Al¬ 
tain suvun kansoilla on tietääkseni joutsen. Jenisei-ostjakeilta 
kuulin, että joutsenella on kuukautisetkin aivan kuin naisilla. Epä¬ 
varmaa on kuitenkin, onko joutsen suvunalkajana jo alunperin näy¬ 
tellyt juuri äidin osaa. Epävarmaa on myös, onko tuolla sukueläin- 
uskolla ollut ainoastaan yksi uskomuksellinen lähde. 

Kuten aikaisemmin olemme maininneet, ovat eräät heimot pi¬ 
täneet jonkinlaisena totemina ukkostakin, jota tällöin lienee 
alunperin kuviteltu suuren kotkan kaltaiseksi olennoksi. 

Lisävaloa tällaisiin totemistisiin uskomuksiin voivat luoda vielä 
erinäisten heimojen eläintä merkitsevät nimet sekä ruhtinassukujen 
eläintä muistuttavat vaakunat. 

Varsinaisten totem-eläinten lisäksi, käyttääksemme tätä nimi¬ 
tystä, saattaa suvun samaneilla olla vielä joukko muita eläinhahmoi- 
sia haltioita, joiden kaikkien merkitystä tuskin asianomaiset itsekään 
aina oikein jaksavat käsittää. Niinpä Sartul-suvun burjateista ker¬ 
rotaan, että heidän samanistinen sukuperänsä (ulkha) kieltää heitä 
syömästä eläinten verta, ennenkaikkea »Sartul-suvun samani- 

eläinten verta». 54 Mitä 
näillä samani-eläimillä tar¬ 
koitetaan, ei ilmene asiaa 
koskevista kuvauksista. Bur- 
jattisamanin asunnossa, ta¬ 
vallisesti sen peräseinällä, 
sekä hänen käyttämissään 
noidansauvoissa riippuu tosin 
joukko pienten metsäeläinten 
nahkoja, mutta mikä merki¬ 
tys niillä on ollut alunperin, 
jolleivät ne kaikki ole olleet 
pelkkiä uhriesineitä, on tie¬ 
tämätöntä. Olemme jo mai¬ 
ninneet, että myös tungusien 
syvenit ja goldien seonit saat¬ 
tavat olla eläinhahmoisia. 
Pohjois-Siperian kansat ku- 
vittelevat lisäksi, että eräät 
vesilinnut, kuten hanhet, kuikat ja etenkin kaakkurit, joita ei sovi 
edes sormella osoittaa, ovat henkiolentoja. Niiden kuvia näkee mm. 
tungusien, dolganien ja jakuttien uhripaikoissa sekä haudoilla. To¬ 
dennäköisesti niiden uskotaan olevan samanivainaj ien h e n- 
k i ä; ainakin tungusisamanin »sielu» palaa uuteen noitaan kaakku¬ 
rin muodossa. 

Noitamenojen aikana tungusit käyttävät samalla kertaa useita 
eri eläimiä apunaan. Turuhanskin piirissä kuulin kerrottavan, että 
aina kun noita ryhtyy samanoimaan, rakentaa hän erikoisen teltan, 
jonka ympärille pystyttää kahdeksan pitkää kuvilla varustettua sei¬ 
västä. Nämä kuvat, jotka veistetään puusta ja joita ei menojen 
jälkeen hävitetä, esittävät paitsi aurinkoa ja kuuta sekä ukkoslintua 
erinäisiä muitakin lintuja. Oven itäpuolelle tulevat aurinko, ukkos- 
lintu, joutsen ja käki; länsipuolelle taas kuu, kurki, kaakkuri ja kuikka. 
Tällaisia eri eläimistä tehtyjä kuvia noita asettaa lisäksi viereensä 
teltan maapohjaiselle lattialle istuutuessaan teltan perälle tulisijan 
taakse. Vasemmalle puoleelleen hän panee taimenen, saukon, suden 
ja mateen sekä oikealle nelma-kalan, käärmeen, sisiliskon ja karhun 
kuvat. Eteensä hän asettaa vielä sisiliskoa muistuttavan puukuvan. 
Tungusit uskovat, että näillä ilmasta ja vesistä, maan päältä ja alta 
avuksi kutsutuilla eläimillä on tärkeä tehtävä samaninmenoissa. 
Loitsinnan alkaessa samani nostelee noita hänen vieressään olevia 
kuvia ja päättelee jotakin niiden painosta. 

Myös dolgani- ja jakuttisamanit ovat tehneet kuvia apuelimis¬ 
tään, kuten sudesta ja ketusta, lähettäessään nämä asioilleen. 53 
Erinäisiin eläimiin turvautuu burjattilainenkin samani laulaessaan. 
»Harmaa jänis on juoksijamme, harmaa susi sananviejämme, khon- 
lintu (joutsen) on hubilganimme (.hubilhu 'muuttaa muotoa’), khoto- 
kotka on lähettimme.» 56 Zatopljajev huomauttaa, että jokaisella 
burjattisamanilla on oma liubilgan insa, kenellä kotka, kenellä korppi¬ 
kotka, kenellä sammakko jne. 57 

Samoinkuin burjattisamanin liubilgan on aina määrätty eläin, 
samoin dolganit ja jakutit puhuvat noidan erikoishaltiasta, joka aina 
esiintyy määrätyn eläimen hahmossa. Viimesksimainittujen kanso¬ 
jen puheenaolevia uskomuksia esittäessään V. N. Vasiljev sanoo: 
»Jokaisella samanilla on palveluksessaan paljon apulaishenkiä, joiden 
kuvitellaan näyttäytyvän eri eläinten, kalojen, lintujen, hyönteisten 
ym. muodossa, mutta näiden lisäksi on kullakin samanilla vielä yksi 
päähenki, ijä-kyl »emä-eläin», josta hänen elämänsä ja kuolemansa 
on riippuvainen. Tämän hengen samani näkee elämänsä aikana kaik¬ 
kiaan vain kolme kertaa: ensi kerran, kun hänet kutsutaan samanin- 
töimeen, toisen kerran samanikautensa puolivälissä ja kolmannen 
kerran kuolemansa edellä. »Emä-eläin» kuolee tavallisesti, ennenkuin 
samani itse. Jos haltia saa surmansa jostakin satunnaisesta syystä, 
on sen välttämättömänä seuraamuksena samaninkin kuolema.» Vasil¬ 
jev huomauttaa, että jos esim. toinen, vihamielinen samani näkee 
loitsiessaan toisen samanin haltia-eläimen ja sen säikäyttää, niin että 
haltia kuolee, niin samalla kuolee myös sen omistaja. 58 

Mahtavimpia tällaisista eläimistä ovat Serosevskijn mukaan härkä, 
ori, karhu, hirvi ja kotka. Onnettomia hän sanoo niiden noitien 
olevan, joiden ijä-kyl on koiran- tai sudenmuotoinen. Varsinkin 
koiranmuotoisesta kerrotaan, ettei se jätä samania koskaan rauhaan, 
vaan »kalvaa» alituisesti hänen sydäntään ja »vaivaa hänen ruumis¬ 
taan». Aina kun uusi samani ilmaantuu, sanotaan entisten tietävän 
sen siitä, että tällöin ilmaantuu myös uusi ijä-kyl. Totem-eläimistä 
nämä noidaneläimet eroavat ennenkaikkea siinä, että ne ovat henki- 
eläimiä, joita »ainoastaan samanit voivat nähdä». Jakutit us¬ 
kovat lisäksi, että kun noidat riitaantuvat, ryhtyvät heidän »eläi¬ 
mensä» taistelemaan keskenään, jota voi jatkua kuukausimääriä, 
jopa vuosiakin. Se, jonka »eläin» voittaa, suoriutuu taistelusta ter¬ 
veenä, mutta se, jonka »eläin» saa surmansa, on kuoleman oma. 
Samanin sairastumista pidetäänkin merkkinä noidanhenkien väli¬ 
sestä taistelusta. 59 

Altain teleutit puhuvat myös eräänlaisesta samanin erikoishal¬ 
tiasta, josta he käyttävät tyn-bura (’sielu-6.’) nimitystä ja jota hekin 

nimestä päättäen ( bura , pura merkitsee'jotakin eläintä, vrt. karag. 
pur hirvi, jak. bur peura, mong. buir hirvi) ovat kuvitelleet eläinhah- 
moiseksi. Anohin sanoo, että kun samanien välillä syntyy kiista, 
niin voimakkaampi noita voi »ryöstää» vastustajansa tyn-buran ja 
katkaista sen »jalat ja pään». Kun lyn-bura tällöin kuolee, kuolee 
asianomainen samanikin parin kolmen päivän päästä. 60 

Näistä esimerkeistä käy siis ilmi, että puheenaoleva eläimenmuo- 
toinen noidanhaltia on mainituilla kansoilla perin läheisessä suhteessa 
omistajaansa. Todennäköisesti se tällöin onkin noidan oma, eläimen 
hahmossa liikkuva sielu. Hyvin yleinen on käsitys, että samanin 
sielu vaeltaa peuran muodossa. Sellaisena goldisamani kantaa 
vainajaa selässään viedessään tätä tuonelaan. »Hänen härkähah- 
monsa vaeltaa», sanovat myös metsäjurakit. kun samanin »sielu» on 
poistunut toiseen maailmaan. 61 Tretjakov kertoo Turuhanskin pii¬ 
rin samojedien kuvittelevan, että kullakin samanilla on läheisyydes¬ 
sään alituinen palvelija, »jolla on peuran hahmo». Jonkinlainen sala¬ 
peräinen side, jonka selitetään venyvän tai pitenevän aina sen mukaan, 
miten kauas eläin vaeltaa samanin asioilla, yhdistää sen isäntäänsä. 
Joskus kaksi tai kolme noitaa ryhtyy yhteisvoimin ahdistamaan 
heille epämieluista samania lähettämällä »porohärkänsä» liikkeelle, 
jotka tällöin yhdessä hyökkäävät viimeksimainitun »poron» kimp¬ 
puun. Kun yksinäinen »poro» ei voi pitää puoliaan, vaan menehtyy, 
heittää itse samanikin henkensä. 62 Lehtisalo mainitsee lisäksi, että 
kun muudan vanha jurakkisamani kuoli, tämän poika teki isästään 
peurahärän muotoisen puukuvan, jolla oli »sarvet ja jalat» ja jota 
säilytettiin porovasikan tuppeennyljetyssä nahkassa. 63 

Vastaavia uskomuksia on tavattu lappalaistenkin keskuudesta. 
Vertailun vuoksi esitettäköön seuraava J. Kildalin kuvaus 1700-lu- 
vulta: »Kun kaksi noitaa ovat kumpikin laskeneet »peuransa» taiste¬ 
luun toisiaan vastaan, niin tapahtuu, että mikäli taisteleva 'peura’ 
voittaa tai häviää, sikäli asianomainen noita saa voiton tai tappion; 
jos toinen 'peura' puskee toiselta sarven, silloin sairastuu se noita, 
jonka 'peuran' sarvi katkesi; jos toinen 'peura' tappaa toisen, silloin 
kuolee se noita, jonka 'peura' sai surmansa. Tässä taistelussa käy 
myös siten, että yhtä väsyneeksi ja uupuneeksi kuin kamppaileva 
'peura' tuntee itsensä, yhtä uupuneeksi ja väsyneeksi tuntee itsensä 
se noita, jonka puolesta 'peura' taistelee.» 64 

Omituista on, että noitien välistä kamppailua esittävissä kuvauk¬ 
sissa tavataan siis kaukana toisistaan olevilla kansoilla juuri peura- 
härkä kunkin taistelevan samanin »eläimenä», ikäänkuin sama¬ 
nien sielut pukeutuisivat tällöin ainoastaan peuran hahmoon. 
Forbus kertoo kuitenkin lappalaisista, että noita saattoi lähettää 

toista vastaan myös lintunsa (vurnes lodde), »jos hänellä sellainen 
oli». 65 Selvemmin jakuttien //«-/«//-uskomuksia muistuttaa kuiten¬ 
kin goldien käsitys, että eri ihmisillä on erilaiset »sielut»: hyvillä 
on peuran, hirven tai kalan muotoinen, mutta pahan ihmisen »sielu» 
esiintyy joko petoeläimen, suden tai kärpän tahi verenhimoisen hyön¬ 
teisen, sääsken, paarman ym. muodossa. 66 Arvokasta tähän kuu¬ 
luvaa vertailuaineistoa tarjoavat lisäksi mm. kolttalappalaisten 
Icaddz- ('seuralainen’) eläintä koskevat perinnäiskäsitykset, joita olen 
esittänyt rehtori J. Qvigstadille omistetussa juhlajulkaisussa (1928). 

Samanin puu. 

Dolganit ja jakutit kuvittelevat, että kun ylijumala, ajy lojon , 
alussa loi maailman sekä sen asukkaat, loi hän myös »ensimmäisen 
samanin» avustamaan ihmisiä sairauden ja muiden vastoinkäymisten 
kohdatessa. Asiaa koskevissa taruissa mainitaan myös erinäisiä 
puita, joista V. N. Vasiljev kertoo seuraavin sanoin: »Luodessaan 
tämän samanin hän (jumala) kasvatti pihalleen asuntonsa oven edus¬ 
talle kahdeksanoksaisen pyhän »kukistumattoman puun», lyspcil ta¬ 
run, jonka oksien suojassa itse luojan lapset, valoisat henki-ihmiset 
asuvat. Samalla kertaa ajy iojon kasvatti myös maan päälle kolme 
puuta ja valmisti niiden juurella istuen ensimmäiselle samanille 
kaikki loitsintavälineet sekä opetti, mitenkä tämän tulee toimia ih¬ 
misten hyväksi näiden kamppaillessa vihamielisten henkien kanssa. 
Muistomerkkinä siitä on jokaisella samanilla täällä maan päällä 
/urunsa, samaninpuunsa, joka alkaa kasvaa silloin, 
kun asianomainen kutsutaan s a m a n i n t o i m e e n, 
ja joka kaatuu tämän kuollessa. Näin ei ole luojan 
asunnon edustalla olevan typsäl tarun laita, sillä se ei vanhene eikä 
sorru koskaan.» 67 

Goldit, jotka puhuvat kolmesta maailmanpuusta, joista yksi on 
taivaassa, toinen m a n a 1 a s s a ja kolmas maan päällä, 
selittävät, että ensimmäinen samani, Khado, sai jälkimmäisestä 
puusta samanoimisvälineensä. Lisäksi sanotaan, että jokaisella goldi-, 
orotsi- ja orokkisamanilla on erikoinen puu, josta asianomai¬ 
sen elämä on riippuvainen. 68 

Tällaisen salaperäisen suhteen uskovat myös Obdorskin pohjois¬ 
puolella asuvat tundrajurakit vallitsevan samanin ja hänen puunsa 
välillä. Siihen viittaavat mm. Lehtisalon seuraavat sanat: »Noidalla on 
myös pyhä paikkansa, jossa on hänen puunsa (täd 1 ib'em b'ea) . Puun 
nojalla on kaksi ihmisenkokoista sjaadaita, jotka vartioivat noidan 

puuta. Jos joku kaataa noidan puun, niin noita 
kuolee. Mutta se ei onnistu, sillä koettaessaan lyödä kirveellä 
puuta lyökin omaan jalkaansa. Noidan kuoltua kuivuu hänen puunsa 
vuoden päästä. Jos toinen noita saa selville, että tuo puu on tällöin 
kaadettava, kaataa hän sen, uhraa ja tekee siitä sjaadaita samoje¬ 
deille.» 69 

Harventamamme sanat eri kansoilta poimituissa tiedonannoissa 
osoittavat, miten läheisessä suhteessa samaninpuu ja sen omistaja 
ovat toisiinsa. Käyttämistämme lähteistä ei kuitenkaan käy ilmi, 
minkä vuoksi jokin määrätty puu, kuten asian laita on mm. tundra- 
jurakkien keskuudessa, saa tällaisen merkityksen. Johtuisiko se 
siitä, että asianomaisen noidan loitsintavälineihin käytetyt ainekset, 
kuten edelläesitetyistä taruista voisi päättää, on otettu juuri tästä 
puusta? Dolganeja ja jakutteja koskeva tiedonanto, mikäli se pe¬ 
rustuu tosiaisoihin, estää kuitenkin sovelluttamasta tätä selitystä 
sikäläisiin samaninpuihin, joiden sanotaan aloittavan kasvunsa vasta, 
kun asianomainen kutsutaan samanintoimeen. 


Valkoiset ja mustat samani t. 

Eräiden siperialaisten heimojen keskuudessa, sanoo Kaarlo Hil¬ 
den, on yritetty tehdä ero ns. »valkoisten» ja »mustain samanien» 
välillä, jommoista jakoa ei hänen tietääkseen tunneta Altailta. 70 
Altailaisten samanismia esittävässä teoksessaan Anohin kuitenkin 
mainitsee sekä »valkoiset» (ah kam) että »mustat noidat» (kara 
karri), joiden kumpaistenkin hän sanoo käyttävän rumpua samanoi- 
dessaan. Näiden välinen ero esiintyy vain siinä, etteivät »valkoiset 
samanit» käänny koskaan ärlikin , manalanruhtinaan puoleen, ei¬ 
vätkä myöskään käytä noidankauhtanaa (manjak); semmoiseen pu¬ 
keutuvat vain »mustat samanit», joiden toiminta kohdistuu »kaik¬ 
kiin haltioihin» (tös). »Valkoisillakin samaneilla» on kuitenkin erikoi¬ 
nen lakki, joka on valmistettu valkoisen karitsan nahkasta, sillä 
»puhtaiden» olentojen (aruiös) so. iilgtinin (taivaanjumalan) ja tä¬ 
män poikien sekä muiden hyvien haltioiden palvonta edellyttää val¬ 
koista väriä. Puheenaolevan päähineen laelle on vielä kiinnitetty 
pöllönsulkatöyhtö (iilbräk) sekä sen takaosaan kolme valkoista nau¬ 
haa (jalama). Kolme maahan asti ulottuvaa nauhaa riippuu myös 
uhripapin puvun selkämyksestä. 71 

Etsiessään jakuttien mailta vastaavaa jakoa Trostsanskij valit¬ 
taa, että vaikka samanismia koskevassa erikoiskirjallisuudessa mai¬ 
nitaankin mustat ja valkoiset samanit, ei siinä kuitenkaan kiinni- 

tetä tähän seikkaan tarpeeksi huomiota. Sen vuoksi, milloin jostakin 
samanista puhutaan, ei aina voi päättää, kuuluuko tämä valkoisiin 
vaiko mustiin. Sen vain tiedän, hän sanoo, että jakutit nimittävät 
valkoista samania nimellä ajy ojuna ja mustaa abasy ojuna. 72 Trost- 
sanskijn mainitsema ajy ojuna saattaa kuitenkin tarkoittaa uhri- 
pappia eikä varsinaista noitaa. Se seikka, että nämä toimihenkilöt 
usein sekoitetaan toisiinsa, on omiansa vaikeuttamaan tutkimusta. 
Mitä jakutteihin tulee, näyttää Pripuzov olevan oikeassa väittäessään, 
ettei heillä ole kahdenlaisia, valkoisia ja mustia samaneja. Sama 
noita voi näet vaeltaa sekä ylhäällä että alhaalla asuvien henkien 
luo. 73 

Turuhanskin piirin tungusit, joilta asiaa tiedustelin, väittivät, 
että heillä on vain yhdenlaisia samaneja. Samalla he huomauttivat, 
että milloin taivaanjumalalle uhrataan, toimii uhripappina joku 
muu henkilö kuin samani. Taivaanjumalan uhrit toimitetaan sitä¬ 
paitsi ainoastaan päivällä, jota vastoin ne uhrit, joita samanit suo¬ 
rittavat menojensa yhteydessä, toimitetaan yöllä. Tavallista uhrin- 
toimittajaa, jommoisena saattaa esiintyä mm. perheen isä tai sen 
vanhin miespuolinen jäsen, ei sanota samaniksi. 

Obdorskin pohjoispuolella asuvat tundrajurakit, joilla on taivaan 
ja maan haltioiden hyvittämistä varten eri uhripaikat ja -papit, 
nimittävät siitä huolimatta kumpaisenkin uhrin toimittajaa noi¬ 
daksi (läd'ib'e). Selvyyden vuoksi tähän nimitykseen liitetään 
kuitenkin sanat, joista ilmenee, ovatko noidan palvonnan koh¬ 
teina »taivaan» vaiko »maan haltiat». 74 Sitä vastoin ei näistä 
nimityksistä eikä käyttämästämme lähteestä käy ilmi, onko sekin 
henkilö, »jonka haltiat ovat taivaan haltioita» ja joka niille uhraa, 
sellainen henkien valitsema, noidantaipumuksilla varustettu samani 
kuin, mitä tällä sanalla yleensä ymmärretään. 

Valkoisista ja mustista noidista puhuvat ennenkaikkea vain 
burjatteja koskevat lähteet. Agapitov ja Hangalov huomauttavat, 
että »siihen katsoen, millaisia jumalia samanit palvovat, hyviäkö vai 
pahoja, ne jakautuvat kahteen ryhmään: valkoisiin ja mustiin». 

»Valkoinen samani» (sagani bö) palvoo hyviä jumalia eikä tee ih¬ 
misille koskaan pahaa, päinvastoin hän tarjoo heille apuaan käänty¬ 
mällä sellaisten jumalien puoleen, jotka tuottavat ihmisille onnea ja 
menestystä. »Musta samani» (karain bö) sitävastoin aiheuttaa ih¬ 
misille »ainoastaan pahaa», palvelee pahoja henkiä ja uhraa vain 
pahoille jumalille: »itäisille tengereille, itäisille ruhtinaille, Olkhon- 
saaren isännälle, cirlen-lcäni\\e, mustan hevosen isännälle». 

Lisäksi mainitaan, että valkoisen samanin puku valmistetaan 
valkoisesta ja mustan sinisestä silkki- tai puuvillakan- 

kaasta. Kudinskin burjattien kerrotaan pukevan samaninsa tällai¬ 
seen pukuun vasta tämän kuoltua, mutta balaganskilaisten samanien 
sanotaan saavan pukunsa jo tämän elämän aikana erinäisten vihki¬ 
mysmenojen jälkeen. Vielä kun samanin ruumis on poltettu, kerä¬ 
tään »valkoisen» tuhka valkoisesta kankaasta ja »mustan» sinisestä 
neulottuun pussiin sekä kätketään puuhun kaiverrettuun koloon. 75 

Näitä burjattilaisia tiedonantoja tarkastettaessa, joissa mustat 
samanit asetetaan perin huonoon valoon, huomaa melkoista liioit¬ 
telua. Kun alempiakin henkiolentoja, joiden mahti ja valta ei suin¬ 
kaan ole ollut vähäinen, on pitänyt hyvitellä ja lepytellä, on ns. 
»mustilla» samancilla täytynyt alunperin olla aivan toinen merkitys, 
kuin miksi sitä ylläolevassa on esitetty. Sitäpaitsi näiden erikoiset 
puvut ja hautaamismenot jäisivät arvoitukseksi, jos tämän ryhmän 
samanit olisivat olleet pelkkiä pahantekijöitä. Näiden toimintaan 
kohdistuva arvostelu onkin ilmeisesti myöhemmän maailmankatso¬ 
muksen värittämä. 

Jos asiaa pohtii laajemman vertailuaineiston tarjoamaa taustaa 
vastaan, näyttää pikemmin siltä kuin juuri »mustat samanit» olisivat 
burjattien mailla edustaneet alkukantaisinta samanismia sellaisena 
kuin sen tunnemme mm. lappalaisilta. 

Samanin vihkiminen. 

Stadling kertoo jakuteilla olevan tapana, että joku vanhempi 
samani opettaa noidankokelasta, vihkii hänet virkaan ja va¬ 
rustaa hänet samalla ämägälin kuvalla. 76 

Pripuzovin mukaan jakuttisamanin »vihkimismenot» suoritetaan 
seuraavalla tavalla: Vanha samani vie vihittävän korkealle vuorelle 
tai puhtaalle kedolle ja pukee siellä tämän ylle samaninpuvun sekä 
antaa hänelle rummun, päristimen sekä pajunvesan, jonka ympäri 
on sidottu hevosenharja; lisäksi hän asettaa kokelaan oikealle puo¬ 
lelle yhdeksän siveätä poikaa ja vasemmalle yhdeksän siveätä neitoa. 
Pukeuduttuaan itsekin noidanpukuun vanha samani asettuu vi¬ 
hittävän taakse ja alkaa esittää sanoja, jotka vihittävän on toistet¬ 
tava. Ensiksi on noidan luvattava luopua Jumalasta ja kaikesta, 
mikä hänelle on rakasta ja kallista, sekä pyhittää elämänsä demonin 
pelvelukseen, jonka tulee täyttää noidan pyynnöt. Sen jälkeen mai¬ 
nitaan, mikä tämä demoni on, missä se asuu, millaisia tauteja se 
aiheuttaa ja mitenkä sitä on lepytettävä. Lopuksi on vihittävän 
vielä teurastettava elukka, jonka verta pirskoitetaan hänen pu¬ 
kuunsa ja jonka lihoista kaikki paikalle saapuneet pääsevät osalli¬ 
siksi. 77 

Vaikka eräät piirteet tässä kuvauksessa, kuten Jumalasta luopu¬ 
misen lupaus, saattavat olla Pripuzovin omaa keksintöä, näyttää 
kuitenkin siltä kuin uuden samanin julkinen toiminta täällä to¬ 
della olisi edellyttänyt erinäisiä alkajaismenoja. 

Ymmärrettävää onkin, että siellä, missä samani toimii ennen¬ 
kaikkea sukunsa hyväksi ja missä suku yhteisesti kustantaa samanin 
kalliit varustukset, suku myös haluaa seurata uuden noidan ensi 
esiintymistä. Niinpä tungusien mailla suvun jäsenet neuvottelevat 
jo ennakolta keskenään ja päättävät, milloin asianomaisen on osoi¬ 
tettava pätevyytensä tavanmukaisilla kokeilla. Tällasia menoja, 
jotka päättyvät uhritoimituksiin ja joilla noidankokelas hankkii 
itselleen suvun tunnustamat samaninoikeudet, voi jatkua useita 
päiviä. 78 

Uhritoimitukseen huipistuivat uuden noidan alkajaismenot gol- 
dienkin keskuudessa. Sitä ennen on noidankokelaan samanoitava vuo¬ 
ron perään jokaisessa sukutalossa. Samalla hän anoo avustusta uhri- 
juhlaa varten. Kiertomatkalle lähtiessään häntä saattaa aluksi ainoas¬ 
taan jokunen henkilö, mutta vähitellen seurue karttuu, sillä minne 
noita saapuukin, saa hän aina innokkaita kannattajia, jotka liittyvät 
matkaan ja jotka saattavat häntä edelleen toisiin taloihin. Vihdoin 
kaikki kokoontuvat kokelaan kotiin, jossa valmistaudutaan viettä¬ 
mään uhripitoja. Juhlan aattoiltana toimeenpannaan samanien tans¬ 
sit, jolloin kaikilla tanssivilla on yllään helistimillä varustettu noi- 
danvyö sekä kädessä rumpu. Tanssijoita tulee olla vähintään yhdek¬ 
sän. Kun muut ovat rumpua päristcllen jonkin aikaa pyörineet, 
alkaa noidankokelaskin tanssia pukeuduttuaan täysiin varustuksiin. 
Tanssin lomassa hän laulaa ylistystä haltioilleen ja kertoo kutsu¬ 
muksestaan. Vaikka hän sanoo epäilevänsä voimiaan, hän silti 
äänekkäästi ja pontevasti esittää seonien määräyksen, jota kaikkien 
on noudatettava. Tällöin poltetaan uuden samanin edessä suopursuja, 
joiden savulla goldien käsityksen mukaan on puhdistava vaikutus. 
Kun kokelaan laulu on päättynyt, polvistuu suvun vanhin ja tar- 
joo tälle viinamaljan. Kastettuaan siihen sormensa nuori noita 
pirskoittaa juomaa haltioilleen »vasemman käden yli». Näin mene¬ 
tellään kolme kertaa. Seuraavana päivänä lähdetään uhripaikkaan, 
minne jo edeltäpäin on viety yhdeksän sikaa ja missä apulaiset 
merkin saatuaan ryhtyvät niitä teurastamaan. Juotuaan sianverta 
kokelas alkaa jälleen samanoida, kunnes haltioituu, jolloin läsnäole¬ 
vat tiedustelevat häneltä tulevia tapahtumia. Pidot jatkuvat vielä 
useita päiviä eli niin kauan kun lihaa ja viinaa riittää. Saman¬ 
laiset uhrit on samanin toimitettava suoneillensa aina uudelleen 
määrävuosien kuluttua. 79 

Uskontotieteen kannalta paljoa kiintoisampia ovat ne vihkimys¬ 
menot, jotka on muistiinpantu burjateilta. Hangalov huomauttaa kui¬ 
tenkin, etteivät kaikki burjattisamanit huolimatta siitä, että he har¬ 
joittavat noidantointa, antaudu vihittäviksi, vihkimysmenojen kun 
uskotaan suuressa määrin velvoittavan samania. Näin ollen vihityt 
edustavat ikäänkuin korkeampaa luokkaa ja muodostavat oman 
ryhmänsä. Näillä vihkimysmenoilla on burjattien käsityksen mu¬ 
kaan perin tärkeä merkitys, sillä ne »valistavat samanin järjen, 
paljastavat hänelle haudantakaisen elämän ja henkimaailman salai¬ 
suudet sekä opettavat häntä tuntemaan jumalat, niiden olopaikat ja 
niiden alaiset olennot sekä kenen välityksellä ja miten niiden puoleen 
on käännyttävä». 80 

Kun vihkiminen samalla merkitsee vihittävän pyhittymistä mää¬ 
rättyyn tehtävään ja lisäksi edellyttää määrättyjen elämäntapojen 
noudattamista, ei siihen ryhdytä ilman edelläkäypää valmistusta. 
Ennen muuta on kokelaan opittava karttamaan kaikkea sellaista, 
jonka katsotaan häntä saastuttavan, kuten sianlihan syöntiä. Sitä 
paitsi hänen on puhdistauduttava seremoniallisilla pesuilla. Varsi¬ 
naisia vihkimysmenoja johtaa joku ennenvihitty, jota sanotaan 
«isä-samaniksi» ja joka jo aikaisemmin on toiminut kokelaan opetta¬ 
jana. Avustajina on tällä »yhdeksän samaninpoikaa», jommoisiksi 
valitaan yhdeksän nuorukaista. Nämä toimihenkilöt kulkevat rat¬ 
sain vihittävän kera jo ennakolta keräämässä juhlamenoja varten 
tarvittavat varat. Jokaisen jurtan luona, missä he pysähtyvät, 
heitä kestitetään maidolla, tarasunilla ja kurungalla, samalla heille 
annetaan raha- ym. lahjoja. Vihittävän kädessä olevaan pieneen 
koivuun sidotaan nauhoja ja tilkkuja. Balaganskin piirissä on »sa- 
maninpojillakin» koivunvesa kädessään. 

Viimeksimainitussa piirikunnassa on lisäksi tapana, että vi¬ 
hittävä, »isä-samani» ja »samaninpojat» asettuvat vihkimistoimi- 
tuksen edellä erikoiseen telttaan, missä paastoavat yhdeksän 
päivää käyttäen ravinnokseen vain teetä ja veteenkeitettyjä jauhoja. 
Teltan ympäri on ollut tapana kiertää kolmesti jouhinyöri, johon 
on ripustettu pienten metsäeläinten nahkoja, nauhoja sekä nuijaa 
ja lusikkaa muistuttavia esineitä. Sinä aikana muut huolehtivat 
vihkimysmenojen edellyttämistä välttämättömistä varustuksista. 

Juhlapäivän aattona tuodaan pyhästä metsiköstä tai kalmistosta 
koivuja, joista ainakin pari otetaan maasta juurineen. Mennessään 
noutamaan näitä puita burjatit vievät mukanaan tarasunia sekä 
lampaan, joka uhrataan metsikön »isännän» kunniaksi. Vasta seu- 
raavana aamuna koivut ja muut esineet asetetaan paikoilleen. Muu- 
dan juurineen otetuista koivuista pystytetään samanin telttaan siten, 

että juurakko kuopataan maahan tulisijan viereen ja latva työnne¬ 
tään esiin katossa olevasta reppänästä. Tätä ylämaailmaan johtavaa 
puuta, jota myöten samani kapuaa, sanotaan »oven jumalaksi» 
(udesi-burkhan), se kun »avaa samanille pääsyn taivaaseen eri ju¬ 
malien luo». Puu jää paikoilleen vielä vihkimysmenojen jälkeen, ja 
siitä onkin helppo päättää, missä vihityn samanin jurtta sijaitsee 
kylässä. 

Yhtä tärkeätä osaa näyttelee toinen juurellinen koivu, ähä-sara- 
modon, joka pystytetään teltan ulkopuolelle ja jota myöten menojen 
aikana myös noustaan taivaisiin. Tämän tukevan koivun rinnalle 
pystytetään vielä yhdeksän pienempää, joita juurettomina nimite¬ 
tään »kuiviksi koivuiksi». Hangalovin mukaan ne sijoitetaan kolmeen 
ryhmään ja niiden ympäri kierretään monin kerroin valkoisista jou¬ 
hista punottu nyöri, johon ripustetaan peräkkäin valkoisia, sinisiä, 
punaisia ja keltaisia nauhoja. Mitä nämä värit tarkoittavat, on epä¬ 
varmaa, mutta todennäköisesti ne kuvastavat ilmansuuntien värejä. 
Sitäpaitsi ripustetaan viimeksimainittuihin puihin yhdeksän pienen 
metsäeläimen nahkaa sekä tuohiastia, johon pannaan tarakkia. 
Hangalov kertoo lisäksi, että kaikki nämä koivut teltassa olevasta 
alkaen yhdistetään toisiinsa valko- ja sinisäikeisellä nyörillä, jonka 
selitetään esittävän »taivaankaarta» ja samalla samanin matkaa 
tengerien luo. Muutamin paikoin, kuten Petri mainitsee, on tuo tai¬ 
vaankaareksi nimitetty nyöri ollut valko-, sini- ja punasäikeinen. 
Paitsi näitä itse vihkimysmenoihin käytettyjä symbolisia koivuja 
pystytetään erikseen muitakin puita mm. yhdeksän paalua yhtä 
monen uhrilampaan sitomista varten. 

Pyhään toimitukseen tarvitaan vielä yhdeksän zidoa s.o. ala- 
päästä teroitettua koivusauvaa, joiden yläpäähän tehtyyn rakoon 
pannaan pihtankuorta ja joiden keskikohdalle jätettyyn oksaan si¬ 
dotaan nauha. Todennäköisesti nämä soihtuina käytetyt esineet te¬ 
roitetaan sen vuoksi, että ne myöhemmin voitaisiin pystyttää maahan. 

Vihittävä ja toimihenkilöt esiintyvät juhlatilaisuudessa valkoi¬ 
sissa viitoissa, joiden rintapielissä »samanin pojilla» riippuu siniset 
nauhat. Potanin mainitsee, että »isä-samanilla» ja vihittävällä on 
päässään valkoinen, punaisella silkkitupsulla varustettu lakki. 

Ennen kuin uusi samani vihitään, vihitään hänen työkalunsa, 
eräänlaiset sauvat, ns. »keppihevoset», huulisoitin (hur) ym. »Keppi¬ 
hevosten» pyhittämistä sanotaan näiden elävöittämiseksi, 
niiden tulee näet palvella elävien hevosten tavalla isäntäänsä tämän 
matkatessa toiseen maailmaan. Sauvoja vihittäessä teurastetaan 
lammas »keppihevosen herralle» (horbosi-nojon )ja »rouvalle» (dorbosi- 
khalun), joille samalla pirskoitetaan tarasunia. Toisinaan voidellaan 

myös sauvojen alapää lampaanverellä. Kielisoitinta 
vihittäessä muistellaan taas tämän haltiaa. Burja- 
teilla on tällöin tapana asettaa soitin korvalliseen 
ruukkuun siten, että tarasunia valmistettaessa tätä jaloa 
juomaa tippuu viinapannusta suoraan soittimen kielelle. 
Näin vihittyä soitinta uskotaan itse jumalienkin kuun- 
televan. 

Aamusta alkaen ovat kaikki jurttaan kokoontuneet 
ahkerasti samanoineet, rukoilleet jumalia ja uhranneet 
niille tarasunia. Aluksi on juomaa pirskoitettu ärgil-buga- 
nojan-tonlchoiUe, jonka kerrotaan ensimmäisenä vihkiyty¬ 
neen ja vihkineen muutkin samanit. Sitten on vuoda¬ 
tettava viinaa »läntisille kaaneille» sekä näiden yhdeksälle 
pojalle, joiden rukoussanoissa sanotaan »laskeutuneen 
maan päälle, tulleen yhdeksän maan hallitsijoiksi ja bur- 
jattien suojelushaltioiksi» ja joilla sanotaan olevan »ho¬ 
peaiset vyöt ja hopeaiset miekat». Muut olennot, joille on 
toimitettu juomauhri määrätyssä järjestyksessä, ovat seu- 
raavat: »isä-samanin» esi-isät, paikalliset haltiat, uuden 
samanin suojelushenget, kaikki oman ja muiden piirikun¬ 
tien tunnetut samanivainajat, suuret burkhanit ja muut 
mahtavat jumalat. Kun juomauhri on suoritettu, lukee 
»isä-samani» vielä eri haltioihin kohdistetun rukouksen, 
jonka sanat uuden samanin on kerrattava. Perinnäis- 
tiedon mukaan on samaninkokelaan kädessä tällöin ollut 
miekka, jonka hänen sanotaan saavan taivaasta sa¬ 
moin kuin kutsumuksensakin. Lopuksi vihittävä kapuaa 
teltan keskelle pystytettyä koivua myöten joskus reppänän puhki 
jurtan katolle asti. Samalla hän äänekkäästi kutsuu jumalia avuk¬ 
seen. 


Kuva 64. 
Burjatti- 
samanin 
»keppihevo 
nen». 


Tällöin on jo aika siirtyä pihalle. Sitä ennen sytytetään nuo yllä¬ 
mainitut soihdut, joista yhtä kantaa edellä astuva »isä-samani» ja 
muita tämän jäljessä kulkeva kokelas. Sitten seuraavat »samanin 
pojat» kantaen vihkimysmenoissa tarvittavia huopamattoja ynnä 
muita pyhiä esineitä. Saattueen loppupään muodostavat tilaisuuteen 
saapuneet ennenvihityt sekä erikoiset kutsuvieraat. Kaikki esineet 
kannetaan teltan edustalle tehdyn tulen yli, johon on pantu tuoksuvia 
yrttejä. Juhlavieraat ovat jo teltassakin puhdistautuneet siten, että 
hiilikauhassa käryäviä yrttejä on kolmesti kuljetettu kunkin pään 
päällitse. 

Teltasta astuessaan saattue suuntaa kulkunsa — toisin paikoin 
turpeista tehtyä uraa myöten — koivuriviä kohti laulaen tavan- 




Samani 


327 


mukaista laulua. Koivurivin itäpäähän pystytetään lurge, pieni 
lehtevä koivu, joka koristellaan erivärisillä nauhoilla ja jonka juu¬ 
relle levitetään huopamatto jonkinlaiseksi alttariksi. Matolle asete¬ 
taan tarakilla ja tarasunilla täytetyt astiat sekä kaukalot uhri- 
lihoja varten. Burjattien pyhissä menoissa näyttelee yhdeksän- 
luku samoinkuin Volgan mailla tärkeätä osaa, sen vuoksi on uhri- 
astioitakin, kaukaloita, kuppeja ym. aina yhdeksän. Turgen ääreen, 
jonne vihkijät ja vihittävä asettuvat puoliympyrään, pystytetään 
varmaankin myös edellämainitut soihdut. Muu yleisö kokoontuu 
yhdeksän uhripadan luo, jotka sijoitetaan koivurivin pohjoispuolelle. 

Vihkimysmenojen tärkeimpiä toimituksia on kokelaan puhdista¬ 
minen verellä, jolloin asianomainen istutetaan yläruumis pal¬ 
jaana valkoiselle huopamatolle. Paikalle tuodaan valkoinen vuohi, 
joka nostetaan ilmaan kokelaan pään yläpuolelle ja josta samalla, 
kun joku pistää eläintä tikarilla kylkeen, pirskahtaa verta kokelaan 
päälle. Verisuihku johdetaan yhdeksän kertaa vihittävän eri puo¬ 
lille. Sen jälkeen vuohi lasketaan menemään, kunnes nuorukaiset 
ottavat sen kiinni ja teurastavat sen. Hangalov kertoo lisäksi, että 
vihittävä sivelee vuohen verta »päähänsä, silmiinsä ja korviinsa», 
toisin paikoin, kuten Balaganskin piirissä, juokin sitä. 

Veripuhdistusta seuraa vesipuhdistus. »Samanin pojat» 
kastavat vihtansa, jommoisina käytetään nuoria koivunvesoja, 
erikoisella tavalla noudettuun ja lämmitettyyn veteen sekä vihtovat 
vihittävän selkää, kunnes veritahrat ovat poistuneet tämän ruu¬ 
miista. Samalla joku samani säestää pyhää toimitusta huulisoitti- 
mella, ja »samanin pojat »esittävät kokelaalle elämänohjeet, joita 
tämän on noudatettava ja joita hän myös juhlallisesti lupaa noudat¬ 
taa. Hangalovin mukaan nämä ohjeet, joilla on eetillinen sisältö, 
ovat seuraavat: »Kun köyhä ihminen kutsuu sinua, mene hänen 
luokseen jalan, älä vaadi häneltä paljoa vaivasi palkaksi; ota, mitä 
annetaan. Sinun tulee aina huolehtia köyhistä, auttaa heitä ja 
rukoilla jumalia suojelemaan heitä joutumasta pahojen henkien 
valtaan. Kun varakas henkilö kutsuu sinua, matkusta hänen luok¬ 
seen härällä, älä häneltäkään vaadi paljoa palkkioksi. Jos taas va¬ 
rakas ja köyhä kutsuvat sinua samalla kertaa, mene ensiksi köyhän, 
sitten varakkaan luo.» 

Tämän jälkeen ryhdytään teurastamaan uhrieläimiä, joita tulee 
olla yhdeksän, mutta joiden lukumäärä saattaa olla suurempikin 
riippuen siitä, miten paljon kulloinkin on osanottajia ja näiden 
tuomia lampaita. Sillä aikaa kun toisaalla puuhataan uhripitojen 
valmistuksissa, samanoidaan toisaalla. Vihkimysmenojen juhlallisin 
kohta on ns. taivaisiin vaeltaminen, jolloin »isä-samani» 

kapuaa tuota tukevaa koivua myöten puun latvaan tehden matkal¬ 
laan yhdeksän kierrosta. Uskotaan, että samanin kohoutuessa tämän 
»sielu» nousee taivaisiin. Jokainen puussa suoritettu kiertoliike 
vastaa vaellusta määrätyn taivaankerroksen puhki, missä tekemiään 
huomioita samani samalla kuvailee. Noustuaan ylimpään eli yh¬ 
deksänteen taivaaseen, hän palaa takaisin maan päälle tehden jälleen 
yhdeksän kiertoliikettä. »Samanin pojat» pitävät varovaisuuden 
vuoksi koko ajan puun alla samanin kohdalla huopamattoa, jolle 
samani vihdoin laskeutuu. Heti sen jälkeen aloittaa kokelas samalla 
tavalla matkansa taivaiden puhki. Vieläpä muutkin ennenvihityt 
menettelevät samoin. Kerrotaan, että koko joukko joutuu tällöin 
ekstaasin valtaan. 

Puussa ollessaan nuori samani huutaa haltioita avukseen sekä il¬ 
moittaa, kenelle niistä hän kulloinkin toivoo pirskoitettavan tarasunia. 

On ymmärrettävää, että nämä menot suoritetaan jonkin verran 
eri tavoin eri paikkakunnilla. Niinpä Balaganskin piirissä kannetaan 
vihittävä huopamatolla yhdeksän kertaa yhdeksän koivun ympäri 
myötäpäivään. Sitten hän kapuaa vuoronperään jokaiseen puuhun 
ja tekee jokaisessa puussa yhdeksän kierrosta nousten yhä korkeam¬ 
malle. Tuolla ylhäällä hän sitten »samanoi» samaten kuin alhaalla 
oleva »isä-samani», joka myös täällä kulkee puiden ympäri. 81 

Potanin mainitsee, että nämä yhdeksän puuta ovat rivissä lä¬ 
hekkäin jurtan ovesta oikealle ja että nuori samani hypähtää huopa- 
matolta, jolla häntä kannetaan, ensiksi rivin päässä olevaan puuhun 
ja sitten edelleen puusta puuhun tehden kunkin puun latvassa 
kolme äkillistä kierrosta, kunnes hän viimeisestä puusta laskeutuu 
jälleen huopamatolle. 82 

Viimeksimainituissa tapauksissa, jolloin samani taivaanmatkal- 
laan liikkuu yhdeksässä puussa, näyttävät nuo yhdeksän 
puuta edustavan yhdeksää taivaankerrosta. 

Vihkimysmenojen aikana ovat uhrilihat vähitellen kypsyneet, 
jolloin ne asetetaan erikoisiin astioihin ja viedään turge n ääreen. 
Jokaisen teuraan lihat, jotka keitetään erikseen, pannaan nytkin 
eri astioihin. Uhrattuaan vähäisen lihaa ja lientä ensiksi »tulen 
isännälle», »isä-samani», »samanin pojat» ja muut samanit asettuvat 
riviin ja pitäen kukin kädessään lihalla ja liemellä täytettyä vatia 
rukoilevat jumalia vastaanottamaan uhrin uudelta samanilta, minkä 
jälkeen uhrilientä ja -lihaa heitetään joko ilmaan tai tuleen. Sitten 
»isä-samani» ja muutkin alkavat aterioida. Teuraiden luut kääri¬ 
tään lopuksi olkiin ja ripustetaan yhdeksään koivuun (gur-burgahan ), 
jotka pystytetään uhrilampaiden sidontapaalujen (aduhani-särgä) 
väliin. 

Uhrimenojen jälkeen samanit siirtyvät ennenmainittuun telttaan, 
mutta nuoriso ryhtyy huvittelemaan ja leikkimään. Seuraavana 
aamuna uhrataan vielä lammas döbedöillo,, joka burjattien taruissa 
esiintyy solbonin (venustähden) renkinä ja joka tässä tarkoittanee 
aamutähteä. Lampaan luut poltetaan, mutta nahka ripustetaan 
turge n »taakse» pystytettyyn zuhäli nimiseen koivuun. Sieraimiin 
pistetään vielä koivunvarpuja ja päähän kiinnitetään soihtu (zido). 

Vihkimysmenojen jälkeen toimitetaan joskus muitakin uhreja, 
mm. edellämainitulle buga-nojonille ('härkä-herralle’) pyhitetään 
tummanharmaa härkä seuraavalla tavalla: eläin pestään vihityllä 
vedellä, koristetaan nauhoilla ja varustetaan pienellä ikeellä, joka 
kiinnitetään sen niskaan; kun härän päälle vielä on pirskoitettu 
tarasunia, lasketaan se lyhyen rukouksen jälkeen vapauteen. Täl¬ 
laisia menoja jatkuu yhdeksän päivää, kunnes nauhat ja turkikset 
poistetaan koivuista ja pannaan lippaaseen, missä samani säilyttää 
pyhiä esineitään. 83 

Ennenvanhaan oli useampiakin vihkimyksiä ja eri asteisia. 
Hangalov kertoo niitä olleen yhdeksän, Petri puhuu vain viidestä. 
Jokainen uusi vihkimys näyttää tuottaneen samanille yhä ylemmän 
arvon ja vastaavat tunnusmerkit, mutta millaisia nämä tunnus¬ 
merkit ovat alunperin olleet, on hämärän peitossa. Miekka, jonka 
jo ensi vihkimys tuottaa samanille, palvelee tätä ylämaailman mat¬ 
koilla, pahojen henkien sanotaan näet pelkäävän hänen miekkansa 
iskuja. Todennäköisesti ovat eri vihkimykset jättäneet merkkejä 
myös samanin pukuun. Viidesti vihityllä on Petrin mukaan ollut 
kunnianimenä zarin. 84 

On selvää, etteivät tällaiset monimutkaiset vihkimykset, edusta 
sitä varhaiskantaista kulttuuria, jonka piirissä arktisten kansain 
loveenlankeava noita on alunperin toiminut. Tuskin ne myöskään 
saattavat olla omaperäisen kehityksen tulos. Mutta jos niiden 
esikuvana, kuten on todennäköistä, on ollut jokin vieras uskoni o 
sille ominaisine menoineen, minne on meidän silloin katseemme suun¬ 
nattava? Tuntuisiko tässä mahdollisesti lainalaisuuden vaikutus? 
Lamoillakin on vihkimysmenonsa, vieläpä eri asteiset. Heidänkin on 
varottava käyttämästä ravinnokseen epäpuhtaiden eläinten lihaa. 
Lamoilla on myös oppilaansa, jotka heidän johdollaan tutustuvat 
pyhiin asioihin. Heillä on erikoiset pukunsa ym. Heidän taholtaan 
emme kuitenkaan tapaa yksityiskohtaisia vastineita noille burjattien 
menoille, joita lamat itse pitävät pakanuuden ajan muistomerkkeinä. 

Mitenkä sitten lienee manikealaisuuden laita? Kuten tunnettua, 
mainitaan Orkhonjoen rannalla sijainneen Kara-Balgasunin raunioilla 

säilyneessä kolmikielisessä kivikirjoituksessa, joista yksi on soghdin- 
kielinen, että »jumalallisen Mani-mestarin oppi» oli näillä mailla 
saavuttanut jalansijaa jo uigurivallan kukoistaessa (700-luvulla 
j. Kr.). 85 Olisiko siis burjattien keskuudessa, joiden kansanrunou¬ 
dessa esiintyy mm. persialaisen ylijumalan Ahura Mazdan nimi 
(Hormuzda), säilynyt joitakin manikealaisuuteen viittaavia usko¬ 
muksia ja menoja? Varsinaisia vertauskohtia eivät kuitenkaan 
tarjoa ne niukat tiedot, mitä tästä uskontokunnasta on olemassa. 
Joka tapauksessa, jos soghdin saman, joka alunperin merkitsee 
kerjäläismunkkia, on sama kuin mandsu-tungusien saman , on se 
lisätodistuksena siitä, että nuo vihityt samanit erikoisine elämän- 
ohjeineen ovat jonkinlaisiin munkkeihin tai hengenmiehiin verrat¬ 
tavia. 

Merkillisiä yhtäläisyyksiä tapaamme vasta, kun siirrymme sen 
muinaispersialaisen uskonnon piiriin, joka ajanlaskumme alussa 
kamppailee Rooman valtakunnassa kristinuskon kanssa. Mithran 
mysterioissa esiintyy todella menoja, jotka suuresti muistuttavat 
burjattien vastaavia tapoja. Sellainen on mm. vihittävän puhdistau¬ 
tuminen verellä, joka ei suinkaan ole mikään aivan yleinen piirre 
uskontojen historiassa. Tätä mithralaisten toimitusta, jota he ni¬ 
mittivät nimellä laurobolium, Prudentius kuvailee kertomalla, mi¬ 
tenkä vihittävä asettui reijillä varustetun lautasuojuksen alle, jonka 
läpi valui sen päällä haavoitetun härän verta, ja mitenkä vihittävä 
kumartui takakenoon asettaen kasvonsa vuotavien veripisaroiden 
kohdalle, niin että ne tippuivat hänen »poskilleen, korvilleen, huu¬ 
lilleen ja nenälleen», sekä mitenkä hän lisäksi kostutti niillä silmänsä 
ja tavoitteli niitä kielellään niellen niitä ahnaasti. 86 

Täällä on siis menetelty jotenkin samoin kuin burjattien mailla, 
missä vuohi haavoitetaan vihittävän yläpuolella ja missä vihittävä 
sivelee sen verta »päähänsä, silmiinsä ja korviinsa», jopa juokin sitä. 

Yhteisiä piirteitä ovat lisäksi erinäiset elämänohjeet ja lupaukset 
sianlihan ja muun saastaisen karttaminen, samoin nuo eriasteiset 
vihkimykset eri arvoineen ja tunnusmerkkeineen. Mutta ennen¬ 
kaikkea on kiintoisaa todeta, että Mithrankin mysterioihin, kuten 
Origenes kertoo, on tärkeänä menona kuulunut taivaisiin nouseminen 
tai taivaankerrosten puhki vaeltaminen. Tällaiset yhtäläisyydet 
eivät mitenkään voi olla pelkän sattuman aiheuttamia. 

Rooman valtakuntaan tullessaan oli Mithran uskonto pyhäk- 
köineen ja pappeineen ollut jo pitkän kehityksen alaisena, monet 
piirteet siinä kuvastivat kuitenkin yhä edelleen vanhan kotimaan 
uskomuksia ja menoja, joita mahdollisesti myös persialaiset maagit 
ovat noudattaneet. Noita maagien kansanomaisempia tapoja näyt- 

tävät juuri burjatit jäljitelleen yllämainituissa menoissaan. Kun 
maageilla ja samaneilla on ollut jotenkin samat sielunhoidolliset 
tehtävät ja kun kummallakin taholla — myös mithralaisuudessa —- 
ekstaasi on näytellyt tärkeätä osaa, on ymmärrettävää, että turkin¬ 
sukuiset kansat ovat voineet saada vaikutteita naapureiltaan. 

Sanomme turkinsukuiset kansat, sillä yllämainitut tavat eivät 
esiinny ainoastaan burjateilla. Vastaavanlaiset menot tapaamme 
myös Ilijskoin ja Tarbagatain piirissä asuvalla tungusinsukuisella 
sibo-heimolla. Täälläkin käytetään samanin vihkijäisissä portailla 
varustettua puuta, jota sanotaan »mustakuoriseksi koivuksi» ja 
jonka portaat, kuten Krotkov kertoo, kuvaavat taivaankerroksia. 
Samanlainen pienempi, yhdeksänpykäläinen puu on vihityllä sama- 
nilla asunnossaan. 87 Samaan kulttuuripiiriin kuuluvat vielä ne 
Altain tatarit, joiden samanit nousevat taivaisiin yhdeksänpykäläistä 
koivua myöten, sekä jakutit, joiden menoissa joskus käytetään 
useampiakin rivissä olevia puita, kuten toisin paikoin burjattien 
keskuudessa. Mahdollisesti myös ne vihkimysmenot, joista jälkiä 
on säilynyt jakuteilla ja goldeilla, ovat sukua burjattien vastaaville 
menoille. 

Samanin puku. 

Loitsiessaan siperialainen samani —- puhumme nyt miespuoli¬ 
sesta samanista — käyttää tavallisesti erikoista noidanpukua, jota 
altailaiset säilyttävät ikäänkuin pyhää esinettä nahkalaukussa 
majansa perällä körmösien kuvien kohdalla. Muuttomatkalla, jolloin 
mainittu laukku ripustetaan hevosen satulaan, pidetään silmällä, 
ettei nainen joudu ohjaamaan hevosta. 88 Yhtä pyhä on noidanpuku 
pohjoisintenkin kansain keskuudessa. Tungusit kuljettavat sitä 
samoinkuin muitakin samanin loitsintavälineitä erikoisella porolla, 
jota ei käytetä jokapäiväisiin toimiin. Yleensä pelätään puvun 
saastumista, sen vuoksi varotaan, etteivät naiset tai sivulliset pääse 
siihen koskemaan. Milloin puku vanhuuttaan on menettänyt te¬ 
honsa tai on käynyt tarpeettomaksi samanin lopetettua toimin¬ 
tansa, ei sitä silti ole hävitetty, vaan on viety metsään ja ripustettu 
puuhun. Samoin on samanin puku omistajansa kuoltua ripustettu 
tämän haudan läheisyyteen. 89 

Näin ollen on uudelle samanille vanhan tavan mukaisesti valmis¬ 
tettu uusi puku. Itäisten tungusien keskuudessa, kuten Sirokogorov 
kertoo, iäkkäät leskivaimot tai nuoret tytöt (ns. puhtaat naiset) 
neulovat sen. Kun puku kaikkine varustuksineen, jotka kustan¬ 
netaan suvun varoilla, vihdoin on valmis, saattaa samaninkokelas 

pukeutua siihen ilman erikoisia me¬ 
noja. 90 Toisin paikoin, kuten Altailla, 
on puku kuitenkin jollakin tavoin »puh¬ 
distettava» ihmisten kosketuksilta. 91 
Toisin paikoin taas puvun vihkimys- 
seremonioihin liittyy uhrejakin samanin 
suojelushaltioille. Jakuttisamanin sano¬ 
taan tällöin teurastavan kotieläimen, 
jonka verta hän sivelee uuteen pu¬ 
kuunsa. Samoin hän menettelee, kun 
vanhaa pukua on korjattu tai täyden¬ 
netty uusilla osasilla. 92 

Altain seudun noidilla on samanoi- 
dessaan ollut tapana pitää pukua pai¬ 
dan päällä paitsi lämpimänä vuoden 
aikana, jolloin se on ollut paljaan ruu¬ 
miin verhona. Tungusit, kuten jo Gme- 
lin mainitsee, noudattavat sekä kesällä 
että talvella vain viimeksimainittua ta¬ 
paa, mikä lieneekin alkukantaisempi. 
Samoin on asian laita ollut myös eräi¬ 
den muiden pohjoisinten kansain kes¬ 
kuudessa. 93 

Täydellistä noidanasua emme enää tapaa läheskään kaikilta 
laajan Altain suvun kansoilta, ei edes kaikilta niiltä, jotka yhä edel¬ 
leen turvautuvat samanismiin. Onpa sellaisiakin seutuja, joissa 
noidat jatkavat isiltä perittyjä menojaan vain tavallisissa pukimissa. 
Tällaisia noidanpukua vailla olevia samaneja, jotka silti käyttävät 
rumpua, esiintyy meidän päivinämme mm. Altain mailla. Siitä 
kertoo jo Radloff mainitessaan, ettei Pohjois-Altailla asuvien mustien 
tatarien, sorien eikä teleult.ien samanit käytä mitään varsinaista 
noidanpukua. 94 Samoin kertoo Kaarlo Hilden Lebed-tatareista 
huomauttaen, että kun noidan vanha virkapuku on hävinnyt, on 
samanin ainoaksi arvonmerkiksi jäänyt vain pään ympäri, takaa 
solmulle sidottu liina, jota vailla ei loitsimisen uskota onnistuvan. 95 
Mutta monin paikoin sielläkin, missä vanhaa pukua yhä vieläkin 
pidetään välttämättömänä loitsintavälineenä, huomaa siinä enem¬ 
män tai vähemmän rappeutumisen merkkejä. Kehitys puvullisesta 
puvuttomaan noitaan ei tietenkään ole tapahtunut käden käänteessä, 
vaan vähitellen siten, että jotkut pukukappaleet ovat ensiksi hä¬ 
vinneet käytännöstä. Niinpä, kun täydelliseen samaninpukuun 
on aikoinaan kuulunut useita eri osia: kaapu, pohjoisilla kansoilla 

myös sen aukeaman alle kaulaan ripustettava rintapeite, päähine, 
käsineet sekä jalkineet, joiden varret ovat ylettyneet verhoamaan 
reisiäkin, huomaa puvun rappeutumista seuratessa, mitenkä kä¬ 
sineet, jos niitä kaikkialla edes on ollutkaan, ensiksi syrjäytyvät, 
sitten on jalkineiden vuoro. Kauhtana ja päähine näyttävät kauim¬ 
min säilyttävän asemansa, joskus jää edellinen, joskus jälkimmäinen 
yksin edustamaan samanin muinaista loitsinta-asua. 

Noidanpuvun rappeutuminen ei kuitenkaan merkitse ainoastaan 
erinäisten pukuosien katoamista, vaan myös puvussa riippuneiden 
esineiden putoamista ja häviämistä. Usein voi lisäksi todeta, että 
jotkut esineet ovat uusiin pukuihin kiinnitettäessä siirtyneet alku¬ 
peräiseltä paikaltaan. Tällaiset erehdykset eivät kuitenkaan vie 
tutkijaa harhaan, jos hänellä on tilaisuus verrata useita samantyyp¬ 
pisiä pukuja keskenään. 

Vaikka matkailijalla enää vain harvoin on onni nähdä täydellistä 
samaninpukua itse elävässä elämässä, voivat ne rikkaat kokoelmat, 
joita vuosien kuluessa on kerätty talteen paitsi Venäjän ja Siperian 
eräisiin Länsi-Euroopankin museoihin, opastaa meitä ymmärtä¬ 
mään noiden merkillisten pukujen alku- ja tarkoitusperää. Tutki¬ 
musaineistoa täydentävät vielä ne kuvaukset, joita tavataan eri 
seutuja ja eri aikoja koskevasta kirjallisuudesta. 

Vertailuaineiston perusteella, joka täten tarjoutuu tutkijan 
^käytettäväksi, ei ole vaikea todeta, mitkä tyypit kuuluvat eri kult¬ 
tuuripiireille. Tosin voi samankin kansan keskuudessa huomata 
eroavaisuuksia, mutta useimmiten ne koskevat vain pikkuseikkoja, 
etenkin niitä esineitä, joita on ollut tapana ripustaa pukuihin ja 
jotka eivät liity niihin niin läheisesti, että ne kuvastaisivat itse 
puvun luonnetta. Sellaisia ovat mm. noidan apulaishenkien kuvat, 
jotka saattavat olla monenmoisia ja joilla kullakin on oma merki¬ 
tyksensä. Kuitenkin on huomattava, että eräiden kansojen, kuten 
tungusien keskuudessa, on käytetty myös erityyppisiä noidan- 
pukuja. Jokaiseen tyyppiin tutustuaksemme on tietenkin tärkeätä, 
että puvun kaikki osat ovat säilyneet alkuperäisinä. Tämä on 
sanottava sen vuoksi, että museoissa on joskus taitamattomasti 
yhdistelty eri pukuihin kuuluvia osia. 

Pukujen yksityiskohtainen tarkastelu on omiansa osoittamaan, 
etteivät ne ole ainoastaan yksilöllisten tai tilapäisten mielijohteiden 
luomia, vaan että niitä elähdyttää jokin laajemmalle tai suppeammalle 
piirille yhteinen aate. Lisäksi käy ilmi, että noidanpuku monilla 
Altain suvun kansoilla on muodostanut ehyen kokonaisuuden, joka 
sellaisena edustaa jotakin eläintä. 

Niinpä Altain telengittien samaninpuku (manjak), jonka kauhtana 

Kuva 66. Telengittiläinen samanin- Kuva 67. Sama kuin edellinen takaa- 
kauhtana edestäpäin katsottuna. päin katsottuna. A. V. Anohinin 

mukaan. 


on valmistettu metsävuohen, maralieläimen tai lampaan nahkasta, 
esittää ilmeisesti suurta lintua. Kansa selittääkin, että ne nau¬ 
hat, joita riippuu pitkin hihojen alasaumaa, kuvastavat »linnun 
siipisulkia». »Siiviksi» sanotaan myös kummaltakin hartialta riippu¬ 
via nauhakimppuja tai kankaankaistaleita, joiden yläpäähän usein 
vielä on kiinnitetty huuhkajan sulkia. Tällaiset riipukkeet muodos¬ 
tavat lisäksi koko puvun alaosan vyötäröstä alkaen ulottuen selkä- 
puolella melkein maahan asti. Nämä selkäpuolen pitkät hapsut 
esittävät linnun »pyrstöä». Joskus näkee samanin olkapäillä vielä 
huuhkajan sulkia pystyyn kiinnitettyinä. Samaa aatetta kuin kauh¬ 
tana edustaa päähinekin, jota sanotaan »lintupäähineeksi» (kys-pö- 
ruk) ja joka jo on käynyt harvinaiseksi näillä mailla. Tavallisesti 
se on valmistettu punaisesta verasta ja varustettu mctallinapeilla, 
pienillä näkinkengillä ja helminauhoilla, joskus myös lentävän linnun 
kuvilla. Päähineen töyhtönä on huuhkajan sulkia. Todennäköi¬ 
sesti tämä »lintupäähine» on entisaikaan muistuttanut vielä enem¬ 
män lintua kuin nykyään. 96 

On siis selvää, että altailainen samani pukeutuessaan noidanpu- 
kuun, josta nykypäiviin asti on säilynyt vain kauhtana ja päähine, 
samalla on pukeutunut linnun — ja sulista päättäen — juuri huuh¬ 
kajan hahmoon. 

Pukunsa on altailainen noita lisäksi varustanut erinäisillä, henkiä 
karkottavilla esineillä. Sellaisia ovat tiu’ut ja kulkuset, joita riippuu 
sekä puvun hihoissa että selkämyksessä. Oikean hihan kohdalla niitä. 

on tavallisesti viisi, vasemman neljä. Selässä niitä en \i (3 
.ollut kaksikin tai kolme riviä. Metallin melua, jota hei.- I 
kien uskotaan pelkäävän, synnyttävät lisäksi selkämyk- il 
seen kiinnitetyt renkaat pienine pillimäisine riipukkei- k, 
neen. Samanlaisia riipukkeita on myös selän poikki ulot- / < * 

tuvissa rautapuikoissa. Sitäpaitsi näkee selkämyksessä * < 
toisinaan pieniä nuolella varustettuja metallijousia, k 

jopa yhdeksän yhdessä rivissä. Epäilemättä nämäkin 
ovat pahojen henkien karkoitusvälineitä, ja sama tarkoi- £ 

tus lienee niillä pienillä näkinkengille (jylan basy ’käär- F 
meenpää’^, joita myös on rivittäin kiinnitetty samanin- | f 
puvun selkäpuolelle. Joskus nämä näkinkengät riippu- 
vat täällä nauhojen päissä. Erikoista huomiota ansait- Kuva 68 j. ( 
sevat lisäksi ilveksennahkasta leikatut palat, joita on neu- 69. Manalan 
lottu puvun hihoihin eri nivelten, kuten olan. kyynärpään j ^arba^k 


ja ranteen kohdalle. Tuskin erehdymme olettaessamme, V. Anohinin 
että samani on täten’tahtonut suojella niveliään. mukaan. 

Lisäksi on altailaisen samanin puvussa eräitä myytillisten olento¬ 
jen kuvia. Yleisimpiä niistä ovat niskaan kiinnitetyt yhdeksän nuk¬ 
kea, joilla kullakin on päässään pystyssä huuhkajansulka ja joiden 
selitetään esittävän ulgänin tyttäriä. Pitkin pukua riippuu taas 
kummallakin kyljellä käärmettä muistuttavan olennon kuva. Toinen 
on tehty mustasta tai ruskeasta kankaasta ja tarkoittaa ärlikin 
valtakunnassa oleskelevaa jutpa nimistä hirviötä. Kuten oheisesta 
piirroksesta näkyy, on sillä ammottava suu, kaksi paria jalkoja ja 
kaksihaarainen pyrstö (kuva 68). Toisen, arba nimisen manalanhirviön 
kuva on tehty vihreästä kankaasta lukuunottamatta jalkoja ja pyrs¬ 
töä, joiden tulee olla punaiset. Päässä on sillä pöllönsulkia sekä 
pikkuruinen vaskilevy, joka esittää sen silmää (kuva 69). Kumman¬ 
kin hirviön uskotaan suojelevan samania manalanmatkalla. Usein 
on samaninpukuun vyötärön kohdalle ommeltu vielä punainen, 
metallikoristeilla ja näkinkengillä varustettu vyöntapainen. 97 

Vielä varhempaa kantaa näyttää edustavan se altailainen sama- 
ninpuku, jota Lankenau kuvailee ja jonka punaiseen päähineeseen 
oli kiinnitetty harmaan huuhkajan siivet ja pyrstö. Samanlaiset 
huuhkajansiivet riippuivat myös kauhtanan selkäpuolella olkapäiden 
kohdalla. Kauhtana, joka oli tehty metsävuohen nahkasta, oli 
lintupukujen tapaan kauttaaltaan varustettu nahkaliuskoilla. Se¬ 
lässä oli vielä mm. kaksitoista kärpännahkaa sekä pitkän nauhan 
päässä huuhkajan kynnet. Kainalojen alla helisi kaksi isonlaista 
tiukua. 98 Kärpännahkat ja huuhkajankynnet ovat täällä samoin¬ 
kuin tiu’utkin vleisiä henkien karkoitusvälineitä. 





Kuva.70. Päähineestä jalkineisiin asti täydellinen 
sojottilainen samaninpuku edestäpäin katsottuna. 


Kuva 71. Sama kuin edellinen takaapäin 
katsottuna. 

Samaa lintutyyppiä 
edustaa sojottien sama- 
ninpuku. Erään sellaisen, 
hyvin säilyneen, on nor¬ 
jalainen etnologi 0rjan 
Olsen, toimittanut Oslon 
kansatieteelliseen mu¬ 
seoon (kuvat 70—72). 

Verratessamme tätä Al¬ 
tailta saatuihin huo¬ 
maamme, miten läheisesti 
se liittyy noihin sekä ra¬ 
kenteeltaan että aatteel¬ 
taan. Yhteisiä piirteitä Kuva 72. Sojottisamanin päähine, 

ovat ennenkaikkea kauh¬ 
tanan hihoissa ja selkämyksessä liehuvat nauha- ja nahkariipuk- 
keet, joiden tarkoitus tietenkin on sama kummallakin taholla. 
Myös altailaisen puvun kummastakin olkamuksesta riippuvilla, 
»siipiä» esittävillä nauhakimpuilla on samoinkuin noilla manalan 
myytillisiä olentoja kuvaavilla käärmeillä vastine sojottilaisessa noi- 
danpuvussa. Yhteisiä ovat lisäksi metallikulkuset ja -helistimet. 
Sojottisamanin lavoilla näemme vielä kaksi rautalevyä, jotka toden¬ 
näköisesti ovat jonkinlaisia noitaa suojelevia kilpiä. Päähineen muo¬ 
dostaa täällä kapeahko vyö, jonka yläreunaan on kiinnitetty pystyyn 
asetettuja huuhkajansulkia ja jonka otsaa peittävään osaan on neu¬ 
lottu jonkinlaiset kasvot lasihelmisine silmineen (kuva 72). Päähine- 
vyön alareunasta riippuu ripsuja valuen alas samanin kasvoille. 
Vastaavanlaisia, mutta leveämpiä ripsuja on altailainenkin noita 
entisaikaan käyttänyt verhotakseen kasvonsa. Paitsi kauhtanaa 
ja päähinettä on sojottinoidan pukuun kuulunut myös saappaat, 
joiden varsissa heiluu pieniä nahkarihmasia, »höyheniä», ja joiden 
kärkeen on neulottu linnun varpaita esittävät nahkasuikaleet 
(kuva 70). 99 

Saman kulttuuripiirin lintutyyppistä samaninpukua voimme seu¬ 
rata vielä karagassienkin keskuuteen, missä noidan päähinettä reu¬ 
nustavat pystyyn asetetut huuhkajansulat ja missä kauhtanan rii- 
pukkeiden joukossa näemme edelleen nuo olkamuksiin kiinnitetyt 
pitkät nauhakimput eli »siivet» (kuva 74). Koko tälle kulttuuri¬ 
piirille yhteistä on siis käsitys, että samanin on toimies¬ 
saan pukeuduttava linnun tai lähemmin sa¬ 
noen huuhkajan pukuun. 

Kuvat 73 ja 74. Karagassilainen samani. Nioradzen teoksesta. 


Lintutyyppisen noidanpuvun tapaamme lisäksi Siperian pohjoi- 
sinten kansain, dolganien, jakuttien ja tungusien mailta, joskin tämä 
puku täällä eroaa huomattavasti altailaisten, sojottien ja karagassien 
puvuista jo siinä, että samaninkauhtana viimeksimainituilla on 
turkintapainen, karvat sisäänpäin, kun se taas noilla pohjoisimmilla 
kansoilla tehdään tavallisesti säämysköidystä poronnahkasta. Täkä¬ 
läiselle lintutyypille ominaisista piirteistä mainittakoon ennenkaikkea 
pitkät nahkarihmat, joita on sekä hihojen alasaumassa kuvaten 
»linnunsiipiä» että kauhtanan liepeessä, missä ne peräpuolella pitene¬ 
vät »linnunpyrstöksi» (kuva 77). »Linnunsuliksi» nimitetään myös pie¬ 
niä lehti- tai pillimäisiä metalliriipukkeita. joilla puku yleensä, jos¬ 
kus jalkineita myöten, on varustettu. 100 Tällaiseen noidanpukuun 
kuuluvien jakineiden etupuolelle on tungusimailla, samoinkuin so¬ 
jottien keskuudessa, nahkarihmoilla tai peräkkäisillä (keltaisilla) lasi- 
helmillä kuvattu linnunjalka, joka päätyy kolmeen (taikka viiteen) 

Pirilä 



Jakuttilaisen noidanpuvun rautaisia 
käpäliä. 


haralla olevaan »varpaaseen» (kuva 75). Sama 

lr aa ^ C kuvastuu päähineestäkin, joka nykyään on 

Mte 3 jakuttimailta jo täydellisesti hävinnyt ja jossa on 

ollut linnun luonnollisia sulkia. Mitä lintua tun- 

gusien ja jakuttien tähän ryhmään kuuluvat noi- 

Tungusinoidan danpuvut alunperin edustavat, on vaikea päättää. 

jalkine, johon Edelläesitetyistä noidanpuvuista jälkimmäiset 

on kuvattu . .. .. ,, . 

linnun jalka. eroavat myös snna, että näissä on paljon enem¬ 
män metallivarustuksia, sellaisiakin, jotka tarkoit¬ 
tavat luurangon eri osia. Niinpä jakuttisamanin hihan ala¬ 
reunassa näemme pitkulaisina rautaliistakkeina olkavarrenluun sekä 
yhteenliitettyinä kyynär- ja värttinäluun. Joskus nämä hihan ylä- ja 
alaosaan kiinnitetyt »luut» ovat erehdyksestä vaihtaneet paikkaa. 
Milloin erikoisia käsineitä, joista vanhat lähteet kertovat, ei ole käy¬ 
tetty, on hihan suuhun liitetty rautalevystä taottu kättä viisine sor- 
mineen muistuttava kuva (kuva 76). Kauhtanan kyljissä taas näemme 
»kylkiluut», rintapielissä kaulan alapuolella »solisluut», lavoilla »lapa¬ 
luut» ym. (kuva 77). 101 

Vastaavanlaista tungusinoidan pukua (samasi) tarkoittaa Georgi 
sanoessaan, että pitkin hihaa, jonka suussa on käsine (Handschuch), 
on pitkulaisia rautaliistakkeita. Lisäksi hän mainitsee, että tungusi¬ 
noidan jakineetkin (Striimpfe) ovat samoinkuin hihat »haarniskoidut» 
(beharnischt). 102 Tungusisamanin »nahkaisista jalkineista» (lederne 
Striimpfe), jotka ovat »lujasti ylhäältä alas asti raudoitetut ja joiden 
päässä on viisi rautaista varvasta», puhuu myös jo Gmelin. 103 Mat¬ 
koillani Turuhanskin piirissä oli minulla itselläni, tosin Jenisei-ost- 
jakkien keskuudessa, tilaisuus tutustua samaniin, jonka pitkävarti¬ 
set, säämyskästä tehdyt, raudoitetut saappaat erikoisesti pistivät 
silmiini. Minulle selitettiin, että näihin jalkineisiin kiinnitetyt me¬ 
talliesineet kuvasivat kaikkia karhunjalkoihin sisältyviä luita, Ih- 
meellisintä oli, että karhun sekä etu- että takajalan luut olivat 

Kuva 77. Jakuttilaisen samaninkauhtanan selkäpuoli. Teoksesta MER I. 


samassa jalkineessa edustettuina, ylinnä, reittä peittävän varren 
uiko- ja sisäpuolella olivat olka- ja reisiluu, niiden alapuolella kaksi 
kyynäsvarren- ja kaksi sääriluuta sijoitettuna neljälle eri puolelle, 
etujalan käpälä oli kiinnitetty jalkineen rintaan, takajalan taas 
kantapään taakse (kuva 78). 104 

Kun tällainen yhdistelmä tuntuu luonnottomalta, on todennä¬ 
köistä, että Jenisei-ostjakit ovat myöhemmin kiinnittäneet jalkinei¬ 
siin nekin rautaesineet, jotka alunperin ovat kuuluneet hihoihin. 
Tätä olettamusta tukee se tosiasia, että tungusinoidat, jotka tässä 
suhteessa ilmeisesti ovat oleet edellisten esikuvina, sijoittavat sa¬ 
moinkuin jakutit käsivarren ja käden luut pukuihinsa niitä vastaa¬ 
viin kohtiin. Epävarmaa on myös, onko puheenaolevilla luilla alun¬ 
perin tarkoitettu juuri karhun luita. Kuitenkin jo Witsen, jonka 
teos ilmestyi 1705, mainitsee, että tungusisamanin käsineissä ja 

saappaissa oli rautaiset karhunkäpälät. 105 mm i 

Samoin kertoo Mordvinov (1860) sanoes- * e, | I 

saan, että tungusisamanin saappaat olivat lii/ Ä I f 

varustetut rautaisilla tai todellisilla kar- r| I | 

hunkynsillä. Lisäksi hän mainitsee, että jA [I /i ” I 

käsineissäkin oli rautaiset »kynnet». 106 t» M » J 

Kun puheenaolevissa puvuissa on m ui- K | | 1 

takin rautaisia »luita», näyttää luonnol- Il J II 

liselta, että ne ovat muodostaneet ehyen il 9 -«L 

kokonaisuuden. Eräät tutkijat ovatkin II 
olettaneet, että ne edustavat aina sitä JiF vr 

eläintä, jota puku kulloinkin kuvastaa. , 

Niinpä lintupukuun liitettyjä metalliluita . ■ 

on selitetty linnun luiksi. Olen itsekin saggjr* Ijljl 

aikaisemmin omaksunut tämän selityksen, pMtla il liiti 

mutta asiaan enemmän perehdyttyäni ei 

se enää minua tyydytä. 107 Jo Trostsanskij I f jj™ 

osuu ilmeisesti oikeaan sanoessaan, että a« i iV y ||| 

jakuttinoidan puvun puheenaolevat rauta¬ 
esineet tarkoittavat ihmisen luu- Kuva . 78 - Jenisei-ostjakkilaisen 
, . tr ■ rs noidan jalkine rautaisine 

rankoa. 108 samoin kertoo Kai Don- »luineen». 

ner erään Jenisei-ostjakin selittäneen, että 

ne »luut», joita myös sikäläisen samanin puvussa on ollut muuallakin 
kuin jalkineissa, tarkoittavat itse noidan luita. 109 Esimerkkejä onkin 
siitä, että samanin on erikoisesti suojeltava luitaan. Niinpä sorien 
keskuudessa kuvitellaan, että henget pyrkivät hajoittamaan samanin 
ruumiin jäseniä myöten tarkastaakseen, ovatko kaikki hänen luunsa 
palvelukseen kelvollisia. Samanlaisia käsityksiä on ollut jakuteilla- 
kin. 110 Kun jakutit lisäksi kiinnittävät noidanpukujensa hihoihin 
eri nivelten kohdalle koristettuja metallilevyjä samoinkuin altai¬ 
laiset ilveksennahkanpaloja, ovat he täten ilmeisesti tahtoneet suo¬ 
jella niveliään. 


Paitsi lintut.yyppistä noidanpukua, tapaamme turkinsukuisilta 
kansoilta toisenkin eläintyyppisen puvun, jonka tärkeimpiä tunnus¬ 
merkkejä ovat päähineestä esiinpistävät sarvet. Tällöin on noi¬ 
dan päähine tavallisesti muodostettu pään ympäri ja sen yli ristiin 
kulkevista rautavanteista, joiden huippuun on kiinnitetty kaksi rau¬ 
taista, useimmiten kolmihaaraista, sarventapaista. Samoinkuin al¬ 
tailaisella noidalla saattaa olla huuhkajan siivet sekä päähineessä 
että kauhtanan selkämyksessä, samoin saattaa tämän toisen tyypin 
puvuissa nähdä »sarvet» myös samanin selässä. Jo Gmelin kertoo 

Kuva 79. Tungusisamani. Witsenin teoksesta v:lta 1705. 


1700-luvulla nähneensä tungusinoidalla puvun, jonka kummallakin 
hartialla oli raudasta taottu haarukkainen sarvi. 111 Niissä tungusi- 
laisissa kauhtanoissa, joista olen tehnyt muistiinpanoja Venäjän ja 
Siperian museoissa, nämä sarvet ovat tavallisesti hartioiden väliin 
kiinnitetyn kapean rautaliistakkeen kummassakin päässä. Tällaiset 

sarvelliset liistakkeet, 
joita noidanpuvun sel¬ 
kämyksessä voi olla 
useampiakin toinen tois¬ 
taan alempana, ovat 
määrätynlaisen noidan¬ 
puvun tunnusmerkkejä, 
joka tunguseilta on le¬ 
vinnyt länteen sekä 
Jenisei-ostjakeille (kuva 
80) että samojedeille. 

Itse kauhtana ei »luit¬ 
tensa» eikä muidenkaan 
varustusten puolesta 
eroa suurestikaan siitä 
lintutyyppisestä, jota 
pohjoisimmat kansat 
käyttävät, vaikka siinä 

Kuva 80. Jenisei-ostjakkilainen noidankauhtana, e j näekään noita hiho- 
jossa hartioiden väliin kiinnitetty rautalevy päättyy . , 

pieniin sarviin. Anutsinin teoksesta. jen alasaumassa rnp- 

puvia pitkiä ripsuja. Lyhyempiä ne ovat lie- , 

peessäkin, ja tällöin niitä sanotaan »karvoiksi». 112 

Joskus on lieve aivan ripsuton ja huipistuu ta- 

kana, kuten Jenisei-ostjakkien noidanpuvussa. J 

Mahdollisesti se tällaisena pyrkii muistuttamaan 1/ 

sitä eläintä, jota sen tarkoitus on kuvata. Mutta f 

vaikeampi on tietää, mitä eläintä tuo sarvelli- ^ 

nen puku, jonka parhaana tuntomerkkinä tie- \ 

tenkin ovat itse sarvet, on alunperin esittänyt, ■ || \ 

sillä lähteet puhuvat usein vain rautaisista »sar- f f 

vista» mainitsematta lähemmin niiden muotoa. 

Yarhaisimmassa, tosin epätarkassa piirroksessa, 

joka liittyy Witsenin tungusisamania koskevaan | f 

kuvaukseen, puheenaolevat sarvet muistuttavat I 9 

monihaaraisina eniten ehkä peuransarvia, joita I m 

Jenisei-ostjakitkin jäljittelevät (kuvat 79 ja 81). I 1 

Silti ei ole varmaa, että tämä pukutyyppi olisi (il 

alunperin kuvastanut juuri peuraa. Tässä suh- l iv/ 

teessä on näet toinenkin sarvellinen eläin näy- f / r 

tellyt tärkeätä osaa. Niinpä Sirokogorov mai- 1*1 1 

nitsee itäisistä tungusiheimoista puhuessaan, 'li 

että samaninpäähineen rautaiset sarvet esittävät I " 

täällä metsäkauriin sarvia. Lisäksi hän 

huomauttaa, että ne aikai- 

semmin ovat olleet luon- , . . 

IJr ii- ■ • .. i - .., Kuva 81. Jenisei-ost- 

nollisia ja että hänonnäh- jakkilainer noidanpää- 

^ nytkin erään päähineen, inne. Anutsinin mu- 
jossa oli todelliset metsä- 

M '■( kauriin sarvet. Tällainen puku oli myös val- 

^ | niistettävä metsäkauriin nahkasta. 113 

Ja Samantapaista sarvellista pukua ovat bur- 

f jattinoidat aikoinaan käyttäneet. Pallas kertoo 
vielä 1700-luvulla nähneensä burjattilaisen sa- 
manin, jonka päähineen rautaiset sarvet muis- 

_a— *»* tuttivat kauriinsarvia. 114 Saman johtopäätök- 

_ S en voi tehdä burjattimailta esiinkaivettujen 

<Q hautalöytöjen perusteella (kuva 82). Kun siis 
s’ se ^ ä burjattien että itäisten tungusien tätä 
* | tyyppiä edustava noidanasu on kuvannut met- 

Kuva 82. Burjatti- säkaurista, on todennäköistä, että muidenkin 


samanin haudasta löy¬ 
dettyjä rautaisia puku- 
esineitä. 


pohjoisten kansain sarvelliset puvut ovat alun¬ 
perin tarkoittaneet juuri tätä eläintä, vaikka 

noilla raudasta taotuilla päähineen va¬ 
rustuksilla on täällä nykyään enemmän 
ehkä peuran kuin metsäkauriin sarvien 
muoto. 


Hautalöydöistä voi lisäksi päättää, 
että jo burjattien vanhoissa noidanpu- 
vuissa on aikoinaan ollut myös samanin 
»luita» esittäviä rautaesineitä, joita emme 
tapaa Altain eikä Sajanin mailta. Mah¬ 
dollisesti niiden käyttö onkin juuri Bai¬ 
kalin seuduilta levinnyt Siperian pohjois¬ 
osiin. Kumpaan pukutyyppiin ne ovat 
varhemmin liittyneet, on epätietoista, 
mutta lintutyyppi, kuten mainittu, voi 
esiintyä myös niitä vailla, 

Paitsi rautaisia »luita», tiukuja ja he¬ 
listimiä on tungusien ja jakuttien noi- 
dankauhtanoihin sekä täällä käytettyihin 
samanien rinta peitteisiin kiinnitetty vielä 
paljon muita metalliesineitä, joista mai¬ 
nittakoon selkäpuolelle ripustetut aurin¬ 
gon ja kuun kuvat, ympyräinen metalli¬ 
peili sekä »maakehä», jonka keskellä ole¬ 
vasta reiästä noidan sanotaan pistäyty¬ 
vän manalassa (kuvat 1, 61 ja 77). Sitä¬ 
paitsi on pukuun usein ripustettu joukko samanin apulaishenkien 
erihahmoisia kuvia esittäen nelijalkaisia, matelioita, kaloja, käär¬ 
meitä ja varsinkin lintuja, etenkin kaakkureita ym. sukeltavia vesi¬ 
lintuja, joita pidetään pyhinä ja joiden uskotaan opastavan ja suoje¬ 
levan samania tämän vaeltaessa henkien mailla. Eräissä puvuissa 
näkee ihmishahmoisiakin haltiainkuvia. 


Kuva 83. Jakuttinoidan rinta- 
peite. Teoksesta MER I. 


Lähinnä sojottilaista tyyppiä on mongolilainen noidanpuku, jonka 
päähineessä on linnunsulkatöyhtö, mutta jonka »luuttoman» kauhta¬ 
nan hihoista ja liepeestä puuttuvat nuo lintupuvulle tunnusomaiset 
ripsut (kuva 84). Sitävastoin on siinä, kuten joskus Altailla (kuva 
92) ja sojottien mailla (kuvat 86 ja 87), suuri joukko käärmeenmuo¬ 
toisia riipukkeita. Usein on siihen lisäksi kiinnitetty pyöreitä 
metallipeilejä ja haltiainkuvia, jotka jo tekotavaltaan todistavat 
kiinalaisen kulttuurin kosketusta. 

Tuollaisia käärmettä muistuttavia ja tarkoittavia riipukkeita 
näkee toisinaan myös burjattien ja tungusien noidanpuvuissa. Jo 

Kuva 84. Pohjoismongolilainen samani 
rumpuineen. Pälsin, valok. 



Kuva 85. Goldisamanin puku huo¬ 
miota herättäville päähineineen 
Simkevitsin teoksesta. 


Pallas mainitsee niitä olleen 
erään burjattilaisen naissama- 
nin hartioilla, mistä ne riip¬ 
puivat alas maahan asti, kol¬ 
misenkymmentä. 115 


Yllämainittuihin pukuihin ja niiden varustuksiin verraten ovat 
Amurin laakson samaninpuvut paljoa yksinkertaisempia rakenteel¬ 
taan. Goldinoidan mekko valmistetaan joko kalannahkasta tai sini¬ 
sestä kiinalaisesta pumpulikankaasta. Sen etuosaan vyötärön ala¬ 
puolelle maalataan erinäisiä kuvioita mm. kaksi tiikeriä ja kaksi 
lohikäärmettä, toisinaan vielä sisiliskon, käärmeen ja sammakon 
kuvia. Lopatin, joka tämän mainitsee, selittää, että näiden eläinten 
uskotaan avustavan samania: lohikäärmeet kuljettavat häntä il¬ 
massa, tiikerit metsässä, sisiliskot, käärmeet ja sammakot taas saat¬ 
tavat noitaa, milloin hänen on vaellettava jokien, järvien tai soiden 
poikki. Mekon yläosan peittää samoista aineksista ommeltu lyhyt¬ 
hihainen takki. Tämän kiinalaismallisen puvun huomattavin osa on 
päähine pitkine samanin hartioille valuvine pörröisine nahkaliuskoi- 
neen, joita on leikelty karhun, suden, ketun ja supen turkista. Li- 

saksi on siihen kiinnitetty- 
tiuku ja ja kulkusia ynnä 
pieniä metallipeilejä ym. 
(kuva 85). Joskus on pää¬ 
hine, jonka siteet solmi¬ 
taan leuan alle, varustettu 
vielä rautaisilla peuransar- 
via muistuttavilla haaru¬ 
koilla. Lopatin huomaut¬ 
taa, että tällaista päähi¬ 
nettä käyttävät vain suu¬ 
ret noidat. 

Goldilaisen samanin 
pukimiin kuuluu myös 
erikoinen vyö lukui¬ 
sine pillimäisine rautahelis- 
timineen sekä vaskikulku- 
sineen ynnä rukkaset, joi¬ 
hin räikein värein on maa¬ 
lattu pieniä käärmeiden, 
sisiliskojen ja sammakko¬ 
jen kuvia. Sitäpaitsi riip¬ 
puu samanin sekä rinta- 

puolella että selässä me- 
Kuva 86. Soiottisamani rumpuineen edestäpäin , ... ,, , , 

katsottuna tallipeileja (Mi) kaulaan 

sidotuissa nahkarihmoissa. 
Peileihin selitetään ihmisten toimien heijastuvan tai niiden usko¬ 
taan suojelevan noitaa pahojen henkien nuolilta. Samanin sano¬ 
taan joskus menojensa jälkeen tekevän näihin »kilpiinsä» yhtä 
monta lovea kuin niihin kulloinkin on nuolia sattunut. Mainitta¬ 
koon lisäksi, että goldien noidilla on toisinaan vielä ollut tapana 
sitoa päänsä, käsivarsiensa ja jalkojensa ympäri hienoja tuomenlastu- 
kiehkuroita, jommoisia myös ainokansa käyttää. Mahdollisesti niil¬ 
läkin on ollut jokin suojeleva tarkoitus. 136 

Mandsurilainen samaninpuvun kauhtana, jonka kaulus ja hartiain 
seutu on kuvioilla kirjailtu, on henkien peloittimeksi samoinkuin altai¬ 
laisen noidan lakki tehty punaisesta kankaasta ja varustettu pää¬ 
asiallisesti vain metallipeileillä. Vyö riipuksineen on samanlainen kuin 
goldeilla. Päähineen laella nähdään milloin vaskinen linnunkuva, mil¬ 
loin rautaiset sarvet. Muutamiin päähineisiin on kiinnitetty useampia¬ 
kin linnunkuvia. Kuten Sirokogorov huomauttaa, ovat Amurin laakson 
samaninpuvut olleet kiinalaisen kulttuurin vaikutuksen alaisina. 117 

Luotuamme täten yleis¬ 
katsauksen Altain suvun 
noidanpukuihin ja niiden 
varustuksiin herää tieten¬ 
kin kysymys, mikä on alun¬ 
perin ollut näiden merkil¬ 
listen pukujen tarkoitus. 

Kun siperialainen samani 
turvautuu asuunsa vain, 
milloin hänen on asetut¬ 
tava yhteyteen henkien 
kanssa, on selvää, että hä¬ 
nellä tällöin on ollut eri¬ 
koista hyötyä puvustaan. 

Monet pukuun ripustetut 
esineet ovatkin epäile¬ 
mättä vain henkien p e- 
lättimiä. On senvuoksi 
mahdollista, että itse pu¬ 
kukin on jonkinlainen naa- 
miopuku, jolla samani tah¬ 
too suojella itseään tai 

jonka avulla hän pyrkii Kuva 87 gama kuin edellinen takaapäin kat- 
karkoittamaan turmiolliset sottuna. Nioradzen teoksesta, 

henget ihmisten lähetty¬ 
viltä. Kiintoisaa on todeta, että juuri huuhkajalla, jonka 
ulkomuotoa Altain ja Sajanin seutujen samaninpuku jäljittelee, 
uskotaan olevan henkiä karkoittava voima. Toisin paikoin, kun 
lapset sairastelevat, on yhä edelleen tapana pyydystää huuhkaja 
ja ruokkia sitä siinä mielessä, että huuhkaja pidättäisi pahoja 
henkiä lähestymästä lapsen kehtoa. 118 Vogulien karhunpeijaisissa 
esiintyy huuhkajaksi naamioitunut henkilö itse karhuvainajankin 
pelottimena. Pahojen henkien karkoittamiseksi on siperialainen sa¬ 
mani epäilemättä pukeutunut myös sarvipäisen eläimen hahmoon. 

Näin ollen ei samaninpukuun sisältyvän aatteen ymmärtämiseksi 
ole tarvis turvautua totemismiin eikä myöskään ns. sielueläimiin, 
vaikka onkin esimerkkejä olemassa, että noidan on uskottu liikkuvan 
sen eläimen hahmossa, jota hänen pukunsa esittää. 119 Niinpä gol- 
dilaisessa tarussa kerrotaan, mitenkä muudan lintuna lentävä henki 
siipiään räpyttämällä vaihtaa asunsa samanin rautasulkaiseen pu¬ 
kuun. 120 Mutta jos noidanasu siis alunperin on naamiopuku, on se 
todennäköisesti kehittynyt nykyiseen muotoonsa naamarista 

käsin. Metsätatarien noidat ovatkin puvun asemesta toisinaan 
tyytyneet asettamaan vain tuohinaamarin kasvoilleen. 121 Burjatti- 
samanien sanotaan käyttävän nahkaisia, puisia tai metallisia kas¬ 
vojen peitteitä, joita koskevista tiedonannoista ei kuitenkaan ilmene, 
missä suhteessa ne ovat niihin naamareihin, joilla mongolilaiset lamat 
verhoavat kasvonsa erinäisten menojen aikana. 122 Altain mailla ja 
goldien keskuudessa on samani viedessään vainajan sielun tuonelaan 
joskus ainoastaan noennut naamansa, jotteivät henget siellä häntä 
tuntisi. Goldisamanin mainitaan piirtävän hiilellä piiruja kasvoihinsa, 
milloin hän ryhtyy mielisairasta parantamaan. 123 Luonnonkan¬ 
soilla on sellaisiakin naamareita, jotka samalla peittävät koko pään, 
ja juuri tällainen päähine edustaneekin siperialaisen noidanpuvun 
varhaisinta osaa. On näet huomattava, että noidan lakki, kuten Ven- 
jamin sanoo samojedeista, on tämän tärkein pukukappale. 124 Kun 
altailaisen samanin päähineen on muodostanut kokonainen huuhka- 
jannahka, josta ei ole irroitettu siipiä eikä aina edes päätä ja josta 
lisäksi on riippunut noidan kasvoja peittävät ripsut, on samani to¬ 
dennäköisesti jo tässä asussaan näytellyt huuhkajaa, ennenkuin 
tuota lintupäähinettä on tullut täydentämään kokonainen jalkinei¬ 
siin asti ulottuva Iintupuku. 

Vielä selvemmin huomaa sarvellisen puvun kehittyvän päähineestä 
käsin. Suuren mandsurilaisen noidan tärkeimpänä tuntomerkkinä 
ovat vieläkin vain päähineestä kohoavat sarvet. Tämäntapaisia sar- 
vellisia henkien karkoitusnaamareita tapaamme paitsi Aasiasta mui¬ 
denkin maanosien luonnonkansoilta. Vasta kun koko pukua alkaa 
elähdyttää päähineeseen sisältyvä aate, siirtyy sarvien kuvia myös 
noidanpuvun selkämykseen. Näin on sarvipuku syntynyt lintu- 
puvun rinnakkaismuotona. Vaikka kullakin noidalla yleensä on 
vain jompaakumpaa tyyppiä edustava puku, saattaa kuitenkin, kuten 
Sirokogorov huomauttaa, samalla Baikalin takaisella tungusisama- 
nilla olla kaksikin pukua, joista toinen esittää lintua, toinen metsä¬ 
kaurista, sillä kaikkia samanin tehtäviä ei voi muka suorittaa yk¬ 
sistään lintupuvussa. 125 

Noidanpukua, varsinkin lintupukua, käyttävät toisin paikoin 
myös naissamanit. Silti ei miesten ja naisten sovi käyttää samaa 
pukua. 


Samanin rumpu. 


Paitsi pukua on siperialainen noita samanoidessaan käyttänyt 
myös rumpua, joka loitsintavälineenä epäilemättä on pukua 
vanhempi ja joka vielä puvun hävittyä eräiden kansojen keskuudessa 

edelleen näyttelee 
hyvin tärkeätä osaa. 

Kuten tunnettua, 
on lappalaisnoita¬ 
kin, jonka puvusta 
ei ole mitään tietoja 
olemassa, turvautu¬ 
nut menojensa ai¬ 
kana rumpuun. Mi¬ 
ten vanhaa perua 
tämä keksintö, jota 
jo alunperin näyt¬ 
tää käytetyn usko- 
mukselliseen tarkoi¬ 
tukseen, lienee, on 
vaikea tietää, mutta kiintoisaa on todeta, että turkinsukuisten kan¬ 
sain noitarummut muistuttavat rakenteensa puolesta lappalaisten 
seulamaisia rumpuja. 

Laajan Altain suvun keskuudessa voidaan tosin rumpujen ja 
etenkin niiden kädensijan muodossa huomata eroavaisuuksia, mutta 
suurin piirtein katsoen ne edustavat kaikki samaa tyyppiä. Tungu- 
sien, jakuttien ja dolganien noitarummut (kuvat 60, 61,88 ja 89) ovat 
yleensä soikeahkoja ja rakennetut siten, että lehtikuusesta, koivusta 
tai pajupuusta tehdyn kehän toiseen reunaan on rummun kumajavaksi 
kalvoksi ompelemalla kiinnitetty karvoista puhdistettu peuran, idässä 
myös metsäkauriin ja jakuttimailla hevosen nahka. Tavallisesti on 
nahkan pingoittamiseksi sen ja kehäpuun väliin pantu pieniä ko- 
hokkeita, jotka muodostavat kyhmyjä rummun laitaan. Rummun 
avoimella puolella on täällä yleisimmin käytettynä kädensijana ollut 
raudasta taottu ristinmuotoinen tuki, jonka haarat ovat päistään 
sidotut kehään nahkarihmoilla. Joskus on rautaiselle kädcnsijalle 
annettu mm. lentävän linnun muoto. Rummun sisäpuolelle on vielä 
ripustettu kulkusia, tiukuja ym. metallihelistimiä. Kalvon sekä 
uiko- että sisäpinta on täällä yleensä kuvittamaton. 126 Kuitenkin 
on mainittava, että Georgi sanoo tungusirummun kalvolle joskus 
maalatun lintujen, käärmeiden ym. eläinten kuvia. Lisäksi hän sa¬ 
noo kädensijassa riippuneen läkkisiä haltiainkuvia. 127 

Samanlainen rakenteeltaan on noitarumpu ollut Altain ja Sajanin 
mailla, missä myös nuo kyhmyt joskus esiintyvät rummun laidassa. 
Sojottien keskuudessa on kehä kuitenkin melkein ympyränmuotoi¬ 
nen ja kädensijan muodostaa useimmiten vain kaksi ristiin menevää 
puikkoa, joihin on sidottu »pyhiä» nauhoja. Kalvo, joka ny- 



Kuvat 88 ja 89. Jakuttilaisen noitarummun 
sisä- ja ulkopuoli. 

Kuvat 90 ja 91. Abakanilaisten noitarumpujen kirjailtuja kädensijoja. 
Klementsin mukaan. 


kyään tehdään hevosennahkasta, on täälläkin kuvitusta vailla (kuvat 
86 ja 87). 128 

Paljoa kiintoisampia kansatieteen kannalta ovat Altailla ja Aba- 

kanin laaksossa asuvien 
tatarien rummut (liingiir), 



Kuva 92. Itä-altailainen samani rumpuineen. 
Nioradzen teoksesta. 


joiden ketri-, koivu- tai 
pajupuinen kehä on joko 
ympyränmuotoinen] tai 
hiukan soikeahko ja joi¬ 
den kalvo on tehty marali- 
eläimen (Cervus canadensis 
asiaticus), kauriin (Capra 
sibirica) tai nuoren hevo¬ 
sen nahkasta. Hilden ker¬ 
too Lebed-tatarien käyttä¬ 
vän tähän tarkoitukseen 
urospuolisen kauriin nahkaa. 
Koivupuinen kädensija, jo¬ 
ka samoin kuin lappalaisten 
seularummuissa jakaa rum¬ 
mun avonaisen sisäosan 
kahtia, on varsinkin Aba- 
kanin tatarien keskuudessa 
perin taitehikkaasti kaiver- 
reltu (kuvat 90, 91 ja 99). 
Altailla on sen yläpäähän 
veistetty ihmisen kasvot. 

Kuvat 93 ja 94. Altalaisen noitarummun kalvo sisä- ja ulkopuolelta kuvitettuna. 

Anohinin mukaan. 

joissa silmien kohdalla on vaskinapit; alapäässä on kaksi jalan- 
tapaista haarukkaa (kuvat 65 ja 92). Tätä kuvaa, jonka kau¬ 
laan on sidottu erivärisiä nauhoja, sanotaan »rummun isännäksi» 
(tungur äzi). Toisin paikoin, kuten Lebed-tatarien keskuudessa, on 
puisen kädensijan kumpaankin päähän muodostettu karkeatekoiset 
kasvot. Tällaisia noitarummun kädensijaa muistuttavia kuvia, joita 
on säilytetty teltan perällä, on näillä mailla myös palvottu ja seli¬ 
tetty edustavan manalle menneitä samani-isiä. 

Altain ja Abakanin noitarumpujen sisäpuolella lähempänä sen 
yläosaa on vielä poikittainen, kädensijan puhki kulkeva, kierteinen 
tai yksinkertainen rautapuikko, jonka »isännän» kuvalla varustetuissa 
rummuissa sanotaan esittävän tämän »käsivarsia» ja jossa riippuu 
samanlaisia pillimäisiä metallihelistimiä kuin puvun selkämyksessä. 
Useimmiten niitä on yhdeksän, viisi kädensijan toisella ja neljä toi¬ 
sella puolella. Niiden rinnalla saattaa riippua myös pieniä rautaisia 
»nuolia», tiukuja ja nauhoja. Helistimet ja Liu’ut lisäävät tietenkin 
noitarummun meluavaa ääntä. 

Suurinta huomiota herättävät kuitenkin ne merkilliset kuviot, 
joita täkäläiset tatarit maalaavat rummun kalvolle käyttämällä 
mustaa ja valkoista, joskus ruskeaakin väriä. Altailla, etenkin telen- 
gitien mailla, näkee kuvia myös kalvon sisäpinnalla (kuvat 93 ja 95). 
Tällöin ne tavallisesti jäljittelevät tuota ihmishahmoista kädensijaa 
varusteineen, mutta lisäksi on siihen kuvattu paljon muutakin, 
kunkin samanin perinnäiskäsityksiin kuuluvaa. Niinpä on tuon poi¬ 
kittaisen rautapuikon yläpuolella oleva pinta tullut edustamaan 
taivasta tähtineen, alapuolella taas näemme yhden tai kolme 
'taivaankaarta’ (solongy) esittävää kaariviivaa sekä sen koivun, 

josta rummun kädensija on 
tehty, ynnä maralieläimen, 
jonka nahkaa on käytetty 
rummun kalvoksi. Usein on 
siinä vielä muitakin kuvioita 
esittäen manalan olentoja, 
noidan loitsintaa, uhrime¬ 
noja ym. 129 

Kun vastaavat kuvat, 
vieläpä tuo »rummun isän¬ 
täkin» käsivarsineen ja nii¬ 
hin kiinnitettyine riipuk- 
keineen, on maalattu myös 
kalvon ulkopinnalle (kuva 
94), herää tietenkin kysy¬ 
mys, kummalla kalvon puo¬ 
lella ne ovat alunperin olleet. 
Siihen katsoen, että »rum¬ 
mun haltia» jo luonnostaan on sen sisäpuolella, jonne samani meno¬ 
jensa aikana kerää muitakin haltioita, voinee päättää, että tuo sisä¬ 
puolinen kuvitus on varhempaa perua ja että ulkopuolinen on vain 
sen toistantaa. Tällä kannalla on jo Karjalainen sanoessaan, että 
»rummun sisus, noidan avuksi kutsuttavien haltioiden 
koamispaikka, muodostettiin vähitellen pienoismaailmaksi 
taivaineen ja maineen» ja että »sen mukaus sellaisenaan tahi jon¬ 
kin verran muutettuna piirretään myös kalvon ulkopinnalle». 130 
Kuitenkin on huomattava, että esim. Abakanin tatareilla on 
ainoastaan kalvon ulkopinta kuvitettu. Johtuen siitä, ettei rummun 
kädensijaa täällä ole tehty ihmisenmuotoiseksi, ei »rummun isännän» 
kuvaa myöskään ole maalattu kalvon kummallekaan puolelle. 
Kuvitus on yleensä toisenlaatuinen. Silti on täälläkin ollut tapana 
jakaa rummun ulkokalvo kahtia, ylä- ja alaosaan, joita toisistaan 
erottaa taiteviivainen raita (kuvat 15, 23 ja 98). Usein on saman¬ 
lainen raita koko rummun tai ainoastaan sen taivasta esittävän ylä¬ 
osan reunuksena. »Taivaassa» näemme auringon, kuun ja muita 
tähtiä, vieläpä ratsumiehiäkin, jotka jousineen ajavat takaa hevosia 
tai muita eläimiä. Eräässä kuvassa on hevosen selässä istuvalla 
henkilöllä kädessään tähti, joka todennäköisesti tarkoittaa solbon ia 
eli Venusta (kuva 23). Joskus on taivasta esittävään osaan piir¬ 
retty puitakin ja paaluja, joiden latvassa tuikkii tähti (kuva 96). 
Kalvon alaosassa voi nähdä samanin rumpuineen sekä erinäisiä ma¬ 
nalan eläimiä ja muita olentoja mm. naispuolisia taudinhaltioita, 



Kuva 95. Altailaisen noitarummun sisäpuo¬ 
linen kuvitus. Potaninin teoksesta. 

joita on epätasainen luku yhdessä tai 
kahdessa rivissä (kuvat 23, 96 98). 

Rummun kuvitus, jossa huomaa suu¬ 
riakin eroavaisuuksia, näyttää joskus 
olevan varsin yksilöllistä laatua. 

Samaa kuvitustapaa kuin Aba- 
kanin laaksossa on noudatettu siellä 
täällä Altaillakin, milloin kuvia on 
vain kalvon taiteviivaisella raidalla 
jaetulla ulkopinnalla. Esimerkkinä 
sellaisesta on taiteilija Gurkinin 
Teletskoijärven rannalla tekemä jäl¬ 
jennös, jossa taivasta esittävän osan 
keskellä on korokkeella kohoava 
maailmanpuu ja sen toisella puolella 
aurinko, toisella kuu. Alaosassa on pari sarvellista eläintä. Tämä 
piirros, joka rummun kalvolle oli tehty ruskealla okravärillä, on 
kiintoisa senkin vuoksi, että siinä kalvoa jakavan raidan alareu¬ 
naan on kuvattu ne riipukkeet, jotka ovat tuolle toiselle kuvitus- 
tavalle ominaisia ja jotka siitä ovat tähän lainautuneet (kuva 15). 131 
Mahdollisesti nuo eri tyypit, jotka kumpikin voivat olla itsenäisiä 
alkuperältään, ovat muutenkin saaneet vaikutteita toisiltaan. Eri¬ 
koisesti kiintyy huomio tuohon kahtia jaettuun pienoismaailmaan, 
joka on kummallekin yhteinen, mutta josta ei varmasti voi sanoa, 
kummassa se on varhempi. Omituista on, että myös lappalaiset 
ovat kuvittaessaan rummun ulkokalvon jakaneet sen toisin paikoin 
kahtia poikkiviivoilla, joiden yläpuoli on varattu taivasta ja siellä 
olevia olentoja varten. Näin kaukana erillään elävät kansat eivät 
tietenkään ole voineet ottaa oppia toisiltaan. 

Toisinaan on altailaisen noitarummun kehyskin koristettu 
tähti- tai muilla kuvioilla. Nykyään tapaa myös rumpuja, jotka 
ovat kokonaan kuvitusta vailla. Niinpä Hilden huomauttaa, ettei 
hän Lebed-tatarien rummuissa ole nähnyt minkäänlaisia piirrok¬ 
sia. 132 Kuvittamaton on myös mongolilainen noitarumpu, jonka 
sisäpuolta valaisee oheinen Sakari Pälsin Kiahtan ja Urgan väli¬ 
mailla ottama kuva. Kiintoisana piirteenä ovat kädensijan ylä¬ 
päässä olevat kasvot, jotka sellaisina muistuttavat altailaista 
»rummun isäntää» (kuva 84). 

Rummun päristimenä on kaikkialla käytetty kapeahkoa kurikan- 
muotoista esinettä, jonka altailaiset yleensä veistävät nuoresta koi¬ 
vusta, Lebed-tatarit myös eräästä pensaskasvista (Spiraea chamae- 



Kuva 96. Abakanilaisen noitarum¬ 
mun kuvitettu kalvo. Klementsin 
mukaan. 

dryfolia) ja jonka lyömäpinta verhotaan jäniksennahkalla 
tai suuremman eläimen, kuten kauriin, koipinahkalla. 
Päristimen paljaassa selkäpuolessa näkee Altailla pieniä 
metallirenkaita. Rengas on pantu myös kädensijan pää¬ 
hän tehtyyn reikään ja siihen on sidottu kirjavia nauhoja 
tai kankaankaistaleita (kuva 97). Jottei päristin, jota 
altailaisessa noidanlaulussa sanotaan »ruoskaksi», putoaisi 
kädestä, sidotaan se nauhalla ranteeseen. Sojotit katta¬ 
vat päristimen kokonaan nahkalla. 133 Eräillä pohjoisilla 
kansoilla on kädensija joskus muodostettu eläimenpäätä 
muistuttavaksi tai on siihen, kuten goldien mailla, kai¬ 
verrettu haltiain kuvia. Selkäpuoleen on toisin paikoin 
vielä kiinnitetty jokin metallikuvio. Päristimen alapuolen 
verhona goldit käyttävät metsävuohen, tungusit peuran 
tai muun eläimen koipinahkaa. 134 

Samoinkuin noidanpukua pidetään rumpuakin py¬ 
hänä, jonka saastumista on varsinkin muuttomatkoilla 
varottava. Jo aines, josta rummun kehä tehdään, on tungusien 
mailla tuotava pyhästä paikasta. Altailaiset pitävät sitä etsimään 
mennessään silmällä, etteivät ainakaan ihmiset tai eläimet ole silpo¬ 
neet tai tärvelleet puuta, josta rummun kehä on valmistettava ja 
jonka sen vuoksi tulee kasvaa jollakin syrjäisellä seudulla. Jakut- 
tien sanotaan irroittavan rummun kehäksi käyttämänsä puuosa 
lehtikuusesta siten, ettei puun kasvu siitä häiriydy. Samalla he toi¬ 
mittavat teurasuhrin ja valavat puun runkoon verta ja viinaa. Altai¬ 
laiset vihkivät noitarummun savustamalla sitä ja pirskoittamalla sii¬ 
hen viinaa. Rummun kuluttua ei kehää yleensä uusita, mutta sii¬ 
hen voidaan aina tarpeen tullen pingoittaa uusi kalvo. Näin me¬ 
netellään myös, milloin rumpu, esim. talossa sattuneen kuoleman¬ 
tapauksen johdosta, on saastunut. Vanhaa kalvoa ei silti hävitetä, 
vaan ripustetaan puuhun. Samanin kuoltua noitarumpu asetetaan 
omistajansa haudan ääreen. Samoinkuin miehet käyttävät naisnoi- 
datkin loitsiessaan rumpua, mutta kullakin on oma sellainen. 135 

Kysymykseen, mikä on noitarummun tarkoitus, lähteet antavat 
erilaisia vastauksia. Priklonskij selittää, että se jakuttien käsityksen 
mukaan on sen eläimen symbolinen kuva, jolla noita matkustaa 
henkien maailmaan. Näiden taruissa sitä toisinaan sanotaankin 
noidan hevokseksi. Myös burjatit ovat rumpua tarkoittaen puhu¬ 
neet ratsusta, jota noita käyttää retkillään. Johtuisiko tämä siitä, 
että rummun kalvo näillä mailla usein on tehty hevosennahkasta? 
Missä rumpu taas on päällystetty maralin tai metsäkauriin nahkalla, 



Kuva 97. 
Altailainen 
rummun- 
päristin. 
Anohinin 
mukaan. 

Kuvat 98 ja 99. Beltirisamanin noitarumpu uiko- ja sisäpuolelta. 
Nioradzen teoksesta. 


mainitaan sitä maraliksi tai metsäkauriiksi. Niinpä karagassi- ja 
sojottisamanit laulavat: »Minä olen samani, villimaralilla matkus¬ 
tava.» Jakuttien taruissa kerrotaan vielä, mitenkä noita rumpuunsa 
tarttuen lentää sillä seitsenkerroksisen taivaan puhki. 136 

Nämä esimerkit osoittavat siis, että rumpua on kuviteltu noidan 
retkeilyvälineeksi tai eläimeksi, joka kuljettaa samania tämän me¬ 
nojen aikana. Tällaiseen kuvitelmaan soveltuu myös sana »ruoska», 
jota altailaiset ovat käyttäneet rummun päristimestä puhuessaan. 
Tämä ajatuksenjuoksu onkin varsin ymmärrettävä, kun samani kiih¬ 
keästi rumpua pärisyttämällä joutuu hurmostilaan, jossa hänen sie¬ 
lunsa irtautuu ruumiista ja lähtee merkillisille vaellusretkilleen. 
Tietämätöntä on kuitenkin, onko rumpua jo alunperin käytetty 
juuri noidan kiihoitusvälineenä. 

Tätä kysymystä pohdittaessa, on muistettava, että henkimaail¬ 
makin on saattanut olla rummutuksen kohteena. »Jos kysyy ostja¬ 
kilta», sanoo Karjalainen, »rummun tarkoitusta, hän luullakseni epäi¬ 
lemättä vastaa, että sen avulla noita kutsuu luokseen ne haltiat, 
joita käsilläolevassa tapauksessa tarvitaan, toisin paikoin ne haltiat, 
jotka ovat hänen apulaisiaan». 137 Samoin ymmärtää asian Lopatin 
kertoessaan, mitenkä goldisamani noidanpukuun pukeuduttuaan ot¬ 
taa käteensä rummun ja alkaa kutsua seoneja avukseen. Aluksi 
hän päristelee rumpua hiljaa ja harvakseen, sitten yhä kovemmin 
ja nopeammassa tahdissa säestäen täten lauluaan, jossa hän pyytää 
haltioilta apua. Samalla hän on näkevinään nämä haltiat ja kuule¬ 
vinaan niiden vastaukset. 138 Altailaisten ja jakuttien sanotaan myös 
keräävän henkiä rumpuunsa. 139 Mutta siitäkin on esimerkkejä 
olemassa, että samani rumpua pärisyttämällä haluaa karkoittaa pa- 

hat henget. Puhdistaessaan kuolemantapauksen jälkeen asuntoa, 
jossa vainajan sielun vielä uskotaan piileksivän, altailainen noita 
ajaa rummuttaen tätä takaa loukosta loukkoon, kunnes hänen vih¬ 
doin onnistuu vangita se rummun ja päristimen väliin. 140 Kun 
noidanpukua on pidetty henkien pelottimena, voitanee olettaa, että 
myös rummutuksella, jonka melua on pyritty lisäämään tiu’uilla ja 
muilla metalliriipukkeilla, on alunperin ollut sama tarkoitus. Tie¬ 
dämmehän, että monet luonnonkansat juuri täten karkoittavat pa¬ 
hoja henkiä asunnoistaan. 

Viitaten siihen, että tundrajurakkinoita alisella Obilla nimittää 
noidanlauluissa rumpuaan »jousipuuksi» tai »laulavaksi jousipuuksi», 
Lehtisalo lausuu: »Näyttää todennäköiseltä, että noitarummun käyt¬ 
täminen sekä samojedeilla että niillä suomensukuisilla kansoilla, joilla 
se esiintyy, on sekundärinen, ja että alkuaan on noidalla ollut jousi, 
jolla hän on uhannut ja ampunut haltioita.» Lisäksi hän mainitsee 
esimerkkejä, jotka viittaavat »pahojen haltiain ampumalla uhkaa¬ 
miseen». 141 Jos näin olisi asian laita ja jousi siis olisi ollut rummun 
edelläkävijä, olisi se samalla osoituksena siitä, että rumpua todella 
on alunperin käytetty juuri karkoitusvälineenä. Jousi esiintyy 
loitsintamenoissa myös turkinsukuisten kansain keskuudessa. Rad- 
loff mainitsee näet Lebed-joella tavanneensa samanin, joka rummun 
asemesta käytti jousenkaarta, mutta sanoo, että noita täten kutsui 
henkiä luokseen. 142 Myös Anohin kertoo sekä mies- että naispuolisten 
noitien suorittavan Altailla menonsa toisinaan vain pienen jousen 
(jölgöj avulla. Miten he tällöin menettelevät, ei käy ilmi hänen 
kuvauksestaan, mutta kun nuolesta ei puhuta, on jousenjännettä 
varmaankin käytetty jonkinlaisena soittimena. 143 

Kirgisinoita (baksa), joka ei käytä rumpua, säestää nykyään 
lauluaan eräänlaisella kielisoittimella (kobus), sitäpaitsi hänellä on 
sauva, jonka yläpäähän on kiinnitetty nelikulmainen tiu’uilla ja 
rautahelistimillä varustettu lautanen. Jonkin aikaa soitettuaan ja 
laulettuaan noita kiihtyy, tarttuu sauvaansa ja alkaa siinä olevia 
riipukkeita helistelemällä tanssia hurmostilassa. Milloin kaksi noi¬ 
taa toimii yhdessä, silloin toinen soittaa ja laulaa, toinen tanssii 
sauva kädessä. 144 

Sauvaa sanoo Priklonskij jakuttisamaninkin käyttävän, milloin 
hänellä ei satu olemaan rumpua. 145 Burjattinoidalla on kaksikin 
joko koivupuusta tai raudasta tehtyä sauvaa, joita sanotaan »hevo¬ 
siksi» ja joiden kädensija on muodostettu hevosenpäätä ja alapää 
kaviota muistuttavaksi (kuva 64). Joskus on sauvan keskikohdalle 
vielä kuvattu »polvikin». Tavallisesti oikean käden sauva on vähän 
pitempi kuin vasemman. Kumpaankin on ripustettu kulkusia sekä 

suuri joukko pienten metsäeläinten 
nahkoja (kuva 100). Hangalov se¬ 
littää, että rumpu ja keppihevo¬ 
nen vastaavat toisiaan, sillä kum¬ 
pikin esittää hevosta, jolla samani 
matkustaa sinne, minne hän kul¬ 
loinkin haluaa. Samoinkuin rum¬ 
mun kehäpuu tuodaan puisen 
sauvankin tarvisaineet pyhästä 
paikasta, nim. entisten samanien 
leposijoilta. 146 Vastaavanlaisia 
keppihevosia sanotaan noitien 
käyttäneen kulkuvälineenään 
myös Altailla metsätatarien 
keskuudessa. 147 

Rummulla arpomista, jota 
lappalaiset ovat harjoittaneet, ei¬ 
vät turkinsukuiset kansat tunne. 

Sitävastoin tungusit ja monet 
muutkin pohjoiset kansat tieduste¬ 
levat asioitaan siitä asennosta, jo¬ 
hon ilmaan heitetty päristin pu¬ 
toaa maahan. Jos se putoaa lyömäpinta ylöspäin, merkitsee se 
myönteistä vastausta. 


Kuva 100. Nykyaikainen burjattinoita 
»keppihevosineen», joihin on kiinnitetty 
kulkusia, pienten metsäeläinten nahkoja 
ym. B. E. Petrin valok. 


Samanin toimi. 

Varsinaisen samanin apuun turvaudutaan vain sellaisissa tilan¬ 
teissa, joista ei selviydytä pääsemättä kosketuksiin henkimaailman 
kanssa. Tämä voi tapahtua kahdella tavalla: joko siten, että noidan 
loveenlangetessa tämän 'sielu’ irtautuu ruumiista ja lähtee tuon¬ 
puoleiseen maailmaan, tai siten, että henget asettuvat noitaan ja 
haltioittavat tämän. Jälkimmäisessä tapauksessa henki puhuu hur- 
mostilaan joutuneen noidan suulla asioita, joista noita itse ei ole 
tietoinen ja joiden tulkitsijana, kuten mainittu, toimii toinen henkilö. 
Kun samanin avulla siis voidaan näin välittömästi päästä 
henkien yhteyteen, on selvää, ettei tällöin ole tarvis turvautua tai¬ 
koihin tai loitsulukuihin eikä välttämättä edes arpomiseen. 

Eräät lähteet mainitsevat tosin samanin suorittavan hyvinkin 
monenmoisia tehtäviä. Hänen sanotaan esiintyvän paitsi tietäjänä 
lampaanlavasta ennustajana, taikurina, lääkitsijänä, uhripappina ym. 
Kuitenkin on huomattava, että samani sanaa on tällöin usein käy- 

tetty väärin ja että edellämainittuja 
toimia voi harjoittaa kuka hyvänsä 
muukin henkilö, joka on asiaan pe¬ 
rehtynyt olematta varsinainen lo- 
veenlankeava noita. Erehdyttävä 
on myös käsitys, että samanin apu 
olisi tarpeen »kaikissa elämän kään¬ 
nekohdissa». Kuten Radloff huo¬ 
mauttaa, ei samanilla yleensä ole mi¬ 
tään tekemistä syntymään, häihin 
tai hautajaisiin liittyvissä menoissa, 
jollei niiden yhteydessä tapahdu jota¬ 
kin odottamatonta. 148 Niin esim. 
vaikea synnytys tai hedelmättömyys 
saattaa kääntymään samanin puo¬ 
leen. Turuhanskin piirin tungusit selit¬ 
tivät minulle, ettei samanin läsnäolo 
ole välttämätön edes lapselle nimeä 
annettaessa. Hilden mainitsee kui¬ 
tenkin, että noita Lebed-tatarien kes¬ 
kuudessa saapuu rumpuineen sama- 
noiinaan syntyneen ja ehkä synnyttäjättärenkin onneksi muutaman 
päivän päästä synnytyksen jälkeen ja vielä parin kolmen viikon 
kuluttua, kun lapselle annetaan nimi. 149 Myös burjateilla on ta¬ 
pana turvautua lapsen synnyttyä samanin apuun, joka tällöin, 
»jottei lapsi itkisi ja jotta se kasvaisi nopeammin», vihtoo sitä läm¬ 
mitettyyn veteen kastamallaan ruoho- tai lehtivihdalla. Vesi vara¬ 
taan vielä katajanoksilla ja yrteillä. Myöhemmin uhrataan lapsen 
onneksi lampaita tai vuohia. 149 

Tiedustellessani asiaa Turuhanskin piirin tunguseilta minulle 
ilmoitettiin, että samanin apua etsitään täällä pääasiallisesti vain 
seuraavista syistä: milloin kuolleen sielu, jonka uskotaan oleskelevan 
kuoleman jälkeen vielä vuoden päivät vanhassa kodissaan, on saa¬ 
tettava toiseen maailmaan; milloin jokin koditon henki on sijoitet¬ 
tava haltiankuvaan; milloin riistanonni on jostakin syystä mene¬ 
tetty, tavallisesti myös, kun metsänkäynti syksyllä alkaa; ja varsin¬ 
kin, milloin vaikea sairaus on kohdannut tungusiperheen jäsentä. 

Samoista syistä ovat muutkin Siperian kansat turvautuneet 
samaniin. Esimerkkejä siitä, mitenkä noita mm. Altain tatarien ja 
goldien mailla ottaa kiinni kotiin jääneen vainajan sielun ja vie sen 
tuonelaan, on esitetty jo muistajaisjuhliin liittyvien menojen yhtey¬ 
dessä. Vähemmän on tietoja muistiinpantu niistä menoista, joita 



Kuva 101. Samojedilainen samani 
rumpuineen. Kai Donnerin valok. 




Samani 


359 


noudatetaan, kun jokin henkiolento, joka vapaana vaeltaessaan 
tuottaa tuhoja, sijoitetaan kuvaan, jotta sitä siinä olisi helpompi 
hyvitellä. Kuitenkin on ilmeistä, että noita tällöin samanoidessaan 
ensiksi etsii asianomaisen hengen, ennenkuin hän voi sen sijoittaa 
sitä varten valmistettuun kuvaan. Lisäksi on noidan tällöin suori¬ 
tettava ensimmäinen kestitys, jonka jatkumisesta perheenpää myö¬ 
hemmin pitää huolen. Riistanpyynnin edistämiseksi noidat samanoi- 
vat nykyään etupäässä vain pohjoisinten kansain keskuudessa 
anoen ennen muuta haltiain avustusta, joiden jukagirien käsityksen 
mukaan tulee ennakolta pyydystää myöhemmin erämiesten saaliiksi 
joutuvien eläinten 'varjot’. Tungusisamanin sanotaan tällöin sa¬ 
manoidessaan jäljittelevän riistanpyyntiin kuuluvia menoja. Villi- 
peuroja pyytämään mentäessä hänen on lisäksi otettava selko peu¬ 
rojen olopaikoista. Yliaistillisen tiedon hankkijana voi noita tarpeen 
tullen ottaa selkoa monista muistakin salaisista asioista, kuten väi¬ 
jyksissä olevista vihollisista, varkaista ja näiden kätköistä tai etäis¬ 
ten seutujen tapahtumista. 

Syy, jonka vuoksi siperialaisen samanin taitoa eniten kysytään, 
on kuitenkin sairaus. Altain mailta mainitaan mm. horkka, 
rokko, kuppa ja mielenvika tällaisina tauteina. Anohin huomauttaa, 
etteivät Altain tatarit osaa mongolien tavalla käyttää hyväkseen 
parantavia yrttejä tai lääkkeitä, vaan uskovat, että he yksin samanin 
avulla voivat päästä selville siitä, mikä körmös milloink n on onnet¬ 
tomuuden aikaansaanut ja miten sitä on suostuteltava. 150 

Milloin sairauden kuvitellaan johtuvan siitä, että asianomaisen 
henkilön 'sielu' on poistunut ruumiista ja joutunut sen ulkopuolella 
väijyville vaaroille altiiksi, on samanin tehtävänä tietenkin etsiä ja 
palauttaa paennut sielu, jotta sairas jälleen tulisi entiselleen. Tämä 
toimi on burjattien tarustossa omistettu jo ensimmäiselle samanille. 
Kun Morgon-Kara (toisinnoissa myös Boholi-Kara) oli niin taitava 
noita, että hän saattoi pelastaa ja tuoda takaisin nekin sielut, jotka 
tuonelan ruhtinas, Arlen-kän, oli tuottanut manalaan, esitti tämä 
valituksensa taivaanjumalalle, Äsägä-malan-iengeriUe. Silloin jumala 
päätti panna noidan koetukselle. Sen vuoksi hän anasti erään ih¬ 
misen sielun, otti sen luokseen, sulki pulloon ja piti peukaloaan 
pullon suulla. Asianomaisen sairastuttua omaiset pyysivät Morgon- 
Karaa avuksi. Tämä ryhtyikin heti toimeensa etsien sielua kaikkialta, 
metsistä, vesistä ja vuorten onkaloista, vieläpä manalastakin, mutta 
turhaan. Vihdoin noita nousi »rumpunsa päällä istuen» yläilmoihin. 
Täältäkin hän sai sielua kauan etsiä, ennenkuin hän huomasi, että 
se oli pantu pulloon ja että ylijumalan peukalo oli pullon suulla. 
Tällöin tuo nokkela samani muuttautui ampiaiseksi ja pisti sellaisena 

jumalaa otsaan, niin että tämä säikähtäessään poisti sormensa pullon 
suulta. Näin saattoi noita pelastaa sieluparan. Nähdessään, mitenkä 
samani, taas rummullaan istuen, laskeutui sielun kera maan päälle, 
jumala suuttui ja vähensi tuon ensimmäisen samanin mahtia jaka¬ 
malla rummun kahtia. Burjatit selittävät, että noitarumpu, jonka 
kumpikin puoli muka alunperin oli kalvolla varustettu, on siitä 
päivin ollut toispuolinen. 161 

Sen käsityksen ohella, että sairaus johtuu 'sielun’ menetyksestä, 
jolloin samanin tietenkin on se etsittävä, esiintyy toinenkin, jonka 
mukaan taudin tuskat johtuvat siitä, että jokin henki (joskus useam¬ 
pikin) on mennyt sairaaseen ja vaivaa tätä. Tällöin on samanin 
karkotettava tuo paha henki. Nämä sielun houkuttelu- tai henkien 
karkoitusmenot eivät kuitenkaan näytä aina edellyttävän samanin 
läsnäoloa. On näet esimerkkejä siitäkin, mitenkä omaiset itse, kun 
noitaa ei ole saapuvilla, joko kutsuvat kadonneen sielun takaisin tai 
suuresti meluten ajavat sairaasta tätä ahdistavan hengen. Goldit 
tekevät toisinaan heinistä nuken, houkuttelevat haltian siihen ja 
heittävät sen pihalle. 152 Milloin omaisten yritykset eivät onnistu, 
on noidan apu tietenkin välttämätön. 

Hyvin yleinen on lisäksi käsitys, että noidan on ensiksi karkoi- 
tettava vieras henki, joka on tunkeutunut sairaan sieluttomaan 
ruumiiseen, ennenkuin hän voi palauttaa siihen sen oman sielun. 
Näin on asianlaita mm. tungusien mailla, joiden samanointiin tällöin 
sisältyy useampia eri toimituksia. Sirokogorov esittää ne seuraavassa 
järjestyksessä: 1) samani kääntyy aluksi suojelushenkiensä puoleen, 
joista yksi asettuu häneen, 2) tämän avulla saadaan selville taudin 
syy sekä sairaasta paenneen sielun olinpaikka; 3) samani kutsuu jäl¬ 
leen erilaisia haltioita, jotka asettuvat häneen, ja pyydystää samalla 
sairaan sielun; 4) samani karkoittaa kerääntyneiden haltiain avulla 
sairaaseen sijoittuneen olennon ja saattaa sen erikoiseen olopaikkaan; 
5) samani palauttaa sairaan sielun tämän ruumiiseen; 6) samani 
kiittää haltioita avustuksesta. Sirokogorov huomauttaa samalla, 
että työn menestyminen, jota muut henget voivat häiritä, edellyttää 
haltioihin turvautumista. Kullakin niistä on omat kykynsä, taitonsa 
ja toimensa, puheensa ja eleensä, joita noita menojensa aikana jäl¬ 
jittelee. 153 

Pahojen henkien poistaminen sairaasta sekä kadonneen sielun et¬ 
siminen ja takaisin tuominen on myös jakutti- ja dolganisamanin 
tärkeimpiä tehtäviä. Sen vuoksi noidan menoissa täälläkin esiintyy 
eri toimituksia, jotka määrätyssä järjestyksessä seuraavat toisiaan 
ja joista ensimmäisenä on henkien kutsuminen. Erään 
lähteen mukaan noita istuu tällöin tulisijan ääressä jurtan maapoh- 

jäisellä puolella ja kääntyy monenmoisten haltiain, kuten tulen-, 
jurtan- ja paikanisännän sekä suojelushenkiensä ynnä kaikkien tun¬ 
nettujen yörie n (vainajien), vieläpä pelättyjen aöasy-olentojenkin 
puoleen, joita voidaan epäillä taudin aiheuttajiksi. Toiseksi noita 
ikäänkuin maaperää tutkien etsii sen hengen piilopaikkaa, joka on 
sielun ryöstänyt. Rumpuaan päristäessään hän tällöin pysähtyy tuon 
tuostakin ja on luovinaan katseensa kauas etäisyyteen. Hänen mai¬ 
nitaan samalla samanoidessaan matkivan hevosen hirnuntaa tai jon¬ 
kin linnun ääntä. Kolmannessa menojen kohdassa samani sijoittaa 
itseensä kaikki sairaaseen menneet abasyt. Saadakseen ne poistumaan 
potilaan ruumiista hän käyttää keihääntapaista, oksista puhdistettua 
koivunvesaa, johon kuorimalla on tehty kolme renkaanmuotoista 
koristetta ja johon on kiinnitetty kolmeen tai seitsemään kohtaan 
hevosenjouhia. Tällä salaperäisellä aseella hän äänekkäästi ja uhkaa¬ 
vasti tähtää sairaaseen. Niin pian kun noita on eleillään osoittanut, 
että hänen on onnistunut siirtää paha henki itseensä, alkavat muut 
pistellä häntä keihäillä. Samalla samani ryhtyy rummuttaen ja lau¬ 
laen saattamaan tuota pahaa olentoa sen olopaikkaan. Tällöin hän 
toisinaan vaipuu horrostilaan. Jos sairaaseen on mennyt useampia 
henkiä on samanin karkoitettava ne kaikki vuoron perään. Milloin 
noita on sairaasta siirtänyt itseensä jonkin vaarallisen olennon, kuten 
»päänleikkaaja yörim, joutuu hän raivoihinsa, vaatii veistä ja on 
leikkaavinaan kurkkunsa rummun päristimellä. Lisäksi hän pures¬ 
kelee omaa ruumistaan ja niiden käsiä, jotka koettavat häntä hillitä. 

Menojen neljäs osa esittää samanin taivaanmatkaa. Seuraamamme 
kuvauksen mukaan noita kääntyy tällöin jurtan eteläistä ikkunaa 
kohti, jonka ulkopuolelle on seinän suuntaan pystytetty riviin kolme 
oksittua puuta. Keskimmäisenä on koivu, äärimmäisinä kaksi lehti¬ 
kuusta. Koivun nenään on pantu surmattu lokki nokka ylös- ja ete¬ 
lään päin. Koivun itäpuolella olevan puun päähän taas on asetettu 
hevosenkallo. Kaikkiin puihin, kolmanteenkin, jossa ei ole mitään 
muuta erikoista, on ripustettu hevosenjouhia ja kankaantilkkuja. 
Sitäpaitsi puut ovat yhdistetyt toisiinsa jouhinyörillä. Puiden ja sei¬ 
nän väliin on vielä pystytetty yksijalkainen pöytä, jolle on asetettu 
viinamalja. Tehden notkeita liikkeitä koko ruumiillaan ja huitoen 
oikealla kädellään, jossa hänellä on päristin, noita ilmeisesti jäljitte¬ 
lee linnun lentoa. Kun ylämaailmanmatkalla kuvitellaan olevan yh¬ 
deksän pysähdyspaikkaa (oloh 'istuin’,!, on samanin näiden kautta 
vaeltaessaan jaettava lahjoja kunkin pysähdyspaikan haltioille. Ylä¬ 
ilmoihin noustessaan samani luo usein katseensa sekä ylös- että alas¬ 
päin. Sieltä palatessaan hän kumartuu eteenpäin ja on »keskimmäi¬ 
seen» eli ihmisten maailmaan tullessaan horrostilassa, josta häntä 

herätellään tulta iskemällä. 
Kerrotaan, että noita vielä 
tajuihinsa tultuaan neuvoo, 
minkä ruumiinosan, kuten 
oikean jalan, niskan tai 
päälaen kohdalla tulta on 
iskettävä. 154 Mitä tämä tu- 
leniskentä alunperin tarkoit¬ 
taa, on epäselvää, mutta Kai 

Kuva 102. Jakuttilainen uhrimeno. Vihreä- Donner san00 ’ että samojedi- 
latvaiset puut esittävät taivaankerroksia. samanikin »puhdistaa» itsensä 
Serosevskijn teoksesta. menojensa jälkeen hehku¬ 

villa hiilillä ja palavilla kekäleillä. 155 Tehtävänsä toimitettuaan sa¬ 
mani istahtaa lieden ääreen ja samalla pannaan tuleen uhriksi he- 
vosenjouhia ja voita. 

Selostamassamme kuvauksessa selitetään, että koivun nenään ase¬ 
tettu lokki, joka »lentää samanin edellä», olisi jonkinlainen taivaan 
haltioille vietävä uhri. Kun toinen samani toimitti samassa paikassa 
samanlaiset menot, pantiin noiden kolmen pylvään päähän kuhunkin 
linnunkuva: läntisen ölcsökö kyl (myytillinen kaksipäinen lintu), 
keskimmäisen käi-kyl (sekin myytillinen lintu) ja itäisen suor 
(korppi). 156 On selvää, etteivät ainakaan nämä myytilliset linnut, 
joiden kuvat veistetään puusta, ole mitään uhrieläimiä, vaan pi¬ 
kemminkin samanin sielun saattajia. 

Jakuttinoitien menoissa, joissa tietenkin voi todeta eroavaisuuk¬ 
sia, on toisin paikoin käytetty useampiakin puita. Niinpä Priklonskij 
mainitsee, mitenkä sairaan vuoksi samanoitaessa pystytettiin jurtan 
ulkopuolelle lehtikuusi ja koivu sekä sen lisäksi edellisten eteläpuo¬ 
lelle vielä yhdeksän karsittua lehtikuusta, jotka yhdistettiin 
toisiinsa nyörillä. Ensiksimainittuun puuhun, johon uhrieläin si¬ 
dottiin, tehtiin yhdeksän pykälää. 157 Useammista puista puhuu 
myös Serosevskij sanoessaan, että kun samanin oli saatettava uhri- 
teuras taivaaseen, oli jo ennakolta pysytetty puita riviin. Rivin 
päässä oli pelkkä paalu uhrieläimen sitomista varten, sitten seurasi 
kolme seivästä, joiden kunkin nenään oli pantu puinen linnunkuva: 
ensimmäinen esitti kaksipäistä tarulintua, toinen kaakkuria tai 
korppia ja kolmas käkeä. Lintujen nokat samoinkuin puurivikin 
oli suunnattu etelää kohti. Noin sylen päässä lintuseipäistä oli jatku¬ 
vassa rivissä vielä yhdeksän karsittua kuusta, joihin kuhunkin oli 
jätetty vihreä latvatöppö. Puusta puuhun aina ensimmäisestä lintu- 
seipäästä alkaen kulki jouhinyöri, johon oli ripustettu valkoisia 
jouhitupsuja. Tämä puu puulta yhä ylemmäksi kohoava nyöri 

tarkoittaa Serosevskijn 
mukaan tietä, jota myö¬ 
ten samani lintujen jäljessä 
nousee yläilmoihin ajaen 
sinne uhriteurasta edel¬ 
lään. 158 Oheisessa Sero¬ 
sevskijn teoksesta laina¬ 
tussa piirroksessa näemme 
vain seitsemän latvatöpöllä 
varustettua puuta (kuva 
102 ). 

Samat käsitykset ja 
menot kuin jakuteilla tavataan myös jakutinkieltä puhuvilla 
dolganeilla. Täälläkin pohjan perillä on samanin sairasta pa¬ 
rantaessaan vaellettava yhdeksän taivaankerroksen puhki. Jo¬ 
kaisessa kerroksessa sanotaan asuvan haltioita, joiden tehtävänä 
on valvoa samanien vaellusta ja estää pahoja noitia taivaisiin saa¬ 
pumasta. Dolganit selittävät, ettei mikään paha olento voi päästä 
alimman taivaan kerroksen yläpuolelle. Hyvät sitävastoin saattavat 
viivyttyään hetken kussakin pysähdyspaikassa jatkaa matkaansa. 
Vaelluksen vaikeimman osan muodostaa kansan käsityksen mukaan 
kolme alinta kerrosta, sen jälkeen on läpikulku eri pysähdyspaikoissa 
helpompaa. Epäilemättä nämä pysähdyspaikat (oloh) tarkoittavat 
samoinkuin nuo edellämainitut yhdeksän puuta taivaankerroksia. 
Yhdeksän riviin pystytettyä seivästä, joiden kunkin päähän on pantu 
samaan suuntaan katsova linnunkuva, esittää dolganeillakin samanin 
taivaanmatkaa. Riippuen siitä, että seipäät riviä myöten pitene¬ 
vät, ovat nuo puusta veistetyt linnut aina vähän toistaan ylem¬ 
pänä (kuva 103). 159 

Kun sekä jakutti- että dolganinoidan on toimitettava uhri kukin 
pysähdyspaikan haltialle, on näitä menoja varten muutamin paikoin 
pystytetty yksijalkainen pöytä, jonka kannen muodostaa kapea 
poikkipuu. Poikkipuuhun on kaiverrettu yhdeksän (joskus seitse¬ 
män) rivissä olevaa pikkuruista maljakkoa, jotka samani vuoron 
perään kuhunkin pysähdyspaikkaan saavuttuaan täyttää maidolla. 
Toisin paikoin pannaan maljakon ääreen vielä pieni lihapala. Siellä, 
missä edelläkuvattujen menojen havainnollistuttamiseksi käytetään 
useamman puun asemesta vain yhtä maailmanpatsasta (tyspcil taru 
'kukistumaton patsas’), voi sen lautakatoksen reunassa nähdä nuo 
pienet maidolla täytettävät yhdeksän maljakkoa (kuva 5). 



Kuva 103. Dolganisamanin taivaanmatkaa 
varten pystytetyt yhdeksän pylvästä lintui- 
neen. V. N. Vasiljevin mukaan. 

Näitä merkillisiä menoja tarkastaessa tulee kysyneeksi, minkä 
vuoksi samanin on sairasta parantaessaan noustava yläilmoihin, 
vieläpä yhdeksänteen taivaaseen. Vitasevskij olettaa, että noita 
vaeltaa sinne etsimään sairaan 'sielua’ (kut). 160 Tämä oletus on 
kuitenkin omiansa herättämään uusia kysymyksiä. Mitenkä on 
sairaan sielu joutunut ylimpään taivaaseen, jos sen on anastanut, 
kuten kuvitellaan, jokin paha abasy ? Eihän pahojen henkien yleensä 
Uskota asuvan taivaassa, vielä vähemmin siellä, missä on itse yli¬ 
jumalan istuin. Ei myöskään ole tietoa siitä, että samani toisi ylä¬ 
ilmoista sairaalle uuden sielun. V. N. Yasiljev selittääkin asian toisin 
sanoessaan, että kun jokin paha henki on ryöstänyt sairaan sielun 
ja kun samani on sen pelastanut, ei hän heti palauta sitä sairaan 
ruumiiseen, vaan vie sen ensiksi yhdeksänteen taivaaseen, jotta sielu 
täällä rauhoittuisi, tervehtyisi ja puhdistuisi. Pahan hengen pau¬ 
loissa ollut sielu on näet niin säikähtänyt, että se muuten voisi 
helposti paeta uudelleen, tai se on pahoinpitelystä sairas tahi pahan 
hengen kosketuksesta saastunut. 161 

Tämä selitys, jonka Yasiljev varmaankin on saanut kansan suusta, 
ei Voi olla huomiota herättämättä. Tulee näet kysyneeksi, mitenkä 
tässä tarkoituksessa tehty taivaanmatka on vanhan samanismin 
kannalta ymmärrettävä. Tätä ongelmaa pohtiessaan Trostsanskij 
huomauttaa, ettei jakuttisamani hänen tuntemansa lähdeaineiston 
mukaan menekään koskaan alhaalla olevaan maailmaan, vaan ta¬ 
ruissakin tavallisesti taivaaseen. Trostsanskij ei kuitenkaan pidä 
mahdottomana, että noita joskus olisi vaeltanut päinvastaiseenkin 
suuntaan. Siihen viittaa hänen mielestään se seikka, että noita käyt¬ 
tää palvelukseensa vesilintuja, joiden uskotaan olevan samanin 
saattajia henkien luo, ja lisäksi se, että noidan puvussa on sen aukon 
kuva, josta mennään maanalaiseen maailmaan ja jota nimitetään 
»henkien aukoksi» (abasy oibono). Mutta hän arvelee, että alhaalla 
olevien henkien puoleen on käännytty vain harvoin ja että se edus¬ 
taa jotakin myöhempää tapaa, jonka jakutit ovat omaksuneet vasta 
siirryttyään nykyisille asuinsijoilleen. Käsitys ylhäällä olevista 
hengistä taas, päättelee Trostsanskij, on muka peräisin jakuttien 
entiseltä kotipaikalta. 162 

Asia ei kuitenkaan ole niin yksinkertaisesti ratkaistu, kuin 
Trostsanskij olettaa. Ei ole näet yhtään esimerkkiä siitä, että ja¬ 
kutit kuvittelisivat niiden henkien, jotka ryöstävät sieluja ja aiheut¬ 
tavat tauteja, asuvan taivaassa. Vasiljev sanookin nimenomaan, 
että kun ihmisen sielu on irtautunut ruumiista, joutuu se helposti 
sellaisen sieluja vaaniskelevan hengen saaliiksi, joka vie sen muka¬ 
naan alamaailmaan. Tällöin on selvää, että samanin on lähdettävä 

sitä sieltä etsimään. Lisäksi on huomattava, että jakutit, kuten 
myöhemmät lähteet osoittavat, käyttävät Samanin toiminnan eri 
puolista puhuessaan kahta eri nimitystä: allara kyrar ja usä kyrar, 
joista edellinen merkitsee noidan kääntymistä alhaalla o le¬ 
vien ja jälkimmäinen ylhäällä olevien henkien puoleen. 163 
Kun edellinen toimitus suoritetaan ensiksi, voinee tätäkin pitää 
osoituksena siitä, että se on jälkimmäistä varhempi. 

Vitasevskij mainitsee, että kun samani on poistanut sairaan 
ruumiista tätä vaivanneen hengen, johtaa hän sen »etelää kohti». lo4 
Tämä tiedonanto perustunee kuitenkin erehdykseen, jollei siinä 
kuvastu käsitys, että tautienhaltiat tulevat etelästä, jakuttien enti¬ 
siltä asuinpaikoilta. V. N. Vasiljev esittää tämänkin asian toisin 
kertoessaan, mitenkä noita vie sairaasta ajamansa pahan hengen 
tuonelaan lankeamalla maahan ja näyttelemällä veteen sukel¬ 
tamista. 165 Omituista on, että myös tungusit, lappalaiset ja 
tsuktsit ovat nimittäneet noidan loveenlankeamista »sukeltami¬ 
seksi». 166 Epäilemättä nämä esimerkit viittaavat siihen, että tuon¬ 
puoleisen maailman on kuviteltu olevan veden alla. Kuten mainittu, 
esiintyvät myös samanin apulaishenget usein sukeltajalintujen 
hahmossa. 

Menojen kohdistumista alhaalla oleviin henkiin osoittaa lisäksi 
samanin asu sekä yö yleisenä loitsinta-aikana. Niinpä Stadling 
sanoo jakuteista, että samanoiminen suoritetaan jurtassa yöllä. 
Samoin kertoo V. N. Vasiljev dolganeista ja jakuteista. Myös Turu- 
hanskin piirin tungusit selittivät minulle, että samani toimii vasta 
pimeän tultua. »Yöllä puolihämärässä asunnossa» samanoi noita, 
kuten Sirokogorov huomauttaa, myös itäisten tungusien keskuudessa. 
Eikä tämä ole ollut yksinomaan pohjoisimmille kansoille ominaista, 
se on ollut yleistä myös Altain mailla, ja jo Ruysbroeck mainitsee 
1200-luvulla kuvatessaan muinaisturkkilaisen noidan (cham) me¬ 
noja, että »he keräävät ne, jotka haluavat tietoja paholaiselta, yöllä 
majaansa». 167 

Näin ollen on ilmeistä, ettei jakuttien allara kyrar ole myöhäistä 
lainaa, kuten Trostsanskij olettaa, vaan että se edustaa siperialaisen 
samanismin varhaisinta kantaa. Tästä erillään on tietenkin kysymys, 
onko tuo taivaisiinmeno ollut jakuttien tuntema jo heidän siirtyes¬ 
sään nykyisille asuinpaikoilleen. Siihen katsoen, että puheenaole¬ 
valla menolla on vanhat juuret Altaillakin sekä Baikalin mailla, 
voinee päättää, että myös jakutit ovat melko varhain sen tunteneet 
ja epäilemättä jo, ennenkuin he aloittivat vaelluksensa pohjoista 
kohti. 

Altain tatareja koskevista lähteistä ei kuitenkaan käy ilmi, että 
taivaaseen nouseminen olisi täällä suoritettu sairaan parantamiseksi. 
Kerrotaan vain, että samani vaeltaa yläilmoihin, kun hänen on uhri- 
juhlan aikana vietävä perille taivaanjumalalle omistetun teuraan 
sielu. Perin kiintoisa samanin taivaanmatkan kuvaus sisältyy van¬ 
haan, ainakin jo viime vuosisadan puolivälissä Altain pakanalähe- 
tyksen arkistossa olleeseen käsikirjoitukseen, jossa seikkaperäisesti 
esitetään erään kolmipäiväisen juhlan toimitukset ja jota Verbitskij 
ja Radloff ovat käyttäneet hyväkseen. 168 

Ensimmäisenä iltana, niin pian kun aurinko on laskenut vuorten 
taakse, ryhdytään valmistuksiin. Samani valitsee sopivan uhripaikan 
jostakin erillään sijaitsevasta koivumetsästä, jonka aukeamaan ra¬ 
kennetaan huopapeitteinen teltta, ovi itää kohti. Teltan keskelle 
pystytetään nuori vihreälatvainen koivu siten, että latvatöppö 
pistää esiin reppänästä. Koivun latvaan ripustetaan vielä lipun- 
tapainen ja puun karsittuun runkoon tehdään kirveellä yhdeksän 
syvää pykälää eli porrasta (tapiy) toinen toistaan ylemmäksi. Lisäksi 
noita valitsee hevoslaumasta uhriteuraan, jonka taivaanjumalalle 
tarkoitettuna tulee olla vaaleahko. Ennenkuin hevonen teurastetaan, 
samani tutkii sen otollisuutta sekä karkoitettuaan siitä sen 'sielun’ 
kehoittaa sitä nousemaan yhdeksänteen taivaaseen ja asettumaan 
siellä ylijumalan »valkoisen teltan» ääreen. Uhrin teurastus suori¬ 
tetaan vielä samana iltana. 

Vasta seuraavana päivänä, jolloin samani taas illan tultua saa¬ 
puu, kun jo hämärään telttaan on sytytetty tuli, jatkuu juhlan oh¬ 
jelma saavuttaen tällöin huippukohtansa. Ensiksi samani ottaa kä¬ 
teensä vadin, jossa on edellisenä päivänä keitettyä uhrilihaa, ja 
kestitsee »rummun isäntää», »tuli-emoa» ja lopuksi kaikkia telttaan 
kerääntyneitä näkymättömiä ja näkyväisiä vieraita. Lisäksi hän 
ripustaa teltan edustalle pingoitettuun nauhoilla varustettuun nyö¬ 
riin (soitu) yhdeksän puuvilla-, verka- tai silkkivaatetusta. Samalla 
kun niitä puhdistetaan palavilla katajanoksilla savustamalla, samani 
laulussaan ylistää näitä lahjoja, joita »ei yksikään hevonen jaksa 
kantaa». Sitten seuraa samanlainen rummun puhdistus sekä noidan 
pukeutuminen samaninpukuun. Kun samani vielä on tulen ääressä 
lämmittänyt rummun kalvoa, jotta se pingoittuisi, istuutuu hän 
ja alkaa laulaen ja rumpua päristäen kutsua henkiä luokseen mää¬ 
rätyssä järjestyksessä. Tullessaan kukin niistä huudahtaa: ä kam ai!)), 
jolloin noita (kam) eräänlaisella liikkeellä pyydystää kulloinkin 
saapuneen haltian rumpuunsa. Tällaisia henkiä, joiden avutta 
menot eivät onnistuisi ja joille kullekin omistetaan erikoiset ylistys- 
sanat, on suuri joukko. Mitä enemmän noita saa niitä kerätyksi. 

sitä voimakkaammin hän päristää rumpuaan. Kuljettuaan useam¬ 
man kerran tuon telttaan pystytetyn koivun ympäri hän kääntyy 
viimeksi »ovenhaltian» puoleen tiedustellen tältä, ketä hänen vielä 
olisi huudettava avukseen. Saatuaan vastauksen hän pyytää »oven- 
haltiaa» vartioimaan »vaskimiekallaan», ettei mikään aina tai muu 
paha henki pääsisi menoja häiritsemään. Sen jälkeen hän »puhdistaa» 
uhrinantajan, tämän perheenjäsenet ja sukulaiset sekä karkoittaa 
teltasta kaikki pahat henget. Omituista on, että vaikkei samanilla 
ole jousta kädessään hän kuitenkin laulussaan puhuu »ampumastaan 
nuolesta», mikä viittaa siihen, että tätä asetta on ennenvanhaan 
tällöin käytetty karkoitusvälineenä. 

Vihdoin, kun kaikki alkusuoritukset ovat ohi, on samani valmis 
lähtemään vaivalloiselle taivaanmatkalleen, jonka vaiheita hän 
erinäisin lauluin, äänin ja elein kuvailee. Osoitukseksi siitä, mihin 
taivaankerrokseen hän kulloinkin saapuu, hän koivua kavutessaan 
asettaa jalkansa vastaavaa taivaankerrosta esittävälle portaalle. 
Tällöin kuuluu ikäänkuin rasahdus, ja samalla samani huudahtaa: 
»katso, minä olen tunkeutunut sen läpi!» Välillä hän juoksee haltioi¬ 
tuneena tulen ympäri, joutuu yhä enemmän hurmoksiin sekä laulaa 
ja rummuttaa yhä äänekkäämmin. Kolmannessa taivaankerroksessa, 
alkaa uhrihevonen (pura), jolla samani tähän asti on ratsastanut, 
väsyä, sen vuoksi hän jättää sen »päänpitäjän» (bastulkanin) — uhri¬ 
menoissa toimivan apulaisen — hoitoon, jonka 'sielun’ uskotaan 
seuraavan hevosen 'sielua. Samalla samani kutsuu luokseen hanhen 
matkien tämän ääntä ja nousee sen selkään. Tavallisesti hän vielä 
jäljittelee hanhen lentoa käsiensä liikkeillä. Kun hanhi on saanut 
juoda kolmannessa taivaassa olevasta »maitojärvestä» ja syödä 
Siirö-vuorella sekä »päänpitäjä», joka samanin suulla on valittanut 
matkan vaivoja ja pyrkinyt palaamaan takaisin, on saanut levähtää 
ja virkistyä, jatketaan matkaa. Tässä levähdyspaikassa on samanilla 
tapana kuvailla kuulijoilleen, mitä hän näkee ja kokee; hän kertoo 
mm. tulevista ilmoista, uhkaavista taudeista tai onnettomuuksista. 
Jos hän täällä on kohdannut toisen samanin, hän mainitsee myös, 
mitä hän tältä on kuullut. Tällaisia huomioita hän tekee muihinkin 
taivaankerroksiin tultuaan. Niinpä neljännessä taivaassa samani 
esittää, miten kara kus (musta lintu) ajaa takaa käkeä. Viidennessä 
taivaassa hän tapaa mahtavan jajutsin, josta aikaisemmin on ollut 
puhe. Kuudennessa hän tervehtii kuuta ja seitsemännessä aurinkoa. 
Vähitellen on samani monivivahteisten menojensa aikana saavutta¬ 
nut kahdeksannenkin ja yhdeksännen taivaan, kunnes hän saa yli¬ 
jumalalta tietää, haluaako tämä ottaa tarjotun uhrin vastaan. 
Lisäksi hän saa tältä luotettavia tietoja ilmojen muutoksista, kato- 

vuosista ym. sekä myös, vaatiiko jumala ehkä 
uusia uhreja ja millaisia. Keskusteltuaan yli¬ 
jumalan kanssa samani joutuu syvimpään 
hurmiotilaan ja vaipuu lopuksi uupuneena 
maahan kykenemättä edes jäseniään liikutta¬ 
maan. Tällöin vallitsee teltassa harras hiljai¬ 
suus, kunnes samani alkaa hieroa silmiään, 
silittää tukkaansa ja oikoa käsiään sekä sa¬ 
malla puristaa hikeä kauhtanastaan. Sen jäl¬ 
keen hän tervehtii kaikkia läsnäolevia, ikään¬ 
kuin hän olisi palannut kaukaiselta matkalta. 

Juhla jatkuu vielä kolmantena iltana, jol¬ 
loin varsinkin varakkaat viettävät juominkeja 
ja jolloin uhrijuomaa heitetään mm. tuota 
portailla varustettua koivua kohti. 


On ymmärrettävää, etteivät nämä altailais¬ 
ten menot ole yksityiskohtiaan myöten aivan 
samanlaiset kaikkialla, missä ne eri heimojen 
keskuudessa ovat säilyneet. Eroavaisuudet riippuvat tietenkin 
kunkin seudun perinnäiskäsityksistä ja -tavoista, mutta myös sama¬ 
nin taidosta ja kyvystä. Oheinen kiintoisa piirros, joka on lainattu 
A. V. Anohinin kansatieteellisestä kokoelmasta, luo omalla tavallaan 
lisävaloa näihin merkillisiin menoihin (kuva 104). Se hieno viiva, jonka 
siinä näemme, kuvaa »Ulgenin tietä» eli samanin matkaa uhreineen 
ylijumalan luo. Viiva lähtee uhrinantajan teltasta, jossa palaa tuli. 
»Tien» varrella kohtaamme ensiksi paaluun sidotun uhrihevosen ja 
sen läheisyydessä kolme juoma-astiaa: ensimmäinen on pyhitetty 
Bogdyganille, toinen Kökysille ja kolmas Ulgenille. Sitten seuraa 
viistoon pystytetty paalu, johon on ripustettu uhriteuraan nahka. 
Varsinainen taivaaseennousu alkaa »koivun» ääressä, joka nähtä¬ 
västi on teltassa ja johon on tehty yhdeksän »porrasta» (lapty). 
Koivun yläpuolella on Bogdyganin asunto, jonka edustalla näkyy 
toinenkin uskomuksellinen olento, Bobyrgan. Sitten on vastassa 
yhdeksän pienillä poikkiviivoilla merkittyä »huojuvaa» paikkaa, 
joiden kautta vaellettuaan samani kohtaa »Ulgenin tiellä seisovan 
Kökysin». Vielä on edessä kolme ympyröillä merkittyä aluetta, 
joista ensimmäinen on vesiperäinen ja sinihiekkainen, toinen 
valkohiekkainen; kolmas on jo niin korkealla, etteivät pilvet 
sinne ylety. Ylimmässä osastossa asuu itse ylijumala, »val¬ 
koinen Ulgen» valosäteiden ympäröimänä. Tämän vieressä on 
hänen »lähettinsä». 169 Samanin taivaanmatkalla kohtaamista hen- 

kilöistä ovat tärkeimmät tietenkin ne, joille juomauhriastiat on 
omistettu. 

Samanoidessaan sairauden johdosta, milloin altailaiset us¬ 
kovat taudin johtuvan siitä, että Ärlikin lähetit ovat anastaneet 
sairaan 'sielun’ ja vieneet sen maanalaiseen maailmaan, 
on noidan lähdettävä etsimään sitä sieltä. Tällä vaivalloisella mat¬ 
kallaan on samanin tiellä taaskin erinäisiä esteitä (pudak), joista 
ei jokaisen ole helppo selviytyä. Vaellettuaan synkkien metsien 
halki ja korkeiden vuorijonojen yli, missä hän tuon tuostakin näkee 
tänne sortuneiden noitien ja näiden ratsujen luita, hän saapuu 
vihdoin maan alle johtavalle aukolle. Vasta tällöin alkavat matkan 
vaikeimmat vaiheet, kun noidan eteen aukenevat tuonelan syvän¬ 
teet monine merkillisine näkyineen. Kaikkea tätä hän kuvailee 
menojensa aikana sanoin ja elein. Erikoisesti hänen huomionsa 
kohdistuu salaperäisiin piinapaikkoihin, joissa syntisten sieluja 
vaivataan. Suostuteltuaan manalan vartiat ja vältettyään manalan 
vaarat samanin onnistuu lopulta päästä itse Ärlikin, tuonelanruhti- 
naan, puheille, joka ankarana aluksi ärjyy ja tiuskii, kunnes noita, 
jos hän on taitava, saa tämän lepytetyksi lupaamalla runsaasti uh¬ 
reja. Keskustellessaan Ärlikin kanssa samanin menot kohoavat 
huippuunsa, jolloin noita joutuu hurmostilaan. Tuonelasta pala¬ 
tessaan samanin kuvitellaan toisin paikoin käyttävän hanhea rat¬ 
sunaan aivan kuin taivaanmatkalla. Tullessaan on hänellä muka¬ 
naan sairaan sielu. Paluumatkan edistyessä samani vähitellen rau¬ 
hoittuu ja lopuksi aukoo silmiään ikäänkuin unesta heräävä. Tällöin 
muut tiedustelevat häneltä hänen matkansa vaiheita. 170 

Vaikka näihin menoihin liittyvissä manalankuvitelmissa on epäi¬ 
lemättä myöhäis- ja vierasperäistä, on kuitenkin usko, että noita 
voi siirtyä toiseen maailmaan joko sieluja pelastamaan tai tutkimaan 
muiden vastoinkäymisten syitä, aito samanismille ominaista. Tie¬ 
tenkin on noita tällöin pyrkinyt esittämään myös niitä vaikeuksia, 
joita hänellä henkien mailla liikkuessaan on kestettävänä ja voitet¬ 
tavana. Kun nämä varhaiskantaiset menot muodostavat oman 
kokonaisuutensa ja kun uhreissa, jotka niitä seuraavat, noudatetaan 
aivan toisenlaisia tapoja kuin taivaanjumalalle uhrattaessa, on mie¬ 
lestäni selvää, ettei tuo monesti mainittu taivaanmatka ole niihin 
alunperin kuulunut. 

Riippuen siitä, että tuonelassa yö, päinvastoin kuin täällä, on ylei¬ 
nen toiminta-aika, voi samanikin lähestyä henkiä yksinomaan yöllä. 
Sen vuoksi samanoiminen alkaa aina vasta myöhään illalla pimeän 
tultua ja saattaa jatkua kaiken yötä. Vaikka siperialaisen noidan 

menettelytavoissa on paikallisia ja mahdollisesti yksilöllisiäkin piir¬ 
teitä, ei niiden oleellisimmissa tai alkukantaisimmissa osissa huomaa 
suurtakaan eroavaisuutta. Katsellessani jeniseiläisen samanin esiin¬ 
tymistä kiintyi huomioni erikoisesti hänen liikkeisiinsä ja eleihinsä, 
joihin hänen rummutuksensa liittyi ehkä lähemmin kuin hänen 
lauluunsa. Hänen tanssinsa, jos tätä sanaa tässä mielessä ollenkaan 
voi käyttää, oli tasaisessa tahdissa eteenpäin liikehtimistä merkil- 
lisine sätkytyksineen, jotka helisyttivät puvun metalliosia. Jak¬ 
soittain hän kuitenkin teki omituisia pyörähdyksiä ja hypähdyksiä. 
Joskus näytti katsojasta siltä kuin hän olisi jäljitellyt jotakin eläintä. 
Kerran läsnäolijat sanoivat hänen kulkevan karhuna. Pari kertaa 
hän kiihtyi miltei raivoon, ja hänen hiestyneet kasvonsa saivat 
oudon ja peloittavan ilmeen, kunnes hän jälleen rauhoittui ja vaipui 
ikäänkuin uupumuksen tilaan. Liikehtiessään noita lauloi koko 
ajan puhutellen telttaan kutsumiaan haltioita tai kuvaten tuonelan- 
matkansa vaiheita. Noidan esitettyä aina pari kolme säettä, hänen 
apulaisensa kertasi ne. Tämän varhaiskantaisen laulun yksitoikkoiseen 
tahtiin loivat vaihtelua vain noidan ajoittaiset kuiskaukset ja huu¬ 
dahdukset tai luonnonäänien jäljittelyt. Jälkimmäisiä tarkoittanee 
Gmelin sanoessaan, että tungusi-samanin laulu muistuttaa »karhun 
mörinää, leijonan karjumista, koiran haukuntaa ja kissan nauku- 
mista». 171 

Todennäköisesti ovat samanin erinäiset liikkeet ja äännähtelyt 
olleet sopusoinnussa hänen ulkonaisen asunsa kanssa jäljitellen juuri 
sen eläimen eleitä ja ääniä, joita hänen asunsa on kuvastanut. Sen 
lisäksi hän tietenkin, kuten mainittu, on voinut esittää myös muita 
eläimiä ja olentoja aina sen mukaan, millaisen hengen häneen kul¬ 
loinkin on uskottu sijoittuvan. 

Samoinkuin tungusit jäljittelevät jukagiritkin samanoidessaan 
erinäisten eläinten ja lintujen huutoja. 172 Priklonskij sanoo jakutti- 
noidan matkivan etenkin linnun ääntä, ja Lehtisalo kertoo samo¬ 
jedeista puhuessaan, mitenkä eräässä hänen kuulemassaan laulussa 
noita änkytti koko ajan tekeytyen joksikin vieraaksi olennoksi, 
mahdollisesti allilinnuksi, jonka uskotaan änkyttävän huutaessaan 
a a a avlyk ja jota noidan sanotaankin matkivan laulaessaan. 173 
Milloin burjattilainen samani näyttelee häneen asettuneen totemis- 
tisen »härkä-herran», Bukha-nojonin , osaa, hän jäljittelee tämän 
eleitä, kulkee nelin kontin kuin härkä, mylvii ja kuopsii maata 
sekä puskee läsnäolevia. 174 

Paitsi samanointiin kohdistuu tarkkailijan huomio luonnollisesti 
myös siihen yleisöön, joka syrjässä istuen hiljaisena ja hartaana seu¬ 
raa noidan touhua ja joka täydellä luottamuksella antautuu sen 

salaperäisen tunnelman valtaan, minkä nämä yölliset menot ovat 
omiansa luonnonlapsissa synnyttämään. Monin paikoin on sama- 
nilla lopuksi tapana heittää jokaisen läsnäolevan eteen päristimensä, 
joka pudotessaan maahan lyömäpinta ylöspäin todistaa itsekullekin, 
että noidan tehtävä on onnistunut tai että hänen sanansa ovat tosia. 

Miten nykyajan ihminen arvosteleekin samanismia uskonnollisena 
ja sosiaalisena ilmiönä, on selvää, että hänen arvonsa ja merkityk¬ 
sensä on varhaiskantaisessa yhteiskunnassa ollut sangen huomattava. 
Samanin mahti elää tavallisesti vielä tämän kuoltua, hänestä teh¬ 
dään kuva ja häntä palvotaan myöhäisiin polviin perheen ja suvun 
suojelushaltiana. 175 Silti eivät Siperian samanit ole muodostaneet 
erikoista yhteiskuntaluokkaa eivätkä he myöskään pienten palkkioit- 
tensa nojalla ole voineet varallisuudessa kohota muita huomatta¬ 
vampaan asemaan. 


UHRIMENOT JA -JUHLAT. 

Kun luonnonkansat kuvittelevat niiden näkymättömien henki¬ 
olentojen, joiden uskotaan ympäröivän ihmistä ja voivan joko häi¬ 
ritä tai edistää hänen elämäänsä, olevan ihmisenkaltaisia, 
johtuu siitä samalla käsitys, että henkien suosion saavuttaminen 
riippuu näiden tarpeiden tyydyttämisestä. Helpoimmin ymmärret¬ 
täviä ja epäilemättä myös varhaiskantaisimpia ovatkin ne uhrit, 
joita on toimitettu kuolleiden hengille ja joista esimerkkejä 
olemme esittäneet jo kuolin- ja muistajaismenojen yhteydessä. 

Vainajainpalvontaa tarkoittaa alunperin myös niiden haltiain- 
kuvien suostutteleminen, joita Altain suvun kansat ovat säilyttä¬ 
neet majoissaan. Lopatin sanoo goldeista, että he sivelevät kuviensa 
suuhun sitä, mitä itse syövät, puuroa, lihaa, kalaa ym. He panevat 
vielä ruokakupin kuvan eteen, pirskoittavat sille sormellaan viinaa, 
tarjoavat tupakkaa ja pyrkivät muullakin tavoin sitä huvittamaan. 1 
Tällainen perheen haltioiden kestitysuhri ei rajoitu vain goldeihin, 
vaan on ollut yleinen kaikkien Siperian kansain keskuudessa. Yhtä 
yleistä on haltiain varustaminen turkiksilla, tilkuilla ja muulla, jota 
niiden on kuviteltu tarvitsevan pukimikseen. Lisäksi on niille eri¬ 
näisissä tapauksissa toimitettu teurasuhreja, joiden tarkoituksena ei 
ole ollut ainoastaan haltiain kestitseminen, vaan kotieläimen 
antaminen sitä kaipaavalle. Tämä ilmenee monella tavalla 

niistä menoista, joita noudate¬ 
taan teurasuhreja toimeenpan¬ 
taessa ja jotka suuresti muis¬ 
tuttavat eräkaudenaikuisia riis¬ 
tan surmaamiseen liittyviä pitä- 
myksiä. Ennen muuta on huo¬ 
lehdittava siitä, että uhrieläi- 
men luut säilyvät sär¬ 
kymättä. Näin meneteltäessä 
uskotaan itse asianomaisen eläi¬ 
men joutuvan tuonpuoleiseen 
maailmaan uhrin vastaanotta¬ 
jan käytettäväksi. Myöhemmin 

Kuva 105. Pitkän seipään varaan asetettu on etelästä käsin kulkeutunut 
uhrihevosen nahka Altailla. Radloffin ^ a p a saa ttaa uhri perille tulen 
mukaan. r r 

välityksellä tullut verraten ylei¬ 
seksi, mutta tällöinkin on muistettava, että vaikka luut voidaan 
polttaa, ei niitä silti sovi särkeä. Milloin teuraiden luut säilytetään 
sellaisinaan, kuten on laita esim. metsätungusien keskuudessa, ripus¬ 
tetaan ne tavallisesti puuhun. Yhä edelleen pidetään teurasuh¬ 
reissa monin paikoin silmällä myös sitä, että määrätyistä elimistä, 
kuten kielestä, sydämestä ja maksasta, leikattu pala seuraa luita 
näitä suojaan pantaessa. Kelsaiset uigurit keittävätkin teuraan tär¬ 
keimmät elimet, nim. pään, kaulan, sydämen ja keuhkot sekä 10 
kylkiluuta, erikseen. 2 Burjateilla on erinäisissä uhritoimituksissa 
tapana varoa, etteivät henkitorvi, keuhkot ja sydän ir¬ 
taudu päästä eläintä teurastettaessa tai sen lihoja keitettäessä. 
Toisinaan he vielä jättävät pään ja muut mainitut elimet sekä 
jalat nahkaan kiinni ripustaessaan nahkan maahan pystytettyyn 
koivuun. 3 Uhriteuraiden nahkat on näet vanhan tavan mukaan 
yleisesti ripustettu puihin. Altailla, kuten Radloff ym. kertovat, 
asetetaan uhrihevosen nahka täytettynä viistoon pystytetyn seipään 
varaan siten, että se siinä muistuttaa elävää hevosta (kuvat 105 ja 
106). 

Hevosuhria ovatkin Altain suvun paimentolaiset pitäneet muita 
arvokkaampana. Ei sitä kaikkialla kuitenkaan ole suoritettu ilman 
edelläkäypää uhrilupausta. Jo Gmelin kertoo, mitenkä tungusisa- 
mani, kun hänen on palautettava sairaan sielu, lepyttää sielun anasta¬ 
jaa ripustamalla pitkään nyöriin erinäisiä turkiksia sekä pienen tuo¬ 
hesta tehdyn hevosen ja mitenkä hän samanoidessaan näyttää näitä 
lahjoja »pirulle», kunnes pingoittaa nyörin teltan edustalle pysty¬ 
tettyjen paalujen väliin. Näin luvattu hevonen teurastetaan vasta 

myöhemmin sen jälkeen, 
kun sairas on tullut ter¬ 
veeksi. 4 

Vaikea on tietää, tar¬ 
koittaako vastaavanlai¬ 
sen nyörin varustaminen, 
jommoinen tapa on ollut 
yleinen muuallakin tur¬ 
kinsukuisten kansain kes- Kuva 106 - Altailaisen noitarummun kalvolle 
. ... kuvattu uhritoimitus. Paitsi uhrihevosen nah- 

kuudessa, alunperin juuri kaa näemme tässä piirroksessa nelijalkaisen uhri- 
uhrilupauksen antamista. Pöydän, pari linnunkuvalla varustettua pylvästä, 
..... .f kahden seipään väliin kiinnitetyn nyörin riipuk- 

INiinpä Altailla näkee itse keineen ym. Anohinin mukaan. 

asumuksissa haltiainku- 

vain ääressä usein nyörin, johon on ripustettu yhdeksän nauhaa tai 
tilkkua ja jossa keskimmäisenä riippuvalle on tehty eläimen hahmo 
tai sen sijalle on asetettu jäniksennahka. On näet huomattava, 
että kun teurasuhri luvataan, aluksi tyydytään vain kuvaan tai 
johonkin pienempään eläimeen. Kuitenkin ilmenee monista cnnen- 
mainituista esimerkeistä, että puheenaolevaa nyöriä turkiksineen, 
nauhoineen ym. riipukkeineen on käytetty myös varsinaisissa uhri- 
juhlissa ja että jäniksennahka, esim. burjattimailla, tällöinkin on 
näytellyt erikoista osaa. 5 

Uhrihevosen lupauksena tahi varsinkin matkoilla oltaessa myös 
sen korvikkeena ovat lisäksi olleet hevosen harjasta nyhdetyt jou¬ 
het, joskus häntäkin. 

Paitsi teurasuhreja ovat Altain suvun kansat pyhittäneet haltioil¬ 
leen ja jumalilleen myös eläviä kotieläimiä, minkä tavan samo¬ 
jeditkin ja Siperian ugrilaiset tuntevat. Niinpä Maak mainitsee 
jakuttien pyhittävän haltioilleen poroja, hevosia tai muita eläimiä, 
jotka saattavat elää melko vahoiksi ja joiden tunnusmerkkinä ovat 
silkki- ja helmikoristeiset päitset. 6 Georgin mukaan tungusit vih¬ 
kivät samanin välityksellä jumalilleen kotieläimiä, jotta heidän kar¬ 
jansa menestyisi. Pyhitetty eläin (kongiin) merkitään täällä siten, 
että sen harjaan tai korviin sidotaan punainen tilkku. Georgi huo¬ 
mauttaa vielä, että jos pedot tai pakkanen ovat vahingoittaneet 
tungusien karjaa, he voivat täten vihkiä joskus koko laumansa kuu¬ 
den tai useamman kuukauden ajaksi, joskus pariksi vuodeksikin, 
jona aikana ei kotieläimiä sovi teurastaa, lahjoittaa tai myydä. 7 
Pyhittäessään hevosia burjatit kaatavat maitoa tai maitoviinaa 
niiden selkään. Ja samoin he ovat vihkineet hä.rkiäkin haltioilleen. 
Hangalov kuvailee, mitenkä burjatit tällöin pesevät uhrihärän, ko- 

ristavat sen nauhoilla, kaatavat selkään tarasunia, lukevat rukouksen 
ja laskevat eläimen menemään. 8 

Esimerkkejä on myös siitä, että pyhitetty eläin on myöhemmin 
teurastettu. Pallas sanoo kalmukkien jättävän lammaslaumaansa 
keltapäisen, valkoisen oinaan, jota nimitetään »taivaan oinaaksi» 
(lengeri iolcho) ja jota ei sovi kuohita eikä myydä, mutta joka 
vanhana voidaan teurastaa kuten uhrieläin ainakin: sen lihat 
syödään, luut ja ihra poltetaan erikoisella neljän patsaan varaan 
rakennetulla alttarilla ja pää sekä nahka ripustetaan puuhun. Enti¬ 
sen tilalle pyhitetään uusi samanlainen oinas. 9 

Pallaksen mainitsema esimerkki muistuttaa muinaissuomalaisten 
tapaa pyhittää jo karitsana uhriteuraaksi valittu »villavuona». Ei 
ole kuitenkaan selvää, ovatko nuo elämään jätetyt uhrit, joita ei 
koskaan surmata, johtuneet tästä tavasta. Asiaa pohdittaessa on 
huomattava, että viimeksimainitut vihitään vasta silloin, kun ne 
jätetään haltiain käytettäväksi ja että tällöin on noudatettu saman¬ 
laisia menoja kuin uhrin teurastukseen ryhdyttäessä. Sellaisia yh¬ 
teisiä tapoja ovat mm. uhrin otollisuuden tutkiminen, eläimen puh¬ 
distaminen sekä nauhoilla koristaminen. 

Uhrin otollisuutta burjätit tutkivat siten, että asettavat 
juomakupin uhrieläimen selkään tarkastellen kupin pudottua sen 
asentoa maassa. Jos kuppi putoaa pohja alaspäin, on se merkkinä 
siitä, että jumala on suosiollinen ja vastaanottaa uhrin. Kupin 
tai lusikan heitto, jonka iranilaisetkin ovat tunteneet, 10 liittyy Si¬ 
periassa muuallakin uhripitoihin. Maidon tai maitoviinan valami¬ 
nen uhrieläimen selkään taas muistuttaa Volgan mailla tunnettua 
tapaa tutkia uhrin otollisuutta sitä kastelemalla, jolloin eläimen 
väristys antaa myönteisen vastauksen. Näin kerrotaan ainakin kel¬ 
taisten uigurien kaatavan uhrilampaan selkään »valkoista vettä» 
(ah su) so. maidolla sekoitettua vettä, jonka aiheuttamaa väris- 
tyskohtausta pidetään osoituksena siitä, että uhri on jumalalle 
otollinen. 11 Muudan mandsunkielessä esiintyvä kiinasta lainattu 
sana, jonka sanotaan merkitsevän viinan tai veden kaatamista uh¬ 
riksi vihityn sian korviin, osoittaa, että vastaava tapa on ollut tääl¬ 
läkin tunnettu. 12 Lisäksi sen ovat tunteneet jo antiikin kansat. 

Altain suvun uhrimenoja tarkastaessa huomaa paitsi paikallisia 
eroavaisuuksia sellaisiakin, jotka johtuvat erilaisista uhrin kohteena 
olevista olennoista. Erikoislaatuisia ovat mm. tulelle toimitetut 
uhrit. Huomattavin vastakohtaisuus esiintyy kuitenkin manalan 
hengille ja taivaanjumaluudelle omistetuissa menoissa, minkä eroa¬ 
vaisuuden voi todeta vielä pohjoisintenkin kansain keskuudessa. 

Niinpä Turuhanskin piirin tungusit selittivät minulle, että kun sa¬ 
mani katsoo sairaan tervehtymisen vaativan uhria, hän toimittaa 
sen yöllä kasvot länteen päin ja että uhriteuraana tällöin 
on musta poro, jonka nahka ripustetaan puuhun, mutta luut 
kuopataan maahan kodan taakse. Myös burjatit ovat manalan hal¬ 
tioille uhranneet yöllä mustia teuraita, joiden luita ei ole ollut ta¬ 
pana polttaa. 13 Ja samoin ovat menetelleet Altain tatarit, milloin 
sairasta on samanoimalla parannettu. 14 

Taivaanjumaluudelle taas on teurastettu tai pyhitetty v a 1 k o i- 
s i a uhrieläimiä. Turuhanskin piirin tungusit, joiden keskuudessa 
taivaanjumalan uhrit ovat harvinaisia, ei edes jokavuotisia, toimit¬ 
tavat ne aina päivällä kääntyen itää tai etelää kohti. 
Yleisin uhrieläin täällä on tällöin valkoinen poro, jonka perheen isä 
teurastaa. Nahka ripustetaan patsaaseen, johon on kiinnitetty kaksi 
poikkipuuta, siten että pää tulee patsaan päähän ja jalat poikki¬ 
puiden varaan. Patsasta ei ole tapana pystyttää maahan, vaan hir¬ 
restä veistetylle alustalle. Näihin menoihin eivät samanit ota osaa. 
Päivällä toimitetuin, itää kohti suunnatuin valkoisin uhrein on tai- 
vaanjumalaa palvottu muuallakin Siperiassa, vieläpä samojedienkin 
mailla. Monin paikoin pidetään silmällä, että uhripuuna tällöin on 
lehtipuu, yleisimmin koivu. Altailaisten uhrimenoista puhuessaan 
Verbitskij lausuu: Ulgeni lie uhrataan vain harvoin, sen vuoksi että 
hän on muutenkin hyvä. Kuitenkin on jokaisen täysi-ikäisen toimi¬ 
tettava avioliittoon mentyään uhri (iik); sellaiseksi valitaan valkoi¬ 
nen hevonen tai rautio, josta jumala erikoisesti pitää. Ulgenille lu¬ 
vattu hevonen saa osakseen omalaatuista kunnioitusta: sen harjaan 
sidotaan punainen nauha ja naisten on varottava istuutumasta sen 
selkään. Uhrin toimitusaika on pääasiallisesti kevät ja uhripaik¬ 
kana koivikko. 15 

Beltirien kerrotaan toimittavan »taivaan uhrin» vain joka kolmas 
vuosi, jolloin jokaisessa perheessä valmistetaan väkijuomaa ja jolloin 
uhripitoja varten varataan useita lampaita. Suosituin on sellainen 
uhrilammas, joka on väriltään valkoinen, mutta jolla on musta pää. 
Mennessään uhrivuorelle miehet koristavat päähineensä kotkansulka- 
töyhdöillä sekä valko- ja sininauhaisilla riipukkeilla. Vuoren huipulla 
on neljä pyhää koivua, joiden itäpuolelle sytytetään tuli. Kun uhri- 
lampaat on teurastettu ja lihat keitetty, kiinnitetään hatuista ote¬ 
tut koristeet köyteen, jonka toinen pää sidotaan itäisimpään koi¬ 
vuun ja jonka toista päätä uhrintoimittaja pitää kädessään rukousta 
lukien. Sen jälkeen nyöri kuljetetaan myötäpäivään kaikkien koivu¬ 
jen ympäri, niin että loppupää tulee läntisimpään koivuun. Belti¬ 
rien sanotaan pitävän onnellisena enteenä, jos savu uhrilihojen pa- 

Kuva 107. Härkää teurastavan Mithran ylä¬ 
puolella on taivaassa seitsemän planeettipuuta 
ja alttaria. Mithralainen temppelikuva. 


laessa nousee aurinkoa kohti. 
Luut, joita ei sovi särkeä, 
poltetaan lopuksi samoinkuin 
nahkatkin. 16 

Niistä taivaanjumaluu- 
delle osoitetuista uhreista, 
jotka toimitetaan »maailman- 
patsaan» tai riviin pystytet¬ 
tyjen puiden ääressä, on jo 
aikaisemmin ollut puhe. Nä¬ 
mä menot, joiden tarkoituk¬ 
sena on saattaa uhri perille 
seitsemän tai yhdeksän tai- 
vaankehän kautta, edellyt¬ 


tävät tietenkin juuri tällaisia kerroksia sekä niissä asuvia vartioita. 
Sellaisina ne tuskin edustavat, yhtä vähän kuin nuo vartiat, joille 
kullekin on suoritettu erikoisuhri, varsin varhaista kantaa. Kiin¬ 
toisaa on todeta, että jo mithralaisten vanhoissa temppelikuvissa 
näkee seitsemää taivaankerrosta vastaavat puut ja yhtä monta 
»alttaria» (kuva 107). 


Vuotuiset uhrijuhlat näyttävät Altain suvun kanso¬ 
jen keskuudessa riippuvan näiden elinkeinoista. Georgi sanoo tosin 
metsätunguseista, ettei heillä ole ollenkaan vakituisia juhlia. 17 
Näin ei kuitenkaan liene asian laita. Ainakin Turuhanskin piirissä 
kuulin tungusien kertovan, että he syksyllä, kun metsästys¬ 
kausi ja samalla »uusi vuosi» alkaa, valmistavat haltioilleen pidot. 
Syksyllä on goldienkin vuotuinen uhrijuhla. Lopatin kertoo, että 
he kokoontuvat kerran vuodessa, nim. silloin kun Amur jäätyy, 
viettämään suurta sukujuhlaa. Kokoontumispaikkana on tavalli¬ 
sesti väkirikkain kylä tahi se, missä suvun vanhin tai samani asuu. 
Viettopäivä riippuu yhteisestä päätöksestä. Jo juhlan aattoiltana 
noita alkaa samanoimalla suostutella suvun haltioita, mutta vasta 
seuraavana päivänä mennään »sukupuun» luo, missä vuotuiset 
uhrit aina toimitetaan ja jonka juurelle sukua suojelevien hal- 
tiain kuvat asetetaan. Kun samani on aikansa laulanut ja tans¬ 
sinut, polvistuu uhriyleisö, kunnes noita ilhioittaa, että haltiat otta¬ 
vat uhrin vastaan. Tällöin joku ukoista teurastaa sian, joka sii¬ 
hen asti on jalat sidottuna maannut puun ääressä. Sian verta 
noita pirskoittaa samalla kuviin ja juo sitä itsekin. Sitten hän mui¬ 
den polvistuessa esittää suvun haltioille tulevan vuoden toivomukset, 
minkä jälkeen kuvat viedään aittaan tai asumuksen ullakkoon odot- 

tamaan seuraavan syksyn juhlaa. Uhrisian lihat syödään suurimmassa 
majassa ja palan painikkeena käytetään viinaa; viinaa juotaessa on 
sitä peukalolla aina ensiksi haltioille pirskoitettava. Naisten, jotka 
eivät juuri muuallakaan osallistu uhripitoihin, ei goldien käsityksen 
mukaan sovi syödä uhrisian lihaa. 18 

Georgi, joka väittää, ettei metsätunguseilla ole vakituisia juhlia, 
huomauttaa kuitenkin, että hevos-tungusit viettävät sellaista ke¬ 
väällä »ensimmäisen ruohon ja ensimmäisen maidon aikana» uhraten 
tällöin elukoita ja ensi maitoa. 19 Tämä tapa onkin Altain suvun 
paimentolaisilla ollut sangen yleinen ja siitä on olemassa jo vanhoja 
tietoja. Niinpä /umrcu-dynastian aikana mainitaan kansan kerään¬ 
tyneen vuosittain viidennessä kuussa (kiinalaisen ajanlaskun mukaan) 
toimittamaan uhreja »esi-isille, taivaalle, maalle ja haltioille». 20 
Tästä toukokuuhun sattuvasta juhlasta kertoo myös Ruysbroeck 
tunnetussa matkakuvauksessaan 1200-luvulta: »Toukokuun 9:nä 
päivänä he kokoovat karjasta kaikki valkoiset tammat ja vihkivät 
ne. Sitten he valavat maahan uutta kumissia (cosmos) ja viettävät 
sinä päivänä suurta juhlaa, sillä he pitävät sopivana juoda tällöin 
uutta kumissia, aivan kuin meidän keskuudessamme (Ranskassa) on 
paikoittain tapana käyttää viiniä Bartolomeuksen tai Sikstuksen 
päivänä ja maan hedelmiä Jaakon tai Kristoferin päivänä.» 21 

Tämä vanha kevätjuhla on säilynyt jakuteilla vielä senkin jäl¬ 
keen, kun he ovat siirtyneet nykyisille asuinsijoilleen. Trostsanskij 
huomauttaa, etteivät he taivaanjumalan kunniaksi vietäkään mi¬ 
tään muuta juhlaa kuin tätä ja että he tällöin uhraavat kumissia 
ja anovat hedelmällisyyttä. Veriuhreja he eivät ole taivaanjumalalle 
toimittaneet, sitävastoin he ovat pyhittäneet hänelle jonkin kotieläi¬ 
men, jota siitä päivin on hoidettu ja vaalittu; ennenvanhaan he py¬ 
hittivät kokonaisen lauman tammoja ja näiden varsoja sekä ajoivat 
ne kauas itää kohti. 22 

Jakuttien kevätjuhlasta on tietoja eri tahoilta. Eräässä asiakir¬ 
jassa v:lta 1823 mainitaan, että kun tammat keväällä ovat tuot¬ 
taneet maitoa ja kun maidosta on valmistettu kumissia, jakutit vuo¬ 
dattavat tätä uhrijuomaa tuleen erinäisille jumalille, jommoisia ovat 
uriin ai, urun ar, kun kiibäi kholun ja äjäkhsit. Menot jatkuvat 
juomingeilla, joihin kaikki läsnäolevat osallistuvat. 23 

Maak nimittää tätä jakuttien juhlaa samoinkuin Middendorlf 
»pirskoittamiseksi» (ysyah) ja sanoo sitä vietettävän ulkosalla hel¬ 
luntain tienoissa. Lauluista päättäen se on ilon ilmauksena siitä, 
että niityille on kasvanut mehevä ruoho, jota karja tarvitsee ravin¬ 
nokseen, ja että lehdet ovat puhjenneet puihin. Viettopaikka on 
eristetty pienillä pylväillä ja koristettu koivuilla, joiden ääreen 

levitetyille matoille juhlavieraat istuutuvat maahan ryhmittäin. 
Kumissia, jota tällaisessa tilaisuudessa tulee olla runsaasti, on suu¬ 
rissa tuohipöntöissä ja nahkaleileissä. Juomingit alkavat puolipäivän 
jälkeen, jolloin kolme vartavasten valittua toimihenkilöä asettuu 
malja kädessä tulisijan ääreen kasvot itää kohti. Kohotellen maljo- 
jaan kukin vuodattaa kumissia tuleen taivaanjumalan, ar tojonin, 
ja tämän puolison, kubäi khotunin , ja sen jälkeen myös vähäarvoi- 
sempien haltioiden sekä samanivainajien kunniaksi. Sitten joku 
läsnäolevista arvohenkilöistä tai pitojen isäntä lukee rukouksen, jossa 
hän kiittää jumalia ja anoo edelleenkin onnea ja menestystä. Rukous 
päättyy kolmikertaiseen urui huutoon, johon muutkin äänekkäästi 
yhtyvät. Vasta sen jälkeen kun jumalat ovat saaneet osansa, ryhtyy 
juhlakansa maistelemaan maljoja. 24 

Priklonskij, joka kuvailee toisen seudun tapoja, kertoo, mitenkä 
julavieraat kokoontuvat määräpäivänä jo auringon noustessa ja mi¬ 
tenkä yhdeksän nuorukaista etualalle asettuen ja vasemmalle pol¬ 
velleen polvistuen pitää kädessään maljaa, joista uhripappi vuoron¬ 
perään ottaa juomaa kauhallaan ja pirskoittaa sitä ilmaan yhdeksälle 
jumalalle. 25 

Toisin paikoin jakutit pystyttävät kevätpitoja varten vielä eri¬ 
koisen teltan, jonka seinät ja lattia koristetaan vihreillä koivunok- 
silla ja jonka keskelle tehtyyn tulisijaan voudatetaan uhrijuomaa ju¬ 
malille, ennenkuin juomingit alkavat. 26 Tähän kevätjuhlaan liittyy 
jakuttimailla lisäksi nuorison kilpaleikkejä, sylipainia, kilpajuoksua 
ja-ratsastusta. Kiintoisimpia tapoja on talvea ja kesää edusta¬ 
vien henkilöiden esiintyminen. Näiden painiessa on edellinen pukeu¬ 
tunut mustaan tai ruskeaan, jälkimmäinen valkoiseen pukuun. Kilpa¬ 
juoksuun ryhdyttäessä, jolloin juoksijat riisuutuvat, pidetään sil¬ 
mällä, että edellisellä on tumma, jälkimmäisellä vaalea iho. Vastaa¬ 
vat värit tulee olla myös heidän ratsuillaan kilparatsastuksen 
aikana. 27 Kuten tunnettua, on Euroopassakin monin paikoin 
säilynyt tällainen kevätleikki, jossa talvi- ja kesäpoika kilpailevat 
keskenään. 

Samantapaista kevätjuhlaa, jossa kumissi, hevospaimenten herk- 
kujuoma, on näytellyt keskeisintä osaa, ovat myös mongolit, kalmu¬ 
kit ja burjatit viettäneet. Banzarov kertoo mongolien koonneen täl¬ 
löin tammat ja sitoneen ne kahden paalun välille pingoitettuun köy¬ 
teen, minkä jälkeen joku läsnäolevista istuutui tamman ja toinen 
varsan selkään: jälkimmäinen ratsasti lauman ympäri, ja edellinen, 
jonka kädessä oli kumissiastia, pirskoitti juomaa kunkin eläimen 
selkään. Pyhitetyn hevosen harjaan sidottiin vielä punainen kan- 
kaankaistale. 28 



Uhrimenot ja -juhlat 


379 


Burjateilla on tällöin 
tapana kokoontua per¬ 
hekunnittain uhrivuo- 
relle tuoden mukanaan 
maitoa ja maitoviinaa 
sekä uhriteuraita. Syty¬ 
tettyhän koivusauvan 
päähän kiinnitetyn pih- 
tankuoren uhripappi 
pistää tämän esineen 
jokaiseen juoma-astiaan 
pyhittäen ne. Sittenhän 
asettuu paikalle raken¬ 
netun uhrialttarin ää¬ 
reen ja kääntyen etelää 
kohti esittää rukouksen, 
minkä jälkeen eri perhe¬ 
kuntien edustajat lä¬ 
hestyvät häntä oikeassa 
kädessä tarasuni- ja va¬ 
semmassa maitokuppi, 
joihin uhripappi taas 
kastaa edellämainitun 
esineen ja pirskoittaa 
sillä juomaa etelään 
päin. Tämän tehtyään 
hän kohottaa pirskoi- 
tussauvansa taivasta 



Kuva 108. Burjattilainen uhripaikka 
B. E. Petrin valok. 


kohti ja muut heittävät kuppinsa ilmaan huutaen: »olkoon onneksi!» 
Kuppien pudottua maahan tarkastellaan niiden asentoa: jos pohja 
on alaspäin, merkitsee se menestystä, päinvastainen asento tietää 
vastoinkäymistä. Näin menetellään kolme kertaa. Uhripitojen jäl¬ 
keen seuraavat painit ja kilparatsastukset, jotka muuallakin liitty¬ 
vät näihin menoihin. Sen, joka kilparatsastuksen aikana voittaa, 
tulee kaataa tarasunia myös hevosensa harjaan. Lopuksi vielä, 
kun kaikki ovat humaltuneet, lauletaan ja iloitaan. Burjattien sa¬ 
notaan iloitsevan sitä enemmän, jos juhlan aikana poudan jälkeen 
alkaa sataa. 29 


Vastaavan kevätjuhlan tapaamme lisäksi Abakanin ja Altain 
mailta. Radloff mainitsee sitä ensiksimainituilla seuduilla vietettä¬ 


vän kesäkuussa, jolloin eri kylien asukkaat eri päivinä kokoontuvat 
uhripaikkaansa. Jokaisella isännällä on tapana varata pitoja varten 

suuret määrät maitoviinaa. Paitsi juomaa uhrataan jumalille teu¬ 
raitakin, jotka koristellaan nauhoilla. Täälläkin tämä kevätjuhla 
päättyy juominkeihin, lauluihin ja tansseihin sekä paini- ja ratsastus- 
kilpailuihin. 30 

Katanov, joka kuvailee saman seudun sagaijien kesäkuista juh¬ 
laa, sanoo näiden kerääntyvän korkealle vuorelle ja pystyttävän 
sinne tuuheaoksaisen koivun, jonka juurelle he rakentavat nelijal¬ 
kaisen pöydän. Koivun oksiin he ripustavat samoinkuin päähinei- 
siinsäkin valkoisia ja sinisiä nauhoja. Uhriteuraana on valkoinen 
lammas, johon pirskoitetaan maitoa ja jota kuljetetaan ennen teu¬ 
rastusta kolmesti koivun ympäri. Rukouksessaan uhripappi kääntyy 
taivaanjumalan sekä vuorten ja vesien haltiain puoleen. 31 

Todennäköisesti tämä paimentolaisten vanha kevätjuhla on sa¬ 
malla ollut uudenvuodenj uhla, jota Keski-Aasian iranilai- 
setkin tällöin viettävät. Kuten mainittu, ovat kirgisit lukeneet 
vuodenalun kevään ensimmäisestä ukkosesta. 

Saskov mainitsee Altain teleuttien järjestävän juhlansa vasta heinä¬ 
kuun 20:nä, jolloin nämä teurastavat »pellolla» kolme hevosta tai 
lehmää. Tässä voi kuitenkin todeta jo maanviljelyskulttuurin vai¬ 
kutusta, näyttääpä siltä kuin itse viettopäiväkin, venäläisten Iljan 
päivä, olisi vierasta perua. 32 

Lebed-tatarit, jotka myös toimittavat määräaikaiset uhrinsa vain 
kerran vuodessa, viettävät sitä, kuten Hilden mainitsee, sen täysi¬ 
kuun aikana, joka seuraa kesäpäivän tasausta. Jokainen kyläkunta 
viettää juhlaa erikseen, mutta samanaikaisesti. Otollisimpana pide¬ 
tään sellaista uhripaikkaa, missä nuori tuuhea koivu kasvaa, jos 
mahdollista, vuoren itärinteellä. Uhriteuraina käytetään yksinomaan 
hevosia, joiden luut kerätään pitojen jälkeen koivunoksista punot¬ 
tuun koppaan ja ripustetaan uhrikoivun oksaan. Apulaisina on uhri- 
papilla täälläkin yhdeksän miestä. Kertojan opas selitti, että tätä 
juhlaa vietetään sen vuoksi, että »vilja tällöin kypsyy». Kuitenkin 
on huomattava, että Lebed-tatarit ovat alkaneet harjoittaa maan¬ 
viljelystä vasta verraten myöhään. 33 

Tällaiset valoisana vuodenaikana vietetyt juhlat, joiden luku¬ 
määrä on maanviljelyskulttuurin voitettua alaa monin paikoin kart¬ 
tunut, ovat tavallisesti omistetut taivaanjumalalle. Sitä 
osoittavat myös valkoiset uhriteuraat, kääntyminen itää tai etelää 
kohti sekä koivut välttämättöminä uhripuina. Volgan maille siir¬ 
tyneiden ja täällä maanviljelijöiksi muuttuneiden tsuvassien ja tata- 
rien uhrijuhlat muistuttavat sekä viettoaikojensa että menojensa 
puolesta suuresti sikäläisten suomensukuisten kansain juhlia. 

21 Gulbin, 206. 

22 Pallas, Sammlungen, II, 296. 

23 Gulbin, 206. 

24 Potanin, Otserki, IV, 37. 

25 Simkevits, 21 ss., 37—38; Lopatin, 291 ss. 

26 Lopatin, 294. 

27 Sama, 294 ss., Simkevits, 22 ss. 

28 Lopatin, 309 ss. 

29 Simkevits, 18. 

30 Sama, 18; vrk Lopatin, 284—285. 

31 Lopatin, 318 ss. 

32 Sama, 304. 

33 Patkanov, Die Irtyseh-ostajaken, I, 145. 

34 Potanin, Otserki, IV, 699. 

35 Priklonski, Tri goda (ZSt 1891), 64—65. 

36 Pripuzov, Svedenija, 60. 

37 Banzarov, 30—31. 

38 Bogoraz, Otserk, 51. 

39 Radloff, Aus Sib. I, 486. 


T uonela. 

1 Potanin, Otserki, IV, 133—134; vrt. Anohin, Dusa, 267. 

2 Majnagasev, Zagrbn. zizn, 284. 

3 Agapitov ja Hangalov, 60. 

4 Marco Polo, 132. 

5 Anohin, Dusa, 267. 

6 Agapitov ja Hangalov, 60. 

7 Simkevits, 15 ss. 

8 Lopatin, 283 ss. 

9 Trostsanskij, 65. 

10 Pripuzov, Svedenija, 64. 

11 Trostsanskij, 63, 86; Serosevskij, 663. 

12 Johelson, Brodjatsie rody, 185. 

13 Anohin, Dusa, 267 ja Materialy, 20. 

14 Srenk, Ob inor., III, 2, 132. 

15 Katanov, (Jber die Bestatt., 107—108. / 

16 Aspelin, Suom.-ugril. muinaistutkinnon alkeita, 108. 

17 Hudjakov, ks. Holmberg, Vfinster hand, 27. 

18 Katanov, Uber die Bestatt., 230. 

19 Sama, 279. 

20 Sama, 108. 

21 Holmberg, Vänster hand, 33 ss. 

22 Radlov, Aus Sib. II. 3. 

23 Karjalainen, 339. 

24 Tretjakov, 203—204. 

25 Anutsin, Otserk, 12. 

26 Katanov, tJber die Bestatt., 226, 229—230. 

27 Anohin, Materialy, 1—4, 19; vrt. Radloff. Aus Sib., II. 10. 

28 Anohin, Materialy, 4. 

29 Karjalainen, 339. 

30 Anohin, Materialy, 4—7. 

31 Sama, 2—4, 7—8, 19. 

32 Sama, 8—9. 

33 Radloff, Aus Sib., II, 10. 

34 Majnagasev, Zagrobn. zizn, 291; Hangalov, Nov. maler., 47—51; Skaz. hurjat, 

145. 

35 Potanin, Otserki, IV, 71; TTOIS III, 99. 

36 Grumvedel, 62. 

37 Trostsanskij, 68—69, 86. 

38 Priklonskij, Tri goda (ZSt 1891), 61. 

39 Pojarkov, Iz oblasti, 35. 

40 Lopatin, 285. 

41 Sib. Vestnik IXX, 33. 

42 Radlofi', Aus Sib., II, 12. 

43 Burj. skazki, 29 ss. 

44 Castren, Föreläsningar, 149 ss. 

45 Veselovskij, Razyskanija, V, 162—163. 

46 Radlofi. Aus Sib., II, 12. 

47 Pekarskij, Materialy, 677. 

48 Priklonskij, Tri goda (ZSt. 1890), 29. 

49 Vasiljev, Izobrazenija, 276. 

50 Agapitov ja Hangalov, 55; Podgorbunskij, 27. 

51 Stadling, 19—20, 25. 

52 Ivanovskij, Mong.-torgouty, 24. 

53 Holmberg, Die Religion der Tscheremissen (FFC 61), 14 m. 

54 Strahlenberg. 76. 

55 Karjalainen, 127. 

56 Stadling, 26; Hrenk, Ob inor., III, 2, 130—131; Alexander. North Amer. Mytho- 

logy, 249, 274. 

57 Karjalainen, 126—127. 

58 Sama, 127; ks. Holmberg, Taivas-tuonela, 129—136. 


Vainajien ja. elos s Uolevien välinen suhde. 

1 Castren, Föreläsningar, 189. 

2 Radlofi', Aus Sib. I, 351. 

3 Sama, I, 362. 

4 Majnagasev, Zagrobn. zizn. 278. 

5 Anohin, Dusa, 261—262. 

6 Majnagasev, Zagrobn. zizn, 291; Katanov, Ober die Bestatt.. 113. 

7 Anohin, Dusa, 262. 

8 Majnagasev, Zagrobn. zizn, 285; Anohin, Dusa, 262. 

9 Anohin, Dusa, 263—265. 

10 Sama, 265. 

11 Anohin, Materialv, 6, 21. 

12 Sama, 21—22. 27. 

13 Sama, 23—24. 

14 Sama, 24—25, 28; vrt. Verbitskij, 12. 

15 Malov, Neskolko slov, 41. 

16 Trostsanskij, 81, 85; Vitasevskij, 36; Priklonskij, Tri goda (ZSt 1891), 59. 62. 

17 Trostsanskij, 82, 85—86; Serosevskij, 622—623. 

18 Priklonskij, Tri goda (ZSt 1891), 70—73. 

19 Serosevskij, 622. 

20 Priklonskij, Tri goda (ZSt 1891), 70—72. 

21 Serosevskij, 619. 

22 Trostsanskij, 97. 

23 Stsukin, 276. 

24 Pripuzov, Svedenija, 60—61. 

25 Banzarov, 6, 30 ss. 

26 Ruvsbroeck, 191. 

27 Sama, 144—145; vrt. 240. 

28 Georgi, Bemerkungen, I, 313—314; vrt. Saskov, 77—78. 

29 Pallas, Sammlungen, 11, 347. 

30 Zatopljajev, Nekot. pover., 9. 

31 Agapitov ja Hangalov, 27 ss. 

32 Hangalov, Nov. inater., kuva 11. 

33 Agapitov ja Hangalov, 28; vrt. Skaz. burj., 125; Hangalov, Nov. mater.. 74 s. 

34 Agapitov ja Hangalov, 32; Georgi, Bemerkungen, I, 314. 

35 Ruysbroeck, 144. 

36 Georgi, Bemerkungen, I, 314. 

37 Agapitov ja Hangalov, 27 s.; Hangalov, Nov. mater., 71 s. 

38 Hangalov, Nov. mater., 83 s. 

39 Georgi, Bemerkungen, I, 322; Olsen, 139. 

40 Zatopljajev, Nekot. pover., 3; Batarov, Burj, pov. ,10, 14; Petri, Star. vera, 37 

41 Batarov, Bnrj. pov., 13. 

42 Sama, 10, 14; Agapitov ja Ilangalov, 24—25; Petri, Star. vera, 35 ss. 

43 Banzarov, 30; Saskov, 57; Ilangalov, Nov. mater., 52; Agapitov ja Hangalov, 26 

44 Batarov, Burj. pov., 10 s., Agapitov ja Hangalov, 61; Petri, Star. vera, 39—40 

45 Batarov, Burj. pov., 13; Priklonskij, Tri goda (2St 1890), 185; Bogora/,. Otserk 

52. 

46 Sirokogorov, 20, 22 ss.; Lopatin, 211 ss., 225. 

47 Gmelin, II, 214. 

48 Georgi, Bemerkungen, I, 278—279. 

49 Pekarskij ja Tsvetkov, Otserki, 115. 

50 Sirokogorov, 23 ss.; Simkevits, 39 ss. 

51 Georgi, Bemerkungen, I, 278. 

52 Sirokogorov, 29; Lopatin, 213. 

53 Sirokogorov, 27. 

54 Lopatin, 212. 

55 Sama, 214—215. 

56 Sirokogorov, 17—18. 

57 Sama, 16; Lopatin, 217. 

58 Lopatin, 211—212, 219—220. 

59 Sama, 273—274. 

60 Sirokogorov, 16—17; Lopatin, 218. 

61 Lopatin, 220. 


Luonnon isännät. 

1 Jochelson, The Ivoryak, 119; Bogoras, The Chukchee, 285; Stadling, 12. 

2 Maksimov, 569—573; Koblov, Mifologia, 6—8. 

3 Maksimov, 573—575, Koblov, Mifologia, 8—-9. 

4 Pripuzov, Materialy, 36; Ionov, Duh-hozjain, 22—23. 

5 Maak, Vilj. okrung, III. 1, 111. 

6 Priklonskij, Tri goda f^St 1891), 62. 

7 Sama (2St 1890), 170.' 

8 Agapitov ja Hangalov, 24—25. 

9 Sirokogorov, 19. 

10 Lopatin, 222—-223; vrt. Simkevits, 56. 

11 Olsen, 138. 

12 Petri, Prom. karagas, 43. / 

13 Serosevskij, 669—670. 

14 Petri, Prom. karagas, 43; Agapitov ja Hangalov, 20. 

15 Petri, Prom. karagas, 43. 

16 Banzarov, 21. 

17 Skaz. hurjat, 84. 

18 Zelenin, Tabu slov, d, 64—65. 

19 Ionov, Duh-hozjain, 5; Pripuzov, Materialy, 40. 

20 Lehtisalo, Entvvurf, 20. 

21 Zelenin, Tabu slov, I, 67. 

22 Petri, Prom. karagas, 43; vrt. Kat.anov, Pojezdka, 145. 

23 Serosevskij, 673; Ionov, Duh-hozjain, 7. 

24 Trostsanskij, 169, Pripuzov, Svedenija, 63; Pekarskij, Materialy, 676. 

25 Sirokogorov, 15. 

26 Ionov, Duh-hozjain, 21 ss. 

27 Vitasevskij, 37 ss.; vrt. Priklonskij, Tri goda (ZSt 1891), 60. 

28 Ionov, Duh-hozjain, 3. 

29 Sama, 16. 

30 Vasiljev, Osn. tserty, 19. 

31 Simkevits, 43 ss.; Lopatin, 224—225. 

32 Vitasevskij. 38; Ionov, Duh-hozjain, 5; Sirokogorov, 15. 

33 Saskov, 56. 

34 Johelson, Brodjatsie rodv, 185. 

35 Gmelin, II, 214. 

36 Trostsanski, 54* 39. 

37 Maak, Vilj. okrug, III, 107; vrt. Trostsanskij, 4. 

38 Maak, Vilj. okrug. III, 107 m. 

39 Olsen, 141. 

40 Radloff, II, 15; vrt. Hilden, 129. 

41 Majnagasev, Zertvoprin., 102 m. 

42 Kagarov, Mong. »obo», 115. 

43 Sama, 115. 

44 Banzarov, 18. 

45 KSz IX, 3, 197; Kagarov, Mong. »obo», 116. 

46 Zelenin, Otserki russkoj mifologii I, 29 s. 

47 Holzmayer, Osiliana, 73. 

48 Ks. esim. Eitrem, Opferritus und Voropfer der Griechen und Römer (Vidensk. 

Selsk. Skr. Hist-filos. kl. 1914). Kristiania 1915. 

49 Trostsanskij, 54—55; vrt. Maak, Vilj. okrug, III, 112. 

50 Maksimov, 607—609; Koblov, Mifologia, 11—15. 

51 Ks. Holmberg, Die Relig. der Tscheremissen, 55—56. 

52 Koblov, Mifologia, 18—21. 

53 Pojarkov, 41 s. 

54 Meszaros, Osm.-turk. Volksgl., 55. 

55 Magnitskij, 247. 

56 Meszaros, Osm.-turk. Volksgl., 56. 

57 Banzarov, 30. 

58 Petri, Prom. karagas, 62—63. 

59 Saskov, 56—57; vrt. Agapitov ja Hangalov, 13. 

60 Serosevskij, 670; Trostsanskij, 180; Priklonskij. Tri goda (ZSt. 1891), 62. 

61 Trostsanskij, 178. 

62 Serosevskij, 670; Priklonskij, Tri goda (ZSt 1891), 60. 

63 Pripuzov, Svedenija, 62. 

64 Lopatin, 231—232. 

65 Sama, 223; vrt. Simkevits, 51—52. 

66 Lopatin, 223—224; Simkevits, 51—52. 

67 Zatopljajev, 4 s.; Saskov, 27. 

68 Radloff, Aus Sib. II, 7. 

69 Potanin, Otserki, IV, 186. 

70 Gorohov, Materialy, 39; Middendorff, IV, 2, 1602. 

71 Skaz. burj., 85. 

72 Trostsanskij, 53. 

73 Pripuzov, Svedenija, 62. 

74 Hangalov, Nov. mater., 4, 73—74, 145—146; Agapitov ja Hangalov, 8—9. 

75 Hristianskij Vostok, V, 3, 169 ss. 

76 Gorohov, Materialy, 39; vrt. Serosevskij, 651. 

77 Trostsanskij, 26—27, 52. 

78 Sirokogorov, 16. 


Riista. 

1 Lopatin, 206. 

2 Serosevskij, 658. 

3 Zelenin, Tabu slov, I, 18—19. 

4 Dyrenkova, Bear worship, 414. 

5 Ionov, Medved, 052. 

6 Zelenin, Tabu slov, I, 107—110; Dobromyslov, 82. 

7 Bororaz, Lamuty, 65. 

8 Maak, Vilj. okrug, III, 108 m. 4. 

9 Serosevskij, 658. 

10 Potapov, 17. 

11 Dyrenkova, Bear worship, 425, 427; Potapov, 17; Ionov, Medved, 051. 

12 Simkevits, 40 ss. 

13 Titov, 98. 

14 Potapov, 18. 

15 Dyrenkova, Bear worship, 430. 

16 Kulakovskij, 59; Dyrenkova, Bear worship, 430—431. 

17 Potanin, Otserki, IV, 39; Dyrenkova, Bear worship, 431; Zelenin, Tabu slov, 

I, 56; Middendorff, IV, 2, 1610; Tretjakov, 272; Lehtisalo, Entvvurf, 52. 

18 Maak, Vilj, okrug, III, 108; Pekarskij ja Tsvetkov, 113; Zelenin, Tabu slov, 

I, 71; Karunovskaja, 28; Lehtisalo, Entwurf, 53. 

19 Priklonski, Tri goda (2St 1891), 62 s. 

20 Karjalainen, 390 m. 

21 Drake, Sigrid, Västerbottenslapparna (Lapparna och deras land VII), 343. 

22 Zelenin, Tabu slov, I, 35. 

23 Ionov, Duh-hozjain, 20, 18 m. 

24 Lopatin, 205. 

25 Zelenin, Tabu slov, I, 52. 

26 Kulakovskij, 93; Zelenin, Tabu slov, I, 52—53. 

27 Potanin, Otserki, II, 91. 

28 Kraseninnikov, I, 217. 

29 Sternberg, Die Religion der Giljaken, 268. 

30 Srenk, Ob inor., III, 82, 99; Zelenin, Tabu slov, I, 53. 

31 Isak Fellman, Handl. och uppsatser I, 392; Holmberg, Lappal. uskonto, 43—44. 

32 Patkanov, Die Irtysch-ostjaken I, 128; Karjalainen, 518, 533. ' 

33 Frazer, The golden bough II, 406. 

34 Fjellström, Kort berättelse om lapp.björna-fänge, 19; Holmberg, Lappal. usk., 46. 

35 Vrt. Holmberg, Uber die Jagdriten, 9—10. 

36 Ionov, Medved, 057. 

37 Ks. Holmberg, Uber die Jagdriten, 14—15. 

38 Jastsenko, Neskolko slov o Russkoj Laplandii (EO XII), 31. 

39 Ks. Holmberg, Uber die Jagdriten, 15—16; Zelenin, Tabu slov, I, 32—33. 

40 Zelenin, Tabu slov, I, 25—26, 29—31. 

41 Nalimov, Zur Frage nach den Beziehungen der Geschlechter bei den Syr¬ 

jänen (SUSA XXV, 4), 5, ll;Karjalainen, 512. 

42 Zelenin, Tabu slov, I, 25—26. 

43 Pekarskij ja Tsvetkov, 59. 

44 Titov, 95. 

45 Serosevskij, 659; Trostsanskij, 55; Zelenin, Tabu, slov, I, 15. 

46 Drake, Västerbottenslapparna, 331; Virittäjä 1914, 83; Sirelius, Suomen kansan¬ 

omaista kulttuuria I, 37 s. 

47 Maak, Vilj. okrug, III, 109—110. 

48 Drake, Västerbottenslapparna, 332. 

49 Zelenin, Tabu slov, I, 42. 

50 Bogoraz, Lamuty, 65. 

51 Titov, 95; Zelenin, Tabu slov, I, 41, 43; Karjalainen, 390, 521; vrt. Witsen, 

II, 635. 

52 Zelenin, Tabu slov, I, 42. 

53 Ks. Holmberg, Uber die Jagdriten, 23—24; Zelenin, Tabu slov, I, 56—58. 

54 Gondatti, Sledy jazyts. verovanii u manzov, 71. 

55 Fjellström, Kort berättelse, 22. 

56 Ks. Holmberg, Uber die Jagbriten, 23—24. 

57 Srenk, Ob inor., III, 233; Dyrenkova, Bear worship, 419. 

58 Dyrenkova, Bear worship. 415—416; Potapov, 18—19. 

59 Zelenin, Tabu slov, I, 56. 

60 Manninen, Suomensukuiset kansat, 292. 

61 Sama, 292. 

62 Sirelius, Uber das Jagdrecht bei einigen finnisch-ugrischen Völkern (SUST 

XXXV) 26—27. 

63 Ks. Holmberg, Uber die Jagdriten, 22. 

64 Potapov, 18—19. 

65 Sama, 18. 

66 Holmberg, Lappal usk., 45. 

67 Potapov, 20; Dyrenkova, Bear vvorship, 416—417. 

68 Ionov, Duh-hozjain, 19. 

69 Zelenin, Tabu slov, I, 53. 

70 Sama, 52. 

71 Ionov, Duh-hozjain, 5. 

72 Tretjakov, 273; Dyrenkova, Bear worship, 416; Karjalainen, 393. 

73 Srenk, Ob inor., III, 64. 

74 Kulakovskij, 92—93. 

75 Kraseninnikov, I, 266 s. 

76 Harasin, Russkie lopari, 204. 

77 Dyrenkova, Bear worship, 421. 

78 Bogoraz, Lamuty, 65. 

79 Maak, Putesestvie, 50. 

80 Potanin, Erke, 6 m. 

81 Dyrenkova, Bear worship, 417—418. 

82 Titov, 96; Dobromyslov, 82. 

83 Karjalainen, 391. 

84 Sama, 530. 

85 Patkanov, Die Irtysch-Ostjaken, I, 129. 

86 Ks. Holmberg, tlber die jagdriten, 31—32. 

87 Leontovits, Priroda, 56.; Vasiljev, Osn. tserty, 18—19. 

88 Vasiljev, Osn. tserty, 18. 

89 Potapov, 19. 

90 Ks. Holmberg, Ober die Jagdriten, 33. 

91 Bogoraz, Lamuty, 65. 

92 Vasiljev, Osn. tserty, 19. 

93 Lopatin, 205; Srenk, Ob inor.. III, 97. 

94 Pekarskij ja Tsvetkov, 60, 113. 

95 Ionov, Medved, 053; Kulakovskij, 96. 

96 Holmberg, Lappal. usk., 50. 

97 Tretjakov, 273. 

98 Serosevskij, 658; Lopatin 205. 

99 Graan, Relation (Archives des Tradit.ions Populaires Suedoises VII, 2), 67 m.; 

Drake, Västerbottens-lapparna, 336. 

100 Dobromyslov, 82. 

101 Titov, 96. 

102 Dyrenkova, Bear worship, 419—420; Potapov, 19—20; Serebrjakov, 35. 

103 Maak, Vilj. okrug, III, 108 s. ja Putesestvie, 50. 

104 Lehtisalo, Entwurl“, 51. 

105 Leontovits, 56 s. 

106 Dyrenkova, Bear worship, 420. 

107 Lehtisalo, Entvvurf, 51, 104—105. 

108 Maak, Vilj. okrug, III, 19. 

109 Pekarskij ja Tsvetkov, 113. 

110 Ionov, Duh-hozjain, 20; Zelenin, Tabu slov, I, 46; Petri, Prom. karagas, 45; 

Kulakovskij, 93; Jastremskij; 260, Pekarski ja Tsvetkov, 113; Middendorff, 
2, 1610; Maak, Vilj. okrug, III, 109 m. 

111 Tretjakov, 273. 

112 Zelenin, Tabu slov, I, 25, 47, 75. 

113 Srenk, Ob inor., III, 97. 

114 Johelson, Brodjatsie rody, 181; vrt. Johelson, Materialy, 110 s. 

115 Maak, Putesestvie, 97 ja Vilj. okrug, III, 109. 

116 Fjellström, Kort berättelse, 29. 

117 Lopatin, 205. 

118 Wiklund, En nyfunnen skildring af lapparnas björnfest (MO VI), 37. 

119 Isak Fellman, Alhandl. och uppsatser, I, 392. 

120 Hristianskij Vostok IV, 1, 107 s.; vrt. v. Svdow. Tors färd tili Utgärd (Danske 

Studier 1910), 90. 

121 Karsten, Naturfolkens religion, 51—52. 

122 Potanin, Otserki, IV, 168; Serosevskij, 660. 

123 Ionov, Medved, 051—052; Serosevskij, 66o. 

124 Pekarskij, Iz jak. stariny, 499 s. 

125 Srenk, Ob inor., III, 715; vrt. Sternberg, Ant. kult. 185; Gahs, 250. 

126 Stadling, 37. 

127 Serosevskij, 657; Potanin, Otserki, II, 96. 

128 Karjalainen, 462. 

129 Ks. Holmberg, tlber die Jagdriten, 50—51. 

Samani. 


1 Banzarov, 34—35; Laufer, 105 ss.; Donner, Uber soghdisch nöm »Gesetz», 6—8. 

2 Ruysbroeck, 171. 

3 Sama, 258—259. 

4 Priklonskij, Tri goda (ZSt 1891), 58. 

5 Trostsanskij, 118—119, 123. 

6 Nioradze, 54. 

7 Donner, Sip. samoj. kesk., 142. 

8 Verbitskij, 44. 

9 Radioit, Aus Sib., II, 16—17. 

10 Soboljev, 83; vrt. Anohin, Dusa, 268. 

11 Stsukin, 277. 

12 Stadling, 63. 

13 Trostsanskij, 119—120. 

14 Agapitov ja Ilangalov, 44—45. 

15 Petri, Staraja vera, 50—51. 

16 Sirokogorov, 43—45. 

17 Venjamin, 128. 

18 Lopatin, 242. 

19 Sirokogorov, 42. 

20 Tretjakov, 211. 

21 Anohin, Materialy, 36; Dyrenkova, Polutsenie, 269. 

22 Petri, Staraja vera, 51. 

23 Serosevskij, 625—627; Stadling, 105—106; Vasijev, Sam. kostjum, 6—7. 

24 Ionov, Primetsanija, 186. 

25 Stsukin, 410. 

26 Anohin, Materialy, 29—30. 

27 Sama, 28. 

28 Lopatin, 316. 

29 Sirokogorov, 43—44. 

30 Sama, 38. 

31 Sama, 39, 42. 

32 Sama, 29. 

33 Lopatin, 247—248. 

34 Petri, Staraja vera, 52. 

35 Lehtisalo, Kertomus, 25—26; vrt. Saskov, 97; Banzarov, 42; Lopatin, 247. 

36 Agapitov ja Hangalov, 41—42; Baldunnikov, Perv. saman, 67—69. 

37 Saskov, 75—-76. 

38 Trostsanskij, 55—56; vrt. Serosevskij, 656—657; Sternberg, Kult, oria, 723. 

39 Ledebour, II, 24. 

40 Skazanija burjat, 114—117, vrt. 125—126. 

41 Strahlenberg, 378. 

42 Stsukin, 276. 

43 Hangalov, Nov. mater., 74-—75. 

44 Potanin, Otserki, IV, 23—24; vrt. Skazanija burjat, 81. 

45 Saskov, 75. 

46 Potanin, Otserki, IV, 24. 

47 Agapitov ja Hangalov, 20; Skanzanija burjat, 94 ss.,144 ss.; Mironov, 51 ss. 

48 Alföldi, Die geistigen Grundlagen des hochasiatischen Tierstiles (Forschungen 

und Fortschritte 1931, n:o 20. Berlin. 

49 Banzarov, 9, 71; Radloff, Aus Sib., I, 129; Potanin, Otserki, II, 161. 

50 Lopatin, 207—208. 

51 Sternberg, Ant. kult, 167. 

52 Dyrenkova, Bear worship, 425, vrt. 428. 

53 Steller, 117, 327—328. 

54 Hangalov, Predanija, 21. 

55 Serosevskij, 648. 

56 Hangalov, Nov. mater., 95. 

57 Zatoplajev, 9. 

58 Vasiljev, Izobrazenija, 277—278. 

59 Serosevskij, 626, 649. 

60 Anohin, Dusa, 259. 

61 Lehtisalo, Entwurf, 159; vrt. sama 148. 

62 Tretjakov, 212. 

63 Lehtisalo, Enwurf, 141. 

64 Reuterskiöld, Källskrifter, 92. 

65 Sama, 67. 

66 Lopatin, 199. 

67 Vasiljev, Izobrazenija, 285 ss. 

68 Sternberg, Kult oria, 733. 

69 Lehtisalo, Kertomus, 22—23. 

70 Hilden, 131. 

71 Anohin, Materialy, 33 ss. 

72 Trostsanskij, 111. 

73 Pripuzov, Svedenija, 64. 

74 Lehtisalo, Kertomus, 22. 

75 Agapitov ja Hangalov, 46; Saskov, 82. 

76 Stadling, 63. 

77 Pripuzov, 65. 

78 Sirokogorov, 45, 47. 

79 Lopatin, 250 ss. 

80 Agapitov ja Hangalov, 46. 

81 Sama, 46 ss.; vrt. Petri, Staraja vera, 56 ss. 

82 Potanin, Otserki, IV, 58 ss. 

83 Agapitov ja Hangalov, 49—51. 

84 Petri, Staraja vera, 66. 

85 Hansen, 7—8. 

Taivaan puu 32, 49, 50, 52, 58, 114, 115. 
Taivaan reppänä 36 ss., 39. 
Taivaanvalojen vangitseminen 125. 
Taivaan vuori 40, 41, 59, 119, 132. 
Taivaasta pudonneet kivet 105. 
Taivaisiin nouseminen 32, 34 ss., 41, 58, 
106, 117, 325, 327—328, 331, 361 ss., 
366, 368. 

Taivas teltankatoksen kaltaisena 24. 25, 

. 36. 

Taivas tuonelana 117, 242 ss. 

Ternimaitoa taivaasta 149. 

Tien tai solan isäntä 264. 

Totem ja totemismi 147,272,311 ss., 370. 

Tulen synty 154 ss. 

Tuli 43, 62, 63,154 ss., 174,179,193, 194, 
280, 284, 326, 374. 

Tuli personoituna 164 ss., uhri tulelle 
159 ss. 

Tulitulva 94 ss. 

Tuonela 230 ss., 246. 

Tuonelan rangaistukset 237 ss. 

Tuulenhaltia 151—152. 

Tuulenpyörre 152, 186, 245. 

Tuulen synty 25, 151, 152. 

Tuulen »tappaminen» 152. 

Tuuli 151 ss. 

Työnjako 279. 

Tähdet 24, 29, 42 ss., 62, 122 ss. 

Tähtisiteet 28—29, 43, 130. 

Ubyr 189—190. 

Uhri ja uhrimenot 15, 30, 31, 33 ss., 48, 
105, 107, 112, 113, 120, 121, 126, 131, 
134,136,149 ss., 159 ss., 168, 169, 170, 
192, 201, 216 ss., 221, 225, 236, 244, 
247, 248, 256, 259, 260, 262 ss., 268, 
269, 314, 316 ss., 322, 323. 328, 329, 
332, 362, 363, 366, 371 ss., 376. 378, 

• 380. 


Uhrikoe 373, 374, 379. 

Ukkonen 102, 103, 141 ss. lintuna 141— 
142,154. lohikäärmeenä 142, kamelina 
142 ss., vanha akka ukkosen aiheutta¬ 
jana 146; uhri ukkoselle 149 ss. 
Ukkosen haltia (tarunomainen) 144, 145. 
Ukkosjumala 145. 

Ukonvaaja 143 ss., 148, 152. 
Ulkopuolinen sielu 187—188. 

Uni 172, 176 ss., 181 , 315. 

Uusi tuli 157. 

Uusi vuosi 149, 263, 376, 380. 
Vainajien varustaminen 198 ss. 
Vainajien ja elossaolevien välinen suhde 
244 ss. 

Vala 103, 126, 158, 274. 

Valehautaus 209. 

Valkoiset ja mustat samanit 320 ss. 
Valvojaiset 195. 

Vedenhaltia 268 ss. 

Vedenpaisumus 21,59, 71, 74, 88 ss., 124. 
Vedenpaisumusruhtinas 92, 93, 107, 220. 
Venus (pian.) 28, 136—137, 329, 352; 

uhri v:lle 136. 

Veripuhdistus 327, 330. 

Vesihärkä 270. 

Vesipuhdistus 327. 

Vuotuiset juhlat 112, 118, 169, 263, 376 
ss. 

Väristys 175, 1 76. 

